
॥ नमो तस्स भगवतो अरहतो सम्मासम्बुद्धस्स॥ 


अङ्गुत्तरनिकाये 
दुकनिपात-टीका 


९. पठमपण्णासक 


९. कम्मकारणवग्गो 


१. वज्जसुत्तवण्णना 


१. दुकनिपातस्स पठमे पहारसाधनत्थन्ति दण्डप्पहारस्स सुखसिद्भि-अत्थं । कञ्जितो निन्बत्तं कञ्जियं, आरनालं, यं 
बिलङ्गन्तिपि बुच्चति, तं यत्थ सिञ्चति, सा कञ्जियउक्खलिका बिलङ्गथालिका, तंसदिसं कारणं बिलङ्कथालिक। 
सीसकटाहं उप्पाटेत्वाति अयोगुळप्पवेसप्पमाणं छिइं कत्वा। सङ्कमुण्डकम्मकारणन्ति सङ्घं विय मुण्डकरणं 
कम्मकारणं । राहुमुखकम्मकारणन्ति राहमुखगतसूरियसदिसकम्मकारणं । 


जोतिमालिकन्ति जोतिमालवन्तं कम्मकारणं । हत्थपज्जोतिकन्ति हत्थस्स पज्जोतनकम्मकारणं । 
एरकवत्तकम्मकारणन्ति एरकवत्तसदिसे सरीरतो चम्मवत्ते उप्पाटनकम्मकारणं । चीरकवासिककम्मकारणन्ति सरीरतो 
उप्पाटितवत्तचीरकेहि निवासापनकम्मकारणं। तं करोन्ता यथा गीवतो पट्ठाय वद्धे कन्तित्वा कटियं ठपेन्ति, एवं गोप्फकतो 
पट्टाय कन्तित्वापि कटियमेव ठपेन्ति। अट्ठकथायं पन “कटितो पट्ठाय कन्तित्वा गोप्फकेसु ठपेन्ती 'ति वुत्तं । 
एणेव्यककम्मकारणन्ति एणिमिगसदिसकम्मकारणं । अयवलयानि दत्वाति अयवलयानि पटिमुञ्चित्वा। अयसूलानि 
कोट्रेन्तीति कप्परजण्णुककोटीसु अयसूलानि पवेसेन्ति। तन्ति तं तथाकतकम्मकारणं सत्तं । 


बळिसमंसिकन्ति बलिसेहि मंसुप्पाटनकम्मकारणं। कहापणिकन्ति कहापणमत्तसो छिन्दनकम्मकारणं । कीड्रेन्तीति 
छिन्दन्ति । खारापतच्छिकन्ति तच्छेत्वा खारापसिञ्चनकम्मकारणं | पलिघपरिवत्तिकन्ति पलिघस्स विय 
परिवत्तनकम्मकारणं। एकाबद्धं करोन्ति अयसूलस्स कोइनेन। पलालपीठकन्ति पलालपीठस्स विय सरीरस्स 
संवेल्लनकम्मकारणं | कारणिकाति घातनकारका | पलालवड्टिं विय कत्वाति यथा पलालपीठं करोन्ता पलालं वड़िं 
कत्वा संवेल्लनवसेन पुन वेठेन्ति, एवं करोन्तीति अत्थो। छातकसुनखेहीति खुद्दकेहि कोलेय्यकसुनखेहि। ते हि बलवन्ता 
जवयोगा सूरा च होन्ति। सहस्सभण्डिकन्ति सहस्सत्थविकं । 


याहन्ति यं अहं । यन्ति च कारणवचनं । तेनाह “येन अह न्ति। छिन्नमूलकेति तण्हामूलस्स उच्छिन्नत्ता 
सञ्छिन्नमूलके । 


वज्जसुत्तवण्णना निद्ठिता। 


२. पधानसुत्तवण्णना 

२. दुतिये उभतोब्यूळहसङ्गामप्पवेसनसदिसन्ति युद्धत्थाय उभतोरासिकतचतुरङ्गिनिसेनामञ्झप्पवेसनसदिसं । 
दानञ्च युद्धञ्च समानमाहूति एत्थ कथं पनीदमुभयं समानं? जीवितविनासभीरुको हि युञ्झितुं न सक्कोति, 
भोगकखयभीरुको दानं दातुं न सक्कोति। “जीवितञ्च रक्खिस्सामि, युज्झिस्सामी "ति हि वदन्तो न युज्झति, जीविते पन 
आलयं विस्सज्जेत्वा “हत्थपादादिच्छेदो वा होतु मरणं वा, गण्हिस्सामेतं इस्सरिय''न्ति उस्सहन्तोव युज्झति। “भोगे च 
रक्खिस्सामि, दानञ्च दस्सामी”ति वदन्तोपि न ददाति, भोगेसु पन आलयं पिस्सज्जेत्वा “महादानं दस्सामी”ति 
उस्सहन्तोब देति। एवं दानञ्च युद्भञ्च समं होति किञ्च भिय्यो -- अप्पापि सन्ता बहुके जिनन्ति, यथा च युद्धे 
अप्पकापि वीरपुरिसा बहुके भीरुपुरिसे जिनन्ति, एवं सद्धादिसम्पन्नो अप्पकम्पि दानं ददन्तो बहुविधं 
लोभदोसइस्सामच्छरियदिट्विविचिकिच्छादिभेदं तप्पटिपकखं अभिभवति, बहुञ्च दानविपाकं अधिगच्छति । एवम्पि दानञ्च 
युद्धञ्च समानं । तेनाह “अप्पम्पि चे सद्दहानो ददाति, तेनेव सो होति सुखी परत्था”ति। 


अगारस्स हितं कसिगोरक्खादि अगारियं, तं नत्थि एत्थाति अनगारिय, पब्बज्जाति आह “अगारस्स...पे०... 
अनगारियं पब्बज्ज ˆ न्ति । सब्बूपधिपटिनिस्सग्गत्थायाति एत्थ चत्तारो उपधी - कामुपधि, खन्धुपथि, किलेसुपधि, 
अभिसङ्घारुपधीति | कामापि हि “यं पञ्च कामगुणे पटिच्च उप्पज्जति सुखं सोमनस्सं, अयं कामानं अस्सादो^ति (अ० 
नि० ९.३४) एवं वुत्तस्स सुखस्स, तदस्सादनिमित्तस्स वा दुकखस्स अधिट्ठानभावतो उपधीयति एत्थ सुखन्ति इमिना 
वचनत्थेन “-उपधी"ति वुच्चन्ति। खन्धापि खन्धमूलकस्स दुवखस्स अधिट्ठानभावतो, किलेसापि अपायदुक्खस्स 
अधिट्डानभावतो, अभिसङ्घारापि भवदुक्खस्स अधिट्ठानभावतो “उपधी''ति वुच्चन्ति। सब्बेसं उपधीनं पटिनिस्सग्गो पहानं 
एत्थाति सब्बूपधिपटिनिस्सग्गं, निब्बानं । तेनाह “सब्बेसं खन्धूपधि...पे०... निब्बानस्स अत्थाया ति । 


पधानसुत्तवण्णना निद्ठिता। 


३. तपनीयसुत्तवण्णना 


३. ततिये तपनीयाति एत्थ कत्तुअत्थे अनीय-सद्दोति आह “तपन्तीति तपनीया ति । तपन्तीति विबाधेन्ति, 
विहेठेन्तीति अत्थो। तपनं वा दुक्खं, दिड्टे चेव धम्मे अभिसम्परायञ्च तस्स उप्पादनेन चेव अनुबलप्पदानेन च हिताति 
तपनीया। अथ वा तपन्ति तेनाति तपनं, अनुतापो, विप्पटिसारोति अत्थो। तस्स हेतुभावतो हिताति तपनीया। 
अनुसोचतीति विप्पटिसारी हुत्वा कताकतं अनुगम्म सोचति। सोचनञ्हि कतत्ता च होति अकतत्ता च। तथा चेव पाळियं 
विभत्तं। नन्दयक्खादीनं वत्थूनि पाकटानीति तानि अदस्सेत्वा द्रेभातिकवत्थुं दस्सेन्तो “ते किरा”ति आदिमाह। तत्थ तेति 
द्वे भातरो। पुन कि मग्गसीति पुन किं इच्छसि । 


तपनीयसुत्तवण्णना निड्टिता। 
५. उपञ्जातसुत्तवण्णना 


५. पञ्चमे इमञ्हि धम्मद्वयन्ति कुसलेसु धम्मेसु असन्तुद्टिता, पधानस्मि अनोसक्कनसङ्कातं धम्मद्वयं । इमिनाति 
“असन्तुद्ठिता कुसलेसु धम्मेसू "ति वचनेन | इमं दीपेतीति “याव सो उप्पज्जति, न ताबाहं सन्तुड्ञो अहोसि" न्ति एतं 
परियन्तं कत्वा वकखमानत्थं दीपेति। पधानस्मिन्ति वीरियारम्भे । इममत्थन्ति “पधानस्मिञ्चा"तिआदिना वुत्तमत्थं । 
बीरियप्पबाहे वत्तमाने अन्तरा एव पटिगमनं निवत्तनं पटिवानं, तदस्स अत्थीति पटिवानी, न पटिवानी अप्पटिवानी, तस्स 

भावो अप्पटिवानिता, अनोसक्कनाति आह “'अप्पटिवानिताति अप्पटिक्कमना अनोसक्कना ति । तत्थ 
अनोसक्कनाति अप्पटिनिवत्ति। 


आगमनीयपटिपदाति समथविपस्सनासङ्काता पुब्बभागपटिपत्ति। सा हि आगच्छन्ति विसेसमधिगच्छन्ति एताय, 
आगच्छति वा विसेसाधिगमो एतायाति आगमनीया, सा एव पटिपज्जितब्बतो पटिपदाति आगमनीयपटिपदा। 
अप्पटिवानपधानन्ति ओसक्कनारहितप्पधानं, अन्तरा अनोसक्कित्वा कतवीरियन्ति अत्थो। 


उपञ्ञातसुत्तवण्णना निट्टिता। 
६. संयोजनसुत्तवण्णना 


६. छट्ठे संयोजनानं हिता पच्चयभावेनाति संयोजनिया, तेभूमका धम्मा। तेनाह “दसन्नं संयोजनान न्तिआदि। 
संयोजनिये धम्मे अस्सादतो अनुपस्सति सीलेनाति अस्सादानुपस्सी, तस्स भावो अस्सादानुपस्सिता। 
निब्बिदानुपस्सिताति एत्थापि एसेव नयो। उक्कण्ठनवसेनाति संयोजनियेसु तेभूमकधम्मेसु निब्बिन्दनवसेन। जननं 
जाति, खन्धानं पातुभावोति आह “जातियाति खन्धनिब्बत्तितो ति, खन्धानं तत्थ तत्थ भवे अपरापरं निब्बत्तितोति 
अत्थो । खन्धपरिपाको एकभवपरियापन्नानं खन्धानं पुराणभावो। एकभवपरियापन्नजीवितिन्द्रियप्पबन्धविच्छेदवसेन 
खन्धानं भेदो इध मरणन्ति आह “मरणेनाति खन्धभेदतो”ति। अन्तोनिज्झानं चित्तसन्तापो। परिदेवो नाम 
जातिब्यसनादीहि फुट्टस्स वाचाविप्पलापो। सो च सोकसमुट्ठानोति आह “तन्निस्सितलालप्पितलक्खणेहि 
परिदेवेही ति लालप्पितं वाचाविप्पलापो, सो च अत्थतो सद्दोयेव। 


दुक्खन्ति इध कायिकं दुक्खं अधिप्पेतन्ति आह “कायपटिपीळनदुक्खेही”ति। मनोविघातदोमनस्सेहीति मनसो 
विघातकरेहि दोमनस्सेहि । ब्यापादसम्पयोगेन मनसो विहननरसञ्हि दोमनस्सं । भुसो आयासो उपायासो यथा “भुसमादानं 
उपादान' न्ति, सो च अत्थतो जातिब्यसनादीहि फुट्टस्स अधिमत्तचेतोदुक्खप्पभावितो दोसोयेव | कायचित्तानञ्हि 
आयासनवसेन दोसस्सेव पवत्तिआकारो उपायासोति वुच्चति सङ्घारक्खन्धपरियापन्नो। तं चुद्दसहि अकुसलचेतसिकेहि 
अञ्जो एको चेतसिकधम्मोति एके । यं विसादोति च वदन्ति। 


संयोजनसृत्तवण्णना निड्टिता । 
७. कण्हसुत्तवण्णना 


७. सत्तमे यथा “कण्हा गावी”तिआदीसु काळवण्णेन समन्नागता “कण्हा”ति वुच्चति, न एवं काळवण्णताय धम्मा 
“कण्हा"ति वुच्चन्ति, अथ खो कण्हाभिजातिनिब्बत्तिहेतुतो अप्पभस्सरभावकरणतो वा “कण्हा”ति वुच्चन्तीति दस्सेन्तो 
“न काळवण्णताया”तिआदिमाह । कण्हतायाति कण्हाभिजातिताय। कण्हाभिजातीति च अपाया वुच्चन्ति मनुस्सेसु च 
दोभग्गियं। सरसेनाति सभावेन। न हिरीयति न लज्जतीति अहिरिको, पुग्गलो, चित्तं, तं सम्पयुत्तधम्मसमुदायो वा। तस्स 
भावो अहिरिक्कन्ति वत्तब्बे एकस्स क-कारस्स लोपं कत्वा अहिरिकन्ति वुत्तन्ति आह “अहिरिकन्ति 
अहिरिकभावो”ति। न ओत्तप्पतीति अनोत्तापी, पुग्गलो, यथावुत्तधम्मसमुदायो वा, तस्स भावो अनोत्तप्पन्ति आह 
“अनोत्तापिभावो”ति। 

कण्हसुत्तवण्णना निट्टिता। 
८. सुक्कसुत्तवण्णना 


८. अइमे “सुक्कं वत्थ''न्तिआदीसु विय न वण्णसुक्कताय धम्मानं सुक्कता, अथ खो सुक्काभिजातिहेतुतो 
पभस्सरभावकरणतो चाति दस्सेन्तो “न वण्णसुक्कताया तिआदिमाह । सुक्कतायाति सुक्काभिजातिताय। हिरी 
पापधम्मे गूथं विय पस्सन्ती जिगुच्छतीति आह “पापतो जिगुच्छनलक्खणा हिरी ति। ओत्तप्पं ते उण्ह विय पस्सन्तं 
ततो भायतीति वृत्तं “भायनलक्खणं ओतप्प न्ति । इदञ्च हिरोत्तप्पं अञ्ञमञ्ञजविप्पयोगी पापतो विमुखभूतञ्च, तस्मा 
नेसं इदं नानाकरणं - अज्झत्तसमुड्डाना हिरी, बहिद्धासमुद्ठानं ओत्तप्पं। अत्ताधिपति हिरी, लोकाधिपति ओतप्पं | 
लज्जासभावसण्ठिता हिरी, भयसभावसण्ठितं ओत्तप्पं । सप्पतिस्सवलक्खणा हिरी, वज्जभीरुकभयदस्साविलक्खणं 
ओत्तप्पन्ति। 


तत्थ अज्झत्तसमुड्ानं हिरिं चतूहि कारणेहि समुट्ठापेति जाति पच्चवेक्खित्वा, वयं, सूरभावं, बाहुसच्चं 
पच्चवेक्खित्वा। कथं? “पापकरणं नामेतं न जातिसम्पन्नानं कम्मं, हीनजच्चानं केवड्टादीनं कम्मं, मादिसस्स 
जातिसम्पन्नस्स इदं कातुं न युत्त”'न्ति एवं ताव जाति पच्चवेकिखित्वा पापं अकरोन्तो हिरि समुड्ञापेति। तथा “पापकरणं 
नामेतं दहरेहि कत्तब्बं कम्मं, मादिसस्स वये ठितस्स इदं कातुं न युत्त"'न्ति एवं वयं पच्चवेक्खित्वा पापं अकरोन्तो हिरिं 
समुट्ठापेति। तथा “पापकरणं नामेतं दुब्बलजातिकानं कम्मं, मादिसस्स सूरभावसम्पन्नस्स इदं कातुं न युत्त''न्ति एवं 
सूरभावं पच्चवेक्खित्वा पापं अकरोन्तो हिरिं समुद्ठापेति। तथा “पापकम्मं नामेतं अन्धबालानं कम्मं, न पण्डितानं, 
मादिसस्स पण्डितस्स बहुस्सुतस्स इदं कातुं न यृत्त''न्ति एवं बाहुसच्चं पच्चवेक्खित्वा पापं अकरोन्तो हिरिं समुट्ठापेति । एवं 
अज्झत्तसमुट्ठानं हिरिं चतूहि कारणेहि समुद्ठापेति, समुट्ठापेन्तो च हिरिं निस्साय पापकम्मं न करोति। 


कथं बहिद्धासमुड्ानं ओत्तप्पं? “सचे त्वं पापकम्मं करिस्ससि, चतूसु परिसासु गरहप्पत्तो भविस्ससि, ततो तं 
सीलवन्तो सब्रह्मचारी विवज्जिस्सन्ती 'ति पच्चवेक्खित्वा बहिद्धासमुट्ठानं ओत्तप्पं निस्साय पापकम्मं न करोति। एवं 
बहिद्धासमुड्ठानं ओत्तप्पं 


कथं अत्ताधिपति हिरी? इधेकच्चो कुलपृत्तो अत्तानं अधिपतिं जेट्टकं कत्वा “मादिसस्स सद्भापब्बजितस्स 
बहुस्सुतस्स धुतधरस्स न युत्तं पापकम्मं कातु'न्ति पापं न करोति। एवं अत्ताधिपति हिरी। तेनाह भगवा “सो अत्तानंयेव 
अधिपतिं करित्वा अकुसलं पजहति, कुसलं भावेति, सावज्जं पजहति, अनवज्जं भावेति, सुद्धं अत्तानं परिहरतीति (अ० 
नि० ३.४० )। 


कथं लोकाधिपति ओत्तप्पं? इधेकच्चो कुलपुत्तो लोकं अधिपतिं जेडुकं कत्वा “सचे खो त्वं पापकम्मं करेय्यासि, 
सब्रह्मचारिनो ताव तं जानिस्सन्ति, महिद्धिका महानुभावा लोके च समणब्राह्मणा देवता च, तस्मा ते न युत्तं पापं कातु'न्ति 
पापकम्मं न करोति। यथाह -- “महा खो पनायं लोकसन्निवासो, महन्तस्मिं खो पन लोकसन्निवासे सन्ति समणब्राह्मणा 
इद्भिमन्तो दिब्बचकखुका परचित्तविदुनो । ते दूरतोपि पस्सन्ति, आसन्नापि न दिस्सन्ति, चेतसापि चित्तं जानन्ति, तेपि मं एवं 
जानिस्सन्ति 'पस्सथ, भो, इमं कुलपृत्तं, सद्धा अगारस्मा अनगारियं पब्बजितो समानो वोकिण्णो विहरति पापकेहि 
अकुसलेहि धम्मेही'ति। सन्ति देवता इद्भिमन्तिनियो दिब्बचक्खुका परचित्तविदुनियो, ता दूरतोपि पस्सन्ति, आसन्नापि न 
दिस्सन्ति, चेतसापि चित्तं जानन्ति, तापि मं जानिस्सन्ति “पस्सथ, भो, इमं कुलपृत्तं, सद्धा अगारस्मा अनगारियं पब्बजितो 

समानो वोकिण्णो विहरति पापकेहि अकुसलेहि धम्मेही'ति...पे०... सो लोकंयेब अधिपतिं करित्वा अकुसलं...पे०... 
परिहरती”ति। एवं लोकाधिपति ओत्तप्पं। 


लज्जासभावसण्ठिताति एत्थ लज्जाति लज्जनाकारो, तेन सभावेन सण्ठिता हिरी। भयन्ति अपायभयं, तेन सभावेन 
सण्ठितं ओत्तप्पं । तदुभयं पापपरिवज्जने पाकटं होति। तत्थ यथा द्वीसु अयोगुळेसु एको सीतलो भवेय्य गूथमक्खितो, एको 
उण्हो आदित्तो। तेसु यथा सीतलं गूथमक्खितत्ता जिगुच्छन्तो विञ्जुजातिको न गण्हाति, इतरं डाहभयेन। एवं पण्डितो 
लज्जाय जिगुच्छन्तो पापं न करोति, ओत्तप्पेन अपायभयभीतो पापं न करोति, एवं लज्जासभावसण्ठिता हिरी, 
भयसभावसण्ठितं ओत्तप्पं । 


कथं सप्पतिस्सवलक्खणा हिरी, वज्जभीरुकभयदस्साविलक्खणं ओत्तप्पं? एकच्चो हि जातिमहत्तपच्चवेक्खणा, 
सत्थुमहत्तपच्चवेक्खणा, दायज्जमहत्तपच्चवेक्खणा, सब्रह्मचारिमहत्तपच्चवेक्खणाति एवं चतूहि कारणेहि तत्थ गारवेन 
सप्पतिस्सवलक्खणं हिरिं समुट्ठापेत्वा पापं न करोति। एकच्चो अत्तानुवादभयं, परानुबादभयं, दण्डभयं, दुग्गतिभयन्ति एवं 
चतूहि कारणेहि बज्जतो भायन्तो वज्जभीरुकभयदस्साविलक्खणं ओत्तप्पं पच्चुपट्ठापेत्वा पापकम्मं न करोति। एत्थ च 
अज्झत्तसमुड्ठानादिता हिरोत्तप्पानं तत्थ तत्थ पाकटभावेन वुत्ता, न पन नेसं कदाचि अञ्जमञ्जविप्पयोगो। न हि लज्जनं 
निब्भयं, पापभयं वा अलज्जनं अत्थीति। एवमेत्थ वित्थारतो अत्थवण्णना वेदितब्बा। 


सुक्कसुत्तवण्णना निट्टिता। 


९. चरियसुत्तवण्णना 


९. नवमे लोकन्ति सत्तलोकं । सन्धारेन्तीति आचारसन्धारणवसेन धारेन्ति । ठपेन्तीति मरियादायं ठपेन्ति। 
रक्खन्तीति आचारसन्धारणेन मरियादायं ठपेत्वा रक्खन्ति । गरुचित्तीकारवसेन न पञ्ञायेथाति गरं कत्वा चित्ते 
करणवसेन न पञ्ञायेथ, अयमाचारो न लब्भेय्य | मातुच्छाति वाति एत्थ इति-सह्दो आद्यत्थो। तेन मातुलानीति वा 
आचरियभरियाति वा गरूनं दाराति वाति इमे सङ्गण्हाति । तत्थ मातु भगिनी मातुच्छा | मातुलभरिया मातुलानी। गरूनं 
दारा महापितुचूळपितुजेडुभातुआदीनं गरुट्ठानियानं भरिया। यथा अजेळकातिआदीसु अयं सङ्घेपत्थो - यथा 
अजेळकादयो तिरच्छाना हिरोत्तप्परहिता माताति सञ्ञं अकत्वा भिन्नमरियादा सब्बत्थ सम्भेदेन वत्तन्ति, एवमयं 


मनुस्सलोको यदि लोकपालधम्मा न भवेय्युं, सब्बत्थ सम्भेदेन वत्तेय्य । यस्मा पनिमे लोकपालकधम्मा लोकं पालेन्ति, 
तस्मा नत्थि सम्भेदोति। 


चरियसृत्तवण्णना निड्टिता । 
१०. वस्सूपनायिकसुत्तवण्णना 


१०. दसमे अपञ्जत्ताति अननुञ्जाता, अविहिता वा। वस्सेति वस्सारत्तं सन्धाय वदति, उतुवस्सेति हेमन्तं सन्धाय। 
एकिन्द्रियं जीवं विहेठेन्ताति रुकखलतादीसु जीवसञ्जिताय एवमाहंसु। एकिन्द्रियन्ति च कायिन्द्रियं अत्थीति मञ्जमाना 
वदन्ति। सङ्घातं आपादेन्ताति विनासं आपादेन्ता। संकसायिस्सन्तीति अप्पोस्सुक्का निबद्धवासं वसिस्सन्ति। 
अपरज्जुगताय आसाळिहया उपगन्तब्बाति एत्थ अपरज्जु गताय अस्साति अपरज्जुगता, तस्सा अपरज्जुगताय 
अतिक्कन्ताय, अपरस्मिं दिवसेति अत्थो, तस्मा आसाळिहपुण्णमाय अनन्तरे पाटिपददिवसे उपगन्तब्बाति एवमेत्थ अत्थो 

दडुब्बो । मासगताय आसाळिहया उपगन्तब्बाति मासो गताय अस्साति मासगता, तस्सा मासगताय अतिक्कन्ताय, 
मासे परिपुण्णेति अत्थो। तस्मा आसाळिहपुण्णमतो पराय पुण्णमाय अनन्तरे पाटिपददिवसे उपगन्तब्बाति अत्थो दडुब्बो। 


वस्सूपनायिकसुत्तवण्णना निड्टिता। 


कम्मकारणवग्गवण्णनाय लीनत्थप्पकासना निड्टिता। 


२. अधिकरणवग्गवण्णना 


११. दुतियवग्गस्स पठमे अप्पटिसङ्काने न कम्पतीति पटिसङ्कानबलं, उपपरिक्खनपञ्ञायेतं नामं । वीरियसीसेन सत्त 
बोज्झङ्गे भावेन्तस्स उप्पन्नं बलं भावनाबलं। वीरियुपत्थम्भेन हि कुसलभावना बलवती थिरा उप्पज्जति, तथा उप्पन्ना 
बलवती कुसलभावना बलवन्तो सत्त बोज्झङ्गातिपि वुच्चन्ति। अत्थतो वीरियसम्बोज्झङ्गसीसेन सत्त बोज्झङ्गा होन्ति। 
बुत्तम्पि चेतं -- “तत्थ कतमं भावनाबलं? या कुसलानं धम्मानं आसेवना भावना बहुलीकम्मं, इदं वुच्चति भावनाबलं । 
सत्तपि बोज्झङ्गा भावनाबल न्ति (ध० स० १३६१)। 


अकम्पियट्रेनाति पटिपकखेहि अकम्पनीयट्टेन। दुरभिभवनद्रेनाति दुरभिभवनीयड्डेन। अनज्झोमद्दनट्रेनाति 
अधिभवित्वा अनवमहनट्ढेन । एतानीति एतानि यथावुत्तानि द्रेपि बलानि । एतदग्गं नागतन्ति “एतदग्गं, भिकखवे, द्विन्नं 
बलानं यदिदं भावनाबल'न्ति एवमेत्थ एतदग्गं नागतन्ति अत्थो। 


१२. दुतिये विवेकं निस्सितन्ति विवेकनिस्सितं, यथा वा विवेकवसेन पवत्तं झानं “विवेकज न्ति वृत्तं, एवं 
विवेकवसेन पवत्तो सतिसम्बोज्झङ्गो “विवेकनिस्सितो”ति दटुब्बो । निस्सयट्टो च विपस्सनामग्गानं वसेन मग्गफलानं 
वेदितब्बो, असतिपि वा पुब्बापरभावे “पटिच्चसमुप्पादो' ति एत्थ पच्चयेन समुप्पादनं विय अविनाभाविधम्मब्यापारा 
निस्सयनभावना सम्भवन्तीति । “तदङ्गसमुच्छेदनिस्सरणविवेकनिस्सित" न्ति वत्वा पटिप्पस्सद्भिविवेकनिस्सितस्स 
अवचनं “सतिसम्बोज्झङ्गं भावेती”तिआदिना इध भावेतब्बानं सम्बोज्झङ्गानं वृत्तत्ता। भावितबोज्झङ्गस्स हि सच्छिकातब्बा 
बलबोज्झङ्गा, तेसं किच्चं पटिप्पस्सद्धिविवेको। अज्झासयतोति ` निब्बानं सच्छिकरिस्सामी”ति पवत्तअज्झासयतो। 
यदिपि हि विपस्सनावखणे सङ्कारारम्मणं चित्तं, सङ्कारेसु पन आदीनवं दिस्वा तप्पटिपकखे निब्बाने निन्नताय अज्झासयतो 
निस्सरणविवेकनिस्सितो होति उण्हाभिभूतस्स पुग्गलस्स सीतनिन्नचित्तता विय। 


““पञ्चविधविवेकनिस्सितम्पीति एकेति वत्वा तत्थ यथावुत्तविवेकत्तयतो अञ्जं विवेकद्वयं उद्धरित्वा दस्सेतुं “ते 
ही तिआदि वुत्तं । तत्थ झानक्खणे ताव किच्चतो विक्खम्भनविवेकनिस्सितं, विपस्सनाक्खणे अज्झासयतो 
पटिप्पस्सद्भिविवेकनिस्सितं भावेतीति वत्तब्बं “एवाहं अनुत्तरं विमोक्खं उपसम्पज्ज विहरिस्सामी 'ति तत्थ 
निन्नज्झासयताय। तेनाह “तस्मा तेसं मतेना तिआदि । हेड्ठा कसिणज्झानग्गहणेन आरुप्पानम्पि गहणं दडुब्बं, तस्मा 
“एतेसं झानान न्ति इमिनापि तेसं सङ्गहो वेदितब्बो। यस्मा पहानविनयो विय विरागनिरोधापि इधाधिप्पेतविवेकेन अत्थतो 
निब्बिसिट्ठा, तस्मा वृत्तं “एस नयो विरागनिस्सितन्तिआदीसू ति । तेनाह “विवेकत्था एव हि विरागादयो”ति। 


वोस्सग्ग-सद्दो परिच्चागत्थो पक्खन्दनत्थो चाति वोस्सग्गस्स दुविधता वुत्ता। वोस्सज्जनञ्हि पहानं विस्सट्टभावेन 
निरोधनपक्खन्दनम्पि च। तस्मा विपस्सनाक्खणे तदङ्गवसेन मग्गक्खणे समुच्छेदवसेन पटिपक्खस्स पहानं वोस्सग्गो, तथा 

विपस्सनाक्खणे तन्निन्नभावेन, मग्गक्खणे आरम्मणकरणेन विस्सडुसभावता वोस्सग्गोति वेदितब्बं। तेनेबाह 
“तत्थ परिच्चागवोस्सग्गो'तिआदि। अयं सतिसम्बोज्झङ्गोति अयं मिस्सकवसेन वुत्तो सतिसम्बोज्झङ्गो । यथावुत्तेन 
पकारेनाति तदङ्गप्पहानसमुच्छेदप्पहानप्पकारेन तन्निन्नतदारम्मणप्पकारेन च । पुब्बे वोस्सग्गवचनस्सेव अत्थस्स वुत्तत्ता 
आह “सकलेन वचनेना ति । परिणमन्तन्ति विपस्सनावखणे तदङ्गतन्निन्नप्पकारेन परिणमन्तं । परिणतन्ति मग्गक्खणे 
समुच्छेदतदारम्मणप्पकारेन परिणतं। परिणामो नाम इध परिपाकोति आह “परिपच्चन्तं परिपक्कञ्चा ति । परिपाको च 
आसेवनलाभेन लद्भसामत्थियस्स किलेसे परिच्चजितुं निब्बानं पक्खन्दितुं तिकखविसदभावो। तेनाह “ अयञ्ही'तिआदि। 
एस नयोति य्वायं नयो “विवेकनिस्सित'न्तिआदिना सतिसम्बोज्झङ्गे वुत्तो, सेसेसु धम्मविचयसम्बोज्झङ्गादीसुपि एसेव 
नयो, एवं तत्थ नेतब्बन्ति अत्थो। 


“विवेकनिस्सित' न्तिआदीसु लब्भमानमत्थं सामञ्ञतो दस्सेत्वा इदानि इधाधिप्पेतमत्थं दस्सेन्तो “इध 
पना तिआदिमाह। तत्थ सब्बसङ्घतेहीति सब्बेहि पच्चयसमुप्पन्नधम्मेहि । सब्बेसन्ति सङ्कतधम्मानं। विवेकं आरम्मणं 
कत्वाति निब्बानसङ्घातं विवेकं आरम्मणं कत्वा । तञ्च खोति तदेव सतिसम्बोज्झङ्गं । 


९३. तिये चित्तेकग्गत्थायाति चित्तसमाधानत्थाय, दिट्ठधम्मे सुखविहारायाति अत्थो । चित्तेकग्गतासीसेन हि 
दिटटधम्मसुखविहारो वुत्तो। सुक्खविपस्सकखीणासवानं वसेन हेतं वुत्तं। ते हि समापज्जित्वा “एकग्गचित्ता सुखं दिवसं 
विहरिस्सामा”ति इच्चेव कसिणपरिकम्मं कत्वा अट्ट समापत्तियो निब्बत्तेन्ति। विपस्सनापादकत्थायातिआदीसु पन 
सेक्खपुथुज्जना “समापत्तितो बुड्ठाय समाहितेन चित्तेन विपस्सामा”ति निब्बत्तेन्ता विपस्सनापादकत्थाय भावेन्ति । 


ये पन अट्ट समापत्तियो निब्बत्तेत्वा अभिञ्ञापादकज्झानं समापज्जित्वा समापत्तितो वुट्ठाय “एकोपि हुत्वा बहुधा 
होती”ति (दी० नि० १.२३८; म० नि० १.१४७; सं० नि० २.७०; ५.८३४, ८४२) वुत्तनया अभिञ्जायो पत्थेन्ता निब्बत्तेन्ति, 
ते अभिञ्ञापादकत्थाय भावेन्ति। ये अट्ट समापत्तियो निब्त्तेत्वा निरोधसमापत्ति समापज्जित्वा “सत्ताहं अचित्ता हृत्वा 
दिट्ेव धम्मे निरोधं निब्बानं पत्वा सुखं विहरिस्सामाति निब्बत्तेन्ति, ते निरोधपादकत्थाय भावेन्ति। ये पन अड्ड 
समापत्तयो निब्वत्तेत्वा “अपरिहीनज्झाना ब्रह्मलोके उप्पज्जिस्सामा”ति निब्बत्तेन्ति, ते भवविसेसत्थाय भावेन्ति। 


युत्तं ताव चित्तेकग्गताय भवविसेसत्थता विय विपस्सनापादकत्थतापि चतुक्कज्झानसाधारणाति तेसं वसेन “चत्तारि 
झानानी”ति वचनं, अभिञ्जापादकत्थता पन निरोधपादकत्थता च चतुत्थस्सेव झानस्स आवेणिका, सा कथं 
चतुक्कज्झानसाधारणा वुत्ताति? परम्पराधिट्ठानभावतो । पदट्ठानपदट्टानम्पि हि पदट्टानन्ति वुच्चति कारणकारणन्ति यथा 
““तिणेहि भत्तं सिद्ध न्ति। 


९४. चतुत्थे ससकस्स उप्पतनं विय होतीति पथविजिगुच्छनससकस्स उप्पतनं विय होति। तत्थायं 
अत्थसल्लापिका उपमा - पथवी किर ससकं आह - “हे ससका"ति। ससको आह - “को एसो”ति। कस्मा ममेव 
उपरि सब्बइरियापथे कप्पेन्तो उच्चारपस्सावं करोन्तो मं न जानासीति? सुदु तया अहं दिट्ठो, मया अक्कन्तट्ठानञ्हि 
अङ्गुलग्गेहि फुडुट्ठान॑ विय होति, विस्सट्ठउदकं अप्पमत्तकं, करीसं कटकफलमत्तं, हत्थिअस्सादीहि पन अक्कन्तट्ठानम्पि 
महन्तं, पस्सावोपि नेसं घटमत्तो, उच्चारोपि पच्छिमत्तो होति, अलं मय्हं तयाति उप्पतित्वा अञ्जस्मिं ठाने पतितो। ततो नं 
पथवी आह - “अहो दूरं गतोपि ननु मय्हंयेब उपरि पतितोसी "ति? सो पुन तं जिगुच्छन्तो उप्पतित्वा अञ्जत्थ पतितो । एवं 
वबस्ससहस्सम्पि उप्पतित्वा उप्पतित्वा पतमानो ससको नेव पथविया अन्तं पापुणितुं सक्कोति। न कोटिन्ति न पुब्बकोटिं । 
इतरेसन्ति विपञ्चितञ्जुनेय्यपदपरमानं । 

१५. पञ्चमे समथेहि अधिकरीयति वूपसम्मतीति अधिकरणं, अट्टारस भेदकरवत्थूनि निस्साय उप्पन्नो विवादोयेव 
विवादाधिकरणं। “इध भिक्खू भिकखुं अनुवदन्ति सीलविपत्तिया वा"तिआदिना (चूळव°० २१५) चतस्सो विपत्तियो 
निस्साय उप्पन्नो अनुवादोयेव अनुवादाधिकरणं। पञ्चपि आपत्तिकखन्धा आपत्ताधिकरणं। “सत्तपि आपत्तिक्खन्धा 
आपत्ताधिकरण"न्ति (चूळव० २१५) वचनतो आपत्तियेव आपत्ताधिकरणं। “या सङ्घस्स किच्चयता करणीयता 
अपलोकनकम्मं जत्तिकम्मं जत्तिदुतियकम्मं जत्तिचतुत्थकम्म''न्ति (चूळव° २१५) एवमागतं चतुब्बिधं सङ्ककिच्चं 
किच्चाधिकरणन्ति वेदितब्बं। सेसमेत्थ उत्तानमेव। 


१६. छड्रे अपाकटनामोति “सेलो, कूटदन्तोतिआदिना अनभिञ्ञातो। येन वा कारणेनाति हेतुम्हि इदं 
करणवचनं । हेतुअत्थो हि किरियाकारणं, न करणं विय किरियत्थो, तस्मा नानप्पकारगुणविसेसाधिगमत्था इध 
उपसङ्कमनकिरियाति “अन्नेन वसति, अज्झेनेन वसती" तिआवीसु विय हेतुअत्थमेवेतं करणवचनं युत्तं, न करणत्थं तस्स 
अयुज्जमानत्ताति वुत्तं “येन वा कारणेना^ति। अविभागतो सततं पवत्तितनिरतिसयसादुविपुलामतरससद्भम्मफलताय 
सादुफलनिच्चफलितमहारुक्खेन भगवा उपमितो। सादुफलूपभोगाधिप्पायग्गहणेनेब हि रुक्खस्स सादुफलता गहिताति। 
उपसङ्कमीति उपसङ्कन्तो। सम्पत्तकामताय हि किञ्चि ठानं गच्छन्तो तंतंपदेसातिक्कमनेन उपसङ्कमि, उपसङ्कन्तोति च 
वत्तब्बतं लभति। तेनाह “गतोति वुत्तं होती”ति, उपगतोति अत्थो। उपसङ्कमित्वाति पुब्वकालकिरियानिद्देसोति आह 
“उपसङ्कमनपरियोसानदीपन''न्ति। ततोति यं ठानं पत्तो “उपसङ्कमी”ति वुत्तो, ततो उपगतट्टानतो। 


यथा खमनीयादीनि पुच्छन्तोति यथा भगवा “कच्चि ते, ब्राह्मण, खमनीयं, कच्चि यापनीयन्तिआदिना 
खमनीयावीनि पुच्छन्तो तेन ब्राह्मणेन सद्धि समप्पवत्तमोदो अहोसि पुब्बभासिताय, एवं सोपि ब्राह्मणो तदनुकरणेन भगवता 
सद्धिं समप्पवत्तमोदो अहोसीति योजना। तं पन समप्पवत्तमोदतं उपमाय दस्सेतुं “सीतोदकं विया”तिआदि वुत्तं । तत्थ 
सम्मोदितन्ति संसन्दितं। एकीभावन्ति सम्मोदनकिरियाय समानतं | खमनीयन्ति `इदं चतुचक्कं नवद्वारं सरीरयन्तं 
दुक्खबहुलताय सभावतो दुस्सहं, कच्चि खमितुं सक्कुणेय्य'न्ति पुच्छति। यापनीयन्ति आहारादिप्पटिबद्भवृत्तिकं 
चिरप्पबन्धसङ्काताय यापनाय कच्चि यापेतुं सक्कुणेय्यं । सीसरोगादिआबाधाभावेन कच्चि अप्पाबाधं । 
दुक्खजीविकाभावेन कच्चि अप्पातङ्क | तंतंकिच्चकरणे उट्ठानसुखताय कच्चि लहुट्टानं | तदनुरूपबलयोगतो कच्चि 
बलं । सुखविहारसम्भवेन कच्चि फासुविहारो अत्थीति सब्बत्थ कच्चि-सहं योजेत्वा अत्थो वेदितब्बो । 


बलप्पत्ता पीति पीतियेव। तरुणपीति पामोज्जं। सम्मोदं जनेति करोतीति सम्मोदनीकं, तदेव सम्मोदनीयं । 
सम्मोदितब्बतो सम्मोदनीयन्ति इमं पन अत्थं दस्सेतुं “सम्मोदितुं युत्तभावतो ति आह । सरितब्बभावतोति 
अनुस्सरितब्बभावतो। “सरणीय”न्ति वत्तब्बे दीघं कत्वा ““सारणीय' न्ति वुत्तं । सुय्यमानसुखतोति आपाथगतमधुरतं 
आह, अनुस्सरियमानसुखतोति विमद्रमणीयतं । ब्यञ्जनपरिसुद्धतायाति सभावनिरुत्तिभावेन तस्सा कथाय 
वचनचातुरियमाह । अत्थपरिसुद्धतायाति अत्थस्स निरुपक्किलेसतं। अनेकेहि परियायेहीति अनेकेहि कारणेहि । 


अतिदूरअच्चासन्नप्पटिक्खेपेन नातिदूरं नच्चासन्नं नाम गहितं, तं पन अवकंसतो उभिन्नं पसारितहत्थासङ्गइनेन 
दडुब्बं । गीवं पसारेत्वाति गीवं परिवटुनवसेन पसारेत्वा। 


एतदवोचाति एतं “को नु खो, भन्ते, हेतू"तिआदिपुच्छावचनं अवोच। तेनेव “एतदवोचा"ति पदं उद्धरित्वा दुविधा 
हि पुच्छातिआदिना पुच्छाविभागं दस्सेति। तत्थ आगारे नियुत्तो अगारिको, तस्स पुच्छा अगारिकपुच्छा। अगारिकतो 
अञ्जो अनगारिको पब्बज्जूपगतो, तस्स पुच्छा अनगारिकपुच्छा । किञ्चापि अञ्ञत्थ “जनको हेतु, पग्गाहको पच्चयो। 

असाधारणो हेतु, साधारणो पच्चयो। सभागो हेतु, असभागो पच्चयो। पुब्बकालिको हेतु, सहपवत्तो 
पच्चयो'तिआदिना हेतुपच्चया विभज्ज वुच्चन्ति। इध पन “चत्तारो खो, भिक्खवे, महाभूता हेतु चत्तारो महाभूता पच्चयो 
रूपक्खन्धस्स पञ्जापनाया'तिआदीसु (म० नि० ३.८६) विय हेतुपच्चयसद्दा समानत्थाति दस्सेन्तो “उभयम्पेत 
कारणवेवचनमेवा”ति आह | विसमचरियाति भावनपुंसकनिद्देसो । 


अभिक्कन्ताति अतिक्कन्ता, विगताति अत्थोति आह “खये दिस्सती ति । तथा हि “निक्खन्तो पठमो यामो"ति 
उपरि वृत्तं। अभिक्कन्ततरोति अतिविय कन्ततरो मनोरमो, तादिसो च सुन्दरो भद्दको नाम होतीति आह “सुन्दरे 
दिस्सती ति । कोति देवनागयक्खगन्धब्बादीसु को कतमो? मेति मम । पादानीति पादे । इद्धियाति इमाय एवरूपाय 
देविद्धिया । यससाति इमिना एदिसेन परिवारेन परिच्छेदेन च। जलन्ति विज्जोतमानो। अभिक्कन्तेनाति अतिविय कन्तेन 
कमनीयेन अभिरूपेन। बण्णेनाति छविवण्णेन सरीरवण्णनिभाय। सब्बा ओभासयं दिसाति दस दिसा पभासेन्तो, चन्दो 
विय सूरियो विय च एकोभासं एकालोकं करोन्तोति गाथाय अत्थो। अभिरूपेति उळाररूपे सम्पन्नरूपे । 


“चोरो, चोरो; सप्पो, सप्पोतिआदीसु भये आमेडितं। “विज्झ, विज्झ; पहर, पहरा"तिआदीसु कोधे। “साधु, 
साधू'तिआदीसु (म० नि० ३२७.सं० नि० २.१२७; ३.३५; ५.१०८५) पसंसायं । “गच्छ, गच्छ; लुनाहि, 
लुनाही"तिआदीसु तुरिते। “आगच्छ, आगच्छा"तिआदीसु कोतूहले। “बुद्धो, बुद्धोति चिन्तेन्तोतिआदीसु (बु० वं० 
२.४४) अच्छरे। “अभिक्कमथायस्मन्तो, अभिक्कमथायस्मन्तो"तिआदीसु हासे। “कहं एकपुत्तक, कहं 
एकपुत्तका”तिआदीसु (म० नि० २.३५३; सं० नि० २.६३) सोके | “अहो सुखं, अहो सुख''न्तिआदीसु (उदा० २०; दी० 
नि० ३.३०५; चूळव° ३३२) पसादे। च-सद्दो अवुत्तसमुच्चयत्तो। तेन गरहाअसम्मानादीनं सङ्गहो दडुब्बो। तत्थ “पापो, 
पापो"तिआदीसु गरहायं। “अभिरूपक, अभिरूपका 'तिआदीसु असम्माने दडुब्बं । 


नयिदं आमेडितवसेन द्रिकखत्ु वुत्तं, अथ खो अत्थद्वयवसेनाति दस्सेन्तो “अथ वा तिआदिमाह । 
“अभिक्कन्त”न्ति बचनं अपेक्खित्वा नपुंसकवसेन वुत्तं, तं पन भगवतो वचनं धम्मस्स देसनाति कत्वा तथा वुत्तं “भोतो 
गोतमस्स धम्मदेसना ति । दुतियपदेपि एसेव नयो। दोसनासनतोति रागादिकिलेसविधमनतो | गुणाधिगमनतोति 
सीलादिगुणानं सम्पापनतो । ये गुणे देसना अधिगमेति, तेसु पधानभूते ताव दस्सेतुं “सद्धाजननतो पञ्ञाजननतो ति 
वुत्तं । सद्भापमुखा हि लोकिया गुणा, पञ्जापमुखा लोकुत्तरा । 


सीलादिअत्थसम्पत्तिया सात्थतो, सभावनिरुत्तिसम्पत्तिया सब्यञ्जनतो | सुविञ्ञेय्यसद्दप्पयोगताय उत्तानपदतो, 
सण्हसुखुमभावेन दुविञ्ञेय्यत्थताय गम्भीरत्थतो । सिनिद्धमुदुमधुरसद्दप्पयोगताय कण्णसुखतो, 
विपुलविसुद्भपेमनीयत्थताय हदयङ्गमतो। मानातिमानविधमनेन अनत्तुक्कंसनतो, थम्भसारम्भनिम्महनेन 
अपरवम्भनतो । हिताधिप्पायप्पवत्तिया परेसं रागपरिळाहादिवूपसमनेन करुणासीतलतो, किलेसन्धकारविधमनेन 
पञ्ञावदाततो। करवीकरुतमञ्जुताय आपाथरमणीयतो, पुब्बापराविरुद्धसुविसुद्भत्थताय विमहक्खमतो । 
आपाथरमणीयताय एवं सुय्यमानसुखतो, विमहक्खमताय हितज्झासयप्पवत्तितताय च वीमंसियमानहिततो | 
एवमादीहीति आदि-सद्देन संसारचक्कनिवत्तनतो, सद्भम्मचक्कप्पवत्तनतो, मिच्छावादविगमनतो, सम्मावादपतिड्ठापनतो, 
अकुसलमूलसमुद्धरणतो, कुसलमूलसंरोपनतो, अपायद्वारपिधानतो, सग्गमोक्खद्वारविवरणतो, परियुड्ानवूपसमनतो, 
अनुसयसमुग्घातनतोति एवमादीनं सङ्गहो दटुब्बो । 


अधोमुखट्टपितन्ति केनचि अधोमुखं ठपितं । हेड्रामुखजातन्ति सभावेनेव हेट्ठामुखजातं । उपरिमुखन्ति उद्धंमुखं । 

उग्घाटेय्याति विवटं करेय्य। हत्थे गहेत्वाति “पुरत्थाभिमुखो उत्तराभिमुखो वा गच्छातिआदीनि अवत्वा हत्थे 
गहेत्वा “निस्सन्देहं एस मग्गो, एवं गच्छेय्या"ति वदेय्य । काळपक्खचातुइसीति काळपक्खे चातुद्दसी । 


निक्कुज्जितं आधेय्यस्स अनाधारभूतं भाजनं आधारभावापादनवसेन उक्कुज्जेय्य। हेट्ठामुखजातताय 
सद्धम्मविमुखं, अधोमुखठपितताय असद्धम्मे पतितन्ति एवं पदद्वयं यथारहं योजेतब्बं, न यथासङ्ख्यं । कामं 
कामच्छन्दादयोपि पटिच्छादका नीवरणभावतो, मिच्छादिड्टि पन सविसेसं पटिच्छादिका सत्ते मिच्छाभिनिवेसनवसेनाति 
आह “मिच्छादिट्रिगहनपटिच्छन्न”न्ति। तेनाह भगवा “मिच्छादिद्विपरमाहं, भिक्खवे, वज्जं वदामी”ति (अ० नि० 
१.३१०) | सब्बो अपायगामिमग्गो कुम्मग्गो “कुच्छितो मग्गो"ति कत्वा । सम्मादिड्टिआदीनं उजुपटिपक्खताय 
मिच्छादिड्टिआदयो अट्ठ मिच्छत्तधम्मा मिच्छामग्गो । तेनेव हि तदुभयप्पटिपक्खतं सन्धाय “सग्गमोक्खमग्गं 
आविकरोन्तेना ति वृत्तं। सप्पिआदिसन्निस्सयो पदीपो न तथा उज्जलो, यथा तेलसन्निस्सयोति तेलपज्जोतग्गहणं। 
एतेहि परियायेहीति एतेहि निक्कुज्जितुक्कुज्जनप्पटिच्छन्नविवरणादिउपमोपमितब्बाकारेहि । 


पसन्नकारन्ति पसन्नेहि कातब्बं सक्कारं । सरणन्ति पटिसरणं । तेनाह “परायण''न्ति। परायणभावो च 
अनत्थनिसेधनेन अत्थसम्पटिपादनेन च होतीति आह “अघस्स, ताता, हितस्स च विधाता ति। अघस्साति दुक्खतोति 
वदन्ति, पापतोति पन अत्थो यृत्तो। निस्सक्के चेतं सामिवचनं। एत्थ च नायं गमि-सद्दो नी-सद्दादयो विय द्विकम्मको, तस्मा 
यथा “अजं गामं नेतीति वुच्चति, एवं “भगवन्तं सरणं गच्छामीति वत्तु न सक्का। “सरणन्ति गच्छामीति पन वत्तब्बं 
इति-सहो चेत्थ लुत्तनिद्िट्ठो। तस्स चायमत्थो - गमनञ्च तदधिप्पायेन भजनं जाननं वाति दस्सेन्तो “इति इमिना 
अधिप्पायेना”तिआदिमाह । तत्थ भजामीतिआदीसु पुरिमस्स पुरिमस्स पच्छिमं पच्छिमं अत्थवचनं । भजनं वा 
सरणाधिप्पायेन उपसङ्कमनं । सेवनं सन्तिकावचरता । पयिरुपासनं वत्तप्पटिवत्तकरणेन उपट्ठानन्ति एवं सब्बथापि 
अनञ्ञसरणतंयेव दीपेति। “गच्छामीति पदस्स बुज्झामीति अयमत्थो कथं लब्भतीति आह “येसं ही तिआदि। 


अधिगतमग्गे सच्छिकतनिरोधेति पदद्वयेनपि फलट्ठा एव दस्सिता, न मग्गट्ठाति ते दस्सेन्तो “यथानुसिट्टं 
पटिपज्जमाने चा”ति आह। ननु च कल्याणपुथुज्जनोपि यथानुसिड्टं पटिपज्जतीति वुच्चतीति? किञ्चापि वुच्चति, 
निप्परियायेन पन मग्गट्ठा एव तथा वत्तब्बा, न इतरे सम्मत्तनियामोक्कमनाभावतो। तथा हि ते एव वुत्ता “अपायेसु 
अपतमाने धारेती ति। सम्मत्तनियामोक्कमनेन हि अपायविनिमृत्तिसम्भवो। अक्खायतीति एत्थ इति-सद्दो आद्यत्थो, 
पकारत्थो वा। तेन “यावता, भिक्खवे, धम्मा सङ्घाता वा असङ्घता वा, विरागो तेसं अग्गमक्खायती”ति (इतिबु० ९०; अ० 
नि० ४.३४) सुत्तपदं सङ्गण्हाति, “बित्थारो”ति वा इमिना। एत्थ च अरियमग्गो निय्यानिकताय, निब्बानं तस्स 
तदत्थसिद्द्रिहेतुतायाति उभयमेव निप्परियायेन धम्मोति वृत्तो। निब्बानञ्हि आरम्मणपच्चयभूतं लभित्वा अरियमग्गो 
तदत्थर्सिद्धिया संवत्तति, तथापि यस्मा अरियफलानं “ताय सद्भाय अवूपसन्ताया”तिआदिवचनतो मग्गेन समुच्छिन्नानं 
किलेसानं पटिप्पस्सद्धिप्पहानकिच्चताय निय्यानानुगुणताय निय्यानपरियोसानताय च। परियत्तिधम्मस्स पन 
निय्यानिकधम्मसमधिगमहेतुतायाति इमिना परियायेन वुत्तनयेन धम्मभावो लब्भति एव। स्वायमत्थो पाठारुळहो एवाति 
दस्सेन्तो “न केवल न्तिआदिमाह | 


कामरागो भवरागोति एवमादिभेदो सब्बोपि रागो विरज्जति पहीयति एतेनाति रागविरागोति मग्गो कथितो। 
एजासङ्घाताय तण्हाय अन्तोनिज्झानलक्खणस्स सोकस्स च तदुप्पत्तियं सब्बसो परिक्खीणत्ता अनेजमसोकन्ति फलं 
कथितं। अप्पटिकूलन्ति अविरोधदीपनतो केनचि अविरुद्धं, इट पणीतन्ति वा अत्थो। पगुणरूपेन पवत्तितत्ता, 

पकट्टगुणविभावनतो वा पगुणं । सब्बधम्मक्खन्धा कथिताति योजना । 


दिट्रिसीलसङ्घातेनाति “यायं दिद्धि अरिया निय्यानिका निय्याति तक्करस्स सम्मा दुक्खक्खयाय, तथारूपाय दिड्डिया 
दिड्रिसामञ्जगतो विहरती”ति (दी० नि० ३.३२४, ३५७; म० नि० १.४९२; ३.५४; अ० नि० ६.१२; परि० २७४) एवं 
बुत्ताय दिड्टिया, “यानि तानि सीलानि अखण्डानि अच्छिद्दानि असबलानि अकम्मासानि भुजिस्सानि विञ्जुप्पसत्थानि 
अपरामट्ठानि समाधिसंवत्तनिकानि, तथारूपेहि सीलेहि सीलसामञ्ञगतो विहरती"ति (दी० नि० ३.३२४; म० नि० 
१.४९२; ३.५४; अ० नि० ६.१२; परि० २७४) च एवं वृत्तानं सीलानञ्च संहतभावेन, दिड्िसीलसामञ्जेनाति अत्थो। 
संहतोति घटितो, समेतोति अत्थो। अरियपुग्गला हि यत्थ कत्थचि दूरे ठितापि अत्तनो गुणसामग्गिया संहता एव। अट्ट च 
पुग्गल धम्मदसा तेति ते पुरिसयुगवसेन चत्तारोपि पुग्गलवसेन अड्टेब अरियधम्मस्स पच्चक्खदस्साविताय धम्मदसा । 
तीणि वत्थूनि सरणन्ति गमनेन तिकखत्तुं गमनेन च तीणि सरणगमनानि। पटिवेदेसीति अत्तनो हदयगतं वाचाय पवेदेसि। 


सरणगमनस्स विसयप्पभेदफलसंकिलेसभेदानं विय कत्तुविभावना तत्थ कोसल्लाय होतीति सरणगमनेसु 
अत्थकोसल्लत्थं “सरणं, सरणगमनं, यो च सरणं गच्छति, सरणगमनप्पभेदो, सरणगमनफलं, संकिलेसो, 
भेदोति अयं विधि वेदितब्ब्रो ति वृत्तं तेन विना सरणगमनस्सेव असम्भवतो । कस्मा पनेत्थ वोदानं न गहितं, ननु 
बोदानविभावनापि तत्थ कोसल्लाय होतीति? सच्चमेतं, तं पन संकिलेसग्गहणेन अत्थतो दीपितं होतीति न गहितं । यानि 
हि नेसं संकिलेसकारणानि अञ्ञाणादीनि, तेसं सब्बेन सब्बं अनुप्पन्नानं अनुप्पादनेन, उप्पन्नानञ्च पहानेन वोदानं 
होतीति। 


हिंसत्थस्स धातुसदस्स वसेनेतं पदं दडुब्बन्ति “हिंसतीति सरण न्ति वत्वा तं पन हिंसनं केसं, कथं, कस्स वाति 
चोदनं सोधेन्तो “सरणगतान'”न्तिआदिमाह। तत्थ भयन्ति वट्टभयं | सन्तासन्ति चित्तुत्रासं। तेनेव चेतसिकदुवखस्स 
गहितत्ता दुक्खन्ति कायिकं दुक्खं । दुग्गतिपरिकिलेसन्ति दुग्गतिपरियापन्नं सब्बम्पि दुक्खं । तयिदं सब्बं परतो फलकथाय 
आवि भविस्सति। एतन्ति सरणन्ति पदं। एवं अविसेसतो सरणसद्दस्स पदत्थं दस्सेत्वा इदानि विसेसतो दस्सेतुं “अथ 
वा तिआदि वृत्तं। हिते पवत्तनेनाति “सम्पन्नसीला, भिकखवे, विहरथा^तिआदिना (म० नि० १.६४, ६९) अत्थे 
नियोजनेन । अहिता निवत्तनेनाति “पाणातिपातस्स खो पापको विपाको अभिसम्पराय'न्तिआदिना 
आवीनवदस्सनादिमुखेन अनत्थतो निवत्तनेन। भयं हिंसतीति हिताहितेसु अप्पवत्तिप्पवत्तिहेतुकं ब्यसनं अप्पवत्तिकरणेन 
विनासेति बुद्धो । भवकन्तारा उत्तारणेन मग्गसङ्घातो धम्मो। इतरो अस्सासदानेन सत्तानं भयं हिंसतीति योजना। 
कारानन्ति दानवसेन पूजावसेन च उपनीतानं सक्कारानं । विपुलफलप्पटिलाभकरणेन सत्तानं भयं हिंसति सङ्घो 
अनुत्तरदक्खिणेय्यभावतोति अधिप्पायो। इमिनापि परियायेनाति इमिनापि विभजित्वा वुत्तेन कारणेन । 


““सम्मासम्बुद्धो भगवा, स्वाक्खातो धम्मो, सुप्पटिपन्नो सङ्घो ति एवं पवत्तो तत्थ रतनत्तये पसादो तप्पसादो, तदेव 
रत्तनत्तयं गरु एतस्साति तग्गरु, तब्भावो तग्गरुता, तप्पसादो च तग्गरुता च तप्पसादतग्गरुता। ताहि 
तप्पसादतग्गरुताहि। विधुतदिट्विविचिकिच्छासम्मोह अस्सद्धियादिताय विहतकिलेसो । तदेव रतनत्तयं परायणं गति ताणं 
लेणन्ति एवं पवत्तिया तप्परायणताकारप्पवत्तो चित्तुप्पादो सरणगमनं सरणन्ति गच्छति एतेनाति। तंसमङ्गीति तेन 
यथावुत्तचित्तुप्पादेन समन्नागतो। एवं उपेतीति एवं भजति सेवति पयिरुपासति, एवं वा जानाति बुज्झतीति एवमत्थो 
वेदितब्बो । 


एत्थ च पसादग्गहणेन लोकियसरणगमनमाह । तञ्हि पसादप्पधानं । गरुतागहणेन लोकुत्तरं। अरिया हि 

रतनत्तयगुणाभिञ्ञताय पासाणच्छत्तं पिय गरुँ कत्वा पस्सन्ति, तस्मा तप्पसादेन विकखम्भनवसेन विहतकिलेसो, 
तग्गरुताय समुच्छेदवसेनाति योजेतब्बं अगारवकरणहेतूनं समुच्छिन्दनतो। तप्परायणता पनेत्थ तग्गतिकताति ताय 
चतुब्बिधम्पि वक्खमानं सरणगमनं गहितन्ति ददुब्बं । अविसेसेन वा पसादगरुता जोतिताति पसादग्गहणेन 
अवेच्चप्पसादस्स इतरस्स च गहणं, तथा गरुतागहणेनाति उभयेनपि उभयं सरणगमनं योजेतब्बं । 


मग्गक्खणे इज्झतीति योजना । निब्बानारम्मणं हुत्वाति एतेन अत्थतो चतुसच्चाधिगमो एव लोकुत्तरसरणगमनन्ति 
दस्सेति। तत्थ हि निब्बानधम्मो सच्छिकिरियाभिसमयवसेन, मग्गधम्मो भावनाभिसमयवसेन पटिविज्झियमानोयेव 
सरणगमनत्तं साधेति, बुद्धगुणा पन सावकगोचरभूता परिञ्जाभिसमयवसेन, तथा अरियसङ्घगुणा। तेनाह “किच्चतो 
सकलेपि रतनत्तये इज्झती ति । इज्झन्तञ्च सहेव इज्झति, न लोकियं विय पटिपाटिया असम्मोहप्पटिवेधेन 
पटिविद्धत्ताति अधिप्पायो। ये पन वदन्ति “न सरणगमनं निब्बानारम्मणं हुत्वा पवत्तति, मग्गस्स अधिगतत्ता पन 
अधिगतमेव होति एकच्चानं तेविज्जादीनं लोकियविज्जादयो वियाति, तेसं लोकियमेव सरणगमनं सिया, न लोकुत्तरं, 
तञ्च अऱयुत्तं दुविधस्सपि इच्छितब्बत्ता | 


तन्ति लोकियसरणगमनं । सद्धापटिलाभो ` सम्मासम्बुद्धो भगवा 'तिआदिना। सद्धामूलिकाति 
यथावुत्तसद्धापुब्बङ्गमा। सम्मादिड्टि बुद्धसुबुद्धतं, धम्मसृधम्मतं, सङ्घ सुप्पटिपत्तिञ्च लोकियावबोधवसेनेव सम्मा जायेन 
दस्सनतो। सद्धामूलिका च सम्मादिट्टीति एतेन सद्भूपनिस्सया यथावुत्तलक्खणा पञ्जा लोकियसरणगमनन्ति दस्सेति । 
तेनाह “दिट्रिजुकम्मन्ति वुच्चती”ति। दिट्टियेव अत्तनो पच्चयेहि उजु करीयतीति कत्वा, दिट्ठि वा उजु करीयति एतेनाति 
दिट्टिजुकम्मं, तथापवत्तो चित्तुप्पादो। एवञ्च कत्वा “तप्परायणताकारप्पवत्तो चित्तुप्पादो ति इदञ्च वचनं समत्थितं होति, 
सद्धापुब्बङ्गमसम्मादिड्टिग्गहणं पन चित्तुप्पादस्स तप्पधानतायाति दड॒ब्बं । सद्धापटिलाभोति इमिना मातादीहि 
उस्साहितदारकादीनं विय ञाणविप्पयुत्तं सरणगमनं दस्सेति, सम्मादिट्टीति इमिना जाणसम्पयुत्तं सरणगमनं । 


तयिदं लोकियं सरणगमनं । अत्ता सन्निय्यातीयति अप्पीयति परिच्चजीयति एतेनाति अत्तसन्निय्यातनं, यथावुत्तं 
दिड्िजुकम्मं । तं रतनत्तयं परायणं पटिसरणं एतस्साति तप्परायणो, पुग्गलो चित्तुप्पादो वा, तस्स भावो तप्परायणता, 
यथावृत्तं दिट्रिजुकम्ममेव। सरणन्ति अधिप्पायेन सिस्सभावं अन्तेवासिकभावं उपगच्छति एतेनाति सिस्सभावूपगमनं । 
सरणगमनाधिप्पायेनेब पणिपतति एतेनाति पणिपातो । सब्बत्थ यथावुत्तदिड्िजुकम्मवसेनेव अत्थो वेदितब्बो । 
अत्तपरिच्चजनन्ति संसारदुक्खनिस्सरणत्थं अत्तनो अत्थभावस्स परिच्चजनं । एस नयो सेसेसुपि। बुद्धादीनंयेबाति 
अवधारणं अत्तसन्निय्यातनादीसुपि तत्थ तत्थ वत्तब्बं । एवञ्हि तदञ्जनिवत्तनं कतं होति। 


एवं अत्तसन्निय्यातनादीनि एकेन पकारेन दस्सेत्वा इदानि अपरेहिपि पकारेहि दस्सेतुं “अपिचा 'तिआदि आरद्धं । 
तेन परियायन्तरेहिपि अत्तसन्निय्यातनं कतमेव होति अत्थस्स अभिन्नत्ताति दस्सेति। आळवकादीनन्ति आदि-सद्देन 
सातागिरिहेमवतादीनं सङ्गहो दडुब्बो । ननु चेते आळवकादयो मग्गेनेव आगतसरणगमना, कथं तेसं 
तप्परायणतासरणगमनं वुत्तन्ति? मग्गेनागतसरणगमनेहिपि “सो अहं विचरिस्सामि...पे०... सुधम्मतं (सं? नि० १.२४६; 
सु० नि० १९४) । ते मयं विचरिस्साम, गामा गामं नगा नगं...पे०... सुधम्मत "न्ति (सु० नि० १८२) च तेहि 
तप्परायणताकारस्स पवेदितत्ता तथा वुत्तं । 


सो पनेस जाति...पे०... वसेनाति एत्थ ञातिवसेन, भयवसेन, आचरियवसेन, दक्खिणेय्यवसेनाति पच्चेकं 
““बसेना"ति पदं योजेतब्बं । तत्थ ञातिवसेनाति जातिभाववसेन। एवं सेसेसुपि। दक्खिणेय्यपणिपातेनाति 

दक्खिणेय्यताहेतुकेन पणिपतनेनाति अत्थो। इतरेहीति जातिभावादिवसप्पवत्तेहि तीहि पणिपातेहि । इतरेहीतिआदिना 
सङ्केपतो वुत्तमत्थं वित्थारतो दस्सेतुं “तस्मा तिआदि वुत्तं । बन्दतीति पणिपातस्स लक्खणवचनं । एवरूपन्ति 
दिटुधषम्मिकं सन्धाय वदति। सम्परायिकञ्हि निय्यानिकं वा अनिय्यानिकं वा अनुसासनिं पच्चासीसन्तो 
दक्खिणेय्यपणिपातमेव करोतीति अधिप्पायो। सरणगमनप्पभेदोति सरणगमनविभागो। 


अरियमग्गो एव लोकुत्तरं सरणगमनन्ति आह “चत्तारि सामञ्ञफलानि विपाकफल न्ति । सब्बदुक्खक्खयोति 
सकलस्स वट्टुदुक्खस्स अनुप्पादनिरोधो। एतन्ति “चत्तारि अरियसच्चानि, सम्मप्पञ्जाय पस्सती"ति (ध० प° १९०) एवं 
बुत्तं अरियसच्चानं दस्सनं । 


निच्चतो अनुपगमनादिवसेनाति निच्चन्ति अग्गहणादिवसेन। अट्ठानन्ति हेतुप्पटिक्खेपो। अनवकासोति 
पच्चयप्पटिक्खेपो। उभयेनपि कारणमेव पटिक्खिपति। यन्ति येन कारणेन। दिद्विसम्पन्नोति मग्गदिड्टिया समन्नागतो 
सोतापन्नो। कञ्चि सङ्कारन्ति चतुभूमकेसु सङ्घतसङ्घारेसु एकसङ्घारम्पि। निच्चतो उपगच्छेय्याति निच्चोति गण्हेय्य। 
सुखतो उपगच्छेय्याति “एकन्तसुखी अत्ता होति अरोगो परं मरणा"ति (दी० नि० १.७६, ७९) एवं अत्तदिट्टिसेन सुखतो 
गाहं सन्धायेतं वृत्तं। दिट्टिविप्पयृत्तचित्तेन पन अरियसावको परिळाहवूपसमनत्थं मत्तहत्थिपरितासितो विय चोक्खब्राह्मणो 
उक्कारभूमि कञ्चि सङ्कारं सुखतो उपगच्छति। अत्तवारे कसिणादिपञ्जत्तिसङ्गहत्थं सङ्कार न्ति अवत्वा “कञ्चि 
धम्म” न्ति वृत्तं । इमेसुपि ठानेसु चतुभूमकवसेनेव परिच्छेदो वेदितब्बो तेभूमकवसेनेव वा। यं यञ्हि पुथुज्जनो गाहवसेन 
गण्हाति, ततो ततो अरियसावको गाहं विनिवेठेति। 


मातरन्तिआदीसु जनिका माता, जनको पिता, मनुस्सभूतो खीणासवो अरहाति अधिप्पेतो। कि पन अरियसावको 
अञ्ञं जीविता वोरोपेय्याति? एतम्पि अड्ठानं, पुथुज्जनभावस्स पन महासावज्जभावदस्सनत्थं अरियभावस्स च 
फलदस्सनत्थं एवं वुत्तं । पदुडुचित्तोति वधकचित्तेन पदुड्डचित्तो । लोहितं उप्पादेय्याति जीवमानकसरीरे खुदकमक्खिकाय 
पिवनमत्तम्पि लोहितं उप्पादेय्य। सङ्घ भिन्देव्याति समानसंवासकं समानसीमायं ठितं सङ्घं “कम्मेन उद्देसेन वोहरन्तो 
अनुस्सावनेन सलाकग्गाहेना "ति (परि० ४५८) एवं वुत्तेहि पञ्चहि कारणेहि भिन्देय्य। अञ्ञं सत्थारन्ति अञ्जं तित्थकरं 
“अयं मे सत्था”ति एवं गण्हेय्याति नेतं ठानं बिज्जतीति अत्थो। 


न ते गमिस्सन्ति अपायन्ति ते बुद्धं सरणं गता तन्निमित्तं अपायं न गमिस्सन्ति, देवकायं पन परिपूरेस्सन्तीति 
अत्थो। दसहि ठानेहीति दसहि कारणेहि। अधिगण्हन्तीति अधिभवन्ति । 


वेलामसृत्तादिवसेनाति एत्थ “करीसस्स चतुत्थभागप्पमाणानं चतुरासीतिसहस्ससङ्घानं 
सुवण्णपातिरूपियपातिकंसपातीनं यथाक्कमं रूपियसुवण्णहिरञ्ञपूरानं सब्बालङ्कारप्पटिमण्डितानं चतुरासीतिया 
हत्थिसहस्सानं, चतुरासीतिया अस्ससहस्सानं, चतुरासीतिया रथसहस्सानं, चतुरासीतिया धेनुसहस्सानं, चतुरासीतिया 
कञ्ञजासहस्सानं, चतुरासीतिया पल्लङ्कसहस्सानं, चतुरासीतिया वत्थकोटिसहस्सानं, अपरिमाणस्स च 
खज्जभोज्जादिभेदस्स आहारस्स परिच्चजनवसेन सत्तमासाधिकानि सत्त संवच्छरानि निरन्तरं पवत्तवेलाममहादानतो 
एकस्स सोतापन्नस्स दिन्नदानं महप्फलतरं। ततो सतं सोतापन्नानं दिन्नदानतो एकस्स सकदागामिनो, ततो एकस्स 
अनागामिनो, ततो एकस्स अरहतो, ततो एकस्स पच्चेकबुद्धस्स, ततो सम्मासम्बुद्धस्स, ततो बुद्भप्पमुखस्स सङ्घस्स 
दिन्नदानं महप्फलतरं, ततो चातुद्दिसं सङ्घं उद्दिस्स विहारकरणं, ततो सरणगमनं महप्फलतर”'न्ति इममत्थं पकासेन्तस्स 
वेलामसृत्तस्स (अ० नि० ९.२०) वसेन। वुत्तञ्हेतं “यं, गहपति, वेलामो ब्राह्मणो दानं अदासि महादानं, यो एकं दिट्टिसम्पन्नं 

भोजेय्य, इदं ततो महप्फलतर' 'न्तिआदि (अ० नि० ९.२०)। वेलामसुत्तादीति आदि-सद्देन अग्गप्पसादसुत्तादीनं 
(अ० नि० ४.३४; इतिवु० ९०) सङ्गहो दटुब्बो। 


अञ्ञाणं वत्थुत्तयस्स गुणानं अजाननं तत्थ सम्मोहो, “बुद्धो नु खो, न नु खो तिआदिना विचिकिच्छा संसयो। 
मिच्छाजाणं तस्स गुणानं अगुणभावपरिकप्पनेन विपरीतग्गाहो। आदि-सद्देन अनादरागारवादीनं सङ्गहो। न 
महाजुतिकन्ति न उज्जलं, अपरिसुद्धं अपरियोदातन्ति अत्थो। न महाविष्फारन्ति अनुळारं । सावज्जोति 
दिड्टितण्हादिवसेन सदोसो । लोकियं सरणगमनं सिकखासमादानं विय अग्गहितकालपरिच्छेदं जीवितपरियन्तमेव होति, 
तस्मा तस्स खन्धभेदेन भेदोति आह “अनवज्जो कालकिरियाया”ति। सोति अनवज्जो सरणगमनभेदो। सतिपि 
अनवज्जत्ते इटुफलोपि न होतीति आह “अफलो ति। कस्मा? अविपाकत्ता। न हि तं अकुसलन्ति। 


को उपासकोति सरूपपुच्छा, तस्मा “किलक्खणो उपासको" ति वुत्तं होति । कस्माति हेतुपुच्छा। तेन केन 
पवत्तिनिमित्तेन उपासकसह्दो तस्मिं पुग्गले निरुळहोति दस्सेति। तेनाह “कस्मा उपासकोति वुच्चती 'ति। सद्दस्स 
अभिधेय्यो पवत्तिनिमित्तं तदत्थस्स तब्भावकारणं | किमस्स सीलन्ति कोदिसं अस्स उपासकस्स सीलं, कित्तकेन 
सीलेनायं सीलसम्पन्नो नाम होतीति अत्थो। को आजीवोति को अस्स सम्माआजीवो? सो पन मिच्छाजीवस्स 
परिवज्जनेन होतीति सोपि विभजीयतीति। का विपत्तीति का सीलस्स, आजीवस्स वा विपत्ति। अनन्तरस्स हि विधि वा 
पटिसेधो वाति। का सम्पतीति एत्थापि एसेव नयो। 


यो कोचीति खत्तियादीसु यो कोचि । तेन सरणगमनमेवेत्थ कारणं, न जातिआदिविसेसोति दस्सेति। उपासनतोति 
तेनेव सरणगमनेन तत्थ च सक्कच्चकिरियाय आदरगारवबहुमानादियोगेन पयिरुपासनतो । बेरमणियोति वेरं वुच्चति 
पाणातिपातादिदुस्सील्यं, तस्स मणनतो हननतो विनासनतो वेरमणियो, पञ्च विरतियो विरतिप्पधानत्ता तस्स सीलस्स । 
तेनेवाह ““पटिविरतो होती ति। 


मिच्छावणिज्जाति न सम्मावणिज्जा अयुत्तवणिज्जा असारुप्पबणिज्जा। पहायाति अकरणेनेव पजहित्वा । 
धम्मेनाति धम्मतो अनपेतेन। तेन अञ्ञम्पि अधम्मिकं जीविकं पटिक्खिपति। समेनाति अविसमेन। तेन 
कायविसमादिदुच्चरितं वज्जेत्वा कायसमादिना सुचरितेन आजीवं दस्सेति। सत्थबणिज्जाति आयुधभण्डं कत्वा वा 
कारेत्वा वा यथाकतं वा पटिलभित्वा तस्स विक्कयो । सत्तवणिज्जाति मनुस्सविक्कयो। मंसबणिज्जाति सूनकारादयो 
विय मिगसूकरादिके पोसेत्वा मंसं सम्पादेत्वा विक्कयो । मज्जवणिज्जाति यं किञ्चि मज्जं योजेत्वा तस्स विक्कयो । 
विसवणिज्जाति विसं योजेत्वा विसं गहेत्वा वा तस्स विक्कयो । तत्थ सत्थवणिज्जा परोपरोधनिमित्तताय अकरणीया 
बुत्ता। सत्तवणिज्जा अभुजिस्सभावकरणतो, मंसविसर्वाणज्जा बधहेतुतो, मज्जबणिज्जा पमादड्डानतो । 


तस्सेवाति पञ्चवेरमणिलक्खणस्स सीलस्स चेव पञ्चमिच्छावणिज्जालक्खणस्स आजीवस्स च। विपत्तीति भेदो 
पकोपो च। यायाति याय पटिपत्तिया। चण्डालोति उपासकचण्डालो। मलन्ति उपासकमलं। पटिकुट्रोति उपासकनिहीनो । 
बुद्धादीसु कम्मकम्मफलेसु च सद्भाविपरियायो अर्स्साद्भियं मिच्छाधिमोवखो, यथावुत्तेन अस्सद्भियेन समन्नागतो 
अस्सद्धो । यथावुत्तसीलविपत्तिआजीवविपत्तिवसेन दुस्सीलो । इमिना दिट्ठादिना इदं नाम मङ्गलं होतीति - एवं 
बालजनपरिकप्पितकोतूहलसङ्घातेन दिठ्टसुतमुतमङ्गलेन समन्नागतो कोतूहलमङ्गलिको। मङ्गलं पच्चेतीति 
दिडुमङ्गलादिभेदं मङ्गलमेव पत्तियायति। नो कम्मन्ति कम्मस्सकतं नो पत्तियायति। इतो बहिद्धाति इतो 
सब्बञ्जुबुद्धसासनतो बहिद्भा बाहिरकसमये। दक्खिणेय्यं परियेसतीति दुप्पटिपन्नं दक्खिणारहसञ्जी गवेसति । पुब्बकारं 

करोतीति दानमाननादिकं कुसलकिरियं पठमतरं करोति । एत्थ च दक्खिणेय्यपरियेसनपुब्बकारे एकं कत्वा पञ्च 
धम्मा वेदितब्बा । 


विपत्तियं वुत्तविपरियायेन सम्पत्ति वेदितब्बा। अयं पन विसेसो -- चतुन्नम्पि परिसानं रतिजननड्ठेन उपासकोव रतनं 
उपासकरतनं। गुणसोभाकित्तिसहसुगन्धताहि उपासकोव पदुमं उपासकपदुमं। तथा उपासकपुण्डरीको । 


आदिम्हीति आदिअत्थे । कोटियन्ति परियन्तकोटियं। बिहारग्गेनाति ओवरककोड्टासेन, “इमस्मिं गब्भे वसन्तानं 
इदं नाम फलं पापुणाती”तिआदीना तं तं वसनट्टानकोट्टासेनाति अत्थो। अज्जतन्ति अज्ज इच्चेव अत्थो। 


पाणेहि उपेतन्ति इमिना तस्स सरणगमनस्स आपाणकोटिकतं दस्सेन्तो “याव मे जीवितं पवत्तती”तिआदीनि 
वत्वा पुन जीवितेनपि तं वत्थुत्तयं पटिपूजेन्तो सरणगमनं रक्खामीति उप्पन्नं तस्स ब्राह्मणस्स अधिप्पायं विभावेन्तो 
“अहज्ही तिआदिमाह । पाणेहि उपेतन्ति हि याव मे पाणा धरन्ति, ताव सरणं उपेतं। उपेन्तो च न वाचामत्तेन न एकवारं 
चित्तुप्पादमत्तेन, अथ खो पाणानं परिच्चजनवसेनपि यावजीवं उपेतन्ति एवमेत्थ अत्थो वेदितब्बो । 


९७-९९. सत्तमे जाणुस्सोणीति नेतं तस्स मातापितूहि कतं नामं, अपिच खो ठानन्तरप्पटिलाभलद्धन्ति दस्सेन्तो आह 
“जाणुस्सोणीति ठानन्तरं किरा तिआदि। एकं ठानन्तरन्ति एकं पुरोहितद्ठानं। उण्हीसआदिककुधभण्डेहि सद्भि लद्धं 
तथा चस्स रञ्ञा दिन्नन्ति वदन्ति। तेनाह “रञ्ञो सन्तिके च लद्धजाणुस्सोणिसक्कारत्ता”ति। सेसमेत्थ उत्तानमेव। 
अट्टमनवमेसु नत्थि वत्तब्बं | 


२०-२१. दसमे दुन्निक्खित्तन्ति दुडु निक्खित्तं पदपच्चाभट्टं कत्वा मनसि ठपितं । पज्जति जायति अत्थो एतेनाति 
पदं, अत्थं व्यञ्जयति पकासेतीति ब्यञ्जनं, पदमेव । तेनेवाह “उप्पटिपाटिया...पे०... ब्यञ्जनन्ति वुच्चती ति। 
पदसमुदायब्यतिरेकेन विसुं पाळि नाम नत्थीति आह “उभयमेतं पाळियाव नाम न्ति | पकट्ठानञ्हि वचनप्पबन्धानं 
आळियेव पाळीति वुच्चति । सेसमेत्थ एकादसमञ्च उत्तानत्थमेव। 


अधिकरणवग्गवण्णना निदिता । 


३. बालवग्गवण्णना 
२२-२४. ततियस्स पठमदुतियततियानि उत्तानत्थानेव। 
२५. चतुत्थे नेतब्बोति अञ्ञतो आहरित्वा बोधेतब्बो, जापेतब्बोति अत्थो। 


२७. छट्ठे नो चेपि पटिच्छादेत्वा करोन्तीति पाणातिपातादीनि करोन्तो सचेपि अप्पटिच्छादेत्वा करोन्ति। 
पटिच्छन्नमेवाति विञ्ञूहि गरहितब्बभावतो पटिच्छादनारहत्ता पटिच्छन्नमेवाति बुच्चति। अबीचिआदयो पदेसविसेसा 
तत्थूपपन्ना सत्ता च निरयग्गहणेन गहिताति आह “निरयोति सहोकासका खन्धा ति । तिरच्छानयोनि नाम विसुं 
पदेसविसेसो नत्थीति आह “"तिरच्छानयोनियं खन्धाव लब्भन्ती ति। 


३९. दसमे अत्थो फलं तदधीनवुत्तिताय वसो एतस्साति अत्थवसो, हेतूति आह “अत्थवसेति कारणानी”ति। 

अरञ्ञवनपत्थानीति अरञ्जलकखणप्पत्तानि वनपत्थानि। वनपत्थ-सद्दो हि सण्डभूते रुक्खसमूहेपि वत्ततीति 
अरञ्ञग्गहणं । बनीयति विवेककामेहि भजीयति, वनुते वा ते अत्तसम्पत्तिया वसनत्थाय याचन्तो विय होतीति वनं, 
पतिट्ठ हन्ति एत्थ विवेककामा यथाधिप्पेतविसेसाधिगमेनाति पत्थं, वनेसु पत्थं गहनड्टाने सेनासनं बनपत्थं। किञ्चापीति 
अनुजाननसम्भावनत्थे निपातो। कि अनुजानाति? निप्परियायतो अरञ्ञभावं गामतो बहि अरञ्जन्ति। तेनाह 
““निप्परियायेना तिआदि। कि सम्भावेति? आरञ्जकङ्गनिप्फादकत्तं । यञ्हि आरञ्ञकङ्गनिप्फादकं, तं विसेसतो 
अरञ्जन्ति वत्तब्बन्ति। तेनाह “यं तं पञ्चधनुसतिक 'न्तिआदि। निक्खमित्वा बहि इन्दखीलाति इन्दखीलतो बहि 
निक्खमित्वा, ततो बहि पट्टायाति अत्थो। बहि इन्दखीलाति वा यत्थ द्वे तीणि इन्दखीलानि, तत्थ बहिद्धा इन्दखीलतो 
पट्ठाय। यत्थ तं नत्थि, तदरहट्टठानतो पड्ायाति वदन्ति । गामन्तन्ति गामसमीपं । अनुपचारद्वानन्ति निच्चकिच्चवसेन न 
उपचरितब्बट्ठानं । तेनाह “यत्थ न कसीयति न वपीयती”ति। 


अत्तनो च दिटुधम्मसुखविहारन्ति एतेन सत्था अत्तनो विवेकाभिरति पकासेति। तत्थ दिट्टधम्मो नाम अयं पच्चकखो 
अत्तभावो, सुखविहारो नाम चतुन्नं इरियापथविहारानं फासुता। एककस्स हि अरञ्जे अन्तमसो उच्चारवस्सावकिच्चं 
उपादाय सब्बे इरियापथा फासुका होन्ति, तस्मा दिट्ठधम्मे सुखविहारं दिटटधम्मसुखविहारन्ति एवं वा एत्थ अत्थो दडुब्बो । 


पच्छिमञ्च जनत अनुकम्पमानोति कथं अरञ्जवासेन पच्छिमा जनता अनुकम्पिता होति? सद्भापब्बजिता हि 
कुलपुत्ता भगवतो अरञ्ञवासं दिस्वा “भगवापि नाम अरञ्जसेनासनानि न मुञ्चति, यस्स नेवत्थि परिञ्ञातब्बं न पहातब्बं 
न भावेतब्बं न सच्छिकातब्बं, किमङ्गं पन मय”न्ति चिन्तेत्वा तत्थ वसितब्बमेव मञ्जिस्सन्ति, एवं खिप्पमेव 
दुक्खस्सन्तकरा भविस्सन्ति। एवं पच्छिमा जनता अनुकम्पिता होति । एतमत्थं दस्सेन्तो आह “पच्छिमे मम सावके 
अनुकम्पन्तो ति। 


३२. एकादसमे विज्जं भजन्तीति विज्जाभागिया, विज्जाभागे विज्जाकोट्टासे वत्तन्तीतिपि विज्जाभागिया। पदं 
पच्छिन्दतीति मग्गचित्तस्स पतिट्टं उपच्छिन्दति, मग्गचित्तं पतिट्टापेतुं न देतीति अत्थो। उब्बट्टेत्वाति समुच्छेदवसेन समूलं 
उद्धरित्वा। अ्ठुसु ठानेसूति बुद्धादीसु अट्ठसु ठानेसु । रागस्स खयविरागेनाति रागस्स खयसङ्घातेन विरागेन, रागस्स 
अनुप्पत्तिधम्मतापादनेनाति वुत्तं होति। 


बालवग्गवण्णना निद्टिता। 


४. समचित्तवग्गवण्णना 


३३. चतुत्थस्स पठमे भवन्ति एत्थ पतिट्ठहन्तीति भूमि, असप्पुरिसानं भूमि असप्पुरिसभूमि। सप्पुरिसभूमियम्पि 
एसेव नयो। कतं न जानातीति अकतञ्जू, असमत्थसमासोयं गमकत्ता “असूरियपस्सा 'तिआदीसु विय। तेनाह “कतं न 
जानाती”ति। अकतवेदीति एत्थापि एसेव नयो। पाकटं कत्वा न जानातीति “इदञ्चिदञ्च मय्हं इमिना कत" न्ति 
सङ्घमज्झगणमज्झादीसु पाकटं कत्वा न जानाति, न पकासेतीति वुत्तं होति उपञ्जातन्ति थोमनावसेन उपगन्त्वा जात॑ । 
तेनाह “वण्णित'न्तिआदि। 


३४. दृतिये वस्ससतपरिमाणमायु अस्साति वस्ससतायुको, वस्ससतायुकतञ्च वस्ससतायुककाले जातस्सेव होति, 
नाञ्ञस्साति आह “वस्ससतायुककाले जातो ति । वस्ससतं जीवति सीलेनाति बस्ससतजीवी। वस्ससतन्ति च 

अच्चन्तसंयोगे उपयोगवचनं । तेनाह “सकलं वस्ससतं जीवन्तो "ति । मातापितूनं माताव बहूपकारतराति तस्सायेव 
पधानभावेन पटिकातब्बत्ता दक्खिणं अंसकूटं वदन्ति । हदयलोहितं पायेत्वाति खीरं सन्धाय वदति। लोहितञ्हि 
खीरभावेन परिणामं गच्छति । त्यास्साति ते अस्स। सेसमेत्थ उत्तानमेव। 


३५. ततिये तेनुपसङ्कमीति एत्थ येनाधिप्पायेन सो ब्राह्मणो भगवन्तं उपसङ्कमि, तं पाकटं कत्वा दस्सेतुं “सो हि 
ब्राह्मणों तिआदिमाह । विरज्झनपञ्हन्ति यं पञ्हं पुड्ो विरञ्झित्वा कथेसि, अविपरीतं कत्वा सम्पादेतुं न सक्कोति, 
तादिसं पञ्हन्ति अत्थो। उभतोकोटिकं पञ्हन्ति उभोहि कोटीहि युत्तं पञ्हं । “किंवादी भवं गोतमो"ति हि पुठ्ठो 
“किरियबादिम्ही”ति वा वदेय्य “अकिरियवादिम्ही”ति वा, तस्मा इमस्स पञ्हस्स विस्सज्जने “किरियवादिम्ही”ति एका 
कोटि, “अकिरियवादिम्ही”ति दुतियाति कोटिद्वययुत्तो अयं पञ्हो। उग्गिलितुन्ति द्वे कोटियो मोचेत्वा कथेतुं असक्कोन्तो 
बहि नीहरितुं अत्थतो अपनेतुं न सक्खिस्सति । द्वे कोटियो मोचेन्तो हि तं बहि नीहरति नाम । निग्गिलितुन्ति पुच्छाय दोसं 
दत्वा हारेतुं असक्कोन्तो पवेसेतुं न सक्खिस्सति। तत्थ दोसं दत्वा हारेन्तो हि गिलित्वा विय अदस्सनं गमेन्तो पवेसेति 
नाम | किलद्धिकोति किंदिड्िको। वदन्ति एतेनाति वादो, दिट्टि। को वादो एतस्साति किवादी। किमक्खायीति 
किमभिधायी, कीदिसी धम्मकथा। तेनाह “कि नाम...पे०... पुच्छती ति। सेसमेत्थ उत्तानमेव। 


३६. चतुत्थे दकिखिणं अरहन्तीति दक्खिणेय्या। आहुनं वुच्चति दानं, तं अरहन्तीति आहुनेय्या । 


३७. पञ्चमे कथमयं मिगारमाता नाम जाताति आह “सा ही तिआदि । सब्बजेटुकस्स पृत्तस्साति अत्तनो पुत्तेसु 
सब्बपठमं जातस्स पृत्तस्स। अय्यकसेट्रिनोव समाननामकत्ताति मिगारसेट्टिना एव सदिसनामकत्ता। तस्सा किर 
सब्बजेट्वस्स पुत्तस्स नामग्गहणदिवसे अय्यकस्स मिगारसेट्टिस्सेव नामं अकंसु । अनिबद्धवासो हुत्वाति एकस्मियेव 
विहारे निबद्धवासो अहुत्वा। धुवपरिभोगानीति नियतपरिभोगानि। ननु भगवा कदाचि चारिकम्पि पक्कमति, कथं तानि 
सेनासनानि धुवपरिभोगेन परिभुञ्जीति आह ““उतुवस्सं चारिकं चरित्वापीतिआदि। तत्थ उतुवस्सन्ति हेमन्तगिम्हे 
सन्धाय बदति। मग्गं ठपेत्वाति थेरस्स आगमनमग्गं ठपेत्वा। उण्हवलाहकाति उण्हउतुनो पच्चयभूतमेघमालासमुट्ठापका 
देवपुत्ता तेसं किर तथाचित्तुप्पादसमकालमेव यथिच्छितं ठानं उण्हं फरमाना, वलाहकमाला नातिबहला इतो चितो नभं 
छादेन्ती विधावति। एस नयो सीतवलाहकवस्सवलाहकासु। अब्भवलाहका पन देवता सीतुण्हवस्सेहि विना केवलं 
अब्भपटलस्सेब समुड्ठापका वेदितब्बा। केबलं वा वातस्सेव, तेनेव देवता वातवलाहका। 


एत्थ च यं वस्साने च सिसिरे च अम्मं उप्पज्जति, तं उतुसमुट्ठानं पाकतिकमेव। यं पन अब्भम्हियेव अतिअम्भं 
सत्ताहम्पि चन्दसूरिये छादेत्वा एकन्धकारं करोति, यञ्च चित्तवेसाखमासेसु अब्भं, तं देवतानुभावेन उप्पन्नं अब्भन्ति 
वेदितब्बं । यो च तस्मिं तस्मिं उतुम्हि उत्तरदक्खिणादिपकतिवातो होति, अयं उतुसमुट्ठानो । वातेपि 
वनरुक्खक्खन्धादिप्पदालनो अतिवातो नाम अत्थि। अयञ्चेब, यो च अञ्जोपि अकालवातो, अयञ्च देवतानुभावेन 
निब्बत्तो । यं गिम्हाने उण्हं, तं उतुसमुड्ानिकं पाकतिमेव। यं पन उण्हेपि अतिउण्हं सीतकाले च उपपन्नं उण्हं, तं 
देवतानुभावेन निब्बत्तं । यं वस्साने च हेमन्ते च सीतं होति, तं उतुसमुद्ठानमेव। यं पन सीतेपि अतिसीतं, गिम्हे च उप्पन्नं 
सीतं, तं देवतानुभावेन निब्बत्तं। यं वस्सिके चत्तारो मासे वस्सं, तं उतुसमुड्ानमेव, यं पन वस्सेयेव अतिवस्सं, यञ्च 
चित्तवेसाखमासेसु वस्सं, तं देवतानुभावेन निब्त्तं । 


तत्रिदं वत्थु - एको किर वस्सवलाहकदेवपुत्तो तगरकूटवासिखीणासवत्थेरस्स सन्तिकं गन्त्वा वन्दित्वा अट्टासि । 
थेरो - “कोसि त्व"न्ति पुच्छि। अहं, भन्ते, वस्सवलाहको देवपुत्तोति। तुम्हाकं किर चित्तेन देवो वस्सतीति? आम, 

भन्तेति। पस्सितुकामा मयन्ति। तेमिस्सथ, भन्तेति। मेघसीसं वा गञ्जितं वा न पञ्जायति, कथं तेमिस्सामाति? भन्ते, 
अम्हाकं चित्तेन देवो वस्सति, तुम्हे पण्णसालं पविसथाति। साधु देवपृत्ताति पादे धोवित्वा पण्णसालं पाविसि। देवपृत्तो 
तस्मिं पविसन्तेयेव एकं गीतं गायित्वा हत्थं उक्खिपि, समन्ता तियोजनद्ठानं एकमेघं अहोसि। थेरो अड्डतिन्तो पण्णसालं 
पविट्ठीति। 


कामं हेट्ठा वुत्तापि देवता चातुमहाराजिकाव, ता पन तेन तेन विसेसेन वत्वा इदानि तदञ्जे पठमभूमिके कामावचरदेवे 
सामञ्जतो गण्हन्तो “चातुमहाराजिका ति आह । धतरटुविरूळहकविरूपक्खकुवेरसङ्घाता चत्तारो महाराजानो एतेसन्ति 
चातुमहाराजिका, ते सिनेरुस्स पब्बतस्स वेमज्झे होन्ति । तेसु पब्बतट्ठकापि अत्थि आकासट्टकापि । तेसं परम्परा 
चक्कवाळपन्बतं पत्ता। खिड्डापदोसिका मनोपदोसिका चन्दिमा देवपृत्तो सूरियो देवपुत्तोति एते सब्बेपि 
चातुमहाराजिकदेवलोकड्डा एव। 


तावतिंसाति तावतिंसानं देवानं नामं, तेपि अत्थि पब्बतटुका, अत्थि आकासटुका, तेसं परम्परा चक्कवाळपब्बतं 
पत्ता। तथा यामादीनं। एकदेवलोकेपि हि देवानं परम्परा चक्कवाळपब्बतं अप्पत्ता नाम नत्थि। तत्थ मघेन माणवेन सद्भि 
मचलगामे कालं कत्वा तेत्तिस सहपुञ्ञकारिनो एत्थ निब्बत्ताति तं सहचारितं ठानं तेत्तिसं, तदेव तावतिसं, तं निवासो 
एतेसन्ति तावतिंसाति वदन्ति । यस्मा पन सेसचक्कवाळेसुपि छकामावचरदेवलोका अत्थि। वृत्तम्पि चेतं “सहस्सं 
चातुमहाराजिकानं सहस्सं तावतिसान''न्ति (अ० नि० ३.८१) । तस्मा नामपण्णत्तियेवेसा तस्स देवलोकस्साति वेदितब्बा । 
दुक्खतो याता अपयाताति यामा। अत्तनो सिरिसम्पत्तिया तुसं इता गताति तुसिता । निम्माने रति एतेसन्ति निम्मानरतिनो । 
वसवत्ती देवताति परनिम्मितवसवत्तिनो देवा । परनिम्मितेसु भोगेसु वसं वत्तेन्तीति परनिम्मितवसवत्तिनो। 


बूहितो परिवुद्धो तेहि तेहि झानादीहि विसिङ्टेहि गुणेहीति ब्रह्मा वण्णवन्तताय चेव दीघायुकताय च 
ब्रह्मपारिसज्जादीहि महन्तो ब्रह्माति महाब्रह्मा। तस्स परिसायं भवा परिचारिकाति ब्रह्मपारिसज्जा । तस्सेव पुरोहितट्ठाने 
ठिताति ब्रह्मपुरोहिता । आभस्सरेहि परित्ता आभा एतेसन्ति परित्ताभा। अप्पमाणा आभा एतेसन्ति अप्पमाणाभा। 
दीपिकाय अच्चि विय एतेसं सरीरतो आभा छिज्जित्वा छिज्जित्वा पतन्ती विय सरति विस्सरतीति आभस्सरा, 
यथावुत्तप्पभाय आभासनसीला वा आभस्सरा। सुभाति सोभना पभा। सुभाति हि एकग्घना निच्चला सरीराभा वुच्चति, 
सा परित्ता सुभा एतेसन्ति परित्तसुभा। अप्पमाणा सुभा एतेसन्ति अप्पमाणसुभा | सुभेन ओकिण्णा विकिण्णा, सुभेन 
सरीरप्पभावण्णेन एकग्घना सुवण्णमञ्जूसाय ठपितसम्पज्जलितकञ्चनपिण्डसस्सिरिकाति सुभकिण्णा। तत्थ सोभनाय 
पभाय किण्णा सुभाकिण्णाति वत्तब्बे भा-सद्दस्स रस्सत्तं अन्तिम ण-कारस्स ह-कारञ्च कत्वा “सुभकिण्हा ति वुत्तं । 
विपुलफला वेहप्फला | विपुलफलाति च विपुलसन्तसुखवण्णादिफला। अप्पकेन कालेन अत्तनो ठानं न विजहन्तीति 
अविहा। केनचि न तपनीयाति अतप्पा। अकिच्छेन सुखेन पस्सितब्बा मनुञ्जरूपतायाति सुदस्सा । सुपरिसुद्भदस्सनताय 
सम्मा पस्सन्ति सीलेनाति सुदस्सी। उक्कट्टसम्पत्तीहि योगतो नत्थि एतेसं कनिट्ठा सम्पत्तीति अकनिट्ठा। 


कायसक्खीहीति नामकायेन देसनाय सम्पटिच्छनवसेन सक्खिभूतेहि । हलाहलन्ति कोलाहलं । महग्गतचित्तेनाति 
चतुत्थञ्झानपादकेन अभिञ्ञाचित्तेन। 


ननु च “अज्झत्तन्ति कामभवो, बहिद्भाति रूपारूपभवो"ति च अयुत्तमेतं? यस्मिञ्हि भवे सत्ता बहुतरं कालं वसन्ति, 
सो नेसं अज्झत्तं। यस्मिञ्च अप्पतरं कालं वसन्ति, सो नेसं बहिद्धाति वत्तु यृत्तं। रूपारूपभवे च सत्ता चिरतरं वसन्ति, 
अप्पतरं कामभवे, तस्मा “अज्झत्तन्ति कामभवो, बहिद्भाति रूपारूपभवो"ति कस्मा वुत्तन्ति आह “किञ्चापी”तिआदि। 

चतुत्थमेव कोड्टासन्ति विवट्टट्टायिसङ्घातं चतुत्थं असङ्ख्येय्यकप्पं । इतरेसूति संवटटसंवट्टट्ठायिविवट्टसङ्घातेसु तीसु 
असङ्ख्येय्यकप्पेसु। आलयोति सङ्गो । पत्थनाति “कथं नाम ततूपपन्ना भविस्सामा ति अभिपत्थना। अभिलासोति 
ततूपपज्जितुकामता । तस्माति आदिना यथावुत्तमत्थं निगमेति। 


एत्थायं अधिप्पायो - कस्सचिपि किलेसस्स अविक्खम्भितत्ता केनचिपि पकारेन विक्खम्भनमत्तेनपि अविमुत्तो 
कामभवो अज्झत्तग्गहणस्स अत्तानं अधिकिच्च उद्दिस्स पवत्तग्गाहस्स विसेसपच्चयोति अज्झत्तं नाम । तत्थ बन्धनं 
अज्झत्तसंयोजनं, तेन संयृत्तो अज्झत्तसंयोजनो | तब्बिपरियायतो बहिद्धासंयोजनोति। 


छन्दरागवसेनेव अज्झत्तसंयोजनं बहिद्धासंयोजनञ्च पुग्गलं दस्सेत्वा इदानि ओरम्भागियउद्धम्भागियसंयोजनवसेनपि 
दस्सेतुं “ओरम्भागियानि वा”तिआदिमाह। ओरं वुच्चति कामधातु, पटिसन्धिया पच्चयभावेन तं ओरं भजन्तीति 
ओरम्भागियानि। तत्थ च कम्मुना विपाकं सत्तेन च दुक्खं संयोजेन्तीति संयोजनानि, 
सक्कायदिट्विविचिकिच्छासीलब्बतपरामासकामरागपटिघा । उद्भं वुच्चति रूपारूपधातु, वुत्तनयेनेतं उद्धं भजन्तीति 
उद्धम्भागियानि, संयोजनानि । रूपरागारूपरागमानुद्भच्चाविज्जा। अथ वा ओरम्भागो वुच्चति कामधातु रूपारूपभवतो 
हेट्ठाभूतत्ता, ततुपपत्तिया पच्चयभावतो ओरम्भागस्स हितानीति ओरम्भागियानि यथा “वच्छायोगो दुहको"ति। उद्धम्भागो 
नाम महग्गतभावो, तस्स हितानि उद्धम्भागियानि। पादेसु बद्धपासाणो विय पञ्चोरम्भागियसंयोजनानि हेट्ठा 
आकङड्मानाकारानि होन्ति । हत्थेहि गहितरुक्खसाखा विय पञ्चुद्धम्भागियसंयोजनानि उपरि आकड्टमानाकारानि। येसञ्हि 
सक्कायदिड्िआदीनि अप्पहीनानि, ते भवग्गेपि निब्बत्ते एतानि आकङड्ित्वा कामभवेयेव पातेन्ति, तस्मा एतानि पञ्च 
गच्छन्तं वारेन्ति, गतं पुन आनेन्ति। रूपरागादीनि पञ्च गच्छन्तं न वारेन्ति, आगन्तुं पन न देन्ति। 


असमुच्छिन्नेसु ओरम्भागियसंयोजनेसु लद्भपच्चयेसु उद्भम्भागियानि संयोजनानि अगणनूपगानि होन्तीति 
लब्भमानानम्पि पुथुज्जनानं वसेन अविभजित्वा अरियानं योगवसेन विभजितुकामो “उभयम्पि चेत न्तिआदिमाह । तत्थ 
बडुनिस्सितमहाजनस्साति पुथुज्जने सन्धाय वदति । द्वेधा परिच्छिन्नोति कामसुगतिरूपारूपभववसेन द्वीहि पकारेहि 
परिच्छिन्नो। 


वच्छकसालोपमं उत्तानत्थमेव। ओपम्मसंसन्दने पन कस्सचि किलेसस्स अविक्खम्भितत्ता, कथञ्चिपि अविमृत्तो 
कामभवो अज्झत्तग्गहणस्स विसेसपच्चयत्ता, इमेसं सत्तानं अब्भन्तरड्रेन अन्तो नाम रूपारूपभवो तब्बिपरियायतो बहि 
नाम। तथा हि यस्स ओरम्भागियानि संयोजनानि अप्पहीनानि, सो अज्झत्तसंयोजनो वुत्तो। यस्स तानि पहीनानि, सो 
बहिद्धासंयोजनो। तस्मा अन्तो असमुच्छिन्नबन्धनताय बहि च पवत्तमानभवङ्गसन्तानताय अन्तोबद्धो बहिसयितो नाम। 
निरन्तरप्पवत्तभवङ्गसन्तानवसेन हि सयितवोहारो । कामं नेसं बहिबन्धनम्पि असमुच्छिन्नं, अन्तोबन्धनस्स पन मूलताय 
एवं वृत्तं । तेनाह “संयोजनं पन तेसं कामावचरूपनिबद्धमेवा”ति । इमिना नयेन सेसत्तयेपि अत्थो वेदितब्बो। 


एत्तावता च किराति किर-सद्दो अरुचिसंसूचनत्थो। तेनेत्थ आचरियवादस्स अत्तनो अरुच्चनभावं दीपेति। 
“सीलवा"ति अनामट्टविसेससामञ्ञतो सीलसङ्घेपेन गहितं, तञ्च चतुब्बिधन्ति आचरियत्थेरो “चतुपारिसुद्धिसीलं 
उद्दिसित्वा”ति आह | तत्थाति चतुपारिसुद्भिसीलेसु। जेट्ुकसीलन्ति पधानसीलं। उभयत्थाति उद्देसनिद्देसेसु, निद्देसे विय 
उद्देसेपि पातिमोकखसंवरोव थेरेन वुत्तो “सीलवा" ति वुत्तत्ताति अधिप्पायो। सीलग्गहणञ्हि पाळियं 
पातिमोक्खसंवरवसेनेव आगतं । तेनाह ““पातिमोक्खसंवरोयेबा”तिआदि। तत्थ अवधारणेन इतरेसं तिण्णं एकदेसेन 
पातिमोक्खन्तोगधभावं दीपेति। तथा हि अनोलोकियोलोकने आजीवहेतु च सिक्खापदवीतिक्कमे गिलानपच्चयस्स 

अपच्चवेक्खितपरिभोगे च आपत्ति विहिताति। तीणीति इन्द्रियसंवरसीलादीनि। सीलन्ति वुत्तट्ठानं नाम अत्थीति 
सीलपरियायेन तेसं कत्थचि सुत्ते गहितट्ठानं नाम कि अत्थि यथा “पातिमोक्खसंवरो ति? आचरियस्स सम्मुखताय 
अप्पटिक्खिपन्तो उपचारेन पुच्छन्तो विय वदति । तेनाह “अननुजानन्तो' ति । छद्दाररक्खामत्तकमेवाति तस्स 
सल्लहुकभावमाह चित्ताधिट्ठानभावमत्तेन पटिपाकतिकभावापत्तितो । इतरद्वयेपि एसेव नयो। पच्चयुष्पत्तिमत्तकन्ति फलेन 
हेतुं दस्सेति। उप्पादनहेतुका हि पच्चयानं उप्पत्ति इदमत्थन्ति इदं पयोजनं इमस्स पच्चयस्स परिभुञ्जनेति अधिप्पायो। 
निष्परियायेनाति इमिना इन्द्रियसंबरादीनि तीणि पधानस्स सीलस्स परिपालनवसेन पवत्तिया परियायसीलानि नामाति 
दस्सेति। इदानि पातिमोकखसंवरस्सेव पधानभावं ब्यतिरेकतो अन्वयतो च उपमाय विभावेतुं “यस्सा”तिआदिमाह। तत्थ 
सो पातिमोक्खसंवरो । सेसानि इन्द्रियसंवरादीनि । 


पातिमोक्खसंवरसंबुतोति यो हि नं पाति रक्खति, तं मोक्खेति मोचेति आपायिकादीहि दुक्खेहीति पातिमोक्खन्ति 
लद्धनामेन सिक्खापदसीलेन पिहितकायवचीद्वारो। सो पन यस्मा एवंभूतो तेन समन्नागतो नाम होति, तस्मा वृत्तं 
“'पातीमोक्खसंवरेन समन्नागतो ति । 


अपरो नयो - किलेसानं बलवभावतो, पापकिरियाय च सुकरभावतो, पुञ्ञकिरियाय च दुक्करभावतो बहुक्खत्तु 
अपायेसु पतनसीलोति पाती, पुथुज्जनो। अनिच्चताय वा भवादीसु कम्मवेगक्खित्तो घटियन्तं विय अनवट्ठानेन 
परिब्भमनतो गमनतो गमनसीलोति पाती, मरणवसेन तम्हि तम्हि सत्तनिकाये अत्तभावस्स पातनसीलो वा पाती, 
सत्तसन्तानो, चित्तमेव वा। तं पाति संसारदुक्खतो मोकखेतीति पातिमोक्खं । चित्तस्स हि विमोकखेन सत्तो विमुत्तोति 
बुच्चति। वुत्तञ्हि “चित्तवोदाना विसुज्झन्ती”ति, “अनुपादाय आसवेहि चित्तं विमृत्त न्ति (महाव० २८) च। 


अथ वा अविज्जादिना हेतुना संसारे पतति गच्छति पवत्ततीति पाति, ““अविज्जानीवरणानं सत्तानं तण्हासंयोजनानं 
सन्धावतं संसरत''न्ति (सं० नि० २.१२४) हि वुत्तं, तस्स पातिनो सत्तस्स तण्हादिसंकिलेसत्तयतो मोक्खो एतेनाति 
पातिमोक्खो | “कण्ठेकाळो”तिआदीनं वियस्स समाससिद्धि वेदितब्बा । 


अथ वा पातेति विनिपातेति दुकखेति पाति, चित्तं । वुत्तञ्हि - 
“चित्तेन नीयते लोको, चित्तेन परिकस्सती”ति। (सं० नि० १.६२)। 


तस्स पातिनो मोक्खो एतेनाति पातिमोक्खो | पतति वा एतेन अपायदुकखे संसारदुक्खे चाति पाति, तण्हादिसंकिलेसो। 
वुत्तञ्हि - 


“तण्हा जनेहि पुरिसं, (सं? नि० १.५६-५७) तण्हादुतियो पुरिसो ति (इतिवु० १५, १०५; अ० नि० ४.९) च 
आदि। 


ततो पातितो मोक्खोति पातिमोक्खो । 
अथ वा पतति एत्थाति पाति, छ अज्झत्तिकबाहिरानि आयतनानि । वुत्तञ्हि - 


“छसु लोको समुप्पन्नो, छसु कुब्बति सन्थव"न्ति (सं० नि० १.७०; सु० नि० १७१)। 

ततो छअज्झत्तिकबाहिरायतनसङ्घाततो पातितो मोक्खोति पातिमोक्खो। 
अथ वा पातो विनिपातो अस्स अत्थीति पाती, संसारो। ततो मोक्खोति पातिमोक्खो । 


अथ वा सब्बलोकाधिपतिभावतो धम्मिस्सरो भगवा “पती' “ति वुच्चति, मुच्चति एतेनाति मोक्खो, पतिनो मोक्खो 
पतिमोक्खो तेन पञ्जत्तत्ताति, पतिमोक्खो एव पातिमोक्खो | सब्बगुणानं वा मूलभावतो उत्तमड्ठेन पति च सो यथावुत्तद्देन 
मोवखो चाति पतिमोक्खो, पतिमोकखो एव पातिमोक्खो | तथा हि वृत्तं “पातिमोक्खन्ति आदिमेतं मुखमेतं पमुखमेत''न्ति 
(महाव० १३५) वित्थारो । 


अथ वा प-इति पकारे, अतीति अच्चन्तत्थे निपातो, तस्मा पकारेहि अच्चन्तं मोकखेतीति पातिमोक्खो। इदञ्हि सीलं 
सयं तदङ्गवसेन, समाधिसहितं पञ्जासहितञ्च विकखम्भनवसेन, समुच्छेदवसेन च अच्चन्तं मोकखेति मोचेतीति 
पातिमोक्खो। पति पति मोकखोति वा पतिमोक्खो, तम्हा तम्हा वीतिक्कमदोसतो पच्चेकं मोक्खोति अत्थो। पतिमोक्खो 
एव पातिमोक्खो । मोकखो वा निब्बानं, तस्स मोकखस्स पतिबिम्बभूतोति पतिमोकखो। सीलसंवरो हि सूरियस्स 
अरुणुग्गमनं विय निब्बानस्स उदयभूतो तप्पटिभागो विय यथारहं किलेसनिब्बापनतो पतिमोक्खं, पतिमोक्खंयेव 
पातिमोक्खं। 


अथ वा मोक्खं पति वत्तति, मोकखाभिमुखन्ति वा पतिमोक्खं, पतिमोक्खमेव पातिमोक्खन्ति एवमेत्थ 
पातिमोक्खसद्दस्स अत्थो वेदितब्बो। 


आचारगोचरसम्पन्नोति कायिकवाचसिकअवीतिक्कमसङ्घातेन आचारेन, नवेसियादिगोचरतादिसङ्कातेन गोचरेन 
सम्पन्नो, सम्पन्नआचारगोचरोति अत्थो। अप्पमत्तकेसूति परित्तकेसु अनापत्तिगमनीयेसु। “दुक्कटदुब्मासितमत्तेसू'ति 
अपरे। वज्जेसूति गारस्हेसु । ते पन एकन्ततो अकुसलसभावा होन्तीति आह “अकुसलधम्मेसूति। भयदस्सीति भयतो 
दस्सनसीलो, परमाणुमत्तम्पि बज्जं सिनेरुप्पमाणं विय कत्वा भायनसीलो। सम्मा आदियित्वाति सम्मदेव सक्कच्चं 
सब्बसोव आदियित्वा | सिक्खापदेसूति निद्धारणे भुम्मन्ति समुदायतो अवयवनिद्धारणं दस्सेन्तो “सिक्खापदेसु तं तं 
सिक्खापदं समादियित्वा सिक्खती ति अत्थमाह, सिक्खापदमेव हि समादातब्बं सिक्खितब्बञ्चाति अधिप्पायो। यं 
किञ्चि सिक्खापदेसूति सिक्खाकोद्वासेसु मूलपञ्ञत्तिअनुपञ्जत्तिसब्बत्थपञ्ञत्तिपदेसपञ्जत्तिआदिभेदं यं किञ्चि 
सिक्खितब्बं । यं पटिपज्जितब्बं पूरेतब्बं सीलं, तं पन द्वारवसेन दुविधमेवाति आह “कायिकं वा वाचसिकं वा ति। 
इमस्मिं अत्थविकप्पे सिक्खापदेसूति आधारे भुम्मं सिक्खाभागेसु कस्सचि विसुं अग्गहणतो । तेनाह “तं सब्ब न्ति । 


अञ्ञतरं देवघटन्ति अञ्जतरं देवनिकायं । आगामी होतीति पटिसन्धिवसेन आगमनसीलो होति। आगन्ताति 
एत्थापि एसेव नयो। इमिना अङ्गेनाति इमिना कारणेन। 


सुक्खविपस्सको येभुय्येन चतुधातुववत्थानमुखेन कम्मड्ठानाभिनिवेसी होतीति आह “सुक्खविपस्सकस्स 
धातुकम्मद्रानिकभिक्खुनो” ति । वृत्तमेवत्थं सम्पिण्डेत्वा निगमेन्तो “पठमेन अङ्गेना”तिआदिमाह। 


चित्तस्स सुखुमभावो इध सुखमत्तभावमापन्नेन दठुब्बोति आह “सब्बापि हि ता तिआदि। तन्तिवसेनाति केवलं 
तन्तिदुपनवसेन, न पन थेरस्स कस्सचि मग्गस्स वा फलस्स वा उप्पादनत्थाय, नापि सम्मापटिपत्तियं योजनत्थायाति 

अधिप्पायो। 


३८. छट्ठे महाकच्चानोति गिहिकाले उज्जेनिरञ्ञो पुरोहितपृत्तो अभिरूपो दस्सनीयो पासादिको सुवण्णवण्णो च। 
वरणा नाम रुक्खो, तस्स अविदूरे भवत्ता नगरम्पि वरणसद्देन वुच्चतीति आह “वरणा नाम एकं नगर "न्ति | द्वन्दपदस्स 
पच्चेकं अभिसम्बन्धो होतीति हेतुसद्दं पच्चेकं योजेत्वा दस्सेन्तो “कामरागाभिनिवेसहेतू तिआदिमाह । हेतुसद्देन सम्बन्धे 
सति यो अत्थो सम्भवति, तं दस्सेतुं “इदं वुत्तं होती तिआदिमाह | तत्थ कामरागेन अभिनिविद्रुत्ताति एतेन 
कामरागाभिनिवेसहेतूति इमस्स अत्थं दीपेति, तथा विनिबद्धत्तातिआदीहि कामरागविनिबद्भहेतूति आदीनं । ततो मुखोति 
तदभिमुखो। मानन्ति आळहकादिमानभण्डं । सेसमेत्थ उत्तानमेव। 


३९. सत्तमे मधुरायन्ति उत्तरमधुरायं । गुन्दावनेति कण्हगुन्दावने, काळपिप्पलिवनेति अत्थो। जराजिण्णेति जराय 
जिण्णे, न ब्याधिआदीनं वसेन जिण्णसदिसे नापि अकालिकेन जराय अभिभूते। वयोवुद्धेति जिण्णत्ता एव चस्स 
वयोवुद्धिप्पत्तिया वुद्धेन सीलादिवुद्धिया । जातिमहल्लकेति जातिया महन्तताय चिररत्तताय महल्लके, न 
भोगपरिवारादीहीति अत्थो। अद्धगतेति एत्थ अद्ध-सद्दो दीधकालवाचीति आह “दीघकालद्धानं अतिक्कन्ते ति । 
बयोति पुरिमपदलोपेनायं निद्देसोति आह “पच्छिमवय न्ति, वस्ससतस्स ततियकोट्ठाससङ्घातं पच्छिमवयं अनुप्पत्तेति 
अत्थो। 


भवति एत्थ फलं तदायत्तवृत्तितायाति भूमि, कारणन्ति आह “येन कारणेना'तिआदि। परिपक्कोति परिणतो, 
बुद्धिभावं पत्तोति अत्थो। मोघजिण्णोति अन्तो थिरकरणानं धम्मानं अभावेन तुच्छजिण्णो नाम बालदारकोपि दहरोति 
बुच्चतीति ततो विसेसनत्थं “युवा ति वुत्तं। अतिक्कन्तपठमवया एव सत्ता सभावेन पलितसिरा होन्तीति पठमवये 
ठितभावं दस्सेतुं “सुसुकाळकेसो ति वृत्तं । भद्रेनाति लद्धकेन एकच्चो हि दहरोपि समानो काणो वा होति कुणिआदीनं 
वा अञ्ञतरो, सो न भद्रेन योब्बनेन समन्नागतो नाम होति। यो पन अभिरूपो होति दस्सनीयो पासादिको 
सब्बसम्पत्तिसम्पन्नो यं यदेव अलङ्कारपरिहारं इच्छति, तेन तेन अलङ्कतो देवपृत्तो विय चरति, अयं भद्रेन योब्बनेन 
समन्नागतो नाम होति। तेनेवाह “येन योब्बनेन समन्नागतो”तिआदि। 


यम्हि सच्चञ्च धम्मो चाति यम्हि पुग्गले सोळसहाकारेहि पटिविद्भत्ता चतुब्बिधं सच्चं, आणेन सच्छिकतत्ता 
नवविधलोकुत्तरधम्मो च अत्थि। अहिंसाति देसनामत्तमेतं, यम्हि पन चतुब्बिधापि अप्पमञ्जाभावना अत्थीति अत्थो। 
संयमो दमोति सीलञ्चेव इन्द्रियसंवरो च। बन्तमलोति मग्गजाणेन नीहटमलो। धीरोति धितिसम्पन्नो। थेरोति सो इमेहि 
थिरभावकारणेहि समन्नागतत्ता थेरोति पवुच्चतीति अत्थो। 


४०. अट्ठमे “चोरा बलवन्तो होन्ती”ति पदं उद्धरित्वा येहि कारणेहि ते बलवन्तो होन्ति, तेसं सब्भावं दस्सेन्तो 
““पक्खसम्पन्ना तिआदिमाह । तत्थ निवासट्टानसम्पन्नता गिरिदुग्गादिसब्भावतो। अतियातुन्ति अन्तो यातुं, गन्तुं 
पविसितुन्ति अत्थो। तं पन अन्तोपविसनं केनचि कारणेन बहिगतस्स होतीति आह “बहिद्धा जनपदचारिकं 
चरित्वा'तिआदि। निय्यातुन्ति बहि निक्खमितुं। तञ्च बहिनिक्खमनं बहिद्धाकरणीये सति सम्भवतीति आह “चोरा 
जनपदं विलुम्पन्तीतिआदि। अनुसञ्ञातुन्ति अनुसञ्चरितुं। सेसमेत्थ उत्तानमेव। 


४१. नवमे मिच्छापटिपत्ताधिकरणहेतूति एत्थ अधि-सद्दो अनत्थकोति आह “मिच्छापटिपत्तिया करणहेतू ति। 
न आराधकोति न सम्पादको न परिपूरको। जायति पटिविज्झनवसेन निब्बानं गच्छतीति आयो, सो एव तंसमङ्गिनं 

वट्टदुक्खपाततो धारणड्रेन धम्मोति आयो धम्मो, अरियमग्गो। सो पनेत्थ सह विपस्सनाय अधिप्पेतोति आह 
“सहविपस्सनकं मग्ग” न्ति। आराधनं नाम संसिद्धि, सा पन यस्मा सम्पादनेन परिपूरणेन इच्छिता, तस्मा वुत्तं 
““सम्पादेतुं प्रेतु न्ति। 


४२. दसमे दुग्गहितेहीति अत्थतो ब्यञ्जनतो च दुद्दु गहितेहि, ऊनाधिकविपरीतपदपच्चाभट्ठादिवसेन विलोमेत्वा 
गहितेहीति अत्थो। उप्पटिपाटिया गहितेहीति इदं पन निदस्सनमत्तं दुग्गहस्स ऊनाधिकादिवसेनपि सम्भवतो। तेनेवाह 
“अत्तनो दुग्गहितसुत्तन्तानंयेव अत्थञ्च पाळिञ्च उत्तरितरं कत्वा दस्सेन्ती ति। 


समचित्तवग्गवण्णना निडिता । 


७. परिसवग्गवण्णना 


४३. पञ्चमस्स पठमे उद्धच्चेन समन्नागताति अकप्पिये कप्पियसञ्जिताय, कप्पिये अकप्पियसञ्जिताय, अवज्जे 
वज्जसज्जिताय, वज्जे अवज्जसज्जिताय उद्धच्चप्पकतिका । ये हि विनये अपकतञ्जुनो संकिलेसवोदानियेसु धम्मेसु न 
कुसला सकिञ्चनकारिनो विप्पटिसारबहुला, तेसं अनुप्पन्नञ्च उद्भच्चं उप्पज्जति, उप्पन्नञ्च भिय्योभावं वेपुल्लं 
आपज्जति। साराभावेन तुच्छत्ता नळो वियाति नळो, मानोति आह “उन्नढाति उग्गतनळा”ति। तेनाह 
“उद्विततुच्छमाना ति । मानो हि सेय्यस्स सेय्योति सदिसोति च पवत्तिया विसेसतो तुच्छो । चापल्लेनाति चपलभावेन, 
तण्हालोलुप्पेनाति अत्थो। मुखखराति मुखेन फरुसा, फरुसवादिनोति अत्थो। 


विकिण्णवाचाति विस्सटवचना सम्फप्पलापिताय अपरियन्तवचना । तेनाह “असंयतवचना 'तिआदि। 
विस्सट्ुसतिनोति सतिविरहिता। पच्चयवेकल्लेन विज्जमानायपि सतिया सतिकिच्चं कातुं असमत्थताय एवं वुत्ता। न 
सम्पजानन्तीति असम्पजाना, तंयोगनिवत्तियं चायं अकारो “अहेतुका धम्मा (ध० स० दुकमातिका २), अभिक्खुको 
आवासो"”तिआदीसु (चूळव० ७६) वियाति आह “निप्पञ्ञा ति, पञ्जारहिताति अत्थो। पाळियं बिब्भन्तचित्ताति 
उब्भन्तचित्ता। समाधिविरहेन लद्धोकासेन उद्भच्चेन तेसं समाधिविरहानं चित्तं नानारम्मणेसु परिब्भमति वनमक्कटो विय 
वनसाखासु। पाकतिन्द्रियाति संवराभावेन गिहिकाले विय विवटइन्द्रिया । तेनाह “पकतिया ठितेही”तिआदि। 
विवटेहीति असंवुतेहि । 


४४. दुतिये भण्डनं वुच्चति कलहस्स पुब्बभागोति कलहस्स हेतुभूता परिभासा तंसदिसी च अनिट्टुकिरिया 
भण्डनं नाम । कलहजाताति हत्थपरामासादिवसेन मत्थकप्पत्तो कलहो जातो एतेसन्ति कलहजाताति एवमेत्थ अत्थो 
ददुब्बो । विरुद्धवादन्ति “अयं धम्मो, नायं धम्मो'तिआदिना विरुद्धवादभूतं विवादं । मुखसन्निस्सितताय वाचा इध 
“मुख न्ति अधिप्पेताति आह “दुब्भासिता वाचा मुखसत्तियोति वुच्चन्ती”ति। चतुब्बिधम्पि सङ्घकम्मं 
सीमापरिच्छिन्नेहि पकतत्तेहि भिक्खूहि एकतो कत्तब्बत्ता एककम्मं नाम | पञ्चविधोपि पातिमोक्खुद्ेसो एकतो 
उद्दिसितब्बत्ता एकुद्देसो नाम । पञ्जत्तं पन सिक्खापदं सब्बेहिपि लज्जीपुग्गलेहि समं सिविखितब्बभावतो समसिक्खता 
नाम । पाळियं खीरोदकीभूताति यथा खीरञ्च उदकञ्च अञ्ञमञ्ञं संसन्दति, विसुं न होति, एकत्तं विय उपेति। सतिपि हि 
उभयेसं कलापानं परमत्थतो भेदे पचुरजनेहि पन दुविञ्ञेस्यनानत्तं खीरोदकं समोदितं अच्चन्तमेव संसट्ठं विय हुत्वा 
तिट्ठति, एवं सामग्गिवसेन एकत्तुपगतचित्तुप्पादा वियाति खीरोदकोभूताति एवमेत्थ अत्थो ददुब्बो । मेत्ताचक्खूहीति 
मेत्ताचित्तं पच्चुपट्टपेत्वा ओलोकनचकखूहि | तानि हि पियभावदीपनतो “पियचक्खूनी''ति वुच्चन्ति । 

४५. ततिये अग्गवतीति एत्थ अग्ग-सह्दो उत्तमपरियायो, तेन विसिट्टस्स पुग्गलस्स, बिसिट्ठाय वा पटिपत्तिया गहणं 
इधाधिप्पेतन्ति आह “अग्गवतीति उत्तमपुग्गलवतीतिआदि। अविगततण्हताय तं तं परिकखारजातं बहुं लन्ति 
आदियन्तीति बहुला, बहुला एव बाहुलिका यथा “वेनयिको”ति (अ० नि० ८.११; पारा० ८; म० नि० १.२४६) । ते पन 
यस्मा पच्चयबहुभावाय युत्तप्पयुत्ता नाम होन्ति, तस्मा आह “चीवरादिबाहुल्लाय पटिपन्ना”ति। सिक्खाय 
आदरगारवाभावतो सिथिलं अदळहं गण्हन्तीति साथलिकाति वुत्तं। सिथिलन्ति च भावनपुंसकनिद्देसो, सिथिलसद्देन वा 
समानत्थस्स साथलसद्स्स वसेन साथलिकाति पदसिद्धि वेदितब्बा । अवगमनङ्रेनाति अधोगमनड्रेन, 
ओरम्भागियभावेनाति अत्थो। उपधिविवेकेति सब्बूपधिपटिनिस्सग्गताय उपधिविवित्ते। ओरोपितधुराति उञ्झितुस्साहा । 
दुविधम्पि वीरियन्ति कायिकं चेतसिकञ्च वीरियं । 


४६. चतुत्थे इदं दुक्खन्ति दुक्खस्स अरियसच्चस्स पच्चक्खतो अग्गहितभावदस्सनत्थं वुत्तं । एत्तकमेव दुक्खन्ति 
तस्स परिच्छिज्ज अग्गहितभावदस्सनत्थं । इतो उद्धं दुक्खं नत्थीति अनवसेसेत्वा अग्गहितभावदस्सनत्थं । 
यथासभावतो नप्पजानन्तीति सरसलक्खणप्पटिवेधेन असम्मोहतो नप्पटिविज्झन्ति। असम्मोहपटिवेधो च यथा तस्मिं 
जाणे पवत्ते पच्चा दुक्खस्स रूपादिपरिच्छेदे सम्मोहो न होति, तथा पवत्ति। अच्चन्तक्खयोति अच्चन्तकखयनिमित्तं 
निब्बानं । असमुप्पत्तीति एत्थापि एसेव नयो । यं निब्बानं मग्गस्स आरम्मणपच्चयट्ठेन कारणभूतं आगम्म तदुभयम्पि 
निरुज्झति, तं तेसं असमुप्पत्ति निब्बानं दुक्खनिरोधोति वुच्चति । 


४७. पञ्चमे विसेसनस्स परनिपातेन “परिसाकसटो' ति वुत्तन्ति आह “कसटपरिसा 'तिआदि। 
“मकसटपरिसा"ति हि वत्तब्बे “परिसाकसटो'ति वुत्तं। परिसामण्डोति एत्थापि एसेव नयो। सेसमेत्थ उत्तानमेव। 


४८. छट्ठे गम्भीराति अगाधा दुक्खोगाळहा । पाळिवसेनाति इमिना यो धम्मपटिसम्भिदाय विसयो गम्भीरभावो, 
तमाह । धम्मप्पटिवेधस्स हि दुक्करभावतो धम्मस्स पाळिया दुक्खोगाळहताय गम्भीरभावो। “पाव्ठिवसेन गम्भीरा”ति 
वत्वा “सल्लसुत्तसदिसा “ति वुत्तं तस्स “अनिमित्तमनज्ञात''न्तिआदिना (सु० नि० ५७९) पाळिवसेन गम्भीरताय 
लब्भनतो। तथा हि तत्थ ता गाथा दुविञ्जेय्यरूपा तिट्ठन्ति | दुविञ्ञेय्यञ्हि आणेन दुक्खोगाळहन्ति कत्वा “गम्भीर ` न्ति 
बुच्चति। पुब्बापरम्पेत्थ कासञ्चि गाथानं दुविञ्जेय्यताय दुक्खोगाळहमेव, तस्मा तं “पाळिवसेन गम्भीरा”ति वुत्तं । 
इमिनाव नयेन “अत्थवसेन गम्भीरा ति एत्थापि अत्थो वेदितब्बो । महावेदल्लसुत्तस्स (म० नि० १.४४९ आदयो) 
अत्थवसेन गम्भीरता सुविञ्ञेय्याव। लोकं उत्तरतीति लोकुत्तरो, नवविधो अप्पमाणधम्मो। सो अत्थभूतो एतेसं अत्थीति 
लोकुत्तरा। तेनाह “लोकुत्तरअत्थदीपका”ति। 


सत्तसुञ्ञं धम्ममत्तमेवाति सत्तेन अत्तना सुञ्ञ केवलं धम्ममत्तमेव। उग्गहेतब्बं परियापुणितब्बन्ति 
लिङ्गवचनविपल्लासेन वृत्तन्ति आह “उग्गहेतब्बे च परियापुणितब्बे चा ति । कविनो कम्मं कविता । यं पनस्स कम्मं, 
तं तेन कतन्ति बुच्चतीति आह “कविताति कवीहि कता”ति। इतरन्ति कावेय्याति पदं, काब्यन्ति वुत्तं होति। काब्यन्ति 
च कविना वृत्तन्ति अत्थो। तेनाह “तस्सेव वेबचन'न्ति। विचित्रअक्खराति विचित्ताकारक्खरा विञ्ञापनीया। सासनतो 
बहिभूताति न सासनावचरा। तेसं सावकेहीति बुद्धानं सावकाति अपञ्ञातानं येसं केसञ्चि सावकेहि। न चेव 
अञ्ञमञ्ञं पटिपुच्छन्तीति ये वाचेन्ति, ये च सुणन्ति, ते अञ्ञमञ्ञं अत्थादि नप्पटिपुच्छन्ति, केबलं वाचनसवनमत्तेनेव 
परितुट्ठा होन्ति। चारिकं न विचरन्तीति असुकस्मिं ठाने अत्थादि जानन्ता अत्थीति पुच्छनत्थाय चारिकं न गच्छन्ति 
तादिसस्स पुग्गलस्स अभावतो तस्स च पुब्बापरविरोधतो। कथं रोपेतब्बन्ति केन पकारेन निक्खिपितब्बं । अत्थो नाम 

सभावतो अनुसन्धितो सम्बन्धतो पुब्बापरतो आदिपरियोसानतो च जातो सम्माजातो होतीति आह “को 
अत्थो”तिआदि। अनुत्तानीकतन्ति अक्खरसन्निवेसादिना अनुत्तानीकतं। कङ्कायाति संसयस्स। 


४९. सत्तमे किलेसेही आमसितब्बतो आमिसं, चत्तारो पच्चया। तदेव गरु गरुकातब्बं एतेसं, न धम्मोति 
आमिसगरू। तेनाह “लोकुत्तरधम्मं लामकतो गहेत्वा ठितपरिसा”ति। उभतो भागतो विमुत्तोति उभतोभागविमृत्तो। 
द्वीहि भागेहि ट्रे वारे विमृत्तो। पञ्ञाय विमुत्तोति समथसन्निस्सयेन विना अग्गमग्गपञ्जाय विमृत्तो। तेनाह 
““सुक्खविपस्सकखीणासवो ति । कायेनाति नामकायेन | झानफस्सं फुसित्वाति अट्टसमापत्तिसञ्जितं झानफस्सं 
अधिगमवसेन फुसित्वा। पच्छा निरोधं निब्बानं यथा आलोचितं नामकायेन सच्छिकरोतीति कायसक्खी । न तु विमुत्तो 
एकच्चानं आसवानं अपरिक्खीणत्ता। दिट्ठन्तं पत्तोति दिडुस्स अन्तो अनन्तरो कालो दिइुन्तो, दस्सनसङ्घातस्स 
सोतापत्तिमग्गजाणस्स अनन्तरं पत्तोति अत्थो। पठमफलतो पट्ठाय हि याव अग्गमग्गा दिटटिप्पत्तो। तेनाह “इमे द्वेपि छसु 
ठानेसु लब्भन्ती”ति। 


सहहन्तो विमुत्तोति एतेन सब्बथा अविमुत्तस्स सद्धामत्तेन विमुत्तभावदस्सनेन सद्धाविमुत्तस्स सेक्खभावमेव 
विभावेति। सद्धाविमुत्तोति वा सद्धाय अविमुत्तोति अत्थो। छसु ठानेसूति पठमफलतो पट्ठाय छसु ठानेसु। धम्मं 
अनुस्सरतीति पठममग्गपञ्ञासङ्कातं धम्मं अनुस्सरति। सद्धं अनुस्सरतीति एत्थापि एसेव नयो। उभोपि हेते 
सोतापत्तिमग्गट्टायेव इमं कस्मा गण्हन्तीति एवं एकन्तपासंसेसु अरियेसु गय्हमानेसु इमं एकन्तनिन्दितं लामकं दुस्सीलं 
कस्मा गण्हन्ति। सब्बेसु सब्बता सदिसेसु लब्भमानोपि विसेसो न पञ्ञजायति, विसभागे पन सति एव पञ्जायति पटभावेन 
विय चित्तपटस्साति आह “एकच्चेसु पना”तिआदि। गन्थिताति अवबद्धा। मुच्छिताति मुच्छं सम्मोहं आपन्ना। 
छन्दरागअपकड़्नायाति छन्दरागस्स अपनयनत्थं। निस्सरणपञ्ञायाति ततो निस्सरणावहाय पञ्ञाय विरहिता। 


पञ्ञाधुरेनाति विपस्सनाभिनिवेसेन। अभिनिविट्टोति विपस्सनामग्गं ओतिण्णो। तस्मिं खणेति 
सोतापत्तिमग्गकखणे । धम्मानुसारी नाम पञ्ञासङ्घातेन धम्मेन अरियमग्गसोतस्स अनुस्सरणतो | कायसक्खी नाम 
नामकायेन सच्छिकातब्बस्स निब्बानस्स सच्छिकरणतो । विक्खम्भनसमुच्छेदानं वसेन द्विक्खत्तुं। अरूपज्झानेहि 
रूपकायतो, अग्गमग्गेन सेसकायतोति द्वीहि भागेहि निस्सक्कवचनञ्चेतं । दिहुन्तं पत्तो, दिट्ठुत्ता वा पत्तोति दिद्विप्पत्तो । 
तत्थ दिइुन्तं पत्तोति दस्सनसङ्कातस्स सोतापत्तिमग्गजाणस्स अनन्तरं पत्तोति अत्थो। दिद्टुत्ताति चतुसच्चदस्सनसङ्घाताय 


पञ्ञाय निरोधस्स दिद्वत्ता। झानफस्सरहिताय सातिसयाय पञ्ञाय एव विमुत्तोति पञ्ञाविमृत्तो । सेसं वुत्तनयत्ता 
सुविञ्जेय्यमेव। 


५०. अट्ठमे न समाति विसमा | कायकम्मादीनं विसमत्ता ततो एव तत्थ पक्खलनं सुलभन्ति आह 
“सपक्खलनट्रेना "ति । निप्पक्खलनद्रेनाति पकखलनाभावेन | उद्धम्मानीति धम्मतो अपेतानि। उब्बिनयानीति एत्थापि 
एसेव नयो। 


५९. नवमे अधम्मिकाति अधम्मे नियुत्ता। तेनाह “निद्धम्मा ति, धम्मरहिताति अत्थो। 


५२. दसमे गण्हन्तीति पवत्तेन्ति। न चेव अञ्ञमञ्ञं सञ्ञापेन्तीति मूलतो पट्ठाय तं अधिकरणं यथा वूपसम्मति, 
एवं अञ्ञमञ्ञं इतरीतरे न सम्मा जानापेन्ति। सञ्जापनत्थं सन्निपाते सति तत्थ यृत्तपत्तकरणेन सञ्जत्तिया भवितब्बं, ते 
पन सञ्ञापनत्थं न सन्निपतन्ति। न पेक्खापेन्तीति तं अधिकरणं मूलतो पट्टाय अञ्जमञ्ञं न पेक्खापेन्ति। असञ्जत्तियेव 

अत्तना गहितपक्खस्स बलं एतेसन्ति असञ्जत्तिबला। न तथा मन्तेन्तीति 
सन्दिड्रिपरामासिआधानग्गाहिदुप्पटिनिस्सग्गिभावेन तथा न मन्तेन्ति। तेनाह “थामसा तिआदि। उत्तानत्थोयेव 
कण्हपकखे वृत्तप्पटिपक्खेन गहेतब्बत्ता। 


परिसवग्गवण्णना निट्टिता। 
पठमपण्णासकं निट्टितं । 
२. दुतियपण्णासकं 
(६) १. पुग्गलवग्गवण्णना 


५३. दुतियपण्णासकस्स पठमे हितग्गहणेन मेत्ता वुत्ता होति, न करुणा, अनुकम्पागहणेन पन करुणाति 
चक्कवत्तिना सद्धि गहितत्ता “लोकानुकम्पाया”ति न वुत्तं। निप्परियायतो लोकानुकम्पा नाम सम्मासम्बुद्धाधीनाति। 
क्वेति मनुस्सदेवसम्पत्तिवसेन द्वे सम्पत्तियो । ता द्वे, निब्बानसम्पत्ति चाति तिस्सो। 


५४. दुतिये बहुसो लोके न चिण्णा न पवत्ता मनुस्साति आचिण्णमनुस्सा | कदाचिदेव हि नेसं लोके निब्बत्ति 
अभूतपुब्बा भूताति अब्भृतमनुस्सा । 


५५. ततिये दससु चक्कवाळसहस्सेसु अनुतापं करोति तस्स एकबुद्भखेत्तभावतो । 
५६. चतुत्थे थूपस्स युत्ताति धातुयो पक्खिपित्वा थूपकरणस्स युत्ता । 
५७. पञ्चमे अत्तनो आनुभावेनाति सयम्भुञजाणेन । बुद्धाति बुद्भवन्तो । 


५८. छट्ठे पहीनत्ता न भायतीति अत्तसिनेहाभावतो न भायति। सक्कायदिद्िगहणञ्चेत्थ निदस्सनमत्तं, 
अत्तसिनेहस्स पटिघस्स तदेकड्टसम्मोहस्स च वसेन भायनं होतीति तेसम्पि पहोनत्ता न भायति, अञ्जथा सोतापन्नादीनं 
अभयेन भवितब्बं सिया । सक्कायदिट्रिया बलवत्ताति एत्थ अहंकारसम्मोहनतादीनम्पि बलवत्ताति वत्तब्बं । 


५९. सत्तमे अस्साजानीयोति लिखन्ति, उसभाजानीयोति पन पाठोति। 


६१. नवमे तत्थाति अन्तरापणे। एकोति द्वीसु किन्नरेसु एको । अम्बिलिकाफलञ्च अद्दसाति आनेत्वा सम्बन्धो। 
अम्बिलिकाफलन्ति तिन्तिणीफलन्ति वदन्ति, चतुरम्बिलन्ति अपरे । द्वे अत्थेति पाळियं वृत्ते द्वे अत्थे। 


६२. दसमे यथाआरद्धे किच्चे वत्तमाने अन्तरा एव पटिगमनं पटिवानं, नत्थि एतस्स पटिवानन्ति अप्पटिवानो । तत्थ 
असंकोचप्पत्तो । तेनाह “अनुक्कण्ठितो 'तिआदि। 


६३. एकादसमे सन्निवासन्ति सहवासं। यथा असप्पुरिसा सह वसन्ता अञ्ञमञ्ञं अगारवेन अनादरियं करोन्ति, 
तप्पटिक्खेपेन सप्पुरिसानं सगारवप्पटिपत्तिदस्सनपरमिदं सुत्तं ददुब्बं । 

६४. द्रादसमे द्वीसुपि पक्खेसूति विवादापन्नानं भिक्खूनं द्वीसुपि पक्खेसु । संसरमानाति पवत्तमाना। दिट्रिपळासोति 
दिट्टिसन्निस्सयो पळासो युगग्गाहो। आघातेन्तोति आहनन्तो बाधेन्तो। अनभिराधनवसेनाति यस्स उप्पज्जति, तस्स 
तदञ्जेसञ्च अत्थस्स अनभिराधनवसेन। सब्बम्पेतन्ति वचीसंसारोति सब्बम्पेतं । अत्तनो चित्ते परिसाय च चित्तेति 
आनेत्वा सम्बन्धो । 


पुग्गलवग्गवण्णना निट्टिता। 


(७) २. सुखवग्गवण्णना 


६५. दुतियस्स पठमे सब्बकामनिप्फत्तिमूलकं सुखन्ति अनवसेसउपभोगपरिभोगवत्थुनिप्फत्तिहेतुकं कामसुखं । 
पब्बज्जामूलकं सुखन्ति पब्बज्जाहेतुकं पविवेकसुखं । 


६६. दुतिये कामेति पञ्च कामगुणे, सब्बेपि वा तेभूमके धम्मे । वुत्तञ्हेतं “सब्बेपि तेभूमका धम्मा कमनीयट्ठेन 
कामा"ति (महानि० १)। नेक्खम्मं वुच्चति पब्बज्जा घरबन्धनतो निक्खन्तत्ता। निब्बानमेव वा - 


““पब्बज्जा पठमं झानं, निब्बानञ्च विपस्सना । 
सब्बेपि कुसला धम्मा, नेक्खम्मन्ति पवुच्चरे”ति॥ (इतिबु० अट्टः १०९) - 


हि वुत्तं । 


६७. ततिये उपधी वुच्चन्ति पञ्चुपादानक्खन्धा, तन्निस्सितं सुखं उपधिसुखं। तप्पटिपकखतो निरुपधिसुखं 
लोकुत्तरसुखं। 


६८. चतुत्थे वट्टपरियापन्नं सुखं बट्टसुखं। निब्बानारम्मणं सुखं विवड्टसुखं । 
६९. पञ्चमे संकिलेसन्ति संकिलिट्टं | तेनाह “वट्टुगामिसुख न्ति । विवट्टसुखन्ति मग्गफलसहगतं सुखं । 


७०. छट्ठे अरियानमेव सुखं अरियसुखं, अरियञ्च तं सुखञ्चातिपि अरियसुख। अनरियानमेव सुखं अनरियसुखं । 
अनरियञ्च तं सुखञ्चातिपि अनरियसुखं । 


७७९. सत्तमे तन्ति चेतसिकसुखं । 


७२. अट्टमे सह पीतिया वत्ततीति सप्पीतिकं, पीतिसहगतं सुखं । सभावतो विरागतो च नत्थि एतस्स पीतीति 
निष्पीतिकं सुखं। अट्ठकथायं पनेत्थ झानसुखमेव उद्भटं, तथा च “लोकियसप्पीतिकसुखतो लोकियनिप्पीतिकसुखं 
अग्ग' न्ति वुत्तं । लोकियनिप्पीतिकम्पि हि अग्गं लब्भतेवाति भूमन्तरं भिन्दित्वा अग्गभावो वेदितब्बो । 


७३. नवमे सातसभावमेव सुखं सातसुखं, न उपेक्खासुखं विय असातसभावं । कामञ्चेत्थ कायविञ्जाणसहगतम्पि 
सातसुखमेव, अट्ठकथायं पन “तीसु झानेसु सुख न्तेव वृत्तं । 

७४. दसमे समाधिसम्पयुत्तं सुखं समाधिसुखं । न समाधिसम्पयुत्तं सुखं असमाधिसुखं । 
७५. एकादसमे सुत्तन्तकथा एसाति “सप्पीतिकं झानद्वय' न्ति वुत्तं । 


७७. तेरसमे रूपज्झानं रूपं उत्तरपदलोपेन, तं आरम्मणं एतस्साति रूपारम्मणं। चतुत्थज्झानग्गहणं पन यदस्स 
पटियोगी, तेन समानयोगक्खमदस्सनपरं । यं किञ्चि रूपन्ति यं किञ्चि रुपपनलक्खणं रूपं । तप्पटिक्खेपेन अरूपं 
वेदितब्बं । 


सुखवग्गवण्णना निट्टिता। 


(८) ३. सनिमित्तवग्गवण्णना 


७८-७९. ततियस्स पठमे निमीयति एत्थ फलं अवसेसपच्चयेहि पक्खिपीयति वियाति निमित्तं, कारणन्ति आह 
“सनिमित्ताति सकारणा ति । दुतियादीसूति दुतियसुत्तादीसु। एसेव नयोति इमिना निदानादिपदानम्पि 
कारणपरियायमेव दीपेति। निददाति फलन्ति निदानं, हिनोति फलं पतिट्ठाति एतेनाति हेतु, सङ्करोति फलन्ति सङ्घारो, 
पटिच्च एतस्मा फलं एतीति पच्चयो, रुप्पति निरुप्पति फलं एत्थाति रूपन्ति एवं निदानादिपदानम्पि हेतुपरियायता 
वेदितब्बा । 


८४. सत्तमे पच्चयभूतायाति सहजातादिपच्चयभूताय । 


८७. दसमे समेच्च सम्भुय्य पच्चयेहि कतोति सङ्कतो, सङ्घतो धम्मो आरम्मणं एतेसन्ति सङ्कतारम्मणा। मग्गक्खणे 
न होन्ति नाम पहीयन्तीति कत्वा। नाहेसुन्ति एत्थ “वुच्चन्ती "ति अज्झाहरितब्बं। याव अरहत्ता देसना देसिता 
तंतंसुत्तपरियोसाने “न होन्ती"ति वृत्तत्ता। 


सनिमित्तवग्गवण्णना निडिता । 


(९) ४. धम्मवग्गवण्णना 
८८. चतुत्थस्स पठमे फलसमाधीति चतूसुपि अरियफलेसु समाधि | तथा फलपञ्जा वेदितब्बा । 
८९. दुतिये सम्पयुत्तधम्मे परिग्गण्हातीति पग्गाहो। न विक्खिपतीति अविक्खेपो । 


९०. ततिये नमनद्ठेन नाम । रुप्पनट्वेन रूप । सम्मसनचारस्स अधिप्पेतत्ता “चत्तारो अरूपक्खन्धा त्वेव वृत्तं । 
तेनाह “धम्म-कोट्ठासपरिच्छेदआणं नाम कथित न्ति। 


९९. चतुत्थे विजाननद्वेन विज्जा | विमुच्चनड्डेन विमुत्ति। 


९२. पञ्चमे भवो नाम सस्सतं सदा भावतो, सस्सतवसेन उप्पज्जनदिट्टि भवदिट्टि। विभवो नाम उच्छेदो 

विनासनड्रेन, विभववसेन उप्पज्जनदिट्टि विभवदिद्ठि। उत्तानत्थानेव हेट्ठा वृत्तनयत्ता। 


९५. अड्टमे दुक्खं वचो एतस्मिं विप्पटिकूलगाहिम्हि विपच्चनीकसाते अनादरे पुग्गलेति दुब्बचो, तस्स कम्मं 
दोवचस्सं, तस्स दुब्बचस्स पुग्गलस्स अनादरियवसेन पवत्ता चेतना । तस्स भावो दोवचस्सता। तस्स भावोति च तस्स 
यथावुत्तस्स दोबचस्सस्स अत्थिभावो, अत्थतो दोबचस्समेव। वित्थारतो पनेसा “तत्थ कतमा दोवचस्सता? सहधम्मिके 
बुच्चमाने दोवचस्साय''न्ति अभिधम्मे आगता। सा अत्थतो सङ्घारक्खन्धो होति । चतुन्नं वा खन्धानं एतेनाकारेन पवत्तानं 
एतं अधिवचनन्ति वदन्ति। 


पापयोगतो पापा अस्सद्भादयो पुग्गला एतस्स मित्ताति पापमित्तो, तस्स भावो पापमित्तता। वित्थारतो पनेसा “तत्थ 
कतमा पापमित्तता? ये ते पुग्गला अस्सद्भा दुस्सीला अप्पस्सुता मच्छरिनो दुप्पञ्ञा । या तेसं सेवना निसेवना संसेवना 
भजना सम्भजना भत्ति सम्भत्ति तंसम्पवङ्कता ति (ध० स° १३३३) एवं आगता। सापि अत्थतो दोबचस्सता विय दडुब्बा । 
याय हि चेतनाय पुग्गलो पापसम्पवङ्को नाम होति, सा चेतना चत्तारोपि वा अरूपिनो खन्धा तदाकारप्पवत्ता पापमित्तता। 


९६. नवमे सुखं वचो एतस्मि पदक्खिणगाहिम्हि अनुलोमसाते सादरे पुग्गलेति सुब्बचोतिआदिना, कल्याणा 
सद्भादयो पुग्गला एतस्स मित्ताति कल्याणमित्तोतिआदिना वुत्तविपरियायेन अत्थो वेदितब्बो। 


९७. दसमे पथवीधातुआदयो सुखधातुकामधातुआदयो च एतास्वेव अन्तोगधाति एतासु कोसल्ले दस्सिते तासुपि 
कोसल्लं दस्सितमेव होतीति “अट्टारस धातुयो' ति वुत्तं। धातृति जाननन्ति इमिना अट्ठारसन्नं धातूनं सभावपरिच्छेदिका 
सवनधारणसम्मसनप्पटिवेधपञ्ञा वुत्ता । तत्थ धातूनं सवनधारणपञ्ञा सुतमया, इतरा भावनामया। तत्थापि 
सम्मसनपञ्ञा लोकिया। विपस्सना हि सा, इतरा लोकुत्तरा। लक्खणादिवसेन अनिच्चादिवसेन च मनसिकरणं 
मनसिकारो, तत्थ कोसल्लं मनसिकारकुसलता। अद्ठारसन्नंयेव धातूनं सम्मसनप्पटिवेधपच्चवेक्खणपञ्ञा 
मनसिकारकुसलता, सा आदिमज्झपरियोसानवसेन तिधा भिन्ना । तथा हि सम्मसनपञ्ञजा तस्सा आदि, पटिवेधपञ्जा 
मज्झे, पच्चवेक्खणपञ्ञा परियोसानं । 


९८. एकादसमे आपत्तियोव आपत्तिक्खन्धा। ता पन अन्तरापत्तीनं अग्गहणेन पञ्च, तासं गहणेन सत्त होन्तीति आह 
“पज्चन्नज्च सत्तन्नञ्च आपत्तिक्खन्धान''न्ति। जाननन्ति “इमा आपत्तियो, एत्तका आपत्तियो, एवञ्च तासं 
आपज्जनं होती"ति जाननं । एवं तिप्पकारेन जाननपञ्जा हि आपत्तिकुसलता नाम। आपत्तितो वुड्ठापनप्पयोगताय 
कम्मभूता वाचा कम्मवाचा, तथाभूता अनुस्सावनवाचा। “इमाय कम्मवाचाय इतो आपत्तितो वुड्डानं होति, होन्तञ्च पठमे, 
ततिये वा अनुस्सावने य्य-कारं पत्ते, 'संबरिस्सामी'ति वा पदे परियोसिते होती"ति एवं तं तं आपत्तीहि 
बुड्ानपरिच्छेदजाननपञ्ञा आपत्तिवुट्ानकुसलता। वुट्रानन्ति च यथापन्नाय आपत्तिया यथा तथा अनन्तरायतापादनं । 
एवं बुड्डानग्गहणेनेव देसनायपि सङ्गहो सिद्धो होति । 


धम्मवग्गवण्णना निड्िता। 


(१०) ५. बालवग्गवण्णना 


९९. पञ्चमस्स पठमे अनागतं भारं वहतीति अत्तनो असम्पत्तं भारं वहति। अथेरोव समानो थेरेहि वहितब्बं 

बीजनग्गाहधम्मज्झेसनादिभारं वहतीति एवमेत्थ अत्थो दटुब्बो। अट्ठकथायं (महाव° अट्ट० १५९-१६०) पन यस्मा 
सम्मज्जनादिनवविधं पुब्बकिच्चं आणत्तेनेव कातब्बं, पातिमोक्खञ्च आणत्तेनेव उद्दिसितब्बं, तस्मा तं सब्बं विना 
आणत्तिया करोन्तो अनागतं भारं बहति नामाति दस्सेतुं “सम्मज्जनी पदीपोतिआदि वुत्तं । यञ्हि “अनुजानामि, 
भिक्खवे, उपोसथागारं सम्मज्जितुन्तिआदिना नयेन पाळियं आगतं। अट्ठकथासु च - 


“सम्मज्जनी पदीपो च, उदकं आसनेन च। 
उपोसथस्स एतानि, 'पुब्बकरण'न्ति वुच्चति॥ 


“छन्दपारिसुद्धिउतुक्खानं, भिक्खुगणना च ओवादो। 
उपोसथस्स एतानि, 'पुब्बकिच्च'न्ति वुच्चती 'ति॥ (महाव° अट्ट १६८) - 


एवं द्वीहि नामेहि नवविधं पुब्बकिच्चं दस्सितं, तं अकत्वा उपोसथं कातुं न वट्टति तस्मा “अनुजानामि, भिकखवे, थेरेन 
भिकखुना नवं भिक्खुं आणापेतु''न्ति बचनतो थेरेन आणत्तेन अगिलानेन भिक्खुना उपोसथागारं सम्मज्जितब्बं, पानीयं 
परिभोजनीयं उपट्टुपेतब्बं, आसनं पञ्ञापेतब्बं, पदीपो कातब्बो, अकरोन्तो दुक्कटं आपज्जति। 


थेरेनपि पतिरूपं जत्वा आणापेतब्बं, आणापेन्तेनपि यं किञ्चि कम्मं करोन्तो वा सदा कालमेव एको वा 
भारनित्थरणको वा सरभाणकधम्मकथिकादीसु वा अञ्ञतरो न उपोसथागारसम्मज्जनत्थं आणापेतब्बो, अवसेसा पन 
वारेन आणापेतब्बा। सचे आणत्तो सम्मज्जनिं तावकालिकम्पि न लभति, साखाभङ्गं कप्पियं कारेत्वा सम्मज्जितब्बं, तम्पि 
अलभन्तस्स लद्भकप्पियं होति पदीपकरणेपि वुत्तनयेनेव आणापेतब्बो, आणापेन्तेन च “अमुकस्मि नाम ओकासे तेलं 
वा कपल्लिका वा अत्थि, तं गहेत्वा करोही”ति वत्तब्बो। सचे तेलादीनि नत्थि, परियेसितब्बानि। परियेसित्वा अलभन्तस्स 
लद्भकप्पियं होति। अपि च कपाले अग्गि जालेतब्बो। आसनपञ्ञापनाणत्तियम्पि वुत्तनयेनेब आणापेतब्बो, आणत्तेन च 
सचे उपोसथागारे आसनानि नत्थि, सङ्गिकावासतो आहरित्वा पञ्ञापेत्वा पुन आहरितब्बानि, आसनेसु असति 
कटसारकेपि तट्टिकायोपि पञ्ञापेतुं वति, तासुपि असति साखाभङ्गानि कप्पियं कारेत्वा पञ्जापेतब्बानि। कप्पियकारकं 
अलभन्तस्स लद्भकप्पियं होति । 


छन्दपारिसुद्धीति एत्थ उपोसथकरणत्थं सन्निपतिते सङ्घे बहि उपोसथं कत्वा आगतेन सन्निपातद्ठानं गन्त्वा 
कायसामग्गिं अदेन्तेन छन्दो दातब्बो। योपि गिलानो वा किच्चप्पसुतो वा, तेन पारिसुद्धि देन्तेन छन्दो दातब्बो। कथं 
दातब्बो? एकस्स भिक्खुनो सन्तिके “छन्दं दम्मि, छन्दं मे हर, छन्दं मे आरोचेही "ति अयमत्थो कायेन वा वाचाय वा 
उभयेन वा विञ्ञापेतब्बो। एवं दिन्नो होति छन्दो। अकतूपोसथेन पन गिलानेन वा किच्चप्पसुतेन वा पारिसुद्धि दातब्बा । 
कथं दातब्बा? एकस्स भिक्खुनो सन्तिके “पारिसुद्धि दम्मि, पारिसुद्धि मे हर, पारिसुद्धि मे आरोचेही "ति अयमत्थो कायेन 
वा वाचाय वा उभयेन वा विञ्ञापेतब्बो। एवं दिन्ना होति पारिसुद्धि । तं पन देन्तेन छन्दोपि दातब्बो । वुत्तञ्हेतं भगवता - 
“अनुजानामि, भिक्खवे, तदहुपोसथे पारिसुद्धि देन्तेन छन्दम्पि दातुं, सन्ति सङ्घस्स करणीय''न्ति। तत्थ पारिसुद्भिदानं 
सङ्घस्सपि अत्तनोपि उपोसथकरणं सम्पादेति, न अवसेसं सङ्घकिच्चं। छन्ददानं सङ्घस्सेव उपोसथकरणञ्च सेसकिच्चञ्च 
सम्पादेति, अत्तनो पन उपोसथो अकतोयेव होति, तस्मा पारिसुद्धि देन्तेन छन्दोपि दातब्बो। 


उतुक्खानन्ति “ हेमन्तादीनं उतूनं एत्तकं अतिक्कन्तं, एत्तकं अवसिट्टन्ति एवं उतूनं आचिकखनं | भिक्खुगणनाति 
“एत्तका भिक्खू उपोसथग्गे सन्निपतिता”ति भिक्खूनं गणना । इदम्पि उभयं कत्वाव उपोसथो कातब्बो। ओवादोति 

भिक्खुनोवादो। न हि भिक्खूनीहि याचितं ओवादं अनारोचेत्वा उपोसथं कातुं वट्टति । भिक्खुनियो हि “स्वे 
उपोसथो"ति आगन्त्वा “अयं उपोसथो चातुद्दसो, पन्नरसो"ति पुच्छित्वा पुन उपोसथदिवसे आगन्त्वा “भिक्खुनिसङ्घो, 
अय्य, भिक्खुसङ्गस्स पादे वन्दति, ओवादूपसङ्कमनञ्च याचति, लभतु किर, अय्य, भिक्खुनिसङ्घो ओवादूपसङ्कमन'न्ति 
एवं ओवादं याचन्ति । तं ठपेत्वा बालगिलानगमिये अञ्जो सचेपि आरञ्ञजको होति, अप्पटिग्गहेतुं न लभति, तस्मा येन सो 
पटिग्गहितो, तेन भिक्खुना उपोसथग्गे पातिमोक्खुद्देसको भिक्खु एवं वत्तब्बो “भिक्खुनिसङ्घो, भन्ते, भिक्खुसङ्घस्स पादे 
वन्दति, ओवादूपसङ्कमनञ्च याचति, लभतु किर, भन्ते, भिक्खुनिसङ्घो ओवादूपसङ्कमन'न्ति। 


पातिमोकखुद्देसकेन वत्तब्बं - “अत्थि कोचि भिक्खु भिक्खुनोवादको सम्मतो"ति। सचे होति कोचि भिकखु 
भिक्खुनोवादको सम्मतो, ततो तेन सो वत्तब्बो -- “इत्थन्नामको भिक्खु भिक्खुनोवादको सम्मतो, तं भिक्खुनिसङ्घो 
उपसङ्कमतू'"ति। सचे नत्थि, ततो तेन पुच्छितब्बं - “को आयस्मा उस्सहति भिक्खुनियो ओवदितु'न्ति। सचे कोचि 
उस्सहति, सोपि च अट्ठहि अङ्गेहि समन्नागतो, तं तत्थेव सम्मन्नित्वा ओवादप्पटिग्गाहको वत्तब्बो -- “इत्थन्नामो भिक्खु 
भिकखुनोवादको सम्मतो, तं भिक्खुनिसङ्घो उपसङ्कमतू"ति। सचे पन न कोचि उस्सहति, पातिमोक्खुद्देसकेन वत्तब्बं - 
“नत्थि कोचि भिक्खु भिक्खुनोवादको सम्मतो, पासादिकेन भिक्खुनिसङ्घो सम्पादेतू"ति। एत्तावता हि सिक्खत्तयसङ्गहितं 
सकलं सासनं आरोचितं होति। तेन भिक्खुना “साधू "ति सम्पटिच्छित्वा पाटिपदे भिक्खुनीनं आरोचेतब्बं । पातिमोक्खम्पि 
“न, भिक्खवे, अनज्झिट्टेन पातिमोक्खं उद्दिसितब्बं, यो उद्दिसेय्य, आपत्ति दुक्कटस्सा”ति वचनतो अनाणत्तेन न 
उद्दिसितब्बं। “थेराधेय्यं पातिमोक्ख'न्ति हि वचनतो सङ्घत्थेरो वा पातिमोक्खं उद्दिसेय्य, “अनुजानामि, भिक्खवे, यो तत्थ 
भिक्खु ब्यत्तो पटिबलो, तस्साधेय्यं पातिमोकख''न्ति वचनतो नवकतरो वा थेरेन आणत्तो। दुतियादीनि उत्तानत्थानेव। 


१०९. एकादसमे न कुक्कुच्चायितब्बं कुक्कुच्चायतीति न कुक्कुच्चायितुं यृत्तकं कुक्कुच्चायति। सूकरमंसं 
लभित्वा “अच्छमंस''न्ति कुक्कुच्चायति, “सूकरमंस' न्ति जानन्तोपि “अच्छमंस”न्ति कुक्कुच्चायति, न परिभुञ्जतीति 
बुत्तं होति। एवं मिगमंसं “ दीपिमंस' न्ति, काले सन्तेयेव “कालो नत्थी"ति, अप्पवारेत्वा “पवारितोम्ही”'ति, पत्ते रजस्मि 
अपतितेयेव “पतित''न्ति, अत्तानं उद्दिस्स मच्छमंसे अकतेयेव “मं उद्दिस्स कत” न्ति कुक्कुच्चायति। कुक्कुच्चायितब्बं 
न कुक्कुच्चायतीति कुक्कुच्चायितुं युत्तं न कुक्कुच्चायति। अच्छमंसं लभित्वा “सूकरमंस' न्ति न कुक्कुच्चायति, 
“अच्छमंस'न्ति जानन्तोपि “सूकरमंस''न्ति न कुक्कुच्चायति, मददित्वा वीतिक्कमतीति वुत्तं होति। एवं दीपिमंसं 


अट्ठकथायं पन “न कुक्कुच्चायितब्बन्ति सङ्घभोगस्स अपट्ुपनं अविचारणं न कुक्कुच्चायितब्बं नाम, तं कुक्कुच्चायति। 
कुक्कुच्चायितब्बन्ति तस्सेव पट्टपनं विचारणं, तं न कुक्कुच्चायती”ति एत्तकमेव वुत्तं । तत्थ सङ्खभोगस्साति सङ्घस्स 
चतुपच्चयपरिभोगत्थाय दिन्नखेत्तवत्थुतळाकादिकस्स, ततो उप्पन्नधञ्जहिरञ्जादिकस्स च सङ्घस्स भोगस्स। 
अपट्टुपनन्ति असंविदहनं । तेनाह “अविचारण न्ति। तस्सेवाति यथावुत्तस्सेव सङ्घ भोगस्स । 


बालवग्गवण्णना निद्टिता। 
दुतियपण्णासकं निट्टितं । 


३. ततियपण्णासकं 


(११) १. आसादुप्पजहवग्गवण्णना 

११९. ततियपण्णासकस्स पठमे दुक्खेन पजहितब्बाति दुष्पजहा। दुच्चजातिआवीसुपि एसेव नयो । द्विन्नं आसानं 
दुच्चजभावो कथं जानितब्बोति पठमं ताव लाभासाय दुच्चजभावं विभावेति “लाभासाया'तिआदिना। उभतोब्यूळहन्ति 
युद्भत्थाय उभतो सन्निपतितं | पक्खन्दन्तीति अनुप्पविसन्ति। जीवितासाय दुप्पजहत्तातिआदिना जीवितासाय 
दुच्चजभावं विभावेति । 


१२०. दुतिये दुल्लभाति न सुलभा । इणं देमीति सञ्ञं करोतीति एवं सञ्जं करोन्तो विय होतीति अत्थो। एत्थ च 
““पुब्बकारीति पठमं उपकारस्स कारको। कतञ्ञू कतवेदीति तेन कतं जत्वा पच्छा कारको । तेसु पुब्बकारी 'इणं देमी'ति 
सञ्ञं करोति, पच्छा कारको “इणं जीरापेमी'ति सञ्जं करोती 'ति एत्तकमेव इध वुत्तं । पुग्गलपण्णत्तिसंबण्णनायं (पुः प° 
अट्ट० ८३) पन - 


““पुब्बकारीति पठममेव कारको । कतवेदीति कतं वेदेति, विदितं पाकटं करोति। ते अगारियानगारियेहि 
दीपेतब्बा। अगारिकेसु हि मातापितरो पुब्बकारिनो नाम, पृत्तधीतरो पन मातापितरो पटिजग्गन्ता अभिवादनादीनि 
तेसं कुरुमाना कतवेदिनो नाम । अनगारियेसु आचरियुपज्झाया पुब्बकारिनो नाम, अन्तेवासिकसद्भिविहारिका 
आचरियुपज्झाये पटिजग्गन्ता अभिवादनादीनि च तेसं कुरुमाना कतवेदिनो नाम । तेसं आविभावत्थाय 
उपज्झायपोसकसोणत्थेरादीनं वत्थूनि कथेतब्बानि। 


“अपरो नयो - परेन अकतेयेव उपकारे अत्तनि कतं उपकारं अनपेक्खित्वा कारको पुब्बकारी, सेय्यथापि 
मातापितरो चेव आचरियुपज्झाया च। सो दुल्लभो सत्तानं तण्हाभिभूतत्ता। परेन कतस्स उपकारस्स 
अनुरूपप्पवत्ति अत्तनि कतं उपकारं उपकारतो जानन्तो वेदियन्तो कतञ्जुकतवेदी सेय्यथापि 
मातापितुआचरियुपज्झायेसु सम्मापटिपन्नो । सोपि दुल्लभो सत्तानं अविज्जाभिभूतत्ता। अपिच अकारणवच्छलो 
पुब्बकारी, सकारणवच्छलो कतञ्जुकतवेदी। 'करिस्सति मे'ति एवमादिकारणनिरपेक्खकिरियो पुब्बकारी, 
"करिस्सति मेति एवमादिकारणसापेक्खकिरियो कतञ्जुकतवेदी । तमोजोतिपरायणो पुब्बकारी, 
जोतिजोतिपरायणो कतञ्ञुकतवेदी। देसेता पुब्बकारी, पटिपज्जिता कतञ्जुकतवेदी। सदेवके लोके अरहं 
सम्मासम्बुद्भो पुब्बकारी, अरियसावको कतञ्ञुकतवेदी'ति वृत्तं । 


तत्थ कारणेन विना पवत्तहितचित्तो अकारणवच्छलो । अनागतम्हि पयोजनं अपेक्खमानो “करिस्सति मे”तिआदिना 
चित्तेन पठमं गहितं तादिसं कतं उपादाय कतञ्ञू एव नाम होति, न पुब्बकारीति अधिप्पायेन “करिस्सति मेति 
एवमादिकारणसापेक्खकिरियो कतञ्जुकतवेदी ति वृत्तं । तमोजोतिपरायणो पुञ्जफलानि अनुपजीवन्तो एव पुञ्जानि 
करोतीति “पुब्बकारी “ति वुत्तो। पुञ्जफलं उपजीवन्तो हि कतञ्जुपक्खे तिट्ठति । 


९२९. ततिये तित्तोति सुहितो परियोसितो निद्धितकिच्चताय निरुस्सुक्को। गुणपारिपूरिया हि परिपुण्णो यावदत्थो इध 
तित्तो वुत्तो । तप्पेताति अञ्जेसम्पि तित्तिकरो। पच्चेकबुद्धो च तथागतसावको च खीणासवो तित्तोति एत्थ 
पच्चेकबुद्धो नवलोकुत्तरधम्मेहि सयं तित्तो परिपुण्णो, अञ्ञं पन तप्पेतुं न सक्कोति। तस्स हि धम्मकथाय अभिसमयो न 
होति, सावकानं पन धम्मकथाय अपरिमाणानं देवमनुस्सानं अभिसमयो होति। एवं सन्तेपि यस्मा ते धम्मं देसेन्ता न अत्तनो 
वचनं कत्वा कथेन्ति, बुद्धानं वचनं कत्वा कथेन्ति, सोतुं निसिन्नपरिसापि _ “अयं भिक्खु न अत्तना पटिविद्धं धम्मं 
कथेती 'ति चित्तीकारं करोति । इति सो चित्तीकारो बुद्धानंयेव होति। एवं तत्थ सम्मासम्बुद्धोव तप्पेता नाम । यथा हि 
“असुकस्स नाम इदञ्चिदञ्च देथा”ति रञ्ञा आणत्ते किञ्चापि आनेत्वा देन्ति, अथ खो राजाव तत्थ दायको । येहिपि लद्भं 

होति, ते “रञ्ञा अम्हाकं ठानन्तरं दिन्नं, इस्सरियविभवो दिन्नो" त्वेव गण्हन्ति, न “राजपुरिसेही”ति एवंसम्पदमिदं 
वेदितब्बं । 


१२२. चतुत्थे दुत्तप्पयाति अतप्पया, न सक्का केनचि तप्पेतुं। यो हि उपट्ठाककुलं वा जातिकुलं वा निस्साय 
वसमानो चीवरे जिण्णे तेहि दिन्नं चीवरं निक्खिपति, न परिभुञ्जति । पुनप्पुनं दिन्नम्पि गहेत्वा निक्खिपतेव। यो च तेनेव 
नयेन लद्धं लद्धं विस्सज्जेति, परस्स देति, पुनप्पुनं लद्भम्पि तथेव करोति। इमे द्वे पुग्गला सकटेहिपि पच्चये उपनेन्तेन 
तप्पेतुं न सक्काति दुत्तप्पया। 


१२३. पञ्चमे न विस्सज्जेतीति अत्तनो अकत्वा परस्स न देति, अतिरेके पन सति न निक्खिपति, परस्स देति । 
तेनेवाह “सब्बंयेव परेसं न देती तिआदि। इदं वृत्तं होति “यो भिक्खु उपट्टाककुला वा जातिकुला वा जिण्णचीवरो 
साटकं लभित्वा चीवरं कत्वा परिभुञ्जति न निक्खिपति, अग्गळं दत्वा पारुपन्तोपि पुनपि दिय्यमाने सहसा 
नप्पटिग्गण्हाति। यो च लद्धं लद्धं अत्तना परिभुञ्जति, परेसं न देति। इमे द्वेपि सुखेन सक्का तप्पेतुन्ति सुतप्पया^ति। 


९१२४-१२७. छट्टुसत्तमादीनि उत्तानत्थानेब। 


आसादुप्पजहवग्गवण्णना निड्टिता। 


(१२) २. आयाचनवग्गवण्णना 


१३१. सद्धो भिक्खूति सद्धाय समन्नागतो भिक्खु । यो भिक्खु सारिपृत्तमोग्गल्लानेहि सदिसभावं पत्थेति, सो येहि 
गुणेहि सारिपुत्तमोग्गल्लाना एतदग्गे ठपिता, ते गुणे अत्तनो अभिकङ्घेय्याति आह “यादिसो सारिपुत्तत्थेरो 
पञ्ञाया”तिआदि। इतो उत्तरि पत्थेन्तो मिच्छा पत्थेय्याति सारिपुत्तमोग्गल्लानानं ये पञ्ञादयो गुणा उपलब्भन्ति, ततो 
उत्तरि पत्थेन्तो मिच्छा पत्थेय्य। अग्गसावकगुणपरमा हि सावकगुणमरियादा। तेसं सावकगुणानं यदिदं अग्गसावकगुणा, 
न ततो परं सावकगुणा नाम अत्थि। तेनेवाह “यं नत्थि, तस्स पत्थितत्ता”ति। सेसमेत्थ उत्तानमेव। 


१३५. पञ्चमे यस्स गुणा खता उपहता च, सो खतो उपहतो नाम होतीति आह “गुणान खतत्ता”तिआदि। 
खतत्ताति छिन्नत्ता। उपहतत्ताति नद्ठत्ता। तेनाह “छिन्नगुणं नड्ट॒गुणन्ति अत्थो ति । अपुञ्जस्स पसवो नाम अत्थतो 
पटिलाभोति आह ““पसवतीति पटिलभती' ति, अत्तनो सन्ताने उप्पादेतीति अत्थो। अननुपविसित्वाति जाणेन 
अनोगाहेत्वा। सेसमेत्थ छट्टादीनि च सुविञ्चेय्यानेव। 


आयाचनवग्गवण्णना निद्ठिता। 
(९३) ३. दानवग्गवण्णना 
९४२. ततियस्स पठमे दीयतीति दानं, देय्यधम्मस्सेतं अधिवचनं। दीयति अनेनाति वा दानं, परिच्चागचेतनायेतं 


अधिवचनं । अयं दुविधोपि अत्थो इधाधिप्पेतोति आह “दिय्यनकवसेन दानानी”तिआदि। तत्थ दिव्यनकवसेनाति 
दातब्बवसेन। अमतपत्तिपटिपदन्ति अमतप्पत्तिहेतुभूतं सम्मापटिपदं । 

९४३-१५९. दुतियादीनि च सुविञ्जेय्यानेव। 


दानवग्गवण्णना निट्टिता। 


(१४) ४. सन्थारवग्गवण्णना 


१५२. चतुत्थस्स पठमे आमिसस्स च धम्मस्स च अलाभेन अत्तनो परस्स च अन्तरे सम्भवन्तस्स छिद्दस्स विवरस्स 
भेदस्स सन्थरणं पिदहनं सङ्गण्हनं सन्थारो। अयञ्हि लोकसन्निवासो अलब्भमानेन आमिसेन धम्मेन चाति द्वीहि छिद्दो। 
तस्स तं छिद्दं यथा न पञ्जायति, एवं पीठस्स विय पच्चत्थरणेन आमिसेन धम्मेन च सन्थरणं सङ्गण्हनं सन्थारोति वुच्चति। 
एत्थ च आमिसेन सङ्गहो आमिससन्थारो नाम । तं करोन्तेन मातापितूनं भिक्खुगतिकस्स वेय्यावच्चकरस्स रञ्जो 
चोरानञ्च अग्गं अग्गहेत्वापि दातुं वट्ठति। आमसित्वा दिन्नेहि राजानो च चोरा च अनत्थम्पि करोन्ति, जीवितक्खयम्पि 
पापेन्ति। अनामसित्वा दिन्नेन अत्तमना होन्ति, चोरनागवत्थुआदीनि चेत्थ वत्थूनि कथेतब्बानि । तानि समन्तपासादिकाय 
विनयट्टकथायं (पारा० १८५) वित्थारितानि। सक्कच्चं उद्देसदानं पाळिवण्णना धम्मकथाकथनन्ति एवं धम्मेन सङ्गहो 
धम्मसन्थारो नाम। 


१५३-१६३. दुतियादीनि उत्तानत्थानेव। 


सन्थारवग्गवण्णना निद्टिता। 


(१०७) ५. समापत्तिवग्गवण्णना 


१६४. पञ्चमस्स पठमे “इतो पुब्बे परिकम्मं पवत्तं, इतो परं भवङ्गं मज्झे समापत्ती”ति एवं सह परिकम्मेन 
अप्पनापरिच्छेदप्पजानना पञ्जा समापत्तिकुसलता। वुट्ठाने कुसलभावो वुड्ानकुसलता । पगेव वुड्ठानपरिच्छेदकजाणन्ति 
एवमेत्थ अत्थो दटुब्बो। 


१६५. दुतिये उजुनो भावो अज्जवं, अजिम्हता अकुटिलता अवङ्कताति अत्थो। अभिधम्मेपि (ध० स० १३४६) वृत्तं 
- “तत्थ कतमो अज्जवो? या अज्जवता अजिम्हता अकुटिलता अवङ्कता, अयं वुच्चति अज्जवो"ति। अनज्जवञ्च 
अज्जवप्पटिक्खेपेन वेदितब्बं। गोमृत्तवङ्कता, चन्दलेखावङ्कता, नङ्गलकोटिवङ्कताति हि तयो अनज्जवा। एकच्चो हि 
भिक्खु पठमवये मज्झिम-पच्छिमवये च एकवीसतिया अनेसनासु छसु च अगोचरेसु चरति, अयं गोमुत्तवङ्कता नाम, 
आदितो पट्टाय याव परियोसाना पटिपत्तिया वङ्कभावतो। एको पठमवये पच्छिमवये च चतुपारिसुद्भिसीलं पुरेति, लज्जी 
कुक्कुच्चको सिक्खाकामो होति, मज्झिमवये पुरिमसदिसो, अयं चन्दलेखावङ्कता नाम, पटिपत्तिया मज्झट्ठाने 
वङ्कभावापत्तितो । एको पठमवयेपि मज्झिमवयेपि चतुपारिसुद्भिसीलं पूरेति, लज्जी कुक्कुच्चको सिक्खाकामो होति, 
पच्छिमवये पुरिमसदिसो, अयं नङ्गलकोटिवङ्कता नाम, परियोसाने वङ्कभावापत्तितो। एको सब्बम्पेतं वङ्कतं पहाय तीसु 
वयेसु पेसलो लज्जी कुक्कुच्चको सिक्खाकामो होति, तस्स यो सो उजुभावो, इदं अज्जवं नाम, सब्बत्थ उजुभावसिद्धितो। 


मद्दवन्ति एत्थ “लज्जव'न्तिपि पठन्ति। एवं पनेत्थ अत्थो -- “तत्थ कतमो लज्जवो? यो हिरीयति हिरीयितब्बेन 
हिरीयति पापकानं अकुसलानं धम्मानं समापत्तिया, अयं वुच्चति लज्जवो"ति एवं वुत्तो लज्जिभावो लज्जवं नाम । इदं 

पनेत्थ निब्बचनं - लज्जतीति लज्जो, हिरिमा, तस्स भावो लज्जबं, हिरीति अत्थो। लज्जा एतस्स अत्थीति लज्जी 
यथा “माली मायी ति, तस्स भावो लज्जिभावो, सा एव लज्जा। 


९६६. ततिये अधिवासनखन्तीति एत्थ अधिवासनं वुच्चति खमनं । तञ्हि परेसं दुक्कटं दुरुत्तञ्च पटिविरोधाकरणेन 
अत्तनो उपरि आरोपेत्वा वासनतो “अधिवासन''न्ति बुच्चति। अधिवासनलक्खणा खन्ति अधिवासनखन्ति। सुचिसीलता 
सोरच्चं। सा हि सोभनकम्मरतता। सुदु वा पापतो ओरतभावो विरतताति आह “सुरतभावो "ति। तेनेव अभिधम्मेपि 
(ध० स° १३४९) - 


“तत्थ कतमं सोरच्चं? यो कायिको अवीतिक्कमो वाचसिको अवीतिक्कमो कायिकवाचसिको 
अवीतिक्कमो, इदं वुच्चति सोरच्चं, सब्बोपि सीलसंवरो सोरच्च'न्ति - आगतो। 


९६७. चतुत्थे सखिलो वुच्चति सण्हवाचो, तस्स भावो साखल्यं, सण्हवाचता । तेनाह ““सण्हवाचावसेन 
सम्मोदमानभावो”ति। सण्हवाचावसेन हि सम्मोदमानस्स पुग्गलस्स भावो नाम सण्हवाचता। तेनेव अभिधम्मे (ध० स० 


१३५०) ¬ 


“तत्थ कतमं साखल्यं? या सा वाचा अण्डका कक्कसा परकटुका पराभिसज्जनी कोधसामन्ता 
असमाधिसंवत्तनिका, तथारूपिं वाचं पहाय या सा वाचा नेला कण्णसुखा पेमनीया हदयङ्गमा पोरी बहुजनकन्ता 
बहुजनमनापा, तथारूपिं वाचं भासिता होति, या तत्थ सण्हवाचता सखिलवाचता अफरुसवाचता, इदं वुच्चति 
साखल्य''न्ति वुत्तं । 


तत्थ अण्डकाति सदोसे सवणे रुक्खे निय्यासपिण्डो, अहिच्छत्तादीनि वा उड्टितानि अण्डकानीति वदन्ति, 
फेग्गुरुकखस्स पन कुथितस्स अण्डानि विय उट्टिता चुण्णपिण्डियो वा गण्ठियो वा अण्डका। इध पन 
ब्यापज्जनकक्कसादिसभावतो कण्टकप्पटिभागेन वाचा अण्डकाति वृत्ता। पदुमनाळं विय सोतं घंसयमाना पविसन्ती 
कक्कसा दटुब्बा । कोधेन निब्बत्ता तस्स परिवारभूता कोधसामन्ता। पुरे संवद्धनारी पोरी। सा विय सुकुमारा मुदुका वाचा 
पोरी वियाति पोरी। सण्हवाचतातिआदिना तं वाचं पवत्तमानं दस्सेति। 


१६८. पञ्चमे “अविहिंसाति करुणापुब्बभागो”ति एत्तकमेव इध वुत्तं, दीघनिकायट्टकथाय सङ्गीतिसुत्तवण्णनायं 
(दी० नि० अट्ठ० ३.३०४) पन “ अविहिंसाति करुणापि करुणापुब्बभागोपी'ति वृत्तं। अभिधम्मेपि (विभ० १८२) “तत्थ 
कतमा अविहिंसा? या सत्तेसु करुणा करुणायना करुणायितत्तं करुणाचेतोविमृत्ति, अयं वुच्चति अवरिहिंसा”ति आगतं । 
एत्थापि हि या काचि करुणा “करुणा” ति वृत्ता, करुणाचेतोविमुत्ति पन अप्पनाप्पत्ताव। 


सुचिसद्दतो भावे यकारं इकारस्स च उकारादेसं कत्वा अयं निद्देसोति आह “सोचब्यं सुचिभावो"ति। एत्थ च 
सोचव्यन्ति सीलवसेन सुचिभावोति वुत्तं। दीघनिकायट्टकथाय सङ्गीतिसुत्तवण्णनायं (दी० नि० अट्ट० ३.३०४) पन 
“सोचेय्यन्ति मेत्ताय च मेत्तापुब्बभागस्स च वसेन सुचिभावो' “ति वुत्तं । तेनेव अभिधम्मेपि “तत्थ कतमं सोचब्यं? या 
सत्तेसु मेत्ति मेत्तायना मेत्तायितत्तं मेत्ताचेतोविमृत्ति, इदं वुच्चति सोचब्य”न्ति निद्देसो कतो। एत्थापि हि “मेत्तीतिआदिना 
या काचि मेत्ता वुत्ता, मेत्ताचेतोविमुत्ति पन अप्पनाप्पत्ताव। 

१६९-१७९. छट्ठ सत्तमअट्टठमानि हेट्ठा वुत्तनयानेव। 


१७२. नवमे कामं सम्पयुत्तधम्मेसु थिरभावोपि बलट्टो एव, पटिपक्खेहि पन अकम्पनीयतं सातिसयं बलड्टोति वृत्तं 
“मुट्ठस्सच्चे अकम्पनेना तिआदि । 


१७३. दसमे पच्चनीकधम्मसमनतो समथो, समाधीति आह “समथोति चित्तेकग्गता ति। अनिच्चादिना 
विविधेनाकारेन दस्सनतो पस्सनतो विपस्सना, पञ्ञाति आह “सङ्घारपरिग्गाहकञाण''न्ति। 


१७४. एकादसमे दुस्सील्यन्ति समादिन्नस्स सीलस्स भेदकरो वीतिक्कमो । दिड्डिविपत्तीति अत्थि 
दिन्न न्तिआदिनयप्पवत्ताय सम्मादिट्टिया दूसिका मिच्छादिट्टीति आह “दिट्टिविपत्तीति मिच्छादिट्ठी'ति। 


१७५. द्वादसमे सीलसम्पदाति सब्बभागतो तस्स अनूनतापत्ति परिपुण्णभावो सीलसम्पदा। परिपूरणत्थो हेत्थ 
सम्पदासद्दो। तेनेवाह “परिपुण्णसीलता ति । दिद्विसम्पदाति अत्थिकदिड्टिआदिसम्मादिद्टिपारिपूरिभावेन पवत्तं जाणं । 
तञ्च कम्मस्सकतासम्मादिद्विआदिवसेन पञ्चविधं होतीति आह “तेन कम्मस्सकता ति । 


१७६. तेरसमे सीलविसुद्धीति विसुद्धि पापेतुं समत्थं सीलं, चित्तविसुद्धिआदिउपरिविसुद्भिया पच्चयो भवितुं समत्थं 
विसुद्धसीलन्ति वृत्तं होति । सुविसुद्धमेव हि सीलं तस्सा पदट्ठानं होति । तेनाह “सीलविसुद्धीहि विसुद्धिसम्पापकं 
सील न्ति । एत्थापि विसृद्धिसम्पापकन्ति चित्तविसुद्भिआदिउपरिविसुद्धिया सम्पापकन्ति अत्थो दड्डब्बो अभिधम्मे (ध० 
स० १३७२) पनायं “तत्थ कतमा सीलविसुद्धि? कायिको अवीतिक्कमो वाचसिको अवीतिक्कमो कायिकवाचसिको 
अवीतिक्कमो, अयं वुच्चति सीलविसुद्धी "ति एवं विभत्ता। 


दिट्टिबिसुद्धीति विसुद्धि पापेतुं समत्थं दस्सनञाणं दस्सनविसुद्धि, परमत्थविसुद्धि निब्बानञ्च पापेतुं उपनेतुं समत्थं 
कम्मस्सकतजाणादि सम्मादस्सनन्ति अत्थो। तेनाह “विसुद्धिसम्पापिका...पे०... पञ्चविधापि वा सम्मादिट्ठी ति। 
एत्थापि विसुद्धिसम्पापिकाति आणदस्सनविसुद्धिया दस्सननिब्बानसङ्घाताय परमत्थविसुद्धिया च सम्पापिकाति एवमत्थो 
दटुब्बो। अभिधम्मे (ध० स० १३७३) पनायं “तत्थ कतमा दिट्टिविसुद्धि? कम्मस्सकतञाणं, सच्चानुलोमिकं जाणं, 
मग्गस्स मग्गसमङ्गिस्स जाणं, फलसमङ्गिस्स जाण''न्ति एवं वुत्तं । 


एत्थ च इदं अकुसलकम्मं नो सकं, इदं पन कम्मं सकन्ति एवं ब्यतिरेकतो अन्वयतो च कम्मस्सकतजाननजाणं 
कम्मस्सकतञाणं। तिविधदुच्चरितञ्हि अत्तना कतम्पि परेन कतम्पि नो सककम्मं नाम होति अत्थभञ्जनतो, सुचरितं 
सककम्मं नाम अत्थजननतो | विपस्सनाञाणं पन वचीसच्चञ्च अनुलोमेति, परमत्थसच्चञ्च न विलोमेतीति 
सच्चानुलोमिकञाणन्ति वृत्तं । विपस्सनाजाणञ्हि लक्खणानि पटिविज्झनत्थं आरम्भकाले “ अनिच्चं दुक्खं अनत्ता “ति 
पवत्तं बचीसच्चञ्च अनुलोमेति, तथेव पटिविज्झनतो परमत्थसच्चं निब्बानञ्च न विलोमेति न विराधेति एकन्तेनेव 
सम्पापनतो । 


१७७. चुहसमे दिद्विविसुद्धीति पठममग्गसम्मादिद्ठि वुत्ता । यथादिद्विस्स च पधानन्ति तंसम्पयुत्तमेव वीरियं। तेनेव 
दीघनिकायट्टकथायं (दी० नि० अट्टु० ३.३०४) “दिट्ठिविसुद्धीति जाणदस्सनं कथितं | यथादिद्विस्स च पधानन्ति 
तंसम्पयुत्तमेव वीरिय"न्ति वुत्तं । एत्थ हि आणदस्सनन्ति आणभूत॑ दस्सनं । तेन दस्सनमग्गं वदति । तंसम्पयुत्तमेव 

बीरियन्ति पठममग्गसम्पयुत्तवीरियमाह। अपिच दिट्रिबिसुद्धीति सब्बापि मग्गसम्मादिट्टि। यथादिट्रिस्स च 
पधानन्ति तंसम्पयुत्तमेव वीरियं। तेनेव दीघनिकायट्टकथायं “अपिच पुरिमपदेन चतुमग्गजाणं, पच्छिमपदेन तंसम्पयुत्तं 
बीरिय''न्ति वुत्तं । 


अथ वा दिट्रीबिसुद्धीति कम्मस्सकतजाणादिसङ्काता सब्बापि सम्मादिट्टि वृत्ता। यथादिट्रिस्स च पधानन्ति यो 
चेतसिको वीरियारम्भो...पे०... सम्मावायामोति। अयमेव पाळिया समेति। अभिधम्मे हि “दिट्विविसुद्धि खो पनाति या पञ्जा 
पजानना...पे०... अमोहो धम्मविचयो सम्मादिट्टि। यथादिट्रिस्स च पधानन्ति यो चेतसिको वीरियारम्भो...पे०... 
सम्मावायामो”ति एवमयं दुको विभत्तो। तेनेव अभिधम्मट्टकथायं (ध० स० अट्ट० १३७४) “या पञ्जा पजाननातिआदीहि 
हेढ्ठा वृत्तानि कम्मस्सकतञाणादीनेव चत्तारि जाणानि विभत्तानि। “यो चेतसिको वीरियारम्भो'तिआदीहि पदेहि निहिटुं 
बीरियं गहितं पञ्ञाय लोकियट्ठाने लोकियं, लोकुत्तरड्टाने लोकुत्तर'न्ति वुत्तं । 


इधापि विसुद्भिसम्पापिका चतुमग्गसम्मादिट्ठि, पञ्चविधापि वा सम्मादिट्टि दिट्ठिविसुद्धीति अधिप्पायेन 
“दिट्रिविसुद्धीति विसुद्धिसम्पापिका सम्मादिद्वियेवा “ति वुत्तं । हेट्रिममग्गसम्पयृत्तं वीरियन्ति इदं पन “यथादिड्ठिस्स च 
पधानन्ति पठममग्गसम्पयुत्तं वीरियन्ति वुत्त''न्ति अधिप्पायेन वदति । एत्थ च तंतंभाणकानं मतभेदेनायं वण्णनाभेदोति न 
अट्ठकथावचनानं अञ्ञमञ्जविरोधो सङ्कितब्बो । अथ यथादिट्रिस्स च पधानन्ति हेड्टिममग्गसम्पयुत्तमेव वीरियं कस्मा 
बुत्तन्ति आह “तञ्हि तस्सा दिट्रिया अनुरूपत्ता”तिआदि। तत्थ तस्सा दिद्ठियाति हेड्रिममग्गसम्पयृत्ताय दि्टिया। 
यथादिट्रिस्साति अनुरूपदि्टिस्स कल्याणदिट्टिस्स निब्बत्तितप्पकारदिट्टिस्स वा निब्बत्तेतब्बपधानानुरूपदिड्टिस्स 
यथादिट्टिप्पवत्तकिरियस्स वाति एवम्पेत्थ अत्थं संवण्णयन्ति । 


१७८. पन्नरसमे समत्तं तुस्सनं तित्ति सन्तुद्ठि, नत्थि एतस्स सन्तुट्ठीति असन्तुड्धि, असन्तुद्िस्स भावो असन्तुट्टिता । 
या कुसलानं धम्मानं भावनाय असन्तुदुस्स भिय्योकम्यता, तस्सा एतं अधिवचनं। ताय हि समङ्गिभूतो पुग्गलो सीलं पूरेत्वा 
झानं उप्पादेति, झानं लभित्वा विपस्सनं आरभति, आरद्धविपस्सको अरहत्तं अग्गहेत्वा अन्तरा वोसानं नापज्जति, 
“अलमेत्तावता कतमेत्तावता”ति सङ्कोचं न पापुणाति । तेनाह “अञ्ञत्र अरहत्तमग्गा कुसलेसु धम्मेसु 
असन्तुड्टिभावो ति । तत्र अञ्ञत्र अरहत्तमग्गाति अरहत्तमग्गसम्पत्तं विनाति अत्थो। “अप्पटिवानिता च पधानस्मि "न्ति 
इदं हेट्ठा वुत्तनयत्ता उत्तानत्थमेबाति न विभत्तं। 


१७९. सोळसमे मुट्ठा नट्ठा सति एतस्साति मुटुस्सति, तस्स भावो मुटुस्सच्चन्ति आह ““मुटुस्सच्चन्ति 
मुटुस्सतिभावो ति । मुटुस्सतिभावोति च सतिप्पटिपक्खो धम्मो, न सतिया अभावमत्तं। असम्पजञ्ञन्ति “तत्थ कतमं 
असम्पजञ्जं? यं अञ्ञाणं अदस्सनं...पे०... अविज्जालङ्घी मोहो अकुसलमूल''न्ति (ध० स० १३५७) एवं वुत्ता 
अविज्जायेव। तथा हि विज्जापटिपक्खो अविज्जा विज्जाय पहातब्बतो, एवं सम्पजञ्जप्पटिपक्खो असम्पजञ्ञं। यस्मा पन 
सम्पजञ्ञप्पटिपक्खे सति तस्स वसेन आणस्स अभावो होति, तस्मा वुत्तं “अञ्ञाणभावो”ति। 


१८०. सत्तरसमे अपिलापनलक्खणा सतीति उदके लाबु विय येन चित्तं आरम्मणे पिलवित्वा विय तिट्ठति, न 
ओगाहति, तं पिलापनं । न पिलापनं अपिलापनं, तं लक्खणं सभावो एतिस्साति अपिलापनलक्खणा । 


समापत्तिवग्गवण्णना निद्धिता। 

ततियपण्णासकं निद्टितं । 


१. कोधपेय्यालं 


१८१. इतो परेसु कोधवग्गादीसु उपनन्धनलक्खणोति कुज्झनवसेन “अक्कोच्छि मं अवधि म" न्तिआदिना (ध० प० 
३, ४) चित्तपरियोनन्धनलक्खणो। पुब्बकालिकं कोधं उपनस्हति बन्धति, कुज्झनाकारं पबन्धति घटेति। आघातवत्थुना 
चित्तं बन्धन्ती विय होतीति अपरकालो कोधो उपनाहो। सुहु कतं कारणं उपकारो सुकतकारणं, तस्स 
पुब्बकारितालक्खणस्स गुणस्स मक्खनं उदकपुञ्छनिया विय सरीरानुगतस्स उदकस्स पुञ्छनं विनासनं लकखणमेतस्साति 
सुकतकरणमक्खनलक्खणो । तथा हि सो परेसं गुणानं मकखनड्ठेन मक्खोति वुच्चति । बहुस्सुतेपि पुग्गले अज्झोत्थरिंसु, 
“ईदिसस्स च बहुस्सुतस्स अनियता गहिता, तव च मम च को विसेसो"तिआदिना नयेन उप्पज्जमानो युगग्गाही पलासोति 
आह “युगग्गाहलक्खणो पलासो”ति। तत्थ युगग्गाहो नाम समधुरग्गाहो, असमम्पि अत्तना समं कत्वा गण्हनं । 
पलासतीति पलासो, परेसं गुणे डंसित्वा दन्तेहि विय छिन्दित्वा अत्तनो गुणेहि समे करोतीति अत्थो। 


उसूयनलक्खणाति परेसं सक्कारादीनि खिय्यनलक्खणा । मच्छेरस्स भावो मच्छरियं। तञ्च 
आवासमच्छरियादिवसेन पञ्चविधन्ति आह “पञ्चमच्छेरभावो मच्छरिय''न्ति। मच्छरायनलक्खणन्ति अत्तनो 
सम्पत्तिया परेहि साधारणभावे असहनलकखणं । कतप्पटिच्छादनलक्खणाति कतपापप्पटिच्छादनलक्खणा । 
केराटिकभावेन उप्पज्जमानं साठेय्यन्ति आह “केराटिकलक्खणं साठेय्य'न्ति। अञ्ञथा अत्तनो पवेदनपुग्गलो 
केराटिको नेकतिकवाणिजोति वदन्ति। केराटिको हि पुग्गलो आनन्दमच्छो विय होति। 


१८७. यथाभतं निक्खित्तो एवं निरयेति यथा आभतं कञ्चि आहरित्वा ठपितो, एवं अत्तनो कम्मुना निक्खित्तो 
निरये ठपितोयेवाति अत्थो। 


२. अकुसलपेय्यालं 


९९१-२००. दुक्खस्स वड़ि एतेसन्ति दुक्खवड्डिका । ये हि दुक्खं वड्टेन्ति, पुनप्पुनं उप्पादेन्ति, दुक्खस्स वड तेसं 
अत्थीति एवं वुत्तं। । सुखवड्डिकाति एत्थापि एसेव नयो। 


३. विनयपेय्यालं 


२०१. अत्थवसेति वुद्धिविसेसे आनिसंसविसेसे । तेसं पन सिकखापदपञ्जत्तिकारणत्ता आह “द्वे कारणानि 
सन्धाया ति । अत्थोयेव वा अत्थवसो, ट्रे अत्थे द्रे कारणानीति वृत्तं होति। अथ वा अत्थो फलं तदधीनवुत्तिताय वसो 
एतस्साति अत्थवसो, कारणन्ति एवम्पेत्थ अत्थो दटुब्बो । यथा “अनभिज्झा धम्मपद''न्ति वुत्ते अनभिज्झा एको 
धम्मकोठ्ठासोति अत्थो होति। एवमिधापि सिक्खापदन्ति सिकखाकोद्ठासो सिक्खाय एको पदेसोति अयमेत्थ अत्थो 
दढुब्बोति आह ““सिक्खापदं पञ्जत्तन्ति सिक्खाकोट्रासो ठपितो ति । 


सङ्घसुहु नाम सङ्घस्स सुहुभावो “सुदु देवा ति (पारा० अट? ३९) आगतद्ठाने विय “सुहु, भन्ते ति 
वचनसम्पटिच्छनभावो। तेनाह “सङ्कसुहुतायाति सङ्घस्स सुहुभावाया' तिआदि । दुम्मङ्कूनं पुग्गलानं निग्गहायाति 

दुम्मङ्क नाम दुस्सीलपुग्गला। ये मङ्कुतं आपादियमानापि दुकखेन आपज्जन्ति, वीतिक्कमं करोन्ता वा कत्वा वा न 
लज्जन्ति, तेसं निग्गहत्थाय। ते हि सिक्खापदे असति “कि तुम्हेहि दिट्ठं, कि सुतं, कि अम्हेहि कतं, कतरस्मिं वत्थुस्मि 
कतमं आपत्ति रोपेत्वा अम्हे निग्गण्हथा”ति सङ्घं विहेठेस्सन्ति, सिक्खापदे पन सति तेसं सङ्घो सिक्खापदं दस्सेत्वा धम्मेन 
विनयेन सत्थुसासनेन निग्गहेस्सति । तेन वृत्तं “दुम्मङ्कूनं पुग्गलानं निग्गहाया ति । 


पेसलानं भिक्खूनं फासुविहारायाति पेसलानं पियसीलानं भिक्खूनं फासुविहारत्थाय । पियसीला हि भिक्खू 
कत्तब्बाकत्तब्बं सावज्जानवज्जं वेलं मरियादं अजानन्ता सिक्खत्तयपारिपूरिया घटमाना किलमन्ति, उब्बाळहा होन्ति, 
कत्तब्बाकत्तब्बं पन सावज्जानवज्जं वेलं मरियादञ्च जत्वा सिक्खत्तयपारिपूरिया घटेन्ता न किलमन्ति, न उब्बाळहा 
होन्ति। तेन तेसं सिक्खापदप्पञ्जापना फासुविहाराय संवत्तति। यो वा दुम्मङ्कनं पुग्गलानं निग्गहो, स्वैव एतेसं फासुविहारो। 
दुस्सीलपुग्गले निस्साय हि उपोसथो न तिट्ठति, पवारणा न तिट्ठति, सङ्घकम्मानि नप्पवत्तन्ति, सामग्गी न होति, भिक्खू 
अनेकग्गा उद्देसपरिपुच्छाकम्मड्ठानादीनि अनुयुञ्जितुं न सक्कोन्ति । दुस्सीलेसु पन निग्गहितेसु सब्बोपि अयं उपद्दवो न 
होति, ततो पेसला भिक्खू फासु विहरन्ति। एवं “पेसलानं भिक्खूनं फासुविहाराया”ति एत्थ द्विधा अत्थो वेदितब्बो । 


“न वो अहं, चुन्द, दिद्ठथम्मिकानंयेव आसवानं संवराय धम्मं देसेमी”ति (दी० नि० ३.१८२) एत्थ विवादमूलभूता 
किलेसा आसवाति आगता। 


“येन देवूपपत्यस्स, गन्धब्बो वा विहङ्गमो । 
यक्खत्तं येन गच्छेस्यं, मनुस्सत्तञ्च अब्बजे। 
ते मय्हं आसवा खीणा, विद्धस्ता विनळीकता"ति॥ (अ० नि० ४.३६) - 


एत्थ तेभूमकं कम्मं अवसेसा च अकुसला धम्मा। इध पन परूपवादविप्पटिसारवधबन्धनादयो चेव अपायदुक्खभूता च 
नानप्पकारा उपदवा आसवाति आह - “दिट्रुधम्मे इमस्मियेव अत्तभावे वीतिक्कमपच्चया पटिलद्धब्बान”न्तिआदि। 
यदि हि भगवा सिक्खापदं न पञ्ञापेय्य, ततो असद्भम्मप्पटिसेवनअदिन्नादानपाणातिपातादिहेतु ये उप्पज्जेय्युं 
परूपवादादयो दिटुधम्मिका नानप्पकारा अनत्था, ये च तन्निमित्तमेव निरयादीसु निब्बत्तस्स 
पञ्जविधबन्धनकम्मकारणादिवसेन महादुकखानुभवनप्पकारा अनत्था, ते सन्धाय इदं वुत्तं “दिट्रुधम्मिकानं आसवानं 
संवराय सम्परायिकानं आसवानं पटिघाताया ति । दिटटधम्मो वुच्चति पच्चक्खो अत्तभावो, तत्थ भवा दिट्टुधम्मिका। 
सम्परेतब्बतो पेच्च गन्तब्बतो सम्परायो, परलोको, तत्थ भवा सम्परायिका । 


अकुसलवेरानन्ति पाणातिपातादिपञ्चदुच्चरितानं। तानि वेरकारणत्ता “वेरानी"ति वुच्चन्ति, पुग्गलेसु पन 
उप्पज्जमानानि वेरानि। ते एव वा दुक्खधम्माति हेट्ठा वुत्ता वधबन्धनादयो । तेसं पक्खुपच्छेदनत्थायाति तेसं पापिच्छानं 
पक्खुपच्छेदाय गणभोजनसदिसं सिकखापदं पञ्जत्तं । पण्डितमनुस्सानन्ति लोकियपरिक्खकजनानं । ते हि 
सिक्खापदपञ्जत्तिया सति सिक्खापदपञ्जत्ति जत्वा वा यथापञ्जत्तं पटिपज्जमाने भिक्खू दिस्वा वा -- “यानि वत लोके 
महाजनस्स रज्जनदुस्सनमुस्हनट्ठानानि, तेहि इमे समणा सक्यपुत्तिया आरका विहरन्ति, दुक्करं वत करोन्ति, भारियं वत 
करोन्ती”ति पसादं आपज्जन्ति विनयपिटके पोत्थकं दिस्वा मिच्छादिड्िकतवेदिब्राह्मणो विय। उपरूपरिपसादभावायाति 
भिय्यो भिय्यो पसादुप्पादनत्थं। येपि हि सासने पसन्ना कुलपृत्ता, तेपि सिक्खापदपञ्जत्ति वा जत्वा यथापञ््त्तं 
पटिपज्जमाने भिक्खू वा दिस्वा “अहो, अय्या, दुक्करकारिनो, ये यावजीवं एकभत्तं ब्रह्मचरियं विनयसंवरं अनुपालेन्ती”ति 
भिय्यो भिय्यो पसीदन्ति । 

सद्धम्मस्स चिरद्वितत्थन्ति परियत्तिसद्भम्मो, पटिपत्तिसद्धम्मो, अधिगमसद्भम्मोति तिविधस्सपि सद्भम्मस्स 
चिरट्टितत्थं । तत्थ पिटकत्तयसङ्गहितं सब्बम्पि बुद्धवचनं परियत्तिसद्धम्मो नाम | तेरस धुतगुणा, चुद्दस खन्धकवत्तानि, 
द्वेअसीति महावत्तानि, सीलसमाधिविपस्सनाति अयं पटिपत्तिसद्धम्मो नाम । चत्तारो अरियमग्गा चत्तारि च 
सामञ्जफलानि निब्बानञ्चाति अयं अधिगमसद्धम्मो नाम। सो सब्बो यस्मा सिक्खापदपञ्जत्तिया सति भिक्खू 
सिक्खापदञ्च तस्स विभङ्गञ्च तदत्थजोतनत्थं अज्जज्च बुद्धवचनं परियापुणन्ति, यथापञ्जत्तञ्च पटिपज्जमाना पटिपत्ति 
पुरेत्वा पटिपत्तिया अधिगन्तब्बं लोकुत्तरधम्मं अधिगच्छन्ति, तस्मा सिकखापदपञ्जत्तिया चिरद्धितिको होति। 


पञ्चविधस्सपि विनयस्साति तदङ्गविनयादिवसेन पञ्चप्पकारस्स विनयस्स। विनयट्टुकथायं (पारा० अट्ट० ३९) पन 
सिक्खापदपञ्जत्तिया सति संवरविनयो च पहानविनयो च समथविनयो च पञ्जत्तिविनयो चाति चतुब्बिधोपि विनयो 
अनुग्गहितो होति उपत्थम्भितो सुपत्थम्भितो। तेन वृत्तं “विनयानुग्गहाया ति । तत्थ संवरविनयोति सीलसंवरो, 
सतिसंवरो, जाणसंवरो, खन्तिसंबरो, वीरियसंवरोति पञ्चविधोपि संवरो यथासकं संवरितब्बानं विनेतब्बानञ्च 
कायदुच्चरितादीनं संवरणतो संवरो, विनयनतो विनयोति वुच्चति । पहानविनयोति तदङ्गप्पहानं, विक्खम्भनप्पहानं, 
समुच्छेदप्पहानं, पटिप्पस्सद्धिप्पहानं, निस्सरणप्पहानन्ति पञ्चविधम्पि पहानं यस्मा चागड्डेन पहानं, विनयनड्रेन विनयो, 
तस्मा पहानविनयोति वुच्चति | समथविनयोति सत्त अधिकरणसमथा। पञ्जत्तिविनयोति सिक्खापदमेव। 
सिक्खापदपञ्जत्तिया हि विज्जमानाय एव सिक्खापदसम्भवतो सिवखापदसङ्घातो पञ्जत्तिविनयोति सिक्खापदपञ्जत्तिया 
अनुग्गहितो होति । 


२०२-२३०. भिक्खूनं पञ्चाति निदानपाराजिकसङ्घादिसेसानियतवित्थारुद्देसवसेन पञ्च भिक्खूनं उद्देसा। 
भिक्खुनीनं चत्तारोति भिकखूनं वुत्तेसु अनियतुद्देसं ठपेत्वा अवसेसा चत्तारो। 


एहिभिक्खूपसम्पदाति “एहि भिक्खू' ति वचनमत्तेन पञ्जत्तउपसम्पदा। भगवा हि एहिभिक्खुभावाय 
उपनिस्सयसम्पन्नं पुग्गलं दिस्वा रत्तपंसुकूलन्तरतो सुवण्णवण्णं दक्खिणहत्थं नीहरित्वा ब्रह्मघोसं निच्छारेन्तो “एहि 
भिक्खु, चर ब्रह्मचरियं सम्मा दुक्खस्स अन्तकिरियाया ति वदति। तस्स सहेव भगवतो वचनेन गिहिलिङ्गं अन्तरधायति, 
पब्बज्जा च उपसम्पदा च रुहति, भण्डु कासाववसनो होति - एकं निवासेत्वा एकं पारुपित्वा एकं अंसे ठपेत्वा 
वामअंसकूटे आसत्तनीलुप्पलवण्णमत्तिकापत्तो। 


“तिचीवरञ्च पत्तो च, वासि सूचि च बन्धनं । 

परिस्सावनेन अद्ठेते, युत्तयोगस्स भिकखुनो"ति॥ (दी० नि० अट्ट० १.२१५; म० नि० अट्ठ० १.२९४; २.३४९; 
अ० नि० अट्टु० २.४.१९८; पारा० अट्ट ४५ पदभाजनीयवण्णना; अप० अट्ड० १.अविदूरेनिदानकथा; बु० वं० 
अट्ट २७.अविदूरेनिदानकथा; जा० अड्ट० १.अविदूरेनिदानकथा; महानि० अट्ठ० २०६) - 


एवं वृत्तेहि अट्ठहि परिक्खारेहि सरीरे पटिमुक्केहियेव वस्ससतिकत्थेरो विय इरियापथसम्पन्नो बुद्धाचरियको 
बुद्धुपज्झायको सम्मासम्बुद्धं वन्दमानोयेव तिट्ठति। 


सरणगमनूपसम्पदाति “बुद्ध सरणं गच्छामी"तिआदिना नयेन तिक्खत्तुं वाचं भिन्दित्वा वुत्तेहि तीहि सरणगमनेहि 
अनुञ्ञातउपसम्पदा । ओवादूपसम्पदाति ओवादप्पटिग्गहणउपसम्पदा। सा च “तस्मातिह ते, कस्सप, एवं सिक्खितब्बं 
"तिब्बं मे हिरोत्तप्पं, पच्चुपट्ठितं भविस्सति थेरेसु नवेसु मञ्झिमेसू'ति। एवञ्हि ते, कस्सप, सिक्खितब्बं । तस्मातिह ते, 

कस्सप, एवं सिक्खितब्बं “यं किञ्चि धम्मं सुणिस्सामि कुसलूपसंहितं, सब्बं तं अंडिं कत्वा मनसि करित्वा 
सब्बचेतसा समन्नाहरित्वा ओहितसोतो धम्मं सुणिस्सामी'ति, एवञ्हि ते, कस्सप, सिक्खितब्बं । तस्मातिह ते, कस्सप, एवं 
सिक्खितब्बं -सातसहगता च मे कायगतासति न विजहिस्सती'ति, एवञ्हि ते, कस्सप, सिक्खितब्ब'न्ति (सं० नि० 
२.१५४) इमिना ओवादप्पटिग्गहणेन महाकस्सपत्थेरस्स अनुञ्ञजातउपसम्पदा । 


पञ्हब्याकरणूपसम्पदा नाम सोपाकस्स अनुञ्जातउपसम्पदा। भगवा किर पुब्बारामे अनुचङ्कमन्तं सोपाकसामणेरं 
““उद्धमातकसञ्जाति वा, सोपाक, रूपसञ्जाति वा इमे धम्मा नानत्था नानाब्यञ्जना, उदाहु एकत्था ब्यञ्जनमेव नान"न्ति 
दस असुभनिस्सिते पज्हे पुच्छि। सो ब्याकासि। भगवा तस्स साधुकारं दत्वा “कतिवस्सोसि, त्वं सोपाका ति पुच्छि। 
सत्तवस्सोहं भगवाति। सोपाक, त्वं मम सब्बञ्जुतञ्ञाणेन सद्भि संसन्दित्वा पञ्हे ब्याकासीति आरद्भचित्तो उपसम्पदं 
अनुजानि। अयं पञ्हब्याकरणूपसम्पदा । 


अत्तिचतुत्थउपसम्पदा नाम भिक्खूनं एतरहि उपसम्पदा | गरुधम्मूपसम्पदाति गरुधम्मप्पटिग्गहणेन उपसम्पदा। सा 
च महापजापतिया अट्टुगरुधम्मप्पटिग्गहणेन अनुञ्ञाता। उभतोसङ्घे उपसम्पदा नाम भिक्खुनिया भिक्खुनिसङ्घतो 
जत्तिचतुत्थेन, भिक्खुसङ्घतो जत्तिचतुत्थेनाति इमेहि द्वीहि कम्मेहि अनुञ्ञाता अट्टुवाचिकूपसम्पदा । दूतेन उपसम्पदा नाम 
अड्डकासिया गणिकाय अनुञ्ञाता उपसम्पदा। 


जत्तिकम्मं नव ठानानि गच्छतीति कतमानि नव ठानानि गच्छति? ओसारणं, निस्सारणं, उपोसथो, पवारणा, 
सम्मुति, दानं, पटिग्गहं, पच्चुक्कडनं, कम्मलक्खणञ्जेब नवमन्ति एवं वृत्तानि नव ठानानि गच्छति । तत्थ “सुणातु मे, 
भन्ते, सङ्घो, इत्थन्नामो इत्थन्नामस्स आयस्मतो उपसम्पदापेक्खो, अनुसिट्टो सो मया, यदि सङ्घस्स पत्तकल्लं, इत्थन्नामो 
आगच्छेय्य, आगच्छाहीति वत्तब्बो”ति (महाव० १२६) एवं उपसम्पदापेकखस्स ओसारणा ओसारणा नाम। 


““सुणन्तु मे, आयस्मन्ता, अयं इत्थन्नामो भिक्खु धम्मकथिको, इमस्स नेव सुत्तं आगच्छति, नो सुत्तविभङ्गो, सो 
अत्थं असल्लकखेत्वा ब्यञ्जनच्छायाय अत्थं पटिबाहति | यदायस्मन्तानं पत्तकल्लं, इत्थन्नामं भिक्खुं वुड्डापेत्वा अवसेसा 
इमं अधिकरणं बूपसमेय्यामा”ति एवं उब्बाहिकविनिच्छये धम्मकथिकस्स भिक्खुनो निस्सारणा निस्सारणा नाम | 


“सुणातु मे, भन्ते, सङ्घो, अज्जुपोसथो पन्नरसो। यदि सङ्घस्स पत्तकल्लं, सङ्घो उपोसथं करेय्या"ति एवं 
उपोसथकम्मवसेन ठपिता जत्ति उपोसथो नाम। 


“सुणातु मे, भन्ते, सङ्घो, अज्ज पवारणा पन्नरसी। यदि सङ्घस्स पत्तकल्लं, सङ्घो पवारेय्या”ति एवं 
पवारणाकम्मवसेन ठपिता जत्ति पवारणा नाम | 


“सुणातु मे, भन्ते, सङ्घो, इत्थन्नामो इत्थन्नामस्स आयस्मतो उपसम्पदापेक्खो। यदि सङ्घस्स पत्तकल्लं, अहं 
इत्थन्नामं अनुसासेय्यन्ति, “यदि सङ्घस्स पत्तकल्लं, इत्थन्नामो इत्थन्नामं अनुसासेय्या^ति, “यदि सङ्घस्स पत्तकल्लं, 
अहं इत्थन्नामं अन्तरायिके धम्मे पुच्छेय्य"'न्ति, “यदि सङ्घस्स पत्तकल्लं, इत्थन्नामो इत्थन्नामं अन्तरायिके धम्मे 
पुच्छेय्या”ति, “यदि सङ्घस्स पत्तकल्लं, अहं इत्थन्नामं विनयं पुच्छेय्य”न्ति, “यदि सङ्घस्स पत्तकल्लं, इत्थन्नामो इत्थन्नामं 
विनयं पुच्छेय्या”ति, “यदि सङ्घस्स पत्तकल्लं, अहं इत्थन्नामेन विनयं पुट्ठी विस्सज्जेय्य''न्ति, “यदि सङ्घस्स पत्तकल्लं, 
इत्थन्नामो इत्थन्नामेन विनयं पुट्टो विस्सज्जेय्या”ति एवं अत्तानं वा परं वा सम्मन्नितुं ठपिता जत्ति सम्मुति नाम । 

“सुणातु मे, भन्ते, सङ्घो, इदं चीवरं इत्थन्नामस्स भिक्खुनो निस्सग्गियं सङ्घस्स निस्सट्टं। यदि सङ्घस्स पत्तकल्लं, 
सङ्घो इमं चीवरं इत्थन्नामस्स भिकखुनो ददेय्या”ति, “यदायस्मन्तानं पत्तकल्लं, आयस्मन्ता इमं चीवरं इत्थन्नामस्स 
भिक्खुनो ददेय्यु''न्ति एवं निस्सट्टचीवरपत्तादीनं दानं दानं नाम । 


“सुणातु मे, भन्ते, सङ्घो, अयं इत्थन्नामो भिक्खु आपत्ति सरति विवरति उत्तानि करोति देसेति। यदि सङ्घस्स 
पत्तकल्लं, अहं इत्थन्नामस्स भिक्खुनो आपत्ति पटिग्गण्हेय्य''न्ति, “'यदायस्मन्तानं पत्तकल्लं, अहं इत्थन्नामस्स भिक्खुनो 
आपति पटिग्गण्हेय्य' न्ति, तेन वत्तब्बो “पस्ससी 'ति? आम पस्सामीति। “आयतिं संवरेय्यासी”ति एवं आपत्तिप्पटिग्गहो 
पटिग्गहो नाम । 


““सुणन्तु मे, आयस्मन्ता आवासिका, यदायस्मन्तानं पत्तकल्लं, इदानि उपोसथं करेय्याम, पातिमोक्खं उद्दिसेय्याम, 
आगमे काले पवारेय्यामा”ति, ते चे, भिक्खवे, भिक्खू भण्डनकारका कलहकारका सङ्घे अधिकरणकारका तं कालं 
अनुवसेय्युं, आवासिकेन भिकखुना ब्यत्तेन पटिबलेन आवासिका भिक्खू जापेतब्बा “सुणन्तु मे, आयस्मन्ता आवासिका, 
यदायस्मन्तानं पत्तकल्लं, इदानि उपोसथं करेय्याम, पातिमोक्खं उद्दिसेय्याम, आगमे जुण्हे पवारेय्यामा”ति एवं कता 
पवारणा पच्चुक्कड्डना नाम । 


सब्बेहेव एकज्झं सन्निपतितब्बं, सन्निपतित्वा ब्यत्तेन भिक्खुना पटिबलेन सङ्घो जापेतब्बो “सुणातु मे, भन्ते, सङ्घो, 
अम्हाकं भण्डनजातानं कलहजातानं विवादापन्नानं विहरतं बहु अस्सामणकं अज्झाचिण्णं भासितपरिक्कन्तं। सचे मयं 
इमाहि आपत्तीहि अञ्ञमञ्ञं कारेस्साम, सियापि तं अधिकरणं कक्खळत्ताय वाळत्ताय भेदाय संवत्तेय्य। यदि सङ्घस्स 
पत्तकल्लं, सङ्घो इमं अधिकरणं तिणवत्थारकेन वूपसमेय्य ठपेत्वा थुल्लबज्जं, ठपेत्वा गिहिपटिसंयुत्त न्ति एवं 
तिणवत्थारकसमथे कता सब्बपठमा सब्बसङ्गाहिकजत्ति कम्मलक्खणं नाम । 


जत्तिदुतियं कम्मं सत्त ठानानि गच्छतीति कतमानि सत्त ठानानि गच्छति? ओसारणं, निस्सारणं, सम्मुति, दानं, 
उद्धरणं, देसनं, कम्मलक्खणज्जेव सत्तमन्ति एवं बुत्तानि सत्त ठानानि गच्छति । तत्थ वइस्स लिच्छविनो 
पत्तनिक्कुज्जनवसेन खन्धके वुत्ता निस्सारणा, तस्सेव पतउक्कुज्जनवसेन वुत्ता ओसारणा च वेदितब्बा। सीमासम्मुति 
तिचीवरेन अविप्पवाससम्मृति सन्थतसम्मुति भत्तुदहेसकसेनासनग्गाहापकभण्डागारिक- चीवरप्पटिग्गाहक-चीवरभाजक- 
यागुभाजक-फलभाजक-खज्जभाजक-अप्पमत्तकविस्सज्जक- साटियग्गाहापक-पत्तग्गाहापक-आरामिकपेसक- 
सामणेरपेसकसम्मुतीति एतासं सम्मुतीनं वसेन सम्मृति वेदितब्बा । कठिनचीवरदानमतकचीवरदानवसेन दानं वेदितब्बं | 
कठिनुद्धारणवसेन उद्धारो वेदितब्बो। कुटिवत्थुविहारवत्थुदेसनावसेन देसना वेदितब्बा। या पन तिणवत्थारकसमथे 
सब्बसङ्गाहिकञत्तिञ्च एकेकस्मिं पकखे एकेकं जत्तिञ्चाति तिस्सोपि जत्तियो ठपेत्वा पुन एकस्मिं पक्खे एका, एकस्मिं 
पक्खे एकाति द्वेपि जत्तिदुतियकम्मवाचा वृत्ता । तासं वसेन कम्मलक्खणं वेदितब्बं । 


जत्तिचतुत्थकम्मं सत्त ठानानि गच्छतीति कतमानि सत्त ठानानि गच्छति? ओसारणं, निस्सारणं, सम्मुति, दानं, 
निग्गहं, समनुभासनं, कम्मलक्खणञ्ञेव सत्तमन्ति एवं वृत्तानि सत्त ठानानि गच्छति। तत्थ तज्जनीयकम्मादीनं सत्तन्नं 
कम्मानं वसेन निस्सारणा, तेसंयेव च कम्मानं पटिप्पस्सम्भनवसेन ओसारणा वेदितब्बा। भिक्खुनोवादकसम्मृतिवसेन 
सम्मृति वेदितब्बा । परिवासदानमानत्तदानवसेन दानं वेदितब्बं । मूलायपटिकस्सनकम्मवसेन निग्गहो वेदितब्बो । 
उक्खित्तानुवत्तका, अट्ट यावततियका, अरिट्टो, चण्डकाळी च इमेते यावततियकाति इमासं एकादसन्नं समनुभासनानं 
वसेन समनुभासना वेदितब्बा । उपसम्पदकम्मअब्मानकम्मवसेन कम्मलक्खणं वेदितब्बं । 


www.tipitaka.org Vipassana Research Institute 


Page 43 sur 232 


धम्मसम्मुखतातिआदीसु येन धम्मेन, येन विनयेन, येन सत्थुसासनेन सङ्घो कम्मं करोति, अयं धम्मसम्मुखता, 
विनयसम्मुखता, सत्थुसासनसम्मुखता । तत्थ धम्मोति भूतवत्थु । विनयोति चोदना चेव सारणा च। सत्थुसासनं नाम 
जत्तिसम्पदा चेव अनुसावनसम्पदा च। यावतिका भिक्खू कम्मप्पत्ता, ते आगता होन्ति, छन्दारहानं छन्दो आहटो होति, 
सम्मुखीभूता नप्पटिक्कोसन्ति, अयं सङ्घसम्मुखता। यस्स सङ्घो कम्मं करोति, तस्स सम्मुखीभावो पुग्गलसम्मुखता। 
सेसमेत्थ वुत्तनयत्ता उत्तानत्थमेव। 


इति मनोरथपूरणिया अङ्गृत्तरनिकाय-अट्टकथाय 
दुकनिपातवण्णनाय अनुत्तानत्थदीपना समत्ता। 


॥ नमो तस्स भगवतो अरहतो सम्मासम्बुद्भस्स॥ 
अङ्गुत्तरनिकाये 
तिकनिपात-टीका 


९. पठमपण्णासक 


९. बालवग्गो 
९. भयसुत्तवण्णना 


९. तिकनिपातस्स पठमे भयन्ति भीति चेतसो ब्यधोति आह “चित्तुत्रासो ति । उपद्ववोति अन्तरायो। तस्स पन 
विक्खेपकारणत्ता वृत्तं “ अनेकग्गताकारो”ति। उपसग्गोति उपसज्जनं, देवतोपपीळादिना अप्पटिकारविघातापत्ति। सा 
पन यस्मा पटिकाराभावेन विहञ्ञमानस्स किञ्चि कातुं असमत्थस्स ओसीदनकारणं, तस्मा वुत्तं “तत्थ तत्थ 
लग्गनाकारो”ति। यथावुत्ते दिवसे अनागच्छन्तेसूति वञ्चेत्वा आगन्तुं नियमितदिवसे अनागच्छन्तेसु । द्वारे अग्गि 
दत्वाति बहि अनिकखमनत्थाय द्वारे अग्गें दत्वा । 


नळेहि छन्नपटिच्छन्नाति नळेहि तिणच्छदनसङ्घेपेन उपरि छादेत्वा तेहियेव दारुकुटिकनियामेन परितोपि छादिता । 
एसेव नयोति इमिना तिणेहि छन्नतं सेससम्भारानं रुक्खमयतञ्च अतिदिसति। 


विधवपृत्तेति अन्तभावोपलक्खणं । ते हि निपितिका अविनीता असंयता यं किञ्चि कारिनो। सेसमेत्थ उत्तानमेव। 
भयसुत्तवण्णना निट्टिता। 


२. लक्खणसुत्तवण्णना 

२. दुतिये लक्खीयति बालो अयन्ति जायति एतेनाति लक्खणं, कम्मं लक्खणमेतस्साति कम्मलक्खणोति आह 
“कायद्वारादिपवत्त कम्म'न्तिआदि। अपदीयन्ति दोसा एतेन रकखीयन्ति, लूयन्ति छिज्जन्ति वाति अपदानं, सत्तानं 
सम्मा, मिच्छा वा पवत्तप्पयोगो। तेन सोभतीति अपदानसोभनी । तेनाह “पञ्ञा नामा”तिआदि। अत्तनो चरितेनेवाति 
अत्तनो चरियाय एव। सेसमेत्थ उत्तानमेव। 


लक्खणसुत्तवण्णना निट्टिता। 
३-४. चिन्तीसुत्तादिवण्णना 


३-४. ततिये एतेहीति दुच्चिन्तितचिन्तितादीहि। एतेन लक्खणसद्दस्स सरणत्थतमाह । तानेवाति लक्खणानि एव। 
अस्साति बालस्स। बालो अयन्ति निमीयति सञ्जानीयति एतेहीति बालनिमित्तानि। अपदानं वुच्चति, विख्यातं कम्मं, 
दुच्चिन्तितचिन्तितादीनि च बाले विख्यातानि असाधारणभावेन । तस्मा “बालस्स अपदानानी”ति। अभिज्झादीहि दुटुँ 
दूसितं चिन्तितं दुच्चिन्तितं, तं चिन्तेतीति दुच्चिन्तितचिन्ती। लोभादीहि दुं भासितं मुसावादादिं भासतीति 
दुब्भासितभासी। तेसंयेव वसेन कत्तब्बतो दुक्कटकम्मं पाणातिपातादिं करोतीति दुक्कटकम्मकारी । तेनाह 
“चिन्तयन्तो”तिआदि। वुत्तानुसारेनाति “बालो अय'न्तिआदिना वुत्तस्स अत्थवचनस्स “पण्डितो अयन्ति एतेहि 
लक्खीयती 'तिआदिना अनुस्सरणेन। मनोसुचरितादीनं वसेनाति “चिन्तयन्तो अनभिज्झाब्यापादसम्मादस्सनवसेन 
सुचिन्तितमेव चिन्तेती 'तिआदिना मनोसुचरितादीनं तिण्णं सुचरितानं वसेन योजेतब्बानि। चतुत्थं वुत्तनयत्ता 
उत्तानत्थमेव । 


चिन्तीसुत्तादिवण्णना निद्ठिता। 
५-१०. अयोनिसोसुत्तादिवण्णना 


७-१०. पञ्चमे कति नु खो अनुस्सतिट्ठानानीतिआदि छक्के आवि भविस्सतीति। एवं चिन्तितन्ति अयोनिसो 
चिन्तितं । अपञ्हमेव पञ्हन्ति कथेसीति अपञ्हमेव पञ्हो अयन्ति मञ्ञमानो विस्सज्जेसि | दसविध॑ ब्यञ्जनबुद्धि 
अपरिहापेत्वाति - 


“सिथिलं धनितञ्च दीघरस्सं, गरुकं लहुकञ्च निग्गहीतँ । 
सम्बन्धं ववत्थितं विमुत्तं, दसधा ब्यञ्जनबुद्धिया पभेदो”ति॥ (दी० नि० अट्ट० १.१९०; म० नि० अट्ट० २.२९१; 
परि० अट्ठ० ४८५; वि० सङ्ग० अट्टः २५२) - 


एवं वुत्तं दसविधं ब्यञ्जनबुद्धि अपरिहापेत्वा । 


तत्थ ठानकरणानि सिथिलानि कत्वा उच्चारेतब्बं अक्खरं सिथिलं, तानियेव धनितानि असिथिलानि कत्वा 
उच्चारेतब्बं अक्खरं धनितं । द्विमत्तकालं दीघं, एकमत्तकालं रस्सं। गरुकन्ति दीघमेव, यं वा“आयस्मतो 
बुद्भरक्खितत्थेरस्सा”ति संयोगपरं कत्वा वुच्चति, लहुकन्ति रस्समेव, यं वा ““ आयस्मतो बुद्धरक्खितथेरस्सा ति एवं 
विसंयोगपरं कत्वा वुच्चति । निग्गहीतन्ति यं करणानि निग्गहेत्वा अविस्सज्जेत्वा अविवटेन मुखेन सानुनासिकं कत्वा 
वत्तब्बं । सम्बन्धन्ति यं परपदेन सम्बन्धित्वा “तुण्हस्सा”ति वुच्चति। ववत्थितन्ति यं परपदेन असम्बन्धं कत्वा 

विच्छिन्दित्वा “तुण्ही अस्सा"ति वुच्चति । विमुत्तन्ति यं करणानि अनिग्गहेत्वा विस्सज्जेत्वा विवटेन मुखेन 
सानुनासिकं अकत्वा वुच्चति । दसधा ब्यञ्जनबुद्धिया पभेदोति एवं सिथिलादिवसेन ब्यञ्जनबुद्धिया 
अक्खरुप्पादकचित्तस्स दसप्पकारेन पभेदो। सब्बानि हि अक्खरानि चित्तसमुड्ठानानि यथाधिप्पेतत्थब्यञ्जनतो ब्यञ्जनानि 
च। 


“अट्वानं खो एतं, आवुसो सारिपृत्ता”तिआदि पञ्चके आवि भविस्सति। “कति नु खो, आनन्द, 
अनुस्सतिट्ठानानी'तिआदि पन छक्के आवि भविस्सति। छट्टादीसु नत्थि वत्तब्बं । 


अयोनिसोसुत्तादिवण्णना निट्टिता। 


बालवग्गवण्णना निद्िता। 


२. रथकारवग्गो 


१. जातसुत्तवण्णना 


११. दुतियस्स पठमे जातोयेव पञ्जातोति आह “जातो पञ्ञातो'ति। कस्स अननुलोमिकेति आह 
“सासनस्सा ति, सासनस्स अननुलोमिके अप्पतिरूपेति अत्थो। इदानि अननुलोमिकसहस्स निब्बचनं दस्सेन्तो “न 
अनुलोमेतीति अननुलोमिक "न्ति आह। सासनस्साति वा सासनन्ति अत्थो। सासनं न अनुलोमेतीति अननुलोमिकन्ति 
एवमेत्थ सम्बन्धो दटुब्बो । सभागविसभागन्ति लिङ्गतो सभागविसभागं । “वियपुग्गले ति आहाति लिङ्गसभागेहि 
अविसेसेत्वा आह | उम्मादं पापुणीति सो किर सीलं अधिट्ठाय पिहितद्वारगब्मे सयनपिट्ठे निसीदित्वा भरियं आरब्भ मेत्तं 
भावेन्तो मेत्तामुखेन उप्पन्नेन रागेन अन्धीकतो भरियाय सन्तिकं गन्तुकामो द्वारं असल्लक्खेत्वा भित्ति भिन्दित्वापि 
निक्खमितुकामताय भित्ति पहरन्तो सब्बरत्ति भित्तियुद्धमकासि । सेसमेत्थ सुविञ्जेस्यमेव। 


जातसुत्तवण्णना निट्टिता। 
२. सारणीयसुत्तवण्णना 


१२. दुतिये चतुपारिसुद्धिसीलम्पि पब्बज्जानिस्सितमेवाति इमिना पब्बज्जूपगतसमनन्तरमेव चतुपारिसुद्धिसीलम्पि 
समादिन्नमेव होतीति दस्सेति। मग्गसन्निस्सितानेव होन्तीति मग्गाधिगमत्थाय पटिपज्जितब्बत्ता कसिणपरिकम्मादीनि 
मग्गसन्निस्सितानेव होन्ति, तस्मा मग्गग्गहणेनेव तेसम्पि गहणं वेदितब्बं, तेहि विना मग्गाधिगमस्स असम्भवतोति 
अधिप्पायो। 


अग्गमग्गाधिगमेन असम्मोहप्पटिवेधस्स सिखापत्तत्ता मग्गधम्मेसु विय फलधम्मेसुपि सातिसयो असम्मोहोति “सयं 
अभिज्ञा” ति वुत्तं, सामं जानित्वाति अत्थो। तथा जानना पनस्स सच्छिकरणं अत्तपच्चकखकिरियाति “सच्छिकत्वा ति 
वुत्तं । तेनाह “अत्तनाव अभिविसिट्राय पञ्ञाय पच्चक्ख कत्वा ति । तथा सच्छिकिरिया चस्स अत्तनि पटिलाभोति 
“उपसम्पज्जा/ ति वुत्तन्ति आह पटिलभित्वा'ति। 


www.tipitaka.org Vipassana Research Institute 


Page 46 sur 232 


सारणीयसुत्तवण्णना निड्टिता। 
३. आसंससुत्तवण्णना 


९३. ततिये सन्तोति एत्थ सन्त-सद्दो “दीघं सन्तस्स योजन''न्तिआदीसु (ध० प° ६०) किलन्तभावे आगतो। 
“अयज्च वितक्को, अयञ्च विचारो सन्तो होन्ति समिता"तिआदीसु (विभ० ५७६) निरुद्धभावे। “अधिगतो खो म्यायं 
धम्मो, गम्भीरो दुद्दसो दुरनुबोधो सन्तो पणीतो"तिआदीसु (दी? नि० २.६७; म० नि० १.२८१; सं० नि० १.१७२; महाव० 
७-८) सन्तजाणगोचरतायं । “उपसन्तस्स सदा सतिमतो"तिआदीसु (उदा० २७) किलेसवूपसमे । “सन्तो हवे सब्भि 
पवेदयन्तीतिआदीसु (ध० प° १५१) साधूसु। “पञ्चिमे, भिक्खवे, महाचोरा सन्तो संविज्जमाना"तिआवीसु (पारा० १९५) 
अत्थिभावे। इधापि अत्थिभावेयेवाति आह “सन्तोति अत्थि उपलब्भन्ती ति। तत्थ अत्थीति लोकसङ्केतवसेन 
संविज्जन्ति। अत्थिभावो हेत्थ पुग्गलसम्बन्धेन वुत्तत्ता लोकसमञ्ञावसेनेव वेदितब्बो, न परमत्थवसेन। अत्थीति चेतं 
निपातपदं दडुब्बं “अत्थि इमस्मिं काये केसा 'तिआदीसु (म० नि० १.११०) विय। 


संविज्जमानाति उपलब्भमाना। यञ्हि संविज्जति, तं उपलब्भति। तेनाह “संविज्जमानाति तस्सेव वेवचन' न्ति। 
अनासोति पत्थनारहितो । तेनाह “अपत्थनो ति । आसंसति पत्थेतीति आसंसो। वेणुवेत्तादिविलीवेहि 
सुप्पादिभाजनकारका विलीवकारका । मिगमच्छादीनं निसादनतो नेसादा, मागविकमच्छबन्धादयो । रथेसु चम्मेन 
नहनकरणतो रथकारा, धम्मकारा। पुइति करीसस्स नामं, तं कुसेन्ति अपनेन्तीति पुक्कुसा, पुप्फच्छडका । 


दुब्बण्णोति विरूपो। ओकोटिमकोति आरोहाभावेन हेड्टिमको, रस्सकायोति अत्थो। तेनाह “लकुण्डको”ति। लकु 
विय घटिका विय डेति पवत्ततीति हि लकुण्डको, रस्सो। कणति निमीलतीति काणो। तं पनस्स निमीलनं एकेन अक्खिना 
द्वीहिपि चाति आह “एकक्खिकाणो वा उभयक्खिकाणो वा”ति। कुणनं कुणो, हत्थवेकल्लं । तं एतस्स अत्थीति 
कुणी। खञ्जो वुच्चति पादविकलो। हेट्रिमकायसङ्कातो सरीरस्स पक्खो पदेसो हतो अस्साति पक्खहतो । तेनाह 
““प्ीठसप्पी”ति। पदीपे पदीपने एतब्बं नेतब्बन्ति पदीपेय्यं, तेलादिउपकरणं । 


आसं न करोतीति रज्जाभिसेके कनिद्ठो पत्थनं न करोति जेड्रे सति कनिद्रुस्स अनधिकारत्ता। अभिसेकं अरहतीति 
अभिसेकारहो, न अभिसेकारहो काणकुणिआदिदोससमन्नागतो । 


सीलस्स दुटु नाम नत्थि, तस्मा अभावत्थो इध दु-सद्दोति आह “निस्सीलो”ति। “पापं पापेन सुकर 'न्तिआदीसु 
(उदा० ४८; चूळव° ३४३) विय पाप-सद्दो निहीनपरियायोति आह “लामकधम्मो ति । सीलविपत्तिया वा दुस्सीलो । 
दिड्टिविपत्तिया पापधम्मो । कायवाचासंवरभेदेन वा दुस्सीलो, मनोसंवरभेदेन, सतिसंवरादिभेदेन वा पापधम्मो । 
असुद्धप्पयोगताय दुस्सीलो, असुद्रासयताय पापधम्मो। कुसलसीलविरहेन दुस्सीलो, अकुसलसीलसमन्नागमेन 
पापधम्मो। असुचीहीति अपरिसुद्रेहि । सङ्काहि सरितब्बसमाचारोति “इमस्स मञ्जे इदं कम्म”न्ति एवं परेहि सङ्काय 
सरितब्बसमाचारो। तेनाह “किञ्चिदेवा”तिआदि। अत्तनायेव वा सङ्काहि सरितब्बसमाचारोति एतेनपि 
कम्मसाधनतंयेव सङ्कस्सरसद्दस्स दस्सेति। अत्तनो सङ्काय परेसं समाचारकिरियं सरति आसङ्कति विधावतीतिपि 
सङ्कस्सरसमाचारोति एवमेत्थ कत्तुसाधनतापि दडुब्बा । तस्स हि द्वे तयो जने कथेन्ते दिस्वा “मम दोसं मञ्ञे कथेन्ती”ति 
तेसं समाचारं सङ्काय सरति धावति। 

एवंपटिञ्जोति सलाकग्गहणादीसु “कित्तका विहारे समणा”ति गणनाय आरद्भाय “अहम्पि समणो, अहम्पि 
समणो' ति पटिञ्ञं दत्वा सलाकग्गहणादीनि करोतीति समणो अहन्ति एवंसमणप्पटिञ्ञो । सुम्भकपत्तधरेति 
मत्तिकापत्तधरे। पूतिना कम्मेनाति संकिलिट्ठकम्मेन, निग्गुणताय वा गुणसारविरहितत्ता अन्तोपूति। कसम्बुकचवरो 
जातो सञ्जातो अस्साति कसम्बुजातोति आह “सञ्जातरागादिकचवरो ति । अथ वा कसम्बु वुच्चति तिन्तकुणपकसटं 
उदकं, इमस्मिञ्च सासने दुस्सीलो नाम जिगुच्छनीयत्ता तिन्तकुणपउदकसदिसो, तस्मा कसम्बु विय जातोति 
कसम्बुजातो। लोकुत्तरधम्मउपनिस्सयस्स नत्थितायाति यत्थ पतिट्टितिन सक्का भवेय्य आरहत्तं लद्धं, तस्सा पतिट्ठाय 
भिन्नत्ता वुत्तं। महासीलस्मिं परिप्रकारितायाति यत्थ पतिट्ठितेन सक्का भवेय्य आरहत्तं पापुणितुं, तस्मिं परिपूरकारिताय। 


आसंससुत्तवण्णना निट्टिता। 
४. चक्कवत्तिसृत्तवण्णना 


१४. चतुत्थे चतूहि सङ्गहवत्थूहीति दानपियवचनअत्थचरियासमानत्ततासङ्घातेहि चतूहि सङ्गहकारणेहि। चक्कं 
वत्तेतीति आणाचक्कं पवत्तेति। चक्कन्ति वा इध रतनचक्कं वेदितब्बं । अयञ्हि चक्कसद्दो सम्पत्तियं, लक्खणे, रथङ्गे, 
इरियापथे, दाने, रतनधम्मखुरचक्कादीसु च दिस्सति। “चत्तारिमानि, भिकखवे, चक्कानि, येहि समन्नागतानं 
देवमनुस्सानन्तिआवीसु (अ० नि० ४.३१) हि सम्पत्तियं दिस्सति। “पादतलेसु चक्कानि जातानी ति (दी० नि० २.३५; 
३.२०४) एत्थ लक्खणे । “चक्कंव बहतो पद”न्ति (ध० प० १) एत्थ रथङ्गे । “चतुचक्कं नवद्वार न्ति (सं० नि० १.२९) 
एत्थ इरियापथे। “ददं भुञ्ज मा च पमादो, चक्कं वत्तय सब्बपाणिन न्ति (जा० १.७.१४९) एत्थ दाने। “दिब्बं चक्करतनं 
पातुरहोसी”ति (दी० नि० २.२४३) एत्थ रतनचक्के । “मया पवत्तितं चक्क न्ति (सु? नि० ५६२) एत्थ धम्मचक्के । 
“इच्छाहतस्स पोसस्स, चक्कं भमति मत्थके "ति (जा० १.५.१०३) एत्थ खुरचक्के । “खुरपरियन्तेन चक्केना”ति (दी० नि० 
१.१६६) एत्थ पहरणचक्के । “असनिविचक्क न्ति (दी० नि० ३.६१) एत्थ असनिमण्डले । इध पनायं रतनचक्के दडुब्बो । 


कित्तावता पनायं चक्कवत्ती नाम होति? एकङ्गुलद्वङ्गलमत्तम्पि चक्करतनं आकासं अम्मुग्गन्त्वा पवत्तति। 
सब्बचक्कवत्तीनञ्हि निसिन्नासनतो उट्टहित्वा चक्करतनसमीपं गन्त्वा हत्थिसोण्डसदिसपनाळि सुबण्णभिङ्गारं 
उक्खिपित्वा उदकेन अब्भुक्किरित्वा “अभिविजिनातु भवं चक्करतन'न्ति वचनसमनन्तरमेव वेहासं अब्भुग्गन्त्वा 
चक्करतनं पवत्ततीति। यस्स पवत्तिसमकालमेव, सो राजा चक्कवत्ती नाम होति। 


धम्मोति दसकुसलकम्मपथधम्मो, दसविधं वा चक्कवत्तिवत्तं। दसविधे वा कुसलधम्मे अगरहिते वा राजधम्मे 
नियृत्तोति धम्मिको । तेन च धम्मेन सकललोकं रञ्जेतीति धम्मराजा। धम्मेन वा लद्धरज्जत्ता धम्मराजा। चक्कवत्तीहि 
धम्मेन जायेन रज्जं अधिगच्छति, न अधम्मेन। दसविधेन चक्कवत्तिवत्तेनाति दसप्पभेदेन चक्कवत्तीनं वत्तेन। 


कि पन तं दसविधं चक्कवत्तिवत्तन्ति? वुच्चते - 


“कतमं पन तं, देव, अरियं चक्कवत्तिवत्तन्ति? तेन हि त्वं, तात, धम्मंयेव निस्साय धम्मं सक्करोन्तो धम्मं 
गरुँ करोन्तो धम्मं मानेन्तो धम्मं पूजेन्तो धम्मं अपचायमानो धम्मद्भजो धम्मकेतु धम्माधिपतेय्यो धम्मिकं 
रक्खावरणगुत्ति संविदहस्सु अन्तोजनस्मिं बलकायस्मिं खत्तियेसु अनुयन्तेसु ब्राह्मणगहपतिकेसु नेगमजानपदेसु 
समणब्राह्मणेसु मिगपकखीसु । मा च ते, तात, विजिते अधम्मकारो पवत्तित्थ। ये च ते, तात, विजिते अधना अस्सु, 

तेसञ्च धनमनुप्पदेय्यासि। ये च ते, तात, विजिते समणब्राह्मणा मदप्पमादा पटिविरता खन्तिसोरच्चे निविट्ठा 
एकमत्तानं दमेन्ति, एकमत्तानं समेन्ति, एकमत्तानं परिनिब्बापेन्ति। ते कालेन कालं उपसङ्कमित्वा परिपुच्छेय्यासि 
परिग्गण्हेय्यासि -- “कि, भन्ते, कुसलं कि अकुसलं, कि सावज्जं कि अनवज्जं, किं सेवितब्ब कि न सेवितब्बं, 
कि मे करियमानं दीघरत्तं अहिताय दुक्खाय अस्स, कि वा पन मे करियमानं दीघरत्तं हिताय सुखाय अस्सा'ति। 
तेसं सुत्वा यं अकुसलं, तं अभिनिवज्जेय्यासि, यं कुसलं, तं समादाय वत्तेय्यासि। इदं खो, तात, तं अरियं 
चक्कवत्तिवत्त''न्ति - 


एवं चक्कवत्तिसृत्ते (दी० नि० ३.८४) आगतनयेन अन्तोजनस्मि बलकाये एकं, खत्तियेसु एकं, अनुयन्तेसु एकं, 
ब्राह्मणगहपतिकेसु एकं, नेगमजानपदेसु एकं, समणब्राह्मणेसु एकं, मिगपक्खीसु एकं, अधम्मकारप्पटिक्खेपो एकं, 
अधनानं धनानुप्पदानं एकं, समणब्राह्मणे उपसङ्कमित्वा पञ्हपुच्छनं एकन्ति एवमेवं तं चक्कवत्तिवत्तं दसविधं होति । 
गहपतिके पन पक्खिजाते च विसुं कत्वा गण्हन्तस्स द्वादसविधं होति। 


अञ्जथा वत्तितुं अदेन्तो सो धम्मो अधिद्ठानं एतस्साति तदधिट्ठानं । तेन तदधिट्ठानेन चेतसा। सक्करोन्तोति 
आदरकिरियावसेन करोन्तो । तेनाह “यथा 'तिआदि। गरु करोन्तोति पासाणच्छत्तं विय गरुकरणवसेन गरुँ करोन्तो । 
तेनेवाह “तस्मिं गारवुप्पत्तिया ति धम्माधिपतिभूतागतभावेनाति इमिना यथावुत्तधम्मस्स जेट्टकभावेन पुरिमतरं 
अत्तभावेसु सक्कच्चं समुपचितभावं दस्सेति। धम्मवसेनेव च सब्बकिरियानं करणेनाति एतेन ठाननिसज्जादीसु 
यथावुत्तधम्मनिन्नपोणपब्भारभावं दस्सेति। अस्साति रकखावरणगुत्तिया। परं रक्खन्तोति अञ्ञं दिइुधम्मिकादिअनत्थतो 
रक्खन्तो । तेनेव पररक्खसाधनेन खन्तिआदिगुणेन अत्तानं ततो एव रक्खति । मेत्तचित्तताति मेत्तचित्तताय। 
निवासनपारुपनगेहादीनि सौतुण्हादिप्पटिबाहनेन आवरणं । 


अन्तोजनस्मिन्ति अब्भन्तरभूते पुत्तदारादिजने। सीलसंवरे पतिट्ठापेन्तोति इमिना रक्खं दस्सेति। 
वत्थगन्धमालादीनि चस्स ददमानोति इमिना आवरणं, इतरेन गुत्ति। सम्पदानेनपीति पि-सद्देन सीलसंवरेसु 
पतिट्ठापनादीनं सम्पिण्डेति। एस नयो परेसुपि पि-सद्दग्गहणे । निगमो निवासो एतेसन्ति नेगमा। एवं जानपदाति आह 
“तथा निगमवासिनो”तिआदिना। 


रक्खावरणगृत्तिया कायकम्मादीसु संविदहनं ठपनं नाम तदुपदेसोयेवाति वुत्तं “कथेत्वा''ति। एतेसूति पाळियं वृत्तेसु 
समणादीसु। पटिवत्तेतुं न सक्का खीणानं किलेसानं पुन अनुप्पज्जनतो। सेसमेत्थ सुविञ्जेय्यमेव। 


चक्कवत्तिसुत्तवण्णना निड्टिता। 
७. सचेतनसुत्तवण्णना 


१५. पञ्चमे इसयो पतन्ति सन्निपतन्ति एत्थाति इसिपतनन्ति आह “बुद्धपच्चेकबुद्धसङ्कातान न्तिआदि । 
सब्बूपकरणानि सज्जेत्वाति सब्बानि रुक्खस्स छेदनतच्छनादिसाधनानि उपकरणानि रञ्जा आणत्तदिवसेयेव सज्जेत्वा। 
नाना करीयति एतेनाति नानाकरणं, नानाभावोति आह “नानत्त”'न्ति। नेसन्ति सरलोपेनायं निद्देसोति आह “न 
एस न्ति। तथा अत्थेसन्ति एत्थापीति आह “अत्थि एस न्ति। पवत्तनत्थं अभिसङ्करणं अभिसङ्कारो, तस्स गति वेगसा 
पवत्ति। तं सन्धायाह “पयोगस्स गमन न्ति । 

सगण्डाति खुद्दानुखुद्दकगण्डा । तेनाह “उण्णतोणतद्वानयुत्ता ति । सकसावाति सकसटा। तेनाह 
““पूतिसारेनातिआदि। एवं गुणपतनेन पतिताति यथा तं चक्कं नाभिअरनेमीनं सदोसताय न पतिट्ठासि, एवमेकच्चे 
पुग्गला कायवङ्कादिवसेन सदोसताय गुणपतनेन पतिता सकट्ठाने न तिटुन्ति। एत्थ च फरुसवाचादयोपि अपायगमनीया 
सोतापत्तिमग्गेनेव पहीयन्तीति दडुब्बा । 


सचेतनसुत्तवण्णना निड्टिता। 
६. अपण्णकसृत्तवण्णना 


९६. छट्ठे विरज्झनकिरिया नाम पच्छा समादातब्बताय अपण्णकप्पयोगसमादाना विय होति, अविरज्झनकिरिया पन 
पच्छा असमादातब्बताय अनूनाति तंसमङ्गिपुग्गलो अपण्णको, तस्स भावो अपण्णकताति आह “अपण्णकपटिपदन्ति 
अविरद्धपटिपद'न्तिआदि। यस्मा सा अधिप्पेतत्थसाधनेन एकंसिका वट्टतो निय्यानावहा, तत्थ च युत्तियुत्ता असारापगता 
अविरुद्भताय अपच्चनीका अनुलोमिका अनुधम्मभूता च, तस्मा वुत्तं “एकंसपटिपद''न्तिआदि। न तक्कग्गाहेन वा 
नयग्गाहेन वाति तक्कग्गाहेन वा पटिपन्नो न होति नयग्गाहेन वा अपण्णकपटिपदं पटिपन्नो। तत्थ तक्कग्गाहेन वाति 
आचरियं अलभित्वा “एवं मे सुगति, निब्बानं वा भविस्सती "ति अत्तनो तक्कग्गहणमत्तेन | नयग्गाहेनाति पच्चक्खतो 
अदिस्वा नयतो अनुमानतो गहणेन। एवं गहेत्वा पटिपन्नोति तक्कमत्तेन, नयग्गाहेन वा पटिपन्नो। पण्डितसत्थवाहो विय 
सम्पत्तीहि न परिहायतीति योजना। 


यं सन्धाय वुत्तन्ति परिहानञ्च अपरिहानञ्च सन्धाय जातके (जा० १.१.१) वुत्तं। अयं पनेत्थ गाथाय अत्थयोजना - 
अपण्णकं ठानं अविरद्भकारणं निय्यानिककारणं एके बोधिसत्तप्पमुखा पण्डितमनुस्सा गण्हिंसु। ये पन ते 
बालसत्थवाहपुत्तप्पमुखा तक्किका आहु, ते दुतियं सापराधं अनेकंसिकं ठानं अनिस्यानिकं कारणं अग्गहेसुं, ते 
कण्हपटिपदं पटिपन्ना। तत्थ सुक्कपटिपदा अपरिहानिपटिपदा, कण्हपटिपदा परिहानिपटिपदा, तस्मा ये सुक्कपटिपदं 
पटिपन्ना, ते अपरिहीना सोत्थिभावं पत्ता। ये पन कण्हपटिपदं पटिपन्ना, ते परिहीना अनयब्यसनं आपन्नाति इममत्थं 
भगवा अनाथपिण्डिकस्स गहपतिनो वत्वा उत्तरि इदमाह “एतदज्ञाय मेधावी, तं गण्हे यदपण्णक  न्ति। 


तत्थ एतदञ्ञाय मेधावीति मेधाति लद्भनामाय विसुद्भाय उत्तमाय पञ्ञाय समन्नागतो कुलपुत्तो एतं अपण्णकं ठानं 
दुतियञ्चाति द्वीसु अतक्कग्गाहतक्कग्गाहसङ्कातेसु ठानेसु गुणदोसं वुद्धिहानि अत्थानत्थं जत्वाति अत्थो। तं गण्हे 
यदपण्णकन्ति यं अपण्णकं एकंसिकं सुक्कपटिपदाअपरिहानियपटिपदासङ्घातं निय्यानिककारणं, तदेव गण्हेय्य। कस्मा? 
एकंसिकादिभावतोयेव। इतरं पन न गण्हेय्य कस्मा? अनेकंसिकादिभावतोयेव। 


यवन्ति ताय सत्ता अमिस्सितापि समानजातिताय मिस्सिता विय होन्तीति योनि। सा पन अत्थतो 
अण्डादिउप्पत्तिड्ठानविसिट्टो खन्धानं भागसो पवत्तिविसेसोति आह “खन्धकोद्ठासो योनि नामा ति। कारणं योनि नाम, 
योनीति तं तं फलं अनुपचितजाणसम्भारेहि दुरवगाधभेदताय मिस्सितं विय होतीति। यतो एकत्तनयेन सो एवायन्ति बालानं 
मिच्छागाहो। पस्सावमग्गो योनि नाम यवन्ति ताय सत्ता योनिसम्बन्धेन मिस्सिता होन्तीति। पग्गहिता अनुट्ठानेन, 
पुनप्पुनं आसेवनाय परिपुण्णा। 


"“चक्खुतोपी”तिआदिम्हि पन चक्खुविञ्ञाणादिवीथीसु तदनुगतमनोविञ्ञाणवीथीसु च किञ्चापि कुसलादीनं 

पवत्ति अत्थि, कामासवादयो एव पन वणतो यूसं विय पग्घरनकअसुचिभावेन सन्दन्ति, तस्मा ते एव “आसवा ति 
बुच्चन्ति । तत्थ हि पग्घरनकअसुचिम्हि आसवसद्दो निरुळहोति । धम्मतो याव गोत्रभूति ततो परं मग्गफलेसु 
अप्पवत्तनतो वुत्तं । एते हि आरम्मणकरणवसेन धम्मे गच्छन्ता ततो परं न गच्छन्ति । ननु ततो परं भवङ्गादीनिपि 
गच्छन्तीति चे? न, तेसम्पि पुब्बे आलम्बितेसु लोकियधम्मेसु सासवभावेन अन्तोगधत्ता ततो परताभावतो। एत्थ च 
गोत्रभुवचनेन गोत्रभुवोदानफलसमापत्तिपुरेचारिकपरिकम्मानि वुत्तानीति वेदितब्बानि । पठममग्गपुरेचारिकमेव वा गोत्रभु 
अवधिनिदस्सनभावेन गहितं, ततो परं पन मग्गफलसमानताय अज्ञेसु मग्गेसु मग्गवीथियं समापत्तिवीथीयं 
निरोधानन्तरञ्च पवत्तमानेसु फलेसु निब्बाने च आसवानं पवत्ति निवारिताति वेदितब्बं । सवन्तीति गच्छन्ति, 
आरम्मणकरणवसेन पवत्तन्तीति अत्थो। अवधिअत्थो आ-कारो, अवधि च मरियादाभिविधिभेदतो दुविधो। तत्थ मरियादं 
किरियं बहि कत्वा पवत्तति यथा “आपाटलीपुत्त बुट्टो देवो'ति। अभिविधि पन किरियं ब्यापेत्वा पवत्तति यथा “आभवग्गं 
भगवतो यसो पवत्तती”ति। अभिविधिअत्थो चायमा-कारो इध गहितोति वुत्तं “अन्तोकरणत्थो”ति। 


मदिरादयोति आदि-सद्देन सिन्धवकादम्बरिकापोतिकादीनं सङ्गहो दडुब्बो। चिरपारिवासियट्टो चिरपरिवुट्ठता 
पुराणभावो। अविज्जा नाहोसीतिआदीति एत्थ आदि-सद्देन “पुरिमा, भिकखवे, कोटि न पञ्जायति भवतण्हाया”ति (अ० 
नि० १०.६२) इदं सुत्तं सङ्गहितं। अविज्जासवभवासवानं चिरपरिवुड्॒ताय दस्सिताय तब्भावभाविनो कामासवस्स 
चिरपरिवुट्टता दस्सिताव होति। अञ्ञेसु च यथावुत्ते धम्मे ओकासञ्च आरम्मणं कत्वा पवत्तमानेसु मानादीसु विज्जमानेसु 
अत्तत्तनियादिग्गाहवसेन अभिब्यापनं मदकरणवसेन आसवसदिसता च एतेसंयेव, न अञ्जेसन्ति एतेस्वेब आसवसद्दो 
निरुळहोति दडुब्बो। आयतं अनादिकालिकत्ता। पसवन्तीति फलन्ति । न हि किञ्चि संसारदुक्खं अत्थि, यं आसवेहि विना 
उप्पज्जेय्य। पुरिमानि चेत्थाति एतेसु चतूसु अत्थविकण्पेसु पुरिमानि तीणि । यत्थाति येसु सुत्ताभिधम्मप्पदेसेसु । तत्थ 
युज्जन्ति किलेसेसुयेव यथावुत्तस्स अत्थत्तयस्स सम्भवतो । पच्छिमं कम्मेपीति पच्छिमं “आयतं वा संसारदुक्खं सवन्ति 
पसवन्ती' ति वुत्तनिब्बचनं कम्मेपि युज्जति दुकखप्पसवनस्स किलेसकम्मसाधारणत्ता। 


दिट्टुधम्मा वुच्चन्ति पच्चक्खभूता खन्धा, दिट्ठधम्मे भवा दिइधम्मिका। विवादमूलभूताति विवादस्स मूलकारणभूता 
कोधूपनाहमक्खपलासइस्सामच्छरियमायासाठेय्यथम्भसारम्भमानातिमाना । येन देवूपपत्यस्साति येन 
कम्मकिलेसप्पकारेन आसवेन देवेसु उपपत्ति निब्बत्ति अस्स मय्हन्ति सम्बन्धो | गन्धब्बो वा विहङ्गमो आकासचारी 
अस्सन्ति विभत्ति विपरिणामेत्वा योजेतब्बं । एत्थ च यक्खगन्धब्बविनिमुत्ता सब्बा देवता देवग्गहणेन गहिता। नळी वुच्चति 
मूलं, तस्मा विनळीकताति विगतनळा विगतमूला कताति अत्थो। अवसेसा च अकुसला धम्माति अकुसलकम्मतो 
अवसेसा अकुसला धम्मा आसवाति आगताति सम्बन्धो । 


पटिघातायाति पटिसेधनाय। परूपवाद...पे०... उपद्ववाति इदं यदि भगवा सिक्खापदं न पञ्ञापेय्य, ततो 
असद्भम्मप्पटिसेवनअदिन्नादानपाणातिपातादिहेतु ये उप्पज्जेय्युं परूपवादादयो दिट्ठधम्मिका नानप्पकारा अनत्था, ये च 
तन्निमित्तमेव निरयादीसु निब्बत्तस्स पञ्चविधबन्धनकम्मकारणादिवसेन महादुक्खानुभवादिप्पकारा अनत्था, ते सन्धाय 
वुत्तं । 

ते पनेतेति एते कामरागादिकिलेसतेभूमककम्मपरूपवादादिउप्पद्दवप्पकारा आसवा । यत्थाति यस्मि 
विनयादिपाळिप्पदेसे | यथाति येन दुविधादिप्पकारेन अवसेसेसु च सृत्तन्तेसु तिधा आगताति सम्बन्धो । निरयं गमेन्तीति 
निरयगामिनिया। छक्कनिपातेति छक्कनिपाते आहुनेस्यसुत्ते (अ० नि० ६.५८) । तत्थ हि आसवा छधा आगता। 

सरसभेदोति खणिकनिरोधो । खीणाकारोति अच्चन्ताय खीणता। आसवा खीयन्ति पहीयन्ति एतेनाति 
आसवक्खयो, मग्गो। आसवानं खयन्ते उप्पज्जनतो आसवक्खयो, फलं । आसवक्खयेन पत्तब्बतो आसवा खीयन्ति 
एत्थाति आसवक्खयो, निब्बानं | विसुद्धिमग्गे (विसुद्धि० २.५५७-५६०) वित्थारितो, तस्मा तत्थ, तं संवण्णनाय च 
बुत्तनयेन वेदितब्बो । 


तथाति इमिना विसुद्धिमग्गे वित्थारिततं उपसंहरति । कुसलप्पवत्ति आवरन्ति निवारेन्तीति आवरणीया। 
प्रिमप्पवत्तिवसेनाति निद्दोक्कमनतो पुब्बे कम्मट्ठानस्स पवत्तिवसेन । ठपेत्वाति हत्थगतं किञ्चि ठपेन्तो विय कम्मट्ठानं 
सतिसम्पजञ्जवसेन ठपेत्वा कम्मट्ठानमेव मनसिकरोन्तो निं ओक्कमति, झानसमापन्नो विय यथापरिच्छिन्नेनेव कालेन 
पबुज्झमानो कम्मट्ठानं ठपितद्ठाने गण्हन्तोयेव पबुज्झति नाम। तेन वृत्तं “तस्मा...पे०... नाम होती ति। मूलकम्मट्ठानेति 
आदितो पट्टाय परिहरियमानकम्मड्राने। परिग्गहकम्मट्रानवसेनाति सयनं उपगच्छन्तेन 
परिग्गहमानकम्मट्ठानमनसिकारवसेन। सो पन धातुमनसिकारवसेन इच्छितब्बोति दस्सेतुं “अयं ही तिआदि वृत्तं 


अपण्णकसुत्तवण्णना निट्टिता । 
७. अत्तब्याबाधसुत्तवण्णना 


९७. सत्तमे ब्याबाधनं दुकखापनन्ति आह “अत्तब्याबाधायाति अत्तदुक्खाया' ति । मग्गफलचित्तुप्पादापि 
कायसुचरितादिसङ्गहो एवाति आह “अवारितानेवा ति। 


अत्तब्याबाधसुत्तवण्णना निट्टिता। 
८. देवलोकसुत्तवण्णना 


९८. अट्टमे इतीति पदसन्धिब्यञ्जनसिलिड्टताति पुरिमपदानं पच्छिमपदेहि अत्थतो सहितताय ब्यञ्जनानं वाक्यानं 
सिलिट्टताय दीपने निपातो। 


देवलोकसुत्तवण्णना निट्टिता। 
९. पठमपापणिकसुत्तवण्णना 


९९. नवमे उग्घाटेत्वाति आसनद्वारञ्चेव भण्डपसिब्बके च विवरित्वा। नाधिट्ठातीति तंतंकयविक्कये अत्तना वोयोगं 
नापज्जति। दिवाकालेति मज्झन्हिकसमये। अस्सामिको होति तीसुपि कालेसु लद्भब्बलाभस्स अलभनतो। 
अपतिवाताबाधं रत्तिद्ठानं। छायुदकसम्पन्नं दिवाद्वानं। विपस्सनापि वट्टति विपस्सनाकम्मिकोयेव। तेनपि हि नवधा 
इन्द्रियानं तिक्खत्तं आपादेन्तेन समाधिनिमित्तं गहेतब्बं, विपस्सनानिमित्तं समाहिताकारसल्लक्खणाय । 


पठमपापणिकसुत्तवण्णना निदिता । 


१०. दुतियपापणिकसुत्तवण्णना 

२०. दसमे विसिट्ठधुरोति विसिट्टधुरसम्पग्गाहो वीरियसम्पन्नो । जाणवीरियायत्ता हि अत्थसिद्धियो। तेनाह 
“उत्तमधुरों तिआदि | विक्कायिकभण्डन्ति विक्कयेतब्बभण्डं । निक्खित्तधनेनाति निदहित्वा ठपितधनवसेन । 
वळञ्जनकवसेनाति दिवसे दिवसे दानूपभोगवसेन वळञ्जितब्बधनवसेन। उपभोगपरिभोगभण्डेनाति 
उपभोगपरिभोगूपकरणेन। निपतन्तीति निपातेन्ति, अत्तनो धनग्गहेन निपातवृत्तिके करोन्ति। तेनाह “निमन्तेन्ती ति। 


जाणथामेनाति आणस्स थिरभावेन। ञाणपरक्कमेनाति ञाणसहितेन वीरियेन। 
दिटुधम्मिकसम्परायिकपरमत्थभेदञ्हि येन सृतेन इज्झति, तं सुतं नाम। उक्कड्निददेसेन दस्सेन्तो “एकनिकाय...पे०... 
बहुस्सुता ति आह । आगतोति सुप्पवत्तिभावेन स्वागतो। तेनाह “पगुणो पवत्तितो'ति। अभिधम्मे आगता 
कुसलादिक्खन्धादिभेदभिन्ना धम्मा सुत्तन्तपिटकेपि ओतरन्तीति “धम्मधराति सृत्तन्तपिटकधरा"इच्चेव वृत्तं । न हि 
आभिधम्मिकभावेन विना निप्परियायतो सुत्तन्तपिटकञ्ञुता सम्भवति। द्वेमातिकाधराति भिक्खुभिकखुनिमातिकावसेन 
द्वेमातिकाधराति वदन्ति, “विनयाभिधम्ममातिकाधरा'ति युत्तं । परिपुच्छतीति सब्बभागेन पुच्छितब्बं पुच्छति। तेनाह 
“अत्थानत्थं कारणाकारणं पुच्छती ति । परिग्गण्हातीति विचारेति। 


न एवं अत्थो दद्ुब्बोति एवं देसनानुक्कमेन अत्थो न गहेतब्बो। अञ्जो हि देसनाक्कमो वेनेय्यज्झासयवसेन 
पवत्तनतो, अञ्जो पटिपत्तिक्कमो । हेट्रिमेन वा परिच्छेदोति सीलसमाधिपञ्ञासङ्घातेसु तीसु भागेसु कत्थचि हेड्टिमनयेन 
देसनाय परिच्छेदं वेदितब्बं सीलेन, कत्थचि उपरिमेन भागेन पञ्ञाय, कत्थचि द्रीहिपि भागेहि सीलपञ्ञजावसेन। इध पन 
सृत्ते उपरिमेन भागेन परिच्छेदो वेदितब्बोति वत्वा तं दस्सेन्तो “तस्मा 'तिआदिमाह । यस्मा वा भगवा वेनेय्यज्झासयवसेन 
पठमं कल्याणमित्तं दस्सेन्तो अरहत्तं पवेदेत्वा “तयिदं अरहत्तं इमाय आरद्भधवीरियताय होतीति दस्सेन्तो वीरियारम्भं 
पवेदेत्वा “स्वायं वीरियारम्भो इमिना कल्याणमित्तसन्निस्सयेन भवती"ति दस्सेन्तो निस्सयसम्पत्ति पवेदेति हेट्ठा 
दस्सितनिदस्सनानुरूपन्ति दटुब्बं 


दुतियपापणिकसुत्तवण्णना निद्ठिता। 


रथकारवग्गवण्णना निद्रिता | 
३. पुग्गलवग्गो 


१. समिद्धसुत्तवण्णना 


२१. ततियस्स पठमे रुच्चतीति कायसक्खिआदीसु पुग्गलेसु अतिविय सुन्दरतरपणीततरभावेन ते चित्तस्स 
अभिरुचिउप्पादको कतमोति पुच्छति। सद्धिन्द्रियं धुरं अहोसि सद्भाधुरं मग्गवुद्ठानन्ति कत्वा, सेसिन्द्रियानि पन कथन्ति 
आह “सेसानी 'तिआदि । पटिविद्धमग्गोवाति तीहिपि थेरेहि अत्तनो अत्तनो पटिविद्धअरहत्तमग्गो एव कथितो, तस्मा न 


पणीततरो”ति। 


समिद्धसुत्तवण्णना निद्धिता। 

२. गिलानसुत्तवण्णना 


२२. दुतिये हितानीति भव्यानि। बुद्धिकरानीति आरोग्यादिवुद्धिकरानि। अनुच्छविकन्ति उपड्ठानकिरियाय अनुरूपं । 
वातापमाररोगेनाति वातरोगेन च अपमाररोगेन च, वातनिदानेन वा अपमाररोगेन । निट्रुप्पत्तगिलानोति “इमिना रोगेन न 
चिरस्सेव मरिस्सती' ति निट्ठ पत्तो गिलानो । खिपितकं नाम वमथुरोगो। कच्छृति थुल्लकच्छुआबाधो। तिणपुप्फकजरो 
विसमवातसम्फस्सजरोगो। येसन्ति येसं रोगानं । पटिजग्गनेनाति पटिकारमत्तेन। फासुकन्ति ब्याधिवृपसमनेन सरीरस्स 
फासुभावो | ब्याधिनिदानसमुड्ानजाननेन पण्डितो, पटिकारकिरियाय युत्तकारिताय दक्खो, उट्ठानवीरियसम्पत्तिया 
अनलसो । 


पदपरमो पुग्गलो कथितो सम्मत्तनियामोक्कमनस्स अयोग्गभावतो। अलभन्तोब तथागतप्पवेदितं धम्मविनयं 
सवनाय ओक्कमति नियामं कुसलेसु धम्मेसु सम्मत्तं पच्चेकबोधि | यन्ति, यतो। ओवादं लभित्वाति 
आभिसमाचारिकवत्तं ओवादमत्तं। एत्तकोपि हि तस्स हितावहोति । तन्निस्सितोवाति विपञ्चितञ्जुनिस्सितोब होति। 
पुनप्पुनं देसेतब्बोव सम्मत्तनियामोक्कमनस्स योग्गभावतो। 


गिलानसुत्तवण्णना निदिता । 
३. सङ्कारसुत्तवण्णना 


२३. ततिये विविधेहि आकारेहि आबाधनतो ब्याबाधोव ब्याबज्झं, कायिकं चेतसिकञ्च दुक्खं । सह ब्याबज्झेन 
वत्ततीति सब्याबज्झं | तेनाह “सदुक्ख' न्ति । चेतनारासिन्ति पुब्बचेतनादिरासि। चेतनं पुनप्पुनं पवत्तेन्तो “रासि करोति 
पिण्डं करोती”ति च वुत्तो। सदुक्खन्ति निरन्तरदुक्खं । तेनाह “साबाधं निरस्साद'न्ति। अत्थीति उजुकं दुक्खवेदना 
नत्थीति अवत्तब्वत्ता वुत्तं । अनिट्ठसभावत्ता अनिट्ठारम्मणत्ता च दुक्खपक्खिकाव सा दडुब्बा। न हि अकुसलविपाका इट्टा 
नाम अत्थी, कुसलविपाका पन उपेक्खावेदना तत्थ अप्पावसरा। अट्ठकथायं पन निरयस्स दुक्खबहुलत्ता दुकखस्स च तत्थ 
बलवताय सा अब्बोहारिकड़ठाने ठिताति वृत्तं। उपमं कत्वा आहटो विसेसो विय सामञ्जस्स यथा अयोपिण्डिरोहिनो विय 
रूपानन्ति । पटिभागउपमाति पटिबिम्बउपमा । 


ते अग्गहेत्वाति हेट्टिमब्रह्मलोके अग्गहेत्वा । वोमिस्सकसुखदुक्खन्ति विमिस्सकसुखदुक्खं पीतिमिस्सकभावतो। 
कम्मन्ति पापकम्मं । कम्मसीसेन फलं वदति | कामञ्चेत्थ “अब्याबज्झं लोकं उपपज्जतीति आगतं, “अब्याबज्झा 
फस्सा फुसन्ती”ति पन वचनेन लोकुत्तरफस्सापि सङ्गस्हन्तीति “तीणि सुचरितानि लोकियलोकुत्तरमिस्सकानि 
कथितानी ति वृत्तं । 


सङ्घारसुत्तवण्णना निट्टिता। 
४. बहुकारसुत्तवण्णना 


२४. चतुत्थे अवस्सयं गतोति वट्टदुकखपरिमुत्तिया अवस्सयो मय्हन्ति सरणगमनक्कमेन उपगतो होति। 
सतन्तिकन्ति सपरियत्तिधम्मं । अग्गहितसरणपुब्बस्साति अग्गहितपुब्बसरणस्स। अकताभिनिवेसस्स वसेन वुत्तन्ति 
तस्मिं अत्तभावे न कतो सरणगमनाभिनिवेसो येनाति अकताभिनिवेसो, तस्स बसेन वुत्तं । कामं पुब्बेपि सरणदायको 

आचरियो वुत्तो, पब्बज्जादायकोपि सरणदायकोव। पुब्बे पन उपासकभावापादकवसेन सरणदायको अधिप्पेतो। इदं 
पन गहितपब्बज्जस्स सरणगमनं । पब्बजा हि सविसेसं सरणगमनन्ति पब्बज्जादायको पुन वुत्तो । एतेति 
पब्बज्जादायकादयो। दुविधेन परिच्छिन्नाति लोकियधम्मसम्पापको लोकुत्तरधम्मसम्पापकोति द्विप्पकारेन परिच्छिन्ना, 
कताभिनिवेसअकताभिनिवेसवसेन वा। उपरीति पठममग्गतो उपरि। नेव सक्कोतीति आचरियेन कतस्स उपकारस्स 
महानुभावत्ता तस्स पतिकारं नाम कातुं न सक्कोति। 


बहुकारसुत्तवण्णना निट्टिता। 
५. वजिरूपमसुत्तवण्णना 


२५. पञ्चमे अरुइति पुराणं दुट्ुवणं वुच्चति। क-कारो पदसन्धिकरोति अरुकूपमं चित्तं एतस्साति अरुकूपमचित्तो 
अप्पमत्तकस्सपि दुक्खस्स असहनतो । सेसपदद्वयेपि एसेव नयो। इत्तरकालोभासेनाति परित्तमेव कालो 
जाणोभासविरहेन। लगतीति कोधासङ्गवसेन कुप्पन्तो पुग्गलो सम्मुखा, “कि वदसी 'तिआदिना परम्मुखा च 
उपनय्हनवसेन लगति, न तण्हासङ्गवसेन। कुप्पतीति कुज्झति । ब्यापज्जतीति विपन्नचित्तो होति। थद्धभावं आपज्जति 
ईसकम्पि मुदुत्ताभावतो । दुट्टारुकोति मंसलोहितानं दुटुभावेन पकतिभावं जहित्वा ठितो दुडुबणो। “दुद्ढारुता 'तिपि पठन्ति, 
तत्थापि ताकारो पदसन्धिकरो। 


तस्साति दुट्ठारुकस्स । सवनन्ति असुचिविसन्दनं । उद्धुमातस्स वियाति कोधेन उद्धं उद्धं धुमातकस्स विय 
कोधूपायासस्स अविस्सज्जनतो । चण्डिकतस्साति कुपितस्स। एत्थ च किञ्चापि हेट्टिममग्गवज्झापि किलेसा तेहि 
अनुप्पत्तिधम्मतं आपादितत्ता समुच्छिन्ना, तथापि तस्मिं सन्ताने अग्गमग्गस्स अनुष्पन्नत्ता तत्थ अप्पहीनापि किलेसा 
अत्थेवाति कत्वा तेसं जाणानं विज्जूपमता वृत्ता, न तेहि मग्गेहि पहीनानं किलेसानं अत्थिभावतोति दटुब्बं । 


वजिरूपमसुत्तवण्णना निड्टिता। 
६. सेवितब्बसुत्तवण्णना 


२६. छड्रे उपसङ्कमितब्बोति कालेन कालं उपसङ्कमितब्बो। अल्लीयितब्बोति छायाय विय विना भावनाय 
निल्लीयितब्बो। पुनप्पुनं उपासितब्बोति अभिण्हसो उपनिसीदितब्बो। अनुद्दयाति मेत्तापुब्बभागो। उपसङ्कमितुं बट्टतीति 
“एतस्स सीलेन अभिवुद्धि भविस्सती”ति उपकारत्थं उपसेवनादि वट्टति। 


न पटिहञ्जिस्सतीति “अपेहि, किं एतेना ति पटिकखेपाभावतो पियसीलत्ता न पटिहञ्जिस्सति। फासु 
भविस्सतीति ट्रीसु हि सीलवन्तेसु एकेन सीलस्स वण्णे कथिते इतरो अनुमोदति। तेन तेसं कथा फासु चेव होति पवत्तिनी 
च। एकस्मिं पन दुस्सीले सति दुस्सीलस्स सीलकथा दुक्कथा, नेव सीलकथा होति, न फासु होति, न पवत्तिनी। दुस्सीलस्स 
हि सीलकथा अफासु भविस्सति। सीलकथाय वुत्तमत्थं समाधिपञ्जाकथासुपि अतिदिसति “समाधिपञ्ञाकथासुपि 


एसेव नयो”ति। द्रे हि समाधिलाभिनो समाधिकथं सप्पञ्ञा च पञ्ञाकथं कथेन्ता रत्ति वा दिवसं वा अतिक्कमन्तम्पि न 
जानन्ति। 


तत्थ तत्थ पञ्ञाय अनुग्गहेस्सामीति तस्मिं तस्मिं अनुग्गहेतब्बे पञ्ञाय सोधेतब्बे वड्टेतब्वे च अधिकसीलं 

निस्साय उप्पन्नपञ्ञाय अनुग्गहेस्सामीति अत्थो। तञ्च अनुग्गण्हनं सीलस्स असप्पायानुपकारधम्मे वज्जेत्वा 
तप्पटिपक्खसेवनेन होतीति आह “सीलस्स असप्पायेँतिआदि। सीलस्स असप्पायानुपकारधम्मा नाम 
अनाचारागोचरादयो, तप्पटिपक्खतो उपकारधम्मा वेदितब्बा। तस्मि तस्मिं ठानेति तंतंसिक्खाकोद्ठासपदड्ठाने । 
अनुग्गण्हाति नामाति अभिन्नं असंकिलिट्ट कत्वा अनुग्गण्हाति नाम | खारपरिस्सावनेति रजकानं 
ऊसखारादिखारपरिस्सावनपटे । हायतीति सीलादिना परिहायति । सेट्टू पुग्गलन्ति सीलादिगुणेहि सेटठं उत्तरितरं उत्तमं 
पुग्गलं । 


सेवितब्बसुत्तवण्णना निड्टिता। 


७. जिगुच्छितब्बसुत्तवण्णना 


२७. सत्तमे अब्भुग्गच्छतीति एत्थ अभि-सद्दापेकखाय “नन्ति सामिअत्थे उपयोगवचनन्ति आह “अस्सा ति “तं 
खो पन भवन्त" न्तिआदीसु विय। पापको कित्तिसद्दोति लामकभावेन कथेतब्बसद्दो । गूथकूपो विय दुस्सील्यन्ति एतेन 
दुस्सीलस्स गूथसदिसत्तमेव दस्सेति। वचनन्ति अनिट्टवचनं | पुरिमनयेनेवाति ` गूथकूपो विय दुस्सील्य''न्तिआदिना पुब्बे 
बुत्तनयेन। सुचिमित्तोति सीलाचारसुद्भिया सुचिमित्तो। सह अयन्ति पवत्तन्तीति सहायाति आह “सहगामिनो ति । 


जिगुच्छितब्बसुत्तवण्णना निड्टिता। 
८. गृथभाणीसुत्तवण्णना 


२८. अट्टमे गृूथभाणीति गूथसदिसवचनत्ता गूथभाणी। यथा हि गूथं नाम महाजनस्स अनिट्ठई होति, एवमेव इमस्स 
पुग्गलस्स वचनं देवमनुस्सानं अनिट्ठं होति । दुग्गन्धकथन्ति किलेसासुचिसंकिलिट्टुताय गूथं विय दुग्गन्धवायनकथं । 
पुप्फभाणीति सुपुप्फसदिसवचनत्ता पुप्फभाणी। यथा हि फुल्लानि बस्सिकानि वा अधिमुत्तिकानि वा महाजनस्स इट्ठानि 
कन्तानि होन्ति, एवमेव इमस्स पुग्गलस्स वचनं देवमनुस्सानं इट होति कन्तं। पुष्फानि वियाति 
चम्पकसुमनादिसुगन्धपुप्फानि विय । सुगन्धकथन्ति सुचिगन्धवायनकथं किलेसदुग्गन्धाभावतो। मधुभाणीति एत्थ 
“मुदुभाणी 'तिपि पठन्ति। उभयत्थापि हि मधुरवचनोति अत्थो। यथा हि चतुमधुरं नाम मधुरं पणीतं, एवमेव इमस्स 
पुग्गलस्स वचनं देवमनुस्सानं मधुरं होति । मधुरकथन्ति कण्णसुखताय पेमनीयताय च सद्दतो अत्थतो च मधुरसभावकथं । 
अत्तहेतु वाति अत्तनो वा हत्थपादादिच्छेदनहरणहेतु । परहेतु वाति एत्थापि एसेव नयो। तेनाह “अत्तनो वा तिआदि। 


“नेलङ्गोति खो, भन्ते, सीलानमेतं अधिवचन न्ति सुत्ते (सं? नि० ४.३४७) आगतत्ता वुत्तं “एत्थ वुत्तसीलं 
विया ति । पूरेति गुणानं पारिपूरियं । सुकुमाराति अफरुसताय मुदुका कोमला । पुरस्साति एत्थ पुर-सद्दो 
तन्निवासिवाचको ददुब्बो “गामो आगतो"तिआदीसु विय। तेनाह “नगरवासीन”'न्ति। मनं अप्पायति वड्डेतीति मनापा। 
तेनाह “चित्तवुद्धिकरा 'ति। 


गृथभाणीसुत्तवण्णना निद्ठिता। 


९. अन्धसुत्तवण्णना 

२९. नवमे अन्धोतिआदीसु पाळिपदेसु पठमो दिटुधम्मिकभोगसंहरणपञ्ञजाचकखुनो च 
सम्परायिकत्थसाधनपञ्ञाचकखुनो च अभावा “अन्धो "ति वुच्चति दुतियोपि, ततियो पन द्विन्नम्पि भावा “द्विचक्खू”ति 
वुच्चति । पञ्जाचक्खूति आयकोसल्लभूता पञ्ञाचक्खु । तेनाह “फाति करेय्या ति । अधमुत्तमेति अधमे चेव उत्तमे च। 
पटिपक्खवसेनाति पटिपक्खस्स अत्थितावसेन। सुक्कसप्पटिभागाति सुक्कधम्मेहि पहायकेहि सप्पटिभागाति जानेय्य । 
कण्हसप्पटिभागाति कण्हधम्मेहि पहातब्बेहि सप्पटिभागाति जानेय्य। 


तथाजातिकाति यादिसेहि सपृत्तदारपरिजनसञातिमित्तबन्धवग्गं अत्तानं सुखेति पीणेति, तादिसा भोगापि न सन्ति। 
पुञ्ञानि च न करोतीति समणब्राह्मणकपर्णद्भिकयाचकानं सन्तप्पनवसेन पुञ्जानि न करोति। उभयत्थाति उभयस्मि 
लोके, उभयस्मिं वा अत्थेति विग्गहोति दस्सेन्तो “इधलोकेतिआदिमाह। उभयेनाति वुत्तमत्थं योजेत्वा दस्सेतुं 
“कर्थ न्तिआदि वृत्तं। यस्मिं ठानेति यस्मिंयेव ठाने। न सोचतीति सोकहेतूनं तत्थ अभावतो न सोचति। 


अन्धसुत्तवण्णना निट्टिता। 
१०. अवकुज्जसृत्तवण्णना 


३०. दसमे अवकुज्जपञ्जोति निक्कुज्जपञ्ञो। तेनाह “अधोमुखपञ्ञो ति । पुब्बपट्टपनाति पठमारम्भो । 
सन्निट्ठानन्ति कथापरियोसानं । अप्पनाति देसनाय निड्डापनं। अनेके वा अनुसन्धियोति योजेतब्बं । समाधि वातिआदीसु 
लोकुत्तरधम्मा परमत्थतो सासनन्ति तदत्थोपादकसमाधि तस्स आदीति वुत्तो, तदासन्नत्ता विपस्सना, तस्स मूलभावेन 
एकदेसत्ता मग्गो । 


सासनस्स पारिपूरिसुद्धियो नाम सत्थारा देसितनियामेनेव सिद्धा, ता पनेत्थ कथेन्तस्स वसेन गहेतब्बाति दस्सेतुं 
“अनूनं कत्वा देसेन्ती ति, “निग्गण्ि कत्वा देसेन्ती ति च वुत्तं। तत्थ निज्जटन्ति निग्गुम्बं अनाकुलं । निग्गण्ठिन्ति 
गण्ठिड्ठानरहितं सुविञ्ञेय्यं कत्वा । 


आकिण्णानीति आकिरित्वा संकिरित्वा ठपितानीति अत्थो। तेनाह ““पक्खित्तानीति। उच्छङ्गो विय 
उच्छङ्गपञ्ञो पुग्गलो दटुब्बोति उच्छङ्गसदिसपञ्ञताय उच्छङ्गपञ्ञो। एवं पञ्ञा विय पुग्गलोपि उच्छङ्गो विय होति, 
तस्मिं धम्मानं अचिरट्ठानतोति अधिप्पायेन वुत्तं। यथा च उच्छङ्गसदिसा पञ्ञा, एवं निक्कुज्जकुम्भसदिसा पञ्जा एवाति 
दटुब्बा । 


संविदहनपञ्ञायाति “एवं कते इदं नाम भविस्सती'ति एवं तंतंअत्थकिच्चं संविधातुं समत्थताय विचारणपञ्ञाय 
रहितो । सेस्योति सेट्टो पासंसो। पुब्बभागपटिपदन्ति चित्तविसुद्धिआदिकं अरियमग्गस्स अधिगमाय पुब्बभागपटिपत्ति। 


अवकुज्जसृत्तवण्णना निट्टिता। 


पुग्गलवग्गवण्णना निट्टिता। 


४. देवदूतवग्गो 

१. सब्रह्मकसुत्तवण्णना 


३९. चतुत्थस्स पठमे सब्रह्मकानीति ससेट्टकानि । येसन्ति येसं कुलानं । पुत्तानन्ति पुत्तेहि पूजितसद्दयोगेन हि इदं 
करणत्थे सामिवचनं । तेनाति आहारादिना । पटिजग्गिता गोपिताति यथाकालं तस्स तस्स दातब्बस्स दानेन 
वेय्यावच्चस्स च करणेन पटिजग्गिता चेव उप्पन्नानत्थप्पहरणेन गोपिता च होन्ति । तेसन्ति मातापितूनं । 
ब्रह्मादिभावसाधनत्थन्ति तेसं गुणानं अत्थिताय लोके ब्रह्मा नाम वुच्चति, आचरियो नाम वुच्चति, आहुनेय्यो नाम 
बुच्चति, ते मातापितूनं पृत्तकं पटिलभन्तीति दस्सनवसेन नेसं ब्रह्मादिभावसाधनत्थं “बहुकारा''ति, वत्वा तं तेसं बहुकारतं 
नानाकारतो दस्सेतुं “आपादका”तिआदि वुत्तं । मातापितरो हि पुत्तानं जीवितस्स आपादका, सरीरस्स पोसका, 
आचारसमाचारानं सिक्खापका सकलस्सपि इमस्स लोकस्स दस्सेतारो । तेनाह “पुत्तानं ही तिआदि। इट्ठारम्मणं ताव ते 
दस्सेन्तु, अनिट्टठारम्मणं कथन्ति? तम्पि दस्सेतब्बमेव वज्जनीयभावजानापनत्थं । 


अविजहिता होन्तीति तासं भावनाय ब्रह्मानं ब्रह्मलोके उप्पन्नत्ता अविजहिता होन्ति भावना । लोभनीयवयस्मि 
पठमयोब्बने अतिविय मुदुभावप्पत्तदस्सनत्थं सतविहतग्गहणं । पाटियेक्कन्ति विसुं । इमिना कारणेनाति इमिना 
यथावुत्तेन पुत्तेसु पवत्तितेहि अतिक्कमेन मेत्तादिसमुप्पत्तिसङ्घातेन कारणेन। 


थरुसिप्पन्ति असिसत्तिकुन्तकलापादिआयुधसिप्पं । मुद्दागणनाति अङ्गलिसंकोचनादिना हत्थमुद्दाय गणना । 
आदिसहेन पाणादीनं सङ्गहो। पच्छाचरिया नाम मातापितूनं सन्तिके उग्गहितगहट्ठवत्तस्सेव पुग्गलस्स यथासकं 
हत्थाचरियादीनं सिप्पग्गाहापनन्ति कत्वा सब्बपठमं आचरिया नामाति योजेतब्बं। आनीय हुतं आहुतं। पकारेहि हृतं 
पाहुतं। अभिसङ्कतन्ति तस्सेव वेवचनं । 


नमो करेय्याति सायं पातं उपट्ठानं गन्त्वा “इदं मय्हं उत्तमपुञ्जक्खेत्त'न्ति नमक्कारं करेय्य। ताय नं 
पारिचरियायाति एत्थ नन्ति निपातमत्तं, यथावुत्तपरिचरणेनाति अत्थो। अथ वा पारिचरियायाति 
भरणकिच्चकरणकुलवंसप्पतिट्ठानापनादिना पञ्चविधउपड्ठानेन । वुत्तञ्हेतं - 


““पञ्चहि खो, गहपतिपृत्त, ठानेहि पुत्तेन पुरत्थिमा दिसा मातापितरो पच्चुपड्ठातब्बा - "भतो नेसं भरिस्सामि, 
किच्चं नेसं करिस्सामि, कुलवंसं ठपेस्सामि, दायज्जं पटिपज्जामि, अथ वा पन पेतानं कालकतानं दक्खिणं 
अनुप्पदस्सामी'ति। इमेहि खो, गहपतिपृत्त, पञ्चहि ठानेहि पृत्तेन पुरत्थिमा दिसा मातापितरो पच्चुपट्ठिता पञ्चहि 
ठानेहि पृत्तं अनुकम्पन्ति, पापा निवारेन्ति, कल्याणे निवेसेन्ति, सिप्पं सिक्खापेन्ति, पतिरूपेन दारेन संयोजेन्ति, 
समये दायज्जं निस्यादेन्ती”ति (दी० नि० ३.२६७) । 


अपिच यो मातापितरो तीसु वत्थूसु अभिप्पसन्ने कत्वा सीलेसु वा पतिट्ठापेत्वा पब्बज्जाय वा नियोजेत्वा उपद्ुहति, 
अयं मातापितूपड्ठाकानं अग्गोति वेदितब्बो। सा पनायं पारिचरिया पृत्तसस उभयलोकहितसुखावहाति तं दस्सेतुं “इधेव नं 
पसंसन्ति, पेच्च सग्गे पमोदती ति वृत्तं । पसंसन्तीति “अयं पुग्गलो मत्तेय्यो पेत्तेय्यो सग्गसंवत्तनियं पटिपदं पूरेती 'ति 
इधेव नं पसंसन्ति। आमोदति आदितो पट्ठाय मोदप्पत्तिया। पमोदति नानप्पकारमोदसम्पवत्तिया। 


सब्रह्मक सुत्तवण्णना निट्टिता। 


२. आनन्दसृत्तवण्णना 

३२. दुतिये तथाजातिकोति तथासभावो । चित्तेकग्गतालाभोति चित्तेकग्गताय अधिगमो। रूपमेव किलेसुप्पत्तिया 
कारणभावतो रूपनिमित्तं। एस नयो सेसेसुपि । सस्सतादिनिमित्तन्ति सस्सतुच्छेदभावनिमित्तं | पुग्गलनिमित्तन्ति 
पुग्गलाभिनिवेसननिमित्तं। धम्मनिमित्तन्ति धम्मारम्मणसङ्कातं निमित्तं । “सिया नु खो, भन्ते ति थेरेन पुड्डो भगवा 
“सिया"ति अवोच लोकुत्तरसमाधिप्पटिलाभं सन्धाय। सो हि निब्बानं सन्तं पणीतन्ति च पस्सति। तेनाह 
“इधानन्दा तिआदि। 


निब्बानं सन्तन्ति समापत्ति अप्पेत्वाति निब्बानं सन्तन्ति आभुजित्वा फलसमापत्ति अप्पेत्वा । दिवसम्पीतिआदिना 
असङ्घताय धातुया अच्चन्तसन्तपणीतादिभावं दस्सेति। अट्वविधेति “सन्तं पणीतं सब्बसङ्घारसमथो सब्बूपधिपटिनिस्सग्गो 
तण्हाक्खयो विरागो निरोधो निब्बान''न्ति एवं अट्वविधे आभोगसञ्जिते समन्नाहारे । निद्धारणे चेतं भुम्मं । इमस्मिं ठाने... 
पे०... लब्भन्तेवाति “इधानन्द, भिक्खुनो एवं होती”ति आगते इमस्मिं सुत्तप्पदेसे एकोपि आभोगसमन्नाहारो चेपि सब्बे 
अट्टपि आभोगसमन्नाहारा लब्भन्तेव समन्नाहरतं अत्थावहत्ता। 


जाणेन जानित्वाति विपस्सनाआणसहितेन मग्गजआणेन जानित्वा। परानि च ओपरानि च चक्खादीनि 
आयतनानि । सन्ततायाति पटिप्पस्सद्धिताय | कायदुच्चरितादिधूमविरहितोति कायदुच्चरितादि एव सन्तापनड्रेन धूमो, 
तेन विरहितो। अनीघोति अपापो। जातिजरागहणेनेव ब्याधिमरणम्पि गहितमेवाति तब्भावभावतोति वुत्तं । 


आनन्दसुत्तवण्णना निद्ठिता। 
३. सारिपुत्तसुत्तवण्णना 


३३. ततिये, “सारिपुत्त, मया संखित्तेन देसितं धम्मं तादिसेनपि न सुकरं विञ्ञातु'न्ति इमिना अधिप्पायेनेव वदन्तो 
थेरस्स जाणं सब्बमतिक्कमं । अञ्ञातारो च दुल्लभाति हि इमिना सामञ्जवचनेन सारिपृत्तत्थेरम्पि अन्तोगधं कत्वा 
दस्सेन्तो तेनपि अत्तनो देसनाय दुप्पटिविद्धभावं दस्सेति। 


सम्माति हेतुना कारणेन। तेनाह “उपायेना”तिआदि। मानाभिसमयाति मानस्स दस्सनाभिसमया। 
पहानाभिसमयोति च दस्सनाभिसमयोति च परिञ्जाभिसमयो वुत्तो। अरहत्तमग्गो हि परिञ्जाकिच्चसिद्धिया किच्चवसेन 
मानं पस्सति, असम्मोहप्पटिवेधवसेनाति वुत्तं होति, अयमस्स दस्सनाभिसमयो। तेन दिट्ठो पन पहानाभिसमयो च। 
दस्सनाभिसमयेन हि परिञ्ञाभिसमयमेव पहीयति । दिट्टुविसेन दिट्ठसत्तानं जीवितं विय अयमस्स पहानाभिसमयो। 
अट्ठकथायं पन पहानाभिसमयस्स दस्सनाभिसमयनानन्तरियकत्ता “पहानाभिसमयेन”इच्चेव वुत्तं। पहानाभिसमये हि 
गहिते दस्सनाभिसमयो गहितोव होति। 


अन्तमकासि दुक्खस्साति अरहत्तमग्गेन मानस्स पहीनत्ता ये इमे “कायबन्धनस्स अन्तो जीरति (चूळव० २७८), 
हरितन्तं बा”ति (म° नि० १.३०४) एवं वुत्तअन्तिममरियादन्तो च “अन्तमिदं, भिक्खवे, जीविकान''न्ति (सं० नि० ३.८०; 
इतिवु० ९१) एवं बुत्तलामकन्तो च “सक्कायो एको अन्तो”ति (सं० नि० ३.१०३) एवं वुत्तकोड्ठासन्तो च “एसेवन्तो 
दुक्खस्स सपच्चयसङ्कया”ति एवं बुत्तकोड्टासन्तो चाति चत्तारो अन्ता, तेसु सब्बस्सेव वट्टदुक्खस्स अदुं चतुत्थकोटिसङ्कातं 
अन्तमकासि, परिच्छेदं परिवटुमं अकासि, अन्तिमसमुदयमत्तावसेसं दुकखमकासीति वुत्तं होति। तेनाह “वट्टुदुक्खस्स 
अन्तमकासी”ति। 

ननु च “पहान"न्ति इमस्स निद्देसे निब्बानं आगतं? इध पटिप्पर्स्साद्भिप्पहानसङ्कातं अरहत्तफलं वुत्तं, तस्मा निद्देसेनायं 
बण्णना विरुज्झतीति आह “निद्देसे पना तिआदि। तत्थ तानि पदानि आगतानीति तस्मिं निद्देसे “पहानं वूपसमं 
पटिनिस्सग्ग"न्तिआदीनि (चूळनि० ७५ उदयमाणवपुच्छानिद्देसो) पदानि आगतानि । 


धम्मतक्कपुरेजवन्ति इमिना तस्मिं चतुत्थज्झानविमोक्खे ठत्वा झानङ्गानि विपस्सित्वा अधिगतं अरहत्तविमोक्खं 
वदति। अरहत्तविमोकखस्स हि मग्गसम्पयुत्तसम्मासङ्कप्पसङ्घातो धम्मतक्को पुरेजवो होति। 


सारिपुत्तसुत्तवण्णना निड्टिता । 
४. निदानसृत्तवण्णना 


३४. चतुत्थे पिण्डकरणत्थायाति आयूहनवसेन रासिकरणत्थाय। अभिन्नानीति एकदेसेनपि अखण्डितानि । 
भिन्नकालतो पट्टाय हि बीजं बीजकिच्चाय न उपकप्पति। अपूतीनीति उदकतेमनेन पृतिभावं न उपगतानि । पूतिबीजञ्हि 
बीजत्थाय न उपकप्पति। तेनाह ““पूतिभावेन अबीजत्तं अप्पत्तानी”ति। न वातेन न च आतपेन हतानीति वातेन च 
आतपेन च न हतानि, निरोजतं न पापितानि। निरोजञ्हि कसटबीजं बीजत्थाय न उपकप्पति। सारादानीति तण्डुलसारस्स 
आदानतो सारादानि। निस्सारज्हि बीजं बीजत्थाय न उपकणप्पति । तेनाह “गहितसारानी ति, पतिड्टितसारानीति अत्थो। 
सन्निचयभावेन सुखं सयितानीति चत्तारो मासे कोट्ठपक्खित्तनियामेनेव सुखसयितानि। 


कम्मविभत्तीति कम्मविभागो । दिट्टुधम्मो वुच्चति पच्चक्खभूतो पच्चुप्पन्नो अत्तभावो, तत्थ वेदितब्बफलं कम्मं 
दिट्ुधम्मवेदनीयं । पच्चुपन्नभवतो अनन्तरं वेदितब्बफलं कम्मं उपपज्जवेदनीयं। अपरपरियायवेदनीयन्ति 
दिटुधम्मानन्तरभवतो अञ्ञस्मिं अत्तभावपरियाये अत्तभावपरिवत्ते वेदितब्बफलं कम्मं । पटिपक्खेहि अनभिभूतताय 
पच्चयविसेसेन पटिलद्भविसेसताय च बलवभावप्पत्ता तादिसस्स पुब्बाभिसङ्घारस्स वसेन सातिसया हुत्वा पवत्ता 
पठमजवनचेतना तस्मिंयेव अत्तभावे फलदायिनी दिट्टुधम्मवेदनीयकम्मं नाम। सा हि वुत्ताकारेन बलवती जवनसन्ताने 
गुणविसेसयृत्तेसु उपकारानुपकारवसप्पवत्तिया आसेवनालाभेन अप्पविपाकताय च पठमजवनचेतना इतरद्वयं विय 
पवत्तसन्तानुपरमापेकखं ओकासलाभापेक्खञ्च कम्मं न होतीति इधेव पुप्फमत्तं विय पवत्तिविपाकमत्तं फलं देति। तथा 
असक्कोन्तन्ति कम्मस्स विपाकदानं नाम उपधिप्पयोगादिपच्चयन्तरसमवायेनेव होतीति तदभावतो तस्मिंयेब अत्तभावे 
विपाकं दातुं असक्कोन्तं । अहोसिकम्मन्ति अहोसि एव कम्मं, न तस्स विपाको अहोसि अत्थि भविस्सति चाति एवं 
वेदितब्बं कम्मं । 


अत्थसाधिकाति दानादिपाणातिपातादिअत्थस्स निप्फादिका। का पन साति आह “सत्तमजवनचेतना'ति। सा हि 
सन्निट्ठापकचेतना वुत्तनयेन पटिलद्भविसेसा पुरिमजवनचेतनाहि लद्धासेवना च समाना अनन्तरत्तभावे विपाकदायिनी 
उपपज्जवेदनीयकम्मं नाम। पुरिमउपमाययेवाति मिगलुद्दकोपमाययेव । 


सति संसारप्पवत्तियाति इमिना असति संसारप्पवत्तियं अहोसिकम्मपक्खे तिट्ठति विपच्चनोकासस्स अभावतोति 
दीपेति। यं गरुकन्ति यं अकुसलं महासावज्जं, कुसलञ्च महानुभावं कम्मं। कुसलं वा हि होतु अकुसलं वा, यं गरुकं 
मातुघातादिकम्मं वा महग्गतकम्मं वा, तदेव पठमं विपच्चति । तेनाह “कुसलाकुसलेसु पना तिआदि । यं बहुलन्ति यं 
बहुलं अभिण्हसो कतं समासेवितं । तेनाह “कुसलाकुसलेसु पन यं बहुलं होती तिआदि | यदासन्नं नाम मरणकाले 

अनुस्सरितं कम्मं, आसन्नकाले कते पन वत्तब्बमेव नत्थीति आह “यं पन कुसलाकुसलेसु 
आसन्नमरणे'तिआदि। अनुस्सरितुन्ति परिब्यत्तभावेन अनुस्सरितुं । 


तेसं अभावेति तेसं यंगरुकादीनं तिण्णं कम्मानं अभावे। यत्थ कत्थचि विपाकं देतीति पटिसन्धिजनकवसेन 
विपाकं देति। पटिसन्धिजनकवसेन हि गरुकादिकम्मचतुक्कं वुत्तं । तत्थ गरुकं सब्बपठमं विपच्चति, गरुके असति 
बहुलीकतं, तस्मिं असति यदासन्नं, तस्मिं असति “कठत्ता वा पना“ ति वृत्तं पुरिमजातीसु कतकम्मं विपच्चति। 
बहुलासन्नपुब्बकतेसु च बलाबलं जानितब्बं । पापतो पापन्तरं कल्याणञ्च, कल्याणतो कल्याणन्तरं पापञ्च बहुलीकतं । 
ततो महतोव पुब्बकतादि अप्पञ्च बहुलानुस्सरणेन विप्पटिसारादिजननतो, पटिपक्खस्स अपरिपुण्णताय आरद्भविपाकस्स 
कम्मस्स कम्मसेसस्स वा अपरपरियायवेदनीयस्स अपरिक्खीणताय सन्ततिया परिणामविसेसतोति तेहि तेहि कारणेहि 
आयूहितफलं पठमं विपच्चति। महानारदकस्सपजातके (जा० २.२२.११५३ आदयो) विदेहरञ्ञजो सेनापति अलातो, 
बीजको दासो, राजकञ्जा रुचा च एत्थ निदस्सनं । तथा हि वुत्तं भगवता - 


““तत्रानन्द, य्वायं पुग्गलो इध पाणातिपाती...पे०... मिच्छादिड्टि। कायस्स भेदा परं मरणा अपायं दुग्गति 
विनिपातं निरयं उपपज्जति, पुब्बे वास्स तं कतं होति पापकम्मं दुक्खवेदनीयं, पच्छा वास्स तं कतं होति पापकम्मं 
दुक्खवेदनीयं, मरणकाले वास्स होति मिच्छादिट्टि समत्ता समादिन्ना, तेन सो कायस्स भेदा परं मरणा अपायं 
दुग्गति विनिपातं निरयं उपपज्जती 'ति - 


आदि। सब्बं महाकम्मविभङ्गसुत्तं (म० नि० ३.३०३) वित्थारेतब्बं । कि बहुना । यं तं तथागतस्स महाकम्मविभङ्गजाणं, 
तस्सेवायं विसयो, यदिदं तस्स तस्स कम्मस्स तेन तेन कारणेन पुब्बापरविपाकता समत्थीयति। 


इदानि जनकादिकम्मचतुक्कं विभजन्तो “जनकं नामा तिआदिमाह । पवत्ति न जनेतीति पवत्तिविपाकं न जनेति। 
पठमनये जनककम्मस्स पटिसन्धिविपाकमत्तस्सेव वुत्तत्ता तस्स पवत्तिविपाकदायकत्तम्पि अनुजानन्तो “अपरो 
नयो”तिआदिमाह । तत्थ पटिसन्धिदानादिवसेन विपाकसन्तानस्स निब्बत्तकं जनकं | सुखदुक्खसन्तानस्स 
नामरूपप्पबन्धस्स वा चिरतरं पवत्तिहेतुभूतं उपत्थम्भकं । तेनाह “सुखदुक्ख उपत्थम्भेति, अद्धानं पवत्तेती”ति। 
उपपीळकं सुखदुक्खप्पबन्धे पवत्तमाने सणिकं सणिकं हापेति। तेनाह “सुखदुक्खं पीळेति बाधेति, अद्धानं पवत्तितुं न 
देती”ति। 


वातकाळको महल्लको चोरे घातेतुं न सक्कोतीति सो किर महल्लककाले एकप्पहारेन सीसं छिन्दितुं न 
सक्कोति, द्रे तयो वारे पहरन्तो मनुस्से किलमेति, तस्मा ते एवमाहंसु। अनुलोमिकं खन्ति पटिलभित्वाति 
सोतापत्तिमग्गस्स ओरतो अनुलोमिकं खन्तिं लभित्वा। तरुणवच्छाय गाविया मद्दित्वा जीवितक्खयं पापितोति एका 
किर यक्खिनी धेनुवेसेन आगन्त्वा उरे पहरित्वा मारेसि, तं सन्धायेतं वुत्तं । नगरे भवो नागरियो। 


घातेत्वाति उपच्छिन्दित्वा । कम्मस्स उपच्छिन्दनं नाम तस्स विपाकप्पटिबाहनमेवाति आह “तस्स विपाकं 
पटिबाहित्वा ति । तञ्च अत्तनो विपाकुप्पत्तिया ओकासकरणन्ति वुत्तं “अत्तनो विपाकस्स ओकासं करोती”ति। 
विपच्चनाय कतोकासं कम्मं विपक्कम्मेव नाम होतीति आह “एवं पन कम्मेन कते ओकासे तं विपाकं उप्पन्नं नाम 
बुच्चती”ति। उपपीळकं अञ्जस्स विपाकं उपच्छिन्दति, न सयं अत्तनो विपाकं देति। उपघातकं पन दुब्बलकम्मं 
उपच्छिन्दित्वा अत्तनो विपाकं उप्पादेतीति अयमेतेसं विसेसो। किञ्चि बह्वाबाधतादिपच्चयूपसन्निपातेन विपाकस्स 

विबाधकं उपपीळकं, तथा विपाकस्सेव उपच्छेदकं । उपघातककम्मं पन उपघातेत्वा अत्तनो विपाकस्स 
ओकासकरणेन विपच्चने सति जनकमेव सिया। जनकादिभावो नाम विपाकं पति इच्छितब्बो, न कम्मं पतीति 
विपाकस्सेव उपघातकता यृत्ता विय दिस्सति, वीमंसितब्बं । 


अपरो नयो - यस्मिं कम्मे कते पटिसन्धियं पवत्ते च विपाककटत्तारूपानं उप्पत्ति होति, तं जनकं । यस्मिं पन कते 
अञ्जेन जनितस्स इट्टस्स वा अनिट्ठस्स वा फलस्स विबाधकविच्छेदकपच्चयानुप्पत्तिया उपबूहनपच्चयुप्पत्तिया 
जनकसामत्थियानुरूपं परिसुद्धिचिरतरप्पबन्धा होति, तं उपत्थम्भकं । जनकेन निब्बत्तितं कुसलफलं वा अकुसलफलं वा 
येन पच्चनीक भूतेन रोगधातुविसमतादिनिमित्तताय विबाधयति, तं उपपीळकं। येन पन कम्मुना जनकसामत्थियवसेन 
चिरतरप्पबन्धारहम्पि समानं फलं विच्छेदकपच्चयुप्पत्तिया उपहञ्ञति विच्छिज्जति, तं उपघातकन्ति अयमेत्थ सारो। 


तत्थ केचि दुतियस्स कुसलभावं इत्थत्तमागतस्स अप्पाबाधदीघायुकतासंवत्तनवसेन, पच्छिमानं द्विन्नं अकुसलभावं 
बह्वाबाधअप्पायुकतासंवत्तनवसेन वण्णेन्ति। तथा च वुत्तं मञ्झिमनिकाये चूळकम्मविभङ्गसुत्तवण्णनायं (म° नि० अट्ठु० 
३.२९०) - 


“चत्तारि हि कम्मानि - उपपीळकं, उपच्छेदकं, जनकं, उपत्थम्भकन्ति। बलवकम्मेन हि निब्बत्तं पवत्ते 
उपपीळकं आगन्त्वा अत्थतो एवं वदति नाम 'सचाहं पठमतरं जानेय्यं, न ते इध निब्बत्तितुं ददेय्यं, चतूसुयेव तं 
अपायेसु निब्बत्तापेय्यं । होतु, त्वं यत्थ कत्थचि निब्बत्त, अहं उपपीळककम्मं नाम तं पीळेत्वा निरोजं नियूसं कसटं 
करिस्सामी'ति। ततो पट्टाय तं तादिसं करोति। कि करोति? परिस्सयं उपनेति, भोगे विनासेति। 


“तत्थ दारकस्स मातुकुच्छियं निब्बत्तकालतो पट्ठाय मातु अस्सादो वा सुखं वा न होति, मातापितूनं पीळाव 
उप्पज्जति। एवं परिस्सयं उपनेति। दारकस्स पन मातुकुच्छिम्हि निब्बत्तकालतो पट्ठाय गेहे भोगा उदकं पत्वा लोणं 
विय राजादीनं वसेन नस्सन्ति, कुम्भदोहनधेनुयो खीरं न देन्ति, सूरता गोणा चण्डा होन्ति, काणा होन्ति, खञ्जा 
होन्ति, गोमण्डले रोगो पतति, दासादयो वचनं न करोन्ति, वापितं सस्सं न जायति, गेहगतं गेहे, अरञ्जगतं अरञ्ञे 
नस्सति, अनुपुब्बेन घासच्छादनमत्तं दुल्लभं होति, गब्भपरिहारो न होति, विजातकाले मातु थञ्जं छिज्जति, दारको 
परिहारं अलभन्तो पीळितो निरोजो नियूसो कसटो होति। इदं उपपीळककम्मं नाम। 


“दीघायुककम्मेन पन निब्बत्तस्स उपच्छेदककम्मं आगन्त्वा आयुं छिन्दति । यथा हि पुरिसो अठुसभगमनं 
कत्वा सरं खिपेय्य, तमञ्ञो धनुतो मृत्तमत्तं मुग्गरेन पहरित्वा तत्थेव पातेय्य, एवं दीघायुककम्मेन निब्बत्तस्स 
उपच्छेदककम्मं आयुं छिन्दति । कि करोति? चोरानं अटविं पवेसेति, वाळमच्छोदकं ओतारेति, अञ्जतरं वा पन 
सपरिस्सयठानं उपनेति। इदं उपच्छेदककम्मं नाम। 'उपघातक'न्तिपि एतस्सेव नामं । पटिसन्धिनिब्बत्तकं पन 
कम्मं जनककम्मं नाम। अप्पभोगकुलादीसु निब्बत्तस्स भोगसम्पदादिकरणेन उपत्थम्भककम्मं उपत्थम्भककम्मं 
नाम। 


““परित्तकम्मेनपि निब्बत्तं एतं पवत्ते पाणातिपातादिविरतिकम्मं आगन्त्वा अत्थतो एवं वदति नाम 'सचाहं 
पठमतरं जानेय्यं, न ते इध निब्बत्तितुं ददेय्यं, देबलोकेयेव तं निब्बत्तापेय्यं, होतु, त्वं यत्थ कत्थचि निब्बत्त, अहं 
उपत्थम्भककम्मं नाम उपत्थम्भं ते करिस्सामी'ति उपत्थम्भं करोति। कि करोति? परिस्सयं नासेति, भोगे 
उप्पादेति। 

“तत्थ दारकस्स मातुकुच्छियं निब्बत्तकालतो पट्ठाय मातापितूनं सुखमेव सातमेव होति। येपि पकतिया 
मनुस्सामनुस्सपरिस्सया होन्ति, ते सब्बे अपगच्छन्ति। एवं परिस्सयं नासेति। दारकस्स पन मातुकुच्छिम्हि 
निब्बत्तकालतो पट्ठाय गेहे भोगानं पमाणं न होति, निधिकुम्भियो पुरतोपि पच्छतोपि गेहं परिवट्टमाना पविसन्ति। 
मातापितरो परेहि ठपितधनस्सपि सम्मुखीभावं गच्छन्ति, धेनुयो बहुखीरा होन्ति, गोणा सुखसीला होन्ति, वप्पट्टाने 
सस्सानि सम्पज्जन्ति, वड़िया वा सम्पयृत्तं, तावकालिकं वा दिन्नं धनं अचोदिता सयमेव आहरित्वा देन्ति, 
दासादयो सुब्बचा होन्ति, कम्मन्ता न परिहायन्ति, दारको गब्भतो पट्ठाय परिहारं लभति, कोमारिकवेज्जा 
सन्निहिताव होन्ति। गहपतिकुले जातो सेड्िड्ठानं, अमच्चकुलादीसु जातो सेनापतिड्ठानादीनि लभति। एवं भोगे 
उप्पादेति। सो अपरिस्सयो सभोगो चिरं जीवति। इदं उपत्थम्भककम्मं नाम । इमेसु चतूसु पुरिमानि द्वे 
अकुसलानेव, जनकं कुसलम्पि अकुसलम्पि, उपत्थम्भकं कुसलमेवा"ति। 


एत्थ विबाधूपघाता नाम कुसलविपाकम्हि न यृत्ताति अधिप्पायेन “द्वे अकुसलानेवा' ति वुत्तं। देवदत्तादीनं पन 
नागादीनं इतो अनुष्पदिन्नयापनकपेतानञ्च नरकादीसु अकुसलविपाकूपत्थम्भनूपपीळनूपघातकानि सन्तीति चतुन्नम्पि 
कुसलाकुसलभावो न विरुज्झति। एवञ्च कत्वा या बहुसु आनन्तरियेसु कतेसु एकेन गहितप्पटिसन्धिकस्स इतरेसं तस्स 
अनुबलप्पदायिता वुत्ता, सापि समत्थिता होति। 


सुत्तन्तपरियायेन एकादस कम्मानि विभजित्वा इदानि अभिधम्मपरियापन्नं दस्सेन्तो “अत्थेकच्चानि पापकानि 
कम्मसमादानानी"तिआदिना विभङ्गपाळिं (विभ° ८१०) दस्सेति। तत्थ गतिसम्पत्तिपटिबाळहानीति गतिसम्पत्तिया 
पटिबाहितानि निवारितानि पटिसेधितानि। सेसपदेसुपि एसेव नयो। तत्थ च गतिसम्पत्तीति सम्पन्नगति देवलोको च 
मनुस्सलोको च। गतिविपत्तीति विपन्नगति चत्तारो अपाया। उपधिसम्पत्तीति अत्तभावसमिद्धि। उपधिविपत्तीति 
हीनअत्तभावता । कालसम्पत्तीति सुराजसुमनुस्सकालसङ्घातो सम्पन्नकालो। कालविपत्तीति दुराजदुम्मनुस्सकालसङ्घातो 
विपन्नकालो। पयोगसम्पत्तीति सम्मापयोगो। पयोगविपत्तीति मिच्छापयोगो। 


इदानि यथावुत्तपाळिया अत्थं दस्सेन्तो “तत्था तिआदिमाह । तत्थ अनिट्ठारम्मणानुभवनारहे कम्मे 
विज्जमानेयेवाति इमिना अनिट्ठारम्मणानुभवननिम्मित्तकस्स पापकम्मस्स सब्भावं दस्सेति। तं कम्मन्ति तं पापकं कम्मं 
एकच्चस्स हि अनिट्ठारम्मणानुभवननिमित्तं बहुपापकम्मं विज्जमानम्पि गतिविपत्तियं ठितस्सेव विपच्चति। यदि पन सो 
एकेन कल्याणकम्मेन गतिसम्पत्तियं देवेसु वा मनुस्सेसु वा निब्बत्तेय्य, तादिसे ठाने अकुसलस्स वारो नत्थि, एकन्तं 
कुसलस्सेवाति तं कम्मं गतिसम्पत्तिपटिबाळहं न विपच्चति | पतिबाहितं हुत्वाति बाधितं हुत्वा । अत्तभावसमिद्धियन्ति 
सरीरसम्पत्तियं । किलिट्ठकम्मस्साति हत्थिमेण्डअस्सबन्धकगोपालकादिकम्मस्स । पलायितब्बयुत्तकालेति 
हत्थिआदिपच्चत्थिकसमागमकाले । लज्जं देतीति एवं मे बाधतं परेसं वसे न होतीति देति चोरिकयुत्तकालेति 
पक्खबलादीनं लब्भमानकाले । अन्तरकप्पेति परियोसानप्पत्ते अन्तरकण्पे। 


अभिधम्मनयेन सोळस कम्मानि विभजित्वा पटिसम्भिदामग्गपरियायेन (पटि० म० १.२३४-२३५) द्वादस कम्मानि 
विभजित्वा दस्सेतुं “अपरानिपी "तिआदिमाह । तत्थ अतीतभवेसु कतस्स कम्मस्स अतीतभवेसुयेव विपक्कविपाकं 
गहेत्वा “अहोसि कम्मं अहोसि कम्मविपाको ति वृत्तन्ति आह “यं कम्मं अतीते आयूहित न्तिआदि । विपाकवारन्ति 
विपच्चनावसरं विपाकवारं । “विपाकवारं लभती' ति इमिना वुत्तमेवत्थं “पटिसन्धि जनेसी”तिआदिना विभावेति । तत्थ 
पटिसन्धि जनेसीति इमिना च पटिसन्धिदायकस्स कम्मस्स पवत्तिविपाकदायितापि वुत्ता होति। पवत्तिविपाकस्सेव पन 

दायकं रूपजनकसीसेन वदति । तस्सेव अतीतस्स कम्मस्स दिद्टुधम्मवेदनीयस्स उपपज्जवेदनीयस्स च 
पच्चयवेकल्लेन अतीतभवेसुयेव अविपक्कविपाकञ्च, अतीतेयेव परिनिब्बुतस्स 
दिड्ुधम्मवेदनीयउपपज्जवेदनीयअपरपरियायवेदनीयस्स कम्मस्स अविपक्कविपाकञ्च गहेत्वा “अहोसि कम्मं नाहोसि 
कम्मविपाको”तिपि वृत्तन्ति आह “यं पन विपाकवारं न लभी तिआदि। 


अतीतस्सेव कम्मस्स अविपक्कविपाकस्स पच्चुप्पन्नभवे पच्चयसम्पत्तिया विपच्चमानं विपाकं गहेत्वा “अहोसि 
कम्मं अत्थि कम्मविपाको ति वृत्तन्ति आह “यं पन अतीते आयूहित न्तिआदिमाह । अतीतस्सेव कम्मस्स 
अतिक्कन्तविपाककालस्स च पच्चुप्पन्नभवे परिनिब्बायन्तस्स च अविपच्चमानविपाकं गहेत्वा “अहोसि कम्मं नत्थि 
कम्मविपाको"ति वुत्तन्ति आह “अलद्धविपाकवार न्तिआदि। अतीतस्सेव कम्मस्स विपाकारहस्स 
अविपक्कविपाकस्स अनागतभवे पच्चयसम्पत्तिया विपच्चितब्बं विपाकं गहेत्वा “अहोसि कम्मं भविस्सति 
कम्मविपाको “ति वुत्तन्ति दस्सेन्तो “यं पन अतीते आयूहित न्तिआदिमाह । अतीतस्सेव कम्मस्स 
अतिक्कन्तविपाककालस्स च अनागतभवे परिनिब्बायितब्बस्स अविपच्चितब्बविपाकञ्च गहेत्वा “अहोसि कम्मं न 
भविस्सति कम्मविपाको'ति वुत्तन्ति आह “यं अनागते विपाकवारं न लभिस्सतीतिआदि। एवं ताव अतीतकम्मं 
अतीतपच्चुप्पन्नानागतविपाकाविपाकवसेन छधा दस्सितं । 


इदानि पच्चुप्पन्नभवे कतस्स दिट्टधम्मवेदनीयस्स इधेव विपच्चमानं विपाकं गहेत्वा “अत्थि कम्मं अत्थि 
कम्मविपाको ति वुत्तन्ति दस्सेन्तो “यं पन एतरहि आयूहित न्तिआदिमाह। यं पन एतरहि विपाकवारं न 
लभतीतिआदिना तस्सेव पच्चुप्पन्नस्स कम्मस्स पच्चयवेकल्लेन इध अविपच्चमानञ्च दिद्ठेव धम्मे परिनिब्बायन्तस्स इध 
अविपच्चमानञ्च विपाकं गहेत्वा “अत्थि कम्मं नत्थि कम्मविपाको ति वुत्तन्ति दस्सेति। पच्चुप्पन्नस्सेव कम्मस्स 
उपपज्जवेदनीयस्स अपरपरियायवेदनीयस्स च अनागतभवे विपच्चितब्बविपाकं गहेत्वा “अत्थि कम्मं भविस्सति 
कम्मविपाको ति वृत्तन्ति आह “यं पन एतरहि आयूहितं अनागते विपाकवारं लभिस्सती”तिआदि । पच्चुप्पन्नस्सेव 
कम्मस्स उपपज्जवेदनीयस्स पच्चयवेकल्लेन अनागतभवे अविपच्चितब्बञ्च अनागतभवे परिनिब्बायितब्बस्स 
अपरपरियायवेदनीयस्स अविपच्चितब्बञ्च विपाकं गहेत्वा “अत्थि कम्मं न भविस्सति कम्मविपाको ति वुत्तन्ति आह 
“यं पन विपाकवारं न लभिस्सती तिआदि। 


एवञ्च पच्चुप्पन्नकम्मं पच्चुप्पन्नानागतविपाकाविपाकवसेन चतुधा दस्सेत्वा इदानि अनागतभवे कतस्स कम्मस्स 
अनागते विपच्चितब्बविपाकं गहेत्वा “भविस्सति कम्मं भविस्सति कम्मविपाको ति वृत्तन्ति दस्सेन्तो “यं पनानागते 
आयूहिस्सती”तिआदिमाह । तस्सेव अनागतस्स कम्मस्स पच्चयवेकल्लेन अविपच्चितब्बञ्च अनागतभवे 
परिनिब्बायितब्बस्स अविपच्चितब्बञ्च विपाकं गहेत्वा “भविस्सति कम्मं न भविस्सति कम्मविपाको ति वुत्तन्ति आह 
“यं पन विपाकवारं न लभिस्सती”तिआदि। एवं अनागतकम्मं अनागतविपाकाविपाकवसेन द्विधा दस्सितं । 
एवन्तिआदिना यथावुत्तद्वादसकम्मानि निगमेति। 


इदानि सब्बेसु यथावुत्तप्पभेदेसु कम्मेसु यानि अभिधम्मनयेन विभत्तानि सोळस कम्मानि, यानि च 
पटिसम्भिदामग्गपरियायेन विभत्तानि द्वादस कम्मानि, तानि सब्बानि सुत्तन्तिकपरियायेन विभत्तेसु एकादसविधेसुयेव 
कम्मेसु अन्तोगधानि, तानि च दिट्टधम्मवेदनीयउपपज्जवेदनीयअपरपरियायवेदनीयेसु तीसुयेव अन्तोगधानीति दस्सेन्तो 
“इति इमानि चेवा”तिआदिमाह। तत्थ अत्तनो ठाना ओसक्कित्वाति अत्तनो यथावृत्तद्वादससोळसप्पभेदसङ्घातट्ठानतो 

परिहापेत्वा, तं तं पभेदं हित्वाति वृत्तं होति। एकादस कम्मानियेव भवन्तीति तंसभावानंयेव कम्मानं द्वादसधा 
सोळसधा च विभजित्वा वुत्तत्ता एवमाह । यस्मा एकादसधा वृत्तकम्मानि दिटटधम्मवेदनीयानि वा सियुं उपपज्जवेदनीयानि 
वा अपरपरियायवेदनीयानि वा, तस्मा वृत्तं “तीणियेव कम्मानि होन्ती””ति। 


तेसं सङ्कमनं नत्थीति तेसं दिट्ुधम्मवेदनीयादीनं सङ्कमनं नत्थि, सङ्कमनं उपपज्जवेदनीयादिभावापत्ति। तेनाह 
“ यथाठानेयेव तिट्रुन्ती ति, अत्तनो दिद्रधम्मवेदनीयादिड्टानेयेव तिट्ठन्तीति अत्थो। दिट्टुधम्मवेदनीयमेव हि 
पठमजवनचेतना, उपपज्जवेदनीयमेव सत्तमजवनचेतना, मज्झे पञ्च अपरपरियायवेदनीयमेवाति नत्थि तेसं अञ्ञमञ्ञं 
सङ्गहो, तस्मा अत्तनो अत्तनो दिट्टुधम्मवेदनीयादिसभावेयेव तिट्ठन्ति तेनेव भगवता - “दिट्ठे वा धम्मे, उपपज्ज वा, अपरे 
वा परियाये "ति तयो विकप्पा दस्सिता। तेनेवाह “दिट्टुधम्मवेदनीयं कम्म न्तिआदि । तत्थ “दिट्ठे वा धम्मे”ति सत्था न 
वदेय्याति असति नियामे न वदेय्य। यस्मा पन तेसं सङ्कमनं नत्थि, नियतसभावा हि तानि, तस्मा सत्था “दिट्ठे वा 
धम्मेतिआदिमवोच | 


सुक्कपक्खेति “अलोभो निदानं कम्मानं समुदयाया 'तिआदिना आगते कुसलपकखे। निरुद्धेति अरियमग्गाधिगमेन 
अनुप्पादनिरोधेन निरुद्धे । तालवत्थु विय कतन्ति यथा ताले छिन्ने ठितड्टाने किञ्चि न होति, एवं कम्मे पहीने किञ्चि न 
होतीति अत्थो । तालवत्थूति वा मत्थकच्छिन्नो तालो वुत्तो पत्तफलमकुलसूचिआवीनं अभावतो। ततो एव सो 
अविरुळिहधम्मो | एवं पहीनकम्मो सत्तसन्तानो। तेनाह “मत्थकच्छिन्नतालो विया ति । अनुअभावं कतं पच्छतो 
धम्मप्पवत्तिया अभावतो। तेनाह “यथा तिआदि । अप्पवत्तिकतकालो वियाति बीजानं सब्बसो अप्पवत्तिया कतकालो 
विय। छिन्नमूलकानन्ति किलेसमूलस्स सब्बसो छिन्नत्ता छिन्नमूलकानं । किलेसा हि खन्धानं मूलानि । 


वेदनीयन्ति वेदितब्बं। अञ्ञं वत्थु नत्थीति अञ्ञं अधिट्ठानं नत्थि। सुगतिसञ्जितापि हेट्टिमन्तेन सङ्घारदुकखतो 
अनपगतत्ता दुग्गतियो एवाति वुत्तं “सब्बा दुग्गतियो”ति, एवं वा एत्थ अत्थो दडुब्बो। लोभो एतस्स कारणभूतो अत्थीति 
लोभ, लोभनिमित्तं कम्मं । तथा दोसन्ति एत्थापि। तेनाह “लोभदोससीसेन लोभजञ्च दोसजञ्च कम्ममेव 
निदिट्ठ न्ति। बड्टविवडन्ति वट्टञ्च विवट्टञ्च | 


निदानसुत्तवण्णना निट्टिता। 
५. हत्थकसुत्तवण्णना 


३५. पञ्चमे आळवियन्ति आळविरड्रे, न आळविनगरे। तेनाह “आळवियन्ति आळविरद्रे'ति। अथाति 
अविच्छेदत्थे निपातो । तत्थ भगवतो निसज्जाय अविच्छिन्नाय एवाति अत्थो। तेनाह “एव न्तिआदि । हत्थतो हत्थं 
गतत्ताति आळवकस्स यक्खस्स हत्थतो सम्मासम्बुद्भस्स हत्थं, ततो राजपुरिसानं हत्थं गतत्ता। 


माघस्साति माघमासस्स। एवं फग्गुनस्साति एत्थापि । खुरन्तरेहि कद्दमो उग्गन्त्वा तिट्टुतीति कद्दमो खुरन्तरेहि 
उगान्त्वा तिट्ठति । चतूहि दिसाहि वायन्तो वातो वेरम्भोति वुच्चति वेरम्भवातसदिसत्ता। 


पञ्चद्वारकायन्ति पञ्चद्वारानुसारेन पवत्तं विञ्ञाणकायं । खोभयमानाति किलेसखोभवसेन खोभयमाना चित्तं 
सङ्घोभं करोन्ता | चेतसिकाति मनोद्वारिकचित्तसन्निस्सिता। तेनाह “मनोद्वारं खोभयमाना ति। सो रागोति तंसदिसो 
रागो। भवति हि तंसदिसे तब्बोहारो यथा “सा एव तित्तिरिका, तानि एव ओसधानी"ति। यादिसो हि एकस्स पुग्गलस्स 

उप्पज्जनकरागो, तादिसो एव ततो अञ्ञस्स रागभावसामञ्ञतो । तेन वुत्तं “तथारूपो रागोतिआदि। 
इच्छितालाभेन रजनीयेसु वा निरुद्धेसु वत्थूसु दोमनस्सुप्पत्तिया दोसपरिळाहानं सम्भवो वेदितब्बो। 


न लिम्पति अनुपलित्तचित्तत्ता। सीतिभूतो निब्बुतसब्बपरिळाहत्ता। आसत्तियो वुच्चन्ति तण्हायो तत्थ तत्थ 
आसञ्जनट्ठेन। दरथन्ति परिळाहजातं । चेतसोति सामिवचनं । 


हत्थकसुत्तवण्णना निट्टिता। 
६. देवदूतसुत्तवण्णना 


३६. छट्ठे देवदूतानीति लिङ्गविपल्लासं कत्वा वृत्तन्ति आह “देवदूता ति, उभयलिङ्गं वा एतं पदं, तस्मा 
नपुंसकलिङ्गवसेन पाळियं वृत्तस्स पुल्लिङ्गवसेन अत्थदस्सनं कतं। देवोति मच्चूति अभिभवनट्रेन सत्तानं अत्तनो वसे 
बत्तापनतो मच्चुराजा “देवो”ति वुच्चति । यथा हि देवो पकतिसत्ते अभिभवति, एवं मच्चु सब्बसत्ते अभिभवति, तस्मा देवो 
वियाति देवो। “तस्स दूता” ति वत्वा इदानिस्स दूते तेसं दूतभावञ्च विभावेतुं “जिण्णब्याधिमता ही 'तिआदि वृत्तं। तेन 
चोदनत्थेन देवस्स दूता वियाति देवदूताति दस्सेति। “अहँ असुकं पमहितुं आगमिस्सामि, तुवं तस्स केसे गहेत्वा मा 
विस्सज्जेही "ति मच्चुदेवस्स आणाकरा दूता वियाति हि दूताति वुच्चन्ति । 


इदानि सद्धातब्बट्ठेन देवा विय दूताति देवदूताति दस्सेन्तो “देवा विय दूता तिआदिमाह। तत्थ 
अलङ्कतप्पटियत्तायाति इदं अत्तनो दिब्बानुभावं आविकत्वा ठितायाति दस्सनत्थं वृत्तं । देवताय ब्याकरणसदिसमेव 
होति न चिरस्सेव जराब्याधिमरणस्स सम्भवतो । विसुद्धिदेवानन्ति खीणासवब्रह्मानं । ते हि चरिमभवे बोधिसत्तानं 
जिण्णादिभेदं दस्सेन्ति, तस्मा अन्तिमभविकबोधिसत्तानं विसुद्धिदेवेहि उपड्ठापितभावं उपादाय तदञ्जेसम्पि तेहि 
अनुपट्टापितानम्पि तथा वोहरितब्बता परियायसिद्धाति वेदितब्बा। दिस्वावाति विसुद्धिदेवेहि दस्सिते दिस्वाव। ततोयेव हि 
ते विसुदधिदेवानं दूता वुत्ता। 


कस्मा आरद्धन्ति केवलं देवदूते एव सरूपतो अदस्सेत्वाति अधिप्पायो। देवानं दूतानं दस्सनूपायत्ता तथा वुत्तन्ति 
दस्सेन्तो “देवदूता...पे०... समनुयुञ्जती”ति आह । तत्थ देवदूता...पे०... दस्सनत्थन्ति देवदूतानं अनुयुञ्जनट्ठानूपगस्स 
कम्मस्स दस्सनत्थं । 


एकच्चे थेराति अन्धकादिके विञ्ञाणवादिनो च सन्धाय वदति। नेरयिके निरये पालेन्ति ततो निग्गन्तुं 
अप्पदानवसेन रक्खन्तीति निरयपाला । अथ वा निरयपालताय नेरयिकानं निरयदुक्खेन परियोनद्धाय अलं समत्थाति 
निरयपाला। तन्ति “नत्थि निरयपाला ति वचनं | पटिसेधितमेवाति “अत्थि निरयेसु निरयपाला अत्थि च 
कारणिका”तिआदिना नयेन अभिधम्मे (कथा० ८६६) पटिसेधितमेव। यदि निरयपाला नाम न सियुं, कम्मकारणापि न 
भवेय्य। सति हि कारणिके कम्मकारणाय भवितब्बन्ति अधिप्पायो। तेनाह “यथा ही”तिआदि। एत्थाह - “कि पनेते 
निरयपाला नेरयिका, उदाहु अनेरयिका"ति। किञ्चेत्थ - यदि ताव नेरयिका निरयसंवत्तनियेन कम्मेन निब्बत्ता, सयम्पि 
निरयदुक्खं पच्चनुभवेय्युं, तथा सति अञ्जेसं नेरयिकानं घातनाय असमत्था सियुं, “इमे नेरयिका इमे निरयपाला”ति 
ववत्थानञ्च न सिया। ये च ये घातेन्ति, तेहि समानरूपबलप्पमाणेहि इतरेसं भयसन्तासा न सियुं। अथ अनेरयिका, नेसं 
तत्थ कथं सम्भवोति? वुच्चते - अनेरयिका निरयपाला अनिरयगतिसंवत्तनियकम्मनिब्बत्तितो । 

निरयूपपत्तिसंवत्तनियकम्मतो हि अञ्जेनेव कम्मुना ते निब्बत्तन्ति रक्खसजातिकत्ता। तथा हि वदन्ति सब्बत्थिवादिनो 


“कोधा कुरूरकम्मन्ता, पापाभिरुचिनो तथा। 
दुक्खितेसु च नन्दन्ति, जायन्ति यमरक्खसा 'ति॥ 


तत्थ यदेके वदन्ति “यातनादुक्खं पटिसंवेदेय्युं, अथ वा अज्ञमज्जं घातेय्यु'न्तिआदि, तयिदं असारं निरयपालानं 
नेरयिकभावस्सेब अभावतो। यदिपि अनेरयिका निरयपाला, अयोमयाय पन आदित्ताय सम्पज्जलिताय सजोतिभूताय 
निरयभूमिया परिक्कममाना कथं दाहदुक्खं नानुभवन्तीति? कम्मानुभावतो। यथा हि इद्धिमन्तो चेतोबसिप्पत्ता 
महामोग्गल्लानादयो नेरयिके अनुकम्पन्ता इद्धिबलेन निरयभूमि उपगता दाहदुक्खेन न बाधीयन्ति, एवं सम्पदमिदं ददुब्बं । 


इद्भिविसयस्स अचिन्तेय्यभावतोति चे? इदम्पि तंसमानं कम्मविपाकस्स अचिन्तेय्यभावतो। तथारूपेन हि कम्मुना ते 
निब्बत्ता यथा निरयदुक्खेन अबाधिता एव हुत्वा नेरयिके घातेन्ति, न चेत्तकेन बाहिरविसयाभावो युज्जति इट्ठानिट्ठताय 
पच्चेकं द्वारपुरिसेसुपि विभत्तसभावत्ता। तथा हि एकच्चस्स द्वारस्स पुरिसस्स च इड्टं एकच्चस्स अनिट्ठं, एकच्चस्स च 
अनिट्टं एकच्चस्स इटं होति। एवञ्च कत्वा यदेके वदन्ति “नत्थि कम्मवसेन तेजसा परूपतापन”न्तिआदि, तदपाहतं 
होति। यं पन वदन्ति “अनेरयिकानं तेसं कथं तत्थ सम्भवो ति निरये नेरयिकानं यातनासब्भावभावतो। 
नेरयिकसत्तयातनायोग्गञ्हि अत्तभावं निब्वत्तेन्तं कम्मं तादिसनिकन्ति विनामितं निरयट्ठाने एव निब्बत्तेति। ते हि नेरयिकेहि 
अधिकतरबलारोहपरिणाहा अतिविय भयानकदस्सना कुरूरतरपयोगा च होन्ति । एतेनेव तत्थ नेरयिकानं 
विबाधककाकसुनखादीनम्पि निब्बत्तिया अत्थिभावो संवण्णितोति दहुब्बो। 


कथमञ्ञगतिकेहि अञ्जगतिकबाधनन्ति च न वत्तब्बं अञ्ञत्थापि तथा दस्सनतो। यं पनेके वदन्ति “असत्तसभावा 
एव निरये निरयपाला निरये सुनखादयो चा“ ति, तम्पेतेसं मतिमत्तं अज्जत्थ तथा अदस्सनतो। न हि काचि अत्थि तादिसी 
धम्मप्पवत्ति, या असत्तसभावा, सम्पतिसत्तेहि अप्पयोजिता च अत्थकिच्चं साधेन्ती दिट्ठपुब्बा। पेतानं पानीयनिवारकानं 
दण्डादिहत्थानञ्च पुरिसानं सब्भावे असत्तभावे च विसेसकारणं नत्थीति तादिसानं सब्भावे कि पापकानं वत्तब्बं । 
सुपिनोपघातोपि अत्थकिच्चसमत्थताय अप्पमाणं दस्सनादिमत्तेनपि तदत्थसिद्धितो । तथा हि सुपिने आहारूपभोगादिना न 
अत्थसिद्भि, इद्धिनिम्मानरूपं पनेत्थ लद्धपरिहारं इद्धिविसयस्स अचिन्तेय्यभावतो। इधापि कम्मविपाकस्स 
अचिन्तेय्यभावतोति चे? तं न, असिद्धत्ता नेरयिकानं कम्मविपाको निरयपालाति सिद्धमेत्त, वुत्तनयेन पाळितो च तेसं 
सत्तभावो एव सिद्धो। सक्का हि वत्तुं सत्तसङ्घाता निरयपालसञ्जिता धम्मप्पवत्ति साभिसन्धिकपरूपघाति 
अत्थकिच्चसब्भावतो ओजाहारादि रक्खससन्तति विय। अभिसन्धिपुब्बकता चेत्थ न सक्का पटिक्खिपितुं तथा तथा 
अभिसन्धिया घातनतो। ततो एव न सङ्घातपब्बतेहि अनेकन्तिकता। ये पन वदन्ति “भूतविसेसा एव ते 
बण्णसण्ठानादिविसेसवन्तो भेरवाकारा नरकपालाति समञ्जं लभन्ती"ति, तदसिद्धं उजुकमेव पाळियं “अत्थि निरये 
निरयपाला"ति वादस्स पतिट्ठापितत्ता। 


अपिच यथा अरियविनये नरकपालानं भूतमत्तता असिद्धा, तथा पञ्जत्तिमत्तवादिनोपि भूतमत्तता असिद्धा सब्बसो 
रूपधम्मानं अत्थिभावस्सेव अप्पटिजाननतो। न हि तस्स भूतानि नाम परमत्थतो सन्ति। यदि परमत्थं गहेत्वा वोहरति, 
अथ कस्मा चकखुरूपादीनि पटिक्खिपतीति? तिइतेसा अनवड़िततक्कानं अप्पहीनविपल्लासानं वादवीमंसा। एवं अत्थेव 
निरये निरयपालाति निट्टमेत्थ गन्तब्बं । सति च नेसं सब्भावे असतिपि बाहिरे विसये नरके विय देसादिनियमो होतीति वादो 

न सिज्झति, सति एव पन बाहिरे विसये देसादिनियमोति ददुब्बं । 


देवदूतसरापनवसेन सत्ते यथूपचिते पुञ्ञकम्मे यमेति नियमेतीति यमो | तस्स यमस्स वेमानिकपेतानं राजभावतो 
रञ्ञो। तेनाह “यमराजा नाम वेमानिकपेतराजा”ति। कम्मविपाकन्ति अकुसलकम्मविपाकं । वेमानिकपेता हि 
कण्हसुक्कवसेन मिस्सकं कम्मं कत्वा विनिपातिकदेवता विय सुक्केन कम्मुना पटिसन्धिं गण्हन्ति। तथा हि 
मग्गफलभागिनोपि होन्ति, पवत्तियं पन कम्मानुरूपं कदाचि पुञ्जफलं, कदाचि अपुञ्जफलं पच्चनुभवन्ति। येसं पन 
अरियमग्गो उप्पज्जति, तेसं मग्गाधिगमतो पट्ठाय पुञ्जफलमेव उप्पज्जतीति दडुब्बं । अपुञ्ञफलं पुब्बे विय कटुकं न होति, 
मनुस्सत्तभावे ठितानं विय मुदुकमेव होतीति अपरे। धम्मिको राजाति एत्थ तस्स धम्मिकभावो धम्मदेवपृत्तस्स विय 
उण्पत्तिनियतो धम्मतावसेन वेदितब्बो । द्वारेसूति अवीचिमहानरकस्स चतूसु द्वारेसु । खीणासवा ब्राह्मणा नाम 
उक्कटुनिद्देसेन । 


अनुयोगवत्तन्ति अनुयोगे कते वत्तितब्बवत्तं। आरोपेन्तोति कारापेन्तो, अत्तनो पुच्छं उद्दिस्स पटिवचनं दापेन्तो 
पुच्छति | परस्स हि अधिप्पायं ञातुं इच्छन्तो तदुपगं पयोगं करोन्तो पुच्छति नाम । लद्धिन्ति गाहं । पतिट्टापेन्तोति तत्थ 
निच्चकालं कारापेन्तो। कारणं पुच्छन्तोति युत्ति पुच्छन्तो। समनुभासतीति यथानुयृत्तमत्थं विभूतं कत्वा कथेति। 


जिण्णन्ति जरापत्तिया जिण्णं। एकच्चो दहरकालतो पड़ाय पण्डुरोगादिना अभिभूतकायताय जिण्णसदिसो होति, 
अयं न तथा जरापत्तिया जिण्णोति दस्सेति। गोपानसी विय वङ्कन्ति वङ्कगोपानसी विय वङ्कं । न हि वङ्कभावस्स 
निदस्सनत्थं अवङ्कगोपानसी गय्हति। भग्गन्ति भग्गसरीरं कटियं भग्गकायत्ता। तेनाह “इमिनापिस्स वङ्कभावमेव 
दीपेती”ति। दण्डपटिसरणन्ति ठानगमनेसु दण्डो पटिसरणं एतस्साति दण्डपटिसरणं तेन विना वत्तितुं असमत्थत्ता। 
तेनाह “दण्डदुतिय”न्ति। जरातुरन्ति जराय पत्थतसंकिलन्तकायं। सब्बसो किमिहतं विय महाखल्लाटं सीसमस्साति 
महाखल्लाटसीसं। सञ्जातवलिन्ति समन्ततो जातवलिकं । जराधम्मोति जरापकतिको । तेनाह ““जरासभावो”ति। 
सभावो च नाम तेजोधातुया उण्हता विय न कदाचि विगच्छतीति आह “अपरिमुत्तो जराया”तिआदि। 


अत्थतो एवं वदति नाम, वाचाय अवदन्तोपि अत्थापत्तितो एवं वदन्तो विय होति विञ्जूनन्ति अत्थो। तरुणो 
अहोसिं योब्बनेन समन्नागतो। ऊरूनं बलं एतस्स अत्थीति ऊरुबली । तेन दूरेपि गमनागमनलङ्घनादिसमत्थतं दस्सेति, 
बाहुबलीति पन इमिना हत्थेहि कातब्बकिच्चसमत्थतं, जवग्गहणेन वेगसा पवत्तिसमत्थतं । अन्तरहिताति नट्ठा। एत्थ च न 
खो पनाहन्तिआदि जराय देवदूतभावदस्सनं । तेनाह “तेनेस देवदूतो नाम जातो'ति। आबाधस्स अत्थिताय 
आबाधिकं। विविधं दुक्खं आदहतीति व्याधि, विसेसेन वा आधियति एतेनाति ब्याधि, ब्याधि संजातो एतस्साति ब्याधितं। 
एस नयो दुक्खितन्ति एत्थापि। 


दुतियं देवदूतन्ति एत्थापि वृत्तनयेनेव अत्थो वेदितब्बो। ब्याधिना अभिहतोति व्याधिना बाधितो, उपद्दुतोति अत्थो। 


विपरिभिन्नवण्णोति विपरिभिन्ननीलवण्णो । तञ्हि यत्थ यत्थ गहितपुब्बकं, तत्थ तत्थ पण्डुवण्णं, मंसुस्सदद्ठाने 
रत्तवण्णं, येभुय्येन च नीलसाटकपारुतं विय होति । तेन वुत्तं “विपरिभिन्ननीलवण्णो"ति। 


“को लभति, को न लभती ति निरयुपगस्सेव बसेनायं विचारणाति “येन ताव बहु पापं कत न्तिआदि आरद्धं । 
बहु पापं कतन्ति बहुसो पापं कतं । तेन पापस्स बहुलीकरणमाह । बहूति वा महन्तं । महत्थोपि हि बहुसद्दो दिस्सति “बहु 

वत कतं अस्सा"तिआदीसु, गरुकन्ति वुत्तं होति। सो गरुकं बहुलं वा पापं कत्वा ठितो निरये निब्बत्ततियेव, न 
यमपुरिसेहि यमस्स सन्तिकं नीयतीति। परित्तन्ति पमाणपरित्तताय कालपरित्तताय च परित्तं। पुरिमस्मिं अत्थे अगरूति 
अत्थो, दुतियस्मिं अबहुलन्ति। यथावुत्तमत्थं उपमाय विभावेतुं “यथा हीतिआदि वुत्तं। कत्तब्बमेव करोन्तीति दण्डमेव 
करोन्ति। अनुविज्जित्वाति वीमंसित्वा | विनिच्छयट्टानन्ति अट्टकरणट्ठानं। परित्तपापकम्माति दुब्बलपापकम्मा। अत्तनो 
धम्मतायाति परेहि असारियमानेपि अत्तनो धम्मताय सरन्ति। ते हि पापकम्मस्स दुब्बलभावतो कतूपचितस्स च 
ओकासारहकुसलकम्मस्स बलवभावतो अत्तनो धम्मतायपि सरन्ति। सारियमानापीति “इदं नाम तया कतं 
पुञ्जकम्म”न्ति परेहि सारियमानापि। 


आकासचेतियन्ति गिरिसिखरे अब्मोकासे विवटङ्गणे कतचेतियं । रत्तपटेनाति रत्तवण्णेन पटेन पूजेसि पटाकं 
कत्वा। अग्गिजालसहन्ति पटपटायन्तं नरके अग्गिजालसहं सुत्वाव। अत्तना पूजितपटं अनुस्सरीति तदा पटाकाय 
वातप्पहारसद्दे निमित्तस्स गहितत्ता “मया तदा आकासचेतिये पूजितरत्तपटसद्दो विया"ति अत्तना पूजितपटं अनुस्सरि। 


सुमनपुप्फकुम्भेनाति कुम्भपरिमाणेन सुमनपुप्फरासिना। “दसाधिकं नाळिसहस्सकुम्भ"न्ति केचि, 
““पञ्चअम्बण”न्ति अपरे । तीहिपि न सरति बलवतो पापकम्मेन ब्यामोहितो । तुण्ही अहोसीति “कम्मारहो अय”न्ति 
तत्थ पटिकारं अपस्सन्तो तुण्ही अहोसि। 


एकपक्खच्छदनमत्ताहीति मञ्झिमप्पमाणस्स गेहस्स एकच्छदनप्पमाणेहि । सुत्ताहतं करित्वाति काळसुत्तं पातेत्वा । 
यथा रथो सब्बसो पज्जलितो होति अयोमयो, एवं युगादयोपिस्स पज्जलिता सजोतिभूता एव होन्तीति आह ““सद्धि...पे०... 
रथे योजेत्वा ति । महाकूटागारप्पमाणन्ति सत्तभूमकमहाकूटागारप्पमाणं । 


विभत्तोति सत्तानं साधारणेन पापकम्मुना विभत्तो। हीनं कायन्ति हीनं सत्तनिकायं, हीनं वा अत्तभावं। उपादानेति 
चतुब्बिधे उपादाने। अत्थतो पन तण्हादिट्टिग्गाहोति आह “तण्हादिट्रिग्गहणे'ति। सम्भवति जरामरणं एतेनाति सम्भवो, 
उपादानन्ति आह “जातिया च मरणस्स छ कारणभूते ति । अनुपादाति अनुपादाय | तेनाह “अनुपादियित्वा ति । 
सकलवदुदुक्खे अतिक्कन्ताति चरिमचित्तनिरोधेन वट्टुदुक्खस्स किलेसानम्पि असम्भवतो सब्बं वट्टदुक्खं अतिक्कन्ता । 


देवदूतसुत्तवण्णना निट्टिता। 
७. चतुमहाराजसुत्तवण्णना 


३७. सत्तमे अमा सह वत्तन्ति तस्मिं तस्मिं किच्चेति अमच्चा, सहिता। परिसति भवाति पारिसज्जा, परिवारट्ठानिया 
परिसापरियापन्ना । तेनाह “परिचारिकदेवता”ति। ताताति आलपनं । एवन्ति “कच्चि बहू मनुस्सा"तिआदिना 
बुत्ताकारेन। अहु वारेति एकस्मिं अट्टमासे चतुक्खत्तुं तथा इतरस्मिन्ति एवं अट्ट वारे। अधिद्रुहन्तीति अधितिइ्ठन्ति | 
पटिजागरोन्तीति पटि पटि जागरोन्ति। पुञ्ञं करोन्ता हि सत्ता जागरोन्ति नाम कातब्बकिच्चप्पसुतत्ता, इतरे पन सुपन्ति 
नाम सहितपरहितविमुत्तत्ता । चातुहसिउपोसथस्स अनुगमनं विय पन्नरसिउपोसथस्स पच्चुग्गमनं न लब्भति 
दिवसाभावतो। 


ततोति ततो ततो। तं उपनिस्सायाति ता ता गामनिगमराजधानियो उपनिस्साय। अधिवत्थाति आरामवनरुक्खादीसु 
अधिवत्था देवता । तेति ते देवा। सन्धाय कथेतीति भगवा कथेति। वुत्तन्ति अट्ठकथायं वृत्तं । 

निच्चं निबद्धं उपोसथो संवच्छरे संवच्छरे पटि पटि हरितब्बतो पवत्तेतब्बतो पाटिहारियपक्खो नाम। गुणङ्गेहीति 
उपोसथङ्गेहि । 


बुत्थवासोति वुसिततब्रह्मचरियवासो। कत्तब्बकिच्चन्ति दुक्खादीसु परिञ्ञातादिकिच्चं । ओतारेत्वाति छड्टेत्वा । 
परिक्खीणभवसंयोजनोति सब्बसो खीणभवबन्धनो । कारणेन जानित्वाति विपस्सनापञ्ञजासहिताय मग्गपञ्ञाय चत्तारि 
अरियसच्चानि जानित्वा। 


जानन्तोति “अरहन्तानं अनुकरणप्पटिपत्ति एसा, यदिदं सम्मदेव उपोसथानुद्ठान' न्ति एवं उपोसथकम्मस्स गुणं 
जानन्तो। एवरूपेनाति यादिसो भगवतो उपोसथभावो विहितो, एवरूपेन अरहन्तानुकरणेन उपोसथकम्मेन। सक्का 
पहितत्तो विपस्सनं उस्सुक्कापेत्वा खीणासवसम्पत्ति पापुणितुं। अट्टुमं उत्तानत्थमेव सत्तमे वृत्तनयत्ता। 


चतुमहाराजसुत्तवण्णना निट्टिता। 
९. सुखुमालसुत्तवण्णना 


३९. नवमे निहुक्खोति कायिकचेतसिकदुक्खविरहितो। सदुक्खे हि सविघाते सुखुमालत्ता अनवसरा, तस्मा सुखितो 
निहुक्खताय सुखुमालो नाम । यावस्स सुखुमालत्ता परमुक्कंसगताति आह “परमसुखुमालो 'ति। अतिविय सुखुमालोति 
अत्थो। अन्तमतीतं अच्चन्तं । सब्बदा सुखुमालोति आह “सततनिहुक्खो ति | चरियकालेति बोधिचरियाय चरणकाले । 
तेनाति बोधिसत्तेन। अञ्ञत्थ पन पदुमन्ति रत्तं कमलं । पुण्डरीकन्ति सेतं वुच्चति । इतराति इतरपोकखरणियो । 
“बोधिसत्तस्स किरा'तिआदिकं पोक्खरणीनं उप्पत्तिदस्सनं। कुद्दालकम्मकारेति खणके | पोक्खरणिट्टानानीति 
पोक्खरणिखणनयोग्गड्डानानि । गण्हापेसीति खणापेसि | पोकखरणिसद्दो चेत्थ तादिसे जलासये निरुळहो दडुब्बो 
पङ्कजादिसद्दा विय सोपानबाहुकानं मत्थकड्टानं उण्हीसन्ति अधिप्पेतं। उदकसेचननाळिकाति 
उदकच्छटाविस्सज्जननाळियन्तानि । पञ्चविधाति वण्णवसेन जातिवसेन च। 


खो पनस्साति निपातमत्तं। कासिक-सद्दो अतिविय सण्हे सुखुमे महग्घवत्थे निरुळहो, अञ्जस्मिम्पि तथाजातिके 
रुळिहवसेन पवत्ततीति दढुब्बं । तेनाह “अकासिक चन्दन न्ति। हेमन्ते वासो हेमन्तं, हेमन्तं अरहतीति हेमन्तिको, 
पासादो। “इतरेसुपि एसेव नयो”ति वत्वा तदेव नेसं अरहतं दस्सेतुं “तत्थ हेमन्तिकोतिआदि वुत्तं । सजालानीति 
सजालवातपानानि, उदकयन्तानीति उदकधाराविस्सन्दनकयन्तानि। पासादमत्थकेति पासादस्स उपरिआकासतले। 
बन्धित्वाति पयोजितयन्ते सुक्खमहिंसचम्मं बन्धित्वा। यन्तं परिवत्तेत्वाति यथापयोजितं यन्तं पासाणारोपनत्थञ्चेव पुन 
तेसं विस्सज्जनत्थञ्च परिवत्तेत्वा | तस्मिं विस्सज्जेन्तीति छदनपिट्ठे बद्धसुकखमहिंसचम्मे विस्सज्जेन्ति। 


सहस्सथामन्ति पुरिससहस्सबलं, पुरिससहस्सेन वहितब्बभारवहं । पल्लङ्के निसिन्नोवाति रतनमयपल्लङ्के 
यथानिसिन्नो एव। उप्पतनाकारपत्तन्ति उप्पतित्वा ठितं विय। जियं पोथेन्तस्साति जियाघातं करोन्तस्स। 
जियप्पहारसद्दोति जियाघातसद्दो। यन्ते बद्धन्ति यन्तबद्धं कत्वा ठपितं । सद्दन्तरेति थाममञ्झिमस्स पुरिसस्स 
सहसवनट्ठाने । गावुतस्स चतुत्थो भागो कोसोतिपि वुच्चति द्विसहस्सदण्डप्पमाणट्ठानं । 


सब्बड्रानानीति महापुरिसस्स तानि तानि सब्बानि वसनट्ठानानि सिखाबद्धोति पुरिससभावस्सेव विसेसतो 
दस्सनमेतं। न उप्पिलावितभावत्थन्ति उप्पिलावितभावसङ्घातं अत्थं न कथेसीति अत्थो। तस्स हि बोधिमूलेयेव 

सेतुघातो। तेनेबाति अप्पमादलक्खणस्स दीपनतो एव। अत्तानं अतिक्कमित्वाति अत्तनो जरापत्ति अचिन्तेत्वा 
अट्टीयति। न पनेस मग्गेन पहीनो तदा मग्गस्स अनधिगतत्ता। सिक्ख पटिक्खिपित्वाति यथासमादिन्नसिक्खं पहाय। 


अविपरीतब्याधिआदिसभावावाति एकन्तेन ब्याधिआदिसभावा एव। एवं जिगुच्छाविहारेनाति एवं सकलस्सेव 
वट्टुदुक्खस्स जिगुच्छनविहारेन विहरन्तस्स। एवं जिगुच्छनन्ति एवं परस्स जिगुच्छनं। परं अजिगुच्छमानोति करुणायनेन 
एवं परं अजिगुच्छन्तो। अभिभोस्मीति अभिभविता अस्मि। उस्साहो अहूति चतुरङ्गसमन्नागतं वीरियमेव 
चतुन्बरिधसम्मप्पधानवीरियञ्च अहोसि, येन मग्गब्रह्मचरियपरायणो जातो। 


सुखुमालसुत्तवण्णना निट्टिता। 
१०. आधिपतेस्यसुत्तवण्णना 


४०. दसमे अभिभवित्वा पवत्तनड्रेन अधिपति यं किञ्चि जेट्क॑ न कारकं अत्तानं अधिपतीति कत्वा अत्ता एव 
अधिपति, ततो आगतं अत्ताधिपतेय्यं । तेनाह “अत्तान न्तिआदि । लोकन्ति सत्तलोकं | सो च खो 
इद्भिविधादिगुणविसेसयुत्तो अधिप्पेतो अधिपतिभावस्स अधिप्पेतत्ता। नवविधं लोकृत्तरधम्मन्ति उक्कडनिद्देसेन वुत्तं । इति 
भवोति एवं सम्पत्तिभवो, तत्थ एवं अभिवुद्धीति । सम्पत्तिभवस्स हेतूति तंतंसम्पत्तिभवस्स तत्थ च अभिवुद्धिया हेतु । 
जातिनिमित्तस्स कम्मभवस्स कतूपचितत्ता जाति अन्तोपविट्टा। जरादीसुपि एसेव नयो हेतुसिद्भिया फलसिद्धितो । 


असल्लीनन्ति न सङ्कोचप्पत्तं। उपट्रिताति कायादिसभावसल्लवखणवसेन उपड्टिता। असम्मुट्ठा सम्मोसाभावतो । 
असारद्धोति सारम्भस्स सारम्भहेतूनञ्च विक्खम्भनेन असारद्धो। एकग्गं अनेकग्गभावस्स दूरसमुस्सापितत्ता। निम्मलं 
कत्वाति रागादिमलानं अपनयनेन मलरहितं कत्वा । गोपायतीति संकिलेसानत्थतो रक्खति। अयन्ति एवंपटिपन्नो 
भिक्खु । सुद्धमत्तानं परिहरति असुद्धभावस्स किलेसस्सपि अभावतो । 


अतिक्कमित्वा मञ्जसीति असक्खि कत्वा मञ्ञसि। ताय तण्हाय निब्बत्तोति तम्मयो, तण्हावसिको। तस्स भावो 
तम्मयता, तस्सा तम्मयताय अभावेन। न हायति पञ्जादिगुणवेपुल्लप्पत्तिया। 


आधिपतेय्यसुत्तवण्णना निट्टिता। 


देवदूतवग्गवण्णना निड्टिता। 
५. चूळवग्गो 


९. सम्मुखीभावसुत्तवण्णना 


४१. पञ्चमस्स पठमे सम्मुखो भवति येन सो सम्मुखीभावो, पुरतो विज्जमानता, तस्मा सम्मुखीभावा। 
पुञ्ञकम्मन्ति दानसङ्घातं पुञ्जकम्मं । द्वे धम्मा सुलभा बाहिरत्ता यथासकं पच्चयसमवायेन लब्भनतो। सद्धा पन 
दुल्लभा पचुरजनस्स अनवट्टितकिच्चत्ता। तेनेवाह “पुथुज्जनस्सा 'तिआदि। 

सम्मुखीभावसुत्तवण्णना निड्टिता। 
२. तिठानसुत्तवण्णना 


४२. दुतिये मच्छरियमेव मलं मच्छरियमलं, चित्तस्स मलीनसभावापादनतो विगतं मच्छरियमलं एत्थाति 
विगतमच्छरियमलं। गेधाभावेन कोचि किञ्चि देन्तोपि तत्थ आसत्ति न विस्सज्जेति, अयं पन न तादिसोति आह 
“विस्सट्डचागो ति। मलीनहत्थोव चित्तविसुद्भिया अभावतो। धोतहत्थोव धोतहत्थेन कातब्बकिच्चसाधनतो । तेन वृत्तं 
- “चित्ते सुद्धे विसुज्झन्ति, इति वुत्तं महेसिना^ति। याचितुं युत्तो याचकानं मनोरथपूरणतो। याचयोगो पयोगासहेहि 
याचकेहि सुटु यृत्तभावतो। तंसमङ्गी एव तत्थ रतो नाम, न चित्तमत्तेनेवाति आह “दानं...पे०... रतो नाम होती” ति। 


“उच्चा, भन्ते ति वत्वा अयं मं उच्चतो वदतीति चिन्तेय्याति पुन “नातिउच्चा तुम्हे ति आह, सरीरेनाति 
अधिप्पायो। मेचकवण्णस्साति नीलोभासस्स। पुच्छीति भिक्खू पुच्छि। भूमियं लेखं लिखन्तो अच्छीति पठमं मञ्चे 
निपज्जित्वा उट्टाय भूमियं लेखं लिखन्तो अच्छि “अखीणासवोति मञ्जना होतू "ति। तथा हि राजा खीणासवस्स नाम... 
पे०... निवत्ति। धजपग्गहितावाति पग्गहितधजाव। सिलाचेतियड्टानन्ति थूपारामस्स च महाचेतियस्स च अन्तरे सिलाय 
कतचेतियड्टानं । चेतियं...पे०... अद्टासि सावकस्स तं कूटागारन्ति कत्वा। 


पच्छाभागेनाति धम्मकथिकस्स थेरस्स पिड्डिपस्सेन गोनसोति मण्डलसप्पो। धम्मस्सवनन्तराय बहूनं 
सग्गमग्गप्पटिलाभन्तरायो भवेय्याति अधिप्पायेन “धम्मस्सवनन्तरायं न करिस्सामी” ति चिन्तेसि। विसं 
विक्खम्भेत्वाति विपस्सनातेजेन विसवेगं विक्खम्भेत्वा । गाथासहस्सन्ति गाथासहस्सवन्तं । पट्ठानगाथायाति 
पट्ठापनगाथाय, आदिगाथायाति अत्थो। पड्ठान...पे०... अवसानगाथं एव ववत्थपेसि, न ट्विन्नं अन्तरे वुत्तं 
किलन्तकायत्ता। सरभाणं सायन्हधम्मकथा | पग्गण्हातीति पच्चक्खं करोन्ती गण्हाति, सक्कच्चं सुणातीति अत्थो। 
धम्मकथनदिवसे धम्मकथिकानं अकिलमनत्थं सद्धा उपासका सिनिद्धभोजनं मधुपानकञ्च देन्ति सरस्स मधुरभावाय 
सप्पिमधुकतेलादिञ्च भेसज्जं । तेनाह “अरियवंसं कथेस्सामीतिआदि। चतूहि दाठाहि डसित्वाति 
दळहदडभावदस्सनं। चरिस्सामीति सम्मानेस्सामि, सक्कच्चं सुणिस्सामीति अत्थो । निम्मथेत्वाति निम्मददित्वा, 
अपनेत्वाति अत्थो। 


तिठानसुत्तवण्णना निड्टिता । 
३. अत्थवससुत्तवण्णना 


४३. ततिये अत्थो नाम फलं, तं एतस्स वसोति अत्थवसो। हेतु, अत्थो एतस्स अत्थीति अत्थो, सो एवाति आह 
““तयो अत्थे तीणि कारणानी ति । धम्मदेसना नाम उक्कट्टुनिद्देसेन चतुन्नं अरियसच्चानं पकासनाति आह 
““चतुसच्चधम्मं पकासेती ति । अटुकथं आणेन पटिसंवेदीति पाळिपदानं अत्थं विवरणञाणेन पटि पटि संवेदनसीलो 
“अयं इमस्स भासितस्स अत्थो"ति। एतेन अत्थपटिसम्भिदाब्यापारमाह । पाळिधम्मं पटिसंवेदीति पाळिगति पाळि 
पदविवरणं पटि पटि संवेदनसीलो । एतेन धम्मपटिसम्भिदाब्यापारमाह । 


अत्थवससुत्तवण्णना निड्टिता। 

४. कथापवत्तिसुत्तवण्णना 


४४. चतुत्थे पवत्तिनीति याव अधिप्पेतत्थनिगमना अविच्छेदेन पवत्तिनी। पटिघाताभावेन अप्पटिहता। 
निय्यानिका सप्पाटिहीरका। 


कथापवत्तिसुत्तवण्णना निदिता । 


७. पण्डितसुत्तवण्णना 


४५. पञ्चमे पण्डितपञ्ञत्तानीति पण्डितेहि पठमं पञ्जत्तानि। कथितानीति सेय्यसो कथितानि । महापुरिसेहीति 
बुद्भबोधिसत्तेहि। करुणाति करुणाचेतोविमुत्ति वृत्ता। पुब्बभागोति तस्स उपचारो। दमोति इन्द्रियसंवरो “मनच्छट्ठानं 
इन्द्रियानं दमन'न्ति कत्वा । अत्तदमनन्ति चित्तदमनं | पुण्णोवादे (म° नि० ३.३९६) “सक्खिस्ससि खो, त्वं पुण्ण, इमिना 
दमूपसमेना ति आगतत्ता दमोति वुत्ता खन्तिपि। आळवके आळवकसृत्ते (सं? नि० १.२४६; सु० नि० १९०) “सच्चा 
दमा चागा"ति एवं वुत्ता पञ्ञापि इमस्मिं सृत्ते “दमो"ति वत्तुं वट्टति। रक्खनं गोपनं पटिजग्गनन्ति मातापितूनं 
मनुस्सामनुस्सकतूपद्दवतो रकखनं, ब्याधिआदिअनत्थतो गोपनं, घासच्छादनादीहि वेय्यावच्चकरणेन पटिजग्गनं । सन्तो 
नाम सब्बकिलेसदरथपरिळाहूपसमेन उपसन्तकायवचीसमाचारताय च। उत्तमड्रेन सन्तानन्ति मत्तेय्यतादीहि सेडुड्रे 
सन्तानं । 


इध इमेसंयेव तिण्णं ठानानं करणेनाति इमस्मिं सुत्ते आगतानं तिण्णं ठानानं करणेन निब्बत्तनेन। एतानि...पे०... 
कारणानीति मातुपट्ठानं पितुपट्टानन्ति एतानि द्वे उत्तमपुरिसानं कारणानि । उत्तमकिच्चकरणेन हि मातापितुउपट्ठाका 
““उत्तमपुरिसा"ति वुत्ता। तेनाह “मातापितु...पे०... वुत्तो”ति। अनुपद्दवभावेन खेमं । 


पण्डितसुत्तवण्णना निड्टिता। 
६. सीलवन्तसुत्तवण्णना 


४६. छड़े लोकियलोकुत्तरमिस्सकन्ति एत्थ “मनुस्सा पुञ्ञं पसवन्ती"ति अविसेसेन वृत्तत्ता भावनामयस्सपि 
पुञ्ञस्स सङ्गण्हनतो लोकुत्तरस्सपि सम्भवो दटुब्बो। 


सीलवन्तसुत्तवण्णना निट्टिता। 
७. सङ्कतलक्खणसुत्तवण्णना 


४७. सत्तमे समेच्च सम्भूय पच्चयेहि कतं सङ्कतं। निमित्तानीति सञ्जाननस्स निमित्तानि। हेतुपच्चयसमवाये 
उप्पज्जनं उप्पादो, अत्तलाभो। वयोति भङ्गो। ठितस्साति उप्पादकखणतो उद्भं ठितिक्खणपत्तस्स। सा पनस्स अवत्था 
उप्पादावत्थाय भिन्नाति कत्वा अञ्ञथत्तं जराति च वुत्ता । यस्मा धम्मो उप्पज्जमानो एव भिज्जति, तथा सति उप्पादभङ्गा 
समानक्खणा सियुं, न च तं युज्जति, तस्मा उप्पादावत्थाय भिन्ना भङ्गाभिमुखावत्था जराति वेदितब्बा। ये पन “सङ्घारानं 
ठिति नत्थी”ति वदन्ति, तेसं तं मिच्छा। यथा हि तस्सेव धम्मस्स उप्पादावत्थाय भिन्ना भङ्गावत्था इच्छिता, अञ्ञथा 
“अञ्जं उप्पज्जति, अञ्ञं निरुज्ञती ति आपज्जति, एवं उप्पज्जमानस्स भङ्गाभिमुखा धम्मा इच्छितब्बा। सा च 

ठितिक्खणो। न हि उप्पज्जमानो भिज्जतीति सक्का विञ्ञातुन्ति। 


सङ्कतन्ति तेभूमका धम्मा पच्चयसमुप्पन्नत्ता। यदि एवं मग्गफलधम्मा कथन्ति आह “मग्गफलानि 
पना”तिआदि। लक्खणकथा हि यावदेव सम्मसनत्था। उप्पादक्खणे उप्पादो, न ठानभङ्गक्खणेसु। कस्मा? 
उप्पादउप्पादकखणानं अञ्जमञ्ञं परिच्छिन्नत्ता। यथा हि उप्पादसङ्कातेन विकारेन उप्पादकखणो परिच्छिन्नो, एवं 
उप्पादकखणेनपि उप्पादो परिच्छिन्नो । सेसद्वयेपि एसेव नयो। धम्मप्पवत्तिमत्ततायपि कालस्स लोकसमञ्जाबसेनेव वुत्तं । 
लक्खणं न सङ्कतं, सङ्घतं न लक्खणन्ति नेसं भेददस्सनं। अवत्थावतो हि अवत्था भिन्नावाति। परिच्छिन्नन्ति एत्थ 
उप्पादवयेहि ताव सङ्कतं परिच्छिन्नं होतु, जराय पन तं कथं परिच्छिन्नन्ति वुच्चति? न वुच्चति परिच्छेदो 
पुब्बन्तापरन्तमत्तेन, अथ खो सभावभेदेनाति नायं दोसो। सङ्कतं धम्मजातं परिच्छिन्नं तब्बन्तं धम्मजातं सङ्घतन्ति 
पञ्ञायति एवं तेसं अभावेन निब्बानमेतन्ति लक्खितब्बतो सञ्जानितब्बतो। इदानि “यथा ही तिआदिना यथावृत्तमत्तं 
उपमाहि विभावेति । 


सङ्घतलक्खणसुत्तवण्णना निट्टिता। 
८. असङ्घतलक्खणसुत्तवण्णना 


४८. अइमे असङ्कतस्साति वृत्तनयेन न सङ्घतस्स । तेनाह “पच्चयेही “तिआदि । यथा उप्पादादीनं भावेन 
सङ्कतधम्मजातं सङ्कतन्ति पञ्जायति, एवं तेसं अभावेन निब्बानं असङ्घतन्ति पञ्जायति। 


असङ्घतलक्खणसुत्तवण्णना निड्िता। 
९. पब्बतराजसुत्तवण्णना 


४९. नवमे इध साल-सद्दो रुकखसामञ्ञपरियायो, न रुक्खविसेसपरियायोति आह “महासालाति महारुक्खा 'ति। 
कुलजेटुकन्ति तस्मिं कुले जेट्टभूतं सामिभूतं । सिलामयो न पंसुमयो मिस्सको च। गामं गामूपचारञ्च ठपेत्वा सब्बं 
अरज्जन्ति आह “अरज्ञस्मिन्ति अगामकट्वाने ति । महन्तो पब्बतो सेलोति योजना | 


पब्बतराजसुत्तवण्णना निट्टिता। 
१०. आतप्पकरणीयसुत्तवण्णना 


५०, दसमे सरीरसम्भवानन्ति सरीरे सम्भूतानं। दुक्खानन्ति अनिट्ठानं । बहलानन्ति निरन्तरप्पवत्तिया अविरळानं । 
तापनवसेनाति दुक्खापनवसेन । तिब्बानन्ति कुरूरानं । तासं यथावृत्तानं अधिवासनाय पहातब्बदुक्खवेदनानं पजहनं नाम 
खमनमेवाति आह “खमनत्थाया ति । आणापेत्वाति “आतप्पं करणीय''न्ति बुद्धाणं विधाय । लोकियलोकुत्तरमिस्सका 
कथिता ससम्भारानं मग्गधम्मानं कथितत्ता। 


आतप्पकरणीयसुत्तवण्णना निट्टिता। 


११. महाचोरसुत्तवण्णना 

५१. एकादसमे महाबलवचोरो महाचोरोति आह “महन्तो बलवचोरो ति बलवचोरोति च महाथामताय 
महापरिवारताय महाचोरियकम्मसमत्थताय च वेदितब्बो । महतं गामनिगमानं विलुप्पनं महाविलोपो। तं तं कारणं 
पक्खिपित्वाति तं तं अकरणमेव कारणं कत्वा तप्पटिबद्भाय कथाय पक्खिपित्वा। अत्थं कथयिस्सन्तीति तस्स तस्स 
अत्थञ्च कथयिस्सन्ति। हरन्ताति अपनेन्ता परिहरन्ता। दसवत्थुकायाति “सस्सतो लोको ति (म० नि० १.२६९) 
आदिदसवत्थुसन्निस्सिताय। अन्तं गहेत्वा ठितदिट्रियाति तमेव सस्सतादिअन्तं गहेत्वा अविस्सज्जेत्वा ठितदिद्टिया । 


महाचोरसुत्तवण्णना निट्टिता। 
चूळवग्गबण्णना निड्टिता। 
पठमपण्णासकं निद्टितं । 
२. दुतियपण्णासकं 
(६) १. ब्राह्मणवग्गो 
९. पठमद्वेब्राह्मणसुत्तवण्णना 


५२. ब्राह्मणवग्गस्स पठमे जराजिण्णाति जरावसेन जिण्णा, न ब्याधिआदीनं वसेन जिण्णसदिसत्ता जिण्णा। 
वयोवुद्धाति वयसो वुद्धिप्पत्तिया वुद्धा, न सीलादिवुद्धिया । जातिमहल्लकाति जातिया महन्तताय चिररत्तञ्ञुताय 
जातिमहल्लका । तयो अद्धे अतिक्कन्ताति पठमो, मञ्झिमो, पच्छिमोति तयो अद्धे अतीता । ततियं वयं अनुप्पत्ताति 
ततो एव पच्छिमं वयं अनुप्पत्ता। अकतभयपरित्ताणाति एत्थ भयपरित्ताणन्ति दुग्गतिभयतो परित्तायकं पुञ्ञं, तं अकतं 
एतेहीति अकतभयपरित्ताणा। पतिड्टाकम्मन्ति सुगतिसङ्घातप्पतिट्टावहं कम्मं | उपसंहरीयतीति सम्पापीयति। 

““उपनीयती' ति वुत्तं, किं केन उपनीयतीति आह “अयञ्हि जातिया जरं उपनीयती”तिआदि। अयन्ति लोको । जातो न 
जातभावेनेव तिट्ठति, अथ खो ततो परं जरं पापीयति, जराय ब्याधिं पापीयति। एवं परतो परं दुकखमेव उपनीयति। 


तायनद्रेनाति रक्खनट्वेन । निलीयनट्रेनाति निलीनद्ठानभावेन। पतिद्ठानट्ठेनाति पतिड्ानभावेन। अवस्सयनद्वेनाति 
अवस्सयितब्बभावेन। उत्तमगतिवसेनाति परमगतिभावेन। 


पठमद्वेब्राह्मणसृत्तवण्णना निद्टिता। 
२. दुतियद्वेब्राह्मणसुत्तवण्णना 
५३. दुतिये भजितब्बद्देन परेसं भाजितब्बद्देन भाजनं, भण्डकं । 
दुतियद्रेब्राह्मणसुत्तवण्णना निद्टिता। 


३-४. अञ्ञतरब्राह्मणसुत्तादिवण्णना 

५४-५५. ततिये येसं रागादीनं अप्पहानेन पुरिसस्स अत्तब्याबाधादीनं सम्भवो, पहानेन असम्भवोति एवं रागादीनं 
पहायको अरियधम्मो महानुभावताय महानिसंसताय च सामं पस्सितब्बोति सन्दिट्रिको । इमिना नयेन सेसेसु पदेसुपि 
यथारहं नीहरित्वा वत्तब्बो । सद्दत्थो पन विसुद्धिमग्गसंवण्णनासु (विसुद्धि० महाटी० १.१४७) वुत्तनयेन वेदितब्बो । चतुत्थं 
उत्तानत्थमेव। 


अञ्जतरब्राह्मणसुत्तादिवण्णना निट्टिता । 
५. निब्बुतसुत्तवण्णना 


५६. पञ्चमे न कालन्तरे पत्तब्बन्ति यदा सच्चप्पटिवेधो, तदा एव लद्धब्बत्ता न कालन्तरे पत्तब्बं। मग्गजाणेन 
उपनेतब्बत्ता उपनेय्यं। उपनेय्यमेव ओपनेस्यिकन्ति आह ““पटिपत्तिया उपगन्तब्ब''न्ति। 


निब्बुतसुत्तवण्णना निड्टिता। 
६. पलोकसुत्तवण्णना 


५७. छट्टे आचरियपाचरियानन्ति आचरियानम्पि आचरियानं । निरन्तरफुटो नेरयिकसत्तेहि निरयगामिकम्मस्स 
कारकानं बहुभावा। उभयम्पेतन्ति यथावुत्तं अत्थद्वयं । घननिवासतन्ति गामानं घनसन्निवासतं । एकन्तेनेव अधम्मोति 
अयोनिसोमनसिकारहेतुकत्ता अनत्थहेतुताय च नियमेनेव अधम्मो। न अधम्मरागोति अधिप्पेतोति परपरिक्खारेसु रागो 
विय न महासावज्जोति कत्वा वुत्तं। तथा हि सकसकपरिक्खारविसयो रागो विसमलोभो विय न एकन्ततो 
अपायुप्पत्तिजनको । परपरिक्खारेसु उप्पज्जमानस्स महासावज्जताय अधम्मरागता। लोभस्स समकालो नाम नत्थि 
कायदुच्चरितादीनं विय अयोनिसोमनसिकारसमुड्डानत्ता। एसाति एसो पापधम्मो। समलोभो विसमलक्खणाभावतो। तथा 
हि तंसमुद्ठानो पयोगो मिच्छाचारोति न वुच्चति। अवत्थुपटिसेवनसङ्कातेनाति यं लोकियसाधुसमनुञ्ञातं रागस्स 
वत्थुट्ठानं, ततो अञ्ञस्मिं वत्थुस्मिं पटिसेबनसङ्घातेन। 


विविधसस्सानन्ति सालिवीहिआदिनानप्पकारसस्सानं । दुस्सस्सन्ति पच्चयदूसेन दूसितं सस्सं। सम्पज्जमानेति 
निप्फज्जनतो पगेव गब्भपरिवुद्धिकाले। पाणकाति सलभादिपाणका । पतन्तीति सस्सानं मत्थके पतन्ति। सलाकामत्तमेव 
सम्पज्जतीति वड्डित्वा गब्मं गहेतुं असमत्थं सम्पञ्जति। तेति वाळअमनुस्सा । लद्धोकासाति यवखाधिपतीहि अनुञ्ञातत्ता 
लद्धोकासा । 


पलोकसुत्तवण्णना निद्ठिता। 
७. वच्छगोत्तसुत्तवण्णना 


५८. सत्तमे महाविपाकन्ति उळारफलं बहुविपाकं | धम्मो नाम कथितकथा “अत्थं दहति विदहती”ति कत्वा। 
अनुधम्मो नाम पटिकथनं “तं अनुगतो धम्मो"ति कत्वा। सह धम्मेनाति सहधम्मो, सो एव सहधम्मिको । धम्मसद्दो चेत्थ 
कारणपरियायोति आह “सकारणो ति । वादस्साति वचनस्स। अनुपातो अनुपच्छा पवत्ति। 

परिपन्थे तिट्ठतीति पारिपन्थिको । पन्थे ठत्वा परेसं सापतेय्यं छिन्दनतो पन्थदूहनचोरो । यदि पच्चवेक्खणञाणं, कथं 
तं असेक्खन्ति आह “असेक्खस्स पवत्तत्ता”ति। इतरानीति सीलक्खन्धादीनि । सयम्पीति पि-सद्दो  असेक्खस्स पवत्ता 
चा ति इममत्थं सम्पिण्डेति। 


निब्बरिसेवनोति विसेवनरहितो विगतविलोमभावो। न उपपरिक्खन्तीति न विचारेन्ति। जाति निब्बत्ति याति 
उपगच्छतीति जातियो, जातोति अत्थो । तेनाह “यत्थ कत्थचि कुलजाते 'ति। 


केवलीति केवलवा, पारिपूरिमाति अत्थो। तेनाह “परिपुण्णभावेन युत्तो”ति। एतं केवलीति पदं। 
अभिञ्ञापारन्ति अभिजानस्स पारं । परियन्तं गतत्ता पारगू। एस नयो सेसपदेसुपि | खेत्तविनिच्छयसवनेनाति “इमेहि 
सीलादिगुणसम्पन्ना सदेवके लोके पुञ्जस्स खेत्तं, तदञ्ञो न खेत्त”'न्ति एवं खेत्तविनिच्छयसवनेन रहिता। 


बच्छगोत्तसुत्तवण्णना निडिता । 
८. तिकण्णसुत्तवण्णना 


५९. अट्टमे दुरासदाति दुरुपसङ्कमना | गरहा मुच्चिस्सतीति मयि एवं कथेन्ते समणो गोतमो किञ्चि कथेस्सति, एवं 
मे बचनमत्तम्पि न लद्भन्ति अयं गरहा मुच्चिस्सतीति। पण्डिताति पण्डिच्चेन समन्नागता । धीराति धितिसम्पन्ना। 
ब्यत्ताति परवादमद्दनसमत्थेन वेय्यत्तियेन समन्नागता । बहुस्सुताति बाहुसच्चवन्तो। वादिनोति वादिमग्गकुसला । 
सम्मताति बहुनो जनस्स साधुसम्मता। पण्डितादिआकारपरिच्छेदन्ति तेसं तेविज्जानं पण्डिताकारादिआकारपरिच्छेदं । 
आकारसद्दो कारणपरियायो, परिच्छेदसद्दो परिमाणत्थोति आह “एत्तकेन कारणेना”ति। 


यथाति येनाकारेन, येन कारणेनाति अत्थो। तेनाह “यथाति कारणवचन'न्ति। “द्वीहिपि पक्खेही ति वत्वा ते 
पक्खे सरूपतो दस्सेन्तो “मातितो च पितितो चाति आह। तेसं पक्खानं वसेनस्स सुजाततं दस्सेतुं यस्स 
माता तिआदि वुत्तं। जनकजनिकाभावेन विनापि लोके मातापितुसमञ्ञा दिस्सति, इध पन सा ओरसपृत्तवसेनेव 
इच्छिताति दस्सेतुं “संसुद्धगहणिको' ति वृत्तं । गब्भं गण्हाति धारेतीति गहणी, गब्भासयसञ्जितो मातुकुच्छिप्पदेसो । 
यथाभृत्तस्स आहारस्स विपाचनवसेन गण्हनतो अछडइनतो गहणी, कम्मजतेजोधातु । 


पिता च माता च पितरो, पितूनं पितरो पितामहा, तेसं युगो पितामहयुगो, तस्मा “याव सत्तमा पितामहयुगा 
पितामहद्वन्दा”ति एवमेत्थ अत्थो दडुब्बो। अहुकथायं पन द्वन्द अग्गहेत्वा “युगन्ति आयुष्पमाणं बुच्चती 'ति वृत्तं । युग- 
सहस्स च अत्थकथा दस्सिता “पितामहोयेव पितामहयुग न्ति । पुब्बपुरिसाति पुरिसग्गहणञ्चेत्थ उक्कट्टुनिद्देसवसेन 
कतन्ति दब्बं । एवञ्हि “मातितो"ति पाळिवचनं समत्थितं होति। अक्खित्तोति अक्खेपो। अनवक्खित्तोति 
सद्भथालिपाकादीसु अनवक्खित्तो न छड्टितो । जातिवादेनाति हेतुम्हि करणवचनन्ति दस्सेतुं “केन कारणेना'तिआदि 


“अक्खित्तो ति इमिना किरियापराधाभावो । संसुद्भजातिकापि हि सत्ता किरियापराधेन खेपं पापुणन्ति । “अनुपक्कुट्टी ति 
इमिना अयुत्तसंसग्गाभावो। अयुत्तसंसग्गञ्हि पटिच्च सत्ता सुद्भजातिका किरियापराधरहितापि अक्कोसं लभन्ति । 


तन्ति गरहावचनं । मन्ते परिवत्तेतीति वेदे सज्झायति, परियापुणातीति अत्थो। मन्ते धारेतीति यथाअधीते मन्ते 
असम्मुद्ठे कत्वा हदये ठपेति। 

ओढुपहतकरणवसेनाति अत्थावधारणवसेन। सनिघण्डुकेटुभानन्ति एत्थ वचनीयवाचकभावेन अत्थं सद्दञ्च 
खण्डति भिन्दति विभज्ज दस्सेतीति निखण्डु, सो एव इध ख-कारस्स घ-कारं कत्वा “निघण्डू'ति वुत्तो। किटति गमेति 
किरियादिविभागं, तं वा अनवसेसपरियादानतो गमेन्तो पूरेतीति केटुभं। वेबचनप्पकासकन्ति परियायसद्ददीपकं, 
एकेकस्स अत्थस्स अनेकपरियायबचनविभावकन्ति अत्थो। निदस्सनमत्तञ्चेतं अनेकेसम्पि अत्थानं 
एकसहवचनीयताविभावनवसेनपि तस्स गन्थस्स पवत्तत्ता। वचीभेदादिलक्खणा किरिया कप्पीयति विकप्पीयति एतेनाति 
किरियाकप्पो, सो पन वण्णपदसम्बन्धपदत्थादिविभागतो बहुकप्पोति आह “किरियाकप्पविकप्पो ति । इदञ्च 
मूलकिरियाकप्पगन्थं सन्धाय वुत्तं। सो हि महाविसयो सतसहस्सपरिमाणो नमाचरियादिप्पकरणं | ठानकरणादिविभागतो 
निब्बचनविभागतो च अक्खरा पभेदीयन्ति एतेहीति अक्खरप्पभेदा, सिक्खानिरुत्तियो। एतेसन्ति चतुन्नं वेदानं । 


पदन्ति चतुब्बिधं, पञ्चविधं वा पदं, तं पदं कायतीति पदको, तेयेव वा वेदे पदसो कायतीति पदको। तदवसेसन्ति 
बुत्तावसेसं वाक्यं । एत्तावता सद्दब्याकरणं वत्वा पुन “ब्याकरण”न्ति अत्थब्याकरणमाह । तं तं सहं तदत्थञ्च व्याकरोति 
ब्याचिक्खति एतेनाति ब्याकरणं, सद्दसत्थं। आयतिं हितं तेन लोको न यतति न ईहतीति लोकायतं । तञ्हि गन्थं निस्साय 
सत्ता पुञ्ञकिरियाय चित्तम्पि न उप्पादेन्ति। 


असीति महासावकाति अञ्जासिकोण्डञ्ञो, वप्पो, भद्दियो, महानामो, अस्सजि, नाळको, यसो, विमलो, सुबाहु, 
पुण्णजि, गवम्पति, उरुवेलकस्सपो, नदीकस्सपो, गयाकस्सपो, सारिपुत्तो, महामोग्गल्लानो, महाकस्सपो, महाकच्चानो, 
महाकोडिको, महाकप्पिनो, महाचुन्दो, अनुरुद्धो, कङ्खारेवतो, आनन्दो, नन्दको, भगु, नन्दियो, किमिलो, भद्दियो, राहुलो, 
सीवलि, उपालि, दब्बो, उपसेनो, खदिरवनियरेवतो, पुण्णो मन्तानिपृत्तो, पुण्णो सुनापरन्तको, सोणो कुटिकण्णो, सोणो 
कोळिविसो, राधो, सुभूति, अङ्घलिमालो, वक्कलि, काळुदायी, महाउदायी, पिलिन्दवच्छो, सोभितो, कुमारकस्सपो, 
रटुपालो, वङ्गीसो, सभियो, सेलो, उपवाणो, मेधियो, सागतो, नागितो, लकुण्डकभद्दियो, पिण्डोलो भारद्वाजो, महापन्थको, 
चूळपन्थको, बाकुलो, कुण्डधानो, दारुचीरियो, यसोजो, अजितो, तिस्समेत्तेय्यो, पुण्णको, मेत्तगु, धोतको, उपसीवो, नन्दो, 
हेमको, तोदेय्यो, कप्पो, जतुकण्णी, भद्रावुधो, उदयो, पोसलो, मोघराजा, पिङ्गियोति एते असीति महासावका नाम। 


कस्मा पनेते एव थेरा “महासावका ति बुच्चन्तीति? अभिनीहारस्स महन्तभावतो। तथा हि द्रे अग्गसावकापि 
महासावकेसु अन्तोगधा। ते हि सावकपारमिञाणस्स मत्थकप्पत्तिया सावकेसु अग्गधम्माधिगमेन अग्गट्ठाने ठितापि 
अभिनीहारमहन्ततासामञ्जेन “महासावका"तिपि वुच्चन्ति, इतरे पन पकतिसावकेहि सातिसयं महाभिनीहारा। तथा हि ते 
पदुमृत्तरस्स भगवतो काले कतपणिधाना, ततो एव सातिसयं अभिञ्ञासमापत्तीसु वसिनो पभिन्नप्पटिसम्भिदा च। कामं 
सब्बेपि अरहन्तो सीलविसुद्भधिआदिके सम्पादेत्वा चतूसु सतिपट्ठानेसु सुप्पतिद्ठितचित्ता सत्त बोज्झङ्गे यथाभूतं भावेत्वा 
मग्गप्पटिपाटिया अनवसेसतो किलेसे खेपेत्वा अग्गफले पतिट्ठहन्ति, तथापि यथा सद्धाविमृत्ततो दिट्टिप्पत्तस्स, 
पञ्ञाविमुत्ततो च उभतोभागविमृत्तस्स पुब्जभागभावनाविसेससिद्भो मग्गभावनाविसेसो, एवं 
अभिनीहारमहन्तत्तपुब्बयोगमहन्तत्ता हि ससन्ताने सातिसयस्स गुणविसेसस्स निप्फादितत्ता सीलादीहि गुणेहि महन्ता 
सावकाति महासावका। तेसुयेव पन ये बोधिपक्खियधम्मेसु पामोक्खभावेन धुरभूतानं सम्मादिद्रिसङ्कप्पादीनं सातिसयं 
किच्चानुभावनिप्फत्तिया कारणभूताय तज्जाभिनीहाराभिनीहटाय सक्कच्चं निरन्तरं चिरकालसम्भाविताय सम्मापटिपत्तिया 
यथाक्कमं पञ्ञाय समाधिस्मिञ्च उक्कट्टपारमिप्पत्तिया सविसेसं सब्बगुणेहि अग्गभावे ठिता, ते सारिपृत्तमोग्गल्लाना । 
इतरे अट्टुसत्तति थेरा सावकपारमिया मत्थके सब्बसावकानं अग्गभावेन अट्टितत्ता “महासावका'इच्चेव वुच्चन्ति। 
पकतिसावका पन अभिनीहारमहन्तत्ताभावतो पुब्बयोगमहन्तत्ताभावतो च “सत्थुसावका' इच्चेव वुच्चन्ति। ते पन 

अग्गसावका विय महासावका विय च न परिमिता, अथ खो अनेकसता अनेकसहस्सा। 


वयतीति बयो, आदिमज्झपरियोसानेसु कत्थचि अपरिकिलमन्तो अवित्थायन्तो ते गन्थे सन्तानेति पणेतीति अत्थो। 
द्वे पटिसेधा पकति गमेन्तीति दस्सेतुं “अवयो न होती” ति वत्वा तत्थ अवयं दस्सेतुं “अवयो नाम...पे०... न 
सक्कोती ति वुत्तं । 


इधाति इमस्मिं सृत्ते। एतन्ति “विविच्चेव कामेही'तिआदिवचनं । ततियविज्जाधिगमाय पटिपत्तिक्कमो विसुद्धिमग्गे 
(विसुद्धि० १.७०) सातिसयं वित्थारितो, तथा इध अवत्तुकामताय भयभेरवसुत्तादीसु (म° नि० १.३४ आदयो) विय 
सङ्घेपतो च वत्तुकामताय “द्विन्नं विज्जान"मिच्चेव वृत्तं । 


विज्जाति पुब्बेनिवासप्पटिच्छादकस्स मोहकखन्धस्स विज्जनद्रेनपि विज्जा। मोहो पटिच्छादकट्रेन तमोति वुच्चति 
तमो वियाति कत्वा। कातब्बतो करणं, ओभासोव करणं ओभासकरणं, अत्तनो पच्चयेहि ओभासभावेन 
निब्बत्तेतब्बद्रेनाति अत्थो। अयं अत्थोति अयमेव अधिप्पेतत्थो। पसंसावचनन्ति तस्सेव अत्थस्स थोमनावचनं 
पटिपक्खविधमनपवत्तिविसेसानं बोधनतो। योजनाति पसंसावसेन वुत्तपदानं अत्थदस्सनवसेन वृत्तपदस्स च योजना। 
अविज्जा विहताति एतेन विज्जनड्रेन विज्जाति अयम्पि अत्थो दीपितोति दद्ुब्बं । यस्मा विज्जा उप्पन्नाति एतेन 
विज्जापटिपक्खा अविज्जा, पटिपक्खता चस्सा पहातब्बभावेन विज्जाय च पहायकभावेनाति दस्सेति। इतरस्मिम्पि 
पदद्वयेति “तमो विहतो, आलोको उप्पन्नो"ति पदद्वयेपि । एसेव नयोति यथावुत्तयोजनं अतिदिसति। तत्थायं योजना - 
एवं अधिगतविज्जस्स तमो विहतो विद्भस्तो। कस्मा? यस्मा आलोको उप्पन्नो जाणालोको पातुभूतोति । पेसितत्तस्साति 
यथाधिप्पेतत्थसिद्धिप्पत्ति विस्सट्डचित्तस्स, पठमविज्जाधिगमाय पेसितचित्तस्साति वृत्तं होति। 


विपस्सनापादकन्ति इमिना तस्स झानचित्तस्स निब्बेधभागियतमाह । विपस्सना तिविधा विपस्सकपुग्गलभेदेन । 
महाबोधिसत्तानञ्हि पच्चेकबोधिसत्तानञ्च विपस्सना चिन्तामयजाणसंवड्टितत्ता सयम्भुजाणभूता, इतरेसं 
सुतमयजाणसंबड्डितत्ता परोपदेससम्भूता । सा “ठपेत्वा नेबसञ्जानासञ्ञजायतनं अवसेसरूपारूपज्झानानं अञ्ञतरतो 
बुड्ठाया”तिआदिना अनेकधा अरूपमुखवसेन चतुधातुववत्थाने वुत्तानं तेसं तेसं धातुपरिग्गहमुखानं अञ्ञतरमुखवसेन च 
अनेकधाव विसुद्धिमग्गे (विसुद्धि० १.३०६) नानानयतो विभाविता । महाबोधिसत्तानं पन चतुवीसतिकोटिसतसहस्समुखेन 
पभेदगमनतो नानानयं सब्बञ्जुतञ्ञजाणसन्निस्सयस्स अरियमग्गजाणस्स अधिट्टानभूतं पुब्बभागजाणगब्भं गण्हापेन्तं 
परिपाकं गच्छन्तं परमगम्भीरं सण्हसुखुमतरं अनञ्जसाधारणं विपस्सनाजाणं होति, यं अट्ठकथासु “महावजिरञाण'न्ति 
बुच्चति। यस्स च पवत्तिविभागेन चतुवीसतिकोटिसतसहस्सप्पभेदस्स पादकभावेन समापज्जियमाना 
चतुवीसतिकोटिसतसहस्ससङ्घा देवसिकं सत्थु वळजञ्जनकसमापत्तियो वुच्चन्ति, स्वायं बुद्धानं विपस्सनाचारो 
परमत्थमञ्जूसायं विसुद्धिमग्गसंवण्णनायं (विसुद्धि० महाटी० १.१४४) दस्सितो, अत्थिकेहि ततो गहेतब्बोति। इध पन 
सावकानं विपस्सनाचारं सन्धाय “विपस्सनापादक' न्ति वुत्तं । 


कामं हेड्रिममग्गजाणानिपि आसवानं खेपनजाणानि एव, अनवसेसतो पन तेसं खेपनं अग्गमग्गजाणेनेवाति आह 
“अरहत्तमग्गआणत्थाया' ति आसवविनासनतोति आसवानं निस्सेसं समुच्छिन्दनतो । आसवानं खये जाणं 
आसवक्खयजाणन्ति दस्सेन्तो “तत्र चेतं जाण''न्ति वत्वा “खये”ति आधारे भृम्मं, न विसयेति दस्सेन्तो “तत्थ 
परियापन्नत्ता”ति आह। अभिनीहरतीति अभिमुखं नीहरति, यथा मग्गाभिसमयो होति, सवनं तदभिमुखं पवत्तेति । इदं 
दुक्खन्ति दुक्खस्स अरियसच्चस्स तदा भिक्खुना पच्चकखतो गहितभावदस्सनं । एत्तकं दुक्खन्ति तस्स परिच्छिज्ज 

गहितभावदस्सनं। न इतो भिय्योति तस्स अनवसेसतो गहितभावदस्सनं । तेनाह “सब्बम्पि 
दुक्खसच्च''न्तिआदि। सरसलक्खणपटिवेधेनाति सभावसङ्घातस्स लक्खणस्स असम्मोहतो पटिविज्झनेन । 
असम्मोहपटिवेधोति च यथा तस्मिं जाणे पवत्ते पच्छा दुकखसच्चस्स सरूपादिपरिच्छेदे सम्मोहो न होति, तथा पवत्ति। 
तेनेवाह “यथाभूतं पजानाती ति । दुक्खं समुदेति एतस्माति दुक्खसमुदयो। यं ठानं पत्वाति यं निब्बानं मग्गस्स 
आरम्मणपच्चयड्रेन कारणभूतं आगम्म। पत्वाति च तदुभयवतो पुग्गलस्स पवत्तियाति कत्वा वृत्तं । पत्वाति वा 
पापुणनहेतु। अप्पवत्तिन्ति अप्पवत्तिनिमित्तं । ते वा न पवत्तन्ति एत्थाति अप्पवत्ति, निब्बानं । तस्साति दुक्खनिरोधस्स। 
सम्पापकन्ति सच्छिकिरियावसेन सम्मदेव पापकं । 


किलेसवसेनाति आसवसङ्घातकिलेसवसेन। यस्मा आसवानं दुक्खसच्चपरियायो तप्परियापन्नत्ता सेससच्चानञ्च 
तंसमुदयादिपरियायो अत्थि, तस्मा वृत्तं “परियायतो ति । दस्सेन्तो सच्चानीति योजना । आसवानञ्चेत्थ गहणं 
“आसवानं खयजाणाया"ति आरद्भत्ता। तथा हि “कामासवापि चित्तं विमुच्चती'तिआदिना आसवविमुत्तिसीसेनेव 
सब्बकिलेसविमृत्ति वुत्ता । “इदं दुक्खन्ति यथाभूतं पजानाती'तिआदिना मिस्सकमग्गो इध कथितोति “सह विपस्सनाय 
कोटिप्पत्तं मग्गं कथेसी ति वृत्तं । जानतो पस्सतोति इमिना परिञ्ञासच्छिकिरियाभावनाभिसमया वृत्ता । विमुच्चतीति 
इमिना पहानाभिसमयो वुत्तोति आह “इमिना मग्गक्खणं दस्सेती ति | जानतो पस्सतोति वा हेतुनिद्ेसो यं जाननहेतु 
कामासवापि चित्तं विमुच्चतीति योजना । धम्मानञ्हि समानकालिकानम्पि पच्चयपच्चयुप्पन्नता सहजातकोटिया लब्भति। 
भवासवग्गहणेनेब एत्थ भवरागस्स विय भवदिद्रियापि समवरोधोति दिट्ठासवस्सपि सङ्गहो दडुब्बो। 


खीणा जातीतिआदीहि पदेहि । तस्साति पच्चवेक्खणजाणस्स । भूमिन्ति पवत्ति्ठानं । येनाधिप्पायेन “कतमा 
पनस्सा”तिआदिना चोदना कता, तं विवरन्तो “न तावस्सा”तिआदिमाह। तत्थ न तावस्स अतीता जाति खीणा 
मग्गभावनायाति अधिप्पायो। तत्थ कारणमाह “पुब्बेव खीणत्ता ति। न अनागता अस्स जाति खीणाति योजना। न 
अनागताति च अनागतभावसामञ्ञं गहेत्वा लेसेन चोदेति। तेनाह “अनागते वायामाभावतो ति । अनागतविसेसो 
पनेत्थ अधिप्पेतो, तस्स खेपने वायामो लब्मतेव। तेनाह “या पन मग्गस्सा”तिआदि। एकचतुपञ्चवोकारभवेसूति 
भवत्तयग्गहणं वुत्तनयेन अनवसेसतो जातिया खीणभावदस्सनत्थं । तन्ति यथावृत्तं जाति । सोति खीणासवो भिक्खु । 


ब्रह्मचरियवासो नाम इध मग्गब्रह्मचरियस्स निब्बत्तनमेवाति आह “परिवुत्थ''न्ति। सम्मादिड्टिया चतूसु सच्चेसु 
परिञ्ञादिकिच्चसाधनवसेन पवत्तमानाय सम्मासङ्कप्पादीनम्पि दुकखसच्चे परिञ्ञजाभिसमयानुगुणा पवत्ति, इतरेसु च 
सच्चेसु नेसं पहानाभिसमयादिवसेन पवत्ति पाकटा एव। तेन वुत्तं “चतूसु सच्चेसु चतूहि मग्गेहि 
परिञ्ञापहानसच्छिकिरियाभावनाभिसमयवसेना”ति । पुथुज्जनकल्याणकादयोति आदि-सहद्देन सत्तसेखं सङ्गण्हाति । 


इत्थत्तायाति इमे पकारा इत्थं, तब्भावो इत्थत्तं, तदत्थन्ति वुत्तं होति। ते पन पकारा अरियमग्गब्यापारभूता 
परिञ्जादयो इधाधिप्पेताति आह “एवंसोढसविधकिच्चभावाया ति । ते हि मग्गं पच्चवेक्खतो मग्गानुभावेन पाकटा 
हुत्वा उपड्टहन्ति, परिञ्ञादीसु च पहानमेव पधानं तदत्थत्ता इतरेसन्ति आह “किलेसक्खयाय वा”ति। 
पहीनकिलेसपच्चवेक्खणवसेन वा एतं वृत्तं । दुतियविकप्पे इत्थत्तायाति निस्सक्के सम्पदानवचनन्ति आह 
“इत्थभावतो ति। अपरन्ति अनागतं । इमे पन चरिमकत्तभावसङ्घाता पञ्चक्खन्धा। परिञ्ञाता तिद्रुन्तीति एतेन तेसं 
अप्पतिट्ठतं दस्सेति। अपरिञ्जामूलका हि पतिट्ठा । यथाह “कबळीकारे चे, भिक्खवे, आहारे अत्थि रागो, अत्थि नन्दी, 
अत्थि तण्हा, पतिद्टितं तत्थ विञ्ञाणं विरुळह''न्तिआदि (सं० नि० २.६४; कथा० २९६; महानि० ७) | तेनेवाह - 

“'छिन्नमूलका रुक्खा विया'तिआदि। 


यस्साति पुथुज्जनस्स। तस्स हि सीलं कदाचि वड़्ति, कदाचि हायति। सेक्खापि पन सीलेसु परिपूरकारिनोव, 
असेक्खेसु वत्तब्बमेव नत्थि। तेनाह “खीणासवस्सा तिआदि । वसिप्पत्तन्ति वसीभावप्त्तं। सुदु समाहितन्ति 
अग्गफलसमाधिना सम्मदेव समाहितं । धितिसम्पन्नन्ति अग्गफलधितिया समन्नागतं । मच्चुं जहित्वा ठितन्ति आयतिं 
पुनब्भवाभावतो वृत्तं । कथं पुनब्भवाभावोति आह “सब्बे पापधम्मे पजहित्वा ठित''न्ति। सब्बस्सपि जेय्यधम्मस्स 
चतुसच्चन्तोगधत्ता वृत्तं “बुद्धन्ति चतुसच्चबुद्ध'न्ति। बुद्धसावकाति सावकबुद्धा नमस्सन्ति, पगेव इतरा पजा। इतरा हि 
पजा सावकेपि नमस्सन्ति। इति एत्तकेन ठानेन सम्मासम्बुद्धस्स वसेन गाथानं अत्थं वत्वा इदानि सावकस्सपि वसेन अत्थं 
योजेत्वा दस्सेतुं “अथ वा तिआदि वुत्तं। सावकोपि गोतमो मुखनिब्बत्तेन सम्पत्तेन सम्बन्धेन, यतो सब्बेपि 
अरियसावका भगवतो ओरसपृत्ताति बुच्चन्तीति । 


निवुस्सतीति निवासो, निवुत्थो खन्धसन्तानोति आह “निबुत्थक्खन्धपरम्पर 'न्ति। अवेति, अवेदीति पाठद्वयेनपि 
पुब्बेनिवासआणस्स किच्चसिद्धियेव दस्सेति। एकत्तकायएकत्तसञ्जिभावसामञ्ञतो वेहप्फलापि एत्थेव सङ्गहं गच्छन्तीति 
“छ कामावचरे, नव ब्रह्मलोके इच्चेव वृत्तं। इतरे पन अपचुरभावतो न वुत्ता । एकच्चानं अविसयभावतो च अवचनं 
दटुब्बं । जाति खीयति एतेनाति जातिक्खयो, अरहत्तन्ति आह “अरहत्तै पत्तों ति। “अभिञ्ञाया'ति वत्तब्बे यकारलोपेन 
“अभिज्ञा”ति निद्देसो कतोति आह “जानित्वा ति । किच्चवोसानेनाति चतूहि मग्गेहि कत्तब्बस्स सोळसविधस्स 
किच्चस्स परियोसानेन। बोसितोति परियोसितो, निड्टितोति अत्थो। मोनेय्येन समन्नागतोति कायमोनेय्यादीहि 
समन्नागतो। लपितं लपतीति लपितलापनो। अत्तपच्चक्खतो जत्वाति इमिना तेसं विज्जानं पटिलद्धभावं दीपेति। 


तिकण्णसुत्तवण्णना निड्टिता। 
९. जाणुस्सोणिसुत्तवण्णना 


६०. नवमे देख्यधम्मस्सेतं नामन्ति यागं करोन्तेन दातब्बदेय्यधम्मं सन्धाय वदति तदञ्जस्स पाळियं 
देय्यधम्मग्गहणेनेव गहितत्ता। मतकभत्तन्ति मतके उद्दिस्स दातब्बभत्तं, पितुपिण्डन्ति वुत्तं होति। वरपुरिसानन्ति 
विसिइपुरिसानं, उत्तमपुरिसानन्ति अत्थो। सब्बमेतं दानन्ति यथावुत्तभेदं यञ्ञसद्भादिदानं । 


जाणुस्सोणिसुत्तवण्णना निड्टिता । 
९०. सङ्गारवसुत्तवण्णना 


६१. दसमे जिण्णानं हत्थिसालादीनं पटिसङ्करणं पुन पाकतिककरणं जिण्णपटिसङ्करणं, तस्स कारको 
जिण्णपटिसङ्करणकारको। बाहिरसमयेति सत्थुसासनतो बाहिरे अञ्ञतित्थियसमये । सब्बचतुक्केनातिआदीसु सब्बेसु 
द्रिपदचतुप्पदादिभेदेसु पाणेसु एकेकस्मिं चत्तारो चत्तारो पाणे वधित्वा यजितब्बं यञ्ञं सब्बचतुक्कं नाम । सेसेसुपि इमिना 
नयेन अत्थो वेदितब्बो। यस्स वा तस्स वाति निस्सक्के सामिवचनन्ति आह “यस्मा वा तस्मा वा”ति। एवमस्सायन्ति 
एत्थ अस्सूति निपातमत्तन्ति आह “एवं सन्तेपि अय'न्ति। 


बड्लेन्तोति पट्टपेन्तो । मग्गब्रह्मचरियस्स ओगधं मूलं पतिट्ठाभूतं ब्रह्मचरियोगधं । तेनाह 

““अरहत्तमग्गसङ्वातस्सा तिआदि। उक्कटुनिद्देसेन चेत्थ अरहत्तमग्गस्सेव गहणं कतन्ति दढुब्ब । उत्तमं पतिट्ठाभूत॑ 
आरम्मणूपनिस्सयभावेन। 


अप्पेहि वेय्यावच्चकरादीहि अत्थो एतिस्साति अप्पद्ठा त्थ-कारस्स टु-कारं कत्वा। तेनाह “यत्थ बहू''तिआदि। 
यत्थाति यस्सं पटिपदायं । अप्पो समारम्भो एतस्साति अप्पसमारम्भो। पासंसाति पसंसारहा। एतं येव कथापेस्सामीति 
एतेनेव ब्राह्मणेन कथापेस्सामि। 


सोप्पेनाति निद्दाय । पमादेनाति जागरियादीसु अननुयुञ्जनतो सतिविप्पवासलक्खणेन पमादेन। 
पच्चनीकपटिहरणवसेनाति पटिपक्खापनयनवसेन। तथा हि भगवतो च सासनस्स च पटिपक्खा तित्थिया, तेसं हरणतो 
पटिहारियं। ते हि दिड्टिहरणवसेन दिट्टिप्पकासने असमत्थभावेन च इद्भधिआदेसनानुसासनीहि हरिता अपनीता होन्तीति। 
“पटी”ति वा अयं सद्दो “पच्छा"ति एतस्स अत्थं बोधेति “तस्मिं पटिपविट्टस्मि, अञ्जो आगञ्छि ब्राह्मणोतिआदीसु (सु० 
नि० ९८५; चूळनि० वत्थुगाथा ४) विय, तस्मा समाहिते चित्ते विगतूपक्किलेसे कतकिच्चेन पच्छा हरितब्बं पवत्तेतब्बन्ति 
पटिहारियं, अत्तनो वा उपक्किलेसेसु चतुत्थज्झानमग्गेहि हरितेसु पच्छाहरणं पटिहारियं, इद्धिआदेसनानुसासनियो च 
विगतूपक्किलेसेन कतकिच्चेन च सत्तहितत्थं पुन पवत्तेतब्बा, हरितेसु च अत्तनो उपक्किलेसेसु परसत्तानं 
उपक्किलेसहरणानि होन्तीति पटिहारियानि भवन्ति, पटिहारियमेव पाटिहारियं। पटिहारिये वा 
इद्धि आदेसनानुसासनिसमुदाये भवं एकेकं पाटिहारियन्ति वुच्चति । पटिहारियं वा चतुत्थञ्झानं मग्गो च पटिपक्खहरणतो, 
तत्थ जातं निमित्तभूते, ततो वा आगतन्ति पाटिहारियं । 


आगतनिमित्तेनाति आगताकारसल्लवखणवसेन। एस नयो सेसेसुपि। एको राजाति दक्खिणमधुराधिपति एको 
पण्डुराजा। एवम्पि ते मनोति इमिना आकारेन तव मनो पवत्तोति अत्थो। तेन पकारेन पवत्तोति आह “सोमनस्सितो 
वा”तिआदि। सामञ्जजोतना विसेसे अवतिट्टतीति अधिप्पायेनेवं वुत्तं। “एवं तव मनो"ति इदञ्च मनसो 
सोमनस्सिततादिमत्तदस्सनं, न पन येन सो सोमनस्सितो वा दोमनस्सितो वा, तंदस्सनं। सोमनस्सग्गहणेन चेत्थ तदेकट्टा 
रागादयो सद्भादयो च दस्सिता होन्ति, दोमनस्सग्गहणेन दोसादयो। दुतियन्ति “इत्थम्पि ते मनो”ति पदं । इतिपीति एत्थ 
इति-सद्दो निदस्सनत्थो “अत्थीति खो, कच्चान, अयमेको अन्तो"तिआदीसु (सं० नि० २.१५; ३.९०) विय। तेनाह 
“इमञ्च इमञ्च अत्थं चिन्तयमान न्ति । पि-सद्दो वुत्तत्थसम्पिण्डनत्थो। 


कथेन्तानं सुत्वाति कथेन्तानं सहं सुत्वा। तस्स वसेनाति तस्स वितक्कितस्स वसेन। अट्टकारकेनाति 
विनिच्छयकारकेन। 


न अरियानन्ति अरियानं मग्गफलचित्तं न जानातीति अत्थो। तञ्हि तेन अनधिगतत्ता चेतोपरियजाणेनपि न सक्का 
विञ्जातुं, अञ्जं पन चित्तं जानातियेव। हेट्रिमो उपरिमस्स चित्तं न जानातीतिआदीनिपि मग्गफलचित्तमेव सन्धाय 
बुत्तानीति वेदितब्बानि। सोतापन्नादयोपि हि अत्तना अधिगतमेव मग्गफलं परेहि उप्पादितं सम्मा चेतोपरियञाणेन जानितुं 
सक्कोन्ति, न अत्तना अनधिगतं । सब्बेपि अरिया अत्तनो फलं समापज्जन्ति अधिगतत्ताति दस्सेन्तो एतेसु 
चा तिआदिमाह | यदि अरिया अत्तना अधिगतफलं समापज्जन्ति, उपरिमापि हेट्विमं फलं समापज्जन्ति अधिगतत्ता 
लोकियसमापत्तियो वियाति कस्सचि आसङ्का सिया, तन्निवत्तनत्थमाह “उपरिमो हेट्रिमं न समापज्जती ति। 


उपरिमोति सकदागामिआदिअरियपुग्गलो । हेट्टिमन्ति सोतापत्तिफलादिं। न समापज्जतीति सतिपि अधिगतत्ते न 

समापज्जति। कस्माति चे? कारणमाह “तेसञ्ही”तिआदि, तेसं सकदागामिआदीनं हेट्टिमा हेटरिमा फलसमापत्ति तेसु 
तेसुयेव हेड्डिमेसु अरियपुग्गलेसु पवत्ति, न उपरिमेसूति अत्थो। इमिना हेड्टिमं फलचित्तं उपरिमस्स न उप्पज्जतीति 
दस्सेति। कस्माति चे? पुग्गलन्तरभावूपगमनेन पटिप्पस्सद्भत्ता। एतेन उपरिमो अरियो हेट्टिमं फलसमापत्ति समापज्जति 
अत्तना अधिगतत्ता यथा तं लोकियसमापत्तिन्ति एवं पवत्तो हेतु ब्यभिचारितोति ददुब्बं । न हि लोकियज्झानेसु 
पुग्गलन्तरभावूपगमनं नाम अत्थि विसेसाभावतो, इध पन असमुग्घाटितकम्मकिलेसनिरोधनेन पुथुज्जनेहि विय 
सोतापन्नस्स सोतापन्नादीहि सकदागामिआदीनं पुग्गलन्तरभावूपगमनं अत्थि। यतो हेट्टिमा हेडिमा फलधम्मा 
उपरूपरिमग्गधम्मेहि निवत्तिता पटिपक्खेहि विय अभिभूता अप्पवत्तिधम्मतंयेव आपन्ना। तेनेव वुत्तं 
“पटिप्पस्सद्धत्ता ति। 


अपिच कुसलकिरियप्पवत्ति नाम अज्ञा, विपाकप्पवत्ति च अञ्ञाति अनन्तरफलत्ता च लोकुत्तरकुसलानं हेट्डिमतो 
उपरिमो भवन्तरगतो विय होति। तंतंफलवसेनेव हि अरियानं सोतापन्नादिनामलाभो। ते सचे अञ्ञफलसमङ्गिनोपि होन्ति, 
सोतापन्नादिनामम्पि तेसं अववत्थितं सिया। तस्स तस्स वा अरियस्स तं तं फलं सदिसन्ति कत्वा न उपरिमस्स 
हेडिमफलसमङ्गिताय लेसोपि सम्भवति, कुतो तस्सा समापज्जनन्ति दडुब्बं । हेड्िमा च सोतापन्नादयो उपरिमं 
सकदागामिफलादिं न समापज्जन्ति अनधिगतत्ता। न हि अनधिगतं समापत्ति समापज्जितुं सक्का, तस्मा सब्बेपि अरिया 
अत्तनोयेव फलं समापज्जन्तीति निट्ठमेत्थ गन्तब्बं । 


पवत्तेन्ताति पवत्तका हुत्वा, पवत्तनवसेनाति अत्थो। एवन्ति यथानुसिट्ठाय अनुसासनिया विधिवसेन पटिसेधवसेन च 
पवत्तिताकारपरामसनं । सा च सम्मावितक्का नाम मिच्छावितक्कानञ्च पवत्तिआकारदस्सनवसेन पवत्तति। तत्थ 
आनिसंसस्स आदीनवस्स च विभावनत्थं अनिच्चसञ्ञमेव, न निच्चसञ्जन्ति अत्थो। पटियोगिनिवत्तनत्थञ्हि एव- 
कारग्गहणं । इधापि एवसद्दग्गहणस्स अत्थो पयोजनञ्च वुत्तनयेनेव वेदितब्बं। इदं-गहणेपि एसेव नयो। 
पञ्चकामगुणरागन्ति निदस्सनमत्तं दटुब्बं तदञ्जरागस्स दोसादीनञ्च पहानस्स इच्छितत्ता तप्पहानस्स च 
तदञ्जरागादिखेपस्स उपायभावतो। तथा वुत्तं दुडुलोहितविमोचनस्स पुब्बदुडुमंसखेपनूपायता विय । लोकुत्तरधम्ममेवाति 
अवधारणं पटिक्खेपभावतो सावज्जधम्मनिवत्तनपरं ददुब्बं, तस्स अधिगमूपायानिसंसभूतानं तदञ्ञेसं अनवज्जधम्मानं 
नानन्तरियभावतो । 


चिन्तामणिकविज्जासरिक्खकतन्ति इमिना “चिन्तामणी"ति एवं लद्धनामा लोके एका विज्जा अत्थि, याय परेसं 
चित्तं विजानन्तीति दीपेति। “तस्सा किर विज्जाय साधको पुग्गलो तादिसे देसकाले मन्तं परिजप्पित्वा यस्स चित्तं 
जानितुकामो, तस्स दिड्टहत्थादिविसेससञ्जाननमुखेन चित्ताचारं अनुमिनन्तो कथेती”ति केचि। अपरे “वाचं निच्छरापेत्वा 
तत्थ अक्खरसल्लक्खणवसेना”ति वदन्ति । 


इदञ्च पन सब्बन्ति “भवं गोतमो अनेकविहितं इद्धिविधं पच्चनुभोतीतिआदिनयप्पवत्तं सब्बम्पि । 
सङ्गारवसृत्तवण्णना निड्टिता। 


ब्राह्मणवग्गवण्णना निट्टिता। 


(७) २. महावग्गो 

१. तित्थायतनसुत्तवण्णना 


६२. दुतियस्स पठमे तित्थं नाम द्वासट्टि दिट्टियो तब्बिनिमुत्तस्स कस्सचि दिट्टिविप्फन्दितस्स अभावतो। एत्थ हि 
सत्ता तरन्ति उप्पिलवन्ति उम्मुज्जनिमुज्जं करोन्ति, तस्मा “तित्थन्ति वुच्चति पारगमनसङ्घातञ्हि तरणं दिड्टिगतिकानं 
नत्थि, तत्थेव अपरापरं निमुज्जनुम्मुज्जनवसेन पिलवनमेव तेसं तरणं नाम | उप्पादकाति पूरणकस्सपादयो। तित्थे जाता 
तित्थिया, यथावुत्तं वा दिड्टिगतसङ्कातं तित्थं एतेसं अत्थीति तित्थिका, तित्थिका एव तित्थिया। मनोरमेति 
सादुफलभरितताय अभयदिसताय च मनोरमे। इमेसुयेव तीसु ठानेसूति यथावृत्तेसु तित्थायतनेसु। 


यो यथा जानाति, तस्स तथा वुच्चतीति इमिना पुग्गलज्झासयवसेन तथा वुत्तन्ति दस्सेति। पुग्गल-सद्दो च 
तिस्सन्नम्पि पकतीनं साधारणो, तस्मा पुरिसग्गहणेन ततो विसेसनं यथा “अट्ट पुरिसपुग्गला"ति। पटिसंविदितं करोतीति 
केवलं जाननवसेन विदितं करोति। अनुभवति वाति विपाकलक्खणप्पत्तं अनुभवति । पुब्बेकतहेतूति अन्तोगधावधारणं 
पदन्ति आह “पुब्बेकतकम्मपच्चयेनेवा”ति। इमिनाति “सब्बं तं पुब्बेकतहेतू ति इमिना वचनेन । कम्मवेदनन्ति 
कुसलाकुसलकम्मसहजं वेदनं । किरियवेदनन्ति “नेव कुसलाकुसला न च कम्मविपाका ति एवं वृत्तं किरियचित्तसहजं 
वेदनं । न केवलञ्च ते कम्मकिरियवेदना एव पटिक्खिपन्ति, अथ खो सासने लोके च पाकटे वाताबाधादिरोगे च 
पटिक्खिपन्ति एवाति दस्सेतुं “ये वा इमे'तिआदिमाह । तत्थ पित्तसमुद्रानाति पित्तविकाराधिकसम्भूता । अनन्तरद्वयेपि 
एसेव नयो। सन्निपातिकाति पित्तादीनं तिण्णम्पि विकारानं सन्निपाततो जाता। उतुपरिणामजाति सीतादिउतुनो 
विपरिणामतो विसमपरिवुत्तितो जाता। विसमपरिहारजाति असप्पायाहारयोगपटिसेवनवसेन कायस्स विसमं परिहरणतो 
जाता। ओपक्कमिकाति उपक्कमतो निब्बत्ता। कम्मविपाकजाति कम्मस्स विपाकभूतवखन्धतो जाता। 
विरोधिपच्चयसमुट्ठाना धातूनं विकारावत्था, तप्पच्चया वा दुक्खा वेदना आबाधनड्रेन आबाधो, सो एव रुज्जनड्रेन रोगो । 
तत्थ “यो याप्यलक्खणो, सो रोगो, इतरो आबाधो"ति वदन्ति । सब्बेसञ्च नेसं तंतंधातूनं विसमं आसन्नकारणं, न तथा 
इतरानि। तत्थापि च पकोपावत्था धातुयो आसन्नकारणं, न तथा परपच्चयावत्थाति दडुब्बं । अट्ठमंयेव कम्मविपाकजं 
आबाधं सम्पटिच्छन्ति “सब्बं तं पुब्बेकतहेतू "ति विपल्लासग्गाहेन। “पुब्बे ति पुरातनस्सेव कम्मस्स गहितत्ता 
उपपज्जवेदनीयम्पि ते पटिक्खिपन्तीति वृत्तं “द्वे पटिबाहित्वा ति। सम्पटिच्छन्तीति अनुजानन्ति । 


अत्तना कतमूलकेनाति साहत्थिककम्महेतु। आणत्तिमूलकेनाति परस्स आणापनवसेन कतकम्महेतु । इमाति 
तिस्सो वेदना । सब्ब्रे पटिबाहन्तीति सब्बे रोगे पटिसेधेन्ति सब्बेसम्पि तेसं एकेन इस्सरेनेव निम्मितत्ता 
तब्भावीभावासम्भवतो। एस नयो सेसेसुपि । सब्बं पटिबाहन्तीति हेतुपच्चयपटिसेधनतो सब्बं निसेधेन्ति । 


मातिकं निक्खिपित्वाति तिण्णम्पि वेदानं असारभावदस्सनत्थं उद्देसं कत्वा । तन्ति तं मातिकं । विभजित्वा 
दस्सेतुन्ति दोसदस्सनवसेनेव विभागतो दस्सेतुं । लद्धिपतिट्टापनत्थन्ति अत्तनो लद्भिया पटिजानापनत्थं । लद्धितो लद्धि 
सङ्कमन्तीति मूललद्धितो अञ्ञलद्धि उपगच्छन्ति पटिजानन्ति। पुब्बेकतहेतुयेव पटिसंवेदेतीति कम्मवेदनम्पि 
विपाकवेदनं कत्वा वदन्ति । दिड्टिगतिका हि ब्यामूळहचित्ता कम्मन्तरविपाकन्तरादीनि आलोळेन्ति, असङ्करतो सञ्ञापेतुं न 
सक्कोन्ति। यथा च अकुसलकम्मे, एवं कुसलकम्मेपीति दस्सेतुं “एवं पाणातिपाता”तिआदि वृत्तं । तत्थ एवन्ति यथा 
पुब्बेकतहेतु एव पाणातिपातिनो नाम होन्ति, न इदानि सयंकतकारणा, एवं पाणातिपाता विरमणम्पि पुब्बेकतहेतु एवाति 
विचारियमानो पुब्बेकतवादो अकिरियवादो एव सम्पज्जति। 


कत्तुकम्यताछन्दो न तण्हाछन्दो। कत्तुकम्यताति कातुमिच्छा। पच्चत्तपुरिसकारोति तेन तेन पुरिसेन कत्तब्बकिच्चं 

न होति पुब्बेकतहेतु एव सिज्झनतो। उभयम्पि तं एस न लब्भतीति कत्तन्बकरणं सुचरितपूरणं, अकत्तब्बअकरणं 
दुच्चरितविरतीति इदं उभयम्पि एस न लभति। समणापि हि पुब्बेकतकारणायेव होन्तीति पुब्बेकतकारणायेव समणापि 
होन्ति, न इदानि संवरसमादानादिना। अस्समणापि पुब्बेकतकारणायेवाति पुब्वेकतकारणायेव अस्समणापि होन्ति, न 
संवरभेदेन । 


यथा पुब्बेकतवादे छन्दवायामानं असम्भवतो पच्चत्तपुरिसकारानं अभावो, एवं इस्सरनिम्मानवादेपि इस्सरेनेव 
सब्बस्स निम्मितभावानुजाननतोति वृत्तं “पुब्बेकतवादे वुत्तनयेनेव वेदितब्बो”ति। एस नयो अहेतुकवादेपीति आह 
“तथा अहेतुकवादेपी 'ति। 


इमेसन्तिआदिना इमेसं तित्थायतनानं तुच्छासारताय थुसकोइनेन कुण्डकमत्तस्सपि अलाभो विय परमत्थलेसस्सपि 
अभावो, तथा खज्जोपनकोभासतो तेजसो फुलिङ्गमत्तस्सपि अभावो विय अन्धवेणिकस्सपि मग्गस्स अप्पटिलाभो विय 
सहमत्तं निस्साय मिच्छाभागेन विपल्लत्थताय दद्दरजातके (जा० १.२.४३-४३) ससकसदिसता च विभाविता होति। 
सारभावन्ति सीलसारादिसम्पत्तिया सारसब्भावं | निय्यानिकभावन्ति एकन्तेनेव वड़तो निय्यानावहभावं। अनिग्गहितोति 
न निग्गहेतब्बो। तेनाह “निग्गहेतुं असक्कुणेय्यो”ति। असंकिलिड्रोति संकिलेसविरहितो। तेनाह 
"ननिक्किलेसोतिआदि। अनुपवज्जोति धम्मतो न उपवदितब्बो। अप्पटिकुट्टो नाम अप्पटिसेधनं वा सिया अनक्कोसनं 
बाति तदुभयं दस्सेन्तो “अप्पटिबाहितो अनुपक्कुट्टोति आह। 


तस्स धम्मस्साति “अयं खो पन, भिकखवे'तिआदिना उद्धटस्स धम्मस्स | पञ्हं पुच्छित्वाति कथेतुकम्यतावसेन 
पञ्हं पुच्छित्वा । यथापटिपाटियाति मातिकाय यथानिक्खित्तप्पटिपाटिया । धातुयोति सभावधारणट्टेन धातुयो । ता पन 
यस्मा तण्हादिड्टिकप्पनापरिकप्पितअत्तसुभसुखसस्सतादिपकतिआदिधुवादिजीवादिकायादिका विय न इच्छासभावा 
दिड्टिआदिरहितेहि विमुच्चमानउदुम्बरपुप्फादिलोकवोहारवत्थूनि विय च वाचावत्थुमत्ता, अथ खो सच्चपरमत्थभूताति आह 
““सभावा”ति, सच्चसभावाति अत्थो। अत्तनो सभावं धारेन्तीति हि धातुयो। निज्जीवनिस्सत्तभावप्पकासकोति 
बाहिरपरिकप्पितजीवाभावप्पकासको लोकियमहाजनसंकप्पितसत्ताभावप्पकासको च। आकरट्रेनाति 
उप्पज्जनट्ठानभावेन । उप्पत्तिड्ठानम्पि हि आकरो आयतनन्ति वुच्चति यथा कम्बोजो अस्सानं आयतन” न्ति। 
मनोपविचाराति तं तं आरम्मणं उपेच्च मनसो विविधचरणाकारो। केहि कत्थाति आह 
““वितक्कविचारपादेही _तिआदि। अट्टारससु ठानेसूति छ सोमनस्सट्ठानियानि, छ दोमनस्सट्ठानियानि, छ 
उपेक्खाट्ठानियानीति एवं अट्टारससु ठानेसु। 


पतिट्टाधातति सेसभूतत्तयस्स चेव सब्बूपादारूपानञ्च पतिट्ठासभावा धातु । इमिना नयेन आबन्धनधातूतिआवीसुपि 
अत्थो वेदितब्बो। अपिच ककखळभावसिद्धो सहजातधम्मानं आधारभावो पतिदट्ठाभावो। द्रवभावसिद्धं सम्पिण्डनं 
आबन्धनं। उण्हभावसिद्धं मुदुतापक्कतावहं परिपाचनं। थद्धभावावहं उद्धुमातनं वित्थम्भनं। रूपविवित्तो रूपपरियन्तो 
आकासोति येसं सो परिच्छेदो, तेहि सो असम्फुट्ठोवाति वुत्तं “ आकासधातूति असम्फुट्टधात्‌ ति । सञ्जाननविधुरा 
आरम्मणूपलद्भि विजाननधातु। वित्थारतोपि कथेतुं वट्टति सङ्घे पन्तोगधत्ता वित्थारस्स। सङ्केपतो कथेतुं न वट्टति 
कथेतब्बस्स अत्थस्स अनवसेसपरियादानाभावतो । तेनाह “वित्थारतोव वट्टुती ति । उभयथाति सङ्घेपतो वित्थारतो च। 


अनिप्फन्नापि आकासधातु भूतानि उपादाय गहेतब्बतामत्तेन “उपादारूप''न्तेव वुच्चति । दिट्ठानेवाति 
सल्लक्खेतब्बानि उपादारूपभावसामञ्जतो। तेन सहजाता वेदना वेदनाक्खन्धो समुदाये पवत्तवोहारस्स अवयवेपि 

दिस्सनतो यथा “वत्थेकदेसे दड़े वत्थं दडु"न्ति। “फस्सो च चेतना च सड्डारक्खन्धो ति वुत्तं महाभूमकत्ता तेसं 
तप्पधानत्ता च सङ्घारक्खन्धस्स। अरूपक्खन्धा नामं आरम्मणाभिमुखं नमनतो नामाधीनग्गहणतो च। रूपक्खन्धो रूपं 
परिब्यत्तं रुप्पनड्रेन । पच्चयन्ति निस्सयभूतं पच्चयं । विभागेन द्वाचत्तालीस। एकासीति चित्तानि “सम्मसनचारोय''न्ति 
कत्वा। अनुक्कमेन पटिपज्जमानोति एवं कङ्घावितरणविसुद्भियं ठितो उपरिमेन तिस्सन्नं विसुद्धीनं सम्पादनवसेन 
विसुद्धिभावनं उस्सुक्कापेन्तो । 


फस्सायतनन्ति फस्सस्स उप्पत्तिद्ानं | सुवण्णादीनन्ति सुवण्णमणिवजिरादीनं | आकिण्णं विय हुत्वा उप्पज्जन्ति 
एत्थाति आकरो। यथा चक्खु विपाकफस्सस्स विसेसपच्चयो, न तथा इतरेसन्ति कत्वा वुत्तं “द्व 
चक्खुविञ्ञाणानीतिआदि। एस नयो सेसवारेसुपि। दरत्तिसाय विपाकफस्सेसु द्रिपञ्चविञ्ञाणसहगतफस्से ठपेत्वा सेसा 
द्वावीसति विपाकफस्सा वेदितब्बा। दिट्ठमेव होति तेन समानयोगक्खमत्ता। “सङ्केपतो तावा ति सङ्घेपकथं 
आरभित्वापि वित्थारकथापेत्थ वुत्तनयत्ता सुविञ्जेय्यावाति वुत्तं “हेट्ठा...पे०... वेदितब्ब न्ति। 


सोमनस्सस्स उप्पत्तिट्ठानभूतं सोमनस्सट्ठानियं | तेनाह “सोमनस्सस्स कारणभूत न्ति। उपविचरतीति उपेच्च 
पवत्तति। सभावतो सङ्कप्पतो च सोमनस्सादिउप्पत्तिहेतुका सोमनस्सट्ठानियादिताति आह “इडं वा होतू तिआदि। चतुत्थं 
दिट्ठमेव होति तदविनाभावतो। 


अरियसच्चानीति पुरिमपदे उत्तरपदलोपेनायं निद्देसोति आह “अरियभावकरानी 'तिआदि । विसुद्धिमग्गे 
(विसुद्धि० २.५३१) पकासितं, तस्मा न इध पकासेतब्बन्ति अधिप्पायो। सुखावबोधनत्थन्ति देसियमानाय वट्टकथाय 
सुखेन अवबोधनत्थं । तेनाह यस्स ही तिआदि । द्वादसपदन्ति अविज्जादीहि पदेहि द्वादसपदं । पच्चयवद्वुन्ति 
पच्चयप्पबन्धं । कथेतुकामो होति पच्चयाकारमुखेन सच्चानि दस्सेतुकामताय । गब्भावक्कन्तिवद्टन्ति गब्भोक्कन्तिमुखेन 
विपाकवड़ं दस्सेति “गब्भस्सावक्कन्ति होती तिआदिना। तस्मा पनेत्थ गब्मावक्कन्तिवसेनेव वड़ं दस्सितन्ति आह 
““गब्भावक्कन्तिवड्टस्मि ही तिआदि | गब्भावक्कन्तिवद्टस्मिन्ति मातुकुच्छिम्हि निब्बत्तनवसेन पवत्तधम्मप्पबन्धे । 
दस्सितेति देसनावसेन दस्सिते। पुरिमा द्वे योनियो इतराहि ओळारिकताय परिब्यत्ततराति वुत्तं “गब्भावक्कन्ति...पे०... 
अवबोधेतुम्पी”ति। 


पच्चयमत्तन्ति छन्नं धातूनं साधारणं पच्चयभावमत्तं, न तेहि भागसो निप्फादियमानं पच्चयविसेसं “कृतो पनेतं छन्नं 
धातून" न्ति अविभागेन वुत्तत्ता। तेनाह “इदं वुत्तं होती तिआदि। न मातु न पितु तासं धातूनं इमस्स सत्तस्स 
बाहिरभावतो। गब्भस्साति एत्थ गब्भति अत्तभावभावेन वत्ततीति गब्भो, कललादिअवत्थो धम्मप्पबन्धो। तन्निस्सितत्ता 
पन सत्तसन्तानो गब्भोति वुत्तो यथा मञ्चनिस्सिता “मञ्चा उक्कुट्ठिं करोन्ती"ति। तन्निस्सयभावतो मातुकुच्छि गब्भोति 
बुच्चति “गब्भे बसति माणवो"तिआवदीसु (जा० १.१५.३६३) | गब्भो वियाति वा गब्भो। यथा हि निवासट्ठानताय सत्तानं 
ओवरको “गब्भो”ति वुच्चति, एवं गब्भसेय्यकानं सत्तानं याव अभिजाति निवासड्ठानताय मातुकुच्छि “गब्भो”ति 
बुच्चति। इध पन पठमं वुत्तअत्थेनेव गब्मोति वेदितब्बो। तेनाह “गब्भो च नामा तिआदि । 


निरतिअत्थेन निरयो च सो यथावुत्तेन अत्थेन गब्भो चाति निरयगब्भो । एस नयो सेसपदेसुपि। अयं पन विसेसो - 
देवमनुजादयो विय उद्धं दीघा अहुत्वा तिरियं अञ्चिता दीघाति तिरच्छाना। ते एव खन्धकोट्ठासभावेन योनि च सो वुत्तनयेन 
गब्भो चाति तिरच्छानयोनिगब्भो। पकट्टतो सुखतो अपेतं अपगमो पेतभावो, तं पत्तानं विसयोति पेत्तिविसयो, पेतयोनि। 
मनस्स उस्सन्नताय सूरभावादिगुणेहि उपचितमानसताय उक्कड्टगुणचित्तताय मनुस्सा । दिब्बन्ति कामगुणादीहि कोळन्ति 

लळन्ति जोतन्तीति देवा। गब्भसद्दो वुत्तनयो एव । नानप्पकारोति यथावृत्तेन तदनन्तरभेदेन च नानप्पकारको । 
मनुस्सगब्भो अधिप्पेतो सुपाकटताय पच्चकखभावतो। ओक्कन्ति मातुकुच्छिं ओक्कमित्वा विय उप्पतित्चाति कत्वा। 
निब्बत्तनं निब्बत्ति। पातुभावो उप्पत्तिप्पकासको च। 


सन्निपातो नाम अवेकल्लजातिहीनवेकल्लेति दस्सेतुं “इध मातापितरो"तिआदि वुत्तं । इधाति इमस्मिं सत्तलोके । 
सन्निपतिताति समोधानभावतो सन्निपतिता समागता संसिलिट्ठा। उतुनीति उतुमती सञ्जातपुष्फा। इदञ्च उतुसमयं 
सन्धाय वुत्तं, न लोकसमञ्ञाकरजस्स लग्गनदिवसमत्तं । मातुगामस्स हि यस्मिं गन्भासहसञ्जिते ओकासे दारको 
निब्बत्तति, तत्थ महती लोहितपीळका सण्ठहित्वा अग्गहितपुब्बा एव भिज्जित्वा पग्घरति, वत्थु सुद्ध होति 
पग्घरितलोहितत्ता अनामयत्ता च। विसुद्रे वत्थुम्हि मातापितूसु एकवारं सन्निपतितेसु याव सत्त दिवसानि खेत्तमेव होति। 
सुद्ध वत्थु नहानतो परम्पि कतिपयानि दिवसानि गब्भसण्ठहनताय खेत्तमेव होति परित्तस्स लोहितलेसस्स विज्जमानत्ता। 
तस्मिं समये हत्थग्गाहवेणिग्गाहादिना अङ्गपरामसनेनपि दारको निब्बत्ततियेव। इत्थिसन्तानेपि हि सत्तपि धातू लब्भन्तेव । 
तथा हि पारिकाय नाभिपरामसनेन सामस्स बोधिसत्तस्स, दिटुमङ्गलिकाय नाभिपरामसनेन (जा० अट्ठु० 
४.१५.मातङ्गजातकवण्णना; म० नि० अट्टु० २.६५) मण्डब्यस्स निब्बत्ति अहोसि। गन्धनतो उप्पन्नगतिया निमित्तूपट्ठानेन 
सूचनतो दीपनतो गन्धोति लद्भनामेन भवगामिकम्मुना अब्बति पवत्ततीति गन्धब्बो, तत्थ उप्पज्जमानकसत्तो। 
पच्चुपट्टितो होतीति न मातापितूनं सन्निपातं ओलोकयमानो समीपे ठितो पच्चुपद्धितो नाम होति, कम्मयन्तयन्तितो पन 
एको सत्तो तस्मि ओकासे निब्बत्तनको होतीति अयमेत्थ अधिप्पायो । तदा हि ततूपगसत्तो ततूपपत्तिआवहन्तकम्मसङ्घातेन 
पेल्लकयन्तेन तथत्थाय पेल्लितो उपनीतो विय होति। 


विञ्ञाणपच्चया नामरूपन्ति एत्थ विञ्ञाणस्स पच्चयभावेन गहितत्ता “तयो अरूपिनो खन्धा ति वुत्तं। इध पन 
विज्ञाणं पच्चयभावेन अग्गहेत्वा गब्भोक्कन्तिया एव पच्चयभावेन गहितत्ता “विञ्ञाणक्खन्धम्पि पक्खिपित्वा”ति 
वुत्तं । इध पन मनुस्सगब्भस्स ओक्कन्तिया अधिप्पेतत्ता “गब्भसेय्यकानं पटिसन्धिक्खणे ति वृत्तं । 


तण्हाय समुदयसच्चभावेन गहितत्ता “ठपेत्वा तण्ह/न्ति वृत्तं । तस्सेव पभाविकाति तस्सेव यथावुत्तस्स 
दुक्खसच्चस्स उप्पादिका। दुक्खनिरोधोति एत्थ दुक्खग्गहणेन तण्हापि गहिताति आह “तेसं द्विन्नम्पि...पे०... 
दुक्खनिरोधो”ति। अविसेसेन हि तेभूमकवट्टं इध दुक्खन्ति अधिप्पेतं। अथ वा दुक्खस्स अनुप्पत्तिनिरोधो तब्भाविकाय 
तण्हाय अनुप्पत्तिनिरोधेन विना न होतीति वुत्तं “तेसं द्विन्नम्पि...पे०... दुक्खनिरोधो ति । अनुप्पत्तिनिरोधोति च 
अनुप्पत्तिनिरोधनिमित्तं निब्बानं दस्सेति । 


““तत्थ वुत्तनयेनेव वेदितब्ब' न्ति वत्वा उभयत्थ पाळिया पवत्तिआकारभेदं दस्सेतुं “अयं पन विसेसोति आह। 
तत्थाति विसद्भिमग्गे । इधाति इमस्मिं सुत्ते। अविज्जाय त्वेवाति अविज्जाय तु एव। असेसविरागनिरोधाति एत्थ 
अच्चन्तमेव सङ्कारे विरज्जति एतेनाति विरागो, मग्गो, तस्मा विरागसङ्घातेन मग्गेन असेसनिरोधा असेसेत्वा निरोधा 
समुच्छिन्दनाति एवमेत्थ अत्थो दटुब्बो। 


सकलस्साति अनवसेसस्स। केवलस्साति वा सुद्धस्स, परपरिकप्पितसत्तजीवादिविरहितस्साति अत्थो। 
खीणाकारोपि वुच्चति “निरुज्झनं निरोधो ति इमिना अत्थेन। अरहत्तम्पि निरोधोति वुच्चति निरोधन्ते उप्पन्नत्ता। 
निब्बानम्पि निरोधोति वुच्चति अविज्जादीनं निरोधस्स निमित्तभावतो अविज्जादयो निरुज्झन्ति एत्थाति निरोधोति 
कत्वा । खीणाकारदस्सनवसेनाति अविज्जादीनं अनुप्पत्तिनिरोधेन निरुज्झनाकारदस्सनवसेन । निब्बानमेव सन्धाय, न 

पन अरहत्तन्ति अधिप्पायो। सभावधम्मानं निग्गहो नाम यथावुत्तधम्मपरिच्छेदतो ऊनाधिकभावप्पकासनेन 
अत्तसभावविभावनेनेव होतीति आह “"निग्गण्हन्तो ही तिआदि। 


तित्थायतनसुत्तवण्णना निट्टिता । 
२. भयसुत्तवण्णना 


६३. दुतिये परित्तातुं समत्थभावेनाति उप्पन्नभयतो रक्खितुं समत्थभावेन । नत्थि एत्थ मातापुत्तं अञ्ञमञ्ञं तायितुं 
समत्थन्ति अमातापुत्तानि, तानियेव अमातापृत्तिकानि। तेनाह “नत्थि एत्था”तिआदि। यन्ति भुम्मत्थे उपयोगवचनन्ति 
आह “यस्मि समये”ति। मातापि पुत्त पस्सितुं न लभति, परित्तातुं न समत्थन्ति अधिप्पायो। पुत्तोपि मातरन्ति एत्थापि 
एसेव नयो। चित्तुत्रासोयेव भयं चित्तुत्रासभयं। इमिना ओत्तप्पभयादिं निवत्तेति। अटविग्गहणेन अटविवासिनो वुत्ता 
“सब्बो गामो आगतो"तिआदीसु वियाति आह “अटवीति चेत्थ अटविवासिनो चोरा वेदितब्बा ति । एतेति 
अटविवासिनो चोरा। एतं वुत्तन्ति “अटविसङ्कोपो' ति इदं वृत्तं। ठानगमनादिइरियापथचक्कसमङ्गिनो 
इरियापथचक्कसमारुळहा नाम होन्तीति आह “इरियापथचक्कम्पि बट्टठती ति। इरियापथोयेव पवत्तनट्रेन चक्कन्ति 
इरियापथचक्क । 


परियायन्तीति परितो तेन तेन दिसाभागेन गच्छन्ति। तेनाह “इतो चितो च गच्छन्ती”ति। मातुपेमेन गन्तुं 
अविसहित्वा अत्तनो सन्तिकं आगच्छन्तं । अत्तसिनेहस्स बलवभावतो मातरम्पि अनपेक्खित्वा “ अत्तानंयेव 
रक्खिस्सामी "ति गच्छन्तं। एकस्मिं ठाने निलीनन्ति वुत्तनयेनेव गन्त्वा एकस्मिं खेमे पदेसे निसिन्नं। कुल्ले वातिआदीसु 
कूलं परतीरं बहति पापेतीहि कुल्लो, तरणत्थाय वेळुनळादीहि कलापं कत्वा बद्धो । पत्थरित्वा बद्धो पन उळुम्पो, 
चाटिआदि मत्तिकाभाजनं। वुय्हमानन्ति उदकोघेन अधोसोतं नीयमानं । 


यथावृत्तानि तीणि भयानि समातापुत्तिकानियेव अस्सुतवतो पुथुज्जनस्स वसेन अमातापृत्तिकानि दस्सितानीति आह 
“एवं परियायतो अमातापुत्तिकानि भयानि दस्सेत्वा ति । 


भयसुत्तवण्णना निट्टिता। 
३. वेनागपुरसुत्तवण्णना 


६४. ततिये एवंनामके जनपदेति यत्थ नामग्गहणेन कोसलसहस्स रुळहीसददतं दस्सेति। तथा हि कोसला नाम 
जानपदिनो राजकुमारा, तेसं निवासो एकोपि जनपदो रुळहीसद्देन “कोसला"ति बुच्चति। अकखरचिन्तका हि ईदिसेसु 
ठानेसु युत्ते विय सलिङ्गवचनानि (पाणिनि १.२.५१) इच्छन्ति । अयमेत्थ रुळही यथा अञ्ञत्थापि “कुरूसु विहरति, अङ्गेसु 
विहरती ति च। तब्बिसेसने पन जनपदसद्दे जातिसद्दे एकवचनमेव यथा “कोसलेसु जनपदे”ति। चारिकन्ति चरणं। चरणं 
वा चारो, सो एव चारिका। तयिदं मग्गगमनं इधाधिप्पेतं, न चुण्णिकगमनमत्तन्ति आह “अद्धानगमन गच्छन्तो ति। तं 
विभागेन दस्सेतुं “चारिका च नामेसा तिआदि वुत्तं। तत्थ दूरेपीति दूरेपि नातिदूरेपि। सहसा गमनन्ति सीघगमनं । 
महाकस्सपपच्चुग्गमनादीसूति आदि-सद्देन आळवकादीनं अत्थाय गमनं सङ्गण्हाति। भगवा हि महाकस्सपत्थेरं 
पच्चुग्गच्छन्तो मुहुत्तेन तिगावुतमग्गमगमासि। आळवकस्सत्थाय तिंसयोजनं, तथा अङ्गलिमालस्स, पुक्कुसातिस्स पन 
पञ्चचत्तालीसयोजनं, महाकप्पिनस्स वीसयोजनसतं, धनियस्सत्थाय सत्त योजनसतानि, धम्मसेनापतिनो 

सद्भधिविहारिकस्स वनवासिस्स तिस्ससामणेरस्स तिगाबुताधिकं वीसयोजनसतं अगमासि। इमं सन्धायाति इमं 
अतुरितचारिकं सन्धाय । 


उपलभिसूति एत्थ सवनवसेन उपलभिसूति इममत्थं दस्सेन्तो “सोतद्वार...पे०... जानिसू ति आह । सब्बम्पि वाक्यं 
अवधारणफलत्ता अन्तोगधावधारणन्ति आह “पदपूरणमत्ते वा निपातो ति । अवधारणत्थेनाति पन इमिना 
इट्ठत्थतोवधारणत्थं खो-सहग्गहणन्ति दस्सेति। अस्सोसीति पदं खो-सद्दे गहिते तेन फुल्लितमण्डितविभूसितं विय होन्तं 
पूरितं नाम होति, तेन च पुरिमपच्छिमपदानि संसिलिट्ठानि नाम होन्ति, न तस्मिं अग्गहितेति आह “पदपूरणेन 
ब्यञ्जनसिलिद्ठुतामत्तमेवा ति । मत्तसद्दो विसेसनिवत्तिअत्थो। तेनस्स अनत्थन्तरदीपनता दस्सिता होति, एवसद्देन पन 
ब्यञ्जनसिलिट्ठताय एकन्तिकता । 


समितपापत्ताति अच्चन्तं अनवसेसतो सवासनं समितपापत्ता। एवञ्हि बाहिरकवीतरागसेक्खासेक्खपापसमनतो 
भगवतो पापसमनं विसेसितं होति। तेनस्स यथाभूतगुणाधिगतमेतं नामं यदिदं समणोति दीपेति। अनेकत्थत्ता निपातानं इध 
अनुस्सवत्थो अधिप्पेतोति आह “खलूति अनुस्सवत्थे निपातो" ति। आलपनमत्तन्ति पियालापवचनमत्तं। 
पियसमुदाहारा हेते “भोति वा “आवुसो "ति वा “देवानं पिया^ति वा। गोत्तवसेनाति एत्थ गं तायतीति गोत्तं । गोतमोति 
हि पवत्तमानं वचनं बुद्धिञ्च तायति एकंसिकविसयताय रक्खतीति गोत्तं । यथा हि बुद्धि आरम्मणभूतेन अत्थेन विना न 
वत्तति, तथा अभिधानं अभिधेय्यभूतेन, तस्मा सो गोत्तसङ्घातो अत्थो तानि तायति रक्खतीति वुच्चति । को पन सोति? 
अञ्ञकुलपरम्परासाधारणं तस्स कुलस्स आदिपुरिससमुदागतं तंकुलपरियापन्नसाधारणं सामञ्ञरूपन्ति दडुब्बं । एत्थ च 
समणोति इमिना परिक्खकजनेहि भगवतो बहुमतभावो दस्सितो समितपापताकित्तनतो। गोतमोति इमिना लोकियजनेहि 
उच्चाकुलसम्भूतता दीपिता तेन उदितोदितविपुलखत्तियकुलविभावनतो । सब्बखत्तियानञ्हि 
आदिभूतमहासम्मतमहाराजतो पट्ठाय असम्मभिन्नं उळारतमं सक्यराजकुलं । 


केनचि पारिजुञ्जेनाति जातिपारिजुञ्ञभोगपारिजुञ्जादिना केनचिपि पारिजुञ्जेन परिहानिया अनभिभूतो 
अनज्झोत्थटो। तथा हि तस्स कुलस्स न किञ्चि पारिजुञ्ञं लोकनाथस्स अभिजातियं, अथ खो वड्डियेव | अभिनिक्खमने 
च ततोपि समिद्धतमभावो लोके पाकटो पञ्जातोति। सक्यकुला पब्बजितोति इदं वचनं भगवतो सद्धापब्बजितभावदीपनं 
बुत्तं महन्तं जातिपरिवडं महन्तञ्च भोगक्खन्धं पहाय पब्बजितभावसिद्भितो । 


इत्थम्भूताख्यानत्थेति इत्थं एवंपकारो भूतो जातोति एवं कथनत्थे । उपयोगवचनन्ति “अब्भुग्गतो”ति एत्थ अभि- 
सद्दो इत्थम्भूताख्यानत्थजोतको, तेन योगतो “तं खो पन भवन्त”न्ति इदं सामिअत्थे उपयोगवचनं । तेनाह “तस्स खो पन 
भोतो गोतमस्साति अत्थो ति । कल्याणगुणसमन्नागतोति कल्याणेहि गुणेहि युत्तो, तन्निस्सितो तब्बिसयतायाति 
अधिप्पायो । सेट्टीति एत्थापि एसेव नयो। कित्तेतब्बतो कित्ति, सा एव सद्दनीयतो सद्दोति आह “कित्तिसद्दोति 
कित्तियेवा”ति। अभित्थवनवसेन पवत्तो सद्दो थुतिघोसो। सदेवकं लोकं अज्झोत्थरित्वा उग्गतोति अनञ्जसाधारणे 
गुणे आरब्भ पवत्तत्ता सदेवकं लोकं अज्झोत्थरित्वा अभिभवित्वा उग्गतो। 


सो भगवाति यो सो समतिंस पारमियो पूरेत्वा सब्बकिलेसे भञ्जित्वा अनुत्तरं सम्मासम्बोधि अभिसम्बुद्भो देवानं 
अतिदेवो सक्कानं अतिसक्को ब्रह्मानं अतिब्रह्मा लोकनाथो भाग्यवन्ततादीहि कारणेहि सदेवके लोके “भगवा"ति 
पत्थटकित्तिसद्दो, सो भगवा। “भगवा"ति च इदं सत्थु नामकित्तनं । तेनाह आयस्मा धम्मसेनापति “भगवाति नेतं नामं 
मातरा कत न्तिआदि (महानि० ८४) । परतो पन भगवाति गुणकित्तनं । यथा कम्मट्ठानिकेन “अरह”न्तिआदीसु नवसु 

ठानेसु पच्चेकं इति-सहं योजेत्वा बुद्भगुणा अनुस्सरियन्ति, एवं बुद्धगुणसंकित्तनेनपीति दस्सेन्तो “इतिपि अरहं 
इतिपि सम्मासम्बुद्धो...पे०... इतिपि भगवा ति आह। “इतिपेतं भूतं इतिपेतं तच्छ'`न्तिआदीसु (दी० नि० १.६) विय इध 
इतिसद्दो आसन्नपच्चक्खकरणत्थो, पि-सद्दो सम्पिण्डनत्थो, तेन च तेसं गुणानं बहुभावो दीपितो, तानि च संकित्तेन्तेन 
विञ्जुना चित्तस्स सम्मुखीभूतानेव कत्वा संकित्तेतब्बानीति दस्सेन्तो “इमिना च इमिना च कारणेनाति वुत्तं होती ति 
आह। एवं निरूपेत्वा कित्तेन्तो यो कित्तेति, तस्स भगवति अतिविय अभिप्पसादो होति। 


आरकत्ताति सुविदूरत्ता। अरीनन्ति किलेसारीनं। अरानन्ति संसारचक्कस्स अरानं। हतत्ताति विद्धंसितत्ता। 
पच्चयादीनन्ति चीवरादिपच्चयानञ्चेव पूजाविसेसानञ्च । ततोति विसुद्धिमग्गतो (विसुद्धि० १.१२५-१२७)। यथा च 
विसुद्धिमग्गतो, एवं तंसंवण्णनातोपि नेसं वित्थारो गहेतब्बो। 


इमं लोकन्ति नयिदं महाजनस्स सम्मुखमत्तं सन्धाय वुत्तं, अथ खो अनवसेसं परियादायाति दस्सेतुं 
““सदेवक  न्तिआदि वुत्तं । तेनाह “इदानि वत्तब्बं निदस्सेतीˆति। पजातत्ताति यथासकं कम्मकिलेसेहि निब्बत्तत्ता। 
पञ्चकामावचरदेवग्गहणं पारिसेसनयेन इतरेसं पदन्तरेन गहितत्ता। सदेवकन्ति च अवयवेन विग्गहो समुदायो 
समासत्थो। छट्रुकामावचरदेवग्गहणं पच्चासत्तिनयेन। तत्थ हि सो जातो तन्निवासी च। सब्रह्मकवचनेन 
ब्रह्मकायिकादिब्रह्मग्गहणन्ति एत्थापि एसेव नयो | पच्चत्थिकसमणब्राह्मणग्गहणन्ति निदस्सनमत्तमेतं अपच्चत्थिकानं 
समितबाहितपापानञ्च समणब्राह्मणानं समणब्राह्मणवचनेन गहितत्ता। कामं “सदेवक ˆ न्तिआदिविसेसनानं वसेन 
सत्तविसयो लोकसद्दोति विञ्ञायति तुल्ययोगविसयत्ता तेसं, “सलोमको सपक्खको”तिआदीसु पन अतुल्ययोगेपि अयं 
समासो लब्भतीति ब्यभिचारदस्सनतो पजागहणन्ति आह “पजावचनेन सत्तलोकग्गहण'न्ति। 


अरूपिनो सत्ता अत्तनो आनेञ्जविहारेन विहरन्ता दिब्बन्तीति देवाति इमं निब्बचनं लभन्तीति आह 
“सदेवकग्गहणेन अरूपावचरलोको गहितो ति । तेनाह आकासानञ्चायतनूपगानं देवानं सहब्यत''न्ति (अ० नि० 
३.११७) | समारकग्गहणेन छकामावचरदेवलोको गहितो तस्स सविसेसं मारस्स वसे वत्तनतो। सब्रह्मकग्गहणेन 
रूपीब्रह्मलोको गहितो अरूपीब्रह्मलोकस्स गहितत्ता। चतुपरिसवसेनाति खत्तियादिचतुपरिसवसेन । इतरा पन चतस्सो 
परिसा समारकादिग्गहणेन गहिता एवाति। अवसेससत्तलोको नागगरुळादिभेदो। तीहाकारेहीति 
देवमारब्रह्मसहिततासङ्घातेहि तीहि पकारेहि । तीसु पदेसूति “सदेवक''न्तिआदीसु तीसु पदेसु। तेन तेनाकारेनाति 
सदेवकत्तादिना तेन तेन पकारेन। तेधातुकमेव परियादिन्नन्ति पोराणा आहूति योजना। 


अभिञ्जाति यकारलोपेनायं निद्देसो, अभिजानित्वाति अयमेत्थ अत्थोति आह “अभिज्ञाय अधिकेन जाणेन 
अत्वा ति । अनुमानादिपटिक्खेपोति अनुमानअत्थापत्तिआदिप्पटिक्खेपो एकप्पमाणत्ता। सब्बत्थ 
अप्पटिहतजाणचारताय हि सब्बपच्चकखा बुद्धा भगवन्तो । 


अनुत्तरं विवेकसुखन्ति फलसमापत्तिसुखं । तेन विमिस्सापि कदाचि भगवतो धम्मदेसना होतीति “हित्वापी”ति पि- 
सहग्गहणं। भगवा हि धम्मं देसेन्तो यस्मिं खणे परिसा साधुकारं वा देति, यथासुतं वा धम्मं पच्चवेक्खति, तं खणं 
पुब्बभागेन परिच्छिन्दित्वा फलसमापत्ति समापज्जति, यथापरिच्छेदञ्च समापत्तितो वुट्ठाय ठितट्ठानतो पड़ाय धम्मं देसेति। 
अप वा बहुं वा देसेन्तोति उग्घटितञ्जुस्स वसेन अप्पं वा, विपञ्चितञ्जुस्स नेय्यस्स वा वसेन बहुं वा देसेन्तो। धम्मस्स 
कल्याणता च निय्यानिकता च सब्बसो अनवज्जभावेनेवाति आह “अनवज्जमेव कत्वा”ति। 

देसकायत्तेन आणादिविधिना अतिसज्जनं पबोधनं देसनाति सा परियत्तिधम्मवसेन वेदितब्बाति आह “देसनाय ताव 
चातुप्पदिकगाथायपीतिआदि। निदाननिगमानिपि सत्थु देसनाय अनुविधानतो तदन्तोगधानि एवाति आह “निदानं 
आदि, इदमवोचाति परियोसान न्ति। 


सासितब्बपुग्गलगतेन यथापराधादिसासितब्बभावेन अनुसासनं तदङ्गविनयादिवसेन विनयनं सासनन्ति तं 
पटिपत्तिधम्मवसेन वेदितब्बन्ति आह “सीलसमाधिविपस्सना”तिआदि। कुसलानन्ति अनवज्जधम्मानं 
सीलसमथविपस्सनानं सीलदिट्टीनञ्च आदिभावो तंमूलिकत्ता उत्तरिमनुस्सधम्मानं । अरियमग्गस्स अन्तद्वयविगमेन 
मञ्झिमापटिपदाभावो विय सम्मापटिपत्तिया आरब्भ निब्बत्तीनं वेमज्झतापि मज्झभावोति वृत्तं “अत्थि, भिक्खवे...पे०... 
मज्झिमं नामा ति। फलं परियोसानं नाम सउपादिसेसतावसेन । निब्बानं परियोसानं नाम अनुपादिसेसतावसेन। 
इदानि तेसं द्विन्नम्पि सासनस्स परियोसानतं आगमेन दस्सेतुं “तस्मातिह त्व न्तिआदि वुत्तं। “सात्थं 
सब्यञ्जन”न्तिआदिवचनतो धम्मदेसनाय आदिमज्झपरियोसानं अधिप्पेतन्ति आह “इध...पे०... अधिप्पेत''न्ति। तस्मि 
तस्मिं अत्थे कथावधिसद्दप्पबन्धो गाथावसेन सुत्तवसेन च ववत्थितो परियत्तिधम्मो, सो इध देसनाति वुत्तो, तस्स पन अत्थो 
विसेसतो सीलादि एवाति आह “भगवा हि धम्मं देसेन्तो...पे०... दस्सेती”ति। तत्थ सीलं दस्सेत्वाति सीलग्गहणेन 
ससम्भारं सीलं गहितं, तथा मग्गग्गहणेन ससम्भारो मग्गोति तदुभयवसेन अनवसेसतो परियत्तिअत्थं परियादाय तिट्ठति। 
तेनाति सीलादिदस्सनेन। अत्थवसेन हि इध देसनाय आदिकल्याणादिभावो अधिप्पेतो। कथिकसण्ठितीति कथिकस्स 
सण्ठानं कथनवसेन समवट्टानं । 


न सो सात्थं देसेति निय्यानत्थविरहतो तस्सा देसनाय। एकब्यञ्जनादियृत्ता वाति सिथिलादिभेदेसु ब्यञ्जनेसु 
एकण्पकारेनेव द्विप्पकारेनेव वा ब्यञ्जनेन युत्ता दमिळभासा विय विवटकरणताय ओड्टे अफुसापेत्वा उच्चारेतब्बतो 
सब्बनिरोद्ुब्यञ्जना वा किरातभासा विय। सब्बस्सेव विस्सज्जनीययुत्तताय सब्बविस्सदुब्यञ्जना वा यवनभासा विय। 
सब्बस्सेव सानुसारताय सब्बनिग्गहितब्यञ्जना वा पारसिकादिमिलक्खभासा विय । सब्बापेसा ब्यञ्जनेकदेसवसेनेव 
पवत्तिया अपरिपुण्णब्यञ्जनाति कत्वा “अब्यञ्जना ति वुत्ता। 


ठानकरणानि सिथिलानि कत्वा उच्चारेतब्बं अक्खरं पञ्चसु वग्गेसु पठमततियन्ति एवमादि सिथिलं। तानि 
असिथिलानि कत्वा उच्चारेतब्बं अकखरं वग्गेसु दुतियचतुत्थन्ति एवमादि धनितं। द्विमत्तकालं दीघं । एकमत्तकालं रस्सं। 
तदेव लहुकं लहुकमेव । संयोगपरं दीघञ्च गरुक | ठानकरणानि निग्गहेत्वा उच्चारेतब्बं निग्गहितं । परेन सम्बन्धं कत्वा 
उच्चारेतब्बं सम्बन्धं । तथा न सम्बन्धं ववत्थितं । ठानकरणानि विस्सट्ठानि कत्वा उच्चारेतब्बं विमुत्तं। दसधा 
ब्यञ्जनबुद्धिया पभेदोति एवं सिथिलादिवसेन ब्यञ्जनबुद्धिया अक्खरुप्पादकचित्तस्स दसप्पकारेन पभेदो। सब्बानि हि 
अक्खरानि चित्तसमुट्ठानानि यथाधिप्पेतत्थब्यञ्जनतो ब्यञ्जनानि च। 


अमक्खेत्वाति अमिलेच्छेत्वा, अविनासेत्वा, अहापेत्वाति अत्थो। भगवा यमत्थं ञापेतुं एकगाथं एकवाक्यम्पि 
देसेति, तमत्थं ताय देसनाय परिमण्डलपदब्यञ्जनाय एव देसेतीति आह “परिपुण्णब्यञ्जनमेव कत्वा धम्मं देसेती ति। 
इध केवलसद्दो अनवसेसवाचको, न अवोमिस्सतादिवाचकोति आह “सकलाधिवचन''न्ति। परिपुण्णन्ति सब्बसो 
पुण्णं। तं पन किञ्चि ऊनं वा अधिकं वा न होतीति “अनूनाधिकवचनः न्ति वुत्तं । तत्थ यदत्थं देसितं, तस्स साधकत्ता 
अनूनता वेदितब्बा, तब्बिधुरस्स पन असाधकत्ता अनधिकता। सकलन्ति सब्बभागवन्तं । परिपुण्णमेवाति सब्बसो 
परिपुण्णमेव। तेनाह “एकदेसनापि अपरिपुण्णा नत्थी”ति। अपरिसुद्धा देसना नाम होति तण्हासंकिलेसत्ता। 

लोकामिसं चीवरादयो पच्चया, तत्थ अगधितचित्तताय लोकामिसनिरपेक्खो। हितफरणेनाति हितूपसंहरणेन । 
मेत्ताभावनाय मुदुहदयोति मेत्ताभावनाय करुणाय वा मुदुहदयो । उल्लुम्पनसभावसण्ठितेनाति सकलसंकिलेसतो 
वट्टदुक्खतो च उद्धरणाकारावड्ठितेन चित्तेन, करुणाधिप्पायेनाति अत्थो। तस्माति यस्मा सिक्खत्तयसङ्गहं सकलं सासनं 
इध ब्रह्मचरियन्ति अधिप्पेतं, तस्मा । ब्रह्मचरियन्ति इमिना समानाधिकरणानि सब्बपदानि योजेत्वा अत्थं दस्सेन्तो “सो 
धम्मं देसेति...पे०... पकासेतीति एवमेत्थ अत्थो ददुब्बो ति आह। 


सुन्दरन्ति भकं । भद्दकता च पस्सन्तस्स हितसुखावहभावेन वेदितब्बाति आह “अत्थावहं सुखावह न्ति। तत्थ 
अत्थावहन्ति दिटधम्मिकसम्परायिकपरमत्थसंहितहितावहं । सुखावहन्ति यथावुत्ततिविधसुखावहं । तथानुरूपानन्ति 
तादिसानं। यादिसेहि पन गुणेहि भगवा समन्नागतो, तेहि चतुप्पमाणिकस्स लोकस्स सब्बथापि अच्चन्तप्पसादनीयो तेसं 
यथाभूतसभावत्ताति दस्सेन्तो “यथारूपोतिआदिमाह । तत्थ यथाभूत...पे०... अरहतन्ति इमिना 
धम्मप्पमाणलूखप्पमाणानं सत्तानं भगवतो पसादावहता दस्सिता, इतरेन इतरेसं। दस्सनमत्तम्पि साधु होतीति एत्थ 
कोसियवत्थु कथेतब्बं । उभतोपक्खिकाति मिच्छादिट्टिसम्मादिट्िसेन उभयपक्खिका । केराटिकाति सठा। 


अनेकत्थत्ता निपातानं यावज्चिदन्ति निपातसमुदायो अधिमत्तप्पमाणपरिच्छेदं दीपेतीति आह 
*अधिमत्तप्पमाणपरिच्छेदवचनमेत' न्ति । अधिमत्तविप्पसन्नानीति अधिकप्पमाणेन विप्पसन्नानि। विप्पसन्नानीति च 
पकतिआकारं अतिक्कमित्वा विप्पसन्नानीति अत्थो। ननु च चकखादीनं इन्द्रियानं मनोविञ्जेय्यत्ता कथं तेन तेसं 
विप्पसन्नता विज्ञायतीति आह “तस्स ही 'तिआदि। तस्साति ब्राह्मणस्स। तेसन्ति चक्खादीनं पञ्चन्नं इन्द्रियानं । एवम्पि 
मनिन्द्रियेन पतिद्वितोकासस्स अदिद्वत्ता कथं मनिन्द्रियस्स विप्पसन्नता तेन विञ्जायतीति आह “यस्मा पना तिआदि। 
नयग्गाहपञ्ञा हेसा तस्स ब्राह्मणस्स। मने विप्पसन्नेयेव होति पसन्नचित्तसमुट्िरूपसम्पदाहि एव चक्खादीनं 
पतिद्वितोकासस्स पसन्नतासम्भवतो । 


जम्बोनदसुवण्णं रत्तवण्णमेव होतीति आह “सुरत्तवण्णस्सा ति । जम्बोनदसुवण्णस्स घटिकाति 
जम्बोनदसुवण्णपिण्डं । इमिना नेक्खन्ति नेकखप्पमाणजम्बोनदसुवण्णेन कतं अकतभण्डं वुत्तन्ति दस्सेति। नेक्खन्ति वा 
अतिरेकपञ्चसुवण्णेन कतपिलन्धनं कतभण्डं वुत्तं । तञ्हि घट्टनमज्जनक्खमं होतीति । सुवण्णन्ति च पञ्चधरणस्स 
समञ्ञा, तस्मा पञ्चवीसतिधरणहिरञ्ञविचितं आभरणं इध नेक्खन्ति अधिप्पेतं । जम्बोनदन्ति महाजम्बुसाखाय 
पवत्तनदियं निब्त्तं । तं किर रतनं रत्तं । सुवण्णाकारे महाजम्बुफलरसे वा पथवियं पविट्ठे सुवण्णङ्कुरा उद्टुहन्ति, तेन 
सुवण्णेन कतपिलन्धनन्तिपि अत्थो । सुपरिकम्मकतन्ति सुटु कतपरिकम्मं । सम्पहड्डन्ति सम्मा पहटुं घट्टनादिवसेन 
सुकतपरिकम्मं । तेनाह “सुवण्णकार...पे०... सुपरिमज्जितन्ति अत्थो”ति। 


वबाळरूपानीति आहरिमानि वाळरूपानि। “अकण्पियरूपाकुलो अकप्पियमञ्चो पल्लङ्कोति सारसमासे। 
रतनचित्रन्ति भित्तिच्छेदादिवसेन रतनचित्रं । रुक्खतूललतातूलपोटकितूलानं वसेन तिण्णं तूलानं। उद्दलोमियं केचीति 
सारसमासाचरिया उत्तरविहारिनो च। तथा एकन्तलोमियं। कोसेय्यकट्टिस्समयन्ति कोसेय्यकसटमयं | अजिनचम्मेहीति 
अजिनमिगचम्मेहि। तानि किर चम्मानि सुखुमतरानि । तस्मा दुपट्टतिपट्टानि कत्वा सिब्बन्ति । तेन वुत्तं 
*अजिनप्पवेणी”तिआदि। 


निकामलाभीति यथिच्छितलाभी। तेनाह “इच्छितिच्छितलाभी”ति। विपुललाभीति उळारलाभी। कसिरन्ति हि 
परित्तं वुच्चति, तप्पटिक्खेपेन अकसिरं उळारं । तेनाह “महन्तलाभी तिआदि। 

लद्धा च न कप्पन्तीति सामञ्जेन पटिसिद्धत्ता सब्बथा न कप्पतीति कस्सचि आसङ्का सिया, तन्निवत्तनत्थं 
“किज्चि किञ्चि कप्पती तिआदिमाह । तत्थ सुद्धकोसेय्यन्ति रतनपरिसिब्बनरहितं । एत्थ च “सुद्धकोसेय्यं पन 
वट्टती”ति विनये (महाव० अट्टः २५४) वुत्तत्ता इधापि एत्तकमेव वुत्तं। दीघनिकायट्टुकथायं (दी० नि० अट्टः १.१५) पन 
““ठपेत्वा तूलिकं सब्बानेव गोनकादीनि रतनपरिसिब्बितानि न वट्टन्तीति वुत्तं । तत्थ “ठपेत्वा तूलिक न्ति एतेन 
रतनसिब्बनरहितापी तूलिका न वट्टतीति दीपेति। बचनतोति एतेन विनये (चूळव० २९७) वुत्तभावं दस्सेति। एकेन 
विधानेनाति यथावुत्तमेव विधानं सन्धाय वदति। यदि एवं कस्मा भगवता “लद्भा च न कणप्पन्ती "ति सामञ्जेन पटिसेधो 
कतोति आह “अकप्पियं पन उपादाया”तिआदि। 


पल्लङ्कन्ति एत्थ परि-सद्दो समन्ततोति एतस्मिं अत्थे वत्तति, तस्मा वामूरुं दक्खिणूरुञ्च समं ठपेत्वा उभो पादे 
अञ्जमञ्ञसम्बन्धे कत्वा निसज्जा पल्लङ्कन्ति आह “समन्ततो ऊरुबद्धासन''न्ति। ऊरूनं बन्धनवसेन निसज्जा। 
पल्लङ्क आभुजित्वाति च यथा पल्लङ्कवसेन निसज्जा होति, एवं उभो पादे आभुजे समिञ्जिते कत्वाति अत्थो। तं पन 
उभिन्नं पादानं तथा सम्बन्धताकरणन्ति आह “बन्धित्वा ति । उजुं कायं पणिधायाति उपरिमं सरीरं उजुकं ठपेत्वा 
अट्टारस पिड्िकण्टके कोटिया कोटिं पटिपादेत्वा । एवञ्हि निसिन्नस्स चम्ममंसन्हारूनि न पणमन्ति। अथस्स या तेसं 
पणमनपच्चया खणे खणे वेदना उप्पज्जेय्युं, ता न उप्पज्जन्ति। तासु अनुप्पज्जमानासु चित्तं एकग्गं होति, कम्मट्ठानं न 
परिपतति, बुद्धि फाति गच्छति। तेनाह “अद्ठारस पिट्टिकण्टकेतिआदि। उजुं कायं ठपेत्वाति उपरिमं कायं उजुकं 
ठपेत्वा, अयमेव वा पाठो। हेट्ठिमकायस्स हि अनुजुकड्रुपनं निसज्जावचनेनेव बोधितन्ति। उजुँ कायन्ति एत्थ काय-सद्दो 
उपरिमकायविसयो। 


परिमुखन्ति एत्थ परि-सहो अभिसद्देन समानत्थोति आह “कम्मट्ठानाभिमुख न्ति, बहिद्धा पुथुत्तारम्मणतो 
निवारेत्वा कम्मड्ठानंयेव पुरक्खत्चाति अत्थो। एत्थ यथा “वनन्तञ्ञजेव पविसामी 'तिआदिना भावनानुरूपं सेनासनं 
दस्सितं, एवं “निसीदामी”ति इमिना अलीनानुद्धच्चपक्खियो सन्तो इरियापथो दस्सितो, “पल्लङड्कं आभुजित्वा'ति इमिना 
निसज्जाय दळहभावो, “परिमुखं सति उपट्टपेत्वा"ति इमिना आरम्मणपरिग्गहूपायो । परिग्गहितनिय्यानन्ति सब्बथा 
गहितासम्मोसं परिच्चत्तसम्मोसं सति कत्वा, परमसतिनेपक्कं उपद्॒पेत्वाति अत्थो । परीति परिग्गहट्ठो 
“परिणायिका''तिआदीसु (ध० स० १६.२०) विय। मुखन्ति निय्यानट्टो “सुञ्ञतविमोक्ख'न्तिआदीसु (पटि० म० 
१.२०९-२१०) विय। पटिपक्खतो निग्गमनट्टो हि निय्यानट्ठो। 


चत्तारि रूपावचरज्झानानि दिब्बभावावहत्ता दिब्बविहारा नाम होन्तीति तदासन्नप्पवत्तचङ्कमोपि तदुपचारतो दिब्बो 
नाम होतीति आह “चत्तारि हि रूपज्झानानी”तिआदि। समापज्जित्वा चङ्कमन्तस्साति इदञ्च चङ्कमन्तस्स अन्तरन्तरा 
समापत्ति समापज्जित्वा उठ्ठायुट्ठाय चङ्कमनं सन्धाय वृत्तं । न हि समापत्ति समापञ्जित्वा अवुट्टितिन सक्का चङ्कमितुं | 
समापत्तितो वुट्राय चङ्कमन्तस्सपि चङ्कमोति इदं पन समापत्तितो वुड॒हित्वा अन्तरन्तरा समापञ्जित्वा चङ्कमन्तस्स वसेन 
वुत्तं । द्वीसु बिहारेसूति ब्रह्मविहारे, अरियविहारे च । मेत्ताझानादयो हितूपसंहारादिवसेन पवत्तिया ब्रह्मभूता सेट्ठभूता 
विहाराति ब्रह्मविहारा। अनञ्ञसाधारणत्ता पन अरियानं विहाराति अरियविहारा, चतस्सोपि फलसमापत्तियो। इध पन 
अरहत्तफलसमापत्तियेव आगता। 


पच्चवेक्खणाय फलसमापत्ति कथिता समापत्ति समापज्जित्वा बुड्टितस्स पच्चवेक्खणासम्भवतो। चङ्कमादयोति 
फलसमापत्ति समापन्नस्सपि समापत्तितो बुड्टिस्सपि चङ्कमड्ठाननिसज्जादयो। अरियचङ्कमादयो होन्ति न पन 

पच्चवेक्खन्तस्साति अधिप्पायो। 
वेनागपुरसुत्तवण्णना निट्टिता। 
४. सरभसुत्तवण्णना 


६५. चतुत्थे गिज्झा एत्थ सन्तीति गिज्झं, कूटं । तं एतस्साति गिज्झकूटो । गिज्झो वियाति वा गिज्झं, कूटं । तं 
एतस्साति गिज्झकूटो, पब्बतो । तस्मिं गिज्झकूटे। तेनाह “गिज्झा वातिआदि। अचिरपक्कन्तोति एत्थ न 
देसन्तरपक्कमनं अधिप्पेतं, अथ खो सासनपक्कमनन्ति दस्सेन्तो “इमस्मिं सासने पब्बजित्वा”तिआदिमाह, तेनेव हि 
“इमस्सा धम्मविनया'ति वुत्तं । लब्भतीति लाभो, चतुन्नं पच्चयानमेतं अधिवचनं । सक्कच्चं कातब्बो दातब्बोति 
सक्कारो। पच्चया एव हि पणीतपणीता सुन्दरसुन्दरा अभिसङ्करित्वा कता सक्काराति बुच्चन्ति। सक्कारोति वा 
सुन्दरकारो, परेहि अत्तनो गारवकिरिया पुप्फादीहि वा पूजा । लाभो च सक्कारो च लाभसक्कारा, ते नट्ठा पहीना एतेसन्ति 
नद्ुलाभसक्कारा | 


महालाभसक्कारो उप्पज्जीति तदा किर भगवतो महालाभसक्कारो उप्पज्जि यथा तं चत्तारो असङ्घेय्ये 
पूरितदानपारमिसञ्चयस्स । सब्बदिसासु हि यमकमहामेघो वुद्ुहित्वा महोघो विय सब्बपारमियो “एकस्मिं अत्तभावे विपाकं 
दस्सामा ति सम्पिण्डिता विय लाभसक्कारमहोघं निब्बत्तयिंसु। ततो ततो अन्नपानयानवत्थमालागन्धविलेपनादिहत्था 
खत्तियब्राह्मणादयो आगन्त्वा “कहं बुद्धो, कहं भगवा, कहं देवदेवो नरासभो पुरिससीहो”ति भगवन्तं परियेसन्ति, 
सकटसतेहिपि पच्चये आहरित्वा ओकासं अलभमाना समन्ता गावुतप्पमाणम्पि सकटधुरेन सकटधुरं आहच्च तिइन्ति 
चेव अनुबन्धन्ति च अन्धकविन्दब्राह्मणो विय । यथा च भगवतो, एवं भिक्खुसङ्घस्सपि । वृत्तम्पि चेतं - 


“तेन खो पन समयेन भगवा सक्कतो होति गरुकतो मानितो पूजितो अपचितो लाभी 
चीवरपिण्डपातसेनासनगिलानपच्चयभेसज्जपरिक्खारानं, भिक्खुसङ्घोपि सक्कतो होति...पे०... परिक्खारान' न्ति 
(उदा० ३८)। 


तथा - 


““यावता खो पन, चुन्द, एतरहि सङ्घो वा गणो वा लोके उप्पन्नो, नाहं, चुन्द, अञ्ञं एकं सङ्घम्पि 
समनुपस्सामि एवंलाभग्गयसग्गप्पत्तं यथरिवायं, चुन्द, भिक्खुसङ्घो”ति (दी० नि० ३.१७६)। 


स्वायं भगवतो च सङ्घस्स च उप्पन्नो लाभसक्कारो एकतो हुत्वा ट्विन्नं महानदीनं उदकं विय अप्पमेय्यो अहोसि, 
भगवतो पन भिकखुसङ्घस्स च उप्पन्नो लाभसक्कारो धम्मस्सपि उप्पन्नोयेब। धम्मधरानञ्हि कतो सक्कारो धम्मस्स कतो 
नाम होति। तेन वुत्तं “तिण्णं रतनानं महालाभसक्कारो उप्पज्जी”ति। 


बुत्तमत्थं पाळिया निदस्सेन्तो “यथाहा”तिआदिमाह। तत्थ सक्कतोति सक्कारप्पत्तो। यस्स हि चत्तारो पच्चये 
सक्कत्वा सुअभिसङ्घते पणीतपणीते उपनेति, सो सक्कतो । गरुकतोति गरुभावहेतूनं उत्तमगुणानं मत्थकणप्पत्तिया 
अनञ्ञसाधारणेन गरुकारेन सब्बदेवमनुस्सेहि पासाणच्छत्तं विय गरुकतो। यस्मिञ्हि गरुभावं पच्चुपट्टपेत्वा पच्चये देन्ति, 
सो गरुकतो । मानितोति सम्मापटिपत्तिया मानितो मनेन पियायितो। ताय हि विञ्ञूनं मनापता | पूजितोति माननादिपूजाय 

चेव चतुपच्चयपूजाय च पूजितो। यस्स हि सब्बमेतं पूजनञ्च करोन्ति, सो पूजितो। अपचितोति नीचवृत्तिकरणेन 
अपचितो । सत्थारञ्हि दिस्वा मनुस्सा हत्थिक्खन्धादीहि ओतरन्ति, मग्गं देन्ति, अंसकूटतो साटकं अपनेन्ति। आसनतो 
बुडुहन्ति, वन्दन्तीति एवं सो तेहि अपचितो नाम होति। 


अवण्णं पत्थरित्वाति अवण्णं तत्थ तत्थ संकित्तनवसेन पत्थरित्वा। आवट्टनिमायन्ति आवद्देत्वा गहणमायं । 
आवट्टेति पुरिमाकारतो निवत्तेति अत्तनो वसे वत्तेति एतायाति आवट्टनी, माया, तं आवइनिमायं ओसारेत्वा परिजप्पेत्वाति 
अत्थो। कोटितो पट्टायाति अन्तिमकोटितो पट्ठाय। थद्धकायेन फरुसवाचाय तिण्णं रतनानं अवण्णकथनं अनत्थावहत्ता 
विससिञ्चनसदिसा होतीति आह “विसं सिञ्चित्वा”ति। अञ्ञातोति आजातो। तेनाह “जातो तिआदि। 


कायङ्गन्ति कायमेव अङ्गं, कायस्स वा अङ्गं, सीसादि। वाचङ्गन्ति “होतु, साधू "ति एवमादिवाचाय अवयवं । 
एककेनाति असहायेन । इमस्स पनत्थस्साति “चरियं चरणकाले"तिआदिना वुत्तस्स। यतो यतो गरु धुरन्ति यस्मि 
यस्मिं ठाने धुरं गरु भारिकं होति, अञ्ञे बलिबद्दा उक्खिपितुं न सक्कोन्ति । यतो गम्भीरवत्तनीति वत्तन्ति एत्थाति वत्तनी, 
दुम्मग्गस्सेतं नामं, यस्मिं ठाने उदकचिवखल्लमहन्तताय वा विसमच्छिन्नतटभावेन वा मग्गो गम्भीरो होतीति अत्थो। 
तदास्सु कण्हं युञ्जेन्तीति अस्सूति निपातमत्तं, तदा कण्हं युञ्जेन्तीति अत्थो। यदा धुरञ्च गरु होति मग्गो च गम्भीरो, 
तदा अञ्ञे बलिबद्दे अपनेत्वा कण्हमेव युञ्जेन्तीति वृत्तं होति। स्वास्सु तं बहते धुरन्ति एत्थपि अस्सूति निपातमत्तमेव, 
सो तं धुरं वहतीति अत्थो। 


गेहवेतनन्ति गेहे निवुटुभावहेतु दातब्बं। काळको नाम नामेनाति अञ्जनवण्णो किरेस, तेनस्स “काठको ति नामं 
अकंसु। काळकं उपसङ्कमित्वा आहाति काळको किर एकदिवसं चिन्तेसि “मय्हं माता दुग्गता मं पुत्तद्टाने ठपेत्वा दुक्खेन 
पोसेति, यंनूनाहं भतिं कत्वा इमं दुग्गतभावतो मोचेय्य''न्ति। सो ततो पट्ठाय भतिं उपधारेन्तो विचरति। अथ तस्मिं दिवसे 
गामगोरूपेहि सद्धि तत्थ समीपे चरति। सत्थवाहपुत्तोपि गोसृत्तवित्तको, सो “अत्थि नु खो एतेसं गुन्नं अन्तरे सकटानि 
उत्तारेतुं समत्थो उसभाजानीयो”ति उपधारयमानो बोधिसत्तं दिस्वा “अयं आजानीयो सक्खिस्सति मस्हं सकटानि 
उत्तारेतु'न्ति अञ्ञासि। तेन तं उपसङ्कमित्वा एवमाह । सो अञ्जेसं...पे०... गेहमेव अगमासीति तदा किर गामदारका 
“किं नामेतं काळकस्स गले"ति तस्स सन्तिकं आगच्छन्ति । सो ते अनुबन्धित्वा दूरतोब पलापेन्तो मातु सन्तिकं गतो। तं 
सन्धायेतं वुत्तं । 


सायन्हसमयन्ति सायन्हकाले । भुम्मत्थे एतं उपयोगवचनं । न हेत्थ अच्चन्तसंयोगो सम्भवति | पटिसल्लाना 
बुड्टितोति एत्थ तेहि तेहि सद्भिविहारिकअन्तेवासिकउपासकउपासिकादिसत्तेहि चेव रूपारम्मणादिसङ्कारेहि च 
पटिनिवत्तेत्वा अपसक्कित्वा निलीयनं विवेचनं कायचित्तेहि ततो विवित्तताय पटिसल्लानं कायविवेको, चित्तविवेको च। 
यो ततो दुविधविवेकतो बुद्धितो भवङ्गप्पत्तिया सब्रह्मचारीहि समागमेन च अपेतो। सो पटिसल्लाना वुड्टितो नाम होति। अयं 
पन यस्मा पटिसल्लानानं उत्तमतो फलसमापत्तितो वुट्ठासि, तस्मा “फलसमापत्तितो”ति वुत्तं। कायसक्खिनो 
भविस्सामाति नामकायेन देसनासम्पटिच्छनवसेन सक्खिभूता भविस्साम। ननु च “पञ्जत्ते आसने निसीदी”ति इदं कस्मा 
वुत्तं । तित्थिया हि भगवतो पटिपक्खा, ते कस्मा तस्स आसनं पञ्ञापेन्तीति आह “तथागतो ही 'तिआदि। 


विग्गाहिककथन्ति विग्गाहसंवत्तनिकं सारम्भकथं। आयाचेय्यासीति वचीभेदं कत्वा याचेय्यासि। पत्थेय्यासीति 
मनसा आसीसेय्यासि । पिहेय्यासीति तस्सेव वेवचनं । नित्तेजतं आपन्नोति तेजहानिया नित्तेजभावं आपन्नो, 
नित्तेजभूतोति अत्थो। ततो एव भिक्खुआदयोपि सम्मुखा ओलोकेतुं असमत्थताय पत्तक्खन्धो, पतितक्खन्धोति अत्थो। 

तेनाह “ओनतगीवो ति । दस्सितधम्मेसूति वुत्तधम्मेसु। वचनमत्तमेव हि तेसं, न पन दस्सनं तादिसस्सेव धम्मस्स 
अभावतो। भगवतो एव वा “इमे धम्मा अनभिसम्बुद्धा "ति परस्स वचनवसेन दस्सितधम्मेसु। पटिचरिस्सतीति 
पटिच्छादनवसे चरिस्सति पवत्तिस्सति, पटिच्छादनत्थो एव वा चरति-सद्दो अनेकत्थत्ता धातूनन्ति आह 
“पटिच्छादेस्सती ति। अञ्जेन वा अञ्जन्ति पन पटिच्छादनाकारदस्सनन्ति आह “अञ्जेन वा वचनेना तिआदि। 


तत्थ अञ्ञं वचनन्ति यं समनुयुञ्जन्तेन भगवता परस्स दोसविभावनं वचनं वुत्तं, तं ततो अञ्जेनेव वचनेन 
पटिच्छादेति। “आपत्ति आपन्नोसी”ति चोदकेन वुत्तवचनं विय “को आपन्नो, कि आपन्नो, किस्मिं आपन्नो, कं भणथ, 
कि भणथा"तिआदिवचनेन अञ्जं आगन्तुककथं आहरन्तो “त्वं इत्थन्नामं आपत्ति आपन्नोसी' ति पुट्टो “पाटलिपृत्तं 
गतोम्ही"ति वत्वा पुन “न तव पाटलिपृत्तगमनं पुच्छाम, आपत्ति पुच्छामा”ति वृत्ते ततो राजगहं गतोम्हि। राजगहं वा याहि 
ब्राह्मणगेहं वा, आपत्ति आपन्नोसीति । “तत्थ मे सूकरमंसं लद्ध''न्तिआदीनि वदन्तो विय समनुयुञ्जकेन वुत्तवचनतो 
अञ्ञं आगन्तुककथं आहरन्तो अपनामेस्सति, विकखेपं गमयिस्सति। अप्पतीता होन्ति तेन अतुट्ठा असोमनस्सिकाति 
अपच्चयो, दोमनस्सेतं अधिवचनं । नेव अत्तनो, न परेसं हितं अभिराधयतीति अनभिरद्धि, दोमनस्समेव । तेनेवाह 
“अपच्चयेन दोमनस्सं वुत्त''न्ति। 


यस्स खो पन ते अत्थाय धम्मो देसितोति एत्थ धम्म-सद्देन चतुसच्चधम्मो वुत्तोति आह “यस्स मग्गस्स वा 
फलस्स वा अत्थाया ति । चतुसच्चधम्मो हि मग्गफलाधिगमत्थाय देसीयति। न निग्गच्छतीति न पवत्तेति। नन्ति नं 
धम्मं । इदानि “यस्स खो पन ते अत्थाय धम्मो देसितो”ति एत्थ धम्म-सद्देन पटिपत्तिधम्मो दस्सितो, न पन चतुसच्चधम्मोति 
अधिप्पायेन अत्थविकण्पं दस्सेन्तो “अथ वा तिआदिमाह । पञ्च धम्माति गम्भीरजाणचरियभूतानं खन्धादीनं 
उग्गहसवनधारणपरिचययोनिसोमनसिकारे सन्धायाह। तक्करस्स सम्मा दुक्खक्खयायाति एत्थ सम्मासद्दो उभयत्थापि 
योजेतब्बो “सम्मा तक्करस्स सम्मा दुक्खक्खयाया”ति। यो हि सम्मा धम्मं पटिपज्जति, तस्सेव सम्मा दुक्खक्खयो 
होतीति। यो पन वृत्तनयेन तक्करो, तस्स निय्यानं अत्थतो धम्मस्सेव निय्यानन्ति तप्पटिक्खेपेन “सो धम्मो...पे०... न 
निय्याति न निग्गच्छती ति आह। 


यदि तिरच्छानसीहस्स नादो सब्बतिरच्छानएकच्चमनुस्सामनुस्सनादतो सेटुत्ता सेडुनादो, किमङ्ग पन तथागतसीहस्स 
नादोति आह “सीहनादन्ति सेट्टुनाद''न्ति। यदि वा तिरच्छानसीहनादस्स सेट्टनादता निब्मयताय अप्पटिसत्तुताय इच्छिता, 
तथागतसीहनादस्सेव अयमत्थो सातिसयोति आह “अभीतनाद अप्पटिनाद''न्ति। “अद्टानमेतं अनवकासो"तिआदिना 
(म० नि० ३.१२९; अ० नि० १.२६८-२७१) हि यो अत्थो वुत्तो, तस्स भूतताय अयं नादो सेट्टनादो नाम होति उत्तमनादो। 
भूतत्थो हि उत्तमत्थोति। इममत्थं पन वदन्तस्स भगवतो अञ्ञतो भयं वा आसङ्का वा नत्थीति अभीतनादो नाम होति। 
अभूतञ्हि वदतो कुतोचि भयं वा आसङ्का वा सिया, एवं पन वदन्तं भगवन्तं कोचि उद्टुहित्वा पटिबाहितुं समत्थो नाम 
नत्थीति अयं नादो अप्पटिनादो नाम होति। 


समन्ततो निग्गण्हनवसेन तोदनं विज्झनं सन्नितोदकं, सम्मा वा नितुदन्ति पीळेन्ति एतेनाति सन्नितोदकं । 
वाचायाति च पच्चत्ते करणवचनं । तेनाह “वचनपतोदेना ति | सञ्जम्भरिमकंसूति समन्ततो सम्भरितं अकंसु, सब्बे 
परिब्बाजका वाचातोदनेहि तुदिंसूति अत्थो। तेनाह “सम्भरितं...पे०... विज्झिसू "ति । सिङ्ालकंयेवाति सिङ्गालमेव, 
“सेगालकंयेवा”तिपि पाठो । तस्सेबाति सिङ्गालरवस्सेव। अथ वा भेरण्डकंयेवाति भेदण्डसकुणिसदिसंयेवाति अत्थो। 
भेदण्डं नाम एको पक्खी द्रिमुखो, तस्स किर सद्दो अतिविय विरूपो अमनापो। तेनाह “अपिच भिन्नस्सरं अमनापसह्द 

नदती ति । सेसमेत्थ उत्तानमेव। 
सरभसुत्तवण्णना निट्टिता। 


७. केसमुत्तिसुत्तवण्णना 


६६. पञ्चमे केसमुत्तं निवासो एतेसन्ति केसमुत्तियाति आह “केसमुत्तनिगमवासिनो ति । अट्टविधपानकानीति 
अम्बपानादिअट्टुविधानि पानानि। 


“मा अनुस्सवेना"तिआदीसु पन एको दहरकालतो पट्ठाय एवं अनुस्सवो अत्थि, एवं चिरकालकताय अनुस्सुतिया 
लब्भमानं कथमिदं अञ्ञथा सिया, तस्मा भूतमेतन्ति अनुस्सवेन गण्हाति, तथा गहणं पटिक्खिपन्तो “मा अनुस्सवेना ति 
आह। अनु अनु सवनं अनुस्सवो। अपरो “अम्हाकं पितुपितामहादिवुद्भानं उपदेसपरम्पराय इदमाभतं, एवं परम्पराभतकथं 
नाम न अञ्ञथा सिया, तस्मा भूतमेत”न्ति गण्हाति, तं पटिक्खिपन्तो “मा परम्पराया ति आह। एको केनचि किस्मिञ्चि 
वुत्तमत्ते “एवं किर एत" न्ति गण्हाति, तं निसेधेन्तो “मा इतिकिराया ति आह । पिटकं गन्थो सम्पदीयति एतस्साति 
पिटकसम्पदानं, गन्थस्स उग्गण्हनको । तेन पिटकउग्गण्हनकभावेन एकच्चो तादिसं गन्थं पगुणं कत्वा तेन तं समेन्तं 
समेति, तस्मा “भूतमेत'न्ति गण्हाति, तं सन्धायेस पटिक्खेपो “मा पिटकसम्पदानेना”ति, अत्तनो उग्गहगन्थसम्पत्तिया 
मा गण्हित्थाति वृत्तं होति । समेतन्ति संगतं । 


कोचि कञ्चि वितक्केन्तो “एवमेव तेन भवितब्ब'न्ति केबलं अत्तनो सङ्कप्पवसेन “भूतमिद'न्ति गण्हाति, तं 
सन्धायेतं वृत्तं “मा तक्कहेतू”ति। अञ्जो “इमाय युत्तिया भूतमिद" न्ति केवलं अनुमानतो नयग्गाहेन गण्हाति, तं 
पटिक्खिपन्तो “मा नयहेतू ति आह। कस्सचि “एवमेतं सिया"ति परिकण्पेन्तस्स एकं कारणं उपट्ठाति, सो “अत्थेत' न्ति 
अत्तनो परिकप्पिताकारेन गण्हाति, तं पटिसेधेन्तो “मा आकारपरिवितक्केना”ति आह । अपरस्स चिन्तयतो 
यथापरिकप्पितं कञ्चि अत्थं एवमेतं न अञ्ञथा "ति अभिनिविसन्तस्स एका दिड्टि उप्पज्जति। या यस्स तं कारणं 
निज्झायन्तस्स पच्चक्खं विय निरूपेत्वा चिन्तेन्तस्स खमति। सो ''अत्थेत न्ति दि्विनिज्झानक्खन्तिया गण्हाति, तं 
सन्धायाह “मा दिट्रिनिज्झानक्खन्तिया”ति। 


अकुसलवेरस्साति पाणातिपातादिपञ्चविधं वेरं सन्धाय वदति। कोधो नाम चेतसो दुक्खन्ति आह “कोधचित्तस्स 
अभावेना ति । किलेसस्साति चित्तं विबाधेन्तस्स उपतापेन्तस्स उद्भच्चकुक्कुच्चादिकिलेसस्स। सेसमेत्थ उत्तानमेव। 


केसमुत्तिसृत्तवण्णना निड्टिता। 
६. साळहसुत्तवण्णना 


६७. छट्ठे पातो असितब्बभोजनं पातरासं, भुत्ते पातरासं एतेसन्ति भुत्तपातरासा। दासा नाम अन्तोजाता वा 
धनक्कोता वा करमरानीता वा सयं वा दासब्यं उपगता। भत्तवेतनभता कम्मकारा नाम | 


निच्छातोति एत्थ छातं वुच्चति तण्हा जिघच्छाहेतुताय, सा अस्स नत्थीति निच्छातो। तेनाह “नित्तण्हो”ति। 
अब्भन्तरे सन्तापकरानं किलेसानन्ति अत्तनो सन्ताने दरथपरिळाहजननेन सन्तापनकिलेसानं । अन्तोतापनकिलेसानं 

अभावा सीतो सीतलो भूतो जातोति सीतिभूतो । तेनाह “सीतलीभूतो ति । मग्गफलनिब्बानसुखानि वा 
पटिसंवेदेतीति सुखण्पटिसंवेदी । सेसं सुविज्जेय्यमेव । 


साळहसुत्तवण्णना निट्टिता। 
७. कथावत्थुसुत्तवण्णना 


६८. सत्तमे कथावत्थूनीति कथाय पवत्तिट्ठानानि। यस्मा तेहि विना कथा न पवत्तति, तस्मा “कथाकारणानी”ति 
वुत्तं। अतति सतति सततं गच्छति पवत्ततीति अद्धा, कालोति आह “अतीतमद्धानं नाम कालोपि वत्तती”ति। 
धम्मप्पवत्तिमत्तताय हि परमत्थतो अविज्जमानोपि कालो तस्सेव धम्मस्स पवत्तिअवत्थाविसेसं उपादाय तेनेव बोहारेन 
अतीतोतिआदिना बोहरीयति, अतीतादिभेदो च नामायं निप्परियायतो धम्मानंयेव होति, न कालस्साति आह “खन्धापि 
वत्तन्ती”ति। यथावुत्तमत्थं इतरेसु द्वीसु अतिदिसति “अनागतपच्चुप्पन्नेसुपि एसेव नयो ति। अतीतमद्धानन्तिआदीसु 
च द्वे परियाया सुत्तन्तपरियायो, अभिधम्मपरियायो च। सुत्तन्तपरियायेन पटिसन्धितो पुब्बे अतीतो अद्धा नाम, चुतितो 
पच्छा अनागतो अद्भा नाम, सह चुतिपटिसन्धीति तदन्तरं पच्चुप्पन्नो अद्धा नाम। अभिधम्मपरियायेन तीसु खणेसु 
उप्पादतो पुब्बे अतीतो अद्धा नाम, उप्पादतो उद्धं अनागतो अद्भा नाम, खणत्तयं पच्चुप्पन्नो अद्भा नाम । तत्थायं 
सृत्तन्तदेसनाति सृत्तन्तपरियायेनेव अतीतादिविसयं कथं दस्सेन्तो अतीते कस्सपो नामा तिआदिमाह | 


एकंसेनेव ब्याकातब्बो विस्सज्जेतब्बोति एकंसब्याकरणीयो। “चक्खु अनिच्च''न्ति पञ्हे उत्तरपदावधारणं सन्धाय 
“एकंसेनेव ब्याकातब्ब”न्ति वुत्तं निच्चताय लेसस्सपि तत्थ अभावतो, पुरिमपदावधारणे पन विभज्जब्याकरणीयताय। 
तेनाह ““अनिच्चं नाम चक्खूति पुट्ठेन पना तिआदि । चक्खुसोते विसेसत्थसामञ्जत्थानं असाधारणभावतो द्विन्नं तेसं 
सदिसचोदना पटिच्छन्नमुखेनेव ब्याकरणीया पटिक्खेपवसेन अनुञ्जातवसेन च विस्सज्जितब्बतोति आह “यथा चक्खु, 
तथा सोतं...पे०... अयं पटिपुच्छाब्याकरणीयो पञ्हो”ति। तं जीवं तं सरीरन्ति जीवसरीरानं अनञ्ञतापञ्हे यस्स येन 
अनञ्ञता चोदिता, सो एव परमत्थतो नुपलब्भतीति च झानत्तयस्स मेत्तेय्यताकित्तनसदिसोति अब्याकातब्बताय ठपनीयो 
बुत्तो। एवरूपो हि पञ्हो तिधा अविस्सज्जनीयत्ता ब्याकरणं अकत्वा ठपेतब्बो । 


तिट्ठति एत्थ फलं तदायत्तवृत्तितायाति ठानं, कारणन्ति आह “कारणाकारणे ति । युत्तेन कारणेनाति अनुरूपेन 
कारणेन। पहोतीति निग्गण्हितुं समत्थो होति सस्सतवादिभावमेव दीपेतीति अत्तना गहिते उच्छेदवादे दोसं दिस्वा 
अत्तनोपि सस्सतवादिभावमेव दीपेति | पुग्गलवादिम्हीति इमिना वच्छकुत्तियवादिं दस्सेति। पञ्हं पुच्छन्तेहि पटिपज्जितब्बा 
पटिपदा पञ्हपुच्छनकानं वत्तं । 


पटिचरतीति पटिच्छादनवसेन चरति पवत्तति। पटिच्छादनत्थो एव वा चरतिसद्दो अनेकत्थत्ता धातूनन्ति आह 
““पटिच्छादेती”ति। अञ्जेनञ्ञन्ति पन पटिच्छादनाकारदस्सनन्ति आह “अञ्जेन वचनेना”तिआदि। तत्थ अञ्ञेन 
वचनेनाति यं चोदकेन चुदितकस्स दोसविभावनं वचनं वुत्तं, तं ततो अञ्ञेन वचनेन पटिच्छादेति। यो हि “आपत्ति 
आपन्नोसी"ति वृत्ते “को आपन्नो, कि आपन्नो, किस्मिं आपन्नो, कं भणथ, कि भणथा"ति वदति। “एवरूपं किञ्चि 
तया दिट्ु न्ति वृत्ते “न सुणामी"ति सोतं वा उपनेति, अयं अञ्जेनञ्ञं पटिचरति नाम। “को आपन्नो^तिआदिना हि चोदनं 
अविस्सज्जेत्वाव विक्खेपापज्जनं अञ्ञेनञ्ञं पटिचरणं, बहिद्धा कथापनामनं विस्सज्जेत्वाति अयमेतेसं विसेसो। तेनेवाह 
“आगन्तुककर्थ आतारेन्तो”तिआदि। तत्थ अपनामेतीति विक्खेपेति । तत्राति तस्मिं बहिद्धाकथाय अपनामने। 

उपनिसीदति फलं एत्थाति कारणं उपनिसा, उपेच्च निस्सयतीति वा उपनिसा, सह उपनिसायाति सउपनिसोति आह 
“सउपनिस्सयो सपच्चयो ति। 


ओहितसोतोति अनञ्ञविहितत्ता धम्मस्सवनाय अपनामितसोतो । ततो एव तदत्थं ठपितसोतो | कुसलधम्मन्ति 
अरियमग्गो अधिप्पेतोति आह “अरियमग्ग न्ति। 


कथावत्थुसुत्तवण्णना निट्टिता। 
८. अञ्ञतित्थियसुत्तवण्णना 


६९. अट्टमे भगवा मूलं कारणं एतेसं याथावतो अधिगमायाति भगवंमूलका । तेनाह “भगवन्तञ्हि निस्साय मयं इमे 
धम्मे आजानाम पटिविज्झामा”ति। अम्हाकं धम्माति तेहि अत्तना अधिगन्तब्बताय वृत्तं। सेवितब्बासेवितब्बानञ्हि 
याथावतो अधिगमञ्ञाणानि अधिगच्छनकसम्बन्धीनि, तानि च सम्मासम्बुद्भमूलकानि अनञ्जविसयत्ता। तेनाह “पुब्बे 
कस्सपसम्मासम्बुद्धेना”तिआदि। इमे धम्माति इमे जाणधम्मा। आजानामाति अभिमुखं पच्चक्खतो जानाम । 
पटिविज्झामाति तस्सेव वेवचनं, अधिगच्छामाति अत्थो। भगवा नेता एतेसन्ति भगबनेत्तिका। नेताति सेवितब्बधम्मे 
वेनेय्यसन्तानं पापेता। विनेताति असेवितब्बधम्मे वेनेय्यसन्तानतो अपनेता। तदङ्गविनयादिवसेन वा विनेता। अथ वा 
यथा अलमरियजाणदस्सनविसेसो होति, एवं विसेसतो नेता। अनुनेताति “इमे धम्मा सेवितब्बा, इमे न सेवितब्बा ति 
उभयसम्पापनापनयनत्थं पञ्ञापेता । तेनाह यथासभावतोतिआदि। 


पटिसरन्ति एत्थाति पटिसरणं, भगवा पटिसरणं एतेसन्ति भगवंपटिसरणा । आपाथं उपगच्छन्ता हि भगवा पटिसरणं 
समोसरणड्टानं । तेनाह “चतुभूमकधम्मातिआदि । पटिसरति सभावसम्पटिवेधवसेन पच्चेकं उपगच्छतीति वा पटिसरणं, 
भगवा पटिसरणं एतेसन्ति भगवंपटिसरणा | पटिसरति पटिविज्झतीति वा पटिसरणं, तस्मा पटिविज्झनवसेन भगवा 
पटिसरणं एतेसन्ति भगवंपटिसरणा। तेनाह “अपिचा तिआदि । पटिवेधवसेनाति पटिविज्झितब्बतावसेन। असतिपि 
मुखे अत्थतो एवं वदन्तो विय होतीति आह “फस्सो आगच्छति अहं भगवा किन्नामो”ति। फस्सो जाणस्स आपाथं 
आगच्छन्तोयेब हि अत्तनो “अहं किन्नामो”ति नामं पुच्छन्तो विय, भगवा चस्स नामं करोन्तो विय होति। 


पटिभातूति एत्थ पटिसद्दापेक्खाय “भगवन्त न्ति उपयोगवचनं, अत्थो पन सामिवचनवसेनेव वेदितब्बोति दस्सेन्तो 
आह “भगवतो "ति। पटिभातूति च भागो होतु । भगवतो हि एस भागो, यदिदं धम्मस्स देसना, अम्हाकं पन भागो 
सवनन्ति अधिप्पायो। एवञ्हि सद्दलक्खणेन समेति। केचि पन पटिभातूति पदस्स दिस्सतूति अत्थं वदन्ति, जाणेन 
दिस्सतु, देसीयतूति वा अत्थो। उपट्ठातूति जाणस्स पच्चुपतिट्ठतु । पाळियं को अधिष्पयासोति एत्थ को अधिकप्पयोगोति 
अत्थो। 


लोकवज्जवसेनाति लोकियजनेहि पकतिया गरहितब्बवज्जवसेन। विपाकवज्जवसेनाति विपाकस्स 
अपायसंवत्तनिकवज्जवसेन । कथन्ति आदिना उभयवज्जवसेनपि अप्पसावज्जताय विसयं दस्सेति। सेसमेत्थ 
सुविञ्जेय्यमेव। 


अञ्ञतित्थियसुत्तवण्णना निद्टिता। 

९. अकुसलमूलसुत्तवण्णना 


७०. नवमे लुब्मतीति लोभो। दुस्सतीति दोसो। मुय्हतीति मोहो। लोभादीनि पनेतानि असहजातानं पाणातिपातादीनं 
केसञ्चि अकुसलानं उपनिस्सयपच्चयट्रेन, सहजातानं अदिन्नादानादीनं केसञ्चि सम्पयृत्ता हुत्वा उप्पादकट्रेन, सयञ्च 
अकुसलानीति सावज्जदुक्खविपाकद्रेनाति आह “अकुसलान मूलानि, अकुसलानि च तानि मूलानी' ति। वुत्तम्पि चेतं 
“रत्तो खो, आवुसो, रागेन अभिभूतो परियादिन्नचित्तो पाणम्पि हनती”तिआदि | यदपीति लिङ्गविपल्लासेन वुत्तन्ति आह 
“योपि, भिक्खवे, लोभो ति । तदपीति एत्थापि एसेव नयोति आह “सोपि अकुसलमूल''न्ति। विनापि 
लिङ्गविपल्लासेन अत्थयोजनं दस्सेन्तो “अकुसलमूलं वा 'तिआदिमाह । सब्बत्थाति “यदपि, भिक्खवे, दोसो, तदपि 
अकुसलमूल''न्तिआदीसु। अभिसङ्करोतीति एत्थ आयूहतीति अत्थं वत्वा तञ्च आयूहनं पच्चयसमवायर्सिद्धितो 
सम्पिण्डनं रासिकरणं विय होतीति आह “सम्पिण्डेति रासि करोती”ति। 


पाळियं ““वधेना"तिआदीसु वधेनाति मारणेन वा पोथनेन वा। बधसद्दो हि हिंसनत्थो विहेठनत्थो च होति। 
बन्धनेनाति अदुबन्धनादिना । जानियाति धनजानिया, “सतं गण्हथ, सहस्सं गण्हथा”ति एवं पवत्तितदण्डेनाति अत्थो। 
गरहायाति पञ्चसिखमुण्डककरणं, गोमयसिञ्चनं, गीवाय कुरण्डकबन्धनन्ति एवमादीनि कत्वा गरहपापनेन। तत्थ 
पञ्चसिखमुण्डककरणं नाम काकपक्खकरणं । गोमयसिञ्चनं सीसेन कणोदकावसेचनं । कुरण्डकबन्धनं गहुलबन्धनं । 


कालस्मि न वदतीति युत्तकाले न वदति, वत्तब्बकालस्स पुब्बे वा पच्छा वा अयुत्तकाले वत्ता होति। अभूतवादीति 
यं नत्थि, तस्स वत्ता। तेनाह “भूतं न वदती” ति। अत्थं न वदतीति कारणं न वदति, अकारणनिस्सितं निष्फलं वत्ता 
होति। धम्मं न वदतीति सभावं न वदति, असभावं वत्ता अयथावादीति अत्थो। विनयं न वदतीति संवरविनयं न बदति, 
न संवरविनयप्पटिसंयुत्तस्स वत्ता होति, अत्तनो सुणन्तस्स च न संवरविनयावहस्स वत्ताति अत्थो। 


अतच्छन्ति अभूतत्थं । तेनाह इतरं तस्सेव वेवचन''न्ति। अथ वा अभूतन्ति असन्तं अविज्जमानं । अतच्छन्ति 
अतथाकारं। 


पुञ्ञकम्मतो एति उप्पज्जतीति अयो, वड़ि। तप्पटिक्खेपेन अनयो, अवड्डीति आह “अनयं आपज्जतीति अवङ्ि 
आपज्जती”ति। मालुवासिपाटिका नाम दीघसण्ठानं मालुवापक्कं, मालुवाफलपोडुलिकाति अत्थो। फलितायाति 
आतपेन सुस्सित्वा भिन्नाय । वटरुक्खादीनं मूलेति वटरुक्खादीनं समीपे। सकभावेन सण्ठातुं न सक्कोन्तीति कस्मा न 
सक्कोन्ति? भवनविनासभया। रुक्खमूले पतितमालुवाबीजतो हि लता उप्पज्जित्वा रुक्खं अभिरुहति। सा महापत्ता चेव 
बहुपत्ता च महाकोलिरपत्तसण्ठानेहि ततो च महन्ततरेहि साखाविटपन्तरेहि पत्तेहि समन्नागता। अथ नं रुक्खं मूलतो पट्टाय 
विनन्धमाना सब्बविटपानि सञ्छादेत्वा महन्तं भारं जनेत्वा तिट्ठति, सा वाते वायन्ते देवे वा वस्सन्ते ओघनहेट्ठागता 
ओलम्बनहेतुभूतं घनभावं जनेत्वा तस्स रुक्खस्स सब्बसाखं भिज्जति, भूमियं निपातेति। ततो तस्मिं रुक्खे पतिट्ठितविमानं 
भिज्जति विनस्सति। इति ता देवतायो भवनविनासभया सकभावेन सण्ठातुं न सक्कोन्ति। एत्थ च यं साखट्टकविमानं 
होति, तं साखासु भिज्जमानासु तत्थ तत्थेव भिज्जित्वा सब्बसाखासु भिन्नासु सब्बं भिज्जति, रुक्खट्टकविमानं पन याव 
रुक्खस्स मूलमत्तम्पि तिट्ठति, ताव न नस्सतीति वेदितब्बं । तत्थ तत्थ पलुज्जित्वाति तत्थ तत्थ भिज्जित्वा। सेसमेत्थ 
सुविञ्जेय्यमेव। 


अकुसलमूलसुत्तवण्णना निट्टिता। 


www.tipitaka.org Vipassana Research Institute 


Page ]00 sur 232 


१०. उपोसथरसुत्तवण्णना 


७१. दसमे तदहूति एत्थ तस्मिं अहनीति अत्थोति आह “तस्मिं अहु उपोसथे ति । उपवसन्ति एत्थाति उपोसथो, 
उपोसथदिवसो। उपवसन्तीति च सीलेन वा अनसनेन वा खीरसायनादिविधिना वा उपेता हुत्वा वसन्तीति अत्थो। 
उपोसथदिवसे हि सासनिका सीलेन, बाहिरका सब्बसो आहारस्स अभुञ्जनेन खीरसायनमधुसायनादिविधिना वा उपेता 
हुत्वा विहरन्ति। सो पनेस उपोसथदिवसो अट्टमिचातुहदसिपन्नरसिभेदेन तिविधो, तस्मा सेसद्वयनिवारणत्थं 
““पन्नरसिकउपोसथदिवसे “ति वृत्तं। ववस्सग्गत्थेति वचसायत्थे। दिवसद्दो दिवासद्दो विय दिवसपरियायो, तस्स 
विसेसनभावेन बुच्चमानो दिवासद्दो सविसेसेन दीपेतीति आह “दिवसस्स दिवा, मज्झन्हिके कालेति अत्थो”ति। 
पटिच्छापेत्वाति सम्पटिच्छनं कारेत्वा। विपाकफलेनाति सदिसफलेन । न महप्फलो होति मनोदुच्चरितदुस्सील्येन 
उपक्किलिट्ठभावतो | विपाकानिसंसेनाति उद्रयफलेन । विपाकोभासेनाति पटिपक्खविगमजनितेन सभावसङ्घातेन 
विपाकोभासेन। न महाओभासो अपरिसुद्भभावतो। विपाकविप्फारस्साति विपाकवेपुल्लस्स। 


नाहं क्वचनीतिआदिवचनस्स मिच्छाभिनिवेसवसेन पवत्तत्ता “इदं तस्स मुसावादस्मिं वदामीति पाळियं वृत्तं, 
चतुकोटिकसुञ्ञतादस्सनवसेन पवत्तं पन अरियदस्सनमेवाति न तत्थ मुसावादो । वुत्तञ्हेतं - 


“पुन चपरं, भिक्खवे, अरियसावको इति पटिसञ्चिक्खति “नाहं क्वचनि, कस्सचि किञ्चनतस्मिं, न च मम 
क्वचनि, किस्मिञ्चि किञ्चनतत्थी””तिआदि (म० नि० ३.७०)। 


एत्थ हि चतुकोटिकसुञ्जता कथिता। कथं? अरियो (विसृद्भि० २.७६०; म० नि० अट्ठ० ३.७०) हि नाहं क्वचनीति 
क्वचि अत्तानं न पस्सति, कस्सचि किञ्चनतस्मिन्ति अत्तनो अत्तानं कस्सचि परस्स किञ्चनभावे उपनेतब्बं न पस्सति, 
भातिद्ठाने भातरं, सहायट्ठाने सहायं, परिक्खारद्ठाने परिकखारं मञ्जित्वा उपनेतब्बं न पस्सतीति अत्थो। न च मम 
क्वचनीति एत्थ मम-सद्द ताव ठपेत्वा क्वचनि परस्स च अत्तानं क्वचि न पस्सतीति अयमत्थो। इदानि मम-सद्दं आहरित्वा 
“मम किस्मिञ्चि किञ्चनतत्थी”ति सो परस्स अत्तानं “मम किस्मिञ्चि किञ्चनभावेन अत्थी”ति न पस्सति, अत्तनो 
भातिकट्ठाने भातरं, सहायद्वाने सहायं, परिक्खारद्ठाने परिक्खारन्ति किस्मिञ्चि ठाने परस्स अत्तानं इमिना किञ्चनभावेन 
उपनेतब्बं न पस्सतीति अत्थो। एवमयं यस्मा नेव कत्थचि अत्तानं पस्सति, न तं परस्स किञ्चनभावे उपनेतब्बं पस्सति। न 
कत्थचि परस्स अत्तानं पस्सति, न परस्स अत्तानं अत्तनो किञ्चनभावे उपनेतब्बं पस्सति, तस्मा अयं सुञ्जता 
चतुकोटिकाति वेदितब्बा । 


यस्मा पन मिच्छादिट्टिकानं याथावदस्सनस्स असम्भवतो यथावुत्तचतुकोटिकसुञ्ञतादस्सनं न सम्भवति, तस्मा 
“नत्थि माता, नत्थि पिता”तिआदिवचनं (दी० नि० १.१७१) विय मिच्छागाहवसेन “नाहं क्ाचनी”तिआदि वृत्तन्ति यृत्तो 
चेत्थ मुसावादसम्भवो। कत्थचीति ठाने, काले वा। अथ “निप्फलो"ति कस्मा वुत्तं। “न महप्फलो”ति सद्देन हि 
महप्फलाभावोव जोतितो, न पन सब्बथा फलाभावोति आह “ब्यञ्जनमेव हि एत्थ सावसेस न्तिआदि । सेसपदेसुपीति 
“न महानिसंसोतिआदीसुपि। 


अट्ठहि कारणेहीति - 
“अथ खो, भन्ते, सक्को देवानमिन्दो देवानं तावतिसानं भगवतो अट्ट यथाभुच्चे वण्णे पयिरुदाहासि - `तं 

कि मञ्जन्ति, भोन्तो देवा तावतिसा, यावञ्च सो भगवा बहुजनहिताय पटिपन्नो बहुजनसुखाय 
लोकानुकम्पाय अत्थाय हिताय सुखाय देवमनुस्सानं, एवं बहुजनहिताय पटिपन्नं बहुजनसुखाय लोकानुकम्पाय 
अत्थाय हिताय सुखाय देवमनुस्सानं इमिनापङ्गेन समन्नागतं सत्थारं नेव अतीतंसे समनुपस्सामि, न पनेतरहि 
अञ्ञत्र तेन भगवता"ति - 


आदिना महागोविन्दसुत्ते (दी० नि० २.२९६) वित्थारितेहि बहुजनहिताय पटिपन्नादीहि बुद्धानुभावदीपकेहि अद्टहि 
कारणेहि। अथ “नवहि कारणेही''ति अवत्वा “अट्ठृहि कारणेही ति कस्मा वृत्तन्ति आह “एत्थ हि...पे०... सब्बे 
लोकियलोकुत्तरा बुद्धगुणा सङ्गहिता ति । इदं वुत्तं होति - इमस्मिं सुत्ते “इतिपि सो भगवा"ति इमिना वचनेन 
अविसेसतो सब्बेपि लोकियलोकुत्तरा बुद्धगुणा दीपिता, तस्मा तेन दीपितगुणे सन्धाय “अट्ठहि कारणेही ति वुत्तन्ति। 
अरहन्तिआदीहि पाटियेक्कगुणाव निद्दिट्राति अरहन्तिआदीहि एकेकेहि पदेहि एकेके गुणाव निददिट्ठाति अत्थो। 


सहतन्तिकन्ति पाळिधम्मसहितं | पुरिमनयेनेव योजना कातब्बाति “किलिट्ठस्मिड्हि काये पसाधनं पसाधेत्वा 
नक्खत्तं कीळमाना न सोभन्ती”तिआदिना नयेन योजना कातब्बाति अत्थो। 


सङ्घस्स अनुस्सरणं नाम तस्स गुणानुस्सरणमेवाति आह “अट्टुन्ने अरियपुग्गलानं गुणे अनुस्सरती ति। द्वे तयो 
वारे गाहापितं उसुमन्ति द्वे तयो वारे उद्धनं आरोपेत्वा सेदनवसेन गाहापितं उसुमं । पुरिमनयेनेव योजना कातब्बाति 
“किलिद्रुस्मिज्हि वत्थे पसाधनं पसाधेत्वा नक्खत्तं कोळमाना न सोभन्ती”तिआदिना नयेन योजना कातब्बा। 


पहीनकालतो पड्टाय...पे०... विरतावाति एतेन पहानहेतुका इधाधिप्पेता विरतीति दस्सेति। कम्मकखयकरजाणेन हि 
पाणातिपातदुस्सील्यस्स पहीनत्ता अरहन्तो अच्चन्तमेव ततो पटिविरताति वुच्चति समुच्छेदवसेन पहानविरतीनं 
अधिप्पेतत्ता। किञ्चापि पहानविरमणानं पुरिमपच्छिमकालता नत्थि, मग्गधम्मानं पन सम्मादिड्टिआदीनं सम्मावाचादीनञ्च 
पच्चयपच्चयुप्पन्नभावे अपेक्खिते सहजातानम्पि पच्चयपच्चयुप्पन्नभावेन गहणं पुरिमपच्छिमभावेनेव होतीति, 
गहणप्पवत्तिआकारवसेन पच्चयभूतेसु सम्मादिट्टिआदीसु पहायकधम्मेसु पहानकिरियाय पुरिमकालवोहारो, 
पच्चयुप्पन्नासु च विरतीसु विरमणकिरियाय अपरकालवोहारो च होतीति पहानं वा समुच्छेदवसेन, विरति 
पटिप्पस्सद्भिवसेन योजेतब्बा । 


अथ वा पाणो अतिपातीयति एतेनाति पाणातिपातो, पाणघातहेतुभूतो धम्मसमूहो । को पन सो? 
अहिरिकानोत्तप्पदोसमोहविहिंसादयो किलेसा। ते हि अरहन्तो अरियमग्गेन पहाय समुग्घातेत्वा पाणातिपातदुस्सील्यतो 
अच्चन्तमेव पटिविरताति वुच्चन्ति, किलेसेसु पहीनेसु किलेसनिमित्तस्स कम्मस्स अनुप्पज्जनतो। अदिन्नादानं 
पहायातिआदीसुपि एसेव नयो। विरतावाति अवधारणेन तस्सा विरतिया कालादिवसेन अपरियन्ततं दस्सेति। यथा हि 
अञ्जे समादिन्नविरतिकापि अनवट्टितचित्तताय लाभजीवितादिहेतु समादानं भिन्दन्ति, न एवं अरहन्तो, अरहन्तो पन 
सब्बसो पहीनपाणातिपातत्ता अच्चन्तविरता एवाति। 


दण्डनसङ्घातस्स परविहेठनस्स च परिवज्जनभावदीपनत्थं दण्डसत्थानं निकखेपवचनन्ति आह 
"'परूपघातत्थाया”तिआदि । लज्जीति एत्थ वुत्तलज्जाय ओत्तप्पम्पि वुत्तमेवाति ददुब्बं | न हि 
पापजिगुच्छनपापृत्तासरहितं, पापभयं वा अलज्जनं अत्थीति। धम्मगरुताय वा अरहन्तानं धम्मस्स च अत्ता धीनत्ता 
अत्ताधिपतिभूता लज्जाव वृत्ता, न पन लोकाधिपति ओत्तप्पं। “दयं मेत्तचित्ततं आपन्ना ति कस्मा वृत्तं, ननु दया-सद्दो 

“*अदयापन्नो”तिआदीसु करुणाय पवत्ततीति? सच्चमेतं, अयं पन दया-सद्दो अनुरक्खणत्थं अन्तोनीतं कत्वा 
पवत्तमानो मेत्ताय करुणाय च पवत्ततीति इध मेत्ताय पवत्तमानो वुत्तो । मिज्जति सिनिय्हतीति मेत्ता, मेत्ता एतस्स अत्थीति 
मततं, मेत्तं चित्तं एतस्साति मेत्तचित्तो, तस्स भावो मेत्तचित्तता, मेत्ताइच्चेव अत्थो। 


सब्बपाणभूतहितानुकम्पीति एतेन तस्सा विरतिया पवत्तवसेन अपरियन्ततं दस्सेति। पाणभूतेति पाणजाते । 
अनुकम्पकाति करुणायनका, यस्मा पन मेत्ता करुणाय विसेसपच्चयो होति, तस्मा वृत्तं “ताय एव दयापन्नताया”ति। 
एवं येहि धम्मेहि पाणातिपाता विरति सम्पज्जति, तेहि लज्जामेत्ताकरुणाधम्मेहि समङ्गिभावो दस्सितो। 


परपरिग्गहितस्स आदानन्ति परसन्तकस्स आदानं। थेनो वुच्चति चोरो, तस्स भावो थेय्यं, कामञ्चेत्थ “लज्जी 
दयापन्नो"ति न वुत्तं, अधिकारवसेन पन अत्थतो वुत्तमेवाति दडुब्बं। यथा हि लज्जादयो पाणातिपातप्पहानस्स 
विसेसपच्चया, एवं अदिन्नादानप्पहानस्सपीति, तस्मा सापि पाळि आनेत्वा वत्तब्बा। एस नयो इतो परेसुपि। अथ वा 
सुचिभूतेनाति एतेन हिरोत्तप्पादीहि समन्नागमो, अहिरिकादीनञ्च पहानं वुत्तमेवाति लज्जी"तिआदि न वुत्तन्ति दढुब्ब । 


असेट्रुचरियन्ति असेट्ठानं हीनानं, असें वा लामकं चरियं, निहीनवुत्ति मेथुनन्ति अत्थो । ब्रह्मं सेट आचारन्ति 
मेथुनविरतिमाह। आराचारी मेथुनाति एतेन -- “इधेकच्चो न हेव खो मातुगामेन सद्धि द्रयंद्रयसमापत्ति समापज्जति, 
अपिच खो मातुगामस्स उच्छादनपरिमहनन्हापनसम्बाहनं सादियति, सो तं अस्सादेति, तं निकामेति, तेन च वित्ति 
आपज्जती”तिआदिना (अ० नि० ७.५०) वुत्ता सत्तविधमेथुनसंयोगापि पटिविरति दस्सिताति दडुब्बं । 


“सच्चतो थेततो"तिआदीसु (म० नि० १.१९) विय थेत-सह्दो थिरपरियायो, थिरभावो च सच्चवादिताय ठितकथत्ता 
कथावसेन वेदितब्बोति आह “ठितकथाति अत्थो ति।न ठितकथोति यथा हलिद्दिरागादयो अनवद्वितसभावताय न 
ठिता, एवं न ठिता कथा यस्स सो न ठितकथोति हलिद्दिरागादयो यथा कथाय उपमा होन्ति, एवं योजेतब्बं। एस नयो 
“पासाणलेखा विया”तिआदीसुपि। सद्भा अयति पवत्तति एत्थाति सद्भाया, सद्भाया एव सद्धायिका यथा वेनयिका । 
सद्धाय वा अयितब्बा सद्धायिका, सद्भेय्याति अत्थो। वत्तब्बतं आपज्जति विसंवादनतोति अधिप्पायो। 


एकं भत्तं एकभत्तं, तं एतेसमत्थीति एकभत्तिका, एकस्मिं दिवसे एकवारमेव भुञ्जनका। तयिदं रत्तिभोजनेनपि 
सियाति आह “रत्तूपरता ति । एवम्पि सायन्हभोजनेनपि सियुं एकभत्तिकाति तदासङ्कानिवत्तनत्थं “विरता 
विकालभोजना' ति वुत्तं। अरुणुग्गमनतो पट्टाय याव मज्झन्हिका अयं बुद्धानं अरियानं आचिण्णसमाचिण्णो भोजनस्स 
कालो नाम, तदञ्ञजो विकालो। अट्ठकथायं पन दुतियपदेन रत्तिभोजनस्स पटिक्खित्तत्ता अपरण्हो “विकालो' ति वुत्तो। 


सङ्घेपतो ““सब्बपापस्स अकरण'न्तिआदिनयप्पवत्तं (दी० नि० २.९०; ध० प° १८३) भगवतो सासनं 
सच्छन्दरागप्पवत्तितो नच्चादीनं दस्सनं न अनुलोमेतीति आह “सासनस्स अननुलोमत्ता”ति। अत्तना पयोजियमानं परेहि 
पयोजापीयमानञ्च नच्चं नच्चभावसामञ्ञतो पाळियं एकेनेव नच्चसद्देन गहितं, तथा गीतवादितसद्दा चाति आह 
““नच्चननच्चापनादिवसेना ति । आदि-सद्देन गायनगायापनवादनवादापनानि सङ्गण्हाति। दस्सनेन चेत्थ सवनम्पि 
सङ्गहितं विरूपेकसेसनयेन। आलोचनसभावताय वा पञ्चन्नं विञ्जाणानं सवनकिरियायपि दस्सनसङ्घेपसब्भावतो 
दस्सनाइच्चेव वुत्तं। अविसूकभूतस्स गीतस्स सवनं कदाचि वट्टतीति आह “विसूकभूतं दस्सन'न्ति। तथा हि वुत्तं 
परमत्थजोतिकाय खुद्दकपाठटुकथाय “धम्मूपसंहितं गीतं वट्टति, गीतूपसंहितो धम्मो न वट्टतीति। 

यं किञ्चीति गन्थितं वा अगन्थितं वा यं किञ्चि पुष्फं। गन्धजातन्ति गन्धजातियं । तस्सापि “यं किज्ची 'ति 
वचनतो धूपितस्सपि अधूपितस्सपि यस्स कस्सचि विलेपनादि न वट्टतीति दस्सेति। उच्चाति उच्चसद्देन समानत्थं एकं 
सद्दन्तरं । सेति एत्थाति सयनं। उच्चासयनं महासयनञ्च समणसारुप्परहितं अधिप्पेतन्ति आह “पमाणातिक्कन्तं 
अकप्पियत्थरण "न्ति, आसन्दादिआसनञ्चेत्थ सयनेन सङ्गहितन्ति दढुब्बं । यस्मा पन आधारे पटिक्खित्ते तदाधारकिरिया 
पटिक्खित्ताव होति, तस्मा “उच्चासयनमहासयना”'इच्चेव वुत्तं । अत्थतो पन तदुपभोगभूतनिसज्जानिपज्जनेहि विरति 
दस्सिताति ददुब्बा। अथ वा “उच्चासयनासनमहासयनासना ति, एतस्मिं अत्थे एकसेसनयेन अयं निद्देसो कतो यथा 
““नामरूपपच्चया सळायतन "न्ति। (म० नि० ३.१२६; सं० नि० २.१) आसनकिरियापुब्बकत्ता वा सयनकिरियाय 
सयनग्गहणेनेव आसनम्पि सङ्गहितन्ति वेदितब्बं । 


“कोबा ति अयं निपातो। “कित्तक' न्ति इमस्स अत्थं बोधेतीति आह “कोवमहण्फलोति कित्तकं महप्फलो ति । 
सेसपदेसूति “कोवमहानिसंसो तिआदीसु । रत्त-सद्दो रतनपरियायोति आह “पहूतरत्तरतनानन्ति पहूतेन रत्तसङ्कातेन 
रतनेन समन्नागतान''न्ति। पाळियं पन “पहूतसत्तरतनान"'न्तिपि पाठो दिस्सति। भेरितलसदिसं कत्वाति भेरितलं विय 
समं कत्वा। ततो एकं भागं न अग्घतीति यथावृत्तं चक्कवत्तिरज्जं ततो सोळसभागतो एकं भागं न अग्घति। ततो 
बहुतरं होतीति चक्कवत्तिरज्जसिरितो बहुतरं होति। 


चातुमहाराजीकानन्तिआदीसु चातुमहाराजिका नाम सिनेरुपब्बतस्स वेमज्झे होन्ति, तेसु बहू पब्बतद्वापि 
आकासङ्ठापि, तेसं परम्परा चक्कवाळपब्बतं पत्ता, खिड्टापदोसिका, मनोपदोसिका, सीतवलाहका, उण्हवलाहका, चन्दिमा, 
देवपृत्तो, सूरियो, देवपुत्तोति एते सब्बे चातुमहाराजिकदेवलोकड्टका एव। तेत्तिस जना तत्थ उप्पन्नाति तावतिंसा। अपिच 
तावतिसाति तेसं देवानं नाममेवाति वुत्तं । तेपि अत्थि पब्बतटुका, अत्थि आकासट्टुका, तेसं परम्परा चक्कवाळपब्बतं 
पत्ता, तथा यामादीनं। एकदेवलोकेपि हि देवानं परम्परा चक्कवाळपब्बतं अप्पत्ता नाम नत्थि। तत्थ दिब्बसुखं याता पयाता 
सम्पत्ताति यामा। तुट्ठा पहट्ठाति तुसिता । पकतिपटियत्तारम्मणतो अतिरेकेन रमितुकामकाले यथारुचिते भोगे निम्मिनित्वा 
निम्मिनित्वा रमन्तीति निम्मानरति । चित्ताचारं जत्वा परेहि निम्मितेसु भोगेसु वसं वत्तेन्तीति परनिम्मितवसवत्ती। 


तत्थ चातुमहाराजिकानं देवानं मनुस्सगणनाय नवुतिवस्ससतसहस्सानि आयुप्पमाणं । तावतिंसानं देवानं तिस्सो च 
वबस्सकोटियो सड्डि च वस्ससतसहस्सानि। यामानं देवानं चुहदस च वस्सकोटियो चत्तारि च वस्ससतसहस्सानि। तुसितानं 
देवानं सत्तपञ्ञास च वस्सकोटियो सड्टि च वस्ससतसहस्सानि | निम्मानरतीनं देवानं द्वे च वस्सकोटिसतानि तिस्सो च 
वस्सकोटियो चत्तारि च वस्ससतसहस्सानि। परनिम्मितवसवत्तीनं देवानं नव च वस्सकोटिसतानि एकवीस कोटियो च 
सट्टि च वस्ससतसहस्सानि। 


मुट्रिहत्थपादकेति पादतलतो याव अटनिया हे्टिमन्तो, ताव मुट्टिरतनप्पमाणपादके । तञ्च खो मज्झिमस्स पुरिसस्स 
हत्थेन, यस्सिदानि वड्टकोहत्थोति समञ्ञा। सीलसमादानतो पट्टाय अञ्जं किञ्चि अकत्वा धम्मस्सवनेन वा 
कम्मड्ानमनसिकारेन वा वीतिनामेतब्बन्ति आह “त पन उपवसन्तेन...पे०... विचारेतब्ब''न्ति। 


वाच भिन्दित्वा उपोसथङ्गानि समादातब्बानीति ` इमञ्च रत्ति इमञ्च दिवस”न्ति कालपरिच्छेदं कत्वा 
““उपोसथङ्गवसेन अट्ट सिकखापदानि समादियामी "ति एकतो कत्वा पुन पच्चेकं “पाणातिपाता वेरमणिसिक्खापदं 
समादियामि...पे०... उच्चासयनमहासयना वेरमणिसिक्खापदं समादियामी”ति एवं वचीभेदं कत्वा यथापाळि 
समादातब्बानि। पाळिं अजानन्तेन पन अत्तनो भासाय पच्चेकं वा “'बुद्धपञ्जत्तं उपोसथं अधिट्ठामी "ति एकतो 

अधिट्ठानवसेन वा समादातब्बानि, अञ्ञं अलभन्तेन अधिट्ठातब्बानि उपासकसीलञ्हि अत्तना समादियन्तेनपि 
समादिन्नं परसन्तिके समादियन्तेनपि, एकज्झं समादिन्नम्पि समादिन्नमेव होति पच्चेकं समादिन्नम्पि। तं पन एकज्झं 
समादियतो एकायेव विरति एका चेतना होति। सा पन सब्बविरतिचेतनानं किच्चकारीति तेनपि सब्बसिक्खापदानि 
समादिन्नानेव। पच्चेकं समादियतो पन नानाविरतिचेतनायो यथासकं किच्चवसेन उप्पज्जन्ति, सब्बसमादाने पन वचीभेदो 
कातब्बोयेव। परूपरोधपटिसंयुत्ता परविहिंसासंयृत्ता। 


ननु च “माण न्ति वुत्ते वेळुरियम्पि सङ्गहितमेव, किमत्थं पन वेळुरियन्ति आह “वेळ्रियन्ति...पे०... दस्सेती ति। 
“मणि"न्ति वत्वाव “वेळुरिय''न्ति इमिना जातिमणिभावं दस्सेतीति योजेतब्बं । एकवस्सिकवेळ्वण्णन्ति जातितो 
एकवस्सातिक्कन्तवेळुवण्णं । लद्धकन्ति सुन्दरं । चन्दप्पभा तारगणाव सब्बेति यथा चन्दप्पभाय कलं सब्बे तारागणा 
नानुभवन्तीति अयमेत्थ अत्थोति आह “चन्दप्पभाति सामिअत्थे पच्चत्त न्ति। 


उपोसथसुत्तवण्णना निड्टिता। 


महावग्गवण्णना निद्टिता। 


(८) ३. आनन्दवग्गो 
१. छन्नसुत्तवण्णना 


७२. ततियस्स पठमे छन्नपरिब्बाजकोति न नग्गपरिब्बाजको | बाहिरकसमयं लुञ्चित्वा हरन्तोति बाहिरकानं 
समयं निसेधेत्वा आपन्नो। 


पञ्जाचक्खुस्स विबन्धनतो अन्धं करोतीति अन्धकरणोति आह “यस्स रागो उप्पज्जती”तिआदि। 
अचक्खुकरणोति असमत्थसमासोयं “ असूरियपस्सानि मुखानीतिआदीसु वियाति आह “पञ्ञाचक्खुँ न करोतीति 
अचक्खुकरणो”ति। पञ्ञानिरोधिकोति अनुप्पन्नाय लोकियलोकुत्तराय पञ्ञाय उप्पज्जितुं न देति, लोकियपञ्जं पन 
अट्टसमापत्तिपञ्चाभिञ्ञावसेन उप्पन्नम्पि समुच्छिन्दित्वा खिपतीति पञ्जानिरोधिकोति एवम्पेत्थ अत्थो दडुब्बो । 
अनुप्पन्नानुप्पादउप्पन्नपरिहानिनिमित्तताय हि पञ्जं निरोधेतीति पञ्ञानिरोधिको । विहनति विबाधतीति विघातो, दुक्खन्ति 
आह “दुक्खसङ्वातस्स विघातस्सा 'ति। किलेसनिब्बानन्ति इमिना असङ्घतनिब्बानमेव वदति। असङ्घतञ्हि निब्बानं 
नाम, तं पच्चक्खं कातुं न देतीति अनिब्बानसंवत्तनिको। लोकुत्तरमिस्सको कथितो पुब्बभागियस्सपि अरियमग्गस्स 
कथितत्ता। 


छन्नसुत्तबण्णना निट्टिता। 
२. आजीवकसृत्तवण्णना 


७३. दुतिये न अञ्जातुकामोति न आजानितुकामोयेवाति अत्थो। तेनाह “परिग्गण्हनत्थं पन आगतो" ति, 
पञ्ञाय परिच्छिन्दित्वा उपपरिक्खित्वा गण्हनत्थन्ति अत्थो। कारणापदेसोति कारणनिद्देसो । सेसमेत्थ उत्तानमेव। 

आजीवकसुत्तवण्णना निद्ठिता। 


३. महानामसक्कसुत्तवण्णना 


७४. ततिये गिलानस्स भावो गेलञ्ञन्ति आह “गिलानभावतो' ति । दीपेतीति देसनाक्कमेनेव पञ्ञापेति। 
पठमञ्हि सेखसीलसमाधिपञ्जायो वत्वा पच्छा असेखसीलादीनि वदन्तो इममत्थं दीपेति। 


महानामसक्कसुत्तवण्णना निट्टिता। 
४. निगण्ठसुत्तवण्णना 


७५. चतुत्थे हंसबट्टकच्छन्नेनाति हंसवड्टकपरिच्छन्नेन, हंसमण्डलाकारेनाति अत्थो। नत्थि एतस्स परिसेसन्ति 
अपरिसेसं। तेनाह “अप्पमत्तकम्पि असेसेत्वाति। अपरिसेसधम्मजाननतो वा अपरिसेससङ्घातं जाणदस्सनं 
पटिजानातीति एवम्पेत्थ अत्थो दढुब्बो। सततन्ति निच्चं । समितन्ति तस्सेव वेवचनन्ति आह “सततं समितन्ति 
सब्बकालं निरन्तर न्ति। अथ वा निच्चड्ेन सतत-सद्देन अभिण्हप्पवत्ति जोतिता सियाति “समित न्ति वुत्तं । तेन 
निरन्तरप्पवत्ति दस्सेतीति आह “सब्बकालं निरन्तर न्ति। 


विसुद्धिसम्पापनत्थायाति रागादीहि मलेहि अभिज्झाविसमलोभादीहि च उपक्किलिइटचित्तानं सत्तानं 
विसुद्धिपापनत्थाय । समतिक्कमनत्थायाति सोकस्स च परिदेवस्स च पहानत्थाय। अत्थं गमनत्थायाति कायिकदुक्खस्स 
च चेतसिकदोमनस्सस्स चाति इमेसं द्विन्नं अत्थङ्गमनाय, निरोधायाति अत्थो। जायति निच्छयेन कमति निब्बानं। तं वा 
जायति पटिविज्झति एतेनाति जायो, अरियमग्गोति आह ““मग्गस्स अधिगमनत्थाया ति । अपच्चयनिब्बानस्स 
सच्छिकरणत्थायाति पच्चयरहितत्ता अपच्चयस्स असङ्घतस्स तण्हावानविरहितत्ता निब्बानन्ति लद्धनामस्स अमतस्स 
सच्छिकिरियाय, अत्तपच्चक्खतायाति वृत्तं होति। फुसित्वा फुसित्वाति पत्वा पत्वा। सेसमेत्थ सुविञ्जेय्यमेव । 


निगण्ठसुत्तवण्णना निड्टिता। 
५. निवेसकसुत्तवण्णना 


७६. पञ्चमे किच्चकरणीयेसु सहभावट्ठेन अमा होन्तीति अमच्चा। “अयं अज्झत्तिको”ति एवं जानन्ति, जायन्ति 
वाति जाती। सस्सुससुरपक्खिकाति सस्सुससुरा च तप्पक्खिको च सस्सुससुरपक्खिका । लोहितेन सम्बद्भाति 
सालोहिता। पितुपक्खिका वा जाती, मातुपक्खिका सालोहिता। मातुपितुपक्खिका वा जाती, सस्सुससुरपक्खिका 
सालोहिता। अवेच्च रतनस्स गुणे याथावतो जत्वा पसादो अवेच्चप्पसादो । सो पन यस्मा मग्गेनागतत्ता केनचि 
अकम्पनीयो च अप्पधंसियो च होति, तस्मा एवं वुत्तं “अचलप्पसादो ति । भावञ्ञथत्तन्ति सभावस्स अञ्ञथत्तं । 


वीसतिया कोट्ठासेसूति केसादिमत्थलुङ्गपरियन्तेसु । द्वादससु कोट्ठासेसूति पित्तादिमुत्तपरियन्तेसु । चतूसु 
कोट्टासेसूति “येन च सन्तप्पति, येन च जीरीयति, येन च परिदय्हति, येन च असितपीतखायितसायितं सम्मा परिणामं 
गच्छती"ति (म० नि० १.३०४) एवं वृत्तेसु चतूसु कोट्ठासेसु । छसु कोट्ठासेसूति “उद्धङ्गमा वाता, अधोगमा वाता, 
कुच्छिसया वाता, कोड्ठासया वाता, अङ्गमङ्गानुसारिनो वाता, अस्सासो पस्सासो”ति (म० नि० २.३०५) एवं वुत्तेसु छसु 


www.tipitaka.org Vipassana Research Institute 


Page ]06 sur 232 


कोट्ठासेसु । वित्थम्भनं सेसभूतत्तयसन्थम्भिततापादनं, “उपकोव्ठन'न्ति एके । सेसं सुविञ्जेय्यमेव। 
निवेसकसृत्तवण्णना निड्टिता । 
६-७. पठमभवसुत्तादिवण्णना 
७७-७८. छट्ठे अभिसङ्कारविञ्ञाणन्ति कम्मसहजातं विञ्ञाणं । सेसमेत्थ सुविञ्जेय्यमेव । सत्तमे नत्थि वत्तब्बं । 
पठमभवसुत्तादिवण्णना निड्टिता । 
८. सीलब्बतसुत्तवण्णना 


७९. अट्ठमे दुक्करकारिकानुयोगोति दुक्करकिरियाय अनुयोगो। उपट्ठानेन सारन्ति उपड्ठानाकारेन सारं। इदं 
वर न्तिआदिना उपट्ठानाकारं विभावेति । एत्थाति एतस्मिं सत्थारा पुच्छिते पज्हे। 


सीलब्बतसुत्तवण्णना निट्टिता। 
९. गन्धजातसुत्तवण्णना 


८०. नवमे मूले, मूलस्स वा गन्धो मूलगन्धोति आह ““मूलवत्थुको गन्धो ति। मूलं वत्थु एतस्साति मूलवत्थुको । 
इदानि मूलं गन्धयोगतो गन्धोति इममत्थं दस्सेन्तो “गन्धसम्पन्नं वा मूलमेव मूलगन्धो ति आह । पच्छिमोयेवेत्थ 
अत्थविकण्पो यृत्ततरोति दस्सेतुं “तस्स हि गन्धो/तिआदिमाह। वस्सिकपुप्फादीनन्ति सुमनपुप्फादीनं । 


गन्धजातसुत्तवण्णना निड्टिता। 
१०. चूळनिकासुत्तवण्णना 


८१. दसमे अरुणवतिसृत्तन्तअदटुप्पत्तियन्ति “भूतपुब्बं, भिक्खवे, राजा अहोसि अरुणवा नाम । रञ्जो खो पन, 
भिक्खवे, अरुणवतो अरुणवती नाम राजधानी अहोसि। अरुणवतिं खो पन, भिक्खवे, राजधानिं सिखी भगवा अरहं 
सम्मासम्बुद्धो उपनिस्साय विहासि। सिखिस्स खो पन, भिक्खवे, भगवतो अरहतो सम्मासम्बुद्भस्स अभिभूसम्भवं नाम 
सावकयुगं अहोसि अग्गं भद्युगं। अथ खो, भिक्खवे, सिखी भगवा अरहं सम्मासम्बुद्रो अभिभुं भिकखुं 
आमन्तेसी"तिआदिना ब्रह्मसंयृत्ते (सं० नि० १.१८५) आगतस्स अरुणवतिसुत्तन्तस्स अद्दुप्पत्तियं। अतिप्पगोति अतिविय 
पगो, अतिविय पातोति अत्थो, न ताव कुलेसु भत्तं निद्ठातीति वुत्तं होति । 


उज्झायन्तीति अवझायन्ति, हेट्ठा कत्वा चिन्तेन्ति, लामकतो चिन्तेन्ति। अनेकविहितं इद्धिविकुब्बनं कत्वाति 
“पकतिवण्णं विजहित्वा नागवण्णं वा दस्सेति, सुपण्णवण्णं वा दस्सेतीतिआदिना (पटि० म० ३.१३) नयेन आगतं 
अनेकण्पकारं इद्धिविकुब्बनं कत्वा । सहस्सिलोकधातुन्ति चक्कवाळसहस्सं | गाथाद्वयं अभासीति थेरो किर कथं 
देसिता खो धम्मदेसना सब्बेसं पिया मनापा”ति चिन्तेत्वा “सब्बेपि पासण्डा सब्बे देवमनुस्सा अत्तनो अत्तनो समये 
पुरिसकारं वण्णयन्ति, वीरियस्स अवण्णवादी नाम नत्थि, वीरियप्पटिसंयुत्तं कत्वा देसेस्सामि। एवमस्स धम्मदेसना सब्बेसं 

पिया भविस्सति मनापा"ति जत्वा तीसु पिटकेसु विचिनित्वा “आरम्भथ निक्कमथा"ति (सं० नि० १.१८६) इदं 
गाथाद्वयं अभासि। 


कि आलोको अयन्ति कस्स नु खो अयं आलोकोति। बिचिनन्तानन्ति चिन्तेन्तानं। सब्बेति लोकधातुयं सब्बे देवा 
च मनुस्सा च। ओसटाय परिसायाति धम्मस्सवनत्थं समोसटाय परिमितपरिच्छिन्नाय परिसाय। अत्थोपि नेसं पाकटो 
अहोसीति न केवलं ते सद्दमेव अस्सोसुं, अथ खो अत्थोपि तेसं पकतिसवनूपचारे विय पाकटो अहोसि। तेन सहस्सं 
लोकधातुं विञ्ञापेतीति अधिप्पायो। 


परिहरन्तीति सिनेरुं दक्खिणतो कत्वा परिवत्तेन्ति। बिरोचमानाति अत्तनो जुतिया दिब्बमाना, सोभमाना वा। ताव 
सहस्सधा लोकोति यत्तको चन्दिमसूरियेहि ओभासियमानो लोकधातुसङ्घातो एकेको लोको, तत्तकेन पमाणेन सहस्सधा 
लोको, इमिना चक्कवाळेन सद्भि चक्कवाळसहस्सन्ति अत्थो। कस्मा पनेसा आनीताति एसा चूळनिका लोकधातु 
कस्मा भगवता आनीता, देसिताति अत्थो। मज्झिमिकाय लोकधातुया परिच्छेददस्सनत्थन्ति द्रिसहस्सिलोकधातुया 
परिमाणदस्सनत्थं । 


सहस्सिलोकधातुया सहस्सी द्रिसहस्सिलोकधातु, सा चक्कवाळगणनाय दससतसहस्सचक्कवाळपरिमाणा । तेनाह 
"सहस्सचक्कवाळानि सहस्सभागेन गणेत्वा”तिआदि। कम्पनदेवतूपसङ्कमनादिना जातचक्कवाळेन सह योगकखेमं 
ठानं जातिक्खेत्तं । तत्तकाय एव जातिक्खेत्तभावो धम्मतावसेनेव वेदितब्बो, “परिग्गहवसेना”ति केचि। सब्बेसम्पि बुद्भानं 
एवं जातिक्खेत्तं तन्निवासीनंयेव च देवतानं धम्माभिसमयोति वदन्ति। पटिसन्धिग्गहणादीनं सत्तन्नंयेव गहणं 
निदस्सनमत्तं महाभिनीहारादिकालेपि तस्स पकम्पनस्स लब्भनतो । 


सहस्सं सहस्सधा कत्वा गणितं मज्झिमिकन्तिआदिना मज्झिमिकाय लोकधातुया सहस्सं तिसहस्सिलोकधातु, 
सायेब च महासहस्सिलोकधातूति दस्सेति । सरसेनेव आणापवत्तनं आणाकखेत्तं, यं एकज्झं संवट्टत विवट्टति च। आणा 
फरतीति तन्निवासिदेवतानं सिरसा सम्पटिच्छनेन वत्तति, तञ्च खो केवलं बुद्धानुभावेनेव, अधिप्पायवसेन च पन “यावता 
पन आकङ्केय्या”ति (अ० नि० ३.८१) वचनतो बुद्धानं अविसयो नाम नत्थि, विसयक्खेत्तस्स पमाणपरिच्छेदो नाम नत्थि। 
विसमोति सूरियुग्गमनादीनं विसमभावतो विसमो। तेनेवाह “एकस्मिं ठाने सूरियो उग्गतो होती”तिआदि। सेसमेत्थ 
सुविञ्जेय्यमेव। 


चूळनिकासुत्तवण्णना निट्टिता। 
आनन्दवग्गवण्णना निट्टिता। 

(९) ४. समणवग्गो 
९-५. समणसृत्तादिवण्णना 


८२-८६. चतुत्थस्स पठमे सम्मा आदानं गहणं समादानन्ति आह “समादानं वुच्चति गहण''न्ति। अधिकं विसिटुँ 
सीलन्ति अधिसीलं । लोकियसीलस्स अधिसीलभावो परियायेनाति निप्परियायमेव तं दस्सेतुं “अपिच सब्बम्पि 

लोकियसील''न्तिआदि वुत्तं । सिक्खितब्बतोति आसेवितब्बतो। पञ्चपि दसपि वा सीलानि सीलं नाम, 
पातिमोक्खसंवरो अधिसीलं नाम अनवसेसकायिकचेतसिकसंवरभावतो मग्गसीलस्स पदड्ानभावतो च। अट्ठ समापत्तियो 
चित्तं, विपस्सनापादकज्झानं अधिचित्तं मग्गसमाधिस्स अधिड्ठानभावतो। कम्मस्सकतञाणं पञ्जा, विपस्सना अधिपञ्ञा 
मग्गपञ्जाय अधिड्ठानभावतो। अपिच निब्बानं पत्थयन्तेन समादिन्नं पञ्चसीलं दससीलम्पि अधिसीलमेव 
निब्बानाधिगमस्स पच्चयभावतो । निब्बानं पत्थयन्तेन समापन्ना अट्ट समापत्तियोपि अधिचित्तमेव। 


“कल्याणकारी कल्याणं, पापकारी च पापकं। 
अनुभोति द्वयमेतं, अनुबन्धञ्हि कारण''न्ति॥ - 


एवं अतीते अनागते च वट्टमूलकदुक्खसल्लक्खणवसेन संवेगवत्थुताय विमुत्तिआकङ्घाय पच्चयभूता 
कम्मस्सकतपञ्जापि अधिपञ्ञजाति वदन्ति । दुतियततियचतुत्थपञ्चमानि उत्तानत्थानेव। 


समणसुत्तादिवण्णना निड्टिता। 
६. पठमसिक्खासुत्तवण्णना 


८७. छट्ठे समत्तकारीति अनूनेन परिपूरेन आकारेन समन्नागतो। सिक्खापदानं खुद्दानुखुइ्कत्तं अपेक्खासिद्धन्ति 
आह “तत्रापि सङ्घादिसेसं खुद्दक न्तिआदि । अङ्गुत्तरमहानिकायवळञ्जनकआचरियाति अङ्गुत्तरनिकायं परिहरन्ता 
आचरिया, अङ्गुत्तरभाणकाति वुत्तं होति । लोकवज्जं नापज्जति लोकवज्जसिक्खापदानं वीतिक्कमसाधकस्स 
किलेसगहनस्स सब्बसो पहीनत्ता। पण्णत्तिवज्जमेव आपज्जति पण्णत्तिवीतिक्कमं वा अजानतोपि आपत्तिसम्भवतो। 
चित्तेन आपज्जन्तो रूपियप्पटिग्गहणं आपज्जतीति उपनिविखत्तसादियेन आपज्जति। 


ब्रह्मचरियस्स आदिभूतानि आदिब्रह्मचरियानि, तानि एव आदिब्रह्मचरियकानि यथा “विनयो एव वेनयिको"ति 
आह “मग्गब्रह्मचरियस्सा”तिआदि। चत्तारि महासीलसिक्खापदानीति चत्तारि पाराजिकानि सन्धाय वदति। 
पटिपक्खधम्मानं अनवसेसतो सवनतो पग्घरणतो सोतो, अरियमग्गोति आह “सोतसङ्कातेन मग्गेना”ति। विनिपातेति 
विरूपं सदुक्खं सउपायासं निपातेतीति विनिपातो, अपायदुक्खे खिपनको । धम्मोति सभावो। नास्स विनिपातो धम्मोति 
अविनिपातधम्मो, न अत्तानं अपायेसु विनिपातनसभावोति वृत्तं होति। कस्मा? ये धम्मा अपायगमनीया, तेसं पहीनत्ता । 
तेनाह “अविनिपातधम्मोति चतूसु अपायेसु अपतनसभावो ति । तत्थ अपतनसभावोति अनुप्पज्जनसभावो । 
सोतापत्तिमग्गनियामेन नियतोति उपरिमग्गाधिगमस्स अवस्संभावीभावतो नियतो । तेनेवाह “सम्बोधिपरायणो 'ति। 
हेट्ठिमन्ततो सत्तमभवतो उपरि अनुप्पज्जनधम्मताय वा नियतो। सम्बुज्झतीति सम्बोधि, अरियमग्गो। सो पन पठममग्गस्स 
अधिगतत्ता अवसिट्टी च अधिगन्तब्बभावेन इच्छितब्बोति उपरिमग्गत्तयसङ्घाता सम्बोधि परं अयनं परा गति अस्साति 
सम्बोधिपरायणो | तेनाह ““उपरिमग्गत्तयसम्बोधिपरायणो ति । 


तनुभावाति परियुट्ठानमन्दताय च कदाचि करहचि उप्पत्तिया च तनुभावेन । तनुत्तञ्हि द्वीहि कारणेहि वेदितब्बं 
अधिच्चुप्पत्तिया च परियुड्ठानमन्दताय च। सकदागामिस्स हि वड्टानुसारिमहाजनस्स विय किलेसा अभिण्हं न उप्पज्जन्ति, 
कदाचि करहचि उप्पज्जन्ति विरळाकारा हुत्वा विरळवापिते खेत्ते अङ्करा विय। उप्पज्जमानापि च वट्टानुसारिमहाजनस्सेव 
महन्ता फरन्ता छादेन्ता अन्धकारं करोन्ता न उप्पज्जन्ति, मन्दमन्दा उप्पज्जन्ति तनुकाकारा हुत्वा अब्भपटलमिव 

मक्खिकापत्तमिव च। तत्थ केचि थेरा भणन्ति “सकदागामिस्स किलेसा किञ्चापि चिरेन उप्पज्जन्ति, बहलाव 
उप्पज्जन्ति। तथा हिस्स पुत्ता च धीतरो च दिस्सन्ती”ति। एतं पन अप्पमाणं। पृत्तधीतरो हि अङ्गपच्चङ्गपरामसनमत्तेनपि 
होन्तीति । द्वीहियेव कारणेहिस्स किलेसानं तनुत्तं वेदितब्बं अधिच्चुप्पत्तिया च परियुट्ठानमन्दताय चाति। 


हेड्ाभागियानन्ति एत्थ हेट्ठाति महग्गतभूमितो हेठ्ठा, कामभूमियन्ति अत्थो। तेसं पच्चयभावेन हेट्ठाभागस्स हिताति 
हेड्ठाभागिया, तेसं हेड्ठाभागियानं, हेट्ठाभागस्स कामभवस्स पच्चयभावेन गहितानन्ति अत्थो। संयोजेन्ति बन्धन्ति 
खन्धगतिभवादीहि खन्धगतिभवादयो, कम्मं वा फलेनाति संयोजनानीति आह “संयोजनानन्ति बन्धनान न्ति। 
असमुच्छिन्नरागादिकस्स हि एतरहि खन्धादीनं आयतिं खन्धादीहि सम्बन्धो, समुच्छिन्नरागादिकस्स पन तं नत्थि, 
कतानम्पि कम्मानं असमत्थभावापत्तितो रागादीनं अन्वयतो ब्यतिरेकतो च संयोजनट्टो सिद्धो । परिक्खयेनाति समुच्छेदेन। 


ओपपातिकोति उपपातिकयोनिको उपपतने साधुकारी | सेसयोनिपटिक्खेपवचनमेतं । तेन गब्भवासदुक्खाभावमाह । 
तत्थ परिनिब्बायीति इमिना सेसदुक्खाभावं । तत्थ परिनिब्बायिता चस्स कामलोके खन्धबीजस्स अपुनागमनवसेनेवाति 
दस्सेतुं “अनावत्तिधम्मो ति वृत्तं। उपरियेवाति ब्रह्मलोकेयेव। अनावत्तिधम्मोति ततो ब्रह्मलोका पुनप्पुनं पटिसन्धिवसेन 
न आवत्तनधम्मो। तेनाह “योनिगतिवसेन अनागमनधम्मो”ति। 


पदेसं पदेसकारी आराधेतीति सीलकखन्धादीनं पारिपूरिया एकदेसभूतं हेड्टिममग्गत्तयं पदेसो, तं करोन्तो पदेसं 
एकदेसभूतं हेट्टिमं फलत्तयमेव आराधेति, निप्फादेतीति अत्थो। तेनाह “पदेसकारी पुग्गलो नाम सोतापन्नोतिआदि। 
परिपूरं परिपूरकारीति सीलक्खन्धादीहि सद्धिन्द्रियादीहि च परितो पूरणेन परिपूरसङ्घातं अरहत्तमग्गं करोन्तो निब्बत्तेन्तो 
परिपूरं अरहत्तफलं आराधेति, निप्फादेतीति अत्थो। तेनाह “परिप्रकारी नाम अरहातिआदि। 


पठमसिक्खासुत्तवण्णना निड्टिता । 
७-१०. दुतियसिक्खासृत्तादिवण्णना 


८८-९१९. सत्तमे कुला कुलं गमनकोति कुलतो कुलं गच्छन्तो। द्वे वा तयो वा भवेति देवमनुस्सवसेन द्वे वा तयो 
वा भवे। मिस्सकभववसेन हेतं वुत्तं। देसनामत्तमेव चेतं “द्वे वा तीणि वा”ति। याव छट्ठ भवा संसरन्तोपि कोलंकोलोव 
होति। तेनेवाह “अयड्हि द्वे वा भवे...पे०... एवमेत्थ विकप्पो दुब्बो”ति। उळारकुलवचनो वा एत्थ कुलसद्दो, कुलतो 
कुलं गच्छतीति कोलंकोलो। सोतापत्तिफलसच्छिकिरियतो पट्ठाय हि नीचकुले उप्पत्ति नाम नत्थि, महाभोगकुलेसु एव 
निब्बत्ततीति अत्थो। केवलो हि कुलसद्दो महाकुलमेव वदति “कुलपृत्तोतिआवदीसु विय। एकबीजीति एत्थ खन्धबीजं 
नाम कथितं, खन्धबीजन्ति च पटिसन्धिविञ्ञाणं वुच्चति | यस्स हि सोतापन्नस्स एकं खन्धबीजं अत्थि, एकं भवग्गहणं, 
सो एकबीजी नाम | तेनाह “एकस्सेव भवस्स बीजं एतस्स अत्थीति एकबीजी 'ति। ““मानुसकं भवन्ति इदं पनेत्थ 
देसनामत्तमेव, “देवभवं निब्बत्तेती”तिपि पन वत्तुं वट्टतियेव। 


उद्भंवाहिभावेन उद्भमस्स तण्हासोतं वड्टसोतं वाति उद्धंसोतो, उद्ध वा गन्त्वा पटिलभितब्बतो उद्धमस्स मग्गसोतन्ति 
उद्धंसोतो | पटिसन्धिवसेन अकनिट्टभवं गच्छतीति अकनिद्ठगामी। यत्थ कत्थचीति अविहादीसु यत्थ कत्थचि। 
सप्पयोगेनाति विपस्सनाजाणाभिसङ्कारसङ्कातेन पयोगेन सह, महता विपस्सनापयोगेनाति अत्थो। उपहच्चाति एतस्स 
उपगन्त्वाति अत्थो। तेन वेमज्झातिक्कमो कालकिरियापगमनञ्च सङ्गहितं होति, तस्मा आयुवेमज्झं अतिक्कमित्वा 

परिनिब्बायन्तो उपहच्चपरिनिब्बायी नाम होतीति आह “यो पन कप्पसहस्सायुकेसु अविहेसूतिआदि। सो 
तिविधो होतीति आणस्स तिक्खमज्झमुदुभावेन तिविधो होति । तेनाह “कप्पसहस्सायुकेस्‌ तिआदि। 


सद्धाधुरेन अभिनिविसित्वाति “सचे सद्भाय सक्का निब्बत्तेतुं, निब्बत्तेस्सामि लोकुत्तरमग्ग"न्ति एवं सद्धाधुरवसेन 
अभिनिविसित्वा विपस्सनं पट्ठपेत्वा । पञ्ञाधुरेन अभिनिविट्टोति “सचे पञ्ञाय सक्का, निब्बत्तेस्सामि लोकुत्तरमग्ग"'न्ति 
एवं पञ्जाधुरं कत्वा अभिनिविट्ठो। यथावुत्तमेव अट्टविधत्तं कोलंकोलसत्तकखत्तुपरमेसु अतिदिसन्तो “तथा कोलंकोला 
सत्तक्खत्तुपरमा चा ति आह । वृत्तनयेनेव अट्ठ कोलंकोला, अट्ट सत्तकखत्तुपरमाति वुत्तं होति । 


तत्थ सत्तक्खत्तुं परमा भवूपपत्ति अत्तभावग्गहणं अस्स, ततो परं अट्ठमं भवं नादियतीति सत्तक्खत्तुपरमो। भगवता 
गहितनामवसेनेव चेतानि अरियाय जातिया जातानं तेसं नामानि जातानि कुमारानं मातापितूहि गहितनामानि विय। 
एत्तकञ्हि ठानं गतो एकबीजी नाम होति, एत्तकं कोलंकोलो, एत्तकं सत्तक्खत्तुपरमोति भगवता एतेसं नामं गहितं। नियमतो 
पन अयं एकबीजी, अयं कोलंकोलो, अयं सत्तक्खत्तुपरमोति नत्थि। को पन नेसं एतं पभेदं नियमेतीति? केचि ताव थेरा 
“पुब्बहेतु नियमेती”ति वदन्ति, केचि पठममग्गो, केचि उपरि तयो मग्गा, केचि तिण्णं मग्गानं विपस्सनाति। 


तत्थ “पुब्बहेतु नियमेती"ति वादे पठममग्गस्स उपनिस्सयो कतो नाम होति, “उपरि तयो मग्गा निरुपनिस्सया 
उप्पन्ना”ति वचनं आपज्जति। “पठममग्गो नियमेही"ति वादे उपरि तिण्णं मग्गानं निरत्थकता आपज्जति। “उपरि तयो 
मग्गा नियमेन्ती”ति वादे पठममग्गे अनुप्पन्नेयेव उपरि तयो मग्गा उप्पन्नाति आपज्जतीति। “तिण्णं मग्गानं विपस्सना 
नियमेती"ति वादो पन युज्जति। सचे हि उपरि तिण्णं मग्गानं विपस्सना बलवती होति, एकबीजी नाम होति, ततो 
मन्दतराय कोलंकोलो, ततो मन्दतराय सत्तकखत्तुपरमोति। 


एकच्चो हि सोतापन्नो वडज्झासयो होति वट्टाभिरतो, पुनप्पुनं वट्टस्मियेव चरति सन्दिस्सति। अनाथपिण्डिको सेटि, 
विसाखा उपासिका, चूळरथमहारथा देवपुत्ता, अनेकवण्णो देवपुत्तो, सक्को देवराजा, नागदत्तो देवपुत्तोति इमे हि एत्तका 
जना वड्टज्झासया वड़ाभिरता आदितो पट्टाय छ देवलोके सोधेत्वा अकनिद्ठे ठत्वा परिनिब्बायिस्सन्ति, इमे इध न गहिता। न 
केवलञ्चिमेव, योपि मनुस्सेसुयेव सत्तक्खत्तुं संसरित्वा अरहत्तं पापुणाति, योपि देवलोके निब्बत्तो देवेसुयेव सत्तक्खत्तु 
अपरापरं संसरित्वा अरहत्तं पापुणाति। इमेपि इध न गहिता, कालेन देवे, कालेन मनुस्से संसरित्वा पन अरहत्तं पापुणन्तोव 
इध गहितो, तस्मा “सत्तक्खत्तुपरमो”ति इदं इधट्टकवोकिण्णभवूपपत्तिकसुक्खविपस्सकस्स नामं कथितन्ति वेदितब्बं । 


“सकिदेव इमं लोकं आगन्त्वा”ति (पु° प° ३४) वचनतो पञ्चसु सकदागामीसु चत्तारो वज्जेत्वा एकोव गहितो। 
एकच्चो हि इध सकदागामिफलं पत्वा इधेव परिनिब्बायति, एकच्चो इध पत्वा देवलोके परिनिब्बायति, एकच्चो देवलोके 
पत्वा तत्थेव परिनिब्बायति, एकच्चो देवलोके पत्वा इधूपपज्जित्वा परिनिब्बायति। इमे चत्तारोपि इध न गहिता। यो पन इध 
पत्वा देवलोके यावतायुकं वसित्वा पुन इधूपपज्जित्वा परिनिब्बायिस्सति, अयं एकोव इध गहितोति वेदितब्बो । 


इदानि तस्स पभेदं दस्सेन्तो “तीसु पन विमोक्खेसू'तिआदिमाह । इमस्स पन सकदागामिनो एकबीजिना सद्भि कि 
नानाकरणन्ति? एकबीजिस्स एकाव पटिसन्धि, सकदागामिस्स द्वे पटिसन्धियो, इदं तेसं नानाकरणं । सुञ्जतविमोक्खेन 
विमुत्तबीणासवो पटिपदावसेन चतुब्बिधो होति, तथा अनिमित्तअप्पणिहितविमोकखेहीति एवं द्वादस अरहन्ता होन्तीति 
आह “यथा पन सकदागामिनो, तथेव अरहन्तो द्वादस वेदितब्बा ति । अट्टमनवमदसमानि उत्तानत्थानेव। 

दुतियसिक्खासुत्तादिवण्णना निट्टिता। 
९९. सङ्कवासुत्तवण्णना 


९२. एकादसमे विहारपटिबद्धनवकम्मादिभारं हरति पवत्तेतीति भारहारो। तेनेवाह “नवे आवासे समुट्ठापेति, 
पुराणे पटिजग्गती 'ति। सिक्खितब्बतो सिक्खा, पज्जितब्बतो, पज्जन्ति एतेहीति वा पदानि, सिकखायेव पदानि 
सिक्खापदानीति आह “सिक्खासङ्घातेहि पदेही ति । दस्सेतीति पच्चक्खतो दस्सेति, हत्थामलकं विय पाकटे विभूते 
कत्वा विभावेति । गण्हापेतीति ते धम्मे मनसा अनुपक्खिते दिट्टिया सुप्पटिविद्धे कारेन्तो उग्गण्हापेति। समुस्साहेतीति 
समाधिम्हि उस्साहं जनेति। पटिलद्धगुणेहीति ताय देसनाय तन्निस्सयपच्चत्तपुरिसकारेन च तेसं पटिविद्धगुणेहि । 
बोदापेतीति तेसं चित्तसन्तानं अस्सद्भियादिकिलेसमलापगमनेन पभस्सरं करोति। सण्हं सण्हं कथेतीति अतिविय सुखुमं 
कत्वा कथेति। 


अच्चयनं साधुमरियादं मद्दित्वा बीतिक्कमनं अच्चयोति आह “अपराधो 'ति। अच्चेति अतिक्कमति एतेनाति वा 
अच्चयो, वीतिक्कमस्स पवत्तनको अकुसलधम्मो। सो एव अपरज्झति एतेनाति अपराधो। सो हि अपरज्झन्तं पुरिसं 
अधिभवित्वा पवत्तति। तेनाह “अतिक्कम्म अधिभवित्वा पवत्तो ति । पटिग्गण्हातृति अधिवासनवसेन सम्पटिच्छतूति 
अत्थोति आह “खमतू्‌ ति । सदेवकेन लोकेन निस्सरणन्ति अरणीयतो अरियो, तथागतोति आह “अरियस्स विनयेति 
बुद्धस्स भगवतो सासने ति । पुग्गलाधिट्टानं करोन्तोति कामं “वुद्धि हेसा”ति धम्माधिट्ठानवसेन वाक्यं आरद्धं, तथापि 
देसनं पन पुग्गलाधिट्ठानं करोन्तो “संवरं आपज्जती ति आहाति योजना। 


सङ्कवासुत्तवण्णना निट्टिता। 


समणवग्गवण्णना निट्टिता। 


(१०) ५. लोणकपल्लवग्गो 
९. अच्चायिकसुत्तवण्णना 


९३. पञ्चमस्स पठमे अतिपातिकानीति सीघं पवत्तेतब्बानि। करणीयानीति एत्थ अवस्सके अनीयसद्दो दडुब्बोति 
आह ““अवस्सकिच्चानी ति । निक्खन्तसेतङ्करानीति बीजतो निक्खन्तसेतङ्करानि। सेसमेत्थ उत्तानमेव। 


अच्चायिकसुत्तवण्णना निड्टिता । 


२. पविवेकसुत्तवण्णना 


९४. दुतिये साणेहि वाकेहि निब्बत्तितानि साणानि। मिस्ससाणानि मसाणानि न भङ्गानि। एरकतिणादीनीति 
आदि-सद्देन अक्कमकचिकदलिवाकादीनं सङ्गहो। एरकादीहि कतानि हि छवानि लामकानि दुस्सानीति 
“छवदुस्सानी ति वत्तब्बतं लभन्ति। कुण्डकन्ति तनुतरं तण्डुलप्पकरणं। पञ्च दुस्सील्यानीति पाणातिपातादीनि पञ्च। 
चत्तारो आसवाति कामासवादयो चत्तारो आसवा। सीलग्गप्पत्तोति सीलेन, सीलस्स वा अग्गप्पत्तो। 

पविवेकसुत्तवण्णना निड्टिता । 
३. सरदसुत्तवण्णना 


९५. ततिये विद्धेति दूरीभूते। दूरभावो च आकासस्स वलाहकविगमेन होतीति आह “वलाहकविगमेन 
दूरीभूते ति। तेनेव हि “विद्धे विगतवलाहके ति वुत्तं । नभं अब्भुस्सक्कमानोति आकासं अभिलङ्घन्तो । इमिना 
तरुणसूरियभावो दस्सितो। नातिदूरोदिते हि आदिच्चे तरुणसूरियसमञ्ञा। दुविधमेवस्स संयोजनं नत्थीति 
ओरम्भागियउद्धम्भागियवसेन दुविधम्पि संयोजनं अस्स पठमज्झानलाभिनो अरियसावकस्स नत्थि। कस्मा पनस्स 
उद्भम्भागियसंयोजनम्पि नत्थीति वृत्तं। ओरम्भागियसंयोजनानमेव हेत्थ पहानं वुत्तन्ति आह “इतरम्पी 'तिआदि, इतरं 
उद्भम्भागियसंयोजनं पुन इमं लोकं पटिसन्धिवसेन आनेतुं असमत्थताय नत्थीति वुत्तन्ति अत्थो। झानलाभिनो हि सब्बेपि 
अरिया ब्रह्मलोकूपपन्ना हेट्ठा न उप्पज्जन्ति, उद्धं उद्धं उप्पज्जन्तापि वेहप्फलं अकनिट्ठं भवग्गञ्च पत्वा न पुनञ्ञत्थ 
जायन्ति, तत्थ तत्थेव आरहत्तं पत्वा परिनिब्बायन्ति। तेनेवाह “इमस्मिं सृत्ते झानानागामी नाम कथितो”ति। झानवसेन 
हि हेडा न आगच्छतीति झानानागामी । 


सरदसुत्तवण्णना निड्टिता। 
४. परिसासुत्तवण्णना 


९६. चतुत्थे पच्चयबाहुल्लिकाति चीवरादिबाहुल्लाय पटिपन्ना। अवीततण्हताय हि तं तं परिक्खारजातं बहुं लन्ति 
आदियन्तीति बहुला, ते एव बाहुलिका यथा “वेनयिको "ति (म० नि० १.२४६; अ० नि० ८.११; पारा० ८)। ते 
पच्चयबाहुल्लाय यृत्तप्पयुत्ता होन्तीति चीवरादिबाहुल्लाय पटिपन्ना नाम होन्ति। सिक्खाय अगारवभावतो सिथिलं 
अगाळहं गण्हन्तीति साथलिका। सिथिलन्ति च भावनपुंसकनिद्देसो। सिथिलसद्देन समानत्थस्स सथलसहस्स वसेन 
साथलिकाति पदसिद्धि वेदितब्बा। अवगमनद्रेनाति अधोगमनड्रेन, ओरम्भागियभावेनाति अत्थो। निक्खित्तधुराति 
ओरोपितधुरा उज्जितुस्साहा । उपधिविवेको निब्बानं। दुविधम्पि वीरियन्ति कायिकं चेतसिकञ्च वीरियं | 


भण्डनं जातं एतेसन्ति भण्डनजाता। विसेसनस्स परनिपातवसेन चेतं वुत्तं । अड्ुकथायं पन विसेसनस्स 
पुब्बनिपातवसेनेव अत्थं दस्सेन्तो “जातभण्डना ति आह | कलहो जातो एतेसन्ति कलहजाताति एत्थापि एसेव नयो। 
कलहस्स पुब्बभागोति कलहस्स हेतुभूता पटिभागा तंसदिसी च अनिट्टुकिरिया । हत्थपरामासादिवसेनाति कुञ्झित्वा 
अञ्ञमञ्ञस्स हत्थे गहेत्वा पलपनअच्छिन्दनादिवसेन। “अयं धम्मो, नायं धम्मोतिआदिना विरुद्धवादभूतं विवादं 
आपन्नाति विवादपन्ना। तेनाह “विरुद्धवादं आपन्ना”ति। मुखसन्निस्सितताय वाचा इध “मुख''न्ति अधिप्पेताति आह 
“फरुसा वाचा मुखसत्तियो”ति। 


सतिपि उभयेसं कलापानं परमत्थतो भेदे पचुरजनेहि पन दुविञ्जेय्यनानत्तं खीरोदकसम्मोदितं अच्चन्तमेतं संसट्ठं विय 
हुत्वा तिद्ठतीति आह “खीरोदकं विय भूता” ति। यथा खीरञ्च उदकञ्च अञ्जमञ्जं संसन्दति, विसुं न होति, एकत्तं विय 
उपेति, एवं सामग्गिवसेन एकत्तूपगतचित्ुप्पादाति अत्थो । मेत्तचित्तं पच्चुपट्ठापेत्वा ओलोकनं चक्खूनि विय चक्खूनि 
नामाति आह “उपसन्तेहि मेत्तचक्खूही ति । पियभावदीपकानि हि चक्खूनि पियचक्खूनि। पमुदितस्स पीति 
जायतीति पमोदपच्चयबलवपीतिमाह । पञ्चवण्णा पीति उप्पज्जतीति खुद्दिकादिभेदेन पञ्चप्पकारा पीति उप्पज्जति। 

पीतिमनस्साति ताय पीतिया पीणितमनस्स, पस्सद्धिआवहेहि उळारेहि पीतिवेगेहि तिन्तचित्तस्साति अत्थो। 
विगतदरथोति किलेसपरिळाहानं दूरीभावेन वूपसन्तदरथो । 


केन उदकेन दारितो पब्बतप्पदेसोति कत्वा आह “कन्दरो नामा तिआदि । उदकस्स यथानिन्नं पवत्तिया 
नदिनिब्बत्तनभावेन “नदिकुञ्जो तिपि वुच्चति। सावट्टा नदियो पदरा। अट्ट मासेति हेमन्तगिम्हउतुवसेन अट्ट मासे । 
खुहका उदकवाहिनियो साखा वियाति साखा | खुद्दकसोब्भा कुसुब्भा ओकारस्स उकारं कत्वा। यत्थ उपरि उन्नतप्पदेसतो 
उदकं आगन्त्वा तिइति चेव सन्दति च, ते कुसुब्भा खुदकआवाटा | खुद्दकनदियोति पब्बतपादादितो निक्खन्ता खुद्दका 
नदियो। 


परिसासुत्तवण्णना निट्टिता। 
५-७. पठमआजानीयसुत्तादिवण्णना 


९७-९९. पञ्चमे अनुच्छविकोति रञ्जो परिभुञ्जनयोग्गो। हत्थपादादिअङ्गसमतायाति हत्थपादादिअवयवसमताय, 
रज्ञो वा सेनाय अङ्गभूतत्ता रञ्ञो अङ्गन्ति वुच्चति। आनेत्वा हुनितब्बन्ति आहुनं, आहृतीति अत्थतो एकन्ति आह 
“आहतिसड्डातं पिण्डपात''न्ति। दूरतोपि आनेत्वा सीलवन्तेसु दातब्बस्सेतं अधिवचनं | पिण्डपातन्ति च निदस्सनमत्तं। 
आनेत्वा हुनितब्बानञ्हि चीवरादीनं चतुन्नं पच्चयानमेतं अधिवचनं आहुनन्ति। तं अरहतीति आहुनेय्यो। पटिग्गहेतुं 
युत्तोति तस्स महप्फलभावकरणतो पटिग्गण्हितुं अनुच्छविको । 


पाहुनकभत्तस्साति दिसविदिसतो आगतानं पियमनापानं जातिमित्तानं अत्थाय सक्कारे पटियत्तस्स 
आगन्तुकभत्तस्स। तञ्हि ठपेत्वा ते तथारूपे पाहुनके सङ्घस्सेव दातुं युत्तं, सङ्घोव तं पटिग्गहेतुं युत्तो। सङ्घसदिसो हि 
पाहुनको नत्थि। तथा हेस एकस्मिं बुद्धन्तरे बीतिवत्ते दिस्सति, कदाचि असङ्ख्येय्येपि कप्पे वीतिवत्ते। अब्बोकिण्णञ्च 
पियमनापतादिकरेहि धम्मेहि समन्नागतो। एवं पाहुनमस्स दातुं यृत्तं, पाहुनञ्च पटिग्गहेतुं यृत्तोति पाहुनेय्यो। अयज्हेत्थ 
अधिप्पायो “जतिमित्ता विप्पवुड्डा न चिरस्सेव समागच्छन्ति, अनवड्डिता च तेसु पियमनापता, न एवमरियसङ्घो, तस्मा 
सङ्घोव पाहुनेय्यो”ति। 


दक्खन्ति एताय सत्ता यथाधिप्पेताहि सम्पत्तीहि वन्तीति दक्खिणा, परलोकं सददहित्वा दानं। तं दक्खिणं अरहति, 
दक्खिणाय वा हितो यस्मा महप्फलकरणताय विसोधेतीति दक्खिणेय्यो। 


पुञ्जत्थिकेहि अञ्जलि करणीयो एत्थाति अञ्जलिकरणीयो। उभो हेत्थ सिरसि पतिट्ठापेत्वा सब्बलोकेन कयिरमानं 
अञ्जलिकम्मं अरहतीति वा अञ्जलिकरणीयो । तेनाह  अञ्जलिपग्गहणस्स अनुच्छविको”ति। 


यदिपि पाळियं “अनुत्तर न्ति वृत्तं, नत्थि इतो उत्तरं विसिट्ठन्ति हि अनुत्तरं, समम्पिस्स पन नत्थीति दस्सेन्तो 
“असदिस न्ति आह। खित्तं वुत्तं बीजं महप्फलभावकरणेन तायति रक्खति, खिपन्ति वपन्ति एत्थ बीजानीति वा खेत्तं, 
केदारादि, खेत्तं विय खेत्तं, पुञ्ञानं खेत्तं पुञ्ञकखेत्तं। यथा हि रञ्जो वा अमच्चस्स वा सालीनं वा यवानं वा विरुहनड्ठानं 
“रज्ञो सालिक्खेतं यवक्खेत”न्ति वुच्चति, एवं सङ्घो सब्बलोकस्स पुञ्ञानं विरुहनड्टानं । सङ्घं निस्साय हि लोकस्स 
नानप्पकारहितसुखसंवत्तनिकानि पुञ्जानि विरुहन्ति, तस्मा सङ्घो अनुत्तरं पुञ्जक्खेत्तं लोकस्स। सेसं सुविञ्जेय्यमेव। 
छट्ठसत्तमानि उत्तानत्थानेव। 

पठमआजानीयसुत्तादिवण्णना निट्टिता । 
८. पोत्थकसुत्तवण्णना 


१००. अट्ठमे नवोति नववायिमो। तेनाह “करणं उपादाय वुच्चती ति वाकमयवत्थन्ति साणादिवाकसाटकं । 
दुब्बण्णोति विवण्णो । दुक्खसम्फस्सोति खरसम्फस्सो। अप्पं अग्घतीति अप्पग्घो। अतिबहुं अग्घन्तो कहापणग्घनको 
होति । परिभोगमज्झिमोति परिभोगकालवसेन मज्झिमो। सो हि नवभावं अतिक्कमित्वा जिण्णभावं अप्पत्तो मज्झे 
परिभोगकालेपि दुब्बण्णो च दुक्खसम्फस्सो च अप्पग्घोयेव होति। अतिबहुं अग्घन्तो अङ्टं अग्घति, जिण्णकाले पन 
अड्टमासकं वा काकणिकं वा अग्घति। उक्खलिपरिपुञ्छनन्ति काळुक्खलिपरिपुञ्छनं । नबोतिपि उपसम्पदाय 
पञ्चवस्सकालतो हेठ्ठा जातिया सट्टिवस्सोपि नवोयेव | दुब्बण्णतायाति सरीरवण्णेनपि गुणवण्णेनपि दुब्बण्णताय। 
दुस्सीलस्स हि परिसमज्झे नित्तेजताय सरीरवण्णोपि न सम्पज्जति, गुणवण्णेन वत्तब्बमेव नत्थि। अट्ठकथायं पन 
सरीरवण्णेन दुब्बण्णतापि गुणवण्णस्स अभावेन दुब्बण्णतायाति वुत्तं । 


ये खो पनस्साति ये खो पन तस्स उपट्ठाका वा जातिमित्तादयो वा एतं पुग्गलं सेवन्ति । तेसन्ति तेसं पुग्गलानं छ 
सत्थारे सेवन्तानं मिच्छादिड्टिकानं विय । देवदत्ते सेवन्तानं कोकालिकादीनं विय च तं सेवनं दीघरत्तं अहिताय दुक्खाय 
होति । मज्झिमोति पञ्चवस्सकालतो पट्ठाय याव नववस्सकाला मज्झिमो नाम । थेरोति दसवस्सतो पट्टाय थेरो नाम। 
एवमाहंसूति एवं वदन्ति। किं नु खो तुय्हन्ति तुय्हं बालस्स भणितेन को अत्थोति वुत्तं होति । तथारूपन्ति तथाजातिकं 
तथासभावं उक्खेपनीयकम्मस्स कारणभूतं । 


तीहि कप्पासअंसूहि सुत्तं कन्तित्वा कतवत्थन्ति तयो कप्पासअंसू गहेत्वा कन्तितसुत्तेन वायितं सुखुमवत्थं, तं 
नववायिमं अनग्घं होति, परिभोगमञ्झिमं वीसम्पि तिसम्पि सहस्सानि अग्घति, जिण्णकाले, अट्डपि दसपि सहस्सानि 
अग्घति। 


तेसं तं होतीति तेसं सम्मासम्बुद्रादयो सेवन्ता विय तं सेवनं दीघरत्तं हिताय सुखाय होति। सम्मासम्बुद्रञ्हि एकं 
निस्साय यावज्जकाला मुच्चनकसत्तानं पमाणं नत्थि, तथा सारिपुत्तत्थेरमहामोग्गल्लानत्थेरे अवसेसे च असीति 
महासावके निस्साय सग्गगतसत्तानं पमाणं नत्थि, यावज्जकाला तेसं दिट्ठानुगति पटिपन्नसत्तानम्पि पमाणं नत्थियेव । 
आधेय्यं गच्छतीति तस्स महाथेरस्स तं अत्थनिस्सितं वचनं यथा गन्धकरण्डके कासिकवत्थं आधातब्बतं ठपेतब्बतं 
गच्छति, एवं उत्तमङ्गे सिरस्मि हदये च आधातनब्बतं ठपेतब्बतं गच्छति । 


पोत्थकसुत्तवण्णना निड्टिता। 
९. लोणकपल्लसुत्तवण्णना 


९०१. नवमे यथा यथा कम्मं करोतीति येन येन पकारेन पाणघातादिपापकम्मं करोति । विपाकं पटिसंवेदियतेवाति 
अवधारणेन कम्मसिद्भधियं तब्बिपाकस्स अप्पवत्ति नाम नत्थीति दीपेति। तेनेवाह “न हि सक्का तिआदि । एवं सन्तन्ति 
भुम्मत्थे उपयोगवचनन्ति आह “एवं सन्ते ति । अभिसङ्कारविञ्ञाणनिरोधेनाति कम्मविञ्जाणस्स आयतिं 
अनुप्पत्तिधम्मतापज्जनेन। 

““अयम्पि खो कायो एवंधम्मो एवंभावी एवंअनतीतो"तिआदिना कायस्स असूभानिच्चादिआकारअनुपस्सना 
कायभावनाति आह “कायानुपस्सनासङ्घाताय ताय भावनाया”ति। रागादीनन्ति आदि-सद्देन दोसमोहानं सङ्गहो 
दटुब्बो। “रागो खो, आवुसो, पमाणकरणो, दोसो पमाणकरणो, मोहो पमाणकरणो, ते खीणासवस्स भिकखुनो पहीना 
उच्छिन्नमूला तालावत्थुकता अनभावंकता आयतिं अनुप्पादधम्मा"ति (म० नि० १.४५९) हि वुत्तं 


यथा हि पब्बतपादे पूतिपण्णस्स उदकं नाम होति, काळवण्णं ओलोकेन्तानं ब्यामसतं गम्भीरं विय खायति, यड्िं वा 
रज्जुं वा गहेत्वा मिनन्तस्स पिट्टिपादोद्भरणमत्तम्पि न होति, एवमेव एकच्चस्स याव रागादयो नुप्पज्जन्ति, ताव तं पुग्गलं 
सञ्जानितुं न सक्का होति, सोतापन्नो विय सकदागामी विय अनागामी विय च खायति। यदा पनस्स रागादयो उप्पज्जन्ति, 
तदा रत्तो दुट्ठो मूळहोति पञ्ञायति । इति ते रागादयो “एत्तको अयन्ति पुग्गलस्स पमाणं दस्सेन्ताव उप्पज्जन्तीति 
पमाणकरणा नाम वृत्ता। 


जापेतुन्ति जिनधनं कातुं। सोति राजा, महामत्तो वा। अस्साति अञ्जलिं पग्गहेत्वा याचन्तस्स। सेसमेत्थ उत्तानमेव । 
लोणकपल्लसुत्तबण्णना निट्टिता। 
१०. पंसुधोवकसुत्तवण्णना 


१०२. दसमे अनीहतदोसन्ति अनपनीतथूलकाळकं | अनपनीतकसावन्ति अनपगतसुखुमकाळकं । पहटमत्तन्ति 
आहटमत्तं । 


दसकुसलकम्मपथवसेन उपपन्नं चित्तं चित्तमेव, विपस्सनापादकअट्टसमापत्तिचित्तं विपस्सनाचित्तञ्च ततो चित्ततो 
अधिकं चित्तन्ति अधिचित्तन्ति आह “अधिचित्तन्ति समथविपस्सनाचित्तन्ति। अनुयृत्तस्साति अनुप्पन्नस्स 
उप्पादनवसेन उप्पन्नस्स पटिबूहनवसेन अनु अनु यृत्तस्स, तत्थ युत्तप्पयृत्तस्साति अत्थो। एत्थ च पुरेभत्तं पिण्डाय चरित्वा 
पच्छाभत्तं पिण्डपातप्पटिक्कन्तो निसीदनं आदाय “असुकस्मि रुक्खमूले वा वनसण्डे वा पब्भारे वा समणधम्मं 
करिस्सामी ति निकखमन्तोपि तत्थ गन्त्वा हत्थेहि वा पादेहि वा निसज्जट्ठानतो तिणपण्णानि अपनेन्तोपि अधिचित्तं 
अनुयुत्तोयेव। निसीदित्वा पन हत्थपादे धोवित्वा मूलकम्मट्ठानं गहेत्वा भावनं अनुयुञ्जन्तो भावनाय अप्पनं अप्पत्तायपि 
अधिचित्तमनुयुत्तोयेव तदत्थेनपि तंसद्दवोहारतो । चित्तसम्पन्नोति धम्मचित्तस्स समन्नागतत्ता सम्पन्नचित्तो। 
पण्डितजातिकोति पण्डितसभावो । 


कामे आरब्भाति वत्थुकामे आरब्भ | कामरागसङ्कातेन वा कामेन पटिसंयृत्तो वितक्को कामवितक्को । व्यापज्जति 
चित्तं एतेनाति ब्यापादो, दोसो। विहिंसन्ति एताय सत्ते, विहिंसनं वा तेसं एतन्ति विहिंसा, परेसं विहेठनाकारेन पवत्तस्स 
करुणापटिपकखस्स पापधम्मस्सेतं अधिवचनं। जातके आरब्भ उप्पन्नो वितक्कोति जातके आरब्भ गेहस्सितपेमवसेन 
उपपन्नो वितक्को । जनपदमारब्भ उप्पन्नो वितक्कोति एत्थापि एसेव नयो। अहो वत मं...पे०... उप्पन्नो वितक्कोति 
“अहो वत मं परे न अवजानेय्युं, न हेट्ठा कत्वा मञ्जेय्युं, पासाणच्छत्तं विय गरुँ करेय्यु''न्ति एवं उप्पन्नवितक्को। 
दसविपस्सनुपक्किलेसवितक्काति ओभासादिदसविपस्सनुपक्किलेसे आरब्भ उप्पन्नवितक्का। 


अवसिट्ठा धम्मवितक्का एतस्साति अवसिद्रुधम्मवितक्को, विपस्सनासमाधि । न एकग्गभावष्पत्तो न एकग्गतं 
पत्तो। एकं उदेतीति हि एकोदि, पटिपकखेहि अनभिभूतत्ता अग्गं सेटुँ हत्वा उदेतीति अत्थो। सेट्टोपि हि लोके एकोति 

बुच्चति, एकस्मिं आरम्मणे समाधानवसेन पवत्तचित्तस्सेतं अधिवचनं। एकोदिस्स भावो एकोदिभावो, एकग्गतायेतं 
अधिवचनं। 


नियकञज्झत्तन्ति अत्तसन्तानस्सेतं अधिवचनं । गोचरज्झत्तन्ति इध निब्बानं अधिप्पेतं । तेनाह “एकस्मिं 
निब्बानगोचरेयेव तिट्ठती ति । सुदु निसीदतीति समाधिपटिपक्खे किलेसे सन्निसीदेन्तो सुहु निसीदति। एकग्गं होतीति 
अब्यग्गभावप्पत्तिया एकगगं होति । सम्मा आधियतीति यथा आरम्मणे सुटु अप्मितं होति, एवं सम्मा सम्मदेव आधियति। 


अभिज्ञा सच्छिकरणीयस्साति एत्थ “अभिज्ञाय सच्छिकरणीयस्सा"ति वत्तब्बे  अभिञ्ञा”ति य-कारलोपेन पन 
पुन कालकिरियानिद्देसो कतोति आह “अभिजानित्वा पच्चक्खं कातब्बस्सा”ति। अभिज्ञाय इद्धिविधादिआणेन 
सच्छिकिरियं इद्भिविधपच्चनुभवनादिकं अभिञ्ञासच्छिकरणीयन्ति एवं वा एत्थ अत्थो दटुब्बो । सक्खिभब्बतं 
पापुणातीति एत्थ पन यस्स पच्चक्खं अत्थि, सो सक्खी, सक्खिनो भब्बता सक्खिभब्बता, सक्खिभवनन्ति वुत्तं होति । 
सक्खी च सो भब्बो चाति सक्खिभब्बो। अयज्हि इद्भिविधादीनं भब्बो तत्थ च सक्खीति सक्खिभब्बो, तस्स भावो 
सक्खिभब्बता, तं पापुणातीति अत्थो। 


अभिञ्ञापादकज्झानादिभेदेति एत्थ अभिञ्जापादा च अभिञ्ञापादकज्झानञ्च अभिञ्ञापादकज्झानानि। आदि- 
सद्देन अरहत्तञ्च अरहत्तस्स विपस्सना च सङ्गहिताति दटुब्ब । तेनेव मज्झिमनिकायट्टुकथायं (म० नि० अट्ठ० २.१९८) - 


"सति सतिआयतनेति सति सतिकारणे। किञ्चेत्थ कारणं? अभिञ्ञा वा अभिञ्ञापादकज्झानं वा, 
अवसाने पन अरहत्तं वा कारणं अरहत्तस्स विपस्सना वाति वेदितब्ब''न्ति वुत्तं । 


यञ्हि तं तत्र तत्र सक्खिभब्बतासङ्घातं इद्भिविधपच्चनुभवनादि, तस्स अभिञ्ञा कारणं। अथ 
इद्भिविधपच्चनुभवनादि अभिञ्ञा, एवं सति अभिञ्जापादकज्झानं कारणं । अवसाने छट्ठाभिञ्ञाय पन अरहत्तं, अरहत्तस्स 
विपस्सना वा कारणं। अरहत्तञ्हि “कुदास्सु नामाहं तदायतनं उपसम्पज्ज विहरिस्सामि, यदरिया एतरहि उपसम्पज्ज 
विहरन्ती”ति (म० नि० १.४६५; ३.३०७) अनुत्तरेसु विमोक्खेसु पिहं उपट्टपेत्वा अभिञ्जा निब्बत्तेन्तस्स कारणं । इदञ्च 
साधारणं न होति, साधारणवसेन पन अरहत्तस्स विपस्सना कारणं । इमस्मिञ्हि सुत्ते अरहत्तफलवसेन छट्टाभिञ्ञा वृत्ता । 
तेनेवाह “आसवान खयातिआदि चेत्थ फलसमापत्तिवसेन वुत्तन्ति वेदितब्ब न्ति। 


पंसुधोबकसृत्तवण्णना निड्टिता। 


९९. निमित्तसुत्तवण्णना 


९०३. एकादसमे येहि फलं निमीयति, उप्पज्जनट्ठाने पक्खिपमानं विय होति, तानि निमित्तानि। तेनाह “तीणि 
कारणानी”ति। कालेन कालन्ति एत्थ कालेनाति भृम्मत्थे करणवचनं । कालन्ति च उपयोगवचनन्ति आह “काले 
काले ति। मनसि कातब्बराति चित्ते कातब्बा, उप्पादेतब्बाति अत्थो। उपलक्खितसमाधानाकारो समाधियेव इध 
समाधिनिमित्तन्ति आह “एकग्गता हि इध समाधिनिमित्तन्ति वुत्ता”ति। ठानं तं चित्तं कोसज्जाय संवत्तेय्याति एत्थ 
ठानं अत्थीति वचनसेसो। तं भावनाचित्तं कोसज्जाय संवत्तेय्य, तस्स संवत्तनस्स कारणं अत्थीति अत्थो। तं वा 
मनसिकरणं चित्तं कोसज्जाय संवत्तेय्य, एतस्स ठानं कारणं अत्थीति अत्थो। तेनाह “कारणं विज्जती तिआदि। 
जाणजवन्ति सङ्घारेसु अनिच्चादिवसेन पवत्तमानं पञ्जाजवं । 


www.tipitaka.org Vipassana Research Institute 


Page ]]7 sur 232 


यं किञ्चि सुवण्णतापनयोग्गअङ्गारभाजनं इध “उक्का''ति अधिप्पेतन्ति आह “अङ्गारकपल्लन्ति । सज्जेय्याति 
यथा तत्थ पक्खित्तं सुवण्णं तप्पति, एवं पटियादियेय्य। आलिम्पेय्याति आदियेय्य, जलेय्याति अत्थो। तेनाह तत्थ 
अङ्कारे...पे०... गाहापेय्या”ति। मूसाय वा पक्खिपेय्याति तत्तके वा पक्खिपेय्य। उपधारेतीति सल्लकखेति । 


निमित्तसुत्तवण्णना निड्टिता। 
लोणकपल्लवग्गवण्णना निट्टिता। 
दुतियपण्णासकं निट्टितं । 


३. ततियपण्णासकं 


(११) १. सम्बोधवग्गो 


९-३. पुब्बेवसम्बोधसुत्तादिवण्णना 


१०४-१०६. ततियस्स पठमे सम्बोधितो पुब्बेवाति सम्बोधो वुच्चति चतूसु मग्गेसु जाणं “सामं सम्मा बुज्झि 
एतेना”ति कत्वा, ततो पुब्बेयेबाति अत्थो। तेनाह “ अरियमग्गप्पत्तितो अपरभागेयेवा”ति। बोधिसत्तस्सेव सतोति एत्थ 
यथा उदकतो उग्गन्त्वा ठितं परिपाकगतं पदुमं सूरियरस्मिसम्फस्सेन अवस्सं बुज्झिस्सतीति बुज्झनकपदुमन्ति वुच्चति । 
एवं बुद्धानं सन्तिके ब्याकरणस्स लद्धत्ता अवस्सं अनन्तरायेन पारमियो पूरेत्वा बुज्झिस्सतीति बुज्झनकसत्तोति 
बोधिसत्तो। तेनाह “बुज्झनकसत्तस्सेव...पे०... आरभन्तस्सेव सतो 'ति। या वा एसा चतुमग्गजाणसङ्काता बोधि, “तं 
बोधि कुदास्सु नामाहं पापुणिस्सामी "ति पत्थयमानो पटिपज्जतीति बोधियं सत्तो आसत्तोतिपि बोधिसत्तो । तेनाह 
“सम्बोधिया वा सत्तस्सेव लग्गस्सेव सतो”ति। 


अथ वा बोधीति जाणं “बुज्झति एतेना ति कत्वा, बोधिमा सत्तो बोधिसत्तो, पुरिमपदे उत्तरपदलोपं कत्वा यथा 
““जाणसत्तो'ति, जाणवा पञ्जवा पण्डितो सत्तोति अत्थो। बुद्धानञ्हि पादमूले अभिनीहारतो पट्टाय पण्डितोव सो सत्तो, न 
अन्धबालोति बोधिसत्तो। एवं गुणवतो उप्पन्ननामवसेन बोधिसत्तस्सेव सतो। अस्सादीयतीति अस्सादो, सुखं । तञ्च 
साताकारलक्खणन्ति आह “अस्सादोति मधुराकारो”ति। छन्दरागो विनीयति चेव पहीयति च एत्थाति निब्बानं 
“छन्दरागविनयो छन्दरागप्पहानञ्चा ति वुच्चति। तेनाह “निब्बान न्तिआदि । तत्थ आगम्माति इदं यो जनो रागं 
विनेति पजहति च, तस्स आरम्मणकरणं सन्धाय वुत्तं। दुतियततियानि उत्तानत्थानेव। 


पुब्बेवसम्बोधसुत्तादिवण्णना निट्टिता। 
४-९. समणब्राह्मणसुत्तादिवण्णना 


१०७-११२. चतुत्थे सामञ्ञन्ति अरियमग्गो, तेन अरणीयतो उपगन्तब्बतो सामञ्ञत्थं, अरियफलन्ति आह 
““सामञ्ञत्थन्ति चतुब्बिधं अरियफल'न्ति। ब्रह्मञ्जत्थन्ति एत्थापि एसेव नयो। तेनाह “इतरं तस्सेव वेवचन ˆ न्ति। 
अरियमग्गसङ्घातं सामञ्ञमेव वा अरणीयतो सामञ्ञत्थन्ति आह “सामञ्ञत्थेन वा चत्तारो मग्गा”ति। पञ्चमादीनि 

उत्तानत्थानेव। 
समणब्राह्मणसुत्तादिवण्णना निद्ठिता। 
१०. दुतियनिदानसुत्तवण्णना 


११३. दसमे विवटटगामिकम्मानन्ति विवट्ूपनिस्सयकम्मानं । तदभिनिवत्तेतीति एत्थ तं-सद्देन पच्चामसनस्स 
विपाकस्स परामासोति आह “त अभिनिवत्तेती”ति, तं विपाकं अभिभवित्वा निवत्तेतीति अत्थो। इदानि न केवलं 
विपाकस्सेव परामासो तं-सद्देन, अथ खो छन्दरागद्ठानियानं धम्मानं तब्बिपाकस्स च परामासो दद्ुब्बोति आह “यदा वा 
तेना तिआदि। ते चेव धम्मेति ते छन्दरागड्टानिये धम्मे । निब्बिज्झित्वा पस्सतीति किलेसे निब्बिज्झित्वा विभूतं पाकटं 
कत्वा पस्सतीति। 


दुतियनिदानसुत्तवण्णना निद्ठिता। 


सम्बोधवग्गवण्णना निट्टिता। 


(१२) २. आपायिकवग्गो 
९. आपायिकसुत्तवण्णना 


९१४. दुतियस्स पठमे अपायेसु निब्बत्तनसीलताय अपायूपगा आपायिकाति आह “अपायं गच्छिस्सन्तीति 
आपायिका”ति। अज्ञे ब्रह्मचारिनो सुनिवत्थे सुपारुते सुम्भकपत्तधरे गामनिगमराजधानीसु पिण्डाय चरित्वा जीविकं 
कण्पेन्ते दिस्वा सयम्पि तादिसेन आकारेन तथापटिपज्जनतो “अह ब्रह्मचारीति पटिञ्ञं देन्तो विय होतीति आह 
“ब्रह्मचारिपटिज्ञोति ब्रह्मचारिपटिरूपको"ति। अहम्पि भिक्खू'ति वत्वा उपोसथङ्गादीनि पविसन्तो पन 
ब्रह्मचारिपटिञ्ञजो होतियेव, तथा सङ्किकं लाभं गण्हन्तो। तेनाह “तेसं वा...पे०... एवंपटिञ्ञो'ति। अक्कोसतीति 
““अस्समणोसि, समणपटिञ्जोसीतिआदिना अक्कोसति। परिभासतीति “सो त्वं 'होतु, मुण्डकसमणो अह'न्ति 
मञ्जसि, इदानि ते अस्समणभावं आरोपेस्सामी”तिआदिना वदन्तो परिभासति। 


किलेसकामोपि अस्सादियमानो वत्थुकामन्तोगधोयेव, किलेसकामवसेन च तेसं अस्सादनं सियाति आह 
“किलेसकामेन वत्थुकामे सेवन्तस्सा”ति। किलेसकामेनाति करणत्थे करणवचनं । नत्थि दोसोति अस्सादेत्वा 
विसयपरिभोगे नत्थि आदीनवो, तप्पच्चया न कोचि अन्तरायोति अधिप्पायो। पातब्बतं आपज्जतीति परिभुञ्जनकतं 
उपगच्छति। परिभोगत्थो हि अयं पा-सद्दो, कत्तुसाधनो च तब्ब-सद्दो, यथारुचि परिभुञ्जतीति अत्थो । पिवितब्बतं 
परिभुञ्जितब्बतन्ति एत्थापि कत्तुवसेनेव अत्थो वेदितब्बो। 


आपायिकसुत्तवण्णना निट्टिता। 


२. दुल्लभसुत्तवण्णना 

११५. दुतिये परेन कतस्स उपकारस्स अनुरूपप्पवत्ति अत्तनि कतं उपकारं उपकारतो जानन्तो वेदियन्तो कतञ्ञू 
कतवेदीति आह “इमिना म्ह कत न्तिआदि। 


दुल्लभसुत्तवण्णना निट्टिता। 
३. अप्यमेस्यसुत्तवण्णना 


११६. ततिये सुखेन मेतब्बोति यथा परित्तस्स उदकस्स सुखेन पमाणं गय्हति, एवमेव “उद्धतो"तिआदिना 
यथावुत्तेहि अगुणङ्गेहि समन्नागतस्स सुखेन पमाणं गस्हतीति, सुखेन मेतब्बो। दुक्खेन मेतब्बोति यथा महासमुद्दस्स 
दुक्खेन पमाणं गय्हति, एवमेव “अनुद्धतो 'तिआदिना दस्सितेहि गुणङ्गेहि समन्नागतस्स दुक्खेन पमाणं गय्हति, 
“अनागामी नु खो खीणासवो नु खो"ति वत्तब्बतं गच्छति, तेनेस दुक्खेन मेतब्बो। पमेतुं न सक्कोतीति यथा आकासस्स 
न सक्का पमाणं गहेतुं, एवं खीणासवस्स, तेनेस पमेतुं न सक्काति अप्पमेय्यो । 


साराभावेन तुच्छत्ता नळो विय नळो, मानोति आह “उन्नळोति उग्गतनळो”ति, उड्डिततुच्छमानोति वुत्तं होति । 
तेनाह “तुच्छमानं उक्खिपित्वा ठितोति अत्थो ति । मनो हि सेय्यस्स सेय्योति सदिसोति च पवत्तिया विसेसतो तुच्छो । 
चापल्लेनाति चपलभावेन, तण्हालोलुप्पेनाति अत्थो। मुखरोति मुखेन फरुसो, फरुसवाचोति अत्थो। विकिण्णवाचोति 
विसटवचनो सम्फप्पलापिताय अपरियन्तवचनो । तेनाह “असञ्ञतवचनो ति, दिवसम्पि निरत्थकवचनं पलापीति वुत्तं 
होति । चित्तेकग्गतारहितोति उपचारप्पनासमाधिरहितो चण्डसोते बद्धनावा विय अनवड्टितकिरियो। भन्तचित्तोति 
अनवट्टितचित्तो पण्णारुळहवालमिगसदिसो। बिवटिन्द्रियोति संवराभावेन गिहिकाले विय असंबुतचक्खादिइन्द्रियो । 


अप्पमेय्यसुत्तवण्णना निट्टिता। 
४. आनेज्जसुत्तवण्णना 


११७. चतुत्थे सह ब्ययति गच्छतीति सहब्यो, सहपवत्तनको। तस्स भावो सहब्यता, सहपवत्तीति आह “सहभावं 
उपपज्जती ति । “यावतकं तेसं देवानं आयुप्पमाणं, तं सब्बं खेपेत्वा निरयम्पि गच्छती”तिआदिवचनतो अरूपभवतो 
चुतस्स अपायूपपत्ति वुत्ता विय दिस्सतीति तन्निवत्तनत्थं भगवतो अधिप्पायं विवरन्तो “सन्धायभासितमिदं वचन" न्ति 
दीपेति “निरयादीहि अविष्पमुत्तत्ता”तिआदिना। न हि तस्स उपचारज्झानतो बलवतरं अकुसलं अत्थीति। इमिना ततो 
चवन्तानं उपचारज्झानमेव पटिसन्धिजनकं कम्मन्ति दीपेति। अधिकं पयसति पयुज्जति एतेनाति अधिप्पयासो, सविसेसं 
इतिकत्तब्बकिरिया। तेनाह “अधिकप्पयोगो' ति । सेसमेत्थ उत्तानमेव। 


आनेञ्जसुत्तवण्णना निट्टिता। 
७. विपत्तिसम्पदासुत्तवण्णना 


११८. पञ्चमे दिन्नन्ति देय्यधम्मसीसेन दानं वुत्तन्ति आह “दिन्नस्स फलाभावं सन्धाय वदतीति । दिन्नं पन 
अन्नादिवत्थुं कथं पटिक्खिपति । एस नयो “यिट्टं हुत न्ति एत्थापि । महायागोति सब्बसाधारणं महादानं । 
पहेणकसक्कारोति पाहुनकानं कातब्बसक्कारो। फलन्ति आनिसंसफलं निस्सन्दफलञ्च। विपाकोति सदिसफलं । 

परलोके ठितस्स अयं लोको नत्थीति परलोके ठितस्स कम्मुना लद्धब्बो अयं लोको न होति। इधलोके ठितस्सपि 
परलोको नत्थीति इधलोके ठितस्स कम्मुना लद्धब्बो परलोको न होति। तत्थ कारणमाह “सब्बे तत्थ तत्थेव 
उच्छिज्जन्ती “ति । इमे सत्ता यत्थ यत्थ भवयोनिगतिआदीसु ठिता, तत्थ तत्थेव उच्छिज्जन्ति, द्वयविनासेन विनस्सन्ति। 


फलाभाववसेनाति मातापितूसु सम्मापटिपत्तिमिच्छापटिपत्तीनं फलस्स अभाववसेन “नत्थि माता, नत्थि पिता"ति 
वदति, न मातापितूनं, नापि तेसु सम्मापटिपत्तिमिच्छापटिपत्तीनं अभाववसेन तेसं लोकपच्चक्खत्ता। पुब्बुळकस्स विय 
इमेसं सत्तानं उप्पादो नाम केवलो, न च खनपुब्बकोति दस्सनत्थं “नत्थि सत्ता ओपपातिका ति वुत्तन्ति आह “चवित्वा 
उप्पज्जनका सत्ता नाम नत्थीति वदती ति। सयं अभिञ्ञा सच्छिकत्वा पवेदेन्तीति ये इमञ्च लोकं परञ्च लोकं 
अभिविसिट्ठाय पञ्ञाय सयं पच्चकखं कत्वा पवेदेन्ति, ते नत्थीति सब्बञ्जुबुद्धानं अभावं दीपेति। 


विपत्तिसम्पदासुत्तवण्णना निट्टिता। 
६-७. अपण्णकसुत्तादिवण्णना 


११९-१२०. छट्ठे छहि तलेहि समन्नागतो पासकोति चतूसु पस्सेसु चत्तारि तलानि, द्वीसु कोटीसु द्वे तलानीति एवं 
छहि तलेहि समन्नागतो पासककीळापसुतानं मणिसदिसो पासकविसेसो। सत्तमं उत्तानमेव। 


अपण्णकसुत्तादिवण्णना निट्टिता। 
८. पठमसोचेस्यसुत्तवण्णना 
१२१. अइमे सुचिभावोति किलेसासुचिविगमेन सुद्धभावो असंकिलिट्ठभावो, अत्थतो कायसुचरितादीनि। 
पठमसोचेय्यसुत्तवण्णना निट्टिता। 
९. दुतियसोचेय्यसुत्तवण्णना 


१२२. नवमे समुच्छेदवसेन पहीनसब्बकायदुच्चरितताय काये, कायेन वा सुचि कायसुचि। तेनाह 
“कायद्वारे तिआदि। सोचेस्यसम्पन्नन्ति पटिप्पस्सद्भकिलेसत्ता परिसुद्भाय सोचेय्यसम्पत्तिया उपेतं । निन्हाता 
अग्गमग्गसलिलेन विक्खालिता पापा एतेनाति निन्हातपापको, खीणासवो। तेनाह “खीणासवोव कथितो”ति। 


दुतियसोचेय्यसुत्तवण्णना निट्टिता। 


१०. मोनेस्यसुत्तवण्णना 


१२३. दसमे मुनिनो भावा मोनेय्यानि, येहि धम्मेहि उभयहितमुननतो मुनि नाम होति, ते मुनिभावकरा मोनेय्या 
पटिपदा धम्मा एव वुत्ता। मुनिनो वा एतानि मोनेय्यानि, यथावुत्तधम्मा एव । तत्थ यस्मा कायेन अकत्तब्बस्स अकरणं, 
कत्तब्बस्स च करणं, “अत्थि इमस्मिं काये केसा”तिआदिना (दी० नि० २.३७७; म० नि० १.११०; सं० नि० ४.१२७; खु० 
पा० ३.दरत्तिसाकार) कायसङ्कातस्स आरम्मणस्स जाननं, कायस्स च समुदयतो अत्थङ्गमतो अस्सादतो आदीनवतो 

निस्सरणतो च याथावतो परिजाननता, तथा परिजाननवसेन पन पवत्तो विपस्सनामग्गो, तेन च काये छन्दरागस्स 
पजहनं, कायसङ्कारं निरोधेत्वा पत्तब्बसमापत्ति वा, सब्बे एते कायमुखेन पवत्ता मोनेय्यप्पटिपदा धम्मा कायमोनेय्यं नाम। 
तस्मा तमत्थं दस्सेतुं “कतमं कायमोनेय्यं? तिविधकायदुच्चरितस्स पहानं कायमोनेय्यं, तिविधकायसुचरितम्पि 
कायमोनेय्य'न्तिआदिना (महानि० १४) पाळि आगता। इधापि तेनेव पाळिनयेन अत्थं दस्सेन्तो 
“तिविधकायदुच्चरितप्पहानं कायमोनेय्यं नामा तिआदिमाह । 


इदानि “कतमं वचीमोनेय्यं? चतुब्बिधवचीदुच्चरितस्स पहानं वचीमोनेय्यं, चतुब्बिधं वचीसुचरितं, वाचारम्मणे जाणं, 
वाचापरिञ्ञा, परिज्ञासहगतो मग्गो, वाचाय छन्दरागस्स पहानं, वचीसङ्घारनिरोधो दुतियज्झानसमापत्ति वचीमोनेय्य"'न्ति 
इमाय पाळिया वृत्तमत्थं अतिदीपेन्तो “वचीमोनेय्येपि एसेव नयो तिआदिमाह | तत्थ चोपनवाचञ्चेव सद्दववाचञ्च 
आरब्भ पवत्ता पञ्ञा वाचारम्मणे आणं। तस्सा वाचाय समुदयादितो परिजाननं वाचापरिञ्ञा। 


“कतमं मनोमोनेय्यं? तिविधमनोदुच्चरितस्स पहानं मनोमोनेय्यं, तिविधं मनोसुच्चरितं, मनारम्मणे जाणं, 
मनपरिज्ञा, परिञ्ञासहगतो मग्गो, मनस्मि छन्दरागस्स पहानं, चित्तसङ्घारनिरोधो सञ्ञावेदयितनिरोधसमापत्ति 
मनोमोनेय्य”'न्ति इमाय पाळिया आगतनयेन अत्थं विभावेन्तो “मनोमोनेय्येपि इमिनाव नयेन अत्थं 
जत्वा”तिआदिमाह | तत्थ च एकासीतिविधं लोकियचित्तं आरब्भ पवत्तजाणं मनारम्मणे जाणं। तस्स समृदयादितो 
परिजाननं मनपरिञ्ञाति अयं विसेसो। 


मोनेय्यसुत्तवण्णना निट्टिता। 


आपायिकवग्गवण्णना निद्ठिता। 


(१३) ३. कुसिनारवग्गो 
९-२. कुसिनारसुत्तादिवण्णना 


१२४-९२५. ततियस्स पठमे तण्हागेधेन गथितोति तण्हाबन्धनेन बद्धो | तण्हामुच्छनायाति तण्हाय वसेन 
मुच्छापत्तिया। मुच्छितोति मुच्छं मोहं पमादं आपन्नो। अज्झोपन्नोति अधिओपन्नो। तण्हाय अधिभवित्वा अज्झोत्थटो 
गिलित्वा परिनिद्रुपेत्वा विय ठितो। तेनाह “अज्झोपन्नोति तण्हाय गिलित्वा परिनिद्रुपेत्वा पवत्तो”ति। 
अनादीनवदस्सावीति गथितादिभावेन परिभोगे आदीनवमत्तम्पि न पस्सति । निस्सरणपञ्जोति अयमत्थो 
आहारपरिभोगेति तत्थ पयोजनपरिच्छेदिका “यावदेव इमस्स कायस्स ठितिया"तिआदिना (म० नि० १.२३; २.२४; 
३.७५; सं० नि० ४.१२०; अ० नि० ६.५८; ८.९) पवत्ता आहारपटिबद्भछन्दरागनिस्सरणभूता पञ्जा अस्स अत्थीति 
निस्सरणपञ्ञो। सेसमेत्थ उत्तानमेव। दुतिये नत्थि वत्तब्बं । 


कुसिनारसुत्तादिवण्णना निड्टिता। 
३. गोतमकचेतियसृुत्तवण्णना 


९२६. ततिये सम्बहुलाति पञ्चसतमत्ता। पञ्चसता किर ब्राह्मणा तिण्णं वेदानं पारगू अपरभागे भगवतो धम्मदेसनं 

सुत्वा कामेसु आदीनवं नेक्खम्मे च आनिसंसं पस्समाना भगवतो सन्तिके पब्बजित्वा न चिरस्सेव सब्बं बुद्धवचनं 
उग्गण्हित्वा परियत्ति निस्साय मानं उप्पादेसुं - “यं यं भगवा कथेति, तं तं मयं खिप्पमेव जानाम। भगवा हि 
इत्थिलिङ्गादीनि तीणि लिङ्गानि, नामादीनि चत्तारि पदानि, पठमादयो सत्त विभत्तियो मुञ्चित्वा न किञ्चि कथेति, एवं 
कथिते च अम्हाकं गण्ठिपदं नाम नत्थी”ति, ते भगवति अगारवा हुत्वा ततो पट्टाय भगवतो उपट्ठानम्पि धम्मस्सवनम्पि 
अभिण्हं न गच्छन्ति । ते सन्धाय वृत्तं “सम्बहला किर ब्राह्मणपब्बजिता...पे०... धम्मस्सवनं न गच्छन्ती” ति। 
मुखपटिञ्ञं गहेत्वाति “सच्चं किर तुम्हे, भिक्खवे'तिआदिना तमत्थं पटिपुच्छित्वा “सच्चं भगवा"ति तेहि भिक्खूहि वुत्तं 
पटिवचनं गहेत्वा । तञ्हि अत्तनो मुखेनेव पटिञ्जातत्ता “मुखपटिञ्ञा'ति वुच्चति । 


नेव आगतट्ठानं न गतट्टानं अइसंसु। कस्मा? अञ्जाणतो। ते किर तस्स सुत्तस्स अत्थं न जानिंसु। तेसञ्हि तस्मि 
समये विचित्रनयं देसनाविलासयृत्तम्पि तं सुत्तं घनपुथुलेन दुस्सपट्टेन मुखं बद्धं कत्वा पुरतो ठपितमनुञ्जभोजनं विय 
अहोसि। ननु च भगवा अत्तना देसितं धम्मं परे जापेतुं कप्पसतसहस्साधिकानि चत्तारि असङ्घेय्यानि पारमियो पूरेत्वा 
सब्बञ्जुतं पत्तो, सो कस्मा यथा ते न जानन्ति, तथा देसेतीति? तेसं मानभञ्जनत्थं। भगवा हि “अभब्बा इमे इमं मानखिलं 
अनुपहच्च मग्गं वा फलं वा सच्छिकातु' न्ति तेसं सुतपरियत्ति निस्साय उप्पन्नं अडुप्पत्ति कत्वा देसनाकुसलो 
मानभञ्जनत्थं “सब्बधम्ममूलपरियाय' न्तिआदिना मूलपरियायसुत्तं (म° नि० १.१) अभासि। 


सम्मासम्बुद्धो “मय्हं कथा निय्याती ति मुखसम्पत्तमेव कथेतीति चिन्तयिंसूति इदं अङ्गृत्तरभाणकानं 
वळञ्जनकतन्तिनीहारेन वुत्तं। मज्झिमभाणका पन एवं वदन्ति - एवं मानभञ्जनत्थं देसितञ्च पन तं सुत्तं सुत्वा ते 
भिक्खू “तंयेव किर पथवि दिड्डिगतिको सञ्जानाति, सेखोपि अरहापि तथागतोपि अभिजानाति, कि नामिदं कथं 
नामिद''न्ति चिन्तेन्ता “पुब्बे मयं भगवता कथितं यंकिञ्चि खिप्पमेब जानाम, इदानि पनिमस्स मूलपरियायस्स अन्तं वा 
कोटिं वा न जानाम न पस्साम, अहो बुद्धा नाम अप्पमेय्या अतुला"ति उद्भतदाठा विय सप्पा निम्मदा हुत्वा बुद्ूपट्ठानञ्च 
धम्मस्सवनञ्च सक्कच्चं अगमंसु । तेन समयेन धम्मसभायं सन्निसिन्ना भिक्खू “अहो बुद्धानं आनुभावो, ते 
नामब्राह्मणपब्बजिता तथा मानमदमत्ता भगवता मूलपरियायदेसनाय निहतमाना कता ति कथं समुद्वापेसुं । तं सुत्वा भगवा 
“न, भिक्खवे, इदानेव, पुब्बेपि अहं एवं इमे मानपग्गहितसीसे चरन्ते निहतमाने अकासि"'न्ति वत्वा अतीतं आहरन्तो 
“भूतपुब्बं, भिकखवे, अञ्ञतरो दिसापामोक्खो ब्राह्मणो बाराणसियं पटिबसति तिण्णं वेदानं पारगू सनिघण्टुकेट्भानं 
साक्खरप्पभेदानं इतिहासपञ्चमानं पदको वेय्याकरणो लोकायतमहापुरिसलक्खणेसु अनवयो, सो पञ्चमत्तानि 
माणवकसतानि मन्ते वाचेति । पण्डितमाणवका बहुञ्च गण्हन्ति लहुञ्च, सुदु च उपधारेन्ती"तिआदिना जातकं कथेसि । 


तं सुत्वा ते भिक्खू “पुब्बेपि मयं मानेनेव उपहता"ति भिय्योसोमत्ताय निहतमाना हुत्वा अत्तनो 
उपकारकम्मट्ठानपरायणा अहेसुं। ततो भगवा एकं समयं जनपदचारिकं चरन्तो वेसालि पत्वा गोतमके चेतिये विहरन्तो 
इमेसं पञ्चसतानं भिकखूनं जाणपरिपाकं विदित्वा इदं गोतमकसृत्तं कथेसि । इदञ्च सुत्तं सुत्वा ते पञ्चसता भिक्खू 
तस्मिंयेव आसने सह पटिसम्भिदाहि अरहत्तं पापुणिसूति । 


अभिञ्ञायाति कुसलादिभेदं खन्धादिभेदञ्च देसेतब्बं धम्मं, वेनेय्यानञ्च आसयानुसयचरियाधिमृत्तिआदिभेदं, तस्स 
च नेसं देसेतब्बप्पकारं याथावतो अभिजानित्वाति अत्थो। इमे पञ्चक्खन्धा द्वादसायतनानीतिआदि पनेत्थ निदस्सनमत्तं 
वृत्तन्ति वेदितब्बं । सप्पच्चयन्ति सकारणं, वेनेय्यानं अज्झासयेन वा पुच्छाय वा अट्ठुप्पत्तिया वा सनिमित्तं 
हेतूदाहरणसहितञ्चाति अत्थो । रागादीनं पटिहरणं पटिहारियं, तदेव पाटिहारियं, सह पाटिहारियेनाति सप्पाटिहारियं । 

रागादिप्पटिसेधनवसेनेव हि सत्था धम्मं देसेति। तेनाह ““पच्चनीकपटिहरणेन सप्पाटिहारियमेव कत्वा”ति। अपरे 
पन “यथारहं इद्भधिआदेसनानुसासनिपाटिहारियसहित"'न्ति वदन्ति अनुसासनिपाटिहारियरहिता देसना नत्थीति कत्वा । 
सेसमेत्थ उत्तानमेव। 


गोतमकचेतियसुत्तवण्णना निट्टिता। 
४. भरण्डुकालामसुत्तवण्णना 


१२७. चतुत्थे आळारकालामकालेति आळारकालामानं धरमानकाले | परिञ्ञन्ति पहानपरिञ्ञं। सा हि 
समतिक्कमो, न इतरा। तेनाह “परिञ्ञा नाम समतिक्कमो ति । एत्थ च पठमो सत्था रूपावचरसमापत्तिलाभी दटुब्बो, 
दुतियो अरूपावचरसमापत्तिलाभी, ततियो सम्मासम्बुद्धो दटुब्बो । वुत्तउ्हेतं पुग्गलपञ्ञत्तियं (पु० प° १३०) - 


“य्वायं सत्था कामानं परिञ्जं पञ्ञापेति, न रूपानं परिञ्ञं पञ्ञजापेति, न वेदनानं परिञ्जं पञ्ञापेति, 
रूपावचरसमापत्तिया लाभी सत्था तेन दहुब्बो । य्वायं सत्था कामानञ्च परिञ्ञं पञ्ञजापेति, रूपानञ्च परिञ्ञं 
पञ्ञापेति, न वेदनानं परिञ्ञं पञ्जापेति, अरूपावचरसमापत्तिया लाभी सत्था तेन ददुब्बो । स्वायं सत्था 


कामानञ्च परिञ्ञं पञ्जापेति, रूपानञ्च परिञ्ञं पञ्ञापेति, वेदनानञ्च परिञ्ञं पञ्ञापेति, सम्मासम्बुद्धो सत्था 
तेन दडुब्बो"ति। 


तत्थ तित्थिया समयं जानन्ता कामानं परिञ्ञं पञ्ञापेय्युं पठमज्झानं वदमाना । रूपानं परिञ्ञं पञ्जापेय्युं अरूपरागं 
वदमाना । वेदनापरिञ्ञं पञ्ञापेय्युं असञ्ञारागं वदमाना । ते पन “इदं नाम पठमज्झानं, अयं रूपभवो, अयं 
असञ्ञाभवो”तिपि न जानन्ति। ते पञ्ञापेतुं असक्कोन्तापि केवलं “पञ्ञापेमा' “ति वदन्ति। तथागतो पन कामानं परिञ्ञं 
अनागामिमग्गेन पञ्ञापेति, रूपवेदनानं अरहत्तमग्गेन। एवमेत्थ द्वे जना बाहिरका, एको सम्मासम्बुद्धोति इमस्मिं लोके 
तयो सत्थारो नाम। 


भरण्ड्कालामसुत्तवण्णना निट्टिता। 


५. हत्थकसुत्तवण्णना 


९२८. पञ्चमे अभिक्कन्ताति अतिक्कन्ता, विगताति अत्थोति आह “खये दिस्सतीति। तेनेव हि “निक्खन्तो 
पठमो यामो ति अनन्तरं वुत्तं। अभिक्कन्ततरोति अतिविय कन्ततरो। तादिसो च सुन्दरो भद्दको नाम होतीति आह 
“सुन्दरे दिस्सती ति । कोति देवनागयक्खगन्धब्बादीसु को कतमो? मेति मम | पादानीति पादे | इद्धियाति इमाय 
एवरूपाय देविद्धिया । यससाति इमिना एदिसेन परिवारेन परिच्छेदेन । जलन्ति विज्जोतमानो। अभिक्कन्तेनाति अतिविय 
कन्तेन कमनीयेन अभिरूपेन। बण्णेनाति छविवण्णेन सरीरवण्णनिभाय। सब्बा ओभासयं दिसाति दस दिसा 
पभासेन्तो, चन्दो विय सूरियो विय च एकोभासं एकालोकं करोन्तोति गाथाय अत्थो। अभिरूपेति उळाररूपे सम्पन्नरूपे । 
अब्भनुमोदनेति सम्पहंसने। इध पनाति “अभिक्कन्ताय रत्तिया”ति एतस्मिं पदे। तेनाति सुन्दरपरियायत्ता। खये वा इध 
अभिक्कन्तसद्दो दटुब्बो, तेन “अभिक्कन्ताय परिकखीणाय रत्तिया'ति वुत्तं होति। 


रूपायतनादीसूति आदिसद्देन अक्खरादीनं सङ्गहो दटुब्बो । सुवण्णवण्णोति सुवण्णच्छवीति अयमेत्थ अत्थोति 

आह “छविय''न्ति। तथा हि वुत्तं “कञ्चनसन्निभत्तचो ति (म° नि० २.३९९; सु० नि० ५५६) | सञ्ञूळहाति 
सम्बन्धिता, गन्थिताति अत्थो। वण्णाति गुणवण्णाति आह “थुतिय' न्ति, थोमनायन्ति अत्थो। कुलवग्गेति 
खत्तियादिकुलकोद्ठासे। तत्थ “अच्छो विप्पसन्नो'तिआदिना वण्णितब्बड्ठेन बण्णो, छवि | वण्णनड्रेन अभित्थवट्ठेन 
वण्णो, थुति। अञ्जमञ्जं असङ्करतो वण्णेतब्बतो ठपेतब्बतो वण्णो, खत्तियादिकुलवग्गो। बण्णीयति जापीयति एतेनाति 
बण्णो, जापककारणं। वण्णनतो थूलरस्सादिभावेन उपट्ठानतो वण्णो, सण्ठानं । महन्तं खुहकं मञ्झिमन्ति बण्णेतब्बतो 
पमितब्बतो बण्णो, पमाणं | वण्णीयति चकखुना पस्सीयतीति वण्णो, रूपायतनन्ति एवं तस्मिं तस्मिं अत्थे वण्णसद्दस्स 
पवत्ति वेदितब्बा। सोति वण्णसद्दो। छविया दटुब्बो रूपायतने गय्हमानस्सपि छविमुखेनेव गहेतब्बतो । छविगता पन 
बण्णधातु एव “सुवण्णवण्णो''ति एत्थ वण्णग्गहणेन गहिताति अपरे । 


केवलपरिपुण्णन्ति एकदेसम्पि असेसेत्वा निरवसेसतोव परिपुण्णन्ति अयमेत्थ अत्थोति आह “अनवसेसता 
अत्थो”ति। केवलकण्पाति कप्प-सद्दो निपातो पदपूरणमत्तं, “केवल इच्चेव अत्थो। केवलसद्दो च बहुलवाचीति आह 
“येभुय्यता अत्थो”ति। केचि पन “ईसकं असमत्तं केवलं केवलकप्प''न्ति वदन्ति। अनवसेसत्थो एत्थ केवलसद्दो सिया, 
अनत्थन्तरेन पन कप्पसद्देन पदवडनं कतं “केवला एव केवलकप्पा”ति। तथा वा कप्पनीयत्ता पञ्ञपेतब्बत्ता केवलकप्पा। 
अब्यामिस्सता विजातियेन असङ्करो सुद्भता । अनतिरेकता तंपरमता विसेसाभावो। केवलकणप्पन्ति केवलं दळहं कत्वाति 
अत्थो। केवलं बुच्चति निब्बानं सब्बसङ्कतविवित्तत्ता, तं एतस्स अधिगतं अत्थीति केवली, सच्छिकतनिरोधो खीणासवो। 


कप्प-सहो पनायं सउपसग्गो अनुपसग्गो चाति अधिप्पायेन ओकप्पनियपदे लब्भमानं ओकप्पसद्दमत्तं निदस्सेति, 
अञ्ञथा कप्पसइस्स अत्थुद्धारे ओकप्पनियपदं अनिदस्सनमेव सिया। समणकण्पेहीति विनयसिद्धेहि समणवोहारेहि । 
निच्चकप्पन्ति निच्चकालं । पञ्जत्तीति नामं । नामज्हेतं तस्स आयस्मतो, यदिदं कप्पोति। कप्पितकेसमस्सूति कत्तरिया 
छेदितकेसमस्सु । दवङ्खलकप्पोति मज्झन्हिकवेलाय वीतिक्कन्ताय द्रङ्गलताविकप्पो। लेसोति अपदेसो। अनवसेसं फरितुं 
समत्थस्स ओभासस्स केनचि कारणेन एकदेसफरणम्पि सिया, अयं पन सब्बस्सेब फरतीति दस्सेतुं समन्तत्थो कप्पसद्दो 
गहितोति आह “अनवसेसं समन्ततो ति। 


आभाय फरित्वाति वत्थमालालङ्कारसरीरसमुट्टिताय आभाय फरित्वा। देवतानञ्हि सरीरोभासं द्वादसयोजनमत्तं 
ठानं । ततो भिय्योपि फरित्वा तिट्ठति, तथा वत्थाभरणादिसमुट्टिता पभा। 


हत्थकसुत्तबण्णना निट्टिता। 
६. कटुवियसुत्तवण्णना 


१२९. छट्टे गावीनं कयविक्कयवसेन योगो एत्थाति गोयोगो, कयविक्कयं करोन्तो गावीहि युज्जन्ति एत्थाति वा 
गोयोगो, गावीनं विक्कयड्टानं । तत्थ जातो पिलक्खरुक्खो गोयोगपिलक्खो, तस्मिं। समीपत्थे चेतं भुम्मवचनं । तेनाह 
““गावीनं विक्कयद्दाने उद्धितपिलक्खस्स सन्तिके ति। रित्तो अस्सादो एतस्साति रित्तस्सादो । तेनाह “झानसुखाभावेन 
रित्तस्साद'न्ति। सेसमेत्थ उत्तानमेव। 


कटुवियसृत्तवण्णना निडिता । 


८. दुतियअनुरुद्धसुत्तवण्णना 

१३१. अट्टमे इदं ते मानस्मिन्ति एत्थ मानस्मिन्ति पच्चत्ते भुम्मवचनं । इदन्ति च लिङ्गविपल्लासेन नपुंसकनिद्देसो 
कतोति आह “अयं ते नवविधेन वड्डितमानो ति । सेसेसुपि एसेव नयो। 


दुतियअनुरुद्धसुत्तवण्णना निट्टिता। 
९. पटिच्छन्नसुत्तवण्णना 


१३२. नवमे असाधारणसिक्खापदन्ति भिक्खुनीनं असाधारणं भिक्खूनंयेव पञ्जत्तसिकखापदं 
साधारणसिक्खापदन्ति भिक्खूनं भिकखुनीनञ्च साधारणं उभतोपञ्जत्तिसिकखापदं । 


पटिच्छन्नसुत्तवण्णना निट्टिता। 
१०. लेखसुत्तवण्णना 


१३३. दसमे थिरट्वानतोति थिरट्टानतोव । पासाणे लेखसदिसा परापराधनिब्बत्ता कोधलेखा यस्स सो 
पासाणलेखूपमसमन्नागतो पासाणलेखूपमोति वुत्तो। एवं इतरेपि। अनुसेतीति अप्पहीनताय अनुसेति। न खिप्पं 
लुज्जतीति न अन्तरा नस्सति कम्मट्ठानेनेव नस्सनतो । एवमेवन्ति एवं तस्सपि पुग्गलस्स कोधो न अन्तरा पुनदिवसे वा 
अपरदिवसे वा निड्डाति, अद्धनियो पन होति, मरणेनेव निड्डातीति अत्थो। कक्खढेनाति अतिकक्खळेन धम्मच्छेदकेन 
थद्भवचनेन। संसन्दतीति एकोभवति। सम्मोदतीति निरन्तरो होतीति एवमेत्थ अत्थो दटुब्बो। 


अथ वा सन्धियतीति ठानगमनादीसु कायकिरियासु कायेन समोधानं गच्छति, तिलतण्डुला विय मिस्सीभावं 
उपेतीति अत्थो। संसन्दतीति चित्तकिरियासु चित्तेन समोधानं गच्छति, खीरोदकं विय एकोभावं उपेतीति अत्थो। 
सम्मोदतीति उद्देसपरिपुच्छादीसु वचीकिरियासु वाचाय समोधानं गच्छति, विप्पबासागतोपि पियसहायको विय पियतरभावं 
उपेतीति अत्थो। अपिच किच्चकरणीयेसु तेहि सद्भि आदीतोव एककिरियाभावं उपगच्छन्तो सन्धियति, याव मज्झा 
पवत्तन्तो संसन्दति, याव परियोसाना अनिवत्तन्तो सम्मोदतीति वेदितब्बो। 


लेखसुत्तबण्णना निट्टिता। 


कुसिनारवग्गवण्णना निड्टिता। 


(१४) ४. योधाजीववग्गो 


१. योधाजीवसुत्तवण्णना 


१३४. चतुत्थस्स पठमे युज्झनं योधो, सो आजीवो एतस्साति योधाजीवो। युद्भमुपजीवतीति वा एतस्मिं अत्थे 
योधाजीवोति निरुत्तिनयेन पदसिद्धि वेदितब्बा । तेनाह “युद्ध उपजीवतीति योधाजीवो ति । सह...पे०... पस्सतीति 
पुब्बभागे विपस्सनापञ्जाय सम्मसनवसेन, मग्गक्खणे अभिसमयवसेन अत्तपच्चकखेन जाणेन पस्सति । 


योधाजीवसुत्तवण्णना निद्टिता। 

२. परिसासुत्तवण्णना 


१३५. दुतिये अप्पटिपृच्छित्वा विनीताति “तं कि मञ्ञथ, भिक्खवे, रूपं निच्चं वा अनिच्चं वा“तिआदिना 
अप्पटिपुच्छित्वा केवलं धम्मदेसनावसेनेव विनीतपरिसा। दुब्बिनीतपरिसाति दुक्खेन विनीतपरिसा। पुच्छित्वा 
विनीताति “तं कि मञ्जथ, भिक्खवेतिआदिना पुच्छित्वा अनुमतिग्गहणवसेन विनीता । सुविनीतपरिसाति सुखेन 
विनीतपरिसा। अनुमतिग्गहणवसेन विनयनञ्हि न दुक्करं होति। 


परिसासुत्तवण्णना निट्टिता। 
४. उप्पादासुत्तवण्णना 


१३७. चतुत्थे उप्पादा वा तथागतानन्ति तथागतानं उप्पादेपि वेनेय्यपुग्गलानं मग्गफलुप्पत्ति विय सङ्घारानं 
अनिच्चादिसभावो न तथागतुप्पादायत्तो, अथ खो तथागतानं उप्पादेपि अनुप्पादेपि होतिमेवाति वृत्तं होति। ठिताव सा 
धातूति ठितो एव सो अनिच्चसभावो ब्यभिचाराभावतो न कदाचि सङ्घारा अनिच्चा न होति। कामं असङ्कता विय धातु न 
निच्चो सो सभावो, तथापि सब्बकालिकोयेबाति अधिप्पायो। 


अपरो नयो - ठिताव सा धातूति “सब्बे सङ्घारा अनिच्चा ति एसा धातु एस सभावो तथागतानं उप्पादतो पुब्बे 
उद्भञ्च अप्पटिविज्झियमानो न तथागतेहि उप्पादितो, अथ खो सब्बकालं सब्बे सङ्घारा अनिच्चा, ठिताव सा धातु, केवलं 
पन सयम्भुजाणेन अभिसम्बुज्झनतो “अयं धम्मो तथागतेन अभिसम्बुद्भो "ति पवेदनतो च तथागतो धम्मस्सामीति वुच्चति 
अपुब्बस्स तस्स उप्पादनतो । तेन वुत्तं “ठिताव सा धातू ति। 


अभिसम्बुज्झतीति जाणेन अभिसम्बुज्झति । अभिसमेतीति जाणन अभिसमागच्छति। आचिक्खतीति कथेति। 
देसेतीति दस्सेति । पञ्ञापेतीति जानापेति। पट्टुपेतीति जाणमुखे ठपेति। बिवरतीति विवरित्वा दस्सेति। विभजतीति 
विभागतो दस्सेति। उत्तानीकरोतीति पाकटं करोति। 


अथ वा अभिसम्बुज्झतीति पच्चकखकरणेन अभिमुखं बुज्झति, याथावतो पटिविज्झति। ततो एव अभिसमेति 
अभिमुखं समागच्छति। आदितो कथेन्तो आचिक्खति, उद्दिसतीति अत्थो। तमेव उद्देसं परियोसापेन्तो देसेति। 
यथाउद्दिद्रुमत्थं निदस्सनवसेन पकारेहि जापेन्तो पञ्ञापेति। पकारेहि एतमत्थं पतिट्टपेन्तो पट्टुपेति। यथाउहिदुँ 
पटिनिदस्सनवसेन विवरति विभजति। विवटं विभत्तञ्च अत्थं हेतूदाहरणदस्सनेहि पाकटं करोन्तो उत्तानीकरोति। 


उप्पादासुत्तवण्णना निट्टिता। 
५-१०. केसकम्बलसृत्तादिवण्णना 


१३८-९४३. पञ्चमे तन्तावुतानं वत्थानन्ति इदं “यानि कानिची"ति इमिना समानाधिकरणन्ति आह ““पच्चत्ते 
सामिवचन'न्ति। वायितानन्ति वीतानं । लामकोति निहीनो, मक्खलि मोघपुरिसोति एत्थ मक्खलीति तस्स नामं । तं 
किर सकद्दमाय भूमिया तेलघटं गहेत्वा गच्छन्तं, “तात, मा खली”ति सामिको आह। सो पमादेन खलित्वा पतित्वा 
सामिकस्स भयेन पलायितुं आरद्भो। सामिको उपधावित्वा नं दुस्सकण्णे अग्गहेसि, साटकं छट्टेत्वा अचेलको हुत्वा 

पलायि। सो पण्णेन वा तिणेन वा पटिच्छादेतुम्पि अजानन्तो जातरूपेनेव एकं गामं पाविसि। मनुस्सा तं दिस्वा “अयं 
समणो अरहा अण्पिच्छो, नत्थि इमिना सदिसो "ति पूवभत्तादीनि गहेत्वा उपसङ्कमन्ति । सो “मय्हं साटकं अनिवत्थभावेन 
इदं उप्पन्न"'न्ति ततो पट्ठाय साटकं लभित्वापि न निवासेसि, तदेव च पब्बज्जं अग्गहेसि। तस्स सन्तिके अञ्ञेपि 
अञ्जेपीति पञ्चसता मनुस्सा पब्बजिसु। तं सन्धायाह “मक्खलि मोघपुरिसो"ति। छट्टादीनि उत्तानत्थानि एव। 


केसकम्बलसुत्तादिवण्णना निट्टिता। 
९१-१३. पठममोरनिवापसुत्तादिवण्णना 


१४४-१४६. एकादसमे अकुप्पधम्मताय खयवयसङ्घातं अन्तं अतीताति अच्चन्ता, एवं अपरिहायनसभावत्ता 
अच्चन्ता निट्ठा अस्साति अच्चन्तनिट्टो। तेनाह “अन्त अतिक्कन्तनिट्ठो”तिआदि। न हि पटिविद्धस्स लोकुत्तरधम्मस्स 
दस्सनं कुप्पनं नाम अत्थि। धुबनिट्टोति सततनिट्टठो। अच्चन्तमेव चतूहि योगेहि खेमो एतस्स अत्थीति अच्चन्तयोगक्खेमी, 
निच्चयोगक्खेमीति अत्थो। मग्गब्रह्मचरियस्स वुसितत्ता तस्स अविहायनसभावत्ता अच्चन्तं ब्रह्मचारीति 
अच्चन्तब्रह्मचारी, निच्चब्रह्मचारीति अत्थो। परियोसानन्ति ब्रह्मचरियपरियोसानं वट्टदुक्खपरियोसानञ्च। अच्चन्तं 
परियोसानमस्साति अच्चन्तपरियोसानो। द्रादसमतेरसमानि उत्तानत्थानेव। 


पठममोरनिवापसुत्तादिवण्णना निट्टिता। 
योधाजीववग्गवण्णना निड्टिता। 
१४७-१५६. मङ्गलवग्गो उत्तानत्थोयेव। 


ततियपण्णासकं निद्टितं । 


(१६) ६. अचेलकवग्गवण्णना 


१५७-१६३. इतो परेसु पन सुत्तपदेसु गाळहा' ति वुत्तमत्थं विवरन्तो “कक्खढ्ा ति आह | ककखळचारो चस्सा 
न लूखसभावो। अथ खो तण्हावसेन थिरग्गहणन्ति आह “लोभवसेन थिरग्गहणा ति । अगाळहा पटिपदाति वा कामानं 
ओगाहनं पटिपत्ति, कामसुखानुयोगोति अत्थो। निज्झामा पटिपदाति कायस्स निज्झापनवसेन खेपनवसेन पवत्ता 
पटिपत्ति, अत्तकिलमथानुयोगोति अत्थो। निच्चेलोति निस्सट्टचेलो सब्बेन सब्बं पटिक्खित्तचेलो । नग्गियबतसमादानेन 
नग्गो। ठितकोव उच्चारं करोतीतिआदि निदस्सनमत्तं वमित्वा मुखविक्खालनादिआचारस्सपि तेन विस्सटटत्ता। जिव्हाय 
हत्थं अपलेखति अवलेखति उदकेन अधोवनतो। दुतियविकप्पेपि एसेव नयो। “एहि, भदन्ते ति वुत्ते उपगमनसङ्घातो 
विधि एहिभदन्तो, तं चरतीति एहिभदन्तिको, तप्पटिक्खेपेन न एहिभदन्तिको। न करोति “समणेन नाम परस्स 
वचनकरेन न भवितब्ब''न्ति अधिप्पायेन। 


पुरेतरन्ति तं ठानं अत्तनो उपगमनतो पुरेतरं । तं किर सो “भिक्खुना नाम यदिच्छका एव भिक्खा गहेतब्बा"ति 
अधिप्पायेन न गण्हाति। उद्दिस्स कतं मम निमित्तभावेन बहू खुद्दका पाणा सङ्घातं आपादिताति न गण्हाति। निमन्तनं न 
सादियति एवं तेसं वचनं कतं भविस्सतीति। कुम्भि आदीसुपि सो सत्तसञ्जीति आह “कुम्भि-कळोपियोतिआदि। 

कबळन्तरायो होतीति उद्टितस्स द्रिन्नम्पि कबळन्तरायो होति। गामसभागादिवसेन सङ्गम्म कित्तेन्ति एतिस्साति 
सङ्कित्ति, यथासंहततण्डुलादिसञ्चयो। मानुसकानीति वेय्यावच्चकरा मनुस्सा । 


सुरापानमेवाति मज्जलक्खणप्पत्ताय सुराय पानमेव । सुरागहणेनेवेत्थ मेरयम्पि सङ्गहितं । एकागारमेव उञ्छतीति 
एकागारिको | एकालोपेनेव वत्ततीति एकालोपिको । दीयति एतायाति दत्ति, दरत्तिआलोपमत्तग्गाहि खुहदकं 
भिक्खादानभाजनं । तेनाह “खुद्दकपाती ति अभुञ्जनवसेन एको अहो एतस्स अत्थीति एकाहिको, आहारो, तं 
एकाहिक। सो पन अत्थतो एकदिवसं लङ्घको होतीति आह “एकादिवसन्तरिक न्ति । द्वाहिकन्तिआदीसुपि एसेव नयो। 
एकाहं अभुञ्जित्वा एकाहं भुञ्जनं एकाहवारो, तं एकाहिकमेव अत्थतो। द्वीहं अभुञ्जित्वा द्वीहं भुञ्जनं द्वीहवारो । 
सेसपदद्वयेपि एसेव नयो। उक्कट्टो पन परियायभत्तभोजनिको द्वीहं अभुञ्जित्वा एकाहमेव भुञ्जति । सेसद्वयेपि एसेव नयो। 


मिच्छावायामवसेनेव उक्कुटिकवतानुयोगोति आह ““उक्कुटिकवीरियमनुयुत्तो ति । अत्तकिलमथानुयोगन्ति 
अत्तनो किलमथानुयोगं, सरीरदुक्खकारणन्ति अत्थो। सरीरपरियायो हि इध अत्तसद्दो “अत्तन्तपोतिआदीसु (म० नि० 
२.४१३) विय। द्वे अन्तेति उभो कोटियो, उभो लामकपटिपत्तियोति अत्थो। लामकम्पि हि अन्तोति वुच्चति “अन्तमिदं, 
भिक्खवे, जीविकानं (सं० नि० ३.८०; इतिवु० ६१), कोट्ठको अन्तो'ति एवमादीसु। मञ्झिमपटिपदाय उप्पथभावेन 
अमनीया गन्तब्बा जातब्बाति अन्ता। ततो एव लामका। 


अचेलकवग्गवण्णना निडिता । 


पेय्यालवग्गवण्णना 
१६४-१८ ४. समनुञ्जोति सम्मदेव कतानुञ्ञो। तेनाह “समानज्झासयो ति । सेसमेत्थ उत्तानमेव। 
इति मनोरथपूर्रणया अद्जुत्तरनिकाय-अट्ठकथाय 
तिकनिपातवण्णनाय अनुत्तानत्थदीपना समत्ता। 


॥ नमो तस्स भगवतो अरहतो सम्मासम्बुद्भस्स॥ 


अङ्घुत्तरनिकाये 


चतुक्कनिपात-टीका 


९१. पठमपण्णासकं 
९. भण्डगामवग्गो 


९-२. अनुबुद्धसृत्तादिवण्णना 

९-२. चतुक्कनिपातस्स पठमे अनुबोधो पुब्बभागियं जाणं, पटिवेधो अनुबोधेन अभिसमयो। तत्थ यस्मा 
अनुबोधपुब्बको पटिवेधो अनुबोधेन विना न होति। अनुबोधो हि एकच्चो पटिवेधसम्बद्धो, तदुभयाभावहेतुकञ्च वट्टे 
संसरणं, तस्मा वुत्तं पाळियं “अननुबोधा...पे०... तुम्हाकञ्चा”ति। पटिसन्धिग्गहणवसेन भवतो भवन्तरूपगमनं सन्धावनं, 
अपरापरं चवनूपपज्जनवसेन सञ्चरणं संसरणन्ति आह “भवतो तिआदि | सन्धावितसंसरितपदानं कम्मसाधनतं 
सन्धायाह “मया च तुम्हेहि चा ति पठमविकप्पे। दुतियविकप्पे पन भावसाधनतं हदये कत्वा “ममञ्चेव 
तुम्हाकञ्चा ति यथारुतवसेनेव वुत्तं । दीघरज्जुना बद्धसकुणं विय रज्जुहत्थो पुरिसो देसन्तरं तण्हारज्जुना बद्ध सत्तसन्तानं 
अभिसङ्घारो भवन्तरं नेति एतायाति भवनेत्ति। तेनाह “भवरज्जू'तिआदी। 


वट्टुदुक्खस्स अन्तकरोति सकलवट्टदुक्खस्स सकसन्ताने परसन्ताने च विनासकरो अभावकरो। 
बुद्धचक्खुधम्मचक्खुदिब्बचक्खुमंसचक्खुसमन्तचक्खुसङ्कातेहि पञ्चहि चक्खूहि चक्खुमा । सवासनानं किलेसानं 
समुच्छिन्नत्ता सातिसयं किलेसपरिनिब्बानेन परिनिब्बुतो । दुतियं उत्तानमेव। 


अनुबुद्धसुत्तादिवण्णना निट्टिता। 
३-४. पठमखतमसुत्तादिवण्णना 


३-४. ततिये कलिन्ति अपराधं | विचिनातीति आचिनोति पसवति। तेन च कलिना सुखं न पटिलभतीति तेन 
अपराधेन सुखं न विन्दति । निन्दियप्पसंसाय हि पसंसियनिन्दाय च समकोव विपाको । पसंसियनिन्दाति च 
सम्पन्नगुणपरिधंसनवसेन पवत्तिया महासावज्जताय कटुकतरविपाका । निन्दियप्पसंसा पन कथं ताय समविपाकाति चे? 
तस्मिं अविज्जमानगुणसमारोपनेन अत्तनो परेसञ्च मिच्छापटिपत्तिहेतुभावतो पसंसियेन तस्स सब्भावकरणतो च। लोकेपि 
हि असूर सूरेन समं करोन्तो गारय्हो होति, पगेव दुप्पटिपन्नं सुप्पटिपन्नेन समं करोन्तोति। सकेन धनेनाति अत्तनो 
सापतेय्येन। अप्पमत्तकोव कलीति दिटटधम्मिकत्ता सप्पटिकारत्ता च अप्पमत्तको अपराधो। अयं...पे०... महन्ततरो कलि 
कतूपचितत्ता सम्परायिकत्ता अप्पटिकारत्ता च। 


निरब्बुदोति गणनाविसेसो एसोति आह “निरब्बुदगणनाया”ति, सतसहस्सं निरब्बुदाति अत्थो । निरब्बुदपरिमाणं 
पन वस्सगणनाय एवं वेदितब्बं । यथेव हि सतं सतसहस्सानं कोटि होति, एवं सतं सतसहस्सानं कोटियो पकोटि नाम होति, 
सतं सतसहस्सानं पकोटियो कोटिपकोटि, सतं सतसहस्सकोटिपकोटियो नहुतं, सतं सतसहस्सनहुतानि निन्नहुतं, सतं 
सतसहस्सनिन्नहुतानि एकं अब्बुदं, ततो वीसतिगुणितं निरब्बुदं । यं अरिये गरहन्तो निरयं उपपज्जतीति अरिये गरहन्तो 
यं निरब्बुदसङ्कातं निरयं उपपज्जति, निरब्बुदोति च पाटियेक्को निरयो नत्थि, अवीचिम्हियेव पन निरब्बुदगणनाय 
पच्चितब्बड्ठानस्सेतं नामं । चतुत्थं उत्तानमेव। 


पठमखतसृत्तादिवण्णना निद्ठिता। 
७. अनुसोतसुत्तवण्णना 


५. पञ्चमे अनुसोतं गच्छतीति संसारसोतस्स अनुकूलभावेन गच्छति । पच्चनीकपटिपत्तियाति संसारसोतस्स 
पटिकूलवसेन पवत्तनिन्बिदानुपस्सनादिपटिपत्तिया। ठितसभावोति अचलप्पसादादिसमन्नागमेन ठितसभावो। अनागामी 
हि अस्सद्भियेहि कामरागब्यापादेहि अकम्पनियचित्तताय तम्हा लोका अनावत्तिधम्मताय च ठितसभावो नाम। ओघं 

तरित्वाति कामोघादिचतुन्बिधं ओघं अतिक्कमित्वा । परतीरं गतोति निब्बानपारं गतो। ब्राह्मणोति बाहितपापताय 
ब्राह्मणोति सङ्घं गतो खीणासवो। तेनाह “सेट्ठो निद्दोसों ति । पञ्चवेरकम्मन्ति पाणातिपातादिपञ्चदुच्चरितं । सहापि 
दुक्खेन सहापि दोमनस्सेनाति किलेसपरियुड्डाने सति उपपन्नेन दुक्खदोमनस्सेन सद्धिम्पि । परिपुण्णन्ति तिस्सन्नं 
सिक्खानं एकायपि अनूनं । परिसुद्धन्ति निरुपक्किलेसं । ब्रह्मचरियन्ति सेट्टचरियं । इमिना वारेन सोतापन्नसकदागामिनो 
कथिता। कि पन ते रुदन्ता ब्रह्मचरियं चरन्तीति? आम, किलेसरोदनेन रोदन्ता चरन्ति नाम, सीलसम्पन्नो पुथुज्जनभिकखु 
एत्थेव सङ्गहितो । 


चेतोविमुत्तिन्ति फलसमाधिं । पञ्जाविमुत्तिन्ति फलजाणं। छहाकारेहि पारगतोति अभिञ्ञापारगू, परिञ्ञापारगू, 
भावनापारगू, पहानपारगू, सच्छिकिरियापारगू, समापत्तिपारगूति एवं छहि आकारेहि सब्बधम्मानं पारं परियोसानं गतो। 
सेसमेत्थ सुविञ्जेस्यमेव। 


अनुसोतसुत्तवण्णना निद्ठिता। 
६. अण्पस्सुतसुत्तवण्णना 


६. छट्ठे अप्पकं सुतं होतीति नवङ्गसत्थुसासने किञ्चिदेव सुतं होति। तदेव नवङ्गसत्थुसासनं दस्सेतुं “सुत्तं 
गेय्य''न्तिआदि वृत्तं। तत्थ सुत्तादीनि विभजित्वा दस्सेन्तो “उभतोविभड्डनिद्देसक्खन्धकपरिवारा _तिआदिमाह । कथं 
पनायं विभागो युज्जेस्य। सगाथकञ्हि सुत्तं गेय्यं, निग्गाथकं सुत्तं वेय्याकरणं । तदृभयविनिमुत्तञ्च सुत्तं 
उदानादिविसेससञ्ञारहितं नत्थि, यं सृत्तङ्गं सिया । मङ्गलसुत्तादीनञ्च (खु० पा० ५.१ आदयो; सु० नि० २६१ आदयो) 
सृत्तङ्गसङ्गहो न सिया गाथाभावतो धम्मपदादीनं विय । गेय्यङ्गसङ्गहो वा सिया सगाथकत्ता सगाथावग्गस्स विय। तथा 
उभतोविभङ्गादीसु सगाथकप्पदेसानन्ति? वुच्चते - 


““सुत्तन्ति सामञ्ञविधि, विसेसविधयो परे। 
सनिमित्ता निरुळहत्ता, सहताञ्ञेन नाञ्जतो”॥ (नेत्ति° अट्ठ० सङ्गहवारवण्णना; दी० नि० टी 
१.पठममहासङ्गतिकथावण्णना; सारत्थ० टी० १.पठममहासङ्गीतिकथावण्णना) 


सब्बस्सपि हि बुद्भवचनस्स सुत्तन्ति अयं सामञ्जविधि। तेनेवाह आयस्मा महाकच्चानो नेत्तियं (नेत्ति० सङ्गहवारो) 
““नवविधसृत्तन्तपरियेट्टी"ति। एत्तकं तस्स भगवतो सुत्तागतं सुत्तपरियापन्नं (पाचि० ६५५, १२४२) सकवादे पञ्च 
सुत्तसतानीति (ध० स० अट्ट० निदानकथा; कथा० अट्टः निदानकथा) एवमादि च एतस्स अत्थस्स साधकं | विसेसविधयो 
परे सनिमित्ता तदेकदेसेसु गेय्यादयो विसेसविधयो तेन तेन निमित्तेन पतिड्टिता। तथा हि गेय्यस्स सगाथकत्तं 
तब्भावनिमित्तं । लोकेपि हि ससिलोकं सगाथकं वा चुण्णियगन्थं “गेय्य न्ति बदन्ति। गाथाविरहे पन सति पुच्छं कत्वा 
विस्सज्जनभावो वेय्याकरणस्स तब्भावनिमित्तं । पुच्छाविस्सज्जनञ्हि “ब्याकरण''न्ति वुच्चति। ब्याकरणमेव वेय्याकरणं । 
एवं सन्ते सगाथकादीनम्पि पुच्छं कत्वा विस्सज्जनवसेन पवत्तानं वेय्याकरणभावो आपज्जतीति? नापज्जति 
गेय्यादिसञ्ञानं अनोकासभावतो, ““गाथाविरहे सती"ति विसेसितत्ता च। तथा हि धम्मपदादीसु केवलं गाथाबन्धेसु 
सगाथकत्तेपि सोमनस्सजाणमयिकगाथायुत्तेसु “वुत्तं हेत”न्तिआदीवचनसम्बन्धेसु अब्भुतधम्मप्पटिसंयृत्तेसु च 
सुत्तविसेसेसु यथाक्कमं गाथाउदानइतिवुत्तकअब्भुतधम्मसञ्ञा पतिट्विता, तथा सतिपि गाथाबन्धभावे भगवतो अतीतासु 
जातीसु चरियानुभावप्पकासकेसु जातकसञ्ञा, सतिपि पञ्हविस्सज्जनभावे सगाथकत्ते च केसुचि सुत्तन्तेसु वेदस्स 

लभापनतो वेदल्लसञ्ञा पतिड्टिताति एवं तेन तेन सगाथकत्तादिना निमित्तेन तेसु तेसु सुत्तविसेसेसु गेय्यादिसञ्ञा 
पतिड्टिताति विसेसविधयो सृत्तङ्गतो परे गेय्यादयो। यं पनेत्थ गेस्यङ्गादिनिमित्तरहितं, तं सृत्तङ्गं विसेससञ्ञापरिहारेन 
सामञ्ञसञ्ञाय पवत्तनतो । ननु च सगाथकं सुत्तं गेय्यं, निग्गाथकं सुत्तं वेय्याकरणन्ति सुत्तङ्गं न सम्भवतीति चोदना 
तदवत्थावाति? न तदवत्था सोधितत्ता। सोधितञ्हि पुब्बे “गाथाविरहे सति पुच्छाविस्सज्जनभावो वेय्याकरणस्स 
तब्भावनिमित्त"'न्ति। 


यञ्च वुत्तं -- “गाथाभावतो मङ्गलसृत्तादीनं सुत्तङ्गसङ्गहो न सिया"ति, तं न, निरुळहत्ता। निरुळहो हि 
मङ्गलसृत्तादीनं सुत्तभावो। न हि तानि धम्मपदबुद्धवंसादयो विय गाथाभावेन पञ्जातानि, अथ खो सृत्तभावेनेव, तेनेव हि 
अट्ठकथायं “सुत्तनामक” न्ति नामग्गहणं कतं । यं पन वृत्तं “सगाथकत्ता गेस्यङ्गसङ्गहो सिया''ति, तदपि नत्थि, यस्मा 
सहताञ्ञेन। सह गाथाहीति हि सगाथकं | सहभावो नाम अत्थतो अञ्ञेन होति, न च मङ्गलसुत्तादीसु गाथाविनिमृत्तो 
कोचि सुत्तप्पदेसो अत्थि, यो “सह गाथाही"ति वुच्चेय्य, न च समुदायो नाम कोचि अत्थि। यदपि वुत्तं - 
“उभतोविभङ्गादीसु सगाथकण्पदेसानं गेय्यङ्गसङ्गहो सिया"ति, तदपि न, अञ्ञतो। अज्ञा एव हि ता गाथा 
जातकादिपरियापन्नत्ता। अतो न ताहि उभतोविभङ्गादीनं गेय्यङ्गभावोति। एवं सुत्तादीनं अङ्गानं अञ्ञमञ्जं सङ्कराभावो 
वेदितब्बो। अयमेत्थ सङ्घेपो, बित्थारो पन समन्तपासादिकाय विनयसंवण्णनाय सारत्थदीपनिया (सारत्थ० टी० 
१.पठममहासङ्गीतिकथावण्णना) अम्हेहि पकासितो, इच्छन्तेहि ततोयेव गहेतब्बो। 


न अत्थमञ्जाय धम्ममञ्ञाय धम्मानुधम्मप्पटिपन्नो होतीति अट्ठकथाज्च पाळिञ्च जानित्वा लोकुत्तरधम्मस्स 
अनुरूपधम्मं पुब्बभागप्पटिपदं पटिपन्नो न होतीति एवमेत्थ सम्बन्धो वेदितब्बो। तेनेवाह “न अत्थमञ्ञाय 
धम्ममञ्ञायाति अट्टकथञ्च पाळिञ्च जानित्वा...पे०... न पटिपन्नो होती”ति। 


अप्पस्सुतसुत्तवण्णना निड्टिता। 
७. सोभनसुत्तवण्णना 


७. सत्तमे पञ्ञावेव्यत्तियेनाति सच्चसम्पटिवेधादिपञ्जावेय्यत्तियेन। विनयं उपेताति तदङ्गादिवसेन किलेसानं 
विनयं उपेता । वेसारज्जेनाति सारज्जकरानं दिट्विविचिकिच्छादिपापधम्मानं विगमनतो वेसारज्जेन, सारज्जरहितेनाति 
अत्थो। तेपिटकवसेन बहु सुतं एतेसन्ति बहुस्सुता। तमेव परियत्तिधम्मं धारेन्ति सुबण्णभाजने पक्खित्तसीहवसं विय 
विनस्सन्तं अकत्वा सुप्पगुणसुप्पवत्तिभावेन हदये ठपेन्तीति धम्मधरा। एदिसा च अत्तना सुतस्स धम्मस्स आधारभूता नाम 
होन्तीति आह ““सुतधम्मानं आधारभूता ति। 


सोभनसुत्तवण्णना निड्टिता। 
८. वेसारज्जसुत्तवण्णना 


८. अट्टमे ब्यामोहवसेन सरणपरियेसनं सारज्जनं सारदो, ब्यामोहभयं। विगतो सारदो एतस्साति विसारदो, तस्स 
भावो वेसारज्जं। तं पन आणसम्पदं, पहानसम्पदं, देसनाविसेससम्पदं खेमञ्च निस्साय पवत्तं चतुब्बिधपच्चवेक्खणजाणं । 
तेनाह “चतूसु ठानेसूतिआदि। उसभस्स इदन्ति आसभं, सेटुट्रानं । सब्बञ्जुतपटिजाननवसेन अभिमुखं गच्छन्ति, अट्ट 
वा परिसा उपसङ्कमन्तीति आसभा, पुब्बबुद्धा । इदं पनाति बुद्धानं ठानं सब्बञ्जुतमेव वदति । तिद्रुमानोवाति अवदन्तोपि 

तिट्टठमानोव पटिजानाति नामाति अत्थो। उपगच्छतीति अनुजानाति। 


अइुसु परिसासूति ` अभिजानामि खो पनाहं, सारिपृत्त, अनेकसतं खत्तियपरिसं उपसङ्कमिता...पे०...ब्राह्मणपरिसं 
गहपतिपरिसं, समणपरिसं, चातुमहाराजिकपरिसं, तावतिसपरिसं, मारपरिसं, ब्रह्मपरिसं उपसङ्कमिता, तत्रपि मया 
सन्निसिन्नपुब्बञ्चेब सल्लपितपुब्बञ्च साकच्छा च समापज्जितपुब्बा । तत्र वत मं “भयं वा सारज्जं वा ओक्कमिस्सती'ति 
निमित्तमेतं, सारिपुत्त, न समनुपस्सामी”ति (म० नि० १.१५१) एवं वुत्तपरिसासु। अभीतनादं नदतीति परतो 
दस्सितजाणयोगेन विसारदो अहन्ति अभीतनादं नदति। सीहनादसृत्तेनाति खन्धवग्गे आगतेन सीहनादसुत्तेन । 


“देवमनुस्सानं चतुचक्कं वत्तती ति (अ० नि० ४.३१) सुत्तसेसेन सप्पुरिसृपनिस्सयादिफलसम्पत्तिपवत्ति वृत्ता, 
पुरिमसप्पुरिसूपनिस्सयादिउपनिस्सया पच्छिमसप्पुरिसूपनिस्सयादिसम्पत्तिपवत्ति वा वुत्ता। आदि-सद्देन तत्थ च 
चक्कसहस्स गहणं वेदितब्बं। विचक्कसण्ठाना असनि एव असनिविचक्कं। उरचक्कादीसूति आदि-सद्देन 
आणासमूहादीसुपि चक्कसहस्स पवत्ति वेदितब्बा। “सङ्गभेदं करिस्साम चक्कभेदन्तिआदीसु (पारा० ४०९; चूळवS 
३४३) हि आणा “चक्क न्ति वुत्ता । “देवचक्कं असुरचक्क”न्तिआदीसु समूहोति। 


पटिवेधनिद्ठत्ता अरहत्तमग्गजाणं पटिवेधोति “फलक्खणे उप्पन्नं नामा ति वृत्तं। तेन पटिलद्धस्सपि देसनाआणस्स 
किच्चनिप्फत्ति परस्स बुज्झनमत्तेन होतीति “अञ्ञासिकोण्डञ्ञस्स सोतापत्ति...पे०... फलक्खणे पवत्तं नामा ति 
बुत्तं । ततो परं पन याव परिनिब्बाना देसनाजाणप्पवत्ति तस्सेव पवत्तितस्स धम्मचक्कस्स ठानन्ति वेदितब्बं । 


दस्सितधम्मेसूति वृत्तधम्मेसु। वचनमत्तमेव हि तेसं, न पन दस्सनं तादिसस्सेव धम्मस्स अभावतो। भगवतो एव वा 
“इमे धम्मा अनभिसम्बुद्धो"ति परस्स वचनवसेन दस्सितधम्मेसु । “धम्मपटिसम्भिदा"तिआदीसु (विभ० ७१८-७२१) 
विय धम्म-सह्दो हेतुपरियायोति आह “सहथधम्मेनाति सहेतुना ति । हेतूति च उपपत्तिसाधनहेतु वेदितब्बो, न कारको, 
सम्पापको वा । निमित्तन्ति चोदनाय कारणं । तत्थ चोदको चोदनं करोतीति कारणं, धम्मो चोदनं करोति एतेनाति कारणं। 
तेनाह “पुग्गलोपी”तिआदि। खेमन्ति केनचि अप्पटिबाहियभावेन अनुपहतं । 


अन्तरायो एतेसं अत्थि, अन्तराये वा नियुत्ताति अन्तरायिका। एवंभूता पन ते यस्मा अन्तरायकरा नाम होन्ति, तस्मा 
आह “अन्तरायं करोन्तीति अन्तरायिका”ति। असञ्चिच्च वीतिक्कमे नातिसावज्जाति कत्वा वुत्तं “सज्चिच्च 
बीतिक्कन्ता”ति। सत्त आपत्तिक्खन्धातिआदि निदस्सनमत्तं इतरेसम्पि चतुन्नं “अन्तरायिका' ति वुत्तधम्मानं तब्भावे 
ब्यभिचाराभावतो। इध पन मेथुनधम्मो अधिप्पेतोति इदं अद्गुप्पत्तिवसेन वृत्तं अरिट्टसिक्खापदं (पाचि० ४१७) विय। 
यस्मा तंखणम्पि कामानं आदीनवं दिस्वा विरतो होति चे, विसेसं अधिगच्छति, न कामेसु आसत्तो, तस्मा वृत्तं “मेथुन... 
पे०... अन्तरायो होती ति। तत्थ यस्स कस्सचीति न केवलं पब्बजितस्सेव, अथ खो यस्स कस्सचि। तथा हि वृत्तं 
““मेथुनमनुयृत्तस्स, मुस्सतेबापि सासन" न्ति (सु० नि० ८२०)। 


तस्मिं अनिय्यानिकधम्मेति तस्मिं परेहि परिकप्पितअनिय्यानिकधम्मनिमित्तं । निमित्तत्थे हि इदं कम्मसंयोगे भुम्मं 


उपनिबद्धाति विरचिता। तेनाह “अभिसङ्घता ति । पुथुभावन्ति बहुभावं | पुथूहि वा सिताति बहूहि 
समणब्राह्मणेहि सिता उपनिबद्धा । 


www.tipitaka.org Vipassana Research Institute 


Page ]33 sur 232 


वेसारज्जसुत्तवण्णना निड्टिता। 
९. तण्हुप्पादसुत्तवण्णना 


९. नवमे भवति एतेन आरोग्यन्ति भवो, गिलानपच्चयो। परिवुद्धो भवो अभवो। वुद्धिअत्थो हि अयमकारो यथा 
“संवरासंवरो, फलाफल'न्ति च। सप्पिनवनीतादीनीति आदि-सह्देन तेलमधुफाणितादीनं गहणं । 
सप्पिनवनीतादिग्गहणञ्चेत्थ निदस्सनमत्तं, सब्बस्सपि गिलानपच्चयस्स सङ्गहो दडुब्बो। भवाभवोति वा खुद्दको चेव 
महन्तो च उपपत्तिभवो वेदितब्बो। तेनेवाह “सम्पत्तिभवेसूतिआदि। भवोति वा सम्पत्ति, अभवोति विपत्ति। भवोति 
बुद्धि, अभवोति हानि | तंनिमित्तञ्च तण्हा उप्पज्जतीति वुत्तं “भवाभवहेतु वा ति। 


तण्हादुतियोति तण्हासहायो। तण्हा हि निरुदककन्तारे मरीचिकाय उदकसञ्ञा विय पिपासाभिभूतं तसितं सत्तं 
अस्सासदस्सनवसेन सहायकिच्चं करोन्ती भवादीसु अनिब्बिन्नं कत्वा परिब्भमापेति। तथा हि तं पपातकं अचिन्तेत्वा 
मधुग्गण्हनकलुद्दका विय अनेकादीनवाकुलेसु भवेसु आनिसंसमेव दस्सेन्ती अनत्थजाले सा परिब्भमापेति, तस्मा तण्हा 
““पुरिसस्स दुतिया”ति वुत्ता। ननु च अञ्ञेपि किलेसादयो भवनिब्बत्तिपच्चयाति? सच्चमेतं, न पन तथा विसेसपच्चयो, 
यथा तण्हा। तथा हि सा कुसलेहि विना अकुसलेहि, कामावचरादिकुसलेहि च विना रूपावचरादिकुसलेहि भवनिब्बत्तिया 
विसेसपच्चयो। यतो समुदयसच्चन्ति वुच्चतीति । इत्थभावञ्जथाभावन्ति इत्थभावो च अञ्ञथाभावो च 
इत्थभावञ्ञथाभावो, सो एतस्स अत्थीति इत्थभावञ्ञथाभावो, संसारो, तं इत्थभावञ्जथाभावं । तत्थ इत्थभावो मनुस्सत्तं, 
अञ्ञजथाभावो ततो अवसिट्ठ सत्तावासा। इत्थभावो वा तेसं तेसं सत्तानं पच्चुप्पन्नो अत्तभावो, अञ्ञथाभावो 
अनागतत्तभावो। एवरूपो वा अज्ञोपि अत्तभावो इत्थभावो, न एवरूपो अञ्ञथाभावो। तेनेवाह 
“इत्थभावञ्ञथाभावन्ति एत्थ इत्थभावो नाम अयं अत्तभावोतिआदि। संसरणं संसारो। 


““खन्धानञ्च पटिपाटि, धातुआयतनान च। 

अब्बोच्छिन्नं वत्तमाना, संसारोति पवुच्चति'॥ (विसुद्धि० २.६१९; दी० नि० अट्ट० २.९५ अपसादनावण्णना; 
सं० नि० अट्ठ० २.२.६०; अ० नि० अट्ट० २.४.१९९; ध० स० अट्ठ० निदानकथा; विभ० अट्ठ० २२६ 
सङ्घारपदनिद्देसो; सु० नि० अट्टः २.५२३; उदा० अट्ठ० ३९; इतिवु० अट्ट० १४)। 


तेनाह “खन्धधातुआयतनान पटिपाटि”'न्ति, खन्धधातुआयतनानं हेतुफलभावेन अपरापरप्पवत्तिन्ति अत्थो। 


एवमादीनवं जत्वाति एत्थ एतमादीनवं जत्वातिपि पठन्ति, एतं सकलवड्टदुक्खस्स सम्भवं समुदयं तण्हं आदीनवं 
जत्वाति अत्थो। अथ वा एवमादीनवं अत्वाति एतं यथावुत्तं संसारानतिवत्तन आदीनवं दोसं जत्वा। निग्गहणोति 
चतुरूपादानसङ्घातस्स सब्बस्स गहणस्स पटिनिस्सज्जनेन निग्गहणो, खन्धपरिनिब्बानेन सङ्घारप्पवत्तितो अपगच्छेय्याति 
एवं वा एत्थ अत्थो ददुब्बो। 


तण्हुप्पादसुत्तवण्णना निद्ठिता। 
१०. योगसुत्तवण्णना 


१०. दसमे योजेन्तीति कम्मं विपाकेन भवादिं, भवन्तरादीहि दुक्खेन सत्तं योजेन्ति घटेन्तीति योगा । कामनड्रेन कामो 

च सो यथावृत्तेनत्थेन योगो चाति कामयोगो। भवयोगो नाम भवरागोति दस्सेतुं “रूपारूपभवेसू'तिआदि वुत्तं । 
तत्थ पठमो उपपत्तिभवेसु रागो, दुतियो कम्मभवेसु, ततियो भवदिद्विसहगतो यथा रज्जनड्डेन रागो, एवं युज्जनड्रेन योगोति 
वुत्तो। चतूसु सच्चेसु अञ्ञाणन्ति इदं सुत्तन्तनयं निस्साय वुत्तं । सुत्तन्तसंवण्णना हेसाति, तदन्तोगधत्ता वा पुब्बन्तादीनं । 


समुदयन्ति द्रे समुदया खणिकसमुदयो पच्चयसमुदयो च। उप्पादकखणो खणिकसमुदयो, पच्चयोव पच्चयसमुदयो । 
समुदयते समुदयनं समुदयो, समुदेति एतस्माति समुदयोति एवं उभिन्नं समुदयानं सद्दत्थतोपि भेदो वेदितब्बो। 
पच्चयसमुदयं पजानन्तोपि भिक्खु खणिकसमुदयं पजानाति, खणिकसमुदयं पजानन्तोपि पच्चयसमुदयं पजानाति। 
पच्चयतो हि सङ्घारानं उदयं पस्सतो खणतो च नेसं उदयदस्सनं सुखं होति, खणतो च नेसं उदयं पस्सतो पगेव पच्चयानं 
सुग्गहितत्ता पच्चयतो दस्सनं सुखेन इज्झति। इध पन खणिकसमुदयं दस्सेन्तो आह “समुदयन्ति उप्पत्ति न्ति। 


अत्थङ्गमोपि दुविधो अच्चन्तत्थङ्गमो, भेदत्थङ्गमोति। अच्चन्तत्थङ्गमो अप्पवत्तिनिरोधो, निब्बानन्ति केचि। 
भेदत्थङ्गमो खणिकनिरोधो। तदुभयं पुब्बभागे उग्गहपरिपुच्छादिवसेन पस्सतो अञ्ञतरदस्सनेन इतरदस्सनम्पि सिद्धमेव 
होति । पुब्बभागेयेव आरम्मणवसेन खयतो वयतो सम्मसनादिकाले भेदत्थङ्गमं पस्सन्तो ब्यतिरेकवसेन अनुस्सवादितो 
अच्चन्तत्थङ्गमं पस्सति, मग्गक्खणे पन आरम्मणतो अच्चन्तत्थङ्गमं पस्सन्तो असम्मोहतो इतरम्पि पस्सति। इध पन 
भेदत्थङ्गमं दस्सेन्तो आह “अत्थङ्गमन्ति भेद न्ति। कामानं उप्पत्तिभेदग्गहणेनेव चेत्थ यथा कामानं पटिच्चसमुप्पन्नता 
विभाविता, एवं कामवत्थुनोपीति उभयेसम्पि अनिच्चता दुक्खता अनत्तता च विभाविताति दडुब्बं । मधुरभावन्ति इमिना 
कामसन्निस्सितं सुखं सोमनस्सं दस्सेति। “यं खो, भिक्खवे, इमे पञ्च कामगुणे पटिच्च उप्पज्जति सुखं सोमनस्सं, अयं 
कामानं अस्सादो"ति (म० नि० १.१६६) हि वुत्तं। अमधुरभावन्ति इमिना पन कामहेतुकं दुक्खं दोमनस्सं दस्सेति। 


फस्सायतनानन्ति छद्वारिकस्स फस्सस्स कारणभूतानं चक्खादिआयतनानं । तेनाह “चक्खादीनं 
चक्खुसम्फस्सादिकारणान''न्ति। पुनब्मवकरणं पुनोभवो उत्तरपदलोपेन, मनो-सद्दस्स विय च पुरिमपदस्स ओकारन्तता 
दटुब्बा। पुनोभवो सीलमेतेसन्ति पोनोभविका । अथ वा सीलत्थेन इकसद्देन गमितत्थत्ता किरियावाचकसद्दस्स अदस्सनं 
दटुब्बं यथा अपूपभक्खनसीलो आपूपिको। अथ वा पुनब्भवं देन्ति, पुनब्भवाय संवत्तन्ति, पुनप्पुनब्भवे निन्बत्तेन्तीति 
पोनोभविका। “तद्धिता 'ति हि बहुवचननिद्देसा विचित्तत्ता वा तद्धितानं अभिधानलवखणत्ता वा “पुनब्भवं 
देन्तीतिआदीसुपि अत्थेसु पोनोभविकसद्दसिद्धि दडुब्बा । 


विसंयोजेन्ति पटिपन्नं पुग्गलं कामयोगादितो वियोजेन्तीति विसंयोगा, असुभज्झानादीनि विसंयोजनकारणानि । 
तेनाह ““विसंयोगाति विसंयोजनकारणानी”तिआदि। 


योगसुत्तवण्णना निट्टिता। 


भण्डगामवग्गवण्णना निट्टिता। 


२. चरवग्गो 


१. चरसुत्तवण्णना 

११. दुतियस्स पठमे चरतोति गच्छन्तस्स, चङ्कमन्तस्स वा। उप्पज्जति कामवितक्को वाति वत्थुकामेसु 
अवीतरागताय तादिसे पच्चये कामपटिसंयृत्तो वा वितक्को उप्पज्जति चे, यदि उप्पज्जति। ब्यापादवितक्को वा 
विहिंसावितक्को वाति आघातविनये विसेसेन चित्तस्स अदमितत्ता आघातनिमित्ते ब्यापादपटिसंयुत्तो वा वितक्को, 
लेडुदण्डादीति परहिंसनवसेन विहिंसापटिसंयृत्तो वा वितक्को उप्पज्जति चेति सम्बन्धो । तं चे भिक्खु अधिवासेतीति तं 
यथावृत्तं कामवितक्कादिं यथापच्चयं अत्तनो चित्ते उप्पन्नं “इतिपायं वितक्को पापको, इतिपि अकुसलो, इतिपि सावज्जो, 
सो च खो अत्तब्याबाधाय संवत्तती "तिआदिना नयेन पच्चवेक्खणाय अभावतो अधिवासेति अत्तनो चित्तं आरोपेत्वा 
वासेति। अधिवासेन्तोयेव च नप्पजहति तदङ्गादिप्पहानवसेन न पटिनिस्सज्जति। ततो एव च न विनोदेति अत्तनो 
चित्तसन्तानतो न नुदति न नीहरति। तथा अविनोदनतो न ब्यन्तीकरोति न विगतन्तं करोति। आतापी पहितत्तो यथा तेसं 
अन्तोपि नावसिस्सति अन्तमसो भङ्गमत्तम्पि, एवं करोति, अयं पन तथा न करोतीति अत्थो। तथाभूतो पन न अनभावं 
गमेति अनु अनु अभावं न गमेति। न पजहति चे, न विनोदेति चेति इतिआदिना चे-सहं योजेत्वा अत्थो वेदितब्बो। 


एवंभूतोति एवं कामवितक्कादीहि पापवितक्केहि समङ्गिभूतो। अनातापीति किलेसानं आतापयिकस्स वीरियस्स 
अभावेन अनातापी। पापुत्रासलक्खणस्स ओत्तप्पस्स अभावेन अनोत्तापी। सततं समितं सब्बकालं निरन्तरं । कुसीतो 
हीनवीरियोति कुसलेहि धम्मेहि परिहापयित्वा अकुसलपकखे कुच्छितं सीदनतो कोसज्जसमन्नागमेन च कुसीतो, 
सम्मप्पधानवीरियाभावेन हीनवीरियो वीरियविरहितोति वुच्चति कथीयति। ठितस्साति गमनं उपच्छिन्दित्वा तिट्ठतो। 
सयनइरियापथस्स विसेसतो कोसज्जपक्खिकत्ता यथा तंसमङ्गिनो भावितत्ता सम्भवन्ति, तं दस्सेतुं “जागरस्सा “ति वृत्तं । 


सुक्कपक्खे तञ्चे भिक्खु नाधिवासेतीति आरद्भवीरियस्सपि विहरतो अनादिमति संसारे चिरकालभावितत्ता 
तथारूपपच्चयसमायोगे सतिसम्मोसेन वा कामवितक्कादि उप्पज्जति चे, तं भिक्खु अत्तनो चित्तं आरोपेत्वा न वासेति, 
अब्भन्तरे न वासेतीति अत्थो। अनधिवासेन्तो कि करोति? पजहति छड्टेति। कि कचवरं विय पिटकेनाति? न, अपिच खो 
तं बिनोदेति नुदति नीहरति। कि बलिबद्दं विय पतोदेनाति? न, अथ खो ब्यन्तीकरोति विगतन्तं करोति, यथा तेसं अन्तोपि 
नावसिस्सति अन्तमसो भङ्गमत्तम्पि, तथा ते करोति। कथं पन ते तथा करोति? अनभावं गमेति अनु अनु अभावं गमेति, 
विक्खम्भनप्पहानेन यथा सुविक्खम्भिता होन्ति, तथा ने करोतीति वुत्तं होति। 


एवंभूतोतिआदीसु एवं कामवितक्कावीनं अनधिवासेन सुविसुद्धासयो समानो ताय च आसयसम्पत्तिया तन्निमित्ताय 
च पयोगसम्पत्तिया परिसुद्धसीलो इन्द्रियेसु गुत्तद्वारो भोजने मत्तञ्ञू सतिसम्पजञ्ञेन समन्नागतो जागरियं अनुयुत्तो 
तदङ्गादिवसेन किलेसानं आतापनलक्खणेन वीरियेन समन्नागतत्ता आतापी। सब्बसो पापुत्रासेन समन्नागतत्ता ओत्तापी 
सततं रत्तिन्दिवं । समितं निरन्तरं समथविपस्सनानुयोगवसेन चतुब्बरिधसम्मप्पधानर्सिद्भिया आरद्धवीरियो पहितत्तो । 
निब्बानं पति पेसितचित्तोति वुच्चति कथीयतीति अत्थो। 


गाथासु गेहनिस्सितन्ति एत्थ गेहवासीहि अपरिच्चत्तत्ता गेहवासिसभावत्ता गेहधम्मत्ता वा गेहं बुच्चति वत्थुकामो । 
अथ वा गेहप्पटिबद्धभावतो, किलेसकामानं निवासट्ठानभावतो वा गेहाति बुच्चन्ति, तंवत्थुकत्ता कामवितक्कादि 
गेहनिस्सितं नाम । कुम्मग्गपटिपन्नोति यस्मा अरियमग्गस्स उप्पथभावतो अभिज्झादयो तदेकद्टधम्मा च कुम्मग्गो, तस्मा 
कामवितक्कादिबहुलो कुम्मग्गपटिपन्नो। मोहनेख्येसु मुच्छितोति मोहसंवत्तनियेसु रूपादीसु मुच्छितो सम्मत्तो 
अज्झोपन्नो । सम्बोधिन्ति अरियमग्गजाणं। फुट्टन्ति फुसितु पत्तुं पापो सो तादिसो मिच्छासङ्कप्पगोचरो पुग्गलो अभब्बो, 
न कदाचि तं पापुणातीति अत्थो। 

वितक्कं समयित्वानाति यथावुत्तं मिच्छावितक्कं पटिसङ्घानभावनाबलेन वूपसमेत्वा। वितक्कूपसमे रतोति 
नवन्नम्पि महावितक्कानं अच्चन्तूपसमभूते आरहत्ते, निब्बाने एव वा अज्झासयेन रतो अभिरतो। भब्बो सोति सो 
यथावुत्तो सम्मापटिपज्जमानो पुग्गलो पुब्बभागे समथविपस्सनाबलेन सब्बवितक्के यथारहं तदङ्गादिवसेन वूपसमेत्वा ठितो 
विपस्सनं उस्सुक्कापेत्वा मग्गपटिपाटिया अरहत्तमग्गजाणसङ्कातं निब्बानसङ्घातञ्च अनुत्तरं सम्बोधि फुट्ट अधिगन्तुं 
भब्बो अरहा। एवमेत्थ पाळिवण्णना वेदितब्बा। 


चरसुत्तवण्णना निड्टिता। 
२. सीलसुत्तवण्णना 
९२. दुतिये सम्पन्नसीलाति एत्थ तिविधं सम्पन्नं परिपुण्णसमङ्गिमधुरवसेन । तत्थ - 


“सम्पन्नं सालिकेदारं, सुवा भुञ्जन्ति कोसिय। 
पटिवेदेमि ते ब्रह्मे, न ने वारेतुमुस्सहेति॥ (जा० १.१४.१) - 


इदं परिपुण्णसम्पन्नं नाम। “इमिना पातिमोक्खसंवरेन उपेतो होति समुपेतो उपागतो समुपागतो उपपन्नो सम्पन्नो 
समन्नागतो”ति (विभ० ५११) इदं समङ्गिसम्पन्नं नाम । “इमिस्सा, भन्ते, महापथविया हेड्िमतल सम्पन्नं, सेय्यथापि 
खुहदमधुं अनीलकं, एवमस्साद”न्ति (पारा० १७) इदं मधुरसम्पन्नं नाम। इध परिपुण्णसम्पन्नवसेन अत्थं दस्सेन्तो 
“सम्पन्नसीलाति परिपुण्णसीला ति आह | समङ्गिसम्पन्नवसेनपि अत्थो युज्जतियेव, तस्मा सम्पन्नसीलाति 
परिपुण्णसीला हुत्वातिपि सीलसमङ्गिनो हुत्वातिपि एवमेत्थ अत्थो दड्ठब्बो तत्थ सीलस्स अनवसेससमादानेन 
अखण्डादिभावप्पत्तिया परिपुण्णसीला, समादानतो पट्टाय अविच्छिन्दनतो सीलसमङ्गिनो। समादानवतो हि 
अच्चन्तविरोधिधम्मानुप्पत्तिया सीलसमङ्गिता वेदितब्बा, चेतनादीनं पन सीलनलक्खणानं धम्मानं पवत्तिलकखणेन 
वत्तब्बमेव नत्थि। 


तत्थ “परिपुण्णसीला "ति इमिना अत्थेन खेत्तदोसविगमेन खेत्तपारिपूरी विय सीलदोसविगमेन सीलपारिपूरी वुत्ता 
होति। यथा हि खेत्तं बीजखण्डं, वप्पखण्डं, उदकखण्डं, ऊसखण्डन्ति चतुदोससमन्नागतं अपरिपूरं होति। तत्थ बीजखण्डं 
नाम यत्थ अन्तरन्तरा बीजानि खण्डानि वा पूतीनि वा होन्ति, तानि यत्थ पतन्ति, तत्थ सस्सं न उद्देति, खेत्तं खण्डं होति, 
अपरिपूरं होतीति अत्थो। वप्पखण्डं नाम यत्थ अकुसलो बीजानि वपन्तो अन्तरन्तरा निपातेति। एवञ्हि सब्बत्थ सस्सं न 
उद्देति, खेत्तं खण्डं होति। उदकखण्डं नाम यत्थ कत्थचि उदकं अतिबहुं वा होति, न वा होति। तत्रापि हि सस्सानि न 
उडटेन्ति, खेत्तं खण्डं होति। ऊसखण्डं नाम यत्थ कस्सको किस्मिञ्चि पदेसे नङ्गलेन भूमि चत्तारो पञ्च वारे कसन्तो 
अतिगम्भीरं करोति, ततो ऊसं उप्पज्जति । तत्रापि हि सस्सं न उद्देति, खेत्तं खण्डं होति, तादिसञ्च खेत्तं न महप्फलं होति न 
महानिसंसं । तत्रापि बहुम्पि वपित्वा अप्पं लभति । इमेसं पन चतुन्नं दोसानं विगमा खेत्तं परिपुण्णं होति, तादिसञ्च खेत्तं 
महण्फलं होति महानिसंसं। एवमेव खण्डं, छिइं, सबलं, कम्मासन्ति चतुदोससमन्नागतं सीलं अपरिपूरं होति, तादिसञ्च 
सीलं न महण्फलं होति न महानिसंसं । इमेसं पन चतुन्नं दोसानं विगमा सीलं परिपुण्णं होति, तादिसञ्च सीलं महप्फलं होति 
महानिसंसं । 


“सीलसमङ्गिनो'ति इमिना पनत्थेन सीलेन समङ्गिभूता समोधानगता समन्नागता हुत्वा विहरथाति इदमेव वुत्तं होति । 

तत्थ द्वीहि कारणेहि सम्पन्नसीलता होति सीलविपत्तिया आदीनवदस्सनेन, सीलसम्पत्तिया च आनिसंसदस्सनेन। 
तदुभयम्पि बिसुद्धिमग्गे (विसुद्धि० १.१४) वित्थारितं । तत्थ “सम्पन्नसीलाति एत्तावता च किर भगवा चतुपारिसुद्भिसीलं 
उद्दिसित्वा “पातिमोक्खसंवरसंवुता ति इमिना तत्थ जेटुकसीलं वित्थारेत्वा दस्सेती"ति दिवाविहारवासी सुमत्थेरो आह। 
अन्तेवासिको पनस्स तेपिटकचूळनागत्थेरो आह - “उभयत्थापि पातिमोकखसंवरो भगवता वृत्तो, पातिमोक्खसंवरोयेब 
हि सीलं, इतरानि पन तीणि सीलन्ति वुत्तद्ठानं नाम अत्थी"ति वत्वा तं अननुजानन्तो आह - “इन्द्रियसंवरो नाम 
छट्राररकखामत्तकमेव, आजीवपारिसुद्धि धम्मेन समेन पच्चयुप्पत्तिमत्तकं, पच्चयनिस्सितं पटिलद्भपच्चये इदमत्थन्ति 
पच्चवेक्खित्वा परिभुञ्जनमत्तकं । निप्परियायेन पातिमोकखसंवरोव सीलं । यस्स सो भिन्नो, अयं छिन्नसीसो विय पुरिसो 
हत्थपादे, सेसानि रक्खिस्सतीति न वत्तब्बो। यस्स पन सो अरोगो, अयं अच्छिन्नसीसो विय पुरिसो जीवितं, सेसानि पुन 
पाकतिकानि कत्वा रक्खितुं सक्कोति । तस्मा 'सम्पन्नसीला'ति इमिना पातिमोकखसंवरं उद्दिसित्वा 
'सम्पन्नपातिमोकखा'ति तस्सेव वेवचनं वत्वा तं वित्थारेत्वा दस्सेन्तो 'पातिमोक्खसंवरसंवुता'तिआदिमाहा'ति। 


पातिमोक्खसंवरसीलेन संबुताति यो नं पाति रक्खति, तं मोक्खेति मोचेति आपायिकादीहि दुक्खेहीति 
पातिमोक्खन्ति लद्धनामेन सिक्खापदसीलेन पिहितकायवचीद्वारा। एवंभूता च तेन उपेता समन्नागता नाम होन्तीति आह 
“उपेता हुत्वा”ति। आचारेन च गोचरेन च सम्पन्नाति कायिकवाचसिकअवीतिक्कमसङ्घातेन आचारेन, न- 
वेसियगोचरतादिसङ्घातेन गोचरेन च सम्पन्ना, सम्पन्नआचारगोचराति अत्थो। अणुष्पमाणेसूति अतिपरित्तकेसु 
अनापत्तिगमनीयेसु। दुक्कटदुब्मासितमत्तेसूति अपरे। दोसेसूति गारय्हेसु अकुसलधम्मेसु । भयतो दस्सनसीलाति 
परमाणुमत्तम्पि वज्जं सिनेरुप्पमाणं विय कत्वा भायनसीला । सब्बसिक्खाको ट्ठासेसूति 
मूलपञ्जत्तिअनुपञ्जत्तिसब्बत्थपञ्जत्तिपदेसपञ्जत्तिआदिभेदेसु । तं तं समादातब्बं समादायाति यं किञ्चि 
सिक्खाकोड्टासेसु मूलपञ्ञत्तिआदिभेदेसु सिक्खितब्बं पटिपज्जितब्बं पूरितब्बं कायिकं वाचसिकं वा सीलं, तं सब्ब सम्मा 
आदाय, सम्मदेव सक्कच्चं सब्बसो च आदियित्वाति अत्थो। 


उदयं पस्सन्तो पञ्चबीसति लक्खणानि पस्सतीति ` अविज्जासमुदया रूपसमृदयोति पच्चयसमुदयट्ठेन 
रूपक्खन्धस्स उदयं पस्सति। तण्हासमुदया...पे०... कम्मसमुदया...पे०... आहारसमुदया रूपसमुदयोति पच्चयसमुदयद्टेन 
रूपक्खन्धस्स उदयं पस्सति। निब्बत्तिलक्खणं पस्सन्तोपि रूपक्खन्धस्स उदयं पस्सति। रूपक्खन्धस्स उदयं पस्सन्तो 
इमानि पञ्च लक्खणानि पस्सति। तथा अविज्जासमुदया वेदनासमुदयोति पच्चयसमुदयड्ेन वेदनाक्खन्धस्स उदयं 


पस्सति। निब्बत्तिलक्खणं पस्सन्तोपि वेदनाक्खन्धस्स उदयं पस्सति। वेदनाकखन्धस्स उदयं पस्सन्तो इमानि पञ्च 
लक्खणानि पस्सती”तिआदिना नयेन एकेकस्मि खन्धे पञ्च पञ्च कत्वा वृत्तानि पञ्चबीसति उदयलक्खणानि पस्सति। 


वयं पस्सन्तो पञ्चवीसति लक्खणानि पस्सतीति “अविज्जानिरोधा रूपनिरोधोति पच्चयनिरोधद्देन रूपक्खन्धस्स 


पस्सति। विपरिणामलक्खणं पस्सन्तोपि वेदनाक्खन्धस्स वयं पस्सती। वेदनाक्खन्धस्स वयं पस्सन्तो इमानि पञ्च 
लक्खणानि पस्सति"तिआदिना नयेन एकेकस्मि खन्धे पञ्च पञ्च कत्वा वृत्तानि पञ्चवीसति वयलक्खणानि पस्सति। 
पेसितत्तोति निब्बानं पति पेसितचित्तो। कथयन्तीति तथाविधं भिकखुं बुद्धादयो अरिया आचिक्खन्ति। 

यतं चरेति वायममानो चरेय्य, चङ्कमनादिवसेन गमनं कप्पेन्तोपि “अनुप्पन्नानं पापकानं अकुसलानं धम्मानं 
अनुप्पादाय छन्दं जनेति वायमती 'तिआदिना (विभ० ४३२) नयेन वुत्तप्पधानवीरियं करोन्तो घटेन्तो वायमन्तो यथा 
अकुसलधम्मा पहीयन्ति, कुसलधम्मा भावनापारिपूरिं गच्छन्ति, एवं गमनं कप्पेय्याति अत्थो। एस नयो सेसेसुपि। यतमेनं 
पसारयेति एतं पसारेतब्बं हत्थपादादिं यतं यतमानो यथावुत्तवीरियसमङ्गी हुत्वा पसारेय्य, सब्बत्थ पधानं न जहेय्याति 
अधिप्पायो। 


इदानि यथा पटिपज्जन्तो यतं यतन्तो नाम होति, तं पटिपदं दस्सेतुं उद्धः 'न्तिआदि वृत्तं। तत्थ उद्धन्ति उपरि । 
तिरियन्ति परितो, पुरत्थिमदिसादिवसेन समन्ततो दिसाभागेसूति अत्थो। अपाचीनन्ति हेड्ठा। यावता जगतो गतीति 
यत्तका सत्तसङ्घारभेदस्स लोकस्स पवत्ति, तत्थ सब्बत्थाति अत्थो। एत्तावता अनवसेसता सम्मसनजाणस्स विसयं 
सङ्गहेत्वा दस्सेति। समवेक्खिताति समा हेतुना जायेन अवेविखिता, अनिच्चादिवसेन विपस्सिताति वुत्तं होति। धम्मानन्ति 
सत्तसुञ्जानं । खन्धानन्ति रूपादीनं पञ्चन्नं खन्धानं | उदयब्बयन्ति उदयञ्च वयञ्च | इदं वुत्तं होति -- उपरि तिरियं 
अधोति तिधा सङ्गहिते सब्बस्मिं लोके अतीतादिभेदभिन्नानं पञ्चुपादानक्खन्धसङ्कातानं सब्बेसं रूपारूपधम्मानं 
अनिच्चादिसम्मसनाधिगतेन उदयब्बयजाणेन पञ्चवीसतिया आकारेहि उदयं, पञ्चबीसतिया आकारेहि वयं समवेक्खिता 
समनुपस्सिता भवेस्याति । 


चेतोसमथसामीचिन्ति चित्तसंकिलेसानं अच्चन्तवूपसमनतो चेतोसमथसङ्घातस्स अरियमग्गस्स अनुच्छविकं 
पटिपदाजाणदस्सनविसुद्धि । सिक्खमानन्ति पटिपज्जमानं भावेन्तं जाणपरम्परा निब्बत्तेन्तं। सदाति सब्बकालं रत्तिञ्चेव 
दिवा च। सतन्ति चतुसम्पजञ्ञसमन्नागताय सतिया सतोकारी। एवम्पेत्थ गाथावण्णना दडुब्बा। सेसमेत्थ सुविञ्ञेय्यमेव। 


सीलसुत्तवण्णना निट्टिता। 


३. पधानसुत्तवण्णना 


९३. तिये उत्तमवीरियानीति सेट्टुवीरियानि विसिट्ठस्स अत्थस्स साधनतो। मारो धिय्यति एत्थाति मारधेय्यं, 
किलेसमारस्स पवत्तिट्ठानभूतं, तं तेभूमकवट्टन्ति आह “तेभूमकवडटसङ्कातं मारधेय्य न्ति। जातिमरणतो जातं भयं 
जातिमरणभयं, जातिमरणमेव वा भयहेतुतो भयन्ति जातिमरणभयं। तेनाह “जातिञ्च मरणञ्च...पे०... भयस्सा ति 
सेसं उत्तानमेव। 


पधानसुत्तवण्णना निट्टिता । 
४. संवरसुत्तवण्णना 


१४. चतुत्थे संवरादीनं साधनवसेन पदहति एतेहीति पधानानि। संवरन्तस्स उप्पन्नवीरियन्ति यथा अभिज्झादयो न 
उप्पज्जन्ति, एवं सतिया उपड्टाने चक्खादीनं पिदहने अनलसस्स उप्पन्नवीरियं । पजहन्तस्साति विनोदेन्तस्स। 
उप्पन्नवीरियन्ति तस्सेव पहानस्स साधनवसेन पवत्तवीरियं। भावेन्तस्स उप्पन्नवीरियन्ति एत्थापि एसेव नयो। 
समाधिनिमित्तन्ति समाधि एव। पुरिमुप्पन्नसमाधि हि परतो उप्पज्जनकसमाधिस्स कारणं होतीति “समाधिनिमित्त न्ति 


वुत्तं । 

उपधिविवेकत्ताति खन्धूपधिआदिउपधीहि विवित्तत्ता विनिस्सटत्ता। तं आगम्माति तं निब्बानं मग्गेन अधिगमहेतु । 
रागादयो विरज्जन्ति एत्थ, एतेनाति विरागो । एवं निरोधोपि दटुब्बो । यस्मा इध बोज्झङ्गमिस्सकवसेन इच्छिता, तस्मा 
“आरम्मणवसेन वा अधिगन्तब्बवसेन वा ति वुत्तं । तत्थ अधिगन्तब्बवसेनाति तन्निन्नतावसेन। 
वोस्सग्गपरिणामिन्ति वोस्सग्गवसेन परिणामितं परिच्चजनवसेन चेव पकखन्दनवसेन च परिणामनसीलं । तेनाह “द्वे 
वोस्सग्गा  तिआदि । खन्धानं परिच्चजनं नाम तप्पटिबद्धकिलेसप्पहानवसेनाति येनाकारेन विपस्सना किलेसे पजहति, 
तेनेवाकारेन तन्निमित्तकखन्धे च पजहतीति वत्तब्बतं अरहतीति आह “विपस्सना...पे०... परिच्चजती ति । यस्मा 
विपस्सना वुड्ठानगामिनिभावं पापुणन्ती निन्नपोणपब्भारभावेन एकंसतो निब्बानं पक्खन्दतीति वत्तब्बतं लभति, मग्गो च 
समुच्छेदवसेन किलेसे खन्धे च रागं परिच्चजति, तस्मा यथाककमं विपस्सनामग्गानं वसेन पक्खन्दनपरिच्चागवोस्सग्गा 
वेदितब्बा । बोसग्गत्थायाति परिच्चागवोस्सग्गत्थाय चेव पक्खन्दनवोस्सग्गत्थाय च परिणमतीति परिच्चजति । तं पन 
परिणामनं बुड्ठानगामिनिभावप्पत्तिया चेव अरियमग्गभावप्पत्तिया च इच्छितन्ति आह “विपस्सनाभावञ्च मग्गभावञ्च 
पापुणाती 'ति। सेसपदेसूति “धम्मविचयसम्बोज्झङ्गं भावेती"तिआदीसु सेससम्बोज्झङ्गको ठ्ठासेसु। 


भद्दकन्ति अभद्दकानं नीवरणादिपापधम्मानं विकखम्भनेन रागविगमनेन एकन्तहितत्ता दुल्लभत्ता च भद्दकं सुन्दरं । न 
हि अञ्ञं समाधिनिमित्तं एवं दुल्लभं रागस्स उजुविपच्चनीकभूतं अत्थि। अनुरक्खतीति एत्थ अनुरक्खना नाम 
अधिगतसमाधितो यथा परिहानि न होति, एवं पटिपत्तिसासन-तप्पटिपक्खविगमनेनाति आह “समाधी 'तिआदि। 
अट्रिकसञ्ञादिकाति अट्टिकज्झानादिका | सञ्जासीसेन हि झानं वदति। सेसमेत्थ उत्तानमेव। 


संवरसुत्तवण्णना निडिता । 
७. पञ्ञत्तिसुत्तवण्णना 


१५. पञ्चमे अत्तभावो एतेसं अत्थीति अत्तभाविनो, तेसं अत्तभावीनं। तेनाह “ अत्तभाववन्तान ˆ न्ति। याव 
छत्तिसाय इन्दानं आयुप्पमाणं, ताव पणीते कामे परिभुञ्जीति मन्धातुराजा किर एकदिवसं अत्तनो परिणायकरतनं 
पुच्छि - “अत्थि नु खो मनुस्सलोकतो रमणीयतरं ठान" न्ति। कस्मा देव एवं भणसि, कि न पस्ससि चन्दिमसूरियानं 
आनुभावं, ननु एतेसं ठानं इतो रमणीयतरन्ति? राजा चक्करतनं पुरक्खत्वा तत्थ अगमासि। 


चत्तारो महाराजानो '“मन्धातुमहाराजा आगतो "ति सुत्वा “तावमहिद्धिको महाराजा न सक्का युद्धेन पटिबाहितु''न्ति 
सकरज्जं निय्यातेसुं। सो तं गहेत्वा पुन पुच्छि -- “अत्थि नु खो इतो रमणीयतरं ठान”न्ति। अथस्स तावतिंसभवनं 
कथयिसु। “तावतिंसभवनं, देव, रमणीयं, तत्थ सक्कस्स देवरञ्जो इमे चत्तारो महाराजानो पारिचारिका दोवारिकभूमियं 
तिइन्ति। सक्को देवराजा महिद्धिको महानुभावो। तस्सिमानि उपभोगद्ठानानि - योजनसहस्सुब्बेधो वेजयन्तपासादो, 
पञ्चयोजनसतुब्बेधा सुधम्मदेवसभा, दियड्टयोजनसतिको वेजयन्तरथो, तथा एरावणो हत्थी, दिब्बरुक्खसहस्सप्पटिमण्डितं 
नन्दनवनं, चित्तलतावनं, फारुसकवनं, योजनसतुब्बेधो पारिच्छत्तको कोविळारो, तस्स हेड्ठा सड्टियोजनायामा 
पञ्जासयोजनवित्थारा पञ्चदसयोजनुब्बेधा जयसुमनपुप्फवण्णा पण्डुकम्बलसिला, यस्सा मुदुताय सक्कस्स निसीदतो 
उपड्डकायो अनुप्पविसती”ति। 


तं सुत्वा राजा तत्थ गन्तुकामो चक्करतनं अब्भुक्किरि। तं आकासे उद्टहि सद्भि चतुरङ्गिनिया सेनाय। अथ द्विन्नं 
देवलोकानं वेमज्झतो चक्करतनं ओतरित्वा पथविया आसन्ने ठाने अट्टासि सद्भि परिणायकरतनप्पमुखाय चतुरङ्गिनिया 

सेनाय। राजा एककोव अत्तनो आनुभावेन तावतिंसभवनं अगमासि। सक्को “मन्धाता आगतो"ति सुत्वा तस्स 
पच्चुग्गमनं कत्वा “स्वागतं, महाराज, सकं, ते महाराज, अनुसास महाराजा”ति वत्वा सद्धि नाटकेहि रज्जं द्वे भागे कत्वा 
एकं भागमदासि । रञ्जो तावतिंसभवने पतिड्टितमत्तस्सेव मनुस्सगन्धसरीरनिस्सन्दादिमनुस्सभावो विगच्छि, देवलोके 
पवत्तिविपाकदायिनो अपरपरियायवेदनीयस्स कम्मस्स कतोकासत्ता सब्बदा 
सोळसवस्सुद्देसिकतामालामिलायनादिदेवभावो पातुरहोसि । तस्स सक्केन सद्धिं पण्डुकम्बलसिलाय निसिन्नस्स 
अक्खिनिमिसनमत्तेन नानत्तं पञ्जायति। तं असल्लकखेन्ता देवा सक्कस्स च तस्स च नानत्ते मुय्हन्ति। सो तत्थ 
दिब्बसम्पत्ति अनुभवमानो तदा मनुस्सानं असङ्ख्येय्यायुकताय याव छत्तिस सक्का उपपज्जित्वा चुता, ताव सक्करज्जं 
कारेत्वा “कि मे इमिना उपडुरज्जेना"ति अतित्तो कामेहि ततो चवित्वा अत्तनो उय्याने पतितो मनुस्सलोके उतुकक्खळताय 
वातातपेन फुसितगत्तो कालमकासि। तेन वुत्तं “देवलोके पन याव छत्तिसाय इन्दानं आयुष्पमाणं, ताव पणीते कामे 
परिभुञ्जी”ति। 


पञ्जत्तिसुत्तवण्णना निट्टिता। 
६. सोखुम्मसुत्तवण्णना 


१६. छड्रे सुखुमलक्खणप्पटिविज्झनकानीति अनिच्चादिसुखुमलक्खणानं पटिविज्झनकानि। 
सुखुमलक्खणपरिग्गाहकञाणेनाति सुखुमलक्खणपरिग्गाहकेन जाणेन | परतो जानित्वाति अवसवत्तनेन अञ्ञतो 
जानित्वा। सङ्कारा हि “मा भिज्जिंसू "ति इच्छितापि भिज्जन्तेव, तस्मा ते अवसवत्तिताय परे नाम। सा च नेसं परता 
अनिच्चदस्सने पाकटा होतीति वुत्तं “इमिना हि पदेन अनिच्चानुपस्सना कथिता ति । सेसं उत्तानमेव। 


सोखुम्मसुत्तवण्णना निट्टिता। 
७-१०. पठमअगतिसुत्तादिवण्णना 


१७-२०. सत्तमे छन्दागतिन्ति एत्थ सन्धिवसेन सरलोपोति दस्सेन्तो आह “छन्देन अगति न्ति । छन्दाति हेतुम्हि 
निस्सक्कवचनन्ति आह “छन्देना”ति, पेमेनाति अत्थो। छन्दसद्दो हेत्थ तण्हापरियायो, अकुसलच्छन्दपरियायो वा। 
सेसेसूति “दोसागति गच्छती"तिआदीसु। 


एत्थ च यो “अयं मे मित्तोति वा, सन्दिद्ठोति वा, जातकोति वा, लञ्चं वा पन मे देती”ति छन्दवसेन अस्सामिकं 
सामिकं करोति, अयं छन्देन अकत्तब्बं करोति नाम। यो “अयं मे वेरी ति चिरकालानुबद्भवेरवसेन वा, 
तङ्कणुप्पन्नकोधवसेन वा सामिकं अस्सामिकं करोति, अयं दोसेन अकत्तब्बं करोति नाम । यो पन मन्दत्ता मोमूहत्ता यं वा तं 
वा अयूत्तं अकारणं वत्वा अस्सामिकं सामिकं करोति, अयं मोहेन अकत्तब्बं करोति नाम। यो पन “अयं राजवल्लभोति 
वा विसमे चोरादिके विसमानि वा कायदुच्चरितादीनि समादाय वत्तनेन विसमनिस्सितो वा, अनत्थम्पि मे करेय्या”ति भीतो 
अस्सामिकं सामिकं करोति, अयं भयेन अकत्तब्बं करोति नाम । 


यो पन किञ्चि भाजेन्तो “अयं मे सन्दिड्टो वा सम्भत्तो वाति पेमवसेन अतिरेकं देति, “अयं मे वेरी "ति दोसवसेन 
ऊनकं देति, यो मुय्हन्तो दिन्नादिन्नं अजानमानो कस्सचि ऊनं, कस्सचि अधिकं देति, “अयं इमस्मिं अदीयमाने मय्हं 
अनत्थम्पि करेय्या"ति सीतो कस्सचि अतिरेकं देति, सो चतुब्बिधोपि यथानुक्कमेन छन्दागतिआदीनि गच्छन्तो अकत्तब्बं 

करोति नाम। 


निहीयति तस्स यसोति तस्स अगतिगामिनो कित्तियसोपि परिवारयसोपि निहीयति परिहायति। यस्सति तेन 
कित्तीयतीति हि यसो, कित्ति थुतिघोसो । यस्सति तेन पुरेचरानुचरभावेन परिवारयतीति यसो, परिवारो । 
अद्ुमनवमदसमानि उत्तानत्थानेव। 


चरवग्गो दुतियो। 


३. उरुवेलवग्गो 
९. पठमउरुवेलसुत्तवण्णना 


२९. ततियस्स पठमे महावेला विय महावेला, विपुलवालिकपुञ्जताय महन्तो वेलातटो वियाति अत्थो। तेनाह 
“महावालिकरासीति अत्थो”ति। उरु, मरु, सिकता, वालुका, वण्णु, वालिकाति इमे सद्दा समानत्था, ब्यञ्जनमेव नानं । 
तेनाह “उरूति वालिका वुच्चती”ति। 


नज्जाति नदति सद्दायतीति नदी, तस्सा नज्जा, नदिया निन्नगायाति अत्थो। नेरञ्जरायाति “नेलञ्जलाया”ति वत्तब्बे 
ल-कारस्स र-कारं कत्वा “नेरञ्जराया'ति वुत्तं, कहमसेवालपणकादिदोसरहितसलिलायाति अत्थो। केचि “नीलं- 
जलायाति वत्तब्बे नेरञ्जराया”ति वदन्ति। नाममेव वा एतं तस्सा नदियाति वेदितब्बं। तस्सा नदिया तीरे यत्थ भगवा 
विहासि, तं दस्सेतुं “अजपालनिग्रोधे' ति वुत्तं । कस्मा पनायं अजपालनिग्रोधो नाम जातोति आह “तस्सा”तिआदि। 
केचि पन “यस्मा तत्थ वेदे सज्झायितुं असमत्था महल्लकब्राह्मणा पाकारपरिक्खेपयृत्तानि निवेसनानि कत्वा सब्बे वसिंसु, 
तस्मास्स अजपालनिग्रोधोति नामं जात न्ति वदन्ति। तत्रायं बचनत्थो - न जपन्तीति अजपा, मन्तानं अनज्झायकाति 
अत्थो। अजपालन्ति आदियन्ति निवासं एत्थाति अजपालोति | अपरे पन वदन्ति “यस्मा मज्झन्हिकसमये अन्तोपविद्टे 
अजे अत्तनो छायाय पालेति रक्खति, तस्मा 'अजपालो'तिस्स नामं रुळह''न्ति। सब्बत्थापि नाममेतं तस्स रुक्खस्स। 


पठमाभिसम्बुद्धोति पठमं अभिसम्बुद्धो, अनुनासिकलोपेनायं निद्देसो। तेनेवाह “सम्बुद्धो हुत्वा पठममेवा ति । 
पठमन्ति च भावनपुंसकनिद्देसो, तस्मा अभिसम्बुद्धो हुत्वा पठमं अजपालनिग्रोधे विहरामीति एवमेत्थ सम्बन्धो वेदितब्बो । 


हत्थिवानरतित्तिरा। 


ये वुद्धमपचायन्तीति जातिवुद्धो, वयोवुद्धो, गुणवुद्धोति तयो बुद्धा तेसु जातिसम्पन्नो जातिवुद्धो नाम, वये ठितो 
वयोवुद्धो नाम, गुणसम्पन्नो गुणवुद्धो नाम | तेसु गुणसम्पन्नो वयोवुद्धो इमस्मिं ठाने वुद्धोति अधिप्पेतो। अपचायन्तीति 
जेड्टापचायिकाकम्मेन पूजेन्ति । धम्मस्स कोविदाति जेट्ठापचायनधम्मस्स कोविदा कुसला। दिट्रेव धम्मेति इमस्मियेव 
अत्तभावे। पासंसाति पसंसारहा। सम्पराये च सुग्गतीति सम्परेतब्बे इमं लोकं हित्वा गन्तब्बे परलोकेपि तेसं सुगतियेव। 
अयं पनेत्थ पिण्डत्थो - खत्तिया वा होन्तु ब्राह्मणा वा वेस्सा वा सुद्दा वा गहट्ठा वा पब्बजिता वा तिरच्छानगता वा, ये केचि 
सत्ता जेट्ठापचितिकम्मेन सीलादिगुणसम्पन्नानं वयोवुद्भानं अपचितिं करोन्ति, ते इमस्मिञ्च अत्तभावे जेट्ठापचितिकारकाति 
पसंसं वण्णनं थोमनं लभन्ति, कायस्स च भेदा सग्गे निब्बत्तन्तीति। 

अञ्ञस्मिन्ति परस्मि। अत्ता न होतीति अञ्ञो, परो। सो पनेत्थ न यो कोचि अधिप्पेतो, अथ खो गरुट्ठानियो। तेनाह 
“कञ्चि गरुट्राने अट्टुपेत्वा”ति। पतिस्सति गरुनो आणं सम्पटिच्छतीति पतिस्सो, न पतिस्सो अप्पतिस्सो, 
पतिस्सयरहितो, गरुपस्सयरहितोति अत्थो। 


सदेवकेति अवयवेन विग्गहो समुदायो समासत्थो। सदेवकग्गहणेन पञ्चकामावचरदेवग्गहणं पारिसेसञायेन इतरेसं 
पदन्तरेहि सङ्गहितत्ता। समारकग्गहणेन छट्टकामावचरदेवग्गहणं पच्चासत्तिञायेन। तत्थ हि मारो जातो तन्निवासी च 
होति। सब्रह्मकवचनेन ब्रह्मकायिकादिब्रह्मगगहणं पच्चासत्तिजायेनेव। सस्समणब्राह्मणिया पजायाति सासनस्स 
पच्चत्थिकसमणब्राह्मणग्गहणं । निदस्सनमत्तञ्चेतं अपच्चत्थिकानं असमिताबाहितपापानञ्च समणब्राह्मणानं तेनेव 
बचनेन गहितत्ता। कामं ““सदेवके”तिआदिविसेसनानं वसेन सत्तविसयो लोकसद्दोति विञ्जायति तुल्ययोगविसयत्ता तेसं, 
“सलोमको सपक्खको"तिआदीसु पन अतुल्ययोगे अयं समासो लब्भतीति ब्यभिचारदस्सनतो पजागहणन्ति पजावचनेन 
सत्तलोकग्गहणं । 


देवभावसामञ्जेन मारब्रह्मेसु गहितेसुपि इतरेहि तेसं लब्भमानविसेसदस्सनत्थं विसुं गहणन्ति दस्सेन्तो “मारो 
नामा”तिआदिमाह । मारो ब्रह्मानम्पि विचक्खुकम्माय पहोतीति आह ““सब्ब्रेस'न्ति। उपरीति उपरिभागे । ब्रह्माति 
दससहस्सिब्रह्मानं सन्धायाह । तथा चाह “दसहि अङ्कुलीही”तिआदि। इध दीघनिकायादयो विय बाहिरकानम्पि 
गन्थनिकायो लब्मतीति आह “एकनिकायादिवसेना”ति। वत्थुविज्जादीति आदि-सद्देन विज्जा्टानानि सङ्गय्हन्ति । 
यथासकं कम्मकिलेसेहि पजातत्ता निब्बत्तत्ता पजा, सत्तनिकायो, तस्सा पजाय। सदेवमनुस्सायाति वा इमिना 
सम्मृतिदेवग्गहणं तदवसिट्टुमनुस्सलोकग्गहणञ्च दडुब्बं । 


एवं भागसो लोकं गहेत्वा योजनं दस्सेत्वा इदानि अभागसो लोकं गहेत्वा योजनं दस्सेतुं “अपिचेत्थाˆतिआदि वृत्तं । 
लोकवसेन वृत्तानि “लोकोयन्ति एत्थ कम्मं कम्मफलानी' ति कत्वा। पजावसेन “हेतुपच्चयेहि पजाता”ति कत्वा। 
सीलसम्पन्नतरन्ति एत्थ परिपुण्णसम्पन्नता अधिप्पेता “सम्पन्नं सालिकेदार ˆ न्तिआदीसु (जा० १.१४.१) विय। तेनाह 
“अधिकतरन्ति अत्थो ति । परिपुण्णञ्हि अधिकतरन्ति वत्तुं अरहति। कारणन्ति युत्ति। अत्थन्ति अविपरीतत्थं । बड्टिन्ति 
अतिवड्टिनिमित्तं । 


इमिना वचनेनाति इमस्मिं सुत्ते अनन्तरं वुत्तवचनेन। न केवलं इमिनाव, सृत्तन्तरम्पि आनेत्वा पटिबाहितब्बोति 
दस्सेन्तो “न मे आचरियो अत्थी”तिआदिमाह। तत्थ न मे आचरियो अत्थीति लोकुत्तरधम्मे मय आचरियो नाम 
नत्थि। किञ्चापि लोकियधम्मानम्पि यादिसो लोकनाथस्स अधिगमो, न तादिसो अधिगमो परूपदेसो अत्थि। लोकुत्तरधम्मे 
पनस्स लेसोपि नत्थि। नत्थि मे पटिपुग्गलोति मय्हं सीलादीहि गुणेहि पटिनिधिभूतो पुग्गलो नाम नत्थि। सरन्ति करणे 
एतं पच्चत्तवचनन्ति आह “सरन्तेना ति, सरन्ति वा सरणहेतु चाति अत्थो। 


यतोति भृम्मत्थे तोसद्दोति आह “यस्मि काले ति। रत्तियो जानन्तीति रत्तञ्ञू, अत्तनो पब्बजितदिवसतो पट्टाय बहू 
रत्तियो जानन्ति, चिरपब्बजिताति वुत्तं होति । रत्तञ्जूनं महन्तभावो रत्तञ्ञुमहन्तं । भावप्पधानो एस निद्देसो । 
“रत्तञ्जुमहत्त"न्ति वा पाठो। एस नयो सेसेसुपि। थेरनवमञ्झिमानं वसेन विपुलभावो वेपुल्लमहन्तं । 
सिक्खत्तयसङ्गहितस्स सासनब्रह्मचरियस्स झानाभिञ्ञादिवसेन विपुलभावो ब्रह्मचरियमहन्तं | विसिट्ठस्स पच्चयलाभस्स 
विपुलभावो लाभग्गमहन्तं। चतुब्बिधेन महन्तेनाति चतुब्बिधेन महन्तभावेन। महापजापतिया दुस्सयुगदानकालेति 
भगवतो सङ्घे गारवस्स पाकटकालदस्सनमत्तं। न हि भगवा ततो पुब्बे सङ्घे गारवरहितो विहासि। 

पठमउरुवेलसुत्तवण्णना निड्टिता। 


२.दुतियउरुवेलसुत्तवण्णना 


२२. दृतिये हुहुङ्कजातिकेनाति सो किर दिट्टुमङ्गलिको मानवसेन कोधवसेन च “हुहु”न्ति करोन्तो विचरति, तस्मा 
हुहुङ्कजातिकोति वुच्चति । “हृहक्कजातिको"तिपि पठन्ति, तेन सद्भि आगताति अत्थो। जराजिण्णाति जराय 
खण्डदन्तपलितकेसादिभावं आपादिता। वयोवुद्धाति अङ्गपच्चङ्गानं वुद्धिमरियादप्पत्ता । जातिमहल्लकाति उपपत्तिया 
महल्लकभावेन समन्नागता। महत्तं लन्ति गण्हन्तीति महल्लका, जातिया महल्लका, न विभवादिनाति जातिमहल्लका । 
वयोअनुष्पत्ताति पच्छिमवयं सम्पत्ता, पच्छिमवयो नाम वस्ससतस्स पच्छिमो ततियो भागो। जिण्णाति वा पोराणा, 
चिरकालप्पवत्तकुलन्वयाति वुत्तं होति । बुद्धाति सीलाचारादिगुणवुद्धियृत्ता। महल्लकाति विभवमहन्तताय समन्नागता। 
महद्धनाति महाभोगा । अद्धगताति मग्गप्पटिपन्ना ब्राह्मणानं वतचरियादिमरियादं अवीतिक्कम्म चरमाना। 
वयोअनुष्पत्ताति जातिवुद्भभावं अन्तिमवयं अनुप्पत्ता । सुतं नेतन्ति एत्थ सुतं नो एतन्ति पदच्छेदो। नोति च करणत्थे 
सामिवचनं । तेनाह “अम्हेहि सुत न्ति। 


अकालेति अयृत्तकाले। असभावं वदतीति यं नत्थि, तं बदति। अनत्थं वदतीति अकारणनिस्सितं वदति। 
अकारणनिस्सितन्ति च निप्फलन्ति अत्थो। फलञ्हि कारणनिस्सितं । अकारणनिस्सितता च तदविनाभावतो अकारणे 
निस्सितं, निष्फलं सम्फन्ति वृत्तं होति। अविनयं वदतीति न संवरविनयप्पटिसंयुत्तं बदति, अत्तनो सुणन्तस्स च न 
संवरविनयावहं वदतीति वुत्तं होति। न हदये निधेतब्बयुत्तकन्ति अहितसंहितत्ता चित्तं अनुप्पवेसेत्वा निधेतुं अयुत्तं । 
कथेतुं अयुत्तकालेनाति धम्मं कथेन्तेन यो अत्थो यस्मिं काले वत्तब्बो, ततो पुब्बे पच्छा च तस्स अकालो, तस्मिं 
अयुत्तकाले वत्ता। अपदेसरहितन्ति सृत्तापदेसरहितं। सापदेसं सकारणं कत्वा न कथेतीति “भगवता असुके सुत्ते एवं 
वुत्त न्ति एवं सापदेसं कारणसहितं कत्वा न कथेति । 


परियन्तरहितन्ति परिच्छेदरहितं, सुत्तं वा जातकं वा निक्खिपित्वा तस्स अनुयोगं उपमं वा वत्थुं वा आहरित्वा यं सुत्तं 
जातकं वा निक्खिपितं, तस्स सरीरभूतं कथं अनामसित्वा बाहिरकथंयेव कथेति, निक्खित्तं निक्खित्तमत्तमेव होति, “सुत्तं नु 
खो कथेति जातकं नु खो, नास्स अन्तं वा कोटिं वा पस्सामा”'ति वत्तब्बतं आपज्जति। यथा वटरुक्खसाखानं गतगतड्टाने 
पारोहा ओतरन्ति, ओतिण्णो-तिण्णड्टाने विरुळिह आपज्जित्वा पुन वड्डन्तियेव, एवं अड्डयोजनम्पि योजनम्पि गच्छतियेव। 
गच्छन्ते गच्छन्ते पन मूलरुक्खो विनस्सति, अनुजातपारोहमूलानियेव तिइन्ति, एवं अयम्पि निग्रोधधम्मकथिको नाम 
होति। निक्खित्तं निक्खित्तमेव कत्वा पस्सेनेव परिहरन्तो गच्छति। यो पन बहुम्पि भणन्तो “एतदत्थमिदं वुत्त''न्ति 
निक्खित्तसृत्ततो अञ्ञम्पि अनुयोगूपमावत्थुवसेन तदुपयोगीनं आहरित्वा आहरित्वा जानापेतुं सक्कोति, तथारूपस्स 
धम्मकथिकस्स बहुम्पि कथेतुं वट्टति। न लोकियलोकृत्तरअत्थनिस्सितन्ति अत्तनो परेसञ्च न लोकियलोकुत्तरहितावहं । 


पकट्ठानं उक्कट्टानं सीलादिअत्थानं बोधनतो सभावनिरुत्तिवसेन च बुद्धादीहि भासितत्ता पकट्ठानं वचनप्पबन्धानं 
आळीति पाळि, परियत्तिधम्मो। पुरिमस्स अत्थस्स पच्छिमेन अत्थेन अनुसन्धानं अनुसन्धि, अत्थमुखेन पन 
पाळिप्पदेसानम्पि अनुसन्धि होतियेव। स्वायं अनुसन्धि पुच्छानुसन्धिअज्झासयानुसन्धियथानुसन्धिआदिवसेन चतुब्बिधो, 
तंतंदेसनानं पन पुब्बापरपाळिवसेन अनुसन्धिवसेन पुब्बापरवसेनाति पच्चेकं योजेतब्बं । उग्गहितन्ति ब्यञ्जनसो अत्थसो 
च उद्धं उद्धं गहितं, परियापुणनवसेन चेव परिपुच्छावसेन च हदयेन गहितन्ति अत्थो। वट्टदुक्खनिस्सरणत्थिकेहि सोतब्बतो 
सृतं, परियत्तिधम्मो। तं धारेतीति सुतधरो। यो हि सुतधरो, सुतं तस्मिं पतिट्टितं होति सुप्पतिड्टितं अरोगिकं, तस्मा वुत्तं 

““सुतस्स आधारभूतो ति । तेनाह “यस्स ही”तिआदि। एकं पदं एकक्खरम्पि अविनडुं हत्वा सन्निचीयतीति 
सन्निचयो, सुतं सन्निचयो एतस्मिन्ति सुतसन्निचयो। अज्झोसायाति अनुप्पविसित्वा । तिट्ठतीति न सम्मुस्सति। 


पगुणाति वाचुग्गता। निच्चलिकन्ति अविपरिवत्तं । संसन्दित्वाति अञ्जेहि संसन्दित्वा । समनुग्गाहित्वाति 
परिपुच्छावसेन अत्थं ओगाहित्वा । पबन्धस्स विच्छेदाभावतो गङ्गासोतसदिसं। “भवङ्गसोतसदिस''न्ति वा पाठो, 
अकित्तिमं सुखप्पवत्तीति अत्थो। सृत्तेकदेसस्स सुत्तमत्तस्स च वचसा परिचयो इध नाधिप्पेतो, वग्गादिवसेन पन 
अधिप्पेतोति आह “सुत्तदसक...पे०... सज्झायिता”ति, “दससुत्तानि गतानि, दसवग्गानि गतानी”तिआदिना 
सल्लक्खेत्वा वाचाय सज्झायिताति अत्थो। मनसा अनु अनु पेक्खिता भागसो निज्झायिता चिन्तिता मनसानुपेक्खिता। 
रूपगतं विय पञ्ञायतीति रूपगतं विय चक्खुस्स विभूतं हुत्वा पञ्जायति। सुष्पटिविद्धाति निज्जटं निग्गुम्बं कत्वा सुहु 
याथावतो पटिविद्धा। 


अधिकं चेतोति अभिचेतो, उपचारज्झानचित्तं । तस्स पन अधिकता पाकतिककामावचरचित्तेहि सुन्दरताय, सा 
पटिपक्खतो सुद्धियाति आह “अभिक्कन्तं विसुद्धं चित्त न्ति । अधिचित्तन्ति समाधिमाह । सोपि उपचारसमाधि दटुब्बो। 
विवेकजं पीतिसुखं, समाधिजं पीतिसुखं, अपीतिजं कायसुखं, सतिपारिसुद्भिजं जाणसुखन्ति चतुब्बिधम्पि झानसुखं 
पटिपक्खतो निक्खन्ततं उपादाय नेक्खम्मसुखन्ति बुच्चतीति आह “नेक्खम्मसुखं विन्दतीति । इच्छितिच्छितक्खणे 
समापज्जितुं समत्थोति इमिना तेसु झानेसु समापज्जनवसीभावमाह । निकामलाभीति पन वचनतो 
आवज्जनाधिट्टानपच्चवेक्खणवसियोपि वुत्ता एवाति वेदितब्बा । सुखेनेव पच्चनीकधम्मे विक्खम्भेत्वाति एतेन तेसं 
झानानं सुखप्पटिपदतं खिप्पाभिञ्ञजतञ्च दस्सेति। 


विपृलानन्ति वेपुल्लं पापितानं झानानं । विपुलता नाम सुभावितभावेन चिरतरप्पवत्तिया, सा च परिच्छेदानुरूपाव 
इच्छितब्बाति ““विपुलान''न्ति वत्वा “यथापरिच्छेदेन वुट्टातुं समत्थोति वुत्तं होती ति आह । परिच्छेदकालञ्हि 
अप्पत्वाव वुडुहन्तो अकसिरलाभी न होति यावदिच्छितं पवत्तेतुं असमत्थत्ता । इदानि यथावृत्ते समापज्जनादिवसीभावे 
ब्यतिरेकवसेन विभावेतुं “एकच्चो ही तिआदि वुत्तं। तत्थ लाभीयेव होतीति इदं पटिलद्भमत्तस्स झानस्स वसेन वुत्तं । 
तथाति इच्छितिच्छितक्खणे । पारिपन्थिकेति वसीभावस्स पच्चनीकधम्मे। झानाधिगमस्स पन पच्चनीकधम्मा पगेव 
विक्खम्भिता, अञ्जथा झानाधिगमो एव न सिया। किच्छेन विक्खम्भेतीति किच्छेन विसोधेति । 
कामादीनवपच्चवेक्खणादीहि कामच्छन्दादीनं विय अञ्जेसम्पि समाधिपारिपन्थिकानं दूरसमुस्सारणं इध विक्खम्भनं 
विसोधनञ्चाति वेदितब्बं । नाळिकयन्तन्ति कालमाननाळिकयन्तमाह । 


अइपितसङ्कप्पोति न सम्मापणिहितसङ्कप्पो । अभिज्ञापारगूति सब्बेसं लोकियलोकुत्तरधम्मानं अभिञ्ञाय पारं 
गतो, सब्बधम्मे अभिविसिट्ठाय अग्गमग्गपञ्जाय जानित्वा ठितोति अत्थो। परिञ्ञापारगूति पञ्चन्नं खन्धानं परिञ्जाय 
पारं गतो, पञ्चक्खन्धे परिजानित्वा ठितोति अत्थो। भावनापारगूति चतुन्नं मग्गानं भावनाय पारं गतो, चत्तारो मग्गे 
भावेत्वा ठितोति अत्थो । पहानपारगूति सब्बकिलेसानं पहानेन पारं गतो, सब्बकिलेसे पजहित्वा ठितोति अत्थो। 
सच्छिकिरियापारगूति निरोधसच्छिकिरियाय पारं गतो, निरोधं सच्छिकत्वा ठितोति अत्थो । समापत्तिपारगूति 
सब्बसमापत्तीनं समापज्जनेन पारं गतो, सब्बा समापत्तियो समापज्जित्वा ठितोति अत्थो । ब्रह्मचरियस्स केवलीति यं 
ब्रह्मचरियस्स केवलं सकलभावो, तेन समन्नागतो, सकलचतुमग्गब्रह्मचरियबासोति अत्थो। तेनाह 
“सकलब्रह्मचरियो ति, परिपुण्णमग्गब्रह्मचरियोति अत्थो। सेसं सुविञ्जेय्यमेव। 

दुतियउरुवेलसुत्तवण्णना निड्टिता। 
३. लोकसुत्तवण्णना 


२३. ततिये लोकोति लुज्जनपलुज्जनट्रेन लोको। अत्थतो पुरिमस्मिं अरियसच्चद्वयं, इध पन दुक्खं अरियसच्चं 
वेदितब्बं । तेनाह “लोकोति दुक्खसच्च'न्ति। विसंयुत्तोति विसंसट्टी न पटिबद्धो, सब्बेसं संयोजनानं सम्मदेव 
समुच्छिन्नत्ता ततो विप्पमुत्तोति अत्थो। लोकसमुदयोति सुत्तन्तनयेन तण्हा, अभिधम्मनयेन पन अभिसङ्घारेहि सद्भि 
दियडूकिलेससहस्सं । लोकनिरोधोति निब्बानं । सच्छिकतोति अत्तपच्चकखो कतो । लोकनिरोधगामिनी पटिपदाति 
सीलादिक्खन्धत्तयसङ्गहो अरियो अडुङ्गिको मग्गो। सो हि लोकनिरोधं निब्बानं गच्छति अधिगच्छति, तदत्थं अरियेहि 
पटिपज्जीयति चाति लोकनिरोधगामिनी पटिपदाति वुच्चति । 


एत्तावता तथानि अभिसम्बुद्धो याथावतो गतोति तथागतोति अयमत्थो दस्सितो होति। चत्तारि हि अरियसच्चानि 
तथानि नाम | यथाह - 


“चत्तारिमानि, भिक्खवे, तथानि अवितथानि अनञ्ञथानि। कतमानि चत्तारि? इदं दुक्खन्ति, भिक्खवे, 
तथमेतं अवितथमेतं अनञ्ञथमेत''न्ति (सं० नि० ५.१०९०; पटि० म० २.८) वित्थारो । 


अपिच तथाय गतोति तथागतो, गतोति च अवगतो अतीतो पत्तो पटिपन्नोति अत्थो। इदं वुत्तं होति -- यस्मा भगवा 
सकललोकं तीरणपरिञ्ञाय तथाय अविपरीताय गतो अवगतो, तस्मा लोको तथागतेन अभिसम्बुद्रोति तथागतो। 
लोकसमुदयं पहानपरिञ्ञाय तथाय गतो अतीतोति तथागतो। लोकनिरोधं सच्छिकिरियाय तथाय गतो पत्तोति तथागतो । 
लोकनिरोधगामिनि पटिपदं तथं अविपरीतं गतो पटिपन्नोति तथागतोति | एवं इमिस्सा पाळिया तथागतभावदीपनवसेन 
अत्थो वेदितब्बो। 


इति भगवा चतुसच्चाभिसम्बोधवसेन अत्तनो तथागतभावं पकासेत्वा इदानि तत्थ दिट्ठादिअभिसम्बोधवसेनपि तं 
दस्सेतुं “यं, भिक्खवे'तिआदिमाह। अट्टकथायं पन “चतूहि सच्चेहि अत्तनो बुद्धभावं कथेत्वा''ति वुत्तं, तं 
तथागतसहदबुद्धसद्दानं अत्थतो निन्नानाकरणतं दस्सेतुं वृत्तं। तथा चेव हि पाळि पवत्ताति । दिइुन्ति रूपायतनं दडुब्बतो। 
तेन यं दिं यं दिस्सति, यं दकखति, यं समवाये पस्सेय्य, तं सब्बं दिटुन्तेव गहितं कालविसेसस्स अनामट्टभावतो यथा 
“दुद्ध''न्ति दस्सेति । सुतन्तिआदीसुपि एसेव नयो। सुतन्ति सद्दायतन सोतब्बतो। मुतन्ति सनिस्सये इन्द्रिये निस्सयं 
मुञ्चित्वा पापुणित्वा गहेतब्बं । तेनाह “पत्वा गहेतब्बतो ति । विञ्ञातन्ति विजानितन्बं। तं पन दिट्ठादिविनिमुत्तं 
विञ्जेय्यन्ति आह “सुखदुक्खादि धम्मारम्मण'न्ति। पत्तन्ति यथा तथा पत्वा हत्थगतं, अधिगतन्ति अत्थो। तेनाह 
“परियेसित्वा वा अपरियेसित्वा वा. ति । परियेसितन्ति पत्तिया अत्थं परियिट्ठं तं पन पत्तं वा सिया अणत्तं वा, 
उभयथापि परियेसितमेवाति आह “पत्तं वा अप्पत्त वा ति । द्रयेनपि द्विप्पकारम्मि पत्तं द्विप्पकारम्पि परियेसितं तेन तेन 
पकारेन तथागतेन अभिसम्बुद्भन्ति दस्सेति। चित्तेन अनुसञ्चरितन्ति ते पन अपापेत्वा चित्तेनेव अनु अनु सञ्चरितं, 
विपरितक्कितन्ति अत्थो। 


पीतकन्तिआदीति आदिसद्देन लोहितओदातादिसब्बं रूपारम्मणभागं सङ्गण्हाति। सुमनोति रागवसेन लोभवसेन 
सद्भादिवसेन वा सुमनो। दुम्मनोति ब्यापादवितक्कवसेन वा विहिंसावितक्कवसेन वा दुम्मनो। मज्झत्तोति अञ्जाणवसेन, 

जाणवसेन वा मज्झत्तो। एस नयो सब्बत्थ। तत्थ आदिसद्देन सङ्घसद्दो, पणवसद्दो, पत्तगन्धो, पुप्फगन्धो, पुप्फरसो, 
फलरसो, उपादिन्नं, अनुपादिन्नं, मज्झत्तवेदना कुसलकम्मं अकुसलकम्मन्ति एवमादीनं सङ्गहो दडुब्बो। अप्पत्तन्ति 
जाणेन असम्पत्तं, अविदितन्ति अत्थो। तेनाह “आणेन असच्छिकत''न्ति। लोकेन गतन्ति लोकेन ञातं। तथेव 
गतत्ताति तथेव जातत्ता अभिसम्बुद्भत्ता, गतसद्देन एकत्तं बुद्धिअत्थन्ति अत्थो। गतिअत्थो हि धातवो बुद्धिअत्था भवन्तीति 
अक्खरचिन्तका। 


यञ्च, भिक्खवे, रतिं तथागतो अनुत्तरं सम्मासम्बोधि अभिसम्बुज्झतीति यस्सञ्च विसाखपुण्णमाय रत्तियं 
तथाआगतत्तादिअत्थेन तथागतो भगवा बोधिमण्डे अपराजितपल्लङड्के निसिन्नो तिण्णं मारानं मत्थकं महित्वा 
उत्तरितराभावतो अनुत्तरं सम्मासम्बोधि आसवक्खयञाणेन सद्धि सब्बञ्जुतञ्जाणं अधिगच्छति । यञ्च रत्ति 
अनुपादिसेसाय निब्बानधातुया परिनिब्बायतीति यस्सञ्च विसाखपुण्णमाय रत्तियंयेव कुसिनारायं उपवत्तने मल्लानं 
सालवने यमकसालानमन्तरे अनुपादिसेसाय निब्बानधातुया परिनिब्बायति। यं एतस्मिं अन्तरेति इमासं द्विन्नं 
सउपादिसेसअनुपादिसेसनिब्बानधातूनं मज्झे पञ्चचत्तालीसवस्सपरिमाणकाले पठमबोधियम्पि मञ्झिमबोधियम्पि 
पच्छिमबोधियम्पि यं सृत्तगेय्यादिप्पभेदं धम्मं भासति निदस्सनवसेन, लपति उद्दिसनवसेन, निद्विसति परिनिद्दिसनवसेन । 
सब्ब तं तथेव होतीति तं एत्थन्तरे देसितं सब्बं सुत्तगेय्यादिनवङ्गं बुद्धवचनं अत्थतो ब्यञ्जनतो च अनूनं अनधिकं 
सब्बाकारपरिपुण्णं रागमदनिम्मदनं दोसमदनिम्मदनं मोहमदनिम्मदनं, नत्थि तत्थ वालग्गमत्तम्पि अवक्खलितं, 
एकमुद्दिकाय लञ्छितं विय एकाय नाळिया मितं विय एकतुलाय तुलितं विय च तं तथेव होति यस्सत्थाय भासितं, 
एकन्तेनेव तस्स साधनतो, नो अञ्ञथा, तस्मा तथं अवितथं अनञ्जथं । एतेन तथावादिताय तथागतोति दस्सेति । 
गदअत्थो अयं गतसद्दो द-कारस्स त-कारं कत्वा, तस्मा तथं गदतीति तथागतोति अत्थो। अथ वा आगदनं आगदो, 
वचनन्ति अत्थो। ततो अविपरीतो आगदो अस्साति द-कारस्स त-कारं कत्वा तथागतोति एवमेत्थ पदसिद्धि वेदितब्बा । 


यथावादीति ये धम्मे भगवा “इमे धम्मा अकुसला सावज्जा विञ्जुगरहिता समत्ता समादिन्ना अहिताय दुक्खाय 
संवत्तन्ती”ति परेसं धम्मं देसेन्तो बदति, ते धम्मे एकन्तेनेव सयं पहासि। ये पन धम्मे भगवा - “इमे धम्मा कुसला 
अनवज्जा विञ्जुप्पसत्था समत्ता समादिन्ना हिताय सुखाय संवत्तन्ती'ति बदति, ते धम्मे एकन्तेनेव सयं उपसम्पज्ज 
विहरति, तस्मा यथावादी भगवा तथाकारीति वेदितब्बो। तथा सम्मदेव सीलादिपरिपूरणवसेन सम्मापटिपदायं यथाकारी 
भगवा, तथेव धम्मदेसनाय परेसं तत्थ पतिट्ठापनवसेन तथावादी। भगवतो हि वाचाय कायो अनुलोमेति, कायस्सपि वाचा, 
तस्मा यथावादी तथाकारी, यथाकारी तथावादी च होति। एवंभूतस्स च यथा वाचा, कायोपि तथा गतो पवत्तो। यथा च 
कायो, वाचापि तथा गता पवत्ताति अत्थो। 


अभिभू अनभिभूतोति उपरि भवगगं, हेड्डा अवीचिनिरयं परियन्तं कत्वा तिरियं अपरिमाणासु लोकधातूसु भगवा 
सब्बसत्ते अभिभवति सीलेनपि समाधिनापि पञ्जायपि विमुत्तियापि, न तस्स तुला वा पमाणं वा अत्थि। असमो असमसमो 
अप्पटिमो अप्पटिभागो अप्पटिपुग्गलो अतुलो अप्पमेय्यो अनुत्तरो धम्मराजा देवदेवो सक्कानं अतिसक्को ब्रह्मानं 
अतिब्रह्मा, ततो एव अयं न केनचि अभिभूतो। दक्खतीति सब्बं पस्सति। विसेसवचनिच्छायपि अभावतो 
अनवसेसविसयो दससह्दो । तेन यं किञ्चि नेय्यं नाम, सब्बं तं हत्थतले आमलकं विय पस्सतीति दीपेति। अविपरीतं 
आसयादिअवबोधेन हितूपसंहारादिना च सत्ते, भावञ्जत्थत्तूपनयवसेन सङ्घारे, सब्बाकारेन सुचिण्णबसिताय समापत्तियो, 
चित्तञ्च वसे वत्तेतीति बसवत्तीति एवमेत्थ अत्थो दटुब्बो। 

विसंयृत्तोति चतूहि योगेहि विसंयृत्तो। तेनाह “चतुन्नं योगानं पहानेन विसंयुत्तो ति । तण्हादिट्रिउपयेहि 
विरहितोति सब्बस्मिम्पि लोके तण्हादिड्िसङ्घातेहि उपयेहि विरहितो। 


अभिभवित्वा ठितोति तब्बिसयकिलेसप्पहानेन अभिभुय्य अतिक्कमित्वा ठितो। चत्तारोपि गन्थे मोचेत्वा ठितोति 
सब्बे अभिज्झाकायगन्थादिके सकसन्तानतो मोचेत्वा ठितो। वेनेय्यसन्ताने वा अत्तनो देसनाविलासेन तेसं पमोचनोति 
सब्बगन्थप्पमोचनो। फुट्टुस्स परमा सन्तीति अस्स अनेन खीणासवेन बुद्धेन परमा सन्ति आणफुसनेन फुड्ठाति एवमेत्थ 
सम्बन्धो वेदितब्बो। तेनाह “फुट्टस्सा तिआदि। निब्बाने कुतोचि भयं नत्थीति कुतोचि भयकारणतो निब्बाने भयं नत्थि 
असङ्कतभावेन सब्बसो खेमत्ता। तेनाह भगवा -- “खेमञ्च वो, भिक्खवे, धम्मं देसेस्सामि खेमगामिनिञ्च 
पटिपद”'न्तिआदि (सं० नि० ४.३७९-४०८) । निब्बानप्पत्तस्स वा कुतोचि भयं नत्थीति निब्बानं अकुतोभयन्ति एवमेत्थ 
अत्थो दडुब्बो, न कुतोचि भयं एत्थ एतस्मिं अधिगतेति अकुतोभयं, निब्बानन्ति एवमेत्थ निब्बचनञ्च ददुब्बं । 


अनीघो निहुक्खो । सब्बकम्मक्खयं पत्तोति सब्बेसं कम्मानं खयं परियोसानं अच्चन्तभावं पत्तो। उपधी सम्मदेव 
खीयन्ति एत्थाति उपधिसङ्कयो, निब्बानन्ति आह “उपधिसङ्कयसङ्घाते निब्बाने ति। चक्कन्ति धम्मचक्कं | पवत्तयीति 
तेपरिवडं द्वादसाकारं पवत्तेसि। महन्तेहि सीलादिगुणेहि समन्नागतत्ता महन्तं। वीतसारदन्ति चतुवेसारज्जयोगेन 
बीतसारदं । सेसं उत्तानमेव। 


लोकसुत्तबण्णना निट्टिता। 
४. काळकारामसुत्तवण्णना 


२४. चतुत्थे बाळहं खो ने पसंससीति ने समणे बाळहं कत्वा पसंससि वण्णयसि । कोदिसं सीलं एतेसन्ति 
किंसीला। को समाचारो एतेसन्ति किंसमाचारा। गुणमग्गसण्ठिताति गुणग्गसण्ठिता। म-कारो पदसन्धिकरो, अग्गगुणे 
पतिड्टिताति वुत्तं होति । सन्तिन्द्रिया सन्तमानसा, “सन्त तेसं गतं ठित" न्तिपि पठन्ति। एककियाति एकका, चतूसु 
इरियापथेसु एकका ह॒त्वा विहरन्तीति अधिप्पायो। तेनेवाह “अदुतिया ति । तादिसा समणा ममातीति एत्थ इति-सद्दो 
आदिअत्थो। तेन - 


“कायकम्मं सुचि नेसं, वाचाकम्मं अनाविलं । 
मनोकम्मं सुविसुद्धं, तादिसा समणा मम॥ 


“विमला सङ्घमृत्ताभा, सुद्धा अन्तरबाहिरा। 
पुण्णा सुद्धेहि धम्मेहि, तादिसा समणा मम॥ 


“लाभेन उन्नतो लोको, अलाभेन च ओनतो। 
लाभालाभेन एकट्ठा, तादिसा समणा मम॥ 


“यसेन उन्नतो लोको, अयसेन च ओनतो। 
यसायसेन एकट्ठा, तादिसा समणा मम॥ 

““पसंसायुन्नतो लोको, निन्दायपि च ओनतो। 
समा निन्दापसंसासु, तादिसा समणा मम॥ 


““सुखेन उन्नतो लोको, दुक्खेनपि च ओनतो। 
अकम्पा सुखदुक्खेसु, तादिसा समणा ममा"ति॥ (ध० प० अट्टु० २.३०३ चूळसुभद्दावत्थु) - 


एवमादि सङ्गण्हाति। 


“दूरे सन्तो”तिआदिगाथाय अयमत्थो। सन्तोति रागादीनं सन्तताय बुद्धादयो सन्तो नाम, इध पन पुब्बबुद्धेसु 
कताधिकारा उस्सन्नकुसलमूला भावितभावना सत्ता सन्तोति अधिप्पेता। पकासन्तीति दूरे ठितापि बुद्धानं जाणपथं 
आगच्छन्ता पाकटा होन्ति । हिमवन्तोबाति यथा तियोजनसहस्सवित्थतो पञ्चयोजनसतुब्बेधो चतुरासीतिया कूटसहस्सेहि 
पटिमण्डितो हिमवन्तपब्बतो दूरे ठितानम्पि अभिमुखे ठितो विय पकासति, एवं पकासन्तीति अत्थो। असन्तेत्थ न 
दिस्सन्तीति लाभगरुका, वित्थिण्णपरलोका, आमिसचकखुका, जीविकत्थाय पब्बजिता, बालपुग्गला असन्तो नाम। ते 
एत्थ बुद्धानं दक्खिणस्स जाणुमण्डलस्स सन्तिके निसिन्नापि न दिस्सन्ति न पञ्ञायन्ति। रत्ति खित्ता यथा सराति रत्ति 
चतुरङ्गसमन्नागते अन्धकारे खित्ता सरा विय तथारूपस्स उपनिस्सयभूतस्स पुब्बहेतुनो अभावेन न पञ्जायन्तीति अत्थो। 


ब्रह्मदेय्यन्ति सेट्डदेय्यं, यथा दिन्नं न पुन गहेतब्बं होति निस्सट्टं परिच्चत्तं, एवं दिन्नन्ति अत्थो। 


दिट् न मञ्ञतीति एत्थ दिइन्ति मंसचकखुनापि दिट्ठं, दिब्बचकखुनापि दिट्ठं, रूपायतनस्सेतं अधिवचनं । यञ्हि 
चक्खुद्रयेन कतदस्सनकिरियासमापनं, यं चक्खुद्वयं पस्सति अपस्सि पस्सिस्सति, समवाये पस्सेय्य, तं सब्बं 
कालविसेसवचनिच्छाय अभावतो “दिटु”न्तेव वृत्तं यथा “दुद्भ"न्ति। तेनेवाह “दिटरं रूपायतन न्ति। एवरूपानि हि 
वचनानीति “'दडुब्बं सोतब्ब”न्तिआदीनि । 


लाभेपि तादी, अलाभेपि तादीति यथा अलाभकाले लाभस्स लद्भकालेपि तथेवाति तादिसो। यसेपीति यसे सतिपि 
महापरिवारकालेपि। सेसमेत्थ उत्तानमेव। 


काळकारामसुत्तवण्णना निट्टिता। 
७. ब्रह्मचरियसुत्तवण्णना 


२५. पञ्चमे नयिदन्ति एत्थ न-इति पटिसेधे निपातो, तस्स “वुस्सती"ति इमिना सम्बन्धो “न वुस्सती ति, य-कारो 
पदसन्धिकरो । इदं-सद्दो “एकमिदाहं, भिकखवे, समयं उक्कड्टायं विहरामि सुभगवने सालराजमूले'तिआदीसु (दी० नि० 
२.९१; म० नि० १.५०१) निपातमत्तं, “इदं खो तं, भिक्खवे, अप्पमत्तकं सीलमत्तक "न्तिआदीसु (दी० नि० १.२७) यथावुत्ते 
आसन्नपच्चक्खे आगतो। 


“इदज्हि तं जेतवनं, इसिसङ्घनिसेवितं । 
आवृत्थं धम्मराजेन, पीतिसञ्जननं ममा"ति॥ (म० नि० ३.३८७-३८८; सं० नि० १.४८, १०१) - 

आवीसु वक्खमाने आसन्नपच्चक्खे। इधापि वक्खमानेयेव आसन्नपच्चकखे दडुब्बो । 
ब्रह्मचरिय-सद्दो - 


“किं ते वतं कि पन ब्रह्मचरियं, 
किस्स सुचिण्णस्स अयं विपाको । 
इद्धो जुती बलवीरियूपपत्ति, 
इदञ्च ते नाग महाविमानं॥ 


“अहज्च भरिया च मनुस्सलोके, 
सद्धा उभो दानपती अहुम्हा। 
ओपानभूतं मे घरं तदासि, 
सन्तप्पिता समणब्राह्मणा च॥ 


“नतं मे बतं तं पन ब्रह्मचरियं, 

तस्स सुचिण्णस्स अयं विपाको । 
इद्धो जुती बलवीरियूपपत्ति, 

इदञ्च मे वीर महाविमान"न्ति॥ - 


इमस्मिं पुण्णकजातके (जा० २.२२.१५९५) दाने आगतो। 


“केन पाणि कामददो, केन पाणि मधुस्सवो। 
केन ते ब्रह्मचरियेन, पुञ्जं पाणिम्हि इज्झती”ति॥ - 


इमस्मिं अङ्कुरपेतवत्थुस्मिं (पे० व° २७५, २७७) वेय्यावच्चे। 


“एवं खो तं, भिक्खवे, तित्तिरियं नाम ब्रह्मचरियं अहोसी”ति इमस्मिं तित्तिरजातके (चूळव० ३११) 
पञ्चसिक्खापदसीले। 


“तं खो पन मे, पञ्चसिख, ब्रह्मचरियं नेव निब्बिदाय न विरागाय...पे०... यावदेव ब्रह्मलोकूपपत्तिया”ति इमस्मिं 
महागोविन्दसुत्ते (दी० नि० २.३२९) ब्रह्मविहारे । 


“परे अब्रह्मचारी भविस्सन्ति, मयमेत्थ ब्रह्मचारी भविस्सामा”ति इमस्मिं सल्लेखसुत्ते (म० नि० १.८३) 
मेथुनविरतियं । 


““मयञ्च भरिया नातिक्कमाम, 
अम्हे च भरिया नातिक्कमन्ति। 
अञ्ञत्र ताहि ब्रह्मचरियं चराम, 

तस्मा हि अम्हं दहरा न मीयरे”ति॥ - 
इमस्मिं महाधम्मपालजातके (जा० १.१०.९७) सदारसन्तोसे । 


“अभिजानामि खो पनाहं, सारिपुत्त, चतुरङ्गसमन्नागतं ब्रह्मचरियं चरिता, तपस्सी सुदं होमी "ति लोमहंससुत्ते (म° 
नि० १.१५५) वीरिये। 


“हीनेन ब्रह्मचरियेन, खत्तिये उपपज्जति। 
मज्झिमेन च देवत्तं, उत्तमेन विसुज्झती 'ति॥ - 


निमिजातके (जा० २.२२.४२९) अत्तदमनवसेन कते अट्ङ्गिके उपोसथे। 


“इदं खो पन मे, पञ्चसिख, ब्रह्मचरियं एकन्तनिब्बिदाय विरागाय...पे०.. अयमेब अरियो अडुङ्गिको मग्गो”ति 
महागोविन्दसुत्तेयेव (दी० नि० २.३२९) अरियमग्गे। 


“तयिदं ब्रह्मचरियं इद्धञ्चेव फोतज्च वित्थारिकं बाहुजञ्जं पुथृभूतं याव देवमनुस्सेहि सुप्पकासित''न्ति 
पासादिकसुत्ते (दी० नि० ३.१७४) सिक्खत्तयसङ्गहिते सकलस्मिं सासने । इधापि अरियमग्गे सासने च वत्तति। 


बुस्सतीति बुसीयति, चरीयतीति अत्थो। जनकुहनत्थन्ति “अहो अय्यो सीलवा वत्तसम्पन्नो अप्पिच्छो सन्तुट्ठो 
महिद्धिको महानुभावो "तिआदिना जनस्स सत्तलोकस्स विम्हापनत्थं। केचि पन “कुहनत्थन्ति पापिच्छस्स इच्छापकतस्स 
सतो सामन्तजप्पनइरियापथनिस्सितपच्चयपटिसेबनसङ्घातेन तिविधेन कुहनवत्थुना कुहकभावेन जनस्स विम्हापनत्थ"न्ति 
वदन्ति। इधापि अयमेवत्थो दस्सितो । तेनेवाह “तीहि कुहनवत्थूहि जनस्स कुहनत्थाया ति, जनस्स विम्हापनत्थायाति 
अत्थो। जनलापनत्थन्ति “एवरूपस्स नाम अय्यस्स दिन्नं महप्फलं भविस्सती"ति पसन्नचित्तेहि “केनत्थो, कि 
आहरीयतू” ति वदापनत्थं । “जनलपनत्थ''न्तिपि पठन्ति, तस्स पापिच्छस्स सतो पच्चयत्थं परिकथोभासादिवसेन 
लपनभावेन उपलापकभावेन जनस्स लपनत्थन्ति अत्थो । तेनेवाह “न जनलपनत्थन्ति न जनस्स उपलापनत्थ''न्ति। 


न इतिवादप्पमोक्खानिसंसत्थन्ति एत्थ “न लाभसक्कारसिलोकानिसंसत्थ'न्तिपि पठन्ति । तत्थ स्वायं 
““आकङ्केय्य चे, भिक्खवे, भिक्खु "लाभी अस्सं चीवरपिण्डपातसेनासनगिलानपच्चयभेसज्जपरिक्खारान न्ति, 
सीलेस्वेवस्स परिपूरकारी”ति (म० नि० १.६५) सीलानिसंसभावेन वुत्तो चतुपच्चयलाभो च। चतुन्नं पच्चयानं 
सक्कच्चदानसङ्घातो आदरबहुमानगरुकरणसङ्घातो च सक्कारो, यो च “सीलसम्पन्नो बहुस्सुतो सुतधरो 
आरद्भवीरियोतिआदिना नयेन उग्गच्छनकथुतिघोससङ्कातो सिलोको ब्रह्मचरियं वसन्तानं दिटटधम्मिको आनिसंसो, 
तदत्थन्ति अत्थो। केचि पन “लाभसक्कारसिलोकानिसंसत्थन्ति पापिच्छस्सेव सतो लाभादिगरुताय 
लाभसक्कारसिलोकसङ्घातस्स आनिसंसस्स उदयस्स निप्फादनत्थ' न्ति एवमत्थं वदन्ति । 


नइति मं जनो जानातूति एवं ब्रह्मचरियवासे सति “सीलवा कल्याणधम्मो”तिआदिना मं लोको जानातु 
सम्भावेतृति अत्तनो सन्तगुणवसेन सम्भावनत्थम्पि न इदं ब्रह्मचरियं वुस्सतीति सम्बन्धो। केचि पन “पापिच्छस्स सतो 
असन्तगुणसम्भावनाधिप्पायेन “इति एवंगुणोति मं लोको जानातू'ति न इदं ब्रह्मचरियं वुस्सती'ति एवमेत्थ अत्थं वदन्ति। 
सब्बत्थापि पनेत्थ पुरिमो पुरिमोयेब अत्थविकण्पो सुन्दरतरो। 

अथ खोति एत्थ अथाति अञ्जत्थे निपातो, खोति अवधारणे । तेन कुहनादितो अञ्ञदत्थंयेव इदं, भिक्खवे, 
ब्रह्मचरियं वुस्सतीति दस्सेति। इदानि तं पयोजनं दस्सेन्तो “संवरत्थं पहानत्थ'न्ति आह । तत्थ पञ्चविधो संवरो - 
पातिमोक्खसंवरो, सतिसंवरो, जाणसंवरो, खन्तिसंवरो, वीरियसंवरोति। “इति इमिना पातिमोक्खसंवरेन उपेतो होति 
समुपेतोतिआदिना (विभ० ५११) नयेन आगतो अयं पातिमोक्खसंवरो, सीलसंवरोतिपि बुच्चति। “रक्खति चकखुन्द्रियं, 
चकखुन्द्रिये संवरं आपज्जती' “ति (म० नि० १.२९५; सं० नि० ४.२३९; अ० नि० ३.१६) आगतो अयं सतिसंवरो। 


“यानि सोतानि लोकस्मिं, सति तेसं निवारणं । 
सोतानं संवरं बूमि, पञ्ञायेते पिधीयरे"ति॥ (सु° नि० १०४१; चूळनि० अजितमाणवपुच्छानिद्देसो ४; नेत्ति० 
४.११, ४५) = 


आगतो अयं ञाणसंवरो। “खमो होति सीतस्स उण्हस्सा”तिआदिना (म० नि० १.२४; अ० नि० ४.११४; ६.५८) नयेन 
आगतो अयं खन्तिसंवरो। 


“उप्पन्नं कामवितक्कं नाधिवासेतीतिआदिना (म० नि० १.२६; अ० नि० ४.११४; ६.५८) नयेन आगतो अयं 
वीरियसंवरो। 


अत्थतो पन पाणातिपातादीनं पजहनवसेन वत्तप्पटिवत्तानं पूरणवसेन च पवत्ता चेतना चेव विरति च। सङ्केपतो सब्बो 
कायवचीसंयमो, वित्थारतो सत्तन्नं आपत्तिक्खन्धानं अवीतिक्कमो सीलसंवरो। सति एव सतिसंवरो, सतिप्पधाना वा 
कुसला खन्धा। जाणमेव जाणसंवरो। अधिवासनवसेन अदोसो, अदोसप्पधाना वा तथापवत्ता कुसला खन्धा 
खन्तिसंवरो, पञ्जाति एके | कामवितक्कादीनं अभिभवनवसेन पवत्तं वीरियमेव बीरियसंवरो । तेसु पठमो 
कायदुच्चरितादीसु दुस्सीलस्स संवरणतो संवरो, दुतियो मुट्टस्सच्चस्स, ततियो अञ्ञाणस्स, चतुत्थो अकखन्तिया, पञ्चमो 
कोसज्जस्स संवरणतो पिदहनतो संवरोति वेदितब्बो । एवमेतस्स संवरस्स अत्थाय संवरत्थं संवरनिप्फादनत्थन्ति अत्थो। 


तीहि पहानेहीति तदङ्गविकखम्भनसमुच्छेदसङ्घातेहि तीहि पहानेहि। पञ्चविधप्पहानम्पि इध वत्तुं वट्टतियेव। 
पञ्चविधञ्हि पहानं तदङ्गविक्खम्भनसमुच्छेदप्पटिप्पस्सद्भिनिस्सरणवसेन। तत्थ यं दीपालोकेनेव तमस्स पटिपक्खभावतो 
अलोभादीहि लोभादिकस्स नामरूपपरिच्छेदादिविपस्सनाजाणेहि तस्स तस्स अनत्थस्स पहानं, सेय्यथिदं - परिच्चागेन 
लोभादिमलस्स, सीलेन पाणातिपातादिदुस्सील्यस्स, सद्भादीहि अस्सद्भियादिकस्स, नामरूपववत्थानेन सक्कायदिट्टिया, 
पच्चयपरिग्गहेन अहेतुविसमहेतुदिड्टीनं, तस्सेब अपरभागेन कङ्कावितरणेन कथंकथीभावस्स, कलापसम्मसनेन 
अहंममाति गाहस्स, मग्गामग्गववत्थानेन अमग्गे मग्गसञ्जाय, उदयदस्सनेन उच्छेददिट्टिया, वयदस्सनेन सस्सतदिट्टिया, 
भयदस्सनेन सभये अभयसञ्ञाय, आदीनवदस्सनेन अस्सादसञ्ञाय, निब्बिदानुपस्सनेन अभिरतिसञ्ञाय, 
मुच्चितुकम्यताजाणेन अमुच्चितुकम्यताय, उपेक्खाजाणेन अनुपेक्खाय, अनुलोमेन धम्मड्टितियं निब्बाने च 
पटिलोमभावस्स, गोत्रभुना सङ्घारनिमित्तग्गाहस्स पहानं, एतं तदङ्गप्पहानं नाम । 


यं पन उपचारप्पनाभेदेन समाधिना पवत्तिभावनिवारणतो घटप्पहारेनेब उदकपिडे सेवालस्स, तेसं तेसं 
नीवरणादिधम्मानं पहानं, एतं विक्खम्भनप्पहानं नाम । यं चतुन्नं अरियमग्गानं भावितत्ता तंतंमग्गवतो अत्तनो सन्ताने 
“दिट्टिगतानं पहानाया'तिआदिना (ध० स° २७७; विभ० ६२८) नयेन वृत्तस्स समुदयपक्खियस्स किलेसगहणस्स 
अच्चन्तं अप्पवत्तिभावेन समुच्छिन्दनं, एतं समुच्छेदप्पहानं नाम | यं पन फलक्खणे पटिप्पस्सद्धत्थं किलेसानं, एतं 

पटिप्पस्सद्धिप्पहानं नाम । यं सब्बसङ्कतनिस्सटत्ता पहीनसब्बसङ्कतं निब्बानं, एतं निस्सरणप्पहानं नाम | तस्स 
पञ्चविधस्सपि तथा तथा रागादिकिलेसानं पटिनिस्सज्जनद्रेन समतिक्कमनद्रेन वा पहानस्स अत्थाय, पहानसाधनत्थन्ति 
एवमेत्थ अत्थो दहुब्बो। 


तत्थ संवरेन किलेसानं चित्तसन्ताने पवेसनिवारणं पहानेन च पवेसनिवारणमेव समुग्घातो चाति वदन्ति। उभयेनपि 
पन यथारहं उभयं सम्पज्जतीति ददुब्बं । सीलादिधम्मा एव हि संवरणतो संवरं, पजहनतो पहानन्ति । 


अनीतिहन्ति ईतियो वुच्चन्ति उपदवा दिट्ठधम्मिका सम्परायिका च। ईतियो हन्तीति ईतिहं, अनु ईतिहन्ति अनीतिहं, 
सासनब्रह्मचरियं मग्गब्रह्मचरियञ्च। अथ वा ईतीहि अनत्थेहि सद्धि हनन्ति गच्छन्ति पवत्तन्तीति ईतिहा, 
तण्हादिउपक्किलेसा । नत्थि एत्थ ईतिहाति अनीतिहं। ईतिहा वा यथावुत्तेनत्थेन तित्थियसमया, तप्पटिपक्खतो इदं 
अनीतिहं। “ अनितिह" न्तिपि पाठो। तस्सत्थो - “इतिहाय”न्ति धम्मेसु अनेकंसग्गाहभावतो विचिकिच्छा इतिहं नाम, 
सम्मासम्बुद्भप्पवेदितत्ता यथानुसिट्ु पटिपज्जन्तानं निक्कङ्कभावसाधनतो च नत्थि एत्थ इतिहन्ति अनितिहं, अपरपत्तियन्ति 
अत्थो। वुत्तञ्हेतं “पच्चत्तं वेदितब्बो विञ्जूही "ति, “अतक्कावचरोति (दी० नि० २.६७; म० नि० १.२८१; २.३३७; सं० 
नि० १.१७२; महाव० ७-८) च । गाथाबन्धसुखत्थं पन “अनीतिह”न्ति दीघं कत्वा पठन्ति। पच्छिमं पनेत्थ अत्थविकण्पं 
दस्सेतुं “इतिहपरिवज्जित''न्तिआदि वृत्तं । 


निब्बानसङ्घातं ओगधं पतिं पारं गच्छतीति निब्बानोगधगामी, विमुत्तिरसत्ता एकन्तेनेव निब्बानसम्पापकोति अत्थो, 
तं निब्बानोगधगामिनं ब्रह्मचरियं । निब्बानोगधोति वा अरियमग्गो वुच्चति तेन विना निब्बानावगाहणस्स असम्भवतो 
तस्स च निब्बानं अनालम्बित्वा अप्पवत्तनतो, तञ्चेतं एकन्तसम्पादनेन गच्छतीति निब्बानोगधगामी। अथ वा 
निब्बानोगधगामिनन्ति निब्बानस्स अन्तोगामिनं । मग्गब्रह्मचरियञ्हि निब्बानं आरम्मणं करित्वा तस्स अन्तो एव 
पवत्ततीति। इममेव च अत्थविकण्पं दस्सेतुं “निब्बानस्स अन्तोगामिन ˆ न्तिआदि वुत्तं । सोति यो सो समतिंस पारमियो 
पूरेत्वा सब्बकिलेसे भञ्जित्वा अनुत्तरं सम्मासम्बोधि अभिसम्बुद्धो, सो भगवा अदेसयि देसेसि। महन्तेहीति महाआतुमेहि 
उळारज्झासयेहि । महन्तं निब्बानं, महन्ते वा सीलकखन्धादिके एसन्ति गवेसन्तीति महेसिनो, बुद्धादयो अरिया। तेहि 
अनुयातो पटिपन्नो । 


यथा बुद्धेन देसितन्ति यथा अभिञ्जेय्यादिभावेन सम्मासम्बुद्रेन मया देसितं, एवं ये एतं मग्गब्रह्मचरियं तदत्थं 
सासनब्रह्मचरियञ्च पटिपज्जन्ति । ते दिट्ुधम्मिकसम्परायिकपरमत्थेहि यथारहं अनुसासन्तस्स सत्थु मय्हं सासनकारिनो 
ओवादप्पटिकरा सकलस्स वट्टदुक्खस्स अन्तं परियन्तं अप्पवत्ति करिस्सन्ति, दुक्खस्स वा अन्तं निब्बानं 
सच्छिकरिस्सन्तीति। 


ब्रह्मचरियसुत्तवण्णना निडिता । 
६. कुहसुत्तवण्णना 


२६. छट्टे कुहकाति सामन्तजप्पनादिना कुहनवत्थुना कुहका, असन्तगुणसम्भावनिच्छाय कोहञ्जं कत्वा परेसं 
विद्धेसकाति अत्थो। थद्धाति “कोधनो होति उपायासबहुलो, अप्पम्पि बुत्तो समानो अभिसज्जति कुप्पति ब्यापज्जति 
पतित्थीयती"ति (अ० नि० ३.२५, २७) एवं वृत्तेन कोधेन च, “दुब्बचो होति दोबचस्सकरणेहि धम्मेहि समन्नागतो 

अक्खमो अप्पदक्खिणग्गाही अनुसासनि"न्ति (म० नि० १.१८१; पारा० ४२६) । एवं वुत्तेन दोवचस्सेन च, 
““जातिमदो, गोत्तमदो, लाभमदो, आरोग्यमदो, योब्बनमदो, जीवितमदो”ति (विभ० ८३२) एवं वुत्तजातिमदादिभेदेन मानेन 
च गरुकातब्बेसु गरूसुपि निपच्चकारं अकत्वा अयोसलाकं गिलित्वा ठिता विय अनोनता हुत्वा विचरणका । तेनाह 
“कोधेन चा तिआदि। 


उपलापकाति मिच्छाजीववसेन कुलसङ्गण्हका । लपाति पच्चयत्थं पयुत्तवाचावसेन निप्पेसिकतावसेन लपकाति 
अत्थो। सिङ्गन्ति सिङ्गारं । तञ्हि कुसलस्स विज्झनतो सुटु आसेवितताय सीसे परिक्खित्तं सुनिब्बत्तं विसाणं विय थिरत्ता च 
सिङ्गं वियाति सिङ्ग, नागरिकभावसङ्घातस्स किलेससिङ्गस्सेतं नामं | सिङ्गारभावो सिङ्गारता, सिङ्गारकरणकआकारो वा। 
चातुरभावो चातुरता। तथा चातुरियं। परिक्खतभावो परिक्खतता, परिखणित्वा ठपितस्सेव दळहसिङ्गारस्सेतं नामं । इतरं 
तस्सेव वेवचनं। एवं सब्बेहि वारेहि किलेससिङ्गारताव कथिता। 


उग्गतनळाति नळसदिसं तुच्छमानं उक्खिपित्वा विचरणका । तेनाह “तुच्छमानं उक्खिपित्वा ठिता 'ति। यस्मा ते 
कुहनादियोगतो न सम्मापटिपन्ना, तस्मा “मम सन्तका न होन्ती”ति वुत्तं। अपगताति यदिपि ते मम सासने पब्बजिता, 
यथानुसिट्टं पन अप्पटिपज्जनतो अपगता एव इमस्मा धम्मविनया, इतो ते सुविदूरे ठिताति दस्सेति। वृत्तञ्हेतं - 


“नभज्च दूरे पथवी च दूरे, 

पारं समुद्दस्स तदाहु दूरे । 

ततो हवे दूरतरं वदन्ति, 

सतञ्च धम्मो असतञ्च राजा ति॥ (जा० २.२१.४१४)। 


सब्बत्थ पत्थटताय वेपुल्लं पापृणन्तीति सब्बत्थ पत्थटभावेन सीलादिधम्मक्खन्धपारिपूरिया वेपुल्लं पापुणन्ति । 
कुहसुत्तवण्णना निट्टिता। 
७. सन्तुट्टिसुत्तवण्णना 


२७. सत्तमे निद्दोसानीति अवज्जरहितानि आगमनसुद्धितो कायमण्डनादिकिलेसवत्थुभावाभावतो च। तत्थ 
सुलभताय परियेसनदुक्खस्स अभावो दस्सितो, अप्पताय परिहरणदुकखस्सपि अभावो दस्सितो, अनवज्जताय 
अगरहितब्बताय भिकखुसारुप्पभावो दस्सितो होति। अप्पताय वा परित्तासस्स अवत्थुता, सुलभताय गेधादीनं अवत्थुता, 
अनवज्जताय आदीनवदस्सननिस्सरणपञ्ञानं अत्थिता दस्सिता होति। अप्पताय वा लाभेन न सोमनस्सं जनयन्ति, 
अलाभेन न दोमनस्सं जनयन्ति, अनवज्जताय विप्पटिसारनिमित्तं अञ्ञाणुपेक्खं न जनयन्ति अविप्पटिसारवत्थुभावतो । 


पंसुकूलन्ति सङ्कारकूटादीसु यत्थ कत्थचि पंसूनं उपरि ठितत्ता अब्मुग्गतट्रेन पंसुकूलं वियाति पंसुकूलं, पंसु विय 
कुच्छितभावं उलति गच्छतीति पंसुकूलन्ति एवं लद्भनामं रथिकादीसु पतितनन्तकानि उच्चिनित्वा कतचीवरं । 
रुक्खमूलन्ति विवेकानुरूपं यं किञ्चि रुक्खसमीपं । यं किञ्चि मुत्तन्ति यं किञ्चि गोमुत्तं । केचि पनेत्थ 
““गोमुत्तपरिभावितहरीतकखण्डं पूिमुत्त न्ति वदन्ति । “पूतिभावेन आपणादितो विस्सट्टं छट्टितं अपरिग्गहितं यं किञ्चि 
भेसज्जं पूतिमुत्तन्ति अधिप्पेत''न्ति अपरे। 

यतो खोति पच्चत्ते निस्सक्कवचनं, यं खोति वुत्तं होति। तेन तुट्टो होतीति वुत्तकिरियं परामसति। तुट्ठोति सन्तुड्डी | 
इदमस्साहन्ति य्वायं चतुब्बिधेन यथावृत्तेन पच्चयेन अप्पेन सुलभेन सन्तोसो, इदं इमस्स भिक्खुनो सीलसंवरादीसु 
अञ्ञतरं एकं सामञ्जङ्गं समणभावकारणन्ति अहं वदामि । सन्तुटुस्स हि चतुपारिसुद्भिसीलं परिपुण्णं होति, 
समथविपस्सना च भावनापारिपूरिं गच्छन्ति। अथ वा सामञ्ञं नाम अरियमग्गो, तस्स सङ्घेपतो द्वे अङ्गा बाहिर 
अज्झत्तिकन्ति। तत्थ बाहिर सप्पुरिसूपनिस्सयो सद्धम्मस्सवनञ्च। अज्झत्तिकं पन योनिसोमनसिकारो 
धम्मानुधम्मप्पटिपत्ति च। तेसु यस्मा यथारहं धम्मानुधम्मप्पटिपत्तिभूता तस्स मूलभूता चेते धम्मा, यदिदं अप्पिच्छता 
सन्तुट्टिता पविवित्तता असंसट्ठता आरद्भवीरियताति एवमादयो, तस्मा वुत्तं “इदमस्साहं अञ्जतरं सामञ्ञङ्गन्ति 
वदामी”ति। 


सेनासनमारब्भाति विहारादिं मञ्चपीठादिञ्च सेनासनं निस्साय। चीवरं पानभोजनन्ति निवासनादिचीवरं 
अम्बपानकादिपानं खादनीयभोजनीयादिभुञ्जितब्बवत्थुञ्च आरब्भाति सम्बन्धो । विघातोति विघातभावो, चित्तस्स दुक्खं 
न होतीति योजना। अयज्हेत्थ सङ्घेपत्थो - “अमुकस्मि नाम आवासे पच्चया सुलभा"ति लभितब्बट्ठानगमनेन वा “मय्हं 
पापुणाति, न तुय्ह*'न्ति विवादापज्जनेन वा नवकम्मकरणादिवसेन वा सेनासनादीनि परियेसन्तानं असन्तुडानं 
इच्छितालाभादिना यो विघातो चित्तस्स होति, सो तत्थ सन्तुद्ुस्स न होति। दिसा नप्पटिहञ्ञतीति सन्तुड्टिया 
चातुद्दिसभावेन दिसा न पटिहनति। वुत्तज्हेतं “चातुद्दिसो अप्पटिघो च होति, सन्तुस्समानो इतरीतरेना^ति (सु० नि० ४२)। 


समणधम्मस्स अनुलोमाति समणधम्मस्स समथविपस्सनाभावनाय, अरियमग्गस्सेव वा अनुच्छविका 
अण्पिच्छतादयो । तुट्रचित्तस्स भिक्खुनोति तुइचित्तेन भिक्खुना। अधिग्गहिता होन्तीति पटिपकखधम्मे अभिभवित्वा 
गहिता होन्ति । अन्तोगताति अब्भन्तरगता। न परिबाहिराति न बाहिरा कता। 


सन्तुड्िसुत्तवण्णना निट्टिता । 
८. अरियवंससुत्तवण्णना 


२८. अट्टमे वंस-सद्दो “पिट्ठिवंसँ अतिक्कमित्वा निसीदती”तिआदीसु द्विन्नं गोपानसीनं सन्धानद्ठाने ठपेतब्बदण्डके 
आगतो। 


“वंसो विसालो च यथा विसत्तो, 
पृत्तेसु दारेसु च या अपेक्खा। 
वंसक्कळीरोव असज्जमानो, 

एको चरे खग्गविसाणकप्पो'ति॥ - 


आदीसु कटुके । “भेरिसह्दो मुदिङ्गसद्दो वंसतालसद्दो तिआदीसु तूरियविसेसे, वेणूतिपि वुच्चति । “भिन्नेन पिट्टिबंसेन मतो 
हत्थी”तिआदीसु हत्थिआदीनं पिड्िविमज्झे पदेसे। “कुलवंसं ठपेस्सामीतिआदीसु कुलन्वये। “वंसानुरक्खको 
पवेणीपालको”तिआदीसु गुणानुपुब्बियं गुणानं पबन्धप्पवत्तियं। इध पन चतुपच्चयसन्तोसभावनारामतासङ्घातगुणानं 
पबन्धे दटुब्बो। तस्स पन वंसस्स कुलन्वयं गुणन्वयञ्च निदस्सनवसेन दस्सेतुं “यथा ही तिआदि वृत्तं | तत्थ 
खत्तियवंसोति खत्तियकुलवंसो । एस नयो सेसपदेसुपि। समणवंसो पन समणतन्ति समणपवेणी। मूलगन्धादीनन्ति 

आदि-सद्देन यथा सारगन्धादीनं सङ्गहो, एवमेत्थ गोरसादीनम्पि सङ्गहो दडुब्बो, दुतियेन पन आदि-सदेन 
कासिकवत्थसप्पिमण्डादीनं । 


अरिय-सद्दो अमिलकखेसुपि मनुस्सेसु पवत्ति, येसं निवसनट्ठानं अरियं आयतनन्ति वुच्चति | यथाह “यावता, 
आनन्द, अरियं आयतन" न्ति (दी० नि० २.१५२; उदा० ७६) | लोकियसाधुजनेसुपि “ये हि वो अरिया 
परिसुद्भकायसमाचारा, तेसं अहं अञ्जतरोतिआदीसु (म° नि० १.३५)। इध पन ये “आरका किलेसेही 'तिआदिना 
लद्भनिब्बचना पटिविद्धअरियसच्चा, ते एव अधिप्पेताति दस्सेतुं “के पन ते अरिया ति पुच्छं कत्वा “अरिया 
वुच्चन्ती”तिआदि वृत्तं । तत्थ ये महापणिधानकप्पतो पट्टाय यावायं कप्पो, एत्थन्तरे उप्पन्ना सम्मासम्बुद्धा । ते ताव 
सरूपतो दस्सेत्वा तदञ्ञेपि सम्मासम्बुद्धे पच्चेकबुद्धे बुद्भसावके च सङ्गहेत्वा अनवसेसतो अरिये दस्सेतुं 
“अपिचा 'तिआदि वुत्तं। तत्थ याव सासनं अन्तरधायति, ताव सत्था धरति एव नामाति इममेव भगवन्तं । ये चेतरहि 
बुद्भसावका, ते च सन्धाय पच्चुप्पन्नग्गहणं । तस्मिं तस्मिं काले ते ते पच्चुप्पन्नाति चे, अतीतानागतग्गहणं न कत्तब्बं 
सिया। 


इदानि यथा भगवा “धम्मं वो, भिक्खवे, देसेस्सामि आदिकल्याणं मज्झेकल्याणं परियोसानकल्याणं सात्थं सब्यञ्जनं 
केवलपरिपुण्णं परिसुद्धं ब्रह्मचरियं पकासेस्सामि, यदिदं छ छक्कानी"ति छछक्कदेसनाय (म० नि० ३.४२०) अट्ठहि पदेहि 
बण्णं अभासि। एवं महाअरियवंसदेसनाय अरियानं वंसं “चत्तारोमे, भिक्खवे, अरियवंसा अग्गञ्जा रत्तज्ञा वंसञ्ञा 
पोराणा, असंकिण्णा असंकिण्णपुब्बा न संकोयन्ति न संकोयिस्सन्ति, अप्पटिकुट्ठा समणेहि ब्राह्मणेहि विञ्जूही"ति येहि 
नवहि पदेहि बण्णं अभासि, तानि ताव आनेत्वा थोमनावसेनेव वण्णेन्तो “ते खो पनेते तिआदिमाह। अग्गाति 
जानितब्बा सब्बवंसेहि सेदुभावतो सेटुभावसाधनतो च। 


रत्तञ्ञा चिररत्ताति जानितब्बा रत्तञ्जूहि बुद्धादीहि तेहि च तथा अनुट्टितत्ता। वंसाति जानितब्बाति बुद्धादीनं 
अरियानं बंसाति जानितब्बा । पोराणाति पुरातना । न अधुनप्पत्तिकाति न अधुनातना । अविकिण्णाति न खित्ता न 
छड़िता। तेनाह “अनपनीता ति। न अपनीतपुब्बाति न छट्टितपुब्बा, तिस्सन्नम्पि सिकखानं परिपूरणूपायभावतो न 
परिच्चत्तपुब्बा । ततो एव इदानिपि न अपनीयन्ति, अनागतेपि न अपनीयिस्सन्तियेव । धम्मसभावस्स विजाननेन विञ्ञू। 
समितपापा समणा चेव बाहितपापा ब्राह्मणा च। तेहि अप्पटिकुट्टा अप्पटिक्खित्ता। ये हि न पटिक्कोसितब्बा, ते 
अनिन्दितब्बा । अगरहितब्बा अपरिच्चजितब्बताय अप्पटिक्खिपितब्बा होन्तीति। 


सन्तुट्ठीति एत्थ यथाधिप्पेतसन्तोसमेव दस्सेन्तेन पच्चयसन्तोसवसेन सन्तुट्ठोति वुत्तं, झानविपस्सनादिवसेनपि इध 
भिक्खुनो सन्तुता होतीति । इतरीतरेनाति इतरेन इतरेन। इतरसद्दो अनियमवचनो द्विक्खत्तुं बुच्चमानो यं-किञ्चिसद्देहि 
समानत्थो होतीति वुत्तं “येन केनची' ति । स्वायं अनियमवाचिताय एव यथा थूलादीनं अञ्ञतरवचनो, एवं 
यथालद्भादीनम्पि अञ्जतरवचनोति । तत्थ दुतियपकखस्सेव इध इच्छितभावं दस्सेन्तो “अथ खो 'तिआदिमाह। ननु च 
यथालद्भादयोपि थूलादयो एव? सच्चमेतं, तथापि अत्थि विसेसो। यो हि यथालद्भेसु थूलादीसु सन्तोसो, सो 
यथालाभसन्तोसोव, न इतरो। न हि सो पच्चयमत्तसन्निस्सयो इच्छितो, अथ खो अत्तनो 
कायबलसारुप्पभावसन्निस्सयोपि। थूलदुकादयो तयोपि चीवरे लब्भन्ति, मज्झिमो चतुपच्चयसाधारणो, पच्छिमो पन 
चीवरे सेनासने च लब्भतीति दडुब्बं । इमे तयो सन्तोसेति इदं सब्बसङ्गाहिकनयेन वुत्तं । ये हि परतो गिलानपच्चयं 
पिण्डपाते एव पक्खिपित्वा चीवरे वीसति, पिण्डपाते पन्नरस, सेनासने पन्नरसाति समपञ्ञास सन्तोसा वुच्चन्ति, ते 

सब्बेपि यथारहं इमेसु एव तीसु सन्तोसेसु सङ्गहं समोसरणं गच्छन्तीति। 


चीवरं जानितब्बन्ति “इदं नाम चीवरं कप्पिय''न्ति जातितो चीवरं जानितब्बं | चीवरखेत्तन्ति चीवरस्स 
उप्पत्तिकखेत्तं । पंसुकूलन्ति पंसुकूलचीवरं, पंसुकूललक्खणप्पत्तं चीवरं जानितब्बन्ति अत्थो । चीवरसन्तोसोति चीवरे 
लब्भमानो सब्बो सन्तोसो जानितब्बो। चीवरप्पटिसंयुत्तानि धुतङ्गानि जानितब्बानि, यानि गोपेन्तो चीवरसन्तोसेन 
सम्मदेव सन्तुड्ठो होतीति । खोमकप्पासिककोसेय्यकम्बलसाणभङ्गानि खोमादीनि। तत्थ खोमं नाम खोमसुत्तेहि वायितं 
खोमपट्टचीवरं । तथा सेसानिपि। साणन्ति साणवाकसुत्तेहि कतचीवरं । भङ्गन्ति पन खोमसुत्तादीनि सब्बानि, एकच्चानि वा 
मिस्सेत्वा कतचीवरं । भङ्गम्पि वाकमयमेवाति केचि। छाति गणनपरिच्छेदो। यदि एवं इतो अञ्ञा वत्थजाति नत्थीति? नो 
नत्थि। सा पन एतेसं अनुलोमाति दस्सेतुं “ दुकूलादीनी”तिआदि वुत्तं। आदि-सद्देन पत्तुण्णं, सोमारपटं, चीनपटं, इद्भिजं, 
देवदिन्नन्ति तेसं सङ्गहो। तत्थ दुकूलं साणस्स अनुलोमं वाकमयत्ता। पत्तुण्णदेसे सञ्जातवत्थं पत्तुण्णं। 
““कोसेय्यविसेसो"ति हि अभिधानकोसे वुत्तं । सोमारदेसे चीनदेसे च जातवत्थानि सोमारचीनपट्टानि। पत्तुण्णादीनि तीणि 
कोसेय्यस्स अनुलोमानि पाणकेहि कतसुत्तमयत्ता। इद्धिजं एहिभिकखूनं पुञ्ञिद्धिया निब्बत्तचीवरं, तं खोमादीनं अज्ञतरं 
होतीति तेसं एव अनुलोमं । देवताहि दिन्नचीवरं देवदिन्नं, तं कप्परुक्खे निब्बत्तं जालिनिया देवकञ्जाय अनुरुद्भत्थेरस्स 
दिन्नवत्थसदिसं, तम्पि खोमादीनंयेव अनुलोमं होति तेसु अञ्ञतरभावतो। 


इमानीति अन्तोगधावधारणवचनं, इमानि एवाति अत्थो। बुद्धादीनं परिभोगयोग्गताय कप्पियचीवरानि । इदानि 
अवधारणेन निवत्तितानि एकदेसेन दस्सेतुं “कुसचीर''न्तिआदि वुत्तं । तत्थ कुसतिणेहि अञ्जेहि वा तादिसेहि तिणेहि 
कतचीवरं कुसचीरं। अक्कवाकादीहि वाकेहि कतचीवरं वाकचीरं। चतुक्कोणेहि तिकोणेहि वा फलकेहि कतचीवरं 
फलकचीरं। मनुस्सानं केसेहि कतकम्बलं केसकम्बलं। चामरिवालअस्सवालादीहि कतं वालकम्बलं । मकचितन्तृहि 
वायितो पोत्थको। चम्मन्ति मिगचम्मादि यं किञ्चि चम्मं। उलूकपक्खेहि गन्थित्वा कतचीवरं उलूकपक्खं । 
भुजपत्ततचादिमयं रुक्खदुस्सं । तिरीटकन्ति अत्थो। सुखुमतराहि लताहि लतावाकेहि वा वायितं लतादुस्सं। एरकवाकेहि 
कतं एरकदुस्सं। तथा कदलिदुस्सं | सुखुमेहि वेळुविलीवेहि कतं वेळुदुस्सं। आदि-सद्देन वक्कलादीनं सङ्गहो। 
अकप्पियचीवरानि तित्थियद्धजभावतो। 


अद्ठुन्ने मातिकानं वसेनाति “सीमाय देति, कतिकाय देती 'तिआदिना (महाव० ३७९) आगतानं अदुन्नं 
चीवरुप्पत्तिमातिकानं वसेन। चीवरानं पटिलाभक्खेत्तदस्सनत्थञ्हि भगवता “अट्टिमा, भिक्खवे, मातिका'तिआदिना 
मातिका ठपिता। मातिकाति हि मातरो चीवरुप्पत्तिजनिकाति। 


सोसानिकन्ति सुसाने पतितं । पापणिकन्ति आपणद्वारे पतितं । रथियन्ति पुञ्जत्थिकेहि वातपानन्तरेन रथिकाय 
छड्टिचोळकं । सङ्कारकूटकन्ति सङ्कारद्राने छट्टितचोळकं | सिनानन्ति नहानचोळकं, यं भूतवेज्जेहि ससीसं नहायित्वा 
कालकण्णिचोळन्ति छट्टेत्वा गच्छन्ति । तित्थन्ति तित्थचोळं, सिनानतित्थे छड़ितपिलोतिका | अग्गिदड्डन्ति अग्गिना 
दडप्पदेसं । तञ्हि मनुस्सा छड़ेन्ति । गोखायितादीनि पाकटानेव। तानिपि हि मनुस्सा छड्डेन्ति। धजं उस्सापेत्वाति नावं 
आरोहन्तेहि वा युद्धं पविसन्तेहि वा धजयट्टिं उस्सापेत्वा, तत्थ बद्ध वातेन आनीतं तेहि छड्टितन्ति अधिप्पायो। 


सादकभिक्खुनाति गहपतिचीवरस्स सादियनभिक्खुना । एकमासमत्तन्ति चीवरमाससञ्जितं एकमासमत्तं 
वितक्केतुं वट्टुति, न ततो परन्ति अधिप्पायो। सब्बस्सपि हि तण्हानिग्गहत्था सासने पटिपत्तीति | पंसुकूलिको 
अद्धमासेनेव करोति अपरप्पटिबद्भत्ता पटिलाभस्स, इतरस्स पन परप्पटिबद्भत्ता मासमत्तं अनुञ्ञातं। इदं 

मासङ़्मासमत्तं...पे०... वितक्कसन्तोसो वितवकेन्तस्स परिमितकालिकत्ता। महाथेरं तत्थ अत्तनो सहायं इच्छन्तोपि 
गरुगारवेन “गामद्वारं, भन्ते, गमिस्सामि इच्चेवाह। थेरोपि तस्स अज्झासयं जत्वा “ अहम्पावुसो, गमिस्सामी”ति 
आह। “इमस्स भिक्खुनो वितक्कस्स अवसरो मा होतू "ति पञ्हं पुच्छमानो गामं पाविसि। उच्चारपलिबुद्धोति उच्चारेन 
पीळितो। तदा भगवतो दुक्करकिरियानुस्सरणमुखेन तथागते उप्पन्नस्स पीतिसोमनस्सवेगस्स बलवभावेन किलेसानं 
विक्खम्भितत्ता तस्मियेव...पे०... तीणि फलानि पत्तो। 


कत्थ लभिस्सामीति चिन्तनापि लाभासापुन्बिकाति तथा “अनिन्तेत्वा ति वुत्तं । “सुन्दरं लभिस्सामि, मनापं 
लभिस्सामी”तिएवमादिचिन्तनाय का नाम कथा, कथं पन गन्तब्बन्ति आह “कम्मद्रानसीसेनेव गमन न्ति । तेन चीवरं 
पटिच्च किञ्चिपि न चिन्तेतब्बमेवाति दस्सेति। अपेसलो अप्पतिरूपायपि परियेसनाय पच्चयो भवेय्याति “पेसलं भिक्खु 
गहेत्वा ति वृत्तं। आहरियमानन्ति सुसानादीसु पतितं वत्थं “इमे भिक्खू पंसुकूलपरियेसनं चरन्तीति जत्वा केनचि 
पुरिसेन ततो आनीयमानं । एवं लद्धं गण्हन्तस्सपीति एवं पटिलाभसन्तोसं अकोपेत्वा लद्धं गण्हन्तस्सपि। अत्तनो 
पहोनकमत्तेनेवाति यथालद्धानं पंसुकूलानं एकपट्टदुपट्टानं अत्थाय अत्तनो पहोनकप्पमाणेनेव। अवधारणेन उपरि पच्चासं 
निवत्तेति । गामे भिक्खाय आहिण्डन्तेन सपदानचारिना विय द्वारप्पटिपाटिया चरणं लोलुष्पविवज्जनं नाम लोलुप्पस्स 
दूरसमुस्सारितत्ता। 


यापेतुन्ति अत्तभावं पवत्तेतुं । धोवनुपगेनाति धोवनयोग्गेन। पण्णानीति अम्बजम्बादिपण्णानि। अकोपेत्वाति 
सन्तोसं अकोपेत्वा। पहोनकनीहारेनेवाति अन्तरवासकादीसु यं कातुकामो, तस्स पहोनकनियामेनेब यथालद्धं 
थूलसुखुमादिं गहेत्वा करणं | तिमण्डलप्पटिच्छादनमत्तस्सेवाति निवासनं चे नाभिमण्डलं, जाणुमण्डलं, इतरञ्चे 
गलवाटमण्डलं, जाणुमण्डलन्ति तिमण्डलप्पटिच्छादनमत्तस्सेव करणं। तं पन अत्थतो तिण्णं चीवरानं हेड्टिमन्तेन 
बुत्तपरिमाणंयेव होति। अविचारेत्वा न विचारेत्वा। 


कुसिबन्धनकालेति मण्डलानि योजेत्वा सिब्बनकाले । सत्त वारेति सत्त सिब्बनवारे । कप्पबिन्दुअपदेसेन कस्सचि 
विकारस्स अकरणं कण्पसन्तोसो | 


सीतप्पटिघातनादि अत्थापत्तितो सिज्झतीति मुख्यमेव चीवरपरिभोगे पयोजनं दस्सेतुं 
“हिरिकोपीनप्पटिच्छादनमत्तवसेना” ति वुत्तं । तेनाह भगवा “यावदेव हिरिकोपीनप्पटिच्छादनत्थ"न्ति (म० नि० १.२३; 
अ० नि० ६.५८; महानि० २०६)। बड्टति, न तावता सन्तोसो कुप्पति सम्भारानं दक्खिणेय्यानं अलाभतो। सारणीयधम्मे 
ठत्वाति सीलवन्तेहि भिक्खूहि साधारणभोगिभावे ठत्वा। इतीतिआदिना पठमस्सेब अरियवंसस्स 
पंसुकूलिकङ्गतेचीवरिकङ्गानं तेसञ्चस्स पच्चयतं दस्सेन्तो “इति इमे धम्मा अञ्ञमञ्जस्स समुट्ठापका उपत्थम्भका चा"ति 
दीपेति। एस नयो इतो परेसु । 


सन्तुट्रो होति वण्णवादीति एत्थ चतुक्कोटिकं सम्भवति । तत्थ चतुत्थोयेब पक्खो वण्णितथोमितोति तथा देसना 
कता। एको सन्तुट्ठो होति, सन्तोसस्स वण्णं न कथेति सेय्यथापि थेरो नाळको। एको न सन्तुट्टो होति, सन्तोसस्स 
वण्णं कथेति सेय्यथापि उपनन्दो सक्यपृत्तो। एको नेव सन्तुट्रो होति, न सन्तोसस्स वण्णं कथेति सेय्यथापि थेरो 
लाळुदायि। एको सन्तुट्रो चेव होति, सन्तोसस्स च वण्णं कथेति सेय्यथापि थेरो महाकस्सपो। 


अनेसनन्ति अयुत्तं एसनं । तेनाह “अप्पतिरूप न्ति, सासने ठितानं अप्पतिरूपं अयोग्गं। कोहञ्ञं करोन्तोति 

चीवरुप्पादननिमित्तं परेसं कुहनं विम्हापनं करोन्तो। उत्तसतीति तण्हासन्तासेन उपरूपरि तसति। परितस्सतीति 
परितो तस्सति। यथा सब्बे कायवचिप्पयोगा तदत्था एव जायन्ति, एवं सब्बभागेहि तसति । गधितं वुच्चति गिद्धो, सो चेत्थ 
अभिज्झालक्खणो अधिप्पेतो। गधितं एतस्स नत्थीति अगधितोति आह “विगतलोभगिद्धो ति । मुच्छन्ति तण्हावसेन 
मुस्हनं । तस्स समुस्सयस्स अधिगतं अनापन्नो अनुपगतो। अनोत्थतो अनज्झोत्थतो। अपरियोनद्धोति तण्हच्छदनेन 
अच्छादितो। आदीनवं पस्समानोति दिटटधम्मिकं सम्परायिकञ्च दोसं पस्सन्तो। गधितपरिभोगतो निस्सरति एतेनाति 
निस्सरणं, इदमड्टिकता। तं पजानातीति निस्सरणपञ्ञो। तेनाह “यावदेव...पे०... जानन्तो”ति। 


नेवत्तानुक्कंसेतीति अत्तानं नेव उक्कंसेति न उक्खिपति न उक्कट्ठतो दहति । अहन्तिआदि उक्कंसनाकारदस्सनं । न 
वम्भेति न हीळेति न निहीनतो दहति। तस्मिं चीवरसन्तोसेति तस्मिं यथावुत्ते वीसतिविधे चीवरसन्तोसे। कामञ्चेत्थ 
बुत्तप्पकारसन्तोसग्गहणेनेव चीवरहेतु अनेसनापज्जनादिपि गहितमेव तस्मिं सति तस्स भावतो, असति च अभावतो। 
बण्णवादिताअत्तुक्कंसनपरवम्भनानि पन गहितानि न होन्तीति “वण्णवादादीसु वा ति विकप्पो वृत्तो। एत्थ च 
दक्खोतिआदि येसं धम्मानं वसेनस्स यथावृत्तसन्तोसादी इज्झन्ति, तंदस्सनं । तत्थ दक्खोति इमिना तेसं समुद्ठापनपञ्ञं 
दस्सेति। अनलसोति इमिना पग्गण्हनवीरियं, सम्पजानोति इमिना पारिहारियपञ्ञं, पटिस्सतोति इमिना तत्थ 
असम्मोसवुत्ति दस्सेति। 


पिण्डपातो जानितब्बोति पभेदतो पिण्डपातो जानितब्बो | पिण्डपातक्खेत्तन्ति पिण्डपातस्स उप्पत्तिद्वानं । 
पिण्डपातसन्तोसो जानितब्ब्रोति पिण्डपातसन्तोसप्पभेदो जानितब्बो। इध भेसज्जम्पि पिण्डपातगतिकमेव। 
आहरितब्बतो हि सप्पिआदीनम्पि गहणं कतं । 


पिण्डपातक्खेत्तं पिण्डपातस्स उप्पत्तिट्टानं खेत्तं विय खेत्तं। उप्पज्जति एत्थ, एतेनाति च उप्पत्तिट्ठान। सङ्घतो वा हि 
भिक्खुनो पिण्डपातो उप्पज्जति उद्दिस्सवसेन वा। तत्थ सकलस्स सङ्घस्स दातब्बभत्तं सङ्घभत्त । कतिपये भिक्खू 
उद्दिसित्वा उद्देसेन दातब्बभत्तं उद्देसभत्तं । निमन्तेत्वा दातब्बभत्तं निमन्तनं। सलाकाय दातब्बभत्तं सलाकभत्तं । एकस्मिं 
पक्खे एकदिवसं दातब्बभत्तं पक्खिकं । उपोसथे उपोसथे दातब्बभत्तं उपोसथिकं । पाटिपददिवसे दातब्बभत्तं पाटिपदिकं । 
आगन्तुकानं दातब्बभत्तं आगन्तुकभत्तं। धुरगेहे एव ठपेत्वा दातब्बभत्तं धुरभत्तं। कुटिं उद्दिस्स दातब्बभत्तं कुटिभत्तं। 
गामवासिआदीहि वारेन दातब्बभत्तं वारभत्तं। विहारं उद्दिस्स दातब्बभत्तं विहारभत्तं। सेसानि पाकटानेव। 


वितक्केति “कत्थ नु खो अहं अज्ज पिण्डाय चरिस्सामी”ति। “स्वे कत्थ पिण्डाय चरिस्सामा ति थेरेन वुत्ते 
“असुकगामे, भन्ते ति काममेतं पटिवचनदानं, येन पन चित्तेन चिन्तेत्वा तं वुत्तं, तं सन्धायाह “एत्तकं चिन्तेत्वा”ति। 
ततो पट्ठायाति वितक्कमाळके ठत्वा वितक्कितकालतो पट्टाय | ततो परं वितक्केन्तो अरियवंसा चुतो होतीति इदं 
तिण्णम्पि अरियवंसिकानं वसेन गहेतब्बं, न एकचारिकस्सेव। सब्बोपि हि अरियबंसिको एकवारमेव वितक्केतुं लभति, न 
ततो परं। परिबाहिरोति अरियवबंसिकभावतो बहिभूतो। स्वायं वितक्कसन्तोसो कम्मड्ठानमनसिकारेन न कुप्पति 
विसुज्झति च। इतो परेसुपि एसेव नयो। तेनेवाह ““कम्मट्रानसीसेन गन्तब्ब न्ति गहेतब्बमेवाति अट्टानप्पयुत्तो एव- 
सद्दो। यापनमत्तमेव गहेतब्बन्ति योजेतब्बं । 


एत्थाति एतस्मिं पिण्डपातप्पटिग्गहणे । अप्पन्ति अत्तनो यापनप्पमाणतोपि अप्पं गहेतब्बं दायकस्स चित्ताराधनत्थं। 
पमाणेनेवाति अत्तनो पमाणेनेव अप्पं गहेतब्बं । पमाणेन गहेतब्बन्ति एत्थ कारणं दस्सेतुं “पटिग्गहणस्मिञ्ही”तिआदि 
वुत्तं । मक्खेतीति विद्भंसेति अपनेति विनिपातेति विनासेति अड्डानविनियोगेन। सासनन्ति सत्थुसासनं अनुसिट्टिं न 

करोति न पटिपज्जति। सपदानचारिना विय द्वारपटिपाटिया चरणं लोलुप्पविवज्जनसन्तोसोति आह 
“द्वारपटिपाटिया गन्तब्ब''न्ति। 


हरापेत्वाति अधिकं अपनेत्वा। आहारगेधतो निस्सरति एतेनाति निस्सरणं। जिघच्छाय पटिविनोदनत्थं कता, 
कायस्स ठितिआदिपयोजनं पन अत्थापत्तितो आगतमेवाति आह ““जिघच्छाय...पे०... सन्तोसो नामा ति। निदहित्वा न 
परिभुञ्जितब्बं तदहुपीति अधिप्पायो। इतरत्थ पन सिक्खापदेनेव वारितं | सारणीयधम्मे ठितेनाति सीलवन्तेहि भिक्खूहि 
साधारणभोगिभावे ठितेन। 


सेनासनेनाति सयनेन आसनेन च। यत्थ यत्थ हि मञ्चादिके विहारादिके च सेति, तं सेनं । यत्थ यत्थ पीठादिके 
आसति, तं आसनं । तदुभयं एकतो कत्वा “सेनासन' न्ति वृत्तं । तेनाह “मञ्चो”तिआदि। तत्थ मञ्चो मसारकादि। तथा 
पीठं। मञ्चभिसि, पीठभिसीति दुविधो भिसि। विहारो पाकारपरिच्छिन्नो सकलो आवासो, “दीघमुखपासादो”ति केचि। 
अड्डयोगो दीघपासादो, ““एकपस्सच्छादनकसेनासन''न्ति केचि। पासादोति चतुरस्सपासादो, “आयतचतुरस्सपासादो 'ति 
केचि। हम्मियन्ति मुण्डच्छदनपासादो। गुहाति केवला पब्बतगुहा | लेणं द्वारबन्धं | अट्टो बहलभित्तिकगेहं, यस्स 
गोपानसियो अग्गहेत्वा इट्टकाहि एव छदनं होति, “अट्टलाकारेन करीयती”तिपि वदन्ति। माळो एककूटसङ्गहितो 
अनेककोणो पटिस्सयविसेसो, “वट्ठाकारेन कतसेनासन"”न्ति केचि। 


पिण्डपाते वुत्तनयेनेवाति “सादको भिक्खु “अहं कत्थ वसिस्सामी'ति वितक्केतीतिआदिना यथारहं पिण्डपाते 
बुत्तनयेनेव वेदितब्बा। “ततो परं वितक्केन्तो अरियवंसा चुतो होति परिबाहिरो, सेनासनं कुहिं लभिस्सामीति अचिन्तेत्वा 
कम्मट्ठानसीसेनेव गन्तब्ब''न्ति च एवमादि सब्बं पुरिमनयेनेव। 


कस्मा पनेत्थ पच्चयसन्तोसं दस्सेन्तेन भगवता गिलानपच्चयसन्तोसो न गहितोति? न खो पनेतं एवं दटुब्बन्ति 
दस्सेन्तो “गिलानपच्चयो पन पिण्डपाते एव पविट्टों ति आह, आहरितब्बतासामञ्ञेनाति अधिप्पायो। यदि एवं 
तत्थापि पिण्डपाते विय वितक्कसन्तोसादयोपि पन्नरस सन्तोसा इच्छितब्बाति? नोति दस्सेन्तो आह “तत्था तिआदि। 
ननु चेत्थ द्वादसेव धुतङ्गानि विनियोगं गतानि, एकं पन नेसज्जिकङ्गं न कत्थचि विनियृत्तन्ति आह “नेसज्जिकङ्गं 
भावनारामअरियवंसं भजती 'ति। अयञ्च अत्थो अट्टकथारुळहो एवाति दस्सेन्तो “वुत्तम्पि चेत न्तिआदिमाह । 


पथवि पत्थरमानो वियातिआदि अरियवंसदेसनाय सुदुक्करभावदस्सनं महाविसयत्ता तस्सा देसनाय। यस्मा 
नयसहस्सपटिमण्डितं होति, अरियमग्गाधिगमाय वित्थारतो पवत्तियमाना देसना चित्तुप्पादकण्डे अयञ्च 
भावनारामअरियवंसकथा अरियमग्गाधिगमाय वित्थारतो पवत्तियमाना एव होतीति वुत्तं “सहस्सनयपटिमण्डितं...पे०... 
देसनं आरभी ति। 


पटिपक्खविधमनतो अभिमुखभावेन रमणं आरमणं आरामोति आह “अभिरतीति अत्थो ति । ब्यधिकरणानम्पि 
पदानं वसेन भवति बाहिरत्थसमासो यथा “उरसिलोमो कण्ठेकाव्ठो' ति आह भावनाय आरामो अस्साति 
भावनारामो”ति। अभिरमितब्बट्टेन वा आरामो, भावना आरामो अस्साति भावनारामोति एवम्पेत्थ समासयोजना 
वेदितब्बा। भावेन्तो रमतीति एतेन भावनारामसद्दानं कत्तुसाधनतं कम्मधारयसमासतञ्च दस्सेति । “पजहन्तो रमती 'ति 
वुत्तत्ता पहानारामोति एत्थापि एसेव नयो। 

कामं “नेसञज्जिकङ्गं भावनारामअरियवंसं भजती'`ति वृत्तं भावनानुयोगस्स अनुच्छविकत्ता, नेसज्जिकङ्गवसेन पन 
नेसज्जिकस्स भिक्खुनो एकच्चाहि आपत्तीहि अनापत्तिभावोति तम्पि सङ्गण्हन्तो “तेरसन्नं धृतङ्गान न्ति वत्वा विनयं 
पत्वा गरुके ठातब्बन्ति इच्छितत्ता सल्लेखस्स अपरिच्चजनवसेन पटिपत्ति नाम विनये ठितस्सेवाति आह “"तेरसन्नं...पे०... 
कथितं होती ति । कामं सुत्ताभिधम्मपिटकेसुपि तत्थ तत्थ सीलकथा आहटायेव, येहि पन गुणेहि सीलस्स वोदानं होति, 
तेसु कथितेसु यथा सीलकथाबाहुल्लं विनयपिटकं कथितं होति, एवं भावनाकथाबाहुल्लं सुत्तपिटकं अभिधम्मपिटकञ्च 
चतुत्थेन अरियवंसेन कथितेन कथितमेव होतीति वुत्तं “भावनारामेन अवसेसं पिटकद्वयं कथित न्ति। “सो नेक्खम्मं 
भावेन्तो रमती”ति नेक्खम्मपदं आदिं कत्वा तत्थ देसनाय पवत्तत्ता सब्बेसम्पि वा समथविपस्सनामग्गधम्मानं यथासकं 
पटिपक्खतो निक्खमनेन नेक्खम्मसञ्जितानं तत्थ आगतत्ता सो पाठो नेक्खम्मपाळीति वुच्चतीति आह “नेक्खमपाळिया 
कथेतब्बो ति । तेनाह अट्रुकथायं “सब्बेपि कुसला धमा, नेक्खम्मन्ति पवुच्चरे"ति। दसुत्तरसुत्तन्तपरियायेनाति 
दसुत्तरसृत्तन्तधम्मेन (दी० नि० ३.३५० आदयो) दसुत्तरसुत्तन्ते आगतनयेनाति वा अत्थो। सेसपदद्वयेपि एसेव नयो। 


सोति जागरियं अनुयुत्तो भिक्खु । नेक्खम्मन्ति कामेहि निक्खन्तभावतो नेक्खम्मसञ्जितं पठमज्झानूपचारं, सो 
“अभिज्झं लोके पहाया"तिआदिना (विभ० ५०८) आगतो। पठमज्झानस्स पुब्बभागभावना हि इधाधिप्पेता, तस्मा 
“अब्यापाद”न्तिआदीसुपि एवमेव अत्थो वेदितब्बो। सउपायानञ्हि अहुन्नं समापत्तीनं अट्ठारसन्नं महाविपस्सनानं चतुन्नं 
अरियमग्गानञ्च वसेनेत्थ देसना पवत्ताति। तत्थ अब्यापादन्ति मेत्ता। आलोकसञ्जन्ति विभूतं कत्वा मनसिकरणेन 
उपड्टिआलोकसञ्जाननं | अविक्खेपन्ति समाधि । धम्मववत्थानन्ति कुसलादिधम्मानं याथावनिच्छयं, 
“सपच्चयनामववत्थान” न्तिपि वदन्ति । एवं कामच्छन्दादिनीवरणप्पहानेन ` अभिज्झं लोके पहाया"तिआदिना वुत्तस्स 
पठमज्झानस्स पुब्बभागपटिपदाय भावनारामतं पहानारामतञ्च दस्सेत्वा इदानि सह उपायेन अट्टसमापत्तीहि अट्डारसहि च 
महाविपस्सनाहि तं दस्सेतुं “ञआण न्तिआदिमाह । नामरूपपरिग्गहणकङ्घावितरणानञ्हि विबन्धभूतस्स मोहस्स 
दूरीकरणेन जातपरिञ्ञाय ठितस्स अनिच्चसञ्ञादयो सिज्झन्ति। तथा झानसमापत्तीसु अनभिरतिनिमित्तेन पामोज्जेन तत्थ 
अनभिरतिया विनोदिताय झानादीनं समधिगमोति समापत्तिविपस्सनं अरतिविनोदनअविज्जापदालनउपायो। 
उप्पटिपाटिनिद्देसो पन नीवरणसभावाय अविज्जाय हेट्ठानीवरणेसु सङ्गहदस्सनत्थन्ति दडुब्बं । किञ्चापि 
पठमज्झानूपचारेयेव दुक्खं, चतुत्थज्झानूपचारेयेव सुखं पहीयति, अतिसयप्पहानं पन सन्धायाह ““चतुत्थज्झानं 
सुखदुक्खे”ति। 


अनिच्चस्स, अनिच्चन्ति च अनुपस्सना अनिच्चानुपस्सना, तेभूमकधम्मानं अनिच्चतं गहेत्वा पवत्ताय 
अनुपस्सनायेतं नामं । निच्चसञ्ञन्ति सङ्घतधम्मेसु निच्चा सस्सताति पवत्तं मिच्छासञ्ञं। सञ्जासीसेन दिद्टिचित्तानम्पि 
गहणं दटुब्बं । एस नयो इतो परेसुपि । निब्बरिदानुपस्सनन्ति सङ्घारेसु निब्बिन्दनाकारेन पवत्तं अनुपस्सनं । नन्दिन्ति 
सप्पीतिकतण्हं । विरागानुपस्सनन्ति विरज्जनाकारेन पवत्तं अनुपस्सनं । निरोधानुपस्सनन्ति सङ्घारानं निरोधस्स 
अनुपस्सनं। “ते सङ्कारा निरुज्झन्तियेब, आयतिं समुदयवसेन न उप्पज्जन्ती "ति एवं वा अनुपस्सना निरोधानुपस्सना। 
तेनेवाह “निरोधानुपस्सनाय निरोधेति नो समुदेती"ति। मुच्चितुकामता हि अयं बलप्पत्ताति। पटिनिस्सञ्जनाकारेन पवत्ता 
अनुपस्सना पटिनिस्सग्गानुपस्सना। पटिसङ्घा सन्तिटुना हि अयं । आदानन्ति निच्चादिवसेन गहणं । 
सन्ततिसमूहकिच्चारम्मणानं वसेन एकत्तग्गहणं घनसञ्ञा। आयूहनं अभिसङ्घरणं । अवत्थाविसेसापत्ति विपरिणामो। 
धुवसञ्जन्ति थिरभावग्गहणं । 


निमित्तन्ति समूहघनवसेन, सकिच्चपरिच्छेदताय च सङ्घारानं सविग्गहतं | पणिधिन्ति रागादिपणिधि । सा पनत्थतो 

तण्हाबसेन सङ्घारेसु निन्नता। अभिनिवेसन्ति अत्तानुदिट्टि। अनिच्चदुक्खादिवसेन सब्बधम्मतीरणं 
अधिपञ्ञाधम्मविपस्सना। सारादानाभिनिवेसन्ति असारे सारन्ति गहणविपल्लासं । “इस्सरकुत्तादिवसेन लोको 
समुप्पन्नो ति अभिनिवेसो सम्मोहाभिनिवेसो। केचि पन “अहोसि नु खो अहमतीतमद्भानन्तिआदिना (म० नि० १.१८; 
सं० नि० २.२०) पवत्तसंसयापत्ति सम्मोहाभिनिवेसो"ति वदन्ति। सङ्कारेसु ताणलेणभावग्गहणं आलयाभिनिवेसो | 
“आलयरता आलयसम्मुदिता”ति (दी० नि० २.६४, ६७; म० नि० १.२८१; २.३३७; सं० नि० १.१७२; महाव० ७, ८) च 
वचनतो आलयो तण्हा, सायेब चक्खादीसु रूपादीसु च अभिनिवेसवसेन पवत्तिया आलयाभिनिवेसोति केचि। एवं ठिता ते 
सङ्घारा पटिनिस्सज्जीयन्तीति पवत्तं जाणं पटिसङ्कानुपस्सना । वट्टतो विगतत्ता विवट्टं निब्बानं, तत्थ आरम्मणसङ्घातेन 
अनुपस्सनेन पवत्तिया विवट्टानुपस्सना गोत्रभु । संयोगाभिनिवेसन्ति संयुज्जनवसेन सङ्घारेसु निवेसनं। दिद्वेकद्वेति दिड्टिया 
सहजातेकट्टे पहानेकट्ठे च। ओळारिकेति उपरिमग्गवज्झे किलेसे अपेक्खित्वा वुत्तं, अञ्जथा दस्सनप्पहातब्बापि 
दुतियमग्गवज्झेहिपि ओळारिकाति। अणुसहगतेति अणुभूते । इदं हेड्टिममग्गवज्झे अपेक्खित्वा वुत्तं । सब्बकिलेसेति 
अवसिट्टसब्बकिलेसे। न हि पठमादिमग्गेहिपि पहीना किलेसा पुन पहीयन्तीति । 


एवन्ति पटिसम्भिदामग्गे (पटि० म० १.४१, ९५) नेक्खम्मपाळिया योजनं निगमेत्वा दीघनिकायेतिआदिना 
दसुत्तरपरियायेन (दी० नि० ३.३५० आदयो) योजनं दस्सेति। एकं धम्मं भावेन्तो रमति, एकं धम्मं पजहन्तो रमतीति 
च नयिदं दसुत्तरसुत्ते (दी० नि० ३.३५.० आदयो) आगतनियामेन वुत्तं, तत्थ पन “एको धम्मो भावेतब्बो, एको धम्मो 
पहातब्बो”ति देसना आगता। एवं सन्तेपि यस्मा अत्थतो भेदो नत्थि, तस्मा पटिसम्भिदामग्गे (पटि० म० १.४१, ९५) 
नेक्खम्मपाळियं आगतनीहारेनेव “एकं धम्मं भावेन्तो रमति, एकं धम्मं पजहन्तो रमती'ˆति वुत्तं। एस नयो 
सेसवारेसुपि । 


एवन्ति आदिना दसुत्तरपरियायेन (दी० नि० ३.३५० आदयो) योजनं निगमेत्वा इदानि सतिपद्ठानसुत्तन्तपरियायेन (म० 
नि० १.१०५ आदयो) योजनं दस्सेतुं “मज्झिमनिकाये'तिआदि आरद्भं । कामञ्चेत्थ कायानुपस्सनावसेनेव संखिपित्वा 
योजना कता, एकवीसतिया पन ठानानं वसेनपि योजना कातब्बा। इदानि अभिधम्मनिद्देसपरियायेन दस्सेतुं “ अभिधम्मे 
निद्देसपरियायेना”तिआदि आरद्धं । अनिच्चतोतिआदीसु यं वततब्बं, तं विसुद्धिमग्गसंवण्णनासु (विसुद्धि० २.६९८; 
विसुद्धि० महाटी० २.६९८) वुत्तनयेन वेदितब्बं । 


उक्कण्ठितन्ति अधिकुसलेसु धम्मेसु पन्तसेनासनेसु च उक्कण्ठादिञ्च, अननुयोगोति अत्थो। अरियवंसपूरको धीरो 
सीलवा भिक्खु अरियवंसपरिपूरणस्स भेदं अनिच्छन्तो समाहितो विपस्सको च पच्चयघातेन अरतिया रतिया च सहिता 
अभिभविता होतीति वुत्तं “अरतिरतिसहो, भिक्खवे, धीरो ति । सेसं सुविञ्ञेय्यमेव । 


अरियवंससुत्तवण्णना निट्टिता। 
९. धम्मपदसृत्तवण्णना 


२९. नवमे झानादिभेदो धम्मो पज्जति एतेनाति धम्मपदं, अनभिज्झाव धम्मपदं अनभिज्झाधम्मपदं, 
अनभिज्झापधानो वा धम्मकोट्ठासो अनभिज्झाधम्मपदं | एवं सेसेसुपि। अत्थतो पन अनभिज्झाधम्मपदं नाम अलोभो वा 
अलोभसीसेन अधिगतज्झानविपस्सनामग्गफलनिब्बानानि वा। अब्यापादो धम्मपदं नाम मेत्ता वा मेत्तासीसेन 
अधिगतज्झानादीनि वा। सम्मासतिधम्मपदं नाम सूपट्ठितस्सति वा सतिसीसेन अधिगतज्झानादीनि वा। 


www.tipitaka.org Vipassana Research Institute 


Page ]62 sur 232 


सम्मासमाधिधम्मपदं नाम अट्टसमापत्ति वा अट्टसमापत्तिसीसेन अधिगतज्झानविपस्सनामग्गफलनिब्बानानि वा। 
दसअसुभवसेन वा अधिगतज्झानादीनि अनभिज्जा धम्मपदं । चतुव्रह्मविहारवसेन अधिगतानि अब्यापादो धम्मपदं। 
दसानुस्सति आहारेपटिकूलसञ्जावसेन अधिगतानि सम्मासतिधम्मपदं । दसकसिणआनापानवसेन अधिगतानि 
सम्मासमाधिधम्मपद। अनभिज्झालूति अनभिज्झायनसीलो। अभिपुब्बो झेसद्दो अभिज्ञायनड्टो। तेनेवाह “नित्तण्हो 
हृत्वा”ति। पकतिभावं अविजहन्तेनाति परिसुद्धभावं सभावसङ्घातअनवज्जसङ्घातं पकतिभावं अविजहन्तेन । 
सावज्जधम्मसमुप्पत्तिया हि चित्तस्स अनवज्जभावो जहितो होतीति। 


धम्मपदसुत्तवण्णना निट्टिता। 
१०. परिब्बाजकसत्तवण्णना 


३०. दसमे अभिञ्जाताति एदिसो च एदिसो चाति अभिलक्खणवसेन जाता । तेनाह “जाता पाकटा”ति। 
पटिसल्लाना वुद्वितोति एत्थ पटिसल्लानन्ति तेहि तेहि सद्भिविहारिकअन्तेवासिकउपासकादिसत्तेहि चेव 
रूपारम्मणादिसङ्कारेहि च पटिनिवत्तित्वा अपसक्कित्वा सल्लीनं निलीयनं, एकोभावो पविवेकोति वृत्तं होति। यो ततो 
बुड्टितो, सो पटिसल्लाना बुद्धितो नाम होति। भगवा पन यस्मा पटिसल्लाना उत्तमतो फलसमापत्तितो बुड्ठासि, तस्मा वुत्तं 
““पटिसल्लाना वुट्रितोति फलसमापत्तितो वुट्ठितो ति । वत्थुकामेसूति रूपादीसु किलेसकामस्स वत्थुभूतेसु कामेसु। 
बहलरागन्ति थिरमूलदुम्मोचनीयताहि अज्झोसानेन बहलभूतं किलेसकामं । सकारणाति येहि कारणेहि परेसं वादे दोसं 
दस्सेन्ति, तेहि कारणेहि सकारणा। न हि लक्खणयुत्तेन हेतुना विना परवादेसु दोसं दस्सेतुं सक्का । 


एवमादीति एत्थ आदिसद्देन “नत्थि हेतु नत्थि पच्चयो सत्तानं संकिलेसाया”ति (दी० नि० १.१६८) एवमादि 
सङ्गण्हाति, तस्मा एवमादिवादिनो एवं हेतुप्पटिकखेपवादिनोति अत्थो । एत्थ च नत्थिकदिट्टि विपाकं पटिबाहति, 
अकिरियदिट्टि कम्मं पटिबाहति, अहेतुकदिद्धि उभयं पटिबाहति । तत्थ कम्मं पटिबाहन्तेन विपाको पटिबाहितो होति, 
विपाकं पटिबाहन्तेनपि कम्मं पटिबाहितं । इति सब्बेपेते अत्थतो उभयपटिबाहका अहेतुवादा चेव अकिरियवादा च 
नत्थिकवादा च होन्ति। 


ओक्कन्तनियमाति ओगाळहमिच्छत्तनियमा। सज्झायतीति तं दिड्टिदीपकं गन्थं उग्गहेत्वा पठति। बीमंसतीति तस्स 
अत्थं विचारेति । तस्सातिआदि वीमंसनाकारदस्सनं । तस्मि आरम्मणेति यथापरिकप्पितहेतुपच्चयाभावादिके नत्थि 
हेतूतिआदिनयप्पवत्ताय लद्भिया आरम्मणे। मिच्छासति सन्तिट्ठतीति “नत्थि हेतू^तिआदिवसेन अनुस्सवूपलद्भे अत्थे 
तदाकारपरिवितक्कनेहि सविग्गहे विय सरूपतो चित्तस्स पच्चुपट्टिते चिरकालपरिचयेन एवमेतन्ति 
निज्झानक्खमभावूपगमनेन निज्झानक्खन्तिया तथागहिते पुनप्पुनं तथेव आसेवन्तस्स बहुलीकरोन्तस्स मिच्छावितक्केन 
समानीयमाना मिच्छावायामोपत्थम्मिता अतंसभावं तंसभावन्ति गण्हन्ती मिच्छासतीति लद्भनामा तंलद्धिसहगता तण्हा 
सन्तिट्ठति। चित्तं एकग्गं होतीति यथावुत्तवितक्कादिपच्चयलाभेन तस्मिं आरम्मणे अवट्डितताय अनेकग्गतं पहाय चित्तं 
एकग्गं अप्पितं विय होति मिच्छासमाधिना। सोपि हि पच्चयविसेसेन लद्धभावनाबलो कदाचि समाधानपटिरूपकिच्चकरो 
होतियेव पहरणविज्झनादीसु वियाति दटुब्बं । 


जवनानि जवन्तीति अनेककखत्तुं तेनाकारेन पुब्बभागियेसु जवनवारेसु पवत्तेसु सब्बपच्छिमे जवनवारे सत्त जवनानि 
जवन्ति। पठमजवने सतेकिच्छो होति, तथा दुतियादीसूति धम्मसभावदस्सनमेतं, न पन तस्मिं खणे तेसं 

सतेकिच्छभावापादनं केनचि सक्का कातुं । तत्थाति तेसु तीसु मिच्छादस्सनेसु। कोचि एकं दस्सनं ओक्कमतीति 
यस्स एकस्मियेव अभिनिवेसो आसेवना पवत्ता, सो एकंयेव दस्सनं ओक्कमति । यस्स द्वीसु तीसुपि वा अभिनिवेसो 
आसेवना पवत्ता, सो द्वे तीणि ओक्कमति। एतेन या पुब्बे उभयपटिबाहिकतामुखेन पवत्ता अत्थसिद्भा सब्बदिद्टिका, सा 
पुब्बभागिया, मिच्छानियामोक्कन्तिया पन यथासकं पच्चयसमुदागमदिट्टितो भिन्नारम्मणानं विय विसेसाधिगमानं एकज्झं 
अनुप्पत्तिया अभिकिण्णा एवाति दस्सेति। एकस्मिं ओक्कन्तेपि द्वीसु तीसु ओक्कन्तेसुपि नियतमिच्छादिट्िकोब होतीति 
इमिना तिस्सन्नम्पि दिठ्टीनं समानफलतं समानबलञ्च दस्सेति। तस्मा तिस्सोपि चेतना एकस्स उप्पन्ना अज्ञमज्जं 
अनुबलप्पदायिका होन्ति । 


कि पनेस एतस्मिञ्ञेव अत्तभावे नियतो, उदाहु अञ्जस्मिम्पीति? एतस्मिञ्ञेव नियतो। अकुसलज्हि नामेतं अबलं, 
न कुसलं विय महाबलं । अञ्ञथा सम्मत्तनियामो विय अच्चन्तिको सिया, आसेवनवसेन पन भवन्तरेपि तं तं दिट्ठ 
रोचेतियेव। तेनेवाह “वट्टखाणुको नामेस सत्तो”ति। तस्मा “सकि निमुग्गो निमुग्गो एव बालो' ति विय वट्टखाणुजोतना, 
यादिसेहि पन पच्चयेहि अयं तं दस्सनं ओक्कन्तो पुन कदाचि मिच्छत्तनियामो तप्पटिक्खेपपच्चये पटिच्च ततो 
सीसुक्खेपनमस्स न होतीति न वत्तब्बं । तेन वुत्तं “येभुय्येना ति । एदिसाति “बुद्भानम्पि अतेकिच्छातिआदिना 
वुत्तसदिसा। 


अत्तनो निन्दाभयेनाति “सम्मा दिड्टिञ्च नाम ते गरहन्तीतिआदिना अत्तनो उपरि परेहि वत्तब्बनिन्दाभयेन। 
घट्टनभयेनाति तथा परेसं अपसादनभयेन। सहधम्मेन परेन अत्तनो उपरि कातब्बनिग्गहो उपारम्भो, ततो परित्तासो 
उपारम्भभयं । तं पन अत्थतो उपवादभयं होतीति आह “उपवादभयेना ति । पटिप्पस्सद्भिवसेन अभिज्झा विनयति 
एतेनाति अभिज्झाविनयो, अरहत्तफलं। तेनाह “अभिज्झाविनयो वुच्चति अरहत्त'न्ति। 


परिब्बाजकसुत्तवण्णना निट्टिता। 


उरुवेलवग्गवण्णना निट्टिता। 


४. चक्कवग्गो 
९. चक्कसुत्तवण्णना 


३९. चतुत्थस्स पठमे चत्तारि चक्कानीति एत्थ चक्कं नाम दारुचक्कं, रतनचक्कं, धम्मचक्कं, इरियापथचककं, 
सम्पत्तिचक्कन्ति पञ्चविधं । तत्थ “यं पनिदं, सम्म, रथकारचक्कं छहि मासेहि निदितं छारत्तूनेही ति (अ० नि० ३.१५) इदं 
दारुचक्कं । “पितरा पवत्तितं चक्कं अनुवत्तेती”ति (सं० नि० १.२१५) इदं रतनचक्कं । “मया पवत्तितं चक्क" न्ति (सु० 
नि० ५६२; बु० वं० २७.१७; जा० १.१.१०४; १.५.१००, १०३) इदं धम्मचक्कं । “चतुचक्क नवद्वार”'न्ति (सं० नि० १.२९, 
१०९) इदं इरियापथचक्कं । “चत्तारिमानि, भिक्खवे, चक्कानि येहि समन्नागतानं देवमनुस्सानं चतुचक्कं पवत्तती”ति (अ० 
नि० ४.३१) इदं सम्पत्तिचक्कं । इधापि एतदेव अधिप्पेतन्ति आह “चत्तारि सम्पत्तिचक्कानि वत्तन्ती"ति। अनुच्छविके 
देसेति पुञ्जकिरियाय सम्मापटिपत्तिया अनुरूपदेसे। सेवनं कालेन कालं उपसङ्कमनं । भजनं भत्तिवसेन पयिरुपासनं | 
अत्तनो सम्मा ठपनन्ति अत्तनो चित्तसन्तानस्स योनिसो ठपनं। सद्भादीसु निवेसनन्ति आह “सचे 'तिआदि। इदमेव 
चेत्थ पमाणन्ति इदमेव पुब्बेकतपुञ्जतासङ्कातं सम्पत्तिचक्कं एव एतेसु सम्पत्तिचक्केसु पमाणभूतं इतरेसं कारणभावतो । 

तेनाह “येन ही तिआदि | सो एव च कतपुञ्जो पुग्गलो अत्तानं सम्मा ठपेति अकतपुञ्जस्स तदभावतो। 
चक्कसुत्तबण्णना निट्टिता। 
२. सङ्गहसुत्तवण्णना 


३२. दुतिये तस्स दानमेव दातब्बन्ति पब्बजितस्स पब्बजितपरिकखारं पत्तचीवरादि, गिहिनो गिहिपरिक्खारं 
वत्थाबुधयानसयनादि दातब्बं । सब्बन्ति सब्बं उपकारं । मक्खेत्वा नासेति मक्खिभावे ठत्वा । तेलेन विय मक्खेतीति 
सतधोततेलेन मकखेति विय। अत्थवड़्नकथाति हितावहकथा। कथागहणञ्चेत्थ निदस्सनमत्तं, परेसं हितावहो 
कायप्पयोगोपि अत्थचरिया। अट्ठकथायं पन वचिप्पयोगवसेनेव अत्थचरिया वुत्ता। समानत्तताति सदिसभावो, समानद्ठाने 
ठपनं, तं पनस्स समानट्ठ पनं अत्तसदिसताकरणमुखेन एकसम्भोगता। अत्तनो सुखुप्पत्तियं तस्स च दुक्खुप्पत्तियं तेन 
दुक्खेन अत्तना एकसम्भोगताति आह “समानसुखदुक्खभावो ति । सा च समानसुखदुक्खता एकतो निसज्जादिना 
पाकटा होतीति दस्सेन्तो “एकासने 'तिआदिमाह । 


तत्थ जातिया हीनो भोगेन अधिको दुस्सङ्गहो होति । न हि सक्का तेन सद्भि एकपरिभोगो कातुं जातिया हीनत्ता। तस्स 
तथा अकरियमाने च सो कुज्झति भोगेन अधिकत्ता, तस्मा सो दुस्सङ्गहो। भोगेन हीनो जातिया अधिकोपि दुस्सङ्गहो होति। 
सो हि “अहं जातिमा”ति भोगसम्पन्नेन सद्भि एकपरिभोगं इच्छति, तस्मिं अकरियमाने कुज्झति। उभोहिपि हीनो सुसङ्गहो 
होति । न हि सो इतरेन सद्भि एकपरिभोगं इच्छति जातिया हीनभावतो, न अकरियमानो कुज्झति भोगेन हीनभावतो। 
उभोहि सदिसोपि सुसङ्गहोयेव। सदिसभावेनेव इतरेन सह एकपरिभोगस्स पच्चासीसाय, अकरणे च तस्स कुज्झनस्स 
अभावतो। भिकखु दुस्सीलो दुस्सङ्गहो होति। न हि सक्का तेन सद्भि एकपरिभोगं कातुं, अकरियमाने च कुज्झति। सीलवा 
पन सुसङ्गहो होति। सीलवा हि अदीयमानेपि किस्मिञ्चि आमिसे अकरियमानेपि सङ्गहे न कुज्झति, अज्ञं अत्तना सद्भि 
परिभोगं अकरोन्तम्पि न पापकेन चित्तेन पस्सति पेसलभावतो। ततो एव परिभोगोपि अनेन सद्भि सुकरो होति, तस्मा गिहि 
चे, उभोहि सदिसो। पब्बजितो चे, सीलवा पुग्गलो । एवं समानत्तताय सङ्गहेतब्बो। तेनेवाह “सो सचे गहद्ुस्स जातिया 
पब्बजितस्स सीलेन सदिसो होति, तस्सायं समानत्तता कातब्बा ति । सेसं सुविञ्ञेय्यमेव। 


सङ्गहसुत्तवण्णना निद्टिता। 
३. सीहसृत्तवण्णना 


३३. ततिये सीहोति परिस्सयसहनतो पटिपक्खहननतो च “सीहो"ति लद्भनामो मिगाधिपति। चत्तारोति समानेपि 
सीहजातिभावे वण्णविसेसादिसिद्धेन विसेसेन चत्तारो सीहा । ते इदानि नामतो वण्णतो आहारतो दस्सेत्वा इधाधिप्पेतसीहं 
नानप्पकारतो विभावेतुं “तिणसीहोतिआदि आरद्धं । तिणभक्खो सीहो तिणसीहो पुरिमपदे उत्तरपदलोपेन यथा 
“साकपत्थिवो”ति (पाणिनि २.१.६०) | काळवण्णताय काळसीहो । तथा पण्डुसीहो । तेनाह “काळगाविसदिसो, 
पण्डुपलासवण्णगाविसदिसो”ति च । रत्तकम्बलस्स विय केसरो केसरकलोमो एतस्स अत्थीति केसरी। 
लाखापरिकम्मकतेहि विय पादपरियन्तेहीति च योजना। 


कम्मानुभावसिद्धअधिपच्चमहेसक्खताहि सब्बमिगगणस्स राजा। सुवण्णगुहतो वातिआदि ““सीहस्स विहारो 
किरिया एवं होतीति कत्वा वुत्तं । 

समं पतिद्टापेत्वाति सब्बभागेहि सममेव भूमियं पतिट्टापेत्वा। आकड्ित्वाति पुरतो आकड्डित्वा। अभिहरित्वाति 
अभिमुखं हरित्वा। सङ्घातन्ति विनासं। वीसतियट्टिकं ठानं उसभं। 


समसीहोति समजातिको समप्पभावो च सीहो। समानोस्मीति देसनामत्तं, समप्पभावताय एव न भायति। 
सक्कायदिद्रिबलवतायाति “के अज्ञे अम्हेहि उत्तरितरा, अथ खो मयमेव महाबला”ति एवं बलातिमाननिमित्ताय 
अहंकारहेतुभूताय सक्कायदिट्रिया बलवभावेन। सक्कायदिड्रिया पहीनत्ताति निरहंकार त्ता अत्तसिनेहस्स सुटु समुग्घातत्ता 
न भायति। 


तथा तथाति सीहसदिसतादिना तेन तेन पकारेन अत्तानं कथेसीति वत्वा तमत्थं विवरित्वा दस्सेतुं “सीहोति 
खो 'तिआदि वुत्तं । 


कतमहाभिनीहारस्स लोकनाथस्स बोधिया नियतभावप्पत्तिया एकन्तभावी बुद्धभावोति कत्वा “तीसु पासादेसु 
निवासकालो, मगधरञ्ञो पटिञ्जादानकालो, पायासस्स परिभुत्तकालो”तिआदिना अभिसम्बोधितो पुरिमावत्थापि 
सीहसदिसा कत्वा दस्सिता। भाविनि भूतूपचारोपि हि लोकवोहारो । विज्जाभावसामञ्जतो द्विविज्जं इतरविज्जम्पि एकज्झं 
गहेत्वा पटिच्चसमुप्पादसम्मसनतो तं पुरेतरसिद्धं विय कत्वा आह “तिस्सो विज्जा सोधेत्वा”ति। अनुलोमपटिलोमतो 
पवत्ताणस्स वसेन “यमकञाणमन्थनेना ति वृत्तं । 


तत्थ विहरन्तस्साति अजपालनिग्रोधमूले विहरन्तस्स। एकादसमे दिवसेति सत्तसत्ताहतो परं एकादसमे दिवसे। 
अचलपल्लङ्केति इसिपतने धम्मचक्कप्पवत्तनत्थं निसिन्नपल्लङ्के । तम्पि हि केनचि अप्पटिवत्तियं धम्मचक्कप्पवत्तनत्थं 
निसज्जाति कत्वा वजिरासनं विय अचलपल्लड्कं वुच्चति । इमस्मिञ्च पन पदेति ` द्रेमे, भिकखवे, 
अन्ता"तिआदिनयप्पवत्ते च इमस्मिं सद्भम्मकोड्ठासे । धम्मघोसो...पे०... दससहस्सिलोकधातुं पटिच्छादेसि “सब्बत्थ 
ठिता सुणन्तू"ति अधिट्ठानेन | सोळसहाकारेहीति दुक्खपरिञ्ञा, समुदयप्पहानं, निरोधसच्छिकिरिया, मग्गभावनाति 
एकेकस्मिं मग्गे चत्तारि चत्तारि कत्वा सोळसहि आकारेहि। 


पठमेन नयेन अभिसम्बोधितो पुरिमतरावत्थापि अवस्संभाविताय गहेत्वा सीहसदिसतं दस्सेत्वा इदानि 
अभिसम्बुद्धावत्थासु एव सीहसदिसतं दस्सेतुं “अपरो नयो”तिआदि आरद्भं। अदुहि कारणेहीति “तथा आगतोति 
तथागतो, तथा गतोति तथागतो, तथलक्खणं आगतोति तथागतो, तथधम्मे याथावतो अभिसम्बुद्भोति तथागतो, 
तथदस्सिताय तथागतो, तथवादिताय तथागतो, तथाकारिताय तथागतो, अभिभवनड्रेन तथागतो "ति (दी० नि० अट्ठ० १.७; 
म० नि० अट्टु० १.१२; सं० नि० अट्टु० २.३.७८; अ० नि० अट्टु० १.१.१७०; उदा० अट्ठ० १८; इतिवु० अट्ठ० ३८; थेरगा० 
अड्ट० १.३; बु० बं० अट्ट० १.२ निदानकथा; महानि० अट्ट० १४; पटि० म० १.३७) एवं वुत्तेहि अट्डहि तथागतसाधकेहि 
कारणेहि । यदिपि भगवा बोधिपल्लङ्के निसिन्नमत्तेव अभिसम्बुद्धो न जातो, तथापि ताय निसज्जाय निसिन्नोव पनुज्ज सब्बं 
परिस्सयं अभिसम्बुद्धो जातो। तथा हि तं  अपराजितपल्लङ्क "न्ति वुच्चति, तस्मा “याव बोधिपल्लङ्का वा ति वत्वा तेन 
अपरितुस्सन्तो “याव अरहत्तमग्गजाणा वाति आह। 


इति सक्कायोति एत्थ इतिसद्दो निदस्सनत्थो। तेन सक्कायो सरूपतो परिमाणतो परिच्छेदतो च दस्सितोति आह 
“अयं सक्कायोतिआदि। “अयं सक्कायो "ति इमिना पञ्चुपादानक्खन्धा सरूपतो दस्सिता। “एत्तको सक्कायो ति 
इमिना ते परिमाणतो दस्सिता। तस्स च परिमाणस्स एकन्तिकभावं दस्सेन्तेन “न इतो भिय्यो सक्कायो अत्थी ति वृत्तं । 

सभावतोति सलवखणतो। सरसतोति सकिच्चतो। परियन्ततोति परिमाणपरियन्ततो। परिच्छेदतोति यत्तके ठाने 
तस्स पवत्तितस्स परिच्छिन्दनतो । परिवटुमतोति परियोसानप्पवत्तितो । सब्बेपि पञ्चुपादानक्खन्धा दस्सिता होन्ति 
यथावुत्तेन विभागेन। अयं सक्कायस्स समुदयो नामाति अयं आहारादिसक्कायस्स समुदयो नाम। तेनाह 
“एत्तावता तिआदि । अत्थङ्गमोति निरोधो । “आहारसमुदया आहारनिरोधा ति च असाधारणमेव तं गहेत्वा सेसेसु 
आदि-सद्देन सङ्गण्हाति। 


पण्णासलक्खणपटिमण्डितन्ति पण्णासउदयवयलक्खणविभूसितं समुदयत्थङ्गमग्गहणतो। खीणासवत्ताति 
अनवसेसं सावसेसञ्च आसवानं परिक्खीणत्ता। अनागामीनम्पि हि भयं चित्तुत्रासञ्च न होतीति। जाणसंवेगो 
भयतुपट्टानपञ्ञा । इतरासं पन देवतानन्ति अखीणासवदेवे सन्धाय वदति। भोति धम्मालपनमत्तन्ति सभावकथनमत्तं। 


चक्कन्ति सत्थु आणाचक्कं । तं पन धम्मतो आगतन्ति धम्मचक्क | तत्थ अरियसावकानं पटिवेधधम्मतो आगतन्ति 
धम्मचक्कं । इतरेसं देसनाधम्मतो आगतन्ति धम्मचक्कं। दुविधेपि जाणं पधानन्ति ञाणसीसेन वुत्तं “पटिवेधञाणम्पि 
देसनाजाणम्पी ति । इदानि तं जाणं सरूपतो दस्सेतुं “पटिवेधजाण नामा तिआदि वुत्तं । यस्मा तस्स आणस्स 
पटिविद्धत्ता भगवा तानि सट्टि नयसहस्सानि वेनेय्यानं दस्सेतुं समत्थो अहोसि, तस्मा तानि सट्टि नयसहस्सानि तेन आणेन 
सद्भियेव सिद्धानीति कत्वा दस्सेन्तो “सट्टिया च नयसहस्सेहि पटिविज्झी "ति आह । तिपरिवट्टन्ति “इदं दुकख''न्ति च 
“परिज्जेय्य''न्ति च “परिज्ञात''न्ति च एवं तिपरिवइं, तंयेव द्वादसाकारं | तन्ति देसनाञाणं। एस भगवा। 
अपष्पटिपुग्गलोति पटिनिधिभूतपुग्गलरहितो। एकसदिसस्साति निब्बिकारस्स। 


सीहसुत्तवण्णना निट्टिता। 
४. अग्गपसादसुत्तवण्णना 


३४. चतुत्थे अग्गेसु पसादाति सेट्टेसु पसादा। अग्गा वा पसादाति सेट्ठभूता पसादा। सेट्टुवचनो हेत्थ अग्गसद्दो। 
पुरिमस्मि अत्थविकप्पे अग्गसद्देन बुद्धादिरतनत्तयं वुच्चति। तेसु भगवा ताव असदिसड्डेन, गुणविसिटुट्वेन, असमसमट्ठेन च 
अग्गो। सो हि महाभिनीहारं दसन्नं पारमीनं पविचयञ्च आदिं कत्वा बोधिसम्भारगुणेहि चेव बुद्धगुणेहि च पयोजनेहि च 
सेसजनेहि असदिसोति असदिसट्ठेनपि अग्गो। ये चस्स ते गुणा महाकरुणादयो, तेहि सेससत्तानं गुणेहि बिसिडुड्रेनपि 
सब्बसत्तुत्तमताय अग्गो। ये पन पुरिमका सम्मासम्बुद्धा सब्बसत्तेहि असमा, तेहि सद्भि अयमेव रूपकायगुणेहि चेव 
धम्मकायगुणेहि च समोति असमसमट्ठेनपि अग्गो। तथा दुल्लभपातुभावतो अच्छरियमनुस्सभावतो बहुजनहितसुखावहतो 
अदुतियअसहायादिभावतो च भगवा लोके अग्गोति बुच्चति। यथाह - 


“गएकपुग्गलस्स, भिक्खवे, पातुभावो दुल्लभो लोकस्मिं । कतमस्स एकपुग्गलस्स? तथागतस्स अरहतो 
सम्मासम्मुद्भस्स । एकपुग्गलो, भिक्खवे, लोके उप्पज्जमानो उप्पज्जति अच्छरियमनुस्सो। एकपुग्गलो, भिक्खवे, 
लोके उप्पज्जमानो उप्पज्जति बहुजन...पे०... सम्मासम्बुद्भो । एकपुग्गलो, भिक्खवे, लोके उप्पज्जमानो उप्पज्जति 
अदुतियो असहायो अप्पटिमो अप्पटिभागो अप्पटिपुग्गलो असमो असमसमो द्विपदानं अग्गो। कतमो 
एकपुग्गलो? तथागतो अरहं सम्मासम्बुद्भधो”ति (अ० नि० १.१७१-१७३)। 


धम्मसङ्घा अञ्जधम्मसङ्घेहि असदिसट्टेन विसिट्ठगुणताय दुल्लभपातुभावादिना च अग्गा। तथा हि तेसं 

स्वाकखाततादिसुप्पटिपन्नतादिगुणविसेसेहि अज्जे धम्मसङ्घसदिसा अप्पतरं निहीना वा नत्थि, कुतो सेट्ठा। सयमेव 
तेहि विसिट्ठगुणताय सेट्ठा । तथा दुल्लभुप्पादअच्छरियभावबहुजनहितसुखावहअदुतियासहायादिसभावा च ते। यदग्गेन हि 
भगवा दुल्लभपातुभावो, तदग्गेन धम्मसङ्घापीति । अच्छरियादीसुपि एसेव नयो। एवं अग्गेसु सेट्टेसु उत्तमेसु पवरेसु 
गुणविसिड्टेसु पसादाति अग्गष्पसदा । 


दुतियस्मिं पनत्थे यथावुत्तेसु अग्गेसु बुद्धादीसु उप्पत्तिया अग्गभूता पसादा अग्गप्पसादा । ये पन अरियमग्गेन आगता 
अवेच्चप्पसादा, ते एकन्तेनेव अग्गभूता पसादाति अग्गप्पसादा। यथाह - इध, भिक्खवे, अरियसावको बुद्धे 
अवेच्चप्पसादेन समन्नागतो होती”तिआदि (सं० नि० ५.१०३७-१०३८)। अग्गविपाकत्तापि चेते अग्गष्पसादा । वुत्तम्पि 
चेतं - “अग्गे खो पन पसन्नानं अग्गो विपाको ति (अ० नि० ४.३४; इतिवु० ९०)। 


अपदा वातिआदीसु वा-सद्दो समुच्चयत्थो, न विकप्पत्थो। यथा “अनुप्पन्नो वा कामासवो उप्पज्जति, उप्पन्नो वा 
कामासवो पवडती”ति (म० नि० १.१७) एत्थ अनुप्पन्नो च उप्पन्नो चाति अत्थो। यथा च “भूतानं वा सत्तानं ठितिया 
सम्भवेसीनं वा अनुग्गहाया”ति एत्थ भूतानञ्च सम्भवेसीनञ्चाति अत्थो। यथा च “अग्गितो वा उदकतो वा मिथुभेदतो 


अग्गमक्खायती”ति (अ० नि० ४.३४; इतिवु० ९०) एत्थापि अपदा च द्विपदा चाति सम्पिण्डनवसेन अत्थो दडुब्बो | तेन 
बुत्तं “वा-सह्दो समुच्चयत्थो, न विकप्पत्थो^ति। 


रूपिनोति रूपवन्तो । न रूपिनोति अरूपिनो। सञ्जिनोति सञ्ञवन्तो । न सञ्जिनोति असञ्जिनो। अपदा 
बा"तिआदिसब्बपदेहि कामभवो, रूपभवो, अरूपभवो, एकवोकारभवो, चतुबोकारभवो, पञ्चबोकारभवो, सञ्जिभवो, 
असञ्जिभवो, नेवसञ्जिनासञ्जिभवोति नवविधेपि भवे सत्तेपि अनवसेसतो परियादियित्वा दस्सेति। एत्थ हि रूपिग्गहणेन 
कामभवो, रूपभवो, पञ्चबोकारभवो, एकवोकारभवो च दस्सितो, अरूपिग्गहणेन अरूपभवो, चतुवोकारभवो च 
दस्सितो, सञ्जिभवादयो पन सरूपेनेव दस्सिता। अपदादिग्गहणेन कामभवपञ्चवोकारभवसञ्जिभवानं एकदेसोब 
दस्सितो। 


कस्मा पनेत्थ यथा अदुतियसुत्ते “द्विपदानं अग्गो ति द्विपदा एव गहिता, एवं द्विपदग्गहणमेव अकत्वा अपदादिग्गहणं 
कतन्ति? वुच्चते - अदुतियसुत्ते ताव सेट्टतरवसेन द्रिपदग्गहणमेव कतं । इमस्मिञ्हि लोके सेट्ठो नाम उप्पज्जमानो 
अपदचतुप्पदबहुपदेसु न उप्पज्जति, द्विपदेसुयेव उप्पज्जति। कतरेसु द्विपदेसु? मनुस्सेसु चेव देवेसु च। मनुस्सेसु 
उप्पज्जमानो सकललोकं वसे वत्तेतुं समत्थो बुद्धो हत्वा उप्पज्जति, देवेसु उप्पज्जमानो दससहस्सिलोकधातुं वसे वत्तनको 
महाब्रह्मा हुत्वा उप्पज्जति, सो तस्स कप्पियकारको वा आरामिको वा सम्पज्जति। इति ततोपि सेट्टतरवसेनेस द्विपदानं 


नेवसञ्जिनासञ्जिनो वा, तथागतो तेसं अग्गमक्खायती”ति। निद्धारणे चेतं सामिवचनं। म-कारो पदसन्धिकरो, अग्गो 
अक्खायतीति पदविभागो। तेनेवाह “गुणेहि अग्गो”तिआदि। 


अग्गो विपाको होतीति अग्गे सम्मासम्बुद्धे पसन्नानं यो पसादो अग्गो सेट्टी उत्तमकोटिभूतो वा, तस्मा तस्स 
विपाकोपि अग्गो सेट्ठो उत्तमकोटिभूतो उळारतमो पणीततमो होति। सो पन पसादो दुविधो लोकियलोकुत्तरभेदतो । तेसु 
लोकियस्स ताव - 

“ये केचि बुद्धं सरणं गतासे, 

न ते गमिस्सन्ति अपायभूमि । 

पहाय मानुसं देहं, 

देवकायं परिपूरेस्सन्ति॥ (दी० नि० २.३३२; इतिवु० अट्ठ० ९०; सं० नि० १.३७) । 


““बुद्धोति कित्तयन्तस्स, काये भवति या पीति। 
बरमेव हि सा पीति, कसिणेनपि जम्बुदीपस्स॥ (दी० नि० अट्ठ० १.६; इतिबु० अट्टः ९०)। 


“सतं हत्थी सतं अस्सा, सतं अस्सतरीरथा। 
सतं कञ्जासहस्सानि, आमुक्कमणिकुण्डला । 
एकस्स पदवीतिहारस्स, कलं नाग्घन्ति सो्ठसि” ॥ (चूळव° ३०५)। 


“साधु खो, देवानमिन्द, बुद्धं सरणगमनं होति, बुद्धं सरणगमनहेतु खो, देवानमिन्द, एवमिधेकच्चे सत्ता 
कायस्स भेदा परं मरणा सुगति सग्गं लोकं उपपज्जन्ति। ते अज्जे देवे दसहि ठानेहि अधिग्गण्हन्ति दिब्बेन 
आयुना, दिब्बेन वण्णेन, दिब्बेन सुखेन, दिब्बेन यसेन, दिब्बेन आधिपतेय्येन, दिब्बेहि रूपेहि, दिब्बेहि सद्देहि, 
दिब्बेहि गन्धेहि, दिब्बेहि रसेहि, दिब्बेहि फोदुब्बेही "ति (सं० नि० ४.३४१) - 


एवमादीनं सुत्तपदानं वसेन पसादफलविसेसयोगो वेदितब्बो, तस्मा सो अपायदुक्खविनिवत्तनेन सद्भि सम्पत्तिभवेसु 
सुखविसेसदायकोव दडुब्बो । 


लोकुत्तरो पन सामञ्जफलविपाकदायको वड्टदुक्खविनिवत्तको । सब्बोपि चायं पसादो परम्पराय वटुदुक्खं 
बिनिवत्तेतियेव। वृत्तञ्हेतं - 


““यस्मिं समये, भिक्खवे, अरियसावको अत्तनो सद्धं अनुस्सरति, नेवस्स तस्मिं समये रागपरियुट्टितं चित्तं 


धम्माति सभावधम्मा। सङ्कताति समेच्च सम्भूय पच्चयेहि कताति सङ्घता, सपच्चया धम्मा। हेतूहि पच्चयेहि च न 
केहिचि कता सङ्घताति असङ्कता, अपच्चयो निब्बानं। सङ्कतानं परियोसितभावेन “असछझ्ज ता 'ति पुथुवचनं । विरागो तेसं 
अग्गमक्खायतीति तेसं सङ्घतासङ्कतधम्मानं यो विरागसङ्घातो असङ्कतधम्मो, सो सभावेनेव सण्हसुखुमभावतो 
सन्ततरपणीततरभावतो गम्भीरादिभावतो मदनिम्मदनादिभावतो अग्गं सेट्रुँ उत्तमं पवरन्ति वुच्चति । यदिदन्ति निपातो, यो 
अयन्ति अत्थो । मदनिम्मदनोतिआदीनि सब्बानि निब्बानवेवचनानि। तेनेवाह “विरागोतिआदीनि निब्बानस्सेव 
नामानी ति। रागमदादयोति आदि-सद्देन मानमदपुरिसमदादिके सङ्गण्हाति | सब्बा पिपासाति कामपिपासादिका सब्बा 
पिपासा। सब्बे आलया समुग्घातं गच्छन्तीति कामालयादिका सब्बेपि आलया समुग्घातं यन्ति । बट्ठानीति 
कम्मवट्टविपाकवट्वानि | तण्हाति अट्ठसतप्पभेदा सब्बापि तण्हा। 


अग्गो विपाको होतीति एत्थापि - 

“ये केचि धम्मं सरणं गतासे...पे०...” ॥ (दी० नि० २.३३२; सं नि० १.३७) । 
“धम्मोति कित्तयन्तस्स, काये भवति या पीति...पे०...” ॥ (दी० नि० अट्ड० १.६; इतिवु० अट्टः ९०)। 


“साधु खो, देवानमिन्द, धम्मं सरणगमनं होति, धम्मं सरणगमनहेतु खो, देवानमिन्द, एवमिधेकच्चे...पे०... 
दिब्बेहि फोट्ठुब्बेही ति (सं० नि० ४.३४१) ¬ 


एवमादीनं सुत्तपदानं वसेन धम्मे पसादस्स फलविसेसयोगो वेदितब्बो। 


सङ्घा वा गणा वाति जनसमूहसङ्काता यावता लोके सङ्घा वा गणा वा। तथागतसावकसङ्घोति 
अट्ट अरियपुग्गलसमूहसङ्कातो दिड्िसीलसामञ्ञेन संहतो तथागतस्स सावकसङ्घो। अग्गमक्खायतीति अत्तनो 
सीलसमाधिपञ्ञाविमृत्तिआदिगुणविसेसेन तेसं सङ्घानं अग्गो सेट्ठो उत्तमो पवरोति वुच्चति । यदिदन्ति यानि इमानि। 
चत्तारि पुरिसयुगानि युगळवसेन, पठममग्गड्ठो पठमफलट्ठोति इदमेकं युगळं, याव चतुत्थमग्गट्ठो चतुत्थफलड्डोति इदमेकं 
युगळन्ति एवं चत्तारि पुरिसयुगानि। अट्ट पुरिसपुग्गलाति पुरिसपुग्गलवसेन एको पठममग्गट्ठो, एको पठमफलट्टोति इमिना 
नयेन अट्ठ पुरिसपुग्गला। एत्थ च पुरिसोति वा पुग्गलोति वा एकत्थानि एतानि पदानि, वेनेय्यवसेन पनेवं वुत्तं। एस 
भगवतो सावकसङ्घोति यानिमानि युगळवसेन चत्तारि युगानि पाटियेक्कतो अड पुरिसपुग्गला, एस भगवतो सावकसङ्घो । 
आहुनेय्योतिआदीनि वुत्तत्थानेव। इधापि - 


“ये केचि सङ्घं सरणं गतासे...पे०...”॥ (दी० नि० २.३३२; सं० नि० १.३७) । 
“सङ्घोति कित्तयन्तस्स, काये भवति या पीति...पे०...” ॥ (दी० नि० अट्ठ० १.६; इतिवु० अट्टः ९०)। 


“साधु खो, देवानमिन्द, सङ्गं सरणगमनं होति, सङ्घं सरणगमनहेतु खो, देवानमिन्द...पे०... दिब्बेहि 
फोदुब्बेही”ति (सं० नि० ४.३४१) - 


आदीन सुत्तपदानं वसेन सङ्घे पसादस्स फलविसेसयोगो तस्स अग्गविपाकता च वेदितब्बा। तथा अनुत्तरियपटिलाभो 
सत्तमभवादितो पट्टाय वट्टदुक्खसमुच्छेदो अनुत्तरसुखाधिगमोति एवमादिउळारफलनिप्फादनवसेन अग्गविपाकता 
वेदितब्बा । 


गाथासु अग्गतोति अग्गे रतनत्तये, अग्गभावतो वा पसन्नानं। अग्गं धम्मन्ति अग्गसभावं बुद्धसुबोधि धम्मसुधम्मतं 
सङ्घसुप्पटिपत्ति, रतनत्तयस्स अनञ्ञसाधारणं उत्तमसभावं, दसबलादिस्वाकखाततादिसुप्पटिपन्नतादिगुणसभावं वा। 
विजानतन्ति विजानन्तानं । एवं साधारणतो अग्गप्पसादवत्थुं दस्सेत्वा इदानि असाधारणतो तं विभागेन दस्सेतुं अग्गे 
बुद्धे (तिआदि वृत्तं। तत्थ पसन्नानन्ति अवेच्चप्पसादेन च इतरप्पसादेन च पसन्नानं अधिमुत्तानं | विरागूपसमेति विरागे 
उपसमे च, सब्बस्स रागस्स सब्बेसं किलेसानं अच्चन्तविरागहेतुभूते अच्चन्तउपसमहेतुभूते चाति अत्थो। सुखेति 
वट्टुदुक्खक्खयभावेन सङ्घारूपसमसुखभावेन सुखे । 


अग्गस्मि दानं ददतन्ति अग्गे रतनत्तये दानं ददन्तानं देय्यधम्मं परिच्चजन्तानं। तत्थ धरमानं भगवन्तं चतूहि 
पच्चयेहि उपटुहन्ता पूजेन्ता सक्करोन्ता, परिनिब्बुतं भगवन्तं उद्दिस्स धातुचेतियादिके उपडुहन्ता पूजेन्ता सक्करोन्ता बुद्धे 

दानं ददन्ति नाम। “धम्मं पूजेस्सामा "ति धम्मधरे पुग्गले चतूहि पच्चयेहि उपटुहन्ता पूजेन्ता सक्करोन्ता धम्मञ्च 
चिरट्टितिकं करोन्ता धम्मे दानं ददन्ति नाम। तथा अरियसङ्घं चतूहि पच्चयेहि उपद्टहन्ता पूजेन्ता सक्करोन्ता तं उद्दिस्स 
इतरस्मिम्पि तथा पटिपज्जन्ता सङ्घे दानं ददन्ति नाम। अग्गं पुञ्ञं पवड़्तीति एवं रतनत्तये पसन्नेन चेतसा उळारं 
परिच्चागं उळारञ्च पूजासक्कारं पवत्तेन्तानं दिवसे दिवसे अग्गं उळारं कुसलं उपचीयति। इदानि तस्स पुञ्ञस्स 
अग्गविपाकताय अग्गभावं दस्सेतुं “अग्गं आयू तिआदि वृत्तं । तत्थ आयूति दिब्बं वा मानुसं वा अग्गं उळारं परमं आयु 
पवड्डति उपरूपरि बूहति। बण्णोति रूपसम्पदा। यसोति परिवारसम्पदा। कित्तीति थुतिघोसो। सुखन्ति कायिकं 
चेतसिकञ्च सुखं | बलन्ति कायबलञ्चेव आणबलज्च । 


अग्गस्स रतनत्तयस्स दानं दाता। अथ वा अग्गस्स देय्यधम्मस्स दानं उळारं कत्वा तत्थ पुञ्जं पवत्तेता। 
अग्गधम्मसमाहितोति अग्गेन पसादधम्मेन दानादिधम्मेन च संहितो समन्नागतो अचलप्पसादयुत्तो, तस्स वा विपाकभूतेहि 
बहुजनस्स पियमनापतादिधम्मेहि यृत्तो। अग्गप्पत्तो पमोदतीति यत्थ यत्थ सत्तनिकाये उप्पन्नो, तत्थ तत्थ अग्गभावं 
सेट्टभावं अधिगतो, अग्गभावं वा लोकुत्तरमग्गफलं अधिगतो पमोदति अभिरमति परितुस्सतीति। 


अग्गपसादसुत्तवण्णना निट्टिता। 


५. वस्सकारसुत्तवण्णना 


३५. पञ्चमे अरिये जायेति संकिलेसतो आरकत्ता अरिये निद्दोसे परिसुद्धे निय्यानिकधम्मभावतो जाये कारणेति 
अत्थो। जायति निच्छयेन कमति निब्बानं, तं वा जायति पटिविज्झीयति एतेनाती जायो, अरियमग्गो। सो एव च 
सम्पापकहेतुभावतो कारणन्ति वुच्चति । इध पन सह विपस्सनाय अरियमग्गो अधिप्पेतोति आह “सहविपस्सनके 
मग्गे”ति। गाथासु “जायं धम्म न्ति एत्थापि एसेव नयो। 


वस्सकारसुत्तवण्णना निट्टिता। 
६. दोणसुत्तवण्णना 


३६. छट्टे उक्काहि धारियमानाहीति दीपिकाहि धारियमानाहि, दण्डदीपिकासु जालेत्वा धारियमानासु मापितत्ताति 
वुत्तं होति। तञ्हि नगरं “मङ्गलदिवसे सुखणे सुनकखत्तं मा अतिक्कमी"ति रत्तिम्पि उक्कासु धारियमानासु मापितं । 
उक्कासु ठाति उक्कड्रा, उक्कासु विज्जोतयन्तीसु ठिता पतिट्टिताति मूलविभूजादिपकखेपेन (पाणिनि ३.२.५) सहसिद्धि 
वेदितब्बा । निरुत्तिनयेन वा उक्कासु ठितासु ठिता आसीति उक्कड्रा। अपरे पन भणन्ति “भूमिभागसम्पत्तिया 
मनुस्ससम्पत्तिया उपकरणसम्पत्तिया च सा नगरी उक्कडुगुणयोगतो उक्कट्राति नामं लभती"ति। सेतब्यन्ति तस्स नगरस्स 
नामं । तं पन कस्सपदसबलस्स जातनगरन्ति आह “अतीते कस्सपसम्मासम्बुद्धस्स जातनगर न्ति । 


विज्जन्तरिकायाति विज्जुनिच्छरणक्खणे । अन्तरतोति हदये । अन्तराति आरम्भनिब्बत्तीनं वेमज्झे। अन्तरिकायाति 
अन्तराळे। एत्थ च “तदन्तरं को जानेय्य (अ० नि० ६.४४; १०.७५), एतेसं अन्तरा कप्पा गणनतो असङ्ख्येय्या (बु० वं० 
२८.३), अन्तरन्तरा कथं ओपपातेती ति (म० नि० २.४२६) च आदीसु विय कारणवेमज्झेसु वत्तमाना अन्तरासद्दा एव 
उदाहरितब्बा सियुं, न पन चित्तकखणविवरेसु वत्तमाना अन्तरअन्तरिकसद्दा। अन्तरासहस्स हि अयमत्थुद्भारोति । 

अयं पनेत्थ अधिप्पायो सिया - येसु अन्तरासद्दो वत्तति, तेसु अन्तरसद्दोपि वत्ततीति समानत्थत्ता अन्तरासद्दत्थे 
वत्तमानो अन्तरसद्दो उदाहटो। अन्तरासद्दो एव वा “यस्सन्तरतो"ति एत्थ गाथासुखत्थं रस्सं कत्वा वुत्तोति ददुब्बं। 
अन्तरासद्दो एव पन इकसहेन पदं वड्टेत्वा “अन्तरिका”ति वुत्तोति एवमेत्थ उदाहरणोदाहरितब्बानं विरोधाभावो दडुब्बो । 
अयोजियमाने उपयोगवचनं न पापुणाति सामिवचनस्स पसङ्गे अन्तरासद्दयोगेन उपयोगवचनस्स इच्छितत्ता। तेनेवाह 
“अन्तरासद्देन पन यृत्तत्ता उपयोगवचनं कत” न्ति। 


सकलजम्बुदीपे उप्पन्नं महाकलहं वूपसमेत्वाति परिनिब्बुते भगवति धातूनं अत्थाय कुसिनारनगरं परिवारेत्वा 
ठितेहि सेसराजूहि “ अम्हाकं धातुयो वा देन्तु युद्धं वा तिआदिना कोसिनारकेहि मल्लेहि सद्भि कतं विवादं वूपसमेत्वा। सो 
किर ब्राह्मणो तेसं विवादं सुत्वा “एते राजानो भगवतो परिनिब्बुतट्ठाने विवादं करोन्ति, न खो पनेतं पतिरूपं, अलं इमिना 
कलहेन, वूपसमेस्सामि न न्ति गन्त्वा उन्नते पदेसे ठत्वा द्वेभाणवारपरिमाणं दोणगज्जितं नाम अवोच | तत्थ पठमभाणवारे 
ताव एकपदम्पि ते न जानिंसु। दुतियभाणवारपरियोसाने च “आचरियस्स विय भो सद्दो, आचरियस्स विय भो सद्दो”ति 
सब्बे निरवा अहेसुं। जम्बुदीपतले किर कुलघरे जातो येभुय्येन तस्स न-अन्तेबासिको नाम नत्थि, अथ खो सो अत्तनो 
वचनं सुत्वा निरवे तुण्हीभूते विदित्वा पुन - 


““सुणन्तु भोन्तो मम एकवाचं, 
अम्हाक बुद्धो अहु खन्तिवादो। 
न हि साधुयं उत्तमपुग्गलस्स, 
सरीरभागे सिया सम्पहारो॥ 


“सब्बेव भोन्तो सहिता समग्गा, 

सम्मोदमाना करोमट्टभागे। 

वित्थारिका होन्तु दिसासु थूपा, 

बहू जना चकखुमतो पसन्ना"ति॥ (दी० नि० २.२३७) - 


इमं गाथाद्वयं वत्वा तं कलहं वूपसमेत्वा धातुयो अद्टधा भाजेत्वा अदासि, तं सन्धायेतं वुत्तं “सकलजम्बुदीपे उप्पन्नं 
महाकलहं वूपसमेत्वा धातुयो भाजेस्सती”ति। लक्खणचक्कानीति द्वीसु पादतलेसु द्वेलक्खणचक्कानि। 


आसवेनाति कम्मकिलेसकारणेन आसवेन। एत्थ हि तेभूमकञ्च कम्मं, अवसेसा च अकुसला धम्मा “आसवा"ति 
वुत्ता । देवूपपत्तीति देवेसु उप्पत्ति निब्बत्ति। एत्थ च यक्खगन्धब्बताय विनिमुत्ता सब्बे देवा देवग्गहणेन गहिता । गन्धब्बो 
वा विहङ्गमो आकासचारी। अहन्ति विभत्तिविपरिणामेन योजेतब्बं । 


दोणसुत्तवण्णना निट्टिता। 
७. अपरिहानियसृत्तवण्णना 


३७. सत्तमे निब्बानसन्तिकेयेब चरतीति किलेसनिब्बानस्स अनुपादापरिनिब्बानस्स च सन्तिकेयेव चरति “न 
चिरस्सेव अधिगमिस्सती”ति कत्वा। गाथाय अप्पमादरतोति समथविपस्सनाय अप्पमज्जने रतो अभिरतो, अप्पमादेनेव 
रत्तिन्दिवं बीतिनामेन्तोति अत्थो। पमादं भयतो पस्सन्तोति निरयूपपत्तिआदिभयहेतुतो पमादं भयतो पस्सन्तो। अभब्बो 

परिहानायाति सो एवरूपो समथविपस्सनाधम्मेहि मग्गफलेहि वा परिहानाय अभब्बो। समथविपस्सनातो हि 
सम्पत्ततो न परिहायति, इतरानि च अप्पत्तानि पापुणातीति । 


अपरिहानियसुत्तवण्णना निट्टिता । 


८. पतिलीनसुत्तवण्णना 


३८. अट्टमे अन्तवा लोकोति एकपस्सेन वड्ितं कसिणनिमित्तं “लोको” ति गाहेन वा तक्केन वा उप्पन्नदिट्टि। लाभी 
हि झानचक्खुना पस्सित्वा गण्हाति, इतरो तक्कमत्तेन। अनन्तवाति समन्ततो वड्ितं अप्पमाणं कसिणनिमित्तं “लोको^ति 
गाहेन वा तक्केन वा उप्पन्नदिट्टि। तं जीवं तं सरीरन्ति जीवो सरीरञ्च एकमेव वत्थूति उप्पन्नदिट्टि। विस्सट्ठानीति 
सकपरिच्चजनवसेन निस्सट्ठानि । बन्तानीति इदं पुन अनादियनभावदस्सनवसेन वुत्तं । चत्तम्पि हि केचि गण्हन्ति, 
नयिदमेवन्ति दस्सनत्थं “वन्तानी ति वृत्तं । न हि यं येन वन्तं, न सो तं पुन आदीयति। वन्तम्पि किञ्चि ससन्ततिलग्गं 
सिया, नयिदमेवन्ति दस्सनत्थं “मुत्तानी ति वुत्तं । तेनेवाह “छिन्नबन्धनानि कतानी ति, सन्ततितो विनिमोचनवसेन 
छिन्नबन्धनानि कतानीति अत्थो। मुत्तम्पि किञ्चि मुत्तबन्धनं विय फलं कुहिञ्चि तिट्ठति, न एवमिदन्ति दस्सनत्थं 
““पहीनानी “ति वृत्तं। यथा किञ्चि दुन्निस्सट्ठं पुन आदाय सम्मदेव निस्सट्ठं “पटिनिस्सट्ट न्ति वुच्चति, एवं विपस्सनाय 
निस्सट्ठानि आदिन्नसदिसानि मग्गेन पहीनानि पटिनिस्सड्डानि नाम होन्तीति दस्सनत्थं “पटिनिस्सट्ठानी ति वुत्तं । तेनेवाह 
“यथा न पुन चित्तं आरोहन्ति, एवं पटिनिस्सज्जितानी”ति। 


कामेसनाति कामानं एसना, कामसङ्घाता वा एसना कामेसना। वुत्तज्हेतं “तत्थ कतमा कामेसना? यो कामेसु 
कामच्छन्दो कामरागो कामनन्दी कामपिपासा काममुच्छा कामज्झोसानं, अयं वुच्चति कामेसना”ति, तस्मा कामरागो 
““कामेसना “ति वेदितब्बो। तेनेवाह “कामेसना...पे०... अनागामिमग्गेन पहीना ति । भवानं एसना भवेसना । वुत्तम्पि 


रूपारूपभवपत्थनाति वेदितब्बो। तेनेवाह “भवेसना पन अरहत्तमग्गेन पहीयती 'ति। 


ब्रह्मचरियस्स एसना ब्रह्मचरियेसना। सा च मग्गब्रह्मचरियस्स, दिट्विगतिकसम्मतब्रह्मचरियस्स च गवेसनवसेन 
द्विप्पकाराति आह “ब्रह्मचरियं एसिस्सामीतिआदि। दिड्डिगतिकसम्मतस्स ब्रह्मचरियस्स एसनापि हि ब्रह्मचरियेसनाति 
बुच्चति। वुत्तम्पि चेतं - 


“तत्थ कतमा ब्रह्मचरियेसना? सस्सतो लोकोति वा, असस्सतो लोकोति वा, अन्तवा लोकोति वा, 
अनन्तवा लोकोति वा, तं जीवं तं सरीरन्ति वा, अञ्जं जीवं अञ्ञं सरीरन्ति वा, होति तथागतो परं मरणाति वा, न 
होति तथागतो परं मरणाति वा, होति च न च होति तथागतो परं मरणाति वा, नेव होति न न होति तथागतो परं 
मरणाति वा, या एवरूपा दिट्टि दिट्टिगतं दिड्टिगहनं दिट्टिकन्तारं दिट्टिविसूकायिकं दिट्टिविप्फन्दितं दि्टिसंयोजनं 
गाहो पतिट्ठाहो अभिनिवेसो परामासो कुम्मग्गो मिच्छापथो मिच्छत्तं तित्थायतनं विपरियेसग्गाहो, अयं वुच्चति 
ब्रह्मचरियेसनाति (विभ० ९१९)। 


तस्मा दिट्टिगतिकसम्मतस्स ब्रह्मचरियस्स एसना दिद्ुब्रह्मचरियेसनाति वेदितब्बा । तेनेवाह “दिद्विब्रह्मचरियेसना पन 
सोतापत्तिमग्गेनेव पटिप्पस्सम्भती ति। एत्तावता च रागदिद्वियो एसनाति दस्सितं होति। न केवलञ्च रागदिद्टियो एव 

एसना, तदेकट्टं कम्मम्पि । वुत्तम्पि चेतं - 


“तत्थ कतमा कामेसना? कामरागो तदेकट्ुं अकुसलं कायकम्मं बचीकम्मं मनोकम्मं, अयं वुच्चति 
कामेसना। तत्थ कतमा भवेसना? भवरागो तदेकटुं अकुसलं कायकम्मं वचीकम्मं मनोकम्मं, अयं वुच्चति 
भवेसना। तत्थ कतमा ब्रह्मचरियेसना? अन्तग्गाहिका दिट्टि तदेकट्ं अकुसलं कायकम्मं वचीकम्मं मनोकम्मं, 
अयं वुच्चति ब्रह्मचरियेसना”ति (विभ० ९१९)। 


नवविधमानोति “सेय्यस्स सेय्योहमस्मी”तिआदिना (सं० नि० ४.१०८; ध० स० ११२१; विभ? ८६६; महानि २१) 
आगतो नवविधमानो। 


“कामेसना”तिआदिगाथाय पन ब्रह्मचरियेसना सहाति ब्रह्मचरियेसनाय सद्भि । विभत्तिलोपेन हि अयं निद्देसो। 
करणत्थे वा एतं पच्चत्तवचनं। इदं वृत्तं होति “ब्रह्मचरियेसनाय सद्धि कामेसना भवेसनाति तिस्सो एसना"ति। तासु 
ब्रह्मचरियेसनं सरूपतो दस्सेतुं “इतिसच्चपरामासो, दिट्रिाना समुस्सया ति वृत्तं। तस्सत्थो - इति एवं सच्चन्ति 
परामासो इतिसच्चपरामासो । इदमेव सच्चं मोघमञ्जन्ति दिड्टिया पवत्तिआकारं दस्सेति। दिट्टियो एव सब्बानत्थहेतुभावतो 
दिद्ठिद्वाना | वुत्तञ्हेतं - “मिच्छादिड्रिपरमाहं, भिक्खवे, वज्जं वदामीति (अ० नि० १.३१०) । ता एव च उपरूपरि वुद्धिया 
मानलोभादिकिलेससमुस्सयनेन वट्टदुक्खसमुस्सयनेन च समुस्सया, “इदमेव सच्चं मोघमञ्ज''न्ति मिच्छाभिनिविसमाना 
सब्बानत्थहेतुका किलेसदुक्खूपचयतो हेतुभूता च दिट्टियो ब्रह्मचरियेसनाति वुत्तं होति। एतेन पवत्तिआकारतो निब्बत्तितो च 
ब्रह्मचरियेसना दस्सिताति वेदितब्बा । 


सब्बरागविरत्तस्साति सब्बेहि कामभवरागेहि विरत्तस्स। ततो एव तण्हाक्खयसङ्घाते निब्बाने विमृत्तत्ता 
तण्हाक्खयविमृत्तिनो अरहतो। एसना पटिनिस्सट्ठाति कामेसना, भवेसना सब्बसो निस्सट्ठा पहीना । दिद्ठिद्वाना 
समूहताति ब्रह्मचरियेसनासङ्काता दिट्टिद्ाना च पठममग्गेनेव समुग्घातिता । एवम्पि इमिस्सा गाथाय अत्थवण्णना 
वेदितब्बा । सेसं सुविञ्ञेय्यमेव। 


पतिलीनसुत्तवण्णना निड्टिता । 
९. उज्जयसुत्तवण्णना 


३९. नवमे अनुकुलयञ्जन्ति अनुकुलं कुलानुक्कमं उपादाय दातनब्बदानं । तेनाह “ अम्हाकं...पे०... कुलानुकुलवसेन 
यजितब्ब'न्ति। वंसपरम्पराय पच्छा दुग्गतपुरिसेहि पदातब्बदानं। एवरूपं कुलं सीलवन्ते उद्दिस्स निबद्धदानं, तस्मिं कुले 
दलिद्दानिपि न उपच्छिन्दन्ति। तत्रिदं वत्थु - अनाथपिण्डिकस्स घरे पञ्च सलाकभत्तसतानि दीयिसु। दन्तमयसलाकानं 
पञ्चसतानि अहेसुं। अथ तं कुलं अनुक्कमेन दालिद्दियेन अभिभूतं । एका तस्मिं कुले दारिका एकसलाकतो उद्धं दातुं 
नासक्खि। सापि पच्छा सातवाहनं रटुं गन्त्वा खलं सोधेत्वा लद्भधञ्जेन तं सलाकं अदासि। एको थेरो रञ्जो आरोचेसि। 
राजा तं आनेत्वा अग्गमहेसिड्टाने ठपेसि। सा ततो पट्टाय पुन पञ्चपि सलाकसतानि पवत्तेसि। 


अस्समेधन्तिआदीसु पोराणकराजकाले किर सस्समेधं, पुरिसमेधं, सम्मापासं, वाचापेय्यन्ति चत्तारि सङ्गहवत्थूनि 
अहेसुं, येहि राजानो लोकं सङ्गण्हिंसु । तत्थ निप्फन्नसस्सतो दसमभागग्गहणं सस्समेधं नाम, सस्ससम्पादने मेधाविताति 
अत्थो। महायोधानं छमासिकभत्तवेतनानुप्पदानं पुरिसमेधं नाम, पुरिससङ्गण्हने मेधाविताति अत्थो। दलिद्दमनुस्सानं हत्थे 

लेखं गहेत्वा तीणि वस्सानि विना वड्डिया सहस्सद्विसहस्समत्तधनानुप्पदानं सम्मापासं नाम । तञ्हि सम्मा मनुस्से 
पासेति हदये बन्धित्वा विय ठपेति, तस्मा सम्मापासन्ति वुच्चति । “तात, मातुला"तिआदिना पन सण्हवाचाभणनं 
बाचापेय्यं नाम, पेय्यवज्जं पियवचनताति अत्थो। एवं चतृहि वत्थूहि सङ्गहितं रडु इद्धञ्चेव होति फीतञ्च पहूत अन्नपानं 
खेमं निरब्बुदं, मनुस्सा मुदा मोदना उरे पत्ते नच्चेन्ता अपारुतघरद्वारा विहरन्ति । इदं घरद्वारेसु अग्गळानं अभावतो 
निरग्गळन्ति वुच्चति। अयं पोराणिका पवेणी। अपरभागे पन ओक्काकराजकाले ब्राह्मणा इमानि चत्तारि सङ्गहवत्थूनि 
इमञ्च रड्डसम्पत्ति परिवत्तेन्ता उम्मूलं कत्वा अस्समेधं पुरिसमेधन्तिआदिके पञ्च यञ्ञे नाम अकंसु। वृत्तञ्हेतं भगवता 
ब्राह्मणधम्मियसृत्ते - 


“तेसं आसि विपल्लासो, दिस्वान अणुतो अणुं...पे०...। 
ते तत्थ मन्ते गन्थेत्वा, ओक्काकं तदुपागमु'न्ति॥ (सु० नि० ३०१-३०४)। 


इदानि तेहि परिवत्तेत्वा ठपितमत्थं दस्सेन्तो ““अस्समेध'न्तिआदिमाह। तत्थ मेधन्तीति वधेन्ति । द्वीहि 
परियञ्ञेहीति महायञ्जस्स पुब्बभागे पच्छा च पवत्तेतब्बेहि द्वीहि परिवारयञ्जेहि । 
सत्तनवुतिपञ्चपसुसतघातभिसनस्साति सत्तनवुताधिकानं पञ्चन्नं पसुसतानं मारणेन भेरवस्स पापभीरुकानं 
भयावहस्स। तथा हि वदन्ति - 


“छसतानि नियुज्जन्ति, पसूनं मञ्झिमे हनि। 
अस्समेधस्स यञ्ञस्स, ऊनानि पसूहि तीही"ति॥ (सं० नि० टी० १.१.१२०) । 


सम्मन्ति युगच्छिद्दे पविखपितब्बदण्डकं । पासन्तीति खिपन्ति । संहारिमेहीति सकटेहि वहितब्बेहि । पुब्बे किर एको 
राजा सम्मापासं यजन्तो सरस्सतिनदितीरे पथविया विवरे दिन्ने निमुग्गोयेब अहोसि, अन्धबालब्राह्मणा गतानुगतिगता 
“अयं तस्स सग्गगमनमग्गो ति सञ्जाय तत्थ सम्मापासयञ्जं पट्ठपेन्ति। तेन वुत्तं “निमुग्गोकासतो पभुती ति । अयूपो 
अप्पकदिवसो यागो, सयूपो बहुदिवसं नेय्यो सत्रयागोति | मन्तपदाभिसङ्कतानं सप्पिमधूनं बाजमिति समञ्ञा। 
हिरञ्ञसुवण्णगोमहिंसादि सत्तरसकदक्खिणस्स। सारगब्भको्ठागारादीसु नत्थि एत्थ अग्गळन्ति निरग्गळो । तत्थ किर 
यञ्जे अत्तनो सापतेय्यं अनवसेसतो अनिगूहित्वा निय्यातीयति। 


महारम्भाति बहुपसुघातकम्मा। अट्ठकथायं पन “विविधा यत्थ हञ्ञरे”ति वक्खमानत्ता “महाकिच्चा 
महाकरणीया"ति पठमो अत्थविकप्पो वुत्तो। दुतियो पन अत्थविकप्पो “महारम्भाति पपञ्चवसेन अजेव्ठका”तिआदि 
बुत्तन्ति अधिप्पायेन “अपिचा 'तिआदिना आरद्भो। निरारम्भाति एत्थापि वृत्तनयेन अत्थो वेदितब्बो। ननु च 
पाणातिपातादिअकुसलकम्मस्स अप्पमत्तकम्पि फलं नुपलब्भति, तस्मा तस्स निप्फलभावं अवत्वा “न ते होन्ति 
महण्फला”ति कस्मा वुत्तन्ति आह ““निरवसेसत्थे”तिआदि। अनुगतं कुलन्ति अनुकुलं, कुलानुगतन्ति अत्थो। ये 
निच्चभत्तादिं पुब्बपुरिसेहि पड्टपितं अपरापरं अनुपच्छिन्दन्ता मनुस्सा ददन्ति, ते अनुकुलं यजन्ति नाम। तेनेवाह “ये अञ्ञे 
अनुकुल यजन्ती”तिआदि। 


उज्जयसुत्तवण्णना निड्टिता। 


१०. उदायिसृुत्तवण्णना 

४०. दसमे पाणसमारम्भरहितन्ति पाणघातरहितं। अब्याबज्झं सुखं लोकं, पण्डितो उपपज्जतीति 
कामच्छन्दादिब्यापादविरहितत्ता अब्याबज्ं निह्ुकखं । परपीळाभावे पन वत्तब्बं नत्थि। झानसमापत्तिवसेन सुखबहुलत्ता 
सुखं एकन्तसुखं ब्रह्मलोकं झानपुञ्जेन, इतरपुञ्जेन पन तदञ्जसम्पत्तिभवसङ्कातं सुखं लोकं पण्डितो सप्पञ्जो उपेति। सेसं 
उत्तानमेव। 


उदायिसुत्तवण्णना निट्टिता। 


चक्कवग्गवण्णना निद्धिता। 


५, रोहितस्सवग्गो 
९. समाधिभावनासुत्तवण्णना 


४९. पञ्चमस्स पठमे दिट्टुधम्मसुखविहारायाति इमस्मियेव अत्तभावे सुखविहारत्थाय, निक्किलेसताय निरामिसेन 
सुखेन विहरणत्थायाति अत्थो। इमिना चत्तारि फलसमापत्तिज्झानानि खीणासवस्स आसवक्खयाधिगमतो अपरभागे 
अधिगतरूपारूपज्झानानि च कथितानि | दिब्बचक्खुजाणदस्सनप्पटिलाभायाति दिव्बचक्खुजाणप्पटिलाभत्थाय। 
दिब्बचक्खुजाणज्हि रूपगतस्स दिब्बस्स इतरस्स च दस्सनट्रेन इध “जाणदस्सन''न्ति अधिप्पेतं । आलोकसञ्ञं मनसि 
करोतीति दिवा वा रत्ति वा सूरियदीपचन्दमणिउक्काविज्जुलतादीनं आलोको दिवा रत्तिञ्च उपलद्धो, यथालद्भवसेनेव 
आलोकं मनसि करोति चित्ते ठपेति, तथा च नं मनसि करोति, यथास्स सुभावितालोककसिणस्स विय कसिणालोको 
यथिच्छकं यावदिच्छकञ्च सो आलोको रत्तियं उपतिट्ठति, येन तत्थ दिवासञ्जं ठपेति, दिवा विय विगतथिनमिद्धो होति । 
तेनाह “यथा दिवा तथा रत्ति न्ति। 


यथा दिवा आलोकसञ्ञा मनसि कता, तथेव नं रत्तिम्पि मनसि करोतीति यथा दिवा दिट्ठो आलोको, तथेव तं 
रत्ति मनसि करोति। दुतियपदेति “यथा रत्ति तथा दिवा^ति इमस्मिं वाक्ये। एस नयोति इमिना यथा रत्तियं चन्दालोकादि 
आलोको दिट्ठो, एवमेव रत्ति दिड्ठाकारेनेव दिवा तं आलोकं मनसि करोति चित्ते ठपेतीति इममत्थं अतिदिसति। इति 
विवटेन चेतसाति एवं अपिहितेन चित्तेन, थिनमिद्भापिधानेन अपिहितचित्तेनाति वृत्तं होति। अपरियोनद्धेनाति समन्ततो 
अनद्भेन असञ्छादितेन। किञ्चापीतिआदिना अत्तना वृत्तमेवत्थं समत्थेति। आलोकसदिसं कतं “यथा दिवा तथा 
रत्ति न्तिआदिना। 


सत्तद्ठानिकस्साति  अभिक्कन्ते पटिक्कन्ते सम्पजानकारी होती 'तिआदिना (दी० नि० १.२१४; २.३७६; म० नि० 
१.१०९) वुत्तस्स सत्तद्ठानिकस्स सतिसम्पजञ्ञस्स अत्थाय। परिग्गहितवत्थारम्मणतायाति वत्थुनो आरम्मणस्स च 
याथावतो विदितभावेन। यथा हि सप्पं परियेसन्तेन तस्स आसये विदिते सोपि विदितो गहितो एव च होति मन्तागदबलेन 
तस्स गहणस्स सुकरत्ता, एवं वेदनाय आसयभूते वत्थुम्हि आरम्मणे च विदिते आदिकम्मिकस्सपि वेदना विदिता गहिता 
एव होति सलक्खणतो सामञ्जलक्खणतो च तस्सा गहणस्स सुकरत्ता। पगेव परिञ्ञातवत्थुकस्स खीणासवस्स। तस्स हि 
उप्पादकखणेपि ठितिकखणेपि भङ्गकखणेपि वेदना विदिता पाकटा होन्ति “ता वेदना एवं उप्पज्जित्वा”तिआदिना। न 
केवलञ्च वेदना एव, इध वुत्ता सञ्जादयोपि अवुत्ता चेतनादयोपि विदिताव उप्पज्जन्ति चेव तिट्ठन्ति च निरुज्झन्ति च। 
निदस्सनमत्तज्हेतं, यदिदं पाळियं वेदनासञ्जावितक्कग्गहणं । तेन अनवसेसतो सब्बधम्मानम्पि उप्पादादितो विदितभावं 

दस्सेति। 


अपिच वेदनाय उप्पादो विदितो होति, उपद्ठानं विदितं होति, अत्थङ्गमो विदितो होति। कथं वेदनाय उप्पादो विदितो 
होति? अविज्जासमुदया वेदनासमुदयो, तण्हासमुदया कम्मसमुदयो, फस्ससमुदया वेदनासमुदयोति निब्बत्तिलकखणं 
पस्सन्तोपि वेदनाक्खन्धस्स समुदयं पस्सति। एवं वेदनाय उप्पादो विदितो होति। कथं वेदनाय उपट्ठानं विदितं होति? 
अनिच्चतो मनसिकरोतो खयतुपट्ठानं विदितं होति, दुक्खतो मनसिकरोतो भयतुपड्टानं विदितं होति, अनत्ततो मनसिकरोतो 
सुञ्ञतुपट्ठानं विदितं होति। एवं वेदनाय उपट्ठानं विदितं होति। इति खयतो भयतो सुञ्जतो जानाति। कथं वेदनाय 
अत्थङ्गमो विदितो होति? अविज्जानिरोधा वेदनानिरोधो...पे०... एवं वेदनाय अत्थङ्गमो विदितो होति। इमिनापि नयेनेत्थ 
अत्थो वेदितब्बो। 


इति रूपन्ति एत्थ इतिसद्दो अनवसेसतो रूपस्स सरूपनिदस्सनत्थोति तस्स इदं रूपन्ति एतेन साधारणतो 
सरूपनिदस्सनमाह, एत्तकं रूपन्ति एतेन अनवसेसतो, न इतो परं रूपं अत्थीति तब्बिनिमुत्तस्स अञ्ञस्स अभावं। इति 


एत्तकं विज्ञाणं, इतो परं विज्ञाणं नत्थीति एवमत्थो दटुब्बोति आह “वेदनादीसुपि एसेव नयो ति। 


आणेन जानित्वा परोपरानि। परोपरानीति परानि च ओपरानि च। उत्तमाधमानीति परत्तभावसकत्तभावादीनि 
उत्तमाधमानि। चलितन्ति तण्हादिट्रिविप्फन्दितं । अनीघोति रागादिईघरहितो । अतारि सोति सो एवरूपो अरहा जातिजरं 
अतरि। 


समाधिभावनासुत्तवण्णना निट्टिता। 
२-४. पञ्हव्याकरणसुत्तादिवण्णना 


४२-४४. दृतिये एतेसं पञ्हानन्ति एकंसब्याकरणादीनं चतुन्नं पञ्हानं। तस्मिं तस्मिं ठाने ब्याकरणं जानातीति 
“चक्खुं अनिच्च'न्ति पुडे “अनिच्च''न्ति एकंसेनेव ब्याकातब्बं । “अनिच्चा नाम चक्खु”न्ति पुठ्ठे पन “न केवलं 
चक्खुमेव, सोतम्पि अनिच्च' न्ति एवं विभजित्वा ब्याकातब्बं । “यथा चकखुं तथा सोतं, यथा सोतं तथा चक्खु”न्ति पुटे 
“केनड्टेन पुच्छसी”ति पटिपुच्छित्वा “दस्सनड्डेन पुच्छामी' ति वुत्ते “न ही"ति ब्याकातब्बं । “ अनिच्चट्टेन पृच्छामीति वुत्ते 
“आमा ति ब्याकातब्बं । “तं जीवं तं सरीर न्तिआदीनि पुट्ठेन पन “अब्याकतमेतं भगवता"ति ठपेतब्बो, एस पञ्हो न 
ब्याकातब्बोति एवं जानातीति अत्थो। अत्थसमागमेनाति अत्थस्स पटिलाभेन लद्भब्बेन। समिति सङ्गति समोधानन्ति 
समयो, पटिलाभो। समयो एव अभिसमयो, अभिमुखभावेन वा समयो अभिसमयोति एवमेत्थ पदत्थो वेदितब्बो । सेसं 
सुविञ्जेय्यमेब। ततियचतुत्थानि उत्तानत्थानेव। 


पञ्हब्याकरणसुत्तादिवण्णना निट्टिता । 
५-६. रोहितस्ससुत्तादिवण्णना 


४५-४६. पञ्चमे (सं० नि० टी० १.१.१०७) एकोकासेति चक्कवाळस्स परियन्तसञ्जिते एकस्मिं ओकासे। 
भुम्मन्ति “यत्था"ति इदं भुम्मवचनं | सामञ्ञतो वुत्तम्पि “सो लोकस्स अन्तो”ति वचनतो विसिट्ठविसयमेव होति। “न 

जायति, न मीयती"ति वत्वा पुन “न चवति, न उपपज्जती"ति कस्मा वृत्तन्ति आह “इदं अपरापरं...पे०... 
गहित”'न्ति। पदगमनेनाति पदसा गमनेन। सत्था सङ्घारलोकस्स अन्तं सन्धाय वदति उपरि सब्बानि पकासेतुकामो। 
सङ्घारलोकस्स हि अन्तो निब्बानं। 


दळहं थिरं धनु एतस्साति दळ्हधन्वा, सो एव “दव्व्हधम्मा “ति वुत्तो। तेनाह “दळहधनू ति । उत्तमप्पमाणं नाम 
सहस्सथामधनु । धनुग्गण्हनसिप्पचित्तकताय धनुग्गहो, न धनुग्गहणमत्तेनाति आह “धनुग्गहोति धनुआचरियो”ति। 
““धनुग्गहो”ति वत्वा “सिक्खितो"'ति वृत्ते धनुसिक्खाय सिक्खितोति विञ्ञायति । सिक्खा च एत्तकेन कालेन सिक्खन्तस्स 
उक्कंसगता होतीति आह “द्वादस वस्सानि धनुसिप्पं सिक्खितो ति । उसभण्पमाणेति वीसति यट्टियो उसभं, तस्मिं 
उसभप्पमाणे पदेसे। वालग्गन्ति वालकोटिं । कतहत्थोति परिचितहत्थो। कतसरक्खेपोति थिरलक्खे च चललक्खे च 
परेसं दस्सनवसेन सरकखेपस्स कतापी। तेनाह “दस्सितसिप्पो ति, “कतयोग्गो'”ति केचि। असन्ति एतेनाति असनं, 
कण्डो। तालच्छादिन्ति तालच्छायं। सा पन रतनमत्ता विदत्थिचतुरङ्गुला । 


पुरत्थिमा समुह्दाति एकस्मिं चक्कवाळे पुरत्थिमा समुद्दा । समुद्दसीसेन पुरत्थिमचक्कवाळमुखवबड्टिं वदति। 
पच्छिमसमुह्दोति एत्थापि एसेव नयो । निष्पपञ्चतन्ति अदन्तकारितं । सम्पत्तेति तादिसेन जवेन गच्छन्तेन सम्पत्ते। 
अनोतत्तेति एत्थापि “सम्पत्ते"ति पदं आनेत्वा सम्बन्धो, तथा “नागलतादन्तकट्ट "न्ति एत्थापि। तदाति यदा सो 
लोकन्तगवेसको अहोसि, तदा। दीघायुककालोति अनेकवस्ससहस्सायुककालो | चक्कवाळलोकस्साति सामञ्जवसेन 
एकवचनं, चक्कवाळलोकानन्ति अत्थो। इमस्मियेव चक्कवाळे निब्बत्तिपुब्बपरिचयसिद्धाय निकन्तिया। 


ससञ्ञिम्हि समनकेति न रूपधम्ममत्तके, अथ खो पञ्चकखन्धसमुदायेति दस्सेति। समितपापोति 
समुच्छिन्नसंकिलेसधम्मो। छट्टं उत्तानमेव। 


रोहितस्ससुत्तादिवण्णना निट्टिता। 
७. सुविदूरसुत्तवण्णना 


४७. सत्तमे सुविदूरविदूर-सद्दानं समानत्थानंयेव एकत्थ गहणं इध निददेसो दूरासन्नभावस्स अपेक्खासिद्धत्ता 
इधाधिप्पेतस्स दूरभावस्स केनचि परियायेन अनासन्नभावदस्सनत्थं कतन्ति आह केनचि परियायेन अनासन्नानि 
हत्वा'तिआदि। सेसमेत्थ उत्तानमेव। 


सुविदूरसुत्तवण्णना निड्ठिता । 
८. विसाखसुत्तवण्णना 


४८. अट्टमे वाक्करणचातुरियतो वचनगुणहेतूनं पूरिया पोरी, पोरियं भवाति पोरी, ताय पोरिया। तेनाह 
““परिपुण्णवाचाया ति, अक्खरपदपरिपुण्णाय वाचायाति अत्थो। अपलिबुद्धायाति पित्तादीहि न विबद्धाय 
अननुबुन्धिताय। अनेलगलायाति अनेलाय अगलाय निद्दोसाय अगळितपदब्यञ्जनाय च। थेरस्स हि कथयतो पदं वा 
ब्यञ्जनं वा न परिहायति। तेनाह “अनेलगलायाति निह्दोसाय चेव अगळिताय चा तिआदि । तत्थ निद्दोसायाति 
अत्थतो च ब्यञ्जनतो च विगतदोसाय । अपतितपदब्यञ्जनायाति अविरहितपदब्यञ्जनाय। अथ वा अनेलगलायाति न 

एलं दोसं गलतीति अनेलगला। अविच्छिन्नवाचाय अनेलगलाय यथा दन्धमनुस्सा मुखेन खेळं गळन्तेन वाचं 
भासन्ति, न एवरूपाय। अथ खो निद्दोसाय विसदवाचायाति अत्थो। विवट्टप्पकासिनी वाचा न कदाचि विवट्टमृत्ताति कत्वा 
आह “विवट्टपरियापन्नाया ति, विवट्टं अमुञ्चित्वा पवत्तायाति अत्थो। विवट्टप्पकासिनी हि वाचा विवट्टं परिच्छिज्ज 
आपादेन्ती पवत्तति । नवलोकुत्तरधम्मो सब्बधम्मेहि समुस्सितद्ठेन अब्भुग्गतड्ठेन च धजो नामाति आह 
“अब्भुग्गतद्वेना तिआदि । सेसमेत्थ सुविञ्जेय्यमेव । 


विसाखसुत्तवण्णना निट्टिता। 


९. विपल्लाससुत्तवण्णना 


४९. नवमे अनिच्चादीनि वत्थूनि निच्चन्तिआदिना विपरीततो असन्तीति विपल्लासा, सञ्जाय विपल्लासो 
सञ्जाविपल्लासो । इतरेसुपि तीसु एसेव नयो। एवमेते चतुन्नं वत्थूनं बसेन चत्तारो, तेसु वत्थूसु सञ्ञादीनं वसेन द्वादस 
होन्ति। तेसु अट्ठ सोतापत्तिमग्गेन पहीयन्ति। असुभे सुभन्ति सञ्जाचित्तविपल्लासा सकदागामिमग्गेन तनुका होन्ति, 
अनागामिमग्गेन पहीयन्ति। दुक्खे सुखन्ति सञ्जाचित्तविपल्लासा अरहत्तमग्गेन पहीयन्तीति वेदितब्बा। सेसमेत्थ 
उत्तानमेव। 


विपल्लाससुत्तवण्णना निट्टिता। 
१०. उपक्किलेससुत्तवण्णना 


५०. दसमे उपक्किलिट्ुभावकरणेनाति मलीनभावकरणेन। पञ्चविधाय सुराय चतुब्बिधस्स च मेरयस्साति 
एत्थ पूबसुरा, पिठुसुरा, ओदनसुरा, किण्णपक्खित्ता, सम्भारसंयृत्ताति पञ्च सुरा । पुप्फासवो, फलासवो, मध्वासवो, 
गुळासवोति चत्तारो आसवा, चतुब्बिधं मेरयं नाम । तत्थ पूवे भाजने पक्खिपित्वा तज्जं उदकं दत्वा महित्वा कता पूवसुरा । 
एवं सेससुरापि। किण्णाति पन तस्सा सुराय बीजं वुच्चति । ये सुरा “मोदका"तिपि बुच्चन्ति, ते पक्खिपित्वा कता 
किण्णपक्खित्ता। धातकिआसवादिनानासम्भारेहि संयोजिता सम्भारसंयुत्ता।मधुकतालनाळिकेरादिपुप्फरसो 
चिरपरिवासितो पुष्फासवो। पनसादिफलरसो फलासवो | मुद्दिकारसो मध्वासवो | उच्छुरसो गुळासवो । 


उपक्किलेससुत्तवण्णना निड्टिता। 
रोहितस्सवग्गवण्णना निट्टिता। 
पठमपण्णासकं निद्टितं । 
२. दुतियपण्णासकं 
(६) १. पुञ्ञाभिसन्दवग्गो 


९. पठमपुञ्ञाभिसन्दसुत्तवण्णना 

५९. दुतियस्स पठमे पुञ्जाभिसन्दाति वा पुञ्जनदियो। अविच्छेदेन निच्चं पवत्तियमानानि हि पुञ्जानि 
अभिसन्दनड्रेन “पुञ्ञाभिसन्दा“ति वृत्ता। अपरिमितन्ति आळहकगणनाय अपरिमितं, योजनवसेन पनस्स परिमाणं 
अत्थि। तथा हि हेट्ठा महापथविया उपरि आकासेन परतो चक्कवाळपब्बतेन मज्झे तत्थ तत्थ ठितेहि दीपपब्बतपरियन्तेहि 
परिच्छिन्नत्ता योजनतो सक्का पमाणं कातुं । भेरवारम्मणेहीति सविञ्जाणकाविञ्जाणकेहि भेरवारम्मणेहि। तथा हि तं 
महासरीरमच्छकुम्भीलयक्खरक्खसमहानागदानवादीनं सविञ्जाणकानं वळवामुखपातालादीनं अविञ्ञजाणकानञ्च 
भेरवारम्मणानं वसेन “बहुभेरव''न्ति बुच्चति। सेसमेत्थ उत्तानमेव। 


पठमपुञ्जाभिसन्दसुत्तवण्णना निड्डिता। 
२. दुतियपुञ्जाभिसन्दसुत्तवण्णना 
५२. दुतिये सोतापन्नस्स सद्धा अधिप्पेताति सोतापन्नस्स मग्गेनागता सद्भा अधिप्पेता। 
दुतियपुञ्जाभिसन्दसुत्तवण्णना निट्टिता। 
३-४. पठमसंवाससुत्तादिवण्णना 


५३-५४. ततिये यथाकम्मं ता ता गतियो अरन्ति उपगच्छन्तीति अरिया, सत्ता। इमे पन कुच्छिता अरियाति 
कदरिया। थद्भमच्छरिनो, थद्धेन मच्छरेन समन्नागताति अत्थो। थद्भमच्छरियसदिसञ्हि कुच्छितं सब्बदा निहीनं नत्थि 
सब्बगुणानं आदिभूतस्स भोगसम्पत्तिआदिसब्बसम्पत्तीनं मूलभूतस्स दानस्स निसेधनतो। तेनाह “कदरियाति 
थद्धमच्छरिनो ति । एकच्चो हि अत्तनो वसनट्ठाने भिक्खू हत्थं पसारेत्वापि न वन्दति। अञ्जत्थ गतो विहारं पविसित्वा 
सक्कच्चं वन्दित्वा मधुरप्पटिसन्थारं करोति “कि, भन्ते, अम्हाकं वसनड्ठानं नागच्छथ, सम्पन्नो पदेसो, पटिबलाहं अय्यानं 
यागृभत्तादीहि उपड्टानं कातु”न्ति । भिक्खु “सद्भो अयं उपासको” ति यागुभत्तादीहि सङ्गण्हाति । 


अथेको थेरो तस्स गामं गन्त्वा पिण्डाय चरति। सो तं दिस्वा अञ्जेन वा गच्छति, घरं वा पविसति। सचेपि 
सम्मुखीभावं आगच्छति, हत्थेन वन्दित्वा “अय्यस्स भिक्खं देथ, अहं एकेन कम्मेन गच्छामीति पक्कमति। थेरो 
सकलगामं चरित्वा तुच्छपत्तोव निक्खमति। इदं ताव मुदुमच्छरियं नाम येन अदायकोपि दायको विय पञ्जायति। इध पन 
थद्धमच्छरियं अधिप्पेतं। येन समन्नागतो भिकखूसु पिण्डाय पविट्ठेसु “थेरा ठिता”ति वृत्ते “कि मय्हं पादा 
रुज्जन्ती"तिआदीनि वत्वा सिलाथम्भो विय खाणुको विय च थद्भो हुत्वा तिट्टति, सामीचिम्पि न करोति, कुतो दानं । 
अयमिध अधिप्पेतो। तेन वृत्तं “थद्धमच्छरिनोति थद्धेन मच्छरेन समन्नागताति अत्थो ति । मच्छरं मच्छेरं 
मच्छरियन्ति अत्थतो एकं । 


परिभासकाति भिक्खू घरद्वारे ठिते दिस्वा “किं तुम्हे कसित्वा आगता वपित्वा लायित्वा, मयं अत्तनोपि न लभाम, 
कुतो तुम्हाकं, सीघं निकखमथा'तिआदीहि सन्तज्जका। याचकानं वचनस्स अत्थं जानन्तीति एत्थ किञ्चापि भिक्खू 
घरद्वारे ठिता तुण्ही होन्ति, अत्थतो पन “भिकखं देथा"ति वदन्ति नाम अरियाय याचनाय। वृत्तञ्हेतं “उद्दिस्स अरिया 
तिइन्ति, एसा अरियान याचना”ति (मि० प० ४.५.९)। तत्र ये “मयं पचाम, इमे न पचन्ति, पचमाने पत्वा अलभन्ता कुहिं 
लभिस्सती"ति देय्यधम्मं संविभजन्ति, ते वदञ्जू याचकानं वचनस्स अत्थं जानन्ति नाम जत्वा कत्तब्बकरणतो । चतुत्थं 
उत्तानमेव। 

पठमसंवाससुत्तादिवण्णना निद्ठिता। 
५-६. समजीवीसुत्तादिवण्णना 


५५-५६. पञ्चमे अनुग्गण्हनत्थन्ति नकुलमाता नकुलपिताति इमेसं द्विन्नं सङ्गहत्थाय। नकुलस्स दारकस्स पिता 
नकुलपिता। नकुलमाताति एत्थापि एसेव नयो। सेसमेत्थ उत्तानमेव। छट्ठे नत्थि वत्तब्बं । 


समजीवीसुत्तादिवण्णना निड्टिता। 
७-१०. सुप्पवासासुत्तादिवण्णना 


५७-६०. सत्तमे आयुभागपटिलाभिनी होतीति आयुकोट्ठासस्स पटिलाभिनी होति। तिविधलोकन्ति 
सत्तसङ्घारभाजनसङ्घातं तिविधं लोकं । विदितं कत्वाति विभूतं कत्वा । लोकविदूनन्ति करणत्थे सामिवचनन्ति आह 
“बुद्धेहि पसत्था ति । अट्टमनवमदसमानि उत्तानत्थानेव। 


सुप्पवासासुत्तादिवण्णना निड्ठिता । 


पुञ्ञाभिसन्दवग्गवण्णना निट्टिता। 


(७) २. पत्तकम्मवग्गो 
१-४. पत्तकम्मसुत्तादिवण्णना 


६१-६४. दुतियस्स पठमे ये अनिट्वा न होन्ति, ते इट्ठाति अधिप्पेताति आह “अनिट्ठपटिक्खेपेन इद्ठा ति | इद्ठाति च 
परियिट्ठा वा होतु मा वा, इड्टारम्मणभूताति अत्थो । गवेसितम्पि हि इड्न्ति वुच्चति, तं इध नाधिप्पेतं। मनेति मनस्मि। 
कन्ताति वा कमनीया, कामेतब्बाति अत्थो। मनं अप्पायन्तीति इटुभावेन मनं वड्डेन्ति । कम्मसाधनो इध भोग-सद्दोति आह 
“भोगाति भुञ्जितब्बा'तिआदि। धम्मूपघातं कत्वा कुसलधम्मं विनोदेत्वा। उपनिज्झायीयन्तीति उपज्झायाति आह 
““सुखदुक्खेसु उपनिज्झायितब्बत्ता”ति, सुखदुवखेसु उप्पन्नेसु अनुस्सरितब्बत्ताति अत्थो। सन्दिद्ठसम्भत्तेहीति एत्थ 
तत्थ तत्थ सङ्गम्म दिट्ठमत्ता नातिदळहमित्ता सन्दिटठा, सुटु भत्ता सिनेहवन्तो दळहमित्ता सम्भत्ता। 


बिसमलोभन्ति बलवलोभं | सुखितन्ति सञ्जातसुखं | पीणितन्ति धातं सुहितं । तथाभूतो पन यस्मा बलसम्पन्नो 
होति, तस्मा “बलसम्पन्नं करोती" ति वृत्तं । 


सोभने कायिकवाचसिककम्मे रतोति सूरतो उकारस्स दीघं कत्वा, तस्स भावो सोरच्चं, कायिकवाचसिको 
अवीतिक्कमो। सो पन अत्थतो सुसीलभावोति आह “खन्तिसोरच्चे निविट्ठाति अधिवासनक्खन्तियञ्च सुसीलताय 
च निविट्टा”ति। एकमत्तानन्ति एकं चित्तन्ति अत्थो। रागादीनञ्हि पुब्बभागियं दमनादि पच्चेकं इच्छितब्बं, न मग्गक्खणे 
विय एकज्झं पटिसङ्घानमुखेन पजहनतो । एकमत्तानन्ति वा विवेकवसेन एकं एकाकिनं अत्तानं। तेनेवाह “एकं अत्तनोव 
अत्तभाव' न्तिआदि। उपरूपरिभूमीसूति छकामसग्गसङ्घातासु उपरूपरिकामभूमीसु । कम्मस्स फलं अग्गं नाम। तं पनेत्थ 

उच्चगामीति आह “उद्धमग्गमस्सा”ति। सुवग्गे नियुत्ता, सुवग्गप्पयोजनाति वा सोवग्गिका। दसन्नं विसेसानन्ति 
दिब्बआयुवण्णयससुखआधिपतेय्यानञ्चेव इडटरूपादीनञ्च फलविसेसानं । वण्णग्गहणेन चेत्थ सको अत्तभाववण्णो 
गहितो, रूपग्गहणेन बहिद्भा रूपारम्मणं। दुतियततियचतुत्थानि उत्तानत्थानेव। 


पत्तकम्मसुत्तादिवण्णना निट्टिता। 
५. रूपसुत्तवण्णना 


६५. पञ्चमे पमिनोति उळारतादिविसेसं एतेनाति पमाणं, रुपकायो पमाणं एतस्साति रूपप्पमाणो | ततो एव रूपे 
पसन्नोति रूपप्पसन्नो। घोसोति चेत्थ थुतिघोसो । लूखन्ति पच्चयलूखता । धम्माति सीलादयो गुणधम्मा अधिप्पेता । 
इमेसं पन चतुन्नं पुग्गलानं नानाकरणं पाळियंयेव आगतं । वुत्तञ्हेतं - 


“कतमो च पुग्गलो रूपप्पमाणो रूपप्पसन्नो? इधेकच्चो पुग्गलो आरोहं वा पस्सित्वा परिणाहं वा पस्सित्वा 
सण्ठानं वा पस्सित्वा पारिपूरिं वा पस्सित्वा तत्थ पमाणं गहेत्वा पसादं जनेति। अयं वुच्चति पुग्गलो रूपप्पमाणो 
रूपप्पसन्नो । 


“कतमो च पुग्गलो घोसप्पमाणो घोसप्पसन्नो? इधेकच्चो पुग्गलो परवण्णनाय परथोमनाय परपसंसनाय 
परवण्णहारिकाय तत्थ पमाणं गहेत्वा पसादं जनेति। अयं वुच्चति पुग्गलो घोसप्पमाणो घोसप्पसन्नो । 


“कतमो च पुग्गलो लूखप्पमाणो लूखप्पसन्नो? इधेकच्चो पुग्गलो चीवरलुखं वा पस्सित्वा पत्तलूखं वा 
पस्सित्वा सेनासनलूखं वा पस्सित्वा विविधं वा दुक्करकारिकं पस्सित्वा तत्थ पमाणं गहेत्वा पसादं जनेति। अयं 
बुच्चति पुग्गलो लूखप्पमाणो लूखप्पसन्नो । 


“कतमो च पुग्गलो धम्मप्पमाणो धम्मप्पसन्नो? इधेकच्चो पुग्गलो सीलं वा पस्सित्वा समाधि वा पस्सित्वा 
पञ्ञं वा पस्सित्वा तत्थ पमाणं गहेत्वा पसादं जनेति। अयं वुच्चति पुग्गलो धम्मप्पमाणो धम्मप्पसन्नो"ति (पु० 
प° १७१-१७२)। 


तत्थ आरोहन्ति उच्चतं। सा च खो तस्मिं तस्मिं काले पमाणयुत्ता दटुब्बा। परिणाहन्ति नातिकिसथूलतावसेन 
पीणतं। सण्ठानन्ति तेसं तेसं अङ्गपच्चङ्गानं सुसण्ठिततं दीघरस्सवट्टादियुत्तट्ठानेसु तथाभावं । पारिपूरिन्ति सब्बेसं 
सरीरावयवानं परिपुण्णतं अविकलतं । तत्थ पमाणं गहेत्वाति तस्मिं रूपे रूपसम्पत्तियं पमाणभावं उपादाय । पसादं 
जनेतीति अधिमोकखं जनेति उप्पादेति । 


परवण्णनायाति  असुको एदिसो च एदिसो चा“ ति परस्स गुणवचनेन | परथोमनायाति परम्मुखा परस्स 
सिलाघुप्पादकेन अभित्थवनेन परेन थुतिवसेन, गाथादिउपनिबन्धनेन वुत्ताय थोमनायाति वुत्तं होति। परपसंसनायाति 
परम्मुखा परस्स गुणसंकित्तनेन। परवण्णहारिकायाति परम्परवण्णहारिकाय परम्पराय परस्स कित्तनसद्दस्स उपसंहारेन। 
तत्थाति तस्मिं थुतिघोसे । 


चीवरलूखन्ति थूलजिण्णबहुतुन्नकतादिचीवरस्स लूखभावं । पत्तलूखन्ति अनेकगन्थिकाहटतादिपत्तस्स लूखभावं । 

विविधं वा दुक्करकारिकन्ति धुतङ्गादिवसेन पवत्तनानाविधं दुक्करचरियं। सीलं वा पस्सित्वाति 
सीलपारिपूरिवसेन विसुद्धं कायवचीसुचरितं जाणचक्खुना पस्सित्वा, झानादिअधिगमसुद्धिसमाधि वा 
विपस्सनाभिञ्जासङ्कातं पञ्जं वा पस्सित्वाति अत्थो। 


एवमेतस्मिं चतुप्पमाणे लोकसन्निवासे बुद्धेसु अप्पसन्ना मन्दा, पसन्ना बहुका। रूपप्पमाणस्स हि बुद्धरूपतो उत्तारि 
पसादावहं रूपं नाम नत्थि। घोसप्पमाणस्स बुद्धानं कित्तिघोसतो उत्तरि पसादावहो घोसो नाम नत्थि। लूखप्पमाणस्स 
कासिकानि वत्थानि महारहानि कञ्चनभाजनानि तिण्णं उतूनं अनुच्छविके सब्बसम्पत्तियुत्ते पासादवरे पहाय 
पंसुकूलचीवरसेलमयपत्तरुक्खमूलादिसेनासनसेविनो बुद्धस्स भगवतो लूखतो उत्तरि पसादावहं अञ्ञं लूखं नाम नत्थि। 
धम्मप्पमाणस्स सदेवके लोके असाधारणसीलादिगुणस्स तथागतस्स सीलादिगुणतो उत्तरि पसादावहो अञ्जो सीलादिगुणो 
नाम नत्थि। इति भगवा इमं चतुप्पमाणिकं लोकसन्निवासं मुट्ठिना गहेत्वा विय ठितोति। 


पमाणिंसूति पमाणं अग्गहेसुं | नियकज्झत्ते तस्स गुणं न जानातीति तस्स अब्मन्तरे पवत्तमानं सीलादिगुणं न 
जानाति। सेसं सुविञ्जेय्यमेव । 


रूपसुत्तवण्णना निट्टिता। 


७. अहिराजसुत्तवण्णना 


६७. सत्तमे दटुविसानेवाति अवधारणेन दिट्ुविसादयो निवत्तेति। कट्ठमुखादयो हि चत्तारो आसीविसा दटुविसो, 
दिटुविसो, फुट्ुविसो, वातविसोति पच्चेकं चतुब्बिधा होन्तीति विसवेगविकारवसेन सोळस वुत्ता। तेसु दट्ुविसानंयेव इध 
गहणं, न इतरेसन्ति दस्सेति। सेसं सुविञ्जेय्यमेव । 


अहिराजसुत्तवण्णना निद्टिता। 
८. देवदत्तसुत्तवण्णना 


६८. अट्टमे काले सम्पत्तेति गब्भस्स परिपाकगतत्ता विजायनकाले सम्पत्ते। पोतकन्ति अस्सतरिया पुत्तं। “फलं वे 
कदलि हन्ती”तिआदिगाथाय कुक्कुजकेनेव पत्तवट्रिपसवस्स उच्छिन्नत्ता फलुप्पत्ति कदलिया पराभवाय होतीति आह 
“फलं वे कदलि हन्ती”ति। कुक्कुजकं नाम कदलिया पुप्फनाळं । तथा फलपाकपरियोसानत्ता ओसधीनं “फलं वेळ्‌ं 
नळ'न्ति वृत्तं। अयं पनेत्थ पिण्डत्थो - यथा अत्तनो फलं कदलिवेळुनळे विनासेति, गब्भो च अस्सतरिं, एवं अत्तनो 
कम्मभूतो सक्कारो असण्पुरिसं विनासेतीति। 


देवदत्तसुत्तवण्णना निड्टिता। 


९. पधानसुत्तवण्णना 


६९. नवमे पदहति एतेहीति पधानानि। उत्तमवीरियानि सेद्ुवीरियानि विसिट्टुस्स अत्थस्स साधनतो । किलेसानं 
संवरत्थायाति यथा अभिज्झादयो न उप्पज्जन्ति, एवं सतिया उपद्ठानेन किलेसानं संवरणत्थाय। पजहनत्थायाति 

कामवितक्कादीनं विनोदनत्थाय। पधानन्ति तस्सेव पजहनस्स साधनवसेन पवत्तवीरियं। कुसलानं धम्मानं 
बृहनत्थायाति बोज्झङ्गसङ्घातानं कुसलधम्मानं वड्डनत्थाय । पधानन्ति तस्सेव वडुनस्स साधनवसेन पवत्तवीरियं । 


पधानसुत्तवण्णना निट्टिता। 
१०. अधम्मिकसुत्तवण्णना 


७०. दसमे विसमन्ति भावनपुंसकमेतं । तेनाह “विसमा हुत्वा ति । असमयेनाति अकाले । भुम्मत्थे हेतं 
करणवचनं। पक्रं पधानं अञ्जसं एतेसन्ति पञ्जसा, अञ्जसं पगता पटिपन्नाति वा पञ्जसा, पकतिमग्गगामिनो। न 
पञ्जसा अपञ्जसा, अमग्गप्पटिपन्ना। ते पन यस्मा मग्गतो अपगता नाम होन्ति, तस्मा वुत्तं “मग्गतो 
अपगता”तिआदि। 


गाथासु पन एवमेत्थ सम्बन्धो वेदितब्बो। गुन्नं चे तरमानानन्ति गावीसु महोघं तरन्तीसु । जिम्हं गच्छति पुङ्गवोति 
यदि यूथपति उसभो कुटिलं गच्छति । सब्बा ता जिम्हं गच्छन्तीति सब्बा ता गावियो कुटिलमेव गच्छन्ति। कस्मा? नेत्ते 
जिम्हं गते सति तस्स कुटिलगतत्ता। सो हि तासं पच्चयिको उपद्दबहरो च। एवमेबन्ति यथा चेतं, एवमेव यो मनुस्सेसु 
पधानसम्मतो, यदि सो अधम्मचारी सिया, ये तस्स अनुजीविनो, सब्बेपि अधम्मिका होन्ति। सामिसम्पदा हि पकतिसम्पदं 
सम्पादेति । यस्मा एतदेवं, तस्मा सब्बं रट दुक्खं सेति, राजा चे होति अधम्मिको। 


अधम्मिकसृत्तवण्णना निड्टिता । 


पत्तकम्मवग्गवण्णना निद्धिता। 


(८) ३. अपण्णकवग्गो 
९-२. पधानसृत्तादिवण्णना 


७१-७२. ततियवग्गस्स पठमे यवति तेन फलं मिस्सितं विय होतीति योनि, एकन्तिकं कारणं । अस्साति यथावुत्तस्स 
भिक्खुनो। परिपुण्णन्ति अविकलं अनवसेसं । आसवे खेपेतीति आसवक्खयो, अग्गमग्गो। इध पन अरहत्तफलं 
अधिप्पेतन्ति आह “अरहत्तत्थाया ति । दुतियं उत्तानमेव । 


पधानसुत्तादिवण्णना निट्टिता। 
३-५. सप्पुरिससुत्तादिवण्णना 


७३-७५. ततिये पञ्हत्थाय अभिनीतोति पञ्हकरणत्थाय अभिमुखं नीतो। अलम्बितं कत्वाति अलम्बं कत्वा, 
अयमेव वा पाठो, विपलम्बं अकत्वाति अत्थो। अवजानातीति अवज्ञं करोति, निन्दतीति अत्थो। चतुत्थपञ्चमे नत्थि 
तत्तब्बं । 


सप्पुरिससृत्तादिवण्णना निड्िता । 

६. कुसिनारसुत्तवण्णना 


७६. छड़े नगरं पविसितुकामा उय्यानतो उपेच्च वत्तन्ति गच्छन्ति एतेनाति उपवत्तनं। यथेव हि कलम्बनदितीरतो 
राजमातुविहारद्वारेन थूपारामं गन्तब्बं होति, एवं हिरञ्ञवतिकाय पारिमतीरतो सालवनं उय्यानं, यथा अनुराधपुरस्स 
थूपारामो दविखिणपच्छिमदिसाय, एवं तं उय्यानं कुसिनाराय दक्खिणपच्छिमदिसाय होति। यथा थूपारामतो दक्खिणद्वारेन 
नगरं पविसनमग्गो पाचीनमुखो गन्त्वा उत्तरेन निवत्तति, एवं उय्यानतो सालपन्ति पाचीनमुखा गन्त्वा उत्तरेन निवत्ता, तस्मा 
तं “उपवत्तन"'न्ति वुच्चति। अन्तरेति द्विन्नं सालरुक्खानं वेमज्झे । तत्थ हि पञ्जापियमानस्स मञ्चस्स एका सालपन्ति 
सीसभागे होति, एका पादभागे। तत्रपि एको तरुणसालो सीसभागस्स आसन्नो होति, एको पादभागस्स। अपिच 
यमकसाला नाम मूलखन्धविटपपत्तेहि अञ्ञमञ्ञं संसिब्बित्वा ठितसालातिपि वदन्ति । 


द्वेळहकन्ति द्विधागाहो, अनेकंसग्गाहोति अत्थो। बिमतीति संसयापत्तीति आह “विनिच्छितुं असमत्थता ति । तं 
वो बदामीति तं संसयवन्तं भिकखुं सन्धाय वो तुम्हे वदामीति । निक्कङ्कभावपच्चक्खकरणन्ति बुद्भादीसु तेसं भिकखूनं 
निक्कङ्घभावस्स पच्चकखकारिया याथावतो तमत्थं पटिविज्झित्वा ठितं सब्बञ्जुतञ्ञाणमेव । एत्थाति एतस्मिं अत्थे। 


कुसिनारसुत्तवण्णना निट्टिता। 


७. अचिन्तेय्यसुत्तवण्णना 


७७. सत्तमे लोकचिन्ताति लोकसन्निवेसप्पटिसंयृत्ता वीमंसा। तेनाह “केन नु खो चन्दिमसूरियातिआदि। 
नाळिकेरादयोति आदि-सहद्देन अवृत्तानं ओसधितिणवनप्पतिआदीनं सङ्गहो। एवरूपा लोकचिन्ताति एदिसा वृत्तसदिसा 
अञ्ञापि सा लोकचिन्ता। 


अचिन्तेस्यसुत्तवण्णना निड्टिता । 
८. दक्खिणसुत्तवण्णना 


७८. अट्टमे दानसङ्घाताय दक्खिणायाति देय्यधम्मसङ्घाताय दक्खिणाय । विसुद्धि नाम महाजुतिकता। सा पन 
महण्फलताय वेदितब्बाति आह “महप्फलभावेना ति । विसुज्झतीति न किलिस्सति, अमलिना महाजुतिका महाविप्फारा 
होतीति अत्थो। सुचिधम्मोति रागादिअसुचिविधमनेन सुचिसभावो । लामकधम्मोति हीनसभावो पापकिरियाय। 
अकुसलधम्मा हि एकन्तनिहीना। जूजको सीलवा कल्याणधम्मो न होति, तस्स महाबोधिसत्तस्स अत्तनो पुत्तदानं 
दानपारमिया मत्थकं गण्हन्तं महापथविकम्पनसमत्थं जातं । स्वायं दायकगुणोति आह “वेस्सन्तरमहाराजा 
कथेतब्बो'तिआदि। उद्धरतीति बहुलं पापकम्मवसेन लद्भब्बविनिपाततो उद्धरति, तस्मा नत्थि मय्हं किञ्चि चित्तस्स 
अञ्ञत्थत्तन्ति अधिप्पायो। 


पेतदक्खिणन्ति पेते उद्दिस्स दातब्बदक्खिणं | पापितकालेयेवाति “इदं दानं असुकस्स पेतस्स होतू "ति 
तंउद्दिसनवसेन पत्तिया पापितकालेयेव। अस्साति पेतस्स। पापुणीति फलसम्पत्तिलभापनवसेन पापुणि । अयछि पेते 
उद्दिस्स दाने धम्मता। तदा कोसलरञ्जो परिच्चागबसेन अतिविय दानज्झासयतं बुद्भप्पमुखस्स च सङ्घस्स 
उक्कंसगतगुणविसिट्टतं सन्धायाह “असदिसदान कथेतब्ब''न्ति। 

दक्खिणसुत्तवण्णना निट्टिता। 
९-१०. वणिज्जसृत्तादिवण्णना 


७९-८०. नवमे तंसदिसाति यादिसा वणिज्जा पयुत्ता अयथाधिप्पाया अञ्जा वा सम्पज्जति, तादिसावाति अत्थो। 
छेदं गच्छतीति विनासं पापुणाति। अधिप्पायतो परा विसिट्ठाति पराधिप्पायो। तेनेवाह “अज्झासयतो अधिकतरफला 
होती”ति। चीवरादिना पच्चयेन वदेय्यासीति चीवरादिपच्चयहेतु मं वदेय्यासि पत्थेय्यासि। अथ वा यदा चीवरादिना 
पच्चयेन अत्थो होति, तदा मं याचेय्यासीति अत्थो। सेसं सुविञ्ञेय्यमेव। दसमं उत्तानमेव। 


बणिज्जसुत्तादिवण्णना निड्टिता। 


अपण्णकवग्गवण्णना निट्टिता। 


(९) ४. मचलवग्गो 
९-६. पाणातिपातसुत्तादिवण्णना 


८९-८६. चतुत्थस्स पठमादीनि उत्तानत्थानेव। पञ्चमे (सं० नि० टी० १.१.१३२) “नीचे कुले 
पच्चाजातोतिआदिकेन अप्पकासभावेन तमतीति तमो, तेन तमेन युत्तोति तमो पुग्गलो वुच्चति। तथा हि तंयोगतो 
पुग्गलस्स तब्बोहारो यथा “मच्छेरयोगतो मच्छरो”ति, तस्मा तमोति अप्पकासभावेन तमो तमभूतो अन्धकारं विय जातो, 
अन्धकारत्तं वा पत्तोति अत्थो। वृत्तलक्खणं तममेव परम्परतो अयनं गति निट्ठा एतस्साति तमपरायणो। उभयेनपि 
तमग्गहणेन खन्धतमो कथितो, न अन्धकारतमो | खन्धतमोति च सम्पत्तिरहिता खन्धपवत्तियेव दडुब्बा। “उच्चे कुले 
पच्चाजातो”तिआदिकेन पकासभावेन जोतेतीति जोति, तेन जोतिनायृत्तोतिआदि सब्बं वुत्तनयेन वेदितब्बं । इतरे द्वेति 
जोतितमपरायणो, जोतिजोतिपरायणोति इतरे द्वे पुग्गले । 


वेणुवेत्तादिविलीबेहि पेळभाजनादिकारका विलीवकारका | मिगमच्छादीनं निसादनतो नेसादा, 
मागविकमच्छबन्धादयो। रथेसु चम्मेन नहणकरणतो रथकारा, चम्मकारा। पुइति करीसस्स नामं, तं कुसेन्ति अपनेन्तीति 
पुक्कुसा, पुप्फछड्का । दुब्बण्णोति विरूपो। ओकोटिमकोति आरोहाभावेन हेड्िमको, रस्सकायोति अत्थो। तेनाह 
“लकुण्डको 'ति। लकु विय घटिका विय डेति पवत्ततीति लकुण्डको, रस्सो। कणति निमीलतीति काणो। तं पनस्स 
निमीलनं एकेन अक्खिना द्वीहिपि वाति आह “एकच्छिकाणो वा उभयच्छिकाणो वा ति । कुणनं कुणो, हत्थवेकल्लं, 
सो एतस्स अत्थीति कुणी। खज्जो वुच्चति पादविकलो। हेड्रिमकायसङ्घातो सरीरस्स पवखो पदेसो हतो अस्साति 
पक्खहतो । तेनाह “पीठसप्पी 'ति। पदीपे पदीपने एतब्बं नेतब्बन्ति पदीपेय्यं, तेलकपालादिउपकरणं। वुत्तन्ति अट्ठकथायं 
ुत्तं। 

आगमनविपत्तीति आगमनट्ठानवसेन विपत्ति आगमो एत्था”ति कत्वा । पुब्बुष्पन्नपच्चयविपत्तीति 


पठमुप्पन्नपच्चयवसेन विपरावत्ति। चण्डालादिसभावा हिस्स मातापितरो पठमुप्पन्नपच्चयो। पवत्तपच्चयविपत्तीति पवत्ते 
सुखपच्चयविपत्ति। तादिसे निहीनकुले उप्पन्नोपि कोचि विभवसम्पन्नो सिया, अयं पन दुग्गतो दुरूपो। 


www.tipitaka.org Vipassana Research Institute 


Page ]86 sur 232 


आजीवुपायविपत्तीति आजीवनुपायवसेन विपत्ति। सुखेन हि जीविकं पवत्तेतुं उपायभूता हत्थिसिप्पादयो इमस्स 
नत्थि, पुप्फछइनसिलाकोड्टनादिकम्मं पन कत्वा जीविकं पवत्तेति। तेनाह “कसिरवुत्तिके ति । अत्तभावविपत्तीति 
उपधिविपत्ति। दुक्खकारणसमायोगोति कायिकचेतसिकदुक्खुप्पत्तिया पच्चयसमोधानं । सुखकारणविपत्तीति 
सुखपच्चयपरिहानि। उपभोगविपत्तीति उपभोगसुखस्स विनासो अनुपर्लाद्भि । जोति चेव जोतिपरायणभावो च 
सुक्कपक्खो । छट्टं उत्तानमेव | 


पाणातिपातसुत्तादिवण्णना निट्टिता । 
७. पृत्तसुत्तवण्णना 


८७. सत्तमे म-कारो पदसन्धिकरो ““अज्ञमज्ञ''न्तिआदीसु विय । निच्चलसमणोति थिरसमणो । 
अभिसिञ्चितब्बोति अभिसेकोति कम्मसाधनो अभिसेकसद्दो । तेनाह “अभिसेक कातुं युत्तो”ति। 


बाकुलत्थेरो वियाति थेरो हि महायसस्सी, तस्स पुत्तधीतरो नत्तुपनत्तका सुखुमसाटकेहि चीवरानि कारेत्वा रजापेत्वा 
समुग्गे पक्खिपित्वा पहिणन्ति। थेरस्स नहानकाले नहानकोट्ठके ठपेन्ति। थेरो तानि निवासेति चेव पारुपति च। तेनेवेतं 
वुत्तं । 

खदिरवनमग्गे सीवलित्थेरो वियाति सत्थरि किर तं मग्गं पटिपन्ने देवता “अम्हाकं अय्यस्स सीबलित्थेरस्स 
सक्कारं करिस्सामा”ति चिन्तेत्वा एकेकयोजने विहारं कारेत्वा एकयोजनतो उद्धं गन्तुं अदत्वा पातोव उद्ठाय दिब्बानि 
यागुआदीनि गहेत्वा “अम्हाकं अय्यो सीबलित्थेरो कहं निसिन्नो”ति विचरन्ति। थेरो अत्तनो अभिहटं बुद्भप्पमुखस्स 
भिक्खुसङ्घस्स दापेसि। एवं सत्था सपरिवारो तिसयोजनिकं कन्तारं सीबलित्थेरस्स पुञ्जफलं अनुभवमानोव अगमासि । 
तेनेवेतं वुत्तं 


अट्टुकनागरसृत्ते आनन्दत्थेरो वियाति अट्ठकनागरको किर गहपति थेरस्स धम्मदेसनाय पसीदित्वा पञ्चसतग्घनकं 
विहारं कारेत्वा अदासि । तं सन्धायेतं वुत्तं । 


पिलिन्दवच्छत्थेरो वियाति थेरस्स किर इद्धानुभावेन पसन्ना मनुस्सा सप्पिआदीनि बहूनि भेसज्जानि अभिहरिंसु। 
पकतियापि च आयस्मा पिलिन्दवच्छो लाभी होति पञ्चन्नं भेसज्जानं, लद्धं लद्धं परिसाय विस्सज्जेति । तेनेतं वृत्तं 
“गगिलानपच्चयं पिलिन्दवच्छत्थेरो विया ति । 


तिण्णम्पि सन्निपातेन निब्बत्तानीति पित्तादीनं तिण्णम्पि विसमानं सन्निपातेन जातानि। अतिसीतादिभावेन उतूनं 
परिणामोति आह “अतिसीतअतिउण्हउतुतो जातानी”ति। पुरिमउतुतो विसदिसो उतु उतुपरिणामो, ततो जातानि 
उतुपरिणामजानि, विसभागउतुतो जातानीति अत्थो। जङ्गलदेसवासीनञ्हि अनूपदेसे वसन्तानं विसभागोव उतु 
उप्पज्जति, अनूपदेसवासीनञ्च जङ्गलदेसेति। एवं मलयसमुद्दतीरादिवसेनपि उतुविसभागता उप्पज्जतियेव। ततो जातानि 
उतुपरिणामजानि नाम। 


अत्तनो पकतिचरियानं विसमं कायस्स परिहरणवसेन विसमपरिहारजानि। तानि पन अच्चासनअतिद्ठानादिना 
वेदितब्बानीति आह “अच्चासनअतिट्ठानादिका ति । आदि-सद्देन महाभारवहणसुधाकोटुनअदेसकालचरणादीनि 

सङ्गण्हाति। परस्स उपक्कमतो निब्बत्तानि ओपक्कमिकानि, अयं चोरोति वा पारदारिकोति वा गहेत्वा 
जण्णुककप्परमुग्गरादीहि निप्पोथनउपक्कमं पच्चयं कत्वा उप्पन्नानीति अत्थो। तेनाह “वधबन्धनादिउपक्कमेन 
निब्बत्तानी”ति। केवलन्ति बाहिर पच्चयं अनपेक्खित्वा केवलं, तेन विनाति अत्थो। तेनाह 
““पुब्बेकतकम्मविपाकवसेनेव जातानी”ति। 


पृत्तसुत्तवण्णना निट्टिता । 
८-१०. संयोजनसुत्तादिवण्णना 


८८-९०. अट्टमे सोतापन्नो चतूहि वातेहि इन्दखीलो विय परप्पवादेहि अकम्पियो अचलसद्भाय समन्नागतत्ता सासने 
लद्भप्पतिट्ठो समणमचलो नामाति आह “सासने लद्धप्पतिटुत्ता”तिआदि। थद्धभावकरानं किलेसानं सब्बसो 
समुच्छिन्नत्ताति चित्तस्स थद्भभावकरानं उद्भम्भागियकिलेसानं सब्बसो अभावा समणसुखुमालो नाम 
सुखुमालभावप्पत्तितो। नवमदसमानि सुविञ्जेय्यानेव । 


संयोजनसुत्तादिवण्णना निट्टिता। 


मचलवग्गवण्णना निड्टिता। 


(१०) ५. असुरवग्गो 
९-२. असुरसुत्तादिवण्णना 
९१-९२. पञ्चमस्स पठमदुतियानि उत्तानत्थानेव। 
असुरसुत्तादिवण्णना निट्टिता। 


३. दुतियसमाधिसुत्तवण्णना 


९३. ततिये अप्पटिवानीति भावप्पधानो निद्देसोति आह “अनिवत्तनता ति। “अप्पटिवानिता/ति वत्तब्बे 
“अप्पटिवानी  ति वुत्तं। तथा हि वीरियप्पबाहे वत्तमाने अन्तरा एव पटिगमनं निवत्तनं पटिवानं, तं अस्स अत्थीति 
पटिवानी, न पटिवानी अप्पटिवानी, तस्स भावो अप्पटिवानिता, अनिवत्तनाति अत्थो। अप्पटिवानीति वा 
इत्थिलिङ्गवसेनेवायं निद्देसो। अन्तरायेव पटिगमनं निवत्तनं पटिवानी, न पटिवानी अप्पटिवानी, अनिवत्तनाति अत्थो। 


दुतियसमाधिसुत्तवण्णना निट्टिता। 
४. ततियसमाधिसृत्तवण्णना 


९४. चतुत्थे सण्ठपेतब्बन्ति सम्मदेव ठपेतब्बं। यथा पन ठपितं सण्ठपितं होति, तं दस्सेतुं 
"*सन्निसादेतब्ब''न्तिआदि वुत्तं । तत्थ सन्निसादेतब्बन्ति समाधिप्पटिपक्खे किलेसे सन्निसीदापेन्तेन चित्तं गोचरज्झत्ते 

सन्निसीदापेतब्बन्ति। एकोदि कातब्बन्ति अब्यग्गभावापादनेन एकग्गं कातब्बं | समादहितब्बन्ति यथा आरम्मणे 
सुठु अप्पितं होति, एवं सम्मा सम्मदेव आदहितब्बं, सुदु आरोपेतब्बं समाहितं कातब्बन्ति अत्थो। 


ततियसमाधिसृत्तवण्णना निड्टिता। 
५-६. छवालातसुत्तादिवण्णना 


९५-९६. पञ्चमे छवालातन्ति छवानं दइड्डाने अलातं । तेनेवाह “सुसाने अलात'न्ति। मज्झट्ठाने गृथमक्खितन्ति 
पमाणेन अङङ्गुलमत्तं द्वीसु ठानेसु आदित्तं मज्झे गूथमक्खितं । कट्ठत्थन्ति कट्टेन कातब्बकिच्चं । सेसमेत्थ उत्तानमेव । छट्ठं 
उत्तानमेव। 


छवालातसुत्तादिवण्णना निड्टिता । 
७-१०. खिप्पनिसन्तिसुत्तादिवण्णना 


९७-१००. सत्तमे खिप्पनिसन्तीति खिप्पपञ्ञो। तेनाह “खिप्पनिसामनो तिआदि। अनुरूपधम्मन्ति 
लोकुत्तराधिगमस्स अनुच्छविकसभावं। कल्याणा सुन्दरा परिमण्डलपदब्यञ्जना वाचा अस्साति कल्याणवाचो । तेनाह 
“सुन्दरवचनो 'ति। कल्याणं मधुरं वाक्करणं उदाहारघोसो अस्साति कल्याणवाक्करणो । गुणपरिपुण्णभावेन पूरे 
पुण्णभावे भवाति पोरी, ताय पोरिया। तेनाह “गुणपरिपुण्णाया”ति। पुरे भवत्ता पोरिया नागरिकित्थिया सुखुमालत्तनेन 
सदिसाति पोरी, ताय पोरिया। “सुखुमालत्तनेना”ति इमिना तस्सा वाचाय मुदुसण्हभावो वृत्तो। अपलिबुद्धायाति 
पित्तसेम्हादीहि न पलिवेठिताय । अदोसायाति सन्दिद्भविलम्बितादिदोसरहिताय अगळितपदब्यञ्जनायाति 
अपतितपदब्यञ्जनाय अविरहितपदब्यञ्जनाय। उभयमेतं अनेलगलायाति इमस्सेव अत्थवचनं । अनेलगलायाति हि 
अनेलाय चेव अगलाय चाति अत्थो। अत्थं विञ्ञापेतुं समत्थायाति आदिमज्झपरियोसानं पाकटं कत्वा भासितत्थस्स 
विञ्जापनसत्थाय। अट्टमनवमदसमानि उत्तानत्थानेव। 


खिप्पनिसन्तिसुत्तादिवण्णना निट्टिता। 
असुरवग्गवण्णना निट्टिता। 
दुतियपण्णासकं निट्टितं । 
३. ततियपण्णासकं 
(११) १. वलाहकवग्गो 


९-२. वलाहकसृत्तद्वयवण्णना 


१०१-२. ततियपण्णासकस्स पठमे गज्जिताति थनिता । तत्थ गज्जित्वा नोवस्सनभावो नाम पापको । मनुस्सा हि यदा 
देवो गज्जति, तदा “सुवुट्टिता भविस्सती"ति बीजानि नीहरित्वा वपन्ति। अथ देवे अवस्सन्ते खेत्ते बीजानि खेत्तेयेव 

नस्सन्ति, गेहे बीजानि गेहेयेव नस्सन्तीति दुब्मिकखं होति। नोगञ्जित्वा वस्सनभावोपि पापको । मनुस्सा हि इमस्मिं 
काले “दुब्बुडिका भविस्सती”ति निन्नट्टानेसुयेव वप्पं करोन्ति। अथ देवो वस्सित्वा सब्बबीजानि महासमुद्दं पापेति, 
दुब्भिक्खमेव होति । गज्जित्वा वस्सनभावो पन भद्दको। तदा हि सुभिकखं होति । नोगज्जित्वा नोवस्सनभावो 
एकन्तपापकोव। भासिता होति नो कत्ताति “इदानि गन्थधुरं पूरेस्सामि, वासधुरं पूरेस्सामी”ति कथेतियेव, न उद्देसं 
गण्हाति, न कम्मट्ठानं भावेति । 


कत्ता होति नो भासिताति “गन्थधुरं पूरेस्सामि, वासधुरं वा"ति न भासति, सम्पत्ते पन काले समत्तं सम्पादेति। 
इमिना नयेन इतरेपि वेदितब्बा । अथ वा सब्बं पनेतं पच्चयदायकेहेव कथितं । एको हि “असुकदिवसे नाम दानं 
दस्सामी”ति सङ्घ निमन्तेति, सम्पत्ते काले नो करोति। अयं पुग्गलो पुञ्जेन परिहायति, भिक्खुसङ्घो पन लाभेन परिहायति। 
अपरो सङ्घं अनिमन्तेत्वा सक्कारं कत्वा “भिक्खू आनेस्सामी"ति न लभि, सब्बे अञ्जत्थ निमन्तिता होन्ति। अयम्पि 
पुञ्ञेन परिहायति, सङ्घोपि लाभेन परिहायति। अपरो पठमं सङ्घं निमन्तेत्वा पच्छा सक्कारं कत्वा दानं देति, अयं 
किच्चकारी होति। अपरो नेव सङ्घं निमन्तेति, न दानं देति, अयं पापपुग्गलोति वेदितब्बो । दुतियं उत्तानमेव। 


वलाहकसृत्तद्वयवण्णना निट्टिता। 


३. कुम्भसुत्तवण्णना 


१०३. ततिये रित्तकोति अन्तो रित्तो। पिहितमुखोति पिदहित्वा ठपितो। अपारुतमुखोति विवरित्वा ठपितो, 
उपमितपुग्गलेसु पनेत्थ अन्तोगुणसारविरहितो च तुच्छो, बाहिरसोभनताय पिहितो पुग्गलोति वेदितब्बो। सेसेसुपि एसेव 
नयो। 


कुम्भसृत्तवण्णना निड्टिता। 
४. उदकरहदसुत्तवण्णना 


१०४. चतुत्थे उदकरहदो जण्णुकमत्तेपि उदके सति पण्णरससम्भिन्नवण्णत्ता वा बहलत्ता वा उदकस्स 
अपञ्जायमानतलो उत्तानो गम्भीरोभासो नाम होतीति आह “पुराणपण्णरस...पे०... गम्भीरोभासो नामा”ति। 
तिपोरिसचतुपोरिसे पन उदके सति अच्छत्ता उदकस्स पञ्जायमानतलो गम्भीरो उत्तानोभासो नाम होतीति आह 
*अच्छविप्पसन्नमणिवण्णउदको उत्तानोभासो नामा ति । उभयकारणसम्भवतो पन इतरे द्वे वेदितब्बा । पुग्गलेपि 
किलेसुस्सदभावतो गुणगम्भीरताय च अभावतो गुणगम्भीरानं सदिसेहि अभिक्कमनादीहि यृत्तो उत्तानो गम्भीरोभासो 
नाम | इमिना नयेन सेसा वेदितब्बा । 


उदकरहदसुत्तवण्णना निट्टिता। 
५-६. अम्बसुत्तादिवण्णना 


१०५-६. पञ्चमे आमकं हुत्वाति अन्तो आमं हुत्वा । पक्कं आमवण्णीति अन्तो पक्कं बहि आमसदिसं । तत्थ 
यथा अम्बे अपक्कभावो आमता होति, एवं पुग्गलेपि पुथुज्जनता। यथा च तत्थ पक्कसदिसता पक्कबण्णिता, एवं 

पुग्गलेपि अरियानं अभिक्कमनादिसदिसता पक्क बण्णिताति इमिना नयेन सेसा वेदितब्बा । छट्टं उत्तानमेव। 
अम्बसुत्तादिवण्णना निद्ठिता। 
७. मूसिकसुत्तवण्णना 


१०७. सत्तमे आवाटं खनतीति अत्तनो आसयं बिलकूपं खनति। न च तत्थ वसतीति तत्थ अवसित्वा 
किस्मिञ्चिदेव ठाने बसति, एवं बिळारादिअमित्तवसं गच्छति। वसिता नो गाधं कत्ताति सयं न खनति, परेन कते बिले 
वसति, एवं जीवितं रक्खति। ततिया द्वेपि करोन्ती जीवितं रक्खति । चतुत्थी द्रेपि अकरोन्ती अमित्तवसं गच्छति। इमाय पन 
उपमाय उपमितेसु पुग्गलेसु पठमो यथा सा मूसिका गाधं खनति, एवं नवङ्गं सत्थुसासनं उग्गण्हाति। यथा पन सा तत्थ न 
वसति, किस्मिञ्चिदेव ठाने वसन्ती अमित्तवसं गच्छति, तथा अयम्पि परियत्तिवसेन जाणं पेसेत्वा चतुसच्चधम्मं न 
पटिविज्झति, लोकामिसट्ठानेसु विचरन्तो मच्चुमारकिलेसमारदेवपृत्तमारसङ्घातानं वसं गच्छति। दुतियो यथा मूसिका गाधं 
न खनति, एवं नवङ्गं सत्थुसासनं न उग्गण्हाति। यथा पन परेन खनिते बिले वसन्ती जीवितं रक्खति, एवं परस्स कथं सुत्वा 
चतुसच्चधम्मं पटिविज्झित्वा तिण्णं मारानं वसं अतिक्कमति। इमिना नयेन ततियचतुत्थेसुपि ओपम्मसंसन्दनं वेदितब्बं । 


मूसिकसुत्तवण्णना निड्टिता। 
८. बलीबददसुत्तवण्णना 


१०८. अट्टमे बलीबद्दो ताव यो अत्तनो गोगणं घट्टेति उब्बेजेति, परगोणे पन सूरतो सुखसीलो होति, अयं सगवचण्डो 
नो परगवचण्डो नाम। पुग्गलोपि अत्तनो परिसं घट्टेन्तो विज्झन्तो फरुसे समुदाचरन्तो, परपरिसाय पन सोरच्चं 
निवातवुत्तितं आपज्जन्तो सगवचण्डो नामाति इमिना नयेन सेसापि वेदितब्बा । 


बलीबइदसुत्तवण्णना निद्ठिता। 
९. रुक्खसुत्तवण्णना 


१०९. नवमे रुक्खो ताव फेग्गु सारपरिवारोति वनजेट्टकरुक्खो सयं फेग्गु होति, परिवाररुक्खा पनस्स सारा होन्ति। 
इमिना नयेन सेसा वेदितब्बा। पुग्गलेसु पन सीलसारविरहिततो फेग्गुता, सीलाचारसमन्नागमेन च सारता वेदितब्बा । 


रुक्खसुत्तवण्णना निड्टिता। 
१०. आसीविससुत्तवण्णना 


११०. दसमे यस्स विसं पज्जलिततिणुक्काय अग्गि विय सीघं अभिरुहित्वा अक्खीनि गहेत्वा खन्धं गहेत्वा सीसं 
गहेत्वा ठितन्ति वत्तब्बतं आपज्जति मणिसप्पादीनं विसं विय, मन्तं पन परिवत्तेत्वा कण्णवातं दत्वा दण्डकेन पहटमत्ते 
ओतरित्वा दडुड्ठानेयेव तिट्ठति, अयं आगतविसो न घोरविसो नाम | यस्स पन विसं सणिकं अभिरुहति, 
आरुळहारुळहट्डाने पन आसित्तउदकं विय होति उदकसप्पादीनं विय, द्वादसवस्सच्चयेनपि कण्णविद्धखन्धपिट्ठिकादीसु 
पञ्ञजायति, मन्तपरिवत्तनादीसु च करियमानेसु सीघं न ओतरति, अयं घोरविसो न आगतविसो नाम। यस्स पन विसं 

सीघं अभिरुहति, न सीघं ओतरति अनेळकसमप्पादीनं विसं विय, अयं आगतविसो च घोरविसो च। 
अनेळकसप्पो नाम महाआसीविसो। यस्स विसं मन्द होति, ओहारियमानम्पि सुखेनेब ओतरति नीलसप्पधमनिसप्पादीनं 
विसं विय, अयं नेव आगतविसो न घोरविसो। नीलसप्पो नाम साखवण्णो रुक्खग्गादीसु विचरणसप्पो। 


आसीविससुत्तवण्णना निद्टिता। 


बलाहकवग्गवण्णना निट्टिता। 


(१२) २. केसिवग्गो 


९-७. केसिसुत्तादिवण्णना 


१११-११७. दुतियस्स पठमे अस्सदम्मेति दम्मनयोग्गे अस्से। सारेतीति सिक्खापेति पवत्तेति। सेसमेत्थ उत्तानमेव। 
दुतियादीनि उत्तानत्थानेव। 


केसिसुत्तादिवण्णना निट्टिता। 
८-१०. संवेजनीयसुत्तादिवण्णना 


११८-१२०. अट्टुमे सद्धस्साति बुद्धादीसु पसन्नचित्तस्स वत्तसम्पन्नस्स, यस्स पातो वुट्ठाय चेतियङ्गणवत्तादीनि 
सब्बवत्तानि कतानेव पञ्ञायन्ति । दस्सनीयानीति दस्सनारहानि। संवेगो नाम सहोत्तप्पं जाणं। अभिजातिट्ठानादीनिपि 
तस्स उप्पत्तिहेतूनि भवन्तीति सिक्खापेन्तो आह “संवेगजनकानी ति । ठानानीति कारणानि, पदेसट्ठानानि वा। 
नवमदसमानि सुविञ्जेय्यानि । 


संवेजनीयसुत्तादिवण्णना निट्टिता । 
केसिवग्गवण्णना निट्टिता। 


(९३) ३. भयवग्गो 
९. अत्तानुवादसुत्तवण्णना 


१२१. ततियस्स पठमे अत्तानं अनुवदन्तस्स उप्पज्जनकभयन्ति अत्तानं अनुवदन्तस्स पापकम्मिनो 
उप्पज्जनकभयं । द्वत्तिसकम्मकारणे पटिच्च उप्पज्जनकभयन्ति अगारिकानं वसेन वृत्तं, अनगारिकानं पन विनयदण्डं 
पटिच्च उप्पज्जनकभयम्पि दण्डभयन्तेव सङ्घं गच्छति। सेसं सुविञ्जेय्यमेव। 


अत्तानुवादसुत्तवण्णना निट्टिता। 


२. ऊमिभयसुत्तवण्णना 


www.tipitaka.org Vipassana Research Institute 


Page ]92 sur 232 


१२२. दुतिये कोधूपायासस्सेतं अधिवचनन्ति एत्थ कुज्झनट्रेन कोधो, स्वेव चित्तस्स कायस्स च 
अतिप्पमद्दनमथनुप्पादनेहि दळहआयासट्टेन उपायासो । अनेकवारं पवत्तित्वा अत्तना समवेतं सत्तं अज्झोत्थरित्वा सीसं 
उक्खिपितुं अदत्वा ऊमिसदिसता दद्ुब्बा । यथा हि बाहिरं उदकं ओतिण्णो ऊमीसु ओसीदित्वा मरति, एवं इमस्मिं सासने 
कोधूपायासे ओसीदित्वा विब्भमति, तस्मा कोधूपायासो “ऊमिभय'न्ति वुत्तो। ओदरिकत्तस्सेतं अधिवचनन्ति यथा हि 
बाहिर उदकं ओतिण्णो कुम्भीलेन खादितो मरति, एवं इमस्मिं सासने ओदरिकत्तेन ओदरिकभावेन आमिसगेधेन 
मिच्छाजीवेन जीविककणप्पनेन नासितसीलादिगुणताय खादितधम्मसरीरो विब्भमति, तस्मा ओदरिकत्तं “कुम्भीलभय''न्ति 
वुत्तं । 

अनुपट्टिताय सतियाति कायगतं सति अनुट्ठापेत्वा । असंवुतेहीति अपिहितेहि | पञ्चन्नेतं कामगुणानं 
अधिवचनन्ति यथा हि बाहिर उदकं ओतिण्णो आवट्टे निमुज्जित्वा मरति, एवं इमस्मिं सासने पब्बजितो पञ्चकामगुणावट्टे 
निमुञ्जित्वा विब्भमति। कामरागाभिभूतो हि सत्तो इतो च एत्तो, एत्तो च इतोति एवं मनापियरूपादिविसयसङ्घाते आवट्टे 
अत्तानं संसारेत्वा यथा ततो बहिभूते नेक्खम्मे चित्तम्पि न उप्पादेति, एवं आवड्टेत्वा ब्यसनापादनेन कामगुणानं 
आवट्टसदिसता दहुब्बा। 


अनुद्धसेतीति किलमेति विलोलति। रागानुद्धंसितेनाति रागेन अनुद्धंसितेन । मातुगामस्सेतं अधिवचनन्ति। यथा 
हि बाहिरं उदकं ओतिण्णो चण्डमच्छं आगम्म लद्धप्पहारो मरति, एवं इमस्मिं सासने मातुगामं आरब्भ उप्पन्नकामरागो 
विब्भमति, तस्मा मातुगामो ““सुसुकाभय''न्ति वुत्तो । मातुगामो हि योनिसोमनसिकाररहितं अधीरपुरिसं इत्थिकुत्तभूतेहि 
अत्तनो हासभावविलासेहि अभिभुय्य गहेत्वा धीरजातिकम्पि अत्तनो रूपादीहि सम्पलोभनवसेन अनवसेसं अत्तनो 
उपकारधम्मे सीलादिके सम्पादेतुं असमत्थं करोन्तो अनयब्यसनं पापेति । 


इमानि पन चत्तारि भयानि भायित्वा यथा उदकं अनोरोहन्तस्स उदकं निस्साय उदकपिपासाविनयनं 
सरीरसुद्भिपरिळाहूपसमो कायउतुग्गाहापनन्ति, एवमादि आनिसंसो नत्थि, एवमेवं इमानि चत्तारि भयानि भायित्वा सासने 
अपब्बजन्तस्सपि इमं सासनं निस्साय सङ्घेपतो वट्टदुक्खूपसमो, वित्थारतो पन सीलानिसंसादिवसेन अनेकविधो 
आनिसंसो नत्थि। यथा पन इमानि चत्तारि भयानि अभायित्वा उदकं ओरोहन्तस्स वुत्तप्पकारो आनिसंसो होति, एवं इमानि 
अभायित्वा सासने पब्बजन्तस्सपि वृत्तप्पकारो आनिसंसो होति महाधम्मरक्खितत्थेरो पनाह “चत्तारि भयानि भायित्वा 
उदकं अनोतरन्तो सोतं छिन्दित्वा परतीरं पापुणितुं न सक्कोति, अभायित्वा ओतरन्तो सक्कोति, एवमेवं भायित्वा सासने 
अपब्बजन्तोपि तण्हासोतं छिन्दित्वा निब्बानपारं दढुं न सक्कोति, अभायित्वा पब्बजन्तो सक्कोती'ति। 


ऊमिभयसुत्तवण्णना निट्टिता। 
३. पठमनानाकरणसुत्तवण्णना 


१२३. ततिये ब्रह्मकायिकानं देवानन्ति एत्थ ब्रह्मानं कायो समूहोति ब्रह्मकायो, तप्परियापन्नताय तत्थ गताति 
ब्रह्मकायिका | एताय च सब्बस्सपि ब्रह्मकायस्स समञ्ञाय भवितब्बं। आभस्सरानं देवानन्तिआदिना पन 
दुतियज्झानभूमिकादीनं उपरि गहितत्ता गोबलीबद्दञ्ञायेन तदवसिट्ठानं अयं समञ्ञा, तस्मा “ब्रह्मकायिकानं देवान” न्ति 
पठमज्झानभूमिकानंयेव गहणं वेदितब्बं । सह ब्ययति गच्छतीति सहब्यो, सहवत्तनको। तस्स भावो सहब्यता, सहपवत्तीति 
आह “सहभावं उपगच्छती ति। कप्पो आयुप्पमाणन्ति एत्थ यदिपि ब्रह्मपारिसज्जादीनं आयुनो अन्तरं अत्थि, 

उक्कट्ठपरिच्छेदेन पनेतं वृत्तन्ति दस्सेन्तो “पठमज्झानं अत्थि हीन न्तिआदिमाह। 


द्वे कप्पा आयुप्पमाणन्ति एत्थ पन हीनज्झानेन निब्बत्तानं वसेन अयं परिच्छेदो कतोति दस्सेतुं “दुतियज्झानं 
वुत्तनयेनेव तिविधं होती तिआदि आरद्धं । चत्तारो कप्पाति एत्थ पन उक्कट्ठपरिच्छेदेन चतुसट्टि कप्पा वत्तब्बाति 
दस्सेन्तो “यं हेड्ठा वुत्तं 'कप्पो द्वे कप्पा ति, कम्पि आहरित्वा अत्थो वेदितब्बो ति आह । कथं पनेत्थ अयमत्थो 
लब्भतीति आह “कप्पोति च गुणस्सपि नाम न्ति। तत्थ पठमं वुत्तो कप्पो, ततो एकेन गुणेन, एकस्मिं वारे 
गणनायाति अत्थो। द्वे कप्पा होन्तीति एकवारगणनाय कप्पस्स द्विगुणितत्ता द्वे महाकप्पा होन्तीति अत्थो। दुतियेनाति 
दुतियवारगणनाय । चत्तारोति दुतियवारगणनाय द्वीसु कप्पेसु द्विगुणितेसु चत्तारो महाकप्पा होन्तीति अत्थो। पुन ते चत्तारो 
कप्पाति वुत्तनयेन द्वे वारे गुणेत्वा ये चत्तारो कप्पा दस्सिता, पुन ते चत्तारो कप्पा चतुग्गुणा होन्तीति अत्थो। इदं वुत्तं होति 
- द्वे वारे गुणेत्वा ये चत्तारो कप्पा दस्सिता, तेसु चतुक्खत्तुं गुणितेसु चतुसट्टि कप्पा सम्पज्जन्तीति। तथा हि चत्तारो 
एकस्मिं वारे गुणिता अड होन्ति, पुन ते अट्ट दुतियवारे गुणिता सोळस होन्ति, पुन ते सोळस ततियवारे गुणिता द्रत्तिस 
होन्ति, पुन ते द्रत्तिस चतुत्थवारे गुणिता चतुसट्टि होन्ति । तेनेवाह “इमेहि चतूहि गुणेहि गुणिता एकेन गुणेन अट्ट 
होन्ती तिआदि । एत्थ च हेड्ठा उपोसथसुत्ते (अ० नि० ३.७१) - 


“यानि मानुसकानि पञ्जास वस्सानि, चातुमहाराजिकानं देवानं एसो एको रत्तिन्दिबो"ति - 
आदिना कामावचरदेवानमेव आयुप्पमाणं दस्सितं । हेट्ठायेब - 


“तयोमे, भिक्खवे, पुग्गला सन्तो संविज्जमाना लोकस्मिं। कतमे तयो? इध, भिक्खवे, एकच्चो पुग्गलो 
सब्बसो रूपसञ्जानं समतिक्कमा...पे०... आकासानञ्चायतनूपगानं देवानं सहब्यतं उपपज्जति । 
आकासानञ्चायतनूपगानं, भिक्खवे, देवानं वीसति कप्पसहस्सानि आयुष्पमाण"न्ति (अ० नि० ३.११७) - 


आदिना अरूपावचरानंयेव आयुप्पमाणं वुत्तं। इध पन रूपावचरानमेव आयुप्पमाणं दस्सितं | विभङ्गपाळियं (विभ० 
१०२२) पन “मनुस्सानं कित्तकं आयुप्पमाणं, वस्ससतं अप्पं वा भिय्यो'तिआदिना देवमनुस्सानञ्चेव 
रूपारूपावचरसत्तानञ्च आयुप्पमाणं दस्सितं । 


तत्थ सम्मासम्बुद्रेन मनुस्सानं देवानञ्च आयुं परिच्छिन्दमानेन चतूसु अपायेसु भुम्मदेवेसु च आयु न परिच्छिन्नं । तं 
कस्माति? निरये ताव कम्ममेब पमाणं | याव कम्मं न खीयति, ताव पच्चन्ति। तथा सेसअपायेसु। भुम्मदेवानम्पि कम्ममेव 
पमाणं । तत्थ निब्बत्ता हि केचि सत्ताहमत्तं तिटुन्ति, केचि अङ्टमासं, कप्पं तिट्ठमानापि अत्थियेव। तत्थ मनुस्सेसु गिहिभावे 
ठितायेव सोतापन्नापि होन्ति, सकदागामिफलं अनागामिफलं अरहत्तम्पि पापुणन्ति, तेसु सोतापन्नादयो यावजीवं तिट्ठन्ति, 
खीणासवा पन परिनिब्बायन्ति वा पब्बजन्ति वा। कस्मा? अरहत्तं नाम सेट्ठगुणं, गिहिलिङ्गं हीनं, तं हीनताय उत्तमं गुणं 
धारेतुं न सक्कोति, तस्मा ते परिनिब्बातुकामा वा होन्ति पब्बजितुकामा वा । भुम्मदेवा पन आरहत्तं पत्तापि यावजीवं 
तिट्ठन्ति, छसु कामावचरेसु देवेसु सोतापन्नसकदागामिनो यावजीवं तिइन्ति, अनागामिना रूपभवं गन्तुं वट्टति खीणासवेन 
परिनिब्बातुं । कस्मा? निलीयनोकासस्स अभावा । रूपावचरारूपावचरेसु सब्बेपि यावजीवं तिटुन्ति, तत्थ रूपावचरे 
निब्बत्ता सोतापन्नसकदागामिनो न पुन इधागच्छन्ति, तत्थेव परिनिब्बायन्ति। एते हि झानअनागामिनो नाम। 


अट्टसमापत्तिलाभीनं पन कि नियमेति? पगुणज्झानं । यदेवस्स पगुणं होति, तेन उपपज्जति | सब्बेसु पगुणेसु कि 

नियमेति? नेबसञ्जानासञ्जायतनसमापत्ति। एकंसेनेव हि सो नेवसञ्ञानासञ्जायतने उपपज्जति। नवसु 
ब्रह्मलोकेसु निब्बत्तअरियसावकानं ततूपपत्तिपि उपरूपपत्तिपि, न हेट्टूपपत्ति पुथुज्जनानं पन ततूपपत्तिपि होति, 
उपरूपपत्तिपि, हेट्टूपपत्तिपि । पञ्चसु सुद्धावासेसु चतूसु च अरूपेसु अरियसावकानं ततूपपत्तिपि होति उपरूपपत्तिपि। 
पठमज्झानभूमियं निब्बत्तो अनागामी नव ब्रह्मलोके सोधेत्वा मत्थके ठितो परिनिब्बाति। वेहप्फलं, अकनिटुं, 
नेवसञ्ञजानासञ्जायतनन्ति इमे तयो देवलोका सेट्टभवा नाम। इमेसु तीसु ठानेसु निब्बत्तअनागामिनो नेव उद्भ गच्छन्ति, न 
अधो, तत्थ तत्थेव परिनिब्बायन्तीति इदं पकिण्णकं वेदितब्बं । 


पठमनानाकरणसुत्तवण्णना निड्िता। 


४-६. दुतियनानाकरणसुत्तादिवण्णना 


९२४-६. चतुत्थे ते धम्मेति ते “रूपगत'न्तिआदिना नयेन वृत्ते रूपादयो धम्मे। अनिच्चतोति इमिना 
निच्चप्पटिक्खेपतो तेसं अनिच्चतमाह, ततो एव च उदयवयवन्ततो विपरिणामतो तावकालिकतो च ते अनिच्चाति जोतितं 
होति । यञ्हि निब्बत्तं होति, तं उदयवयपरिच्छिन्नं । जराय मरणेन च तदेव विपरीतं, इत्तरक्खणमेव च होतीति। दुक्खतोति 
इमिना सुखप्पटिक्खेपतो तेसं दुकखतमाह। ततो एव च अभिण्हप्पटिपीळनतो दुक्खवत्थुतो च ते दुक्खाति जोतितं होति। 
उदयवयवन्तताय हि ते अभिण्हप्पटिपीळनतो निरन्तरदुक्खताय दुक्खस्सेव च अधिट्टानभूता । पच्चययापनीयताय 
रोगमूलताय च रोगतो | दुकखतासूलयोगतो किलेसासुचिपग्घरणतो उप्पादजराभङ्गेहि उद्धुमातपरिपक्कपभिन्नतो च 
गण्डतो। पीळाजननतो, अन्तोतुदनतो, दुन्नीहरणतो च सल्लतो। अवड्डिआवहनतो अघवत्थुतो च अघतो। 
असेरिभावजननतो आबाधपदट्ठानताय च आबाधतो । अवसवत्तनतो अविधेय्यताय च परतो। ब्याधिजरामरणेहि 
पलुज्जनीयताय पलोकतो । सामिनिवासिकारकवेदकअधिट्ठायकविरहतो सुञ्ञतो। अत्तप्पटिक्खेपट्ठेन अनत्ततो। 
रूपादिधम्मा हि न एत्थ अत्ता अत्थीति अनत्ता। एवं सयम्पि अत्ता न होन्तीति अनत्ता। तेन अब्यापारतो निरीहतो तुच्छतो 
अनत्ताति दीपितं होति। लक्खणत्तयमेव सुखावबोधनत्थं एकादसहि पदेहि विभजित्वा गहितन्ति दस्सेतुं “तत्थाँतिआदि 
वुत्तं । पञ्चमछट्टानि उत्तानत्थानेव। 


दुतियनानाकरणसुत्तादिवण्णना निट्टिता। 


७. पठमतथागतअच्छरियसुत्तवण्णना 


१२७. सत्तमे वत्तमानसमीपे वत्तमाने विय वोहरितब्बन्ति “ओक्कमती ति आह “ओक्कन्तो होतीति अत्थो”ति। 
दससहस्सचक्कवाळपत्थरणो समुज्जलभावेन उळारो। देवानुभावन्ति देवानं पभानुभावं। देवानञ्हि पभं सो ओभासो 
अधिभवति, न देवे। तेनाह “देवान 'न्तिआदि। रुक्खगच्छादिना केनचि न हञ्जतीति अघा, असम्बाधा । तेनाह 
““निच्चविवरा”ति। असंवुताति हेट्ठा उपरि केनचि अपिहिता। तेनाह “हेट्टापि अप्पतिट्ठा ति। तत्थ पि-सद्देन यथा हेट्ठा 
उदकस्स पिधायिका सन्धारिका पथवी नत्थि असंवुता लोकन्तरिका, एवं उपरिपि चक्कवाळेसु देवविमानानं अभावतो 
असंवुता अप्पतिट्ठाति दस्सेति। अन्धकारो एत्थ अत्थीति अन्धकारा। चक्खुविञ्ञाणं न जायति आलोकस्स अभावतो, 
न चक्खुनो। तथा हि “तेनोभासेन अञ्ञमञ्ञं सञ्जानन्ती'ति वृत्तं । जम्बुदीपे ठितमज्झन्हिकवेलाय पुब्बविदेहवासीनं 
अत्थङ्गमवसेन उपड सूरियमण्डलं पञ्जायति, अपरगोयानवासीनं उग्गमनवसेन। एवं सेसदीपेसुपीति आह 
“एकप्पहारेनेव तीसु दीपेसु पञ्ञायन्ती”ति। इतो अञ्ञथा द्वीसु एव दीपेसु पञ्जायन्ति। एकेकाय दिसाय 

नवनवयोजनसतसहस्सानि अन्धकारविधमनम्पि इमिनाव नयेन दडुब्बं। पभाय नप्पहोन्तीति अत्तनो पभाय 
ओभासितुं नाभिसम्भुणन्ति। युगन्धरपब्बतमत्थकसमप्पमाणे आकासे विचरणतो “चक्कवाळपब्बतस्स वेमज्झेन 
चरन्ती'”ति वृत्तं । 


ब्यावटाति खादनत्थं गण्हितुं उपक्कमन्ता । विपरिवत्तित्वाति विवड्टित्वा । छिज्जित्वाति मुच्छापवत्तिया ठितट्ठानतो 
मुच्चित्वा, अङ्गपच्चङ्गछेदनवसेन वा छिज्जित्वा। अच्चन्तखारेति आतपसन्तपाभावेन अतिसीतभावं सन्धाय 
अच्चन्तखारता वुत्ता सिया। न हि तं कप्पसण्ठानउदकं सम्पत्तिकरमहामेघवुटुँ पथविसन्धारकं कप्पविनासकउदकं विय 
खारं भवितुमरहति, तथा सति पथवीपि विलीयेय्य, तेसं वा पापकम्मफलेन पेतानं पकतिउदकस्स पुब्बखेळभावापत्ति विय 
तस्स उदकस्स खारभावापत्ति होतीति वुत्तं “अच्चन्तखारे उदके”ति। 


पठमतथागतअच्छरियसुत्तवण्णना निट्टिता। 
८. दुतियतथागतअच्छरियसुत्तवण्णना 


१२८. अट्टुमे आलीयन्ति आरमितब्बद्देन सेवीयन्तीति आलया, पञ्च कामगुणा । आरमन्तीति रतिं विन्दन्ति 
कीळन्ति लळन्ति। आलीयन्ति वा अल्लीयन्ता अभिरमणवसेन सेवन्तीति आलया, तण्हाविचरितानि। तेहि आलयेहि 
रमन्तीति आलयारामा। यथेव हि सुसज्जितं पुप्फफलभरितरुक्खादिसम्पन्नउय्यानं पविट्टो राजा ताय सम्पत्तिया रमति, 
सम्मुदितो आमोदितप्पमोदितो होति, न उक्कण्ठेति, सायम्पि निक्खमितुं न इच्छति, एवमिमेहि कामालयतण्हालयेहि सत्ता 
रमन्ति, संसारवट्टे पमुदिता अनुक्कण्ठिता वसन्ति । तेन तेसं भगवा दुविधम्पि आलयं उय्यानभूमि विय दस्सेन्तो 
“आलवयारामा तिआदिमाह । सेसमेत्थ उत्तानमेव। 


दुतियतथागतअच्छरियसुत्तवण्णना निद्टिता। 
९-१०. आनन्दअच्छरियसुत्तादिवण्णना 


१२९-१३०. नवमे पटिसन्थारधम्मन्ति पकतिचारित्तवसेन वृत्तं, उपगतानं पन भिक्खूनं भिक्खुनीनञ्च 
पुच्छाविस्सज्जनवसेन चेव चित्तरुचिवसेन च यथाकालं धम्मं देसेतियेव, उपासकउपासिकानं पन 
उपनिसिन्नककथावसेन। दसमं उत्तानमेव। 


आनन्दअच्छरियसुत्तादिवण्णना निद्ठिता। 
भयवग्गवण्णना निद्टिता। 
(१४) ४. पुग्गलवग्गो 
९. संयोजनसुत्तवण्णना 


१३१. चतुत्थस्स पठमे उपपत्तिप्पटिलाभं संवत्तनिकानीति उपपत्तिपटिलाभियानि। भवपटिलाभियानीति एत्थापि 

एसेव नयो। येहीति येहि संयोजनेहि हेतुभूतेहि, करणभूतेहि वा। ननु च सोतापन्नस्सपि ओरम्भागियानि संयोजनानि 
अप्पहीनानि, कस्मा पन सकदागामीयेव इध गहितोति आह “सकदागामिस्साति इदं अप्पहीनसंयोजनेसु अरियेसु 
उत्तमकोटिया गहित न्ति तत्थ अप्पहीनसंयोजनेसूति अप्पहीनओरम्भागियसंयोजनेसु । उत्तमकोटिया गहितन्ति 
उक्कड्टपरिच्छेदेन गहितं। सकदागामितो परञ्हि अप्पहीनओरम्भागियसंयोजनो अरियो नाम नत्थि। ननु च सकदागामिस्स 
पहीनानिपि ओरम्भागियानि संयोजनानि अत्थि दिट्विविचिकिच्छासीलब्बतपरामाससंयोजनानं पहीनत्ता, तस्मा 
“ओरम्भागियानि संयोजनानि अप्पहीनानी"ति कस्मा वुत्तन्ति आह “ओरम्भागियेसु च अप्पहीनं उपादाया”तिआदि। 
यस्मा कामरागब्यापादसंयोजनानि सकदागामिस्स अप्पहीनानि, तस्मा तानि अप्पहीनानि उपादाय “ओरम्भागियानि 
संयोजनानि अप्पहीनानी “ति वृत्तं, न सब्बेसं अप्पहीनत्ताति अधिप्पायो। 


संयोजनसृत्तवण्णना निड्टिता । 
२. पटिभानसुत्तवण्णना 


१३२. दुतिये पटिभानं वुच्चति जाणम्पि आणस्स उपट्टितवचनम्पि, तं इध अधिप्पेतं, अत्थयुत्तं कारणयृत्तञ्च 
पटिभानमस्साति युत्तप्पटिभानो । पुच्छानन्तरमेव सीघं ब्याकातुं असमत्थताय नोमुत्तप्पटिभानमस्साति नोमुत्तप्पटिभानो। 
इमिना नयेन सेसा वेदितब्बा। एत्थ पन पठमो कञ्चि कालं वीमंसित्वा युत्तमेव पेक्खति तिपिटकचूळनागत्थेरो विय। सो 
पन पज्हं पुठ्ठी परिग्गहेत्वा युत्तप्पत्तकारणमेव कथेति। दुतियो पुच्छानन्तरमेव येन वा तेन वा वचनेन पटिबाहति, 
बीमंसित्वापि च यूत्तं न पक्खेति चतुनिकायिकपिण्डतिस्सत्थेरो विय। सो पन पज्हं पुट्ठो पञ्हपरियोसानम्पि नागमेति, यं 
बा तं वा कथेतियेव, वचनत्थं पनस्स वीमंसियमानं कत्थचि न लगति। ततियो पुच्छासमकालमेव युत्तं पेकखति, तंखणंयेव 
च नं ब्याकरोति तिपिटकचूळाभयत्थेरो विय। सो पन पउहं पुद्दो सीघमेव कथेति, युत्तप्पत्तकारणो च होति। चतुत्थो पुठ्ठो 
समानो नेव युत्तं पेकखति, न येन वा तेन वा पटिबाहितुं सक्कोति, तिब्बन्धकारनिमुग्गो विय होति लाळुदायित्थेरो विय । 


पटिभानसुत्तवण्णना निड्टिता। 
३-४. उग्घटितञ्ञूसुत्तादिवण्णना 


९३३-४. ततिये उग्घटितञ्ञूति एत्थ उग्घटनं नाम जाणुग्घटनं, जाणेन उग्घटितमत्तेयेव जानातीति अत्थो। सह 
उदाहटवेलायाति उदाहारे उदाहटमत्तेयेव। धम्माभिसमयो होतीति चतुसच्चधम्मस्स जाणेन सद्भि अभिसमयो। अयं 
बुच्चतीति अयं “चत्तारो सतिपट्ठानाँतिआदिना (विभ० ३५५) नयेन संखित्तेन मातिकाय ठपियमानाय देसनानुसारेन 
जाणं पेसेत्वा अरहत्तं गण्हितुं समत्थो पुग्गलो ““उग्घटितञ्ञू'ति बुच्चति। विपञ्चितं वित्थारितमेव अत्थं जानातीति 
विपञ्चितञ्ञू। अयं वुच्चतीति अयं संखित्तेन मातिकं ठपेत्वा वित्थारेन अत्थे भाजियमाने अरहत्तं पापुणितुं समत्थो 
पुग्गलो “विपञ्चितञ्ञू'ति वुच्चति । उद्देसादीहि नेतब्बोति नेय्यो। अनुपुब्बेन धम्माभिसमयोति अनुक्कमेन 
अरहत्तप्पत्ति। ब्यञ्जनपदमेव परमं अस्साति पदपरमो। न ताय जातिया धम्माभिसमयो होतीति तेन अत्तभावेन झानं 
वा विपस्सनं वा मग्गं वा फलं वा निब्बत्तेतु न सक्कोतीति अत्थो। चतुत्थं उत्तानमेव। 


उग्घटितञ्ञूसुत्तादिवण्णना निट्टिता। 


५-८. सावज्जसुत्तादिवण्णना 

१३५-८. पञ्चमे सावज्जोति सदोसो। सावज्जेन कायकम्मेनाति सदोसेन पाणातिपातादिना कायकम्मेन । इतरेसुपि 
एसेव नयो। अयं वुच्चतीति अयं पुग्गलो तीहि द्वारेहि आयूहनकम्मस्स सदोसत्ता गूथकुणपादिभरितो पदेसो विय 
“सावज्जो”ति वुच्चति। सावज्जेन बहुलन्ति यस्स सावज्जमेव कायकम्मं बहुलं होति, अप्पं अनवज्जं । सो “सावज्जेन 
बहुलं कायकम्मेन समन्नागतो अप्पं अनवज्जेना”ति वुच्चति । इतरेसुपि एसेव नयो। को पन एवरूपो होतीति? यो 
गामधम्मताय वा निगमधम्मताय वा कदाचि करहचि उपोसथं समादियति, सीलानि पूरेति। अयं बुच्चतीति अयं पुग्गलो 
तीहि द्वारेहि आयूहनकम्मेसु सावज्जस्सेव बहुलताय अनवज्जस्स अप्पताय “वज्जबहुलो"ति वुच्चति। यथा हि एकस्मिं 
पदेसे दुब्बण्णानि दुग्गन्धानि पुप्फानि रासिकतानस्सु, तेसं उपरि तहं तहं अधिमुत्तकवस्सिकपाटलानि पतितानि भवेय्युं, 
एवरूपो अयं पुग्गलो वेदितब्बो। यथा पन एकस्मिं पदेसे अधिमुत्तकवस्सिकपाटलानि रासिकतानस्सु, तेसं उपरि तहं तहं 
दुग्गन्धानि बदरपुप्फादीनि पतितानि भवे्युं । एवरूपो ततियो पुग्गलो वेदितब्बो । चतुत्थो पन तीहि द्वारेहि आयूहनकम्मस्स 
निद्दोसत्ता च चतुमधुरभरितसुवण्णवाति विय दडुब्बो। छट्टादीनि उत्तानत्थानेव। 


सावज्जसुत्तादिवण्णना निट्टिता। 
९-१०. धम्मकथिकसृत्तादिवण्णना 


९३९-९४०. नवमे अप्पञ्च भासतीति सम्पत्तपरिसाय थोकमेव कथेति। असहितञ्चाति कथेन्तो च पन न 
अत्थयुत्तं कालयुत्तं कथेति । परिसा चस्स न कुसला होतीति सोतुं निसिन्नपरिसा चस्स युत्तायुत्तं कारणाकारणं 
सिलिट्ठासिलिद्टं न जानातीति अत्थो। एवरूपोति अयं एवंजातिको बालधम्मकथिको एवंजातिकाय बालपरिसाय 
धम्मकथिकोत्वेव नामं लभति। इमिना नयेन सब्बत्थ अत्थो वेदितब्बो। एत्थ च द्रेयेव जना सभावधम्मकथिका, न इतरे। 
इतरे पन धम्मकथिकानं अन्तो पविद्ठत्ता एवं वृत्ता। दसमं उत्तानमेव। 


धम्मकथिकसुत्तादिवण्णना निट्टिता। 


पुग्गलवग्गवण्णना निट्टिता। 


(१५) ५. आभावग्गो 
९-६. आभासृत्तादिवण्णना 
१४१-१४६. पञ्चमस्स पठमादीनि उत्तानत्थानेव। 
आभासुत्तादिवण्णना निट्टिता । 
७-१०. दुतियकालसुत्तादिवण्णना 


९४७-१५०. सत्तमे परमत्थतो अविज्जमानसभावस्स कालस्स भावनादियोगो न सम्भवतीति आह “कालाति 
तस्मि तस्मिं काले धम्मस्सवनादिवसेन पवत्तानं कुसलधम्मानं एतं अधिवचन''न्ति। कालसहचरिता हि कुसला 
धम्मा इध काल-सद्देन गहिता अपरस्स असम्भवतो। अट्टमादीनि उत्तानत्थानेव। 

दुतियकालसुत्तादिवण्णना निट्टिता । 
आभावग्गवण्णना निट्टिता। 
ततियपण्णासकं निद्टितं । 


४. चतुत्थपण्णासकं 


(१६) १. इन्द्रियवग्गो 
९-५. इन्द्रियसुत्तादिवण्णना 
९५९-१५. चतुत्थस्स पठमादीनि उत्तानानेव। 
इन्द्रियसुत्तादिबण्णना निड्टिता। 
६-८. कप्पसुत्तादिवण्णना 


९५६-१५८. छट्ठे संवट्टनं विनस्सनं संबट्टो, संवट्टतो उद्धं तथा ठायी संवद्ृद्ठायी । विवड़नं निब्बत्तनं, वडनं वा बिवट्टो। 
“तेजोसंवट्टो, आपोसंवट्टो, वायोसंवट्टोति एवं संबट्टसीमानुक्कमेन संवट्टेसु वत्तब्बेसु तथा अवत्वा आपोसंवट्टो, तेजोसंबट्टो, 
वायोसंवट्टोति वचनं संवट्टमहाभूतदेसनानुपुन्बिया”ति केचि। “भावीसंवट्टानुपुन्बिया"ति अपरे। आपेन संवट्टो 
आपोसंवट्टो। संवट्टसीमाति संवट्टनमरियादा । संवट्टतीति विनस्सति। सदाति सब्बकालं, तीसुपि संवट्टकालेसूति अत्थो। 
एकं बुद्धक्खेत्तं विनस्सतीति एत्थ बुद्धकखेत्तं नाम तिविधं होति जातिक्खेत्तं, आणाकखेत्तं, विसयक्खेत्तञ्च | 


तत्थ जातिक्खेत्तं दससहस्सचक्कवाळपरियन्तं होति, तथागतस्स पटिसन्धिग्गहणादीसु कम्पति। आणाक्खेत्तं 
कोटिसतसहस्सचक्कवाळपरियन्तं, यत्थ रतनसुत्तं (खु० पा० ६.१ आदयो; सु० नि० २२४ आदयो) खन्धपरित्तं (अ० नि० 
४.६७; चूळव०° २५१) धजग्गपरित्तं (सं० नि० १.२४९) आटानाटियपरित्तं (दी० नि० ३.२७७-२७८) मोरपरित्तन्ति 
(जा० १.२.१७-१८) इमेसं परित्तानं आनुभावो वत्तति। बिसयक्खेत्तं अनन्तापरिमाणं, यं “यावता वा पनाकङ्केय्या"ति (अ 
नि० ३.८१) वुत्तं । तत्थ यं यं तथागतो आकङ्खति, तं तं जानाति। एवमेतेसु तीसु बुद्भकखेत्तेसु एकं आणावखेत्तं विनस्सति, 
तस्मिं पन विनस्सन्ते जातिकखेत्तं विनट्ठमेव होति, विनस्सन्तञ्च एकतोव विनस्सति, सण्ठहन्तञ्च एकतोव सण्ठहति । 
सेसमेत्थ विसुद्धिमग्गसंवण्णनासु (विसुद्धि० महाटी० २.४०४) वुत्तनयेनेव गहेतब्बं । सत्तमड्ठमानि उत्तानत्थानेव | 


कप्पसुत्तादिवण्णना निद्ठिता। 
९. भिक्खुनीसुत्तवण्णना 


१५९. नवमे एवं पवत्तं पच्चुप्पन्नतण्हं निस्सायाति “कुदास्सु नामाहम्पि आसवानं खया'तिआदिना नयेन अनुत्तरे 
विमोक्खे पिहं उप्पादेन्तस्स उप्पन्नतण्हं निस्साय। कथं पन लोकुत्तरधम्मे आरब्भ आसा उप्पज्जतीति? न खो पनेतं एवं 
दुब्बं, न आरम्मणकरणवसेन तत्थ पिहा पवत्तति अविसयत्ता पुग्गलस्स च अनधिगतभावतो। अनुस्सबूपलद्धे पन 

अनुत्तरविमोक्खे उद्दिस्स पिहं उप्पादेन्तो तत्थ पिहं उप्पादेति नाम | नाकड़्तीति कम्मपथभावं अप्पत्तताय पटिसन्धिं न 
देति । सेसं सुविञ्जेय्यमेव। 


भिकखुनीसुत्तवण्णना निट्टिता। 
१०. सुगतविनयसुत्तवण्णना 


१६०. दसमे वढञ्जेन्तीति सज्झायन्ति चेव वाचुग्गतं करोन्ता धारेन्ति च। अविगततण्हताय तं तं परिकखारजातं 
बहुम्पि आदियन्तीति बहुला, ते एव बाहुलिका यथा “वेनयिको"ति (म० नि० १.२४६; अ० नि० ८.११; पारा० ८)। ते पन 
यस्मा पच्चयबहुलभावा युत्तप्पयुत्ता नाम होन्ति, तस्मा आह “पच्चयबाहुल्लाय पटिपन्ना”ति। सिथिलं गण्हन्तीति 
साथलिका, सिवखाय आदरगारवाभावेन सिथिलं अदळहं गण्हन्तीति अत्थो। सिथिलन्ति च भावनपुंसकनिद्देसो, सिथिल- 
सद्देन वा समानत्थस्स साथलसहस्स वसेन साथलिकाति पदसिद्धि वेदितब्बा। अवगमनतोति अधोगमनतो, 
ओरम्भागियभावतोति अत्थो । निब्ब्रीरियाति उज्झितुस्साहा तदधिगमाय आरम्भम्पि अकुरुमाना। 


सुगतविनयसुत्तवण्णना निट्टिता। 


इन्द्रियबग्गवण्णना निड्टिता । 


(१७) २. पटिपदावग्गो 
९. संखित्तसुत्तवण्णना 
१६१. दुतियस्स पठमे दुक्खापटिपदा दन्धाभिञ्ञातिआदीसु पाळिया आगतनयेन अत्थो वेदितब्बो। तथा हि - 


“तत्थ कतमा दुक्खपटिपदा दन्धाभिञ्ञा पञ्जा? किच्छेन कसिरेन समाधि उप्पादेन्तस्स दन्धं तं ठानं 
अभिजानन्तस्स या उप्पज्जति पञ्जा पजानना...पे०... अमोहो धम्मविचयो सम्मादिट्ठि, अयं वुच्चति दुक्खपटिपदा 
दन्धाभिञ्ञा पञ्जा । तत्थ कतमा दुक्खपटिपदा खिप्पाभिञ्ञा पञ्जा? किच्छेन कसिरेन समाधि उप्पादेन्तस्स खिप्पं 
तं ठानं अभिजानन्तस्स या उप्पज्जति पञ्जा पजानना...पे०... सम्मादिट्ठि, अयं वुच्चति दुकखपटिपदा खिप्पाभिञ्ञा 
पञ्जा । तत्थ कतमा सुखपटिपदा दन्धाभिञ्ञा पञ्जा? अकिच्छेन अकसिरेन समाधि उप्पादेन्तस्स दन्धं तं ठानं 
अभिजानन्तस्स या उप्पज्जति पञ्जा पजानना...पे०... सम्मादिट्ठि, अयं वुच्चति सुखपटिपदा दन्धाभिञ्ञा पञ्जा। 
तत्थ कतमा सुखपटिपदा खिप्पाभिञ्जा पञ्जा? अकिच्छेन अकसिरेन समाधिं उप्पादेन्तस्स खिप्पं तं ठानं 
अभिजानन्तस्स या उप्पज्जति पञ्जा पजानना...पे०... सम्मादिट्ठि, अयं वुच्चति सुखपटिपदा खिप्पाभिञ्जा 
पञ्जा ति (विभ० ८०१) - अयमेत्थ पाळि। 


तत्थ किच्छेन कसिरेन समाधिं उप्पादेन्तस्साति पुब्वभागे आगमनकाले किच्छेन कसिरेन दुक्खेन ससङ्घारेन 
सप्पयोगेन किलेसे विक्खम्भेत्वा लोकुत्तरसमाधिं उप्पादेन्तस्स। दन्धं तं ठानं अभिजानन्तस्साति विकखम्मितेसु 
किलेसेसु विपस्सनापरिवासे चिरं वसित्वा तं लोकुत्तरसमाधिसङ्कातं ठानं दन्धं सणिकं अभिजानन्तस्स पटिविज्झन्तस्स, 
पापुणन्तस्साति अत्थो। अयं वुच्चतीति या एसा एवं उप्पज्जति, अयं किलेसविक्खम्भनप्पटिपदाय दुक्खत्ता, 

विपस्सनापरिवासपञ्ञाय च दन्धत्ता मग्गकाले एकचित्तक्खणे उप्पन्नापि पञ्जा आगमनवसेन “दुक्खपटिपदा 
दन्धाभिञ्ञा नामा ति वुच्चति। उपरि तीसु पदेसुपि इमिना नयेन अत्थो वेदितब्बो। 


संखित्तसुत्तवण्णना निट्टिता। 


२. वित्थारसुत्तवण्णना 


१६२. दुतिये अकताभिनिवेसोति अकताधिकारो । रूपानं लवखणादीहि परिच्छिन्दित्वा गहणं रूपपरिग्गहो। तीसु 
अद्धासु किलमतीति पुब्बन्ते अपरन्ते पुब्बन्तापरन्तेति एवं तीसु पदेसेसु किलमति | पञ्चसु जाणेसूति रूपपरिग्गहादीसु 
पञ्चसु जाणेसु । नवसु विपस्सनाञाणेसूति उदयब्बयादिनवविपस्सनाजाणेसु। सेसमेत्थ उत्तानमेव। 


वित्थारसुत्तवण्णना निट्टिता। 
३. असुभसृत्तवण्णना 
९६३. ततिये “यथा एतं, तथा इद” न्ति इमिना नयेनाति एतेन - 


“यथा इदं तथा एतं, यथा एतं तथा इदं। 
अज्झत्तञ्च बहिद्भा च, काये छन्दं विराजये”ति॥ (सु० नि० २०५) | - 


इमं देसनानयं सङ्गण्हाति। तस्सत्थो - यथा इदं सविज्ञाणकासुभं आयुउस्माविञ्जाणानं अनपगमा चरति तिट्ठति 
निसीदति सयति, तथा एतं एतरहि सुसाने सयितं अविञ्जाणकम्पि पुब्बे तेसं धम्मानं अनपगमा अहोसि। यथा च एतं 
एतरहि मतसरीरं तेसं धम्मानं अपगमा न चरति न तिट्ठति न निसीदति न सेय्यं कप्पेति, तथा इदं सविज्ञाणकम्पि तेसं 
धम्मानं अपगमा भविस्सति। यथा च इदं सविज्ञाणकं नेतरहि सुसाने मतं सेति न उद्भुमातकादिभावमुपगतं, तथा एतं 
एतरहि मतसरीरम्पि पुब्बे अहोसि । यथा पनेतं एतरहि अविञ्जाणकासुभं मतकसुसाने सेति उद्भुमातकादिभावञ्च उपगतं, 
तथा इदं सविञ्जाणकम्पि भविस्सतीति। तत्थ यथा इदं तथा एतन्ति अत्तना मतसरीरस्स समानभावं करोन्तो बाहिरे दोसं 
पजहति। यथा एतं तथा इदन्ति मतसरीरेन अत्तनो समानभावं करोन्तो अज्झत्तिके रागं पजहति। येनाकारेन उभयं समं 
करोति, तं सम्पजानन्तो उभयत्थ मोहं पजहति। 


बहिद्धा दिट्टानन्ति बहिद्धा सुसानादीसु दिट्टानं उद्धुमातकादिदसन्नं असुभानं । “नवन्नं पाटिकुल्यानं वसेना ति 
कस्मा वृत्तं, ननु अन्तिमजीविकाभावतो पिण्डपातस्स अलाभलाभेसु परितस्सनगेधादिसमुप्पत्तितो भत्तस्स सम्मदजननतो 
किमिकुलसंवद्भनतोति एवमादीहिपि आकारेहि आहारेपटिकूलता पच्चवेक्खितब्बा। वृत्तज्हेतं -- “अन्तमिदं, भिकखवे, 
जीविकानं यदिदं पिण्डोल्यं अतिपापोयं लोकस्मिं यदिदं पिण्डोल्यो विचरति पत्तपाणीति (सं० नि० ३.८०; इतिवु० ९१)। 
अलद्भा च पिण्डपातं परितस्सति, लद्भा च पिण्डपातं गधितो मुच्छितो अज्झोपन्नो अनादीनवदस्सावी अनिस्सरणपञ्ञो 
परिभुञ्जतीति (अ० नि० ३.१२४) । भृत्तो च आहारो कस्सचि कदाचि मरणं वा मरणमत्तं वा दुक्खं आवहती"ति। 


कटुकोटकादयो द्रत्तिसकुलप्पभेदा किमियो नं उपनिस्साय जीवन्तीति? वुच्चते - अन्तिमजीविकाभावो ताव 
चित्तसंकिलेसविसोधनत्थं कम्मद्ठानाभिनिवेसनतो पगेव मनसि कातब्बो “माहं छवालातसदिसो भवेय्य”न्ति। तथा 

पिण्डपातस्स अलाभलाभेसु परितस्सनगेधादिसमुप्पत्तिनिवारणं पगेव अनुद्ठातब्बं सुपरिसुद्भसीलस्स पटिसङ्घानवतो 
तदभावतो। भत्तसम्मदो अनेकन्तिको परिभोगे अन्तोगधोवाति वेदितब्बो। किमिकुलसंवद्भनं पन सङ्गहेतब्बं, सङ्गहितमेव 
वा “नवन्नं पाटिकुल्यानं वसेना"ति एत्थ नियमस्स अकतत्ता। इमिना वा नयेन इतरेसम्पेत्थ सङ्गहो दठुब्बो 
यथासम्भवमेत्थ पटिकूलतापच्चवेक्खणस्स अधिप्पेतत्ता। 


एवञ्च कत्वा विसुद्धिमग्गे (विसुद्धि° १.२९४-२९५) दसहि आकारेहि पटिकूलता वेदितब्बा। सेय्यथिदं - गमनतो, 
परियेसनतो, परिभोगतो, आसयतो, निधानतो, अपरिपक्कतो, परिपक्कतो, फलतो, निस्सन्दतो, सम्मक्खनतोति । एवं 
दसन्नं वसेन पाटिकुल्यबचनेनपि इध “नवन्न'न्ति वचनं न विरुज्झति, सम्मक्खनस्स परिभोगादीसु लब्भमानभावा विसुं 
तं अग्गहेत्वा न वदन्ति। विसुद्धिमग्गे (विसुद्धि० १.३०४) पन सम्मक्खनं परिभोगादीसु लब्भमानम्पि निस्सन्दवसेन 
विसेसतो पटिकूलन्ति दस्सेतुं सब्बपच्छा ठपिता। 


उक्कण्ठितसञ्ञाय समन्नागतोति तीसु भवेसु अरुच्चनवसेन पवत्ताय विपस्सनापञ्जाय समन्नागतो। 
निब्बिदानुपस्सना हेसा सञ्ञजासीसेन वुत्ता। सेसमेत्थ उत्तानमेव। 


असुभसुत्तवण्णना निट्टिता। 
४-६. पठमखमसुत्तादिवण्णना 


१६४-१६६. चतुत्थे पधानकरणकाले सीतादीनि नक्खमति न सहतीति अक्खमा। खमति सहति अभिभवतीति 
खमा | इन्द्रियदमनं दमा । “उप्पन्नं कामवितक्कं नाधिवासेती”तिआदिना (म० नि० १.२६; अ० नि० ४.१४; ६.५८) नयेन 
वितक्कसमनं समाति आह ““अकुसलवितक्कानं वूपसमनपटिपदा'ति। निदस्सनमत्तञ्चेतं, सब्बेसम्पि किलेसानं 
समनवसेन पवत्ता पटिपदा समा | पञ्चमछठ्ठानि उत्तानत्थानेव। 


पठमखमसुत्तादिवण्णना निट्टिता । 
७-८. महामोग्गल्लानसुत्तादिवण्णना 


१६७-१६८. सत्तमट्टमेसु महामोग्गल्लानत्थेरस्सातिआदिना मोग्गल्लानत्थेरस्स हेड्ठा तिण्णं मग्गानं 
सुखपटिपददन्धाभिञ्जभावो, अरहत्तमग्गस्स दुक्खपटिपदखिप्पाभिञ्जभावो वृत्तो, सारिपुत्तत्थेरस्स पन हेट्टिमानं तिण्णं 
मग्गानं सुखपटिपददन्धाभिञ्ञभावो, अरहत्तमग्गस्स च सुखपटिपदखिप्पाभिञ्ञभावो दस्सितो। यं पन वुत्तं विसुद्धिमग्गे 
(विसुद्धि० २.८०१) “बुद्भानं पन चत्तारोपि मग्गा सुखपटिपदखिप्पाभिञ्जाव अहेसुं, तथा धम्मसेनापतिस्स। 
महामोग्गल्लानत्थेरस्स पन पठममग्गो सुखपटिपदखिप्पाभिञ्जो अहोसि, उपरि तयो दुक्खपटिपददन्धाभिञ्ञा"ति। यञ्च 
वुत्तं अट्डसालिनियं (ध० स० अट्ट० १४७६) “तथागतस्स हि सारिपृत्तत्थेरस्स च चत्तारोपि मग्गा 
सुखपटिपदखिप्पाभिञ्जाव अहेसुं, महामोग्गल्लानत्थेरस्स पन पठममग्गो सुखपटिपदखिप्पाभिञ्जो उपरि तयो 
दुक्खपटिपदखिप्पाभिञ्जा”ति, तं सब्बं अञ्ञमञ्ञं नानुलोमेति। इमाय पाळिया इमाय च अट्ठकथाय न समेति, तस्मा 
वीमंसितब्बमेतं । तंतंभाणकानं वा मतेन तत्थ तत्थ तथा तथा वुत्तन्ति गहेतब्बं । 


महामोग्गल्लानसुत्तादिवण्णना निट्टिता। 

९. ससङ्घारसुत्तवण्णना 


९६९. नवमे ससङ्कारेन दुक्खेन कसिरेन अधिमत्तपयोगं कत्वाव किलेसपरिनिब्बानधम्मोति ससङ्घारपरिनिब्बायी। 
असङ्कारेन अप्पयोगेन अधिमत्तपयोगं अकत्वाव किलेसपरिनिब्बानधम्मोति असङ्घारपरिनिब्बायी। धम्मानुसारी पुग्गलो 
हि आगमनम्हि किलेसे विक्खम्भेन्तो अप्पदुक्खेन अकसिरेन अकिलमन्तोव विक्खम्भेतुं सक्कोति । सद्धानुसारी पुग्गलो 
पन दुक्खेन कसिरेन किलमन्तो हुत्वा विक्खम्भेतुं, तस्मा धम्मानुसारिस्स पुब्बभागमग्गक्खणे किलेसच्छेदकं जाणं अदन्धं 
तिखिणं सूरं हुत्वा वहति यथा नाम तिखिणेन असिना कदलि छिन्दन्तस्स छिन्नट्टानं मठं होति, अतिसीघं वहति, सद्दो न 
सुय्यति, बलववायामकिच्चं न होति, एवरूपा धम्मानुसारिनो पुब्बभागभावना होति। सद्धानुसारिनो पन पुब्बभागक्खणे 
किलेसच्छेदकं जाणं दन्धं अतिखिणं असुरं हुत्वा बहति। यथा नाम कुण्ठेन असिना कदलि छिन्दन्तस्स छिन्नद्ठानं न मट्टं 
होति, अतिसीघं न वहति, सद्दो सुय्यति, बलववायामकिच्चं इच्छितब्बं होति, एवरूपा सद्धानुसारिनो पुब्बभागभावना 
होति। एवं सन्तेपि नेसं किलेसक्खये नानत्तं नत्थि, अनवसेसाव किलेसा खीयन्ति। 


ससङ्घारसुत्तवण्णना निद्ठिता। 
१०. युगनद्धसुत्तवण्णना 


१७०. दसमे समथपुब्बङ्गमं विपस्सनं भावेतीति इदं समथयानिकस्स वसेन वृत्तं । सो हि पठमं उपचारसमाधिं वा 
अप्पनासमाधि वा उप्पादेति, अयं समथो। सो तञ्च तंसम्पयृत्ते च धम्मे अनिच्चादीहि विपस्सति, अयं विपस्सना, इति पठमं 
समथो, पच्छा विपस्सना । तेन वुच्चति “समथपुब्बङ्गमं विपस्सनं भावेतीति। विपस्सनापुब्बङ्गमं समर्थ भावेतीति इदं 
पन विपस्सनायानिकस्स वसेन वृत्तं । सो तं वृत्तप्पकारं समथं असम्पादेत्वा पञ्चुपादानकखन्धे अनिच्चादीहि विपस्सति। 
पठमो लोकृत्तरमग्गो निब्बत्ततीति सोतापत्तिमग्गं सन्धाय वदति, लोकियमग्गवसेनेव वा इमिस्सा पाळिया अत्थो 
वेदितब्बो। कथं? मग्गो सञ्जायति, पुब्बभागियो लोकियमग्गो उप्पज्जति। आसेवति निब्बिदानुपस्सनावसेन। भावेति 
मुच्चितुकम्यतावसेन । बहुलीकरोति पटिसङ्घानुपस्सनावसेन। आसेवति वा भयतुपड्ठानादिजाणवसेन। भावेति 
मुच्चितुकम्यतादिञाणवसेन । बहुलीकरोति वुड्ानगामिनिविपस्सनावसेन | संयोजनानि पहीयन्ति। अनुसया ब्यन्ती 
होन्तीति मग्गप्पटिपाटिया पहीयन्ति ब्यन्ती होन्ति। 


धम्मुद्धच्चविग्गहितमानसन्ति ओभासादीसु अरियधम्मोति पवत्तं उद्धच्चं विक्खेपो धम्मुद्भच्चं, तेन धम्मुद्भच्चेन 
विपस्सनावीथितो उग्गमनेन विरूपं गहितं पवत्तियमानं धम्मुद्धच्चविग्गहितमानसं । वृत्तञ्हेतं - 


“*ध्म्मुद्धच्चविग्गहितमानसं होति, अनिच्चतो मनसि करोति, ओभासो उप्पज्जति, ओभासो धम्मोति 
ओभासं आवज्जति, ततो विक्खेपो उद्भच्चं, तेन उद्भच्चेन विग्गहितमानसो अनिच्चतो उपट्ठानं यथाभूतं 
नप्पजानाति। दुक्खतो...पे०... अनत्ततो उपट्ठानं यथाभूतं नप्पजानाति। तथा अनिच्चतो मनसिकरोतो जाणं 
उप्पज्जति...पे०... पीति पस्सद्धि सुखं अधिमोक्खो पग्गहो उपट्ठानं उपेक्खा निकन्ति उप्पज्जति, निकन्ति धम्मोति 
निकन्तिं आवज्जति, ततो विक्खेपो उद्भच्चं, तेन उद्भच्चेन विग्गहितमानसो अनिच्चतो उपट्ठानं यथाभूतं 
नप्पजानाति। दुकखतो...पे०... अनत्ततो उपट्ठानं यथाभूतं नप्पजानाती "ति (पटि० म० २.६)। सेसमेत्थ उत्तानमेव। 


युगनद्धसुत्तवण्णना निट्टिता। 

पटिपदावग्गवण्णना निद्टिता। 


(१८) ३. सञ्चेतनियवग्गो 
१. चेतनासुत्तवण्णना 


१७१. ततियस्स पठमे कायसञ्चेतनाहेतूति कायकम्मनिमित्तं, कायिकस्स कम्मस्स कटत्ता उपचितत्ताति अत्थो। 
एस नयो सेससञ्चेतनाद्रयेपि। उद्भच्चसहगतचेतना पवत्तिविपाकं देतियेवाति “वीसतिविधा “ति वृत्तं। तथा 
वचीसञ्चेतना मनोसञ्चेतनाति एत्थ कामावचरकुसलाकुसलवसेन वीसति चेतना लब्मन्ति। इदं तथा-सद्देन 
उपसंहरति। अपिचेत्थ नव महग्गतचेतनापि लब्भन्तीति इमिना नवहि रूपारूपकुसलचेतनाहि सद्भि मनोद्वारे 
एकूनतिंसाति तीसु द्वारेसु एकूनसत्तति चेतना होन्तीति दस्सेति। अविज्जापच्चयावाति इदं तापि चेतना अविज्जापच्चयाव 
होन्तीति दस्सनत्थं वृत्तं । यथावृत्ता हि एकूनसत्तति चेतना कुसलापि अविज्जापच्चया होन्ति, पगेव इतरा 
अप्पहीनाविज्जस्सेव उप्पज्जनतो पहीनाविज्जस्स अनुप्पज्जनतो । 


यस्मा यं तं यथावुत्तं चेतनाभेदं कायसङ्कारञ्चेव वचीसङ्घारञ्च मनोसङ्कारञ्च परेहि अनुस्साहितो सामम्पि 
असङ्कघारिकचित्तेन करोति, परेहि कारियमानो ससङ्घारिकचित्तेनपि करोति, “इदं नाम कम्मं करोन्तोपि तस्स एवरूपो नाम 
विपाको भविस्सती”ति एवं कम्मं विपाकञ्च जानन्तोपि करोति, मातापितूसु चेतियवन्दनादीनि करोन्तेसु अनुकरोन्तो 
दारको विय केवलं कम्मञ्ञजेव बिज्जानन्तो “इमस्स पन कम्मस्स अयं विपाको ति विपाकं अजानन्तोपि करोति, तस्मा तं 
दस्सेतुं “सामं वा त न्तिआदि वुत्तं। परेहि अनाणत्तोति सरसेनेव वत्तमानो । जानन्तोति अनुस्सवादिवसेन जानन्तो। 


ननु च खीणासवो चेतियं वन्दति, धम्मं भणति, कम्मट्ठानं मनसि करोति, कथमस्स कायकम्मादयो न होन्तीति? 
अविपाकत्ता। खीणासवेन हि कतकम्मं नेव कुसलं होति नाकुसलं, अविपाकं हुत्वा किरियामत्ते तिट्ठति | तेनस्स ते 
कायादयो न होन्ति। तेनेवाह “खीणासवस्स कायेन करणकम्मं पञ्ञायती तिआदि। तन्ति कुसलाकुसलं । 


खिट्टाय पदुस्सन्तीति खिट्टापदोसिनो, खिड्डापदोसिनो एव खिट्टापदोसिका । खिड्डापदोसो वा एतेसं अत्थीति 
खिट्टापदोसिका। ते किर पुञ्ञविसेसाधिगतेन महन्तेन अत्तनो सिरिविभवेन नकखत्तं कीळन्ता ताय सम्पत्तिया महन्तताय 
“आहारं परिभुञ्जिम्हा न परिभुञ्जिम्हा”तिपि न जानन्ति। अथ एकाहारातिक्कमतो पट्टाय निरन्तरं खादन्तापि पिवन्तापि 
चबन्तियेव न तिइन्ति। कस्मा? कम्मजतेजस्स बलवताय करजकायस्स मन्दताय । मनुस्सानञ्हि कम्मजतेजो मन्दो, 
करजकायो बलवा । तेसं तेजस्स मन्दताय कायस्स बलवताय सत्ताहम्पि अतिक्कमित्वा उण्होदकअच्छयागुआदीहि 
सक्का करजकायं उपत्थम्भेतुं । देवानं पन तेजो बलवा होति उळारपुञ्ञनिब्बत्तत्ता उळारगरुसिनिद्धसुधाहारजीरणतो च। 
करजं मन्दं मुदुसुखुमालभावतो। ते एकं आहारबेलं अक्कमित्वाव सण्ठापेतुं न सक्कोन्ति। यथा नाम गिम्हानं मज्झन्हिके 
तत्तपासाणे ठपितं पदुमं वा उप्पलं वा सायन्हसमये घटसतेनपि सिञ्चियमानं पाकतिकं न होति विनस्सतियेव, एवमेव 
पच्छा निरन्तरं खादन्तापि पिवन्तापि चबन्तियेव न तिट्ठन्ति कतमे पन ते देवाति? “इमे नामा "ति अट्ठकथाय विचारणा 
नत्थि, “आहारूपच्छेदेन आतपे खित्तमाला विया" ति वृत्तत्ता ये केचि कबळीकाराहारूपजीविनो देवा एवं करोन्ति, ते एवं 
चवन्तीति वेदितब्बा । अभयगिरिवासिनो पनाह “निम्मानरतिपरनिम्मितवसवत्तिनो ते देवा, खिड्डाय पदुस्सनमत्तेनेव हेते 
खिड्डापदोसिकाति वुत्ता"ति। को पनेत्थ देवानं आहारो, का आहारवेलाति? “सब्बेसम्पि कामावचरदेवानं सुधा आहारो, सा 
हेड्टिमेहि हेड्िमेहि उपरिमानं उपरिमानं पणीततमा होति। तं यथासकं दिवसवसेनेव दिवसे दिवसे भुञ्जन्ति। केचि पन 

बदरप्पमाणं सुधाहारं परिभुञ्जन्ति। सो जिव्हायं ठपितमत्तोयेव याव केसग्गनखग्गा कायं फरति, तेसंयेव दिवसवसेन 
सत्तदिवसं यापनसमत्थोव होती 'ति वदन्ति। 


इस्सापकतत्ता पदुड्रेन मनसा पदुस्सन्तीति मनोपदोसिका। उसूयवसेन वा मनसो पदोसो मनोपदोसो, सो एतेसं अत्थि 
विनासहेतुभूतोति मनोपदोसिका। अक्कुद्धो रक्खतीति कुद्धस्स सो कोधो इतरस्मिं अक्कुज्झन्ते अनुपादानो एकवारमेव 
उप्पत्तिया अनासेवनो चावेतुं न सक्कोति, उदकन्तं पत्वा अग्गि विय निब्बायति, तस्मा अक्कुद्धो तं चवनतो रक्खति। 
उभोसु पन कुद्भेसु भिय्यो भिय्यो अञ्ञमञ्जम्हि परिवड्डनवसेन तिखिणसमुदाचारो निस्सयदहनरसो कोधो उप्पज्जमानो 
हदयवत्थुं निदहन्तो अच्चन्तसुखुमालं करजकायं विनासेति, ततो सकलोपि अत्तभावो अन्तरधायति। तेनाह ` उभोसु 
पना 'तिआदि । तथा चाह भगवा “अज्ञमज्जम्हि पदुटुचित्ता किलन्तकाय...पे०... चवन्ती”ति (दी० नि० १.४७)। 


कतमे तेन देवा दद्रुब्बाति एत्थ तेनाति पच्चत्तेकरणवचनन्ति आह “कतमे नाम ते देवा दट्ठब्बा ति। 
करणत्थेयेब वा एतं करणवचनन्ति दस्सेन्तो आह “तेन वा अत्तभावेना”ति। सेसमेत्थ उत्तानमेव। 


चेतनासुत्तवण्णना निड्टिता । 
२. विभत्तिसुत्तवण्णना 


१७२. दुतिये अत्थप्पभेदस्स सल्लक्खणविभावनववत्थानकरणसमत्थं अत्थे पभेदगतं जाणं अत्थपटिसम्भिदा। 
अत्थोति चेत्थ सङ्घेपतो हेतुफलं । तञ्हि हेतुवसेन अरणीयं गन्तब्बं पत्तब्बं, तस्मा “अत्थो''ति वुच्चति | पभेदतो पन यं 
किञ्चि पच्चयसमुप्पन्नं, निब्बानं, भासितत्थो, विपाको, किरियाति इमे पञ्च धम्मा “अत्थो"ति वेदितब्बा, तं अत्थं 
पच्चवेक्खन्तस्स तस्मिं अत्थे पभेदगतं जाणं अत्थपटिसम्भिदा । तेनाह “पञ्चसु अत्थेसु पभेदगतं ञाण न्ति। 
आचिक्खामीतिआदीसु आदितो कथेन्तो आचिक्खति नाम, उद्दिसतीति अत्थो। तमेव उद्देसं परियोसापेन्तो देसेति। 
यथाउददि्ुमत्थं उद्दिसनवसेन पकारेहि जापेन्तो आपेति | पकारेहि एव तमत्थं पतिद्ठापेन्तो पट्टुपेति । यथाउदिदुँ 
पटिनिद्दिसनवसेन बिवरति। विवटं विभजति। विभत्तअत्थं हेतूदाहरणदस्सनेहि पाकटं करोन्तो उत्तान करोति। 


तिस्सो पटिसम्भिदाति धम्मनिरुत्तिपटिभानपटिसम्भिदा । तत्थ धम्मपटिसम्भिदा नाम धम्मप्पभेदस्स 
सल्लक्खणविभावनववत्थानकरणसमत्थं जाणं । धम्मोति च सङ्घेपतो पच्चयो। सो हि यस्मा तं तं विदहति पवत्तेति चेव 
पापेति च, तस्मा “धम्मो"ति वुच्चति। पभेदतो पन यो कोचि फलनिब्बत्तको हेतु, अरियमग्गो, भासितं, कुसलं, 
अकुसलन्ति इमे पञ्च धम्मा “धम्मो"ति वेदितब्बा, तं धम्मं पच्चवेक्खन्तस्स तस्मिं धम्मे पभेदगतं जाणं 
धम्मपटिसम्भिदा । निरुत्तिप्पभेदस्स सल्लक्खणविभावनववत्थानकरणसमत्थं निरुत्ताभिलापे पभेदगतं जाणं 
निरुत्तिपटिसम्भिदाति । इदं वुत्तं होति - अत्थे च धम्मे च या सभावनिरुत्ति, तं सभावनिरुत्ति सहं आरम्मणं कत्वा 
पच्चवेक्खन्तस्स तस्मिं सभावनिरुत्ताभिलापे पभेदगतं जाणं निरुत्तिपटिसम्मिदाति। 


एवमयं निरुत्तिपटिसम्भिदा सद्दारम्मणा नाम जाता, न पञ्जत्तिआरम्मणा। कस्मा? यस्मा सहं सुत्वा “अयं 
सभावनिरुत्ती”ति जानन्ति। पटिसम्भिदाप्पत्तो हि “फस्सो"ति वृत्ते “अयं सभावनिरुत्ती”ति जानाति, “फस्सा"ति वा 
““फस्स"न्ति वा वुत्ते पन “अयं असभावनिरुत्ती”ति जानाति। वेदनादीसुपि एसेव नयो। अञ्ञं पनेस 
नामाख्यातउपसग्गब्यञ्जनसह्ं जानाति न जानातीति? यदग्गेन सहं जानित्वा “अयं सभावनिरुत्ति, अयं 

असभावनिरुत्ती”ति जानाति, तदग्गेन तम्पि जानिस्सतीति। तं पन “नयिदं पटिसम्भिदाकिच्च न्ति पटिक्खिपित्वा 
इदं वत्थु कथितं - 


तिस्सदत्तत्थेरो किर बोधिमण्डे सुवण्णसलाकं गहेत्वा “अदट्ठारससु भासासु कतरभासाय कथेमी”ति पवारेसि। तं 
पन तेन अत्तनो उग्गहे ठत्वा पवारितं, न पटिसम्भिदाय ठितेन। सो हि महापञ्जताय तं तं भासं कथापेत्वा उग्गहेत्वा एवं 
पवारेसि। “भासं नाम सत्ता उग्गण्हन्ती”'ति वत्वा पनेत्थ इदं कथितं । मातापितरो हि दहरकाले कुमारके मञ्चे वा पीठे वा 
निपज्जापेत्वा तं तं कथयमाना तानि तानि किच्चानि करोन्ति । दारका तेसं तं तं भासं ववत्थापेन्ति “इमिना इदं वुत्त”न्ति। 
गच्छन्ते गच्छन्ते काले सब्बम्पि भासं जानन्ति। माता दमिळी, पिता अन्धको । तेसं जातो दारको सचे मातुकथं पठमं 
सुणाति, दमिळभासं भासिस्सति। सचे पितुकथं पठमं सुणाति, अन्धकभासं भासिस्सति। उभिन्नम्पि पन कथं अस्सुणन्तो 
मागधभासं भासिस्सति। योपि अगामके महाअरञ्जे निब्बत्तो, तत्थ अञ्जो कथेन्तो नाम नत्थि। सोपि अत्तनो धम्मताय 
वचन समुट्ठापेन्तो, मागधभासमेव भासिस्सति। निरये, तिरच्छानयोनियं, पेत्तिविसये, मनुस्सलोके, देवलोकेति सब्बत्थ 
मागधभासाव उस्सन्ना, सेसा ओइ़किरातअन्धकयोनकदमिळभासादिका अदड्रारस भासा परिवत्तन्ति, कालन्तरेन अञ्जथा 
होन्ति च नस्सन्ति च। 


अयमेवेका यथाभुच्चब्रह्मनोहारअरियवोहारसङ्घाता मागधभासा न परिवत्तति। सा हि कत्थचि कदाचि परिवत्तन्तीपि 
न सब्बत्थ सब्बदा सब्बथाव परिवत्तति, कप्पविनासेपि तिट्ठतियेव । सम्मासम्बुद्धोपि हि तेपिटकं बुद्भवचनं तन्तिं आरोपेन्तो 
मागधभासाय एव आरोपेसि। कस्मा? एवञ्हि आहरितुं सुखं होति। मागधभासाय हि तन्तिं आरुळ्हस्स बुद्धवचनस्स 
पटिसम्भिदाप्पत्तानं सोतपथागमनमेव पपञ्चो। तेन सङ्घटितमत्तेनेब नयसतेन नयसहस्सेन अत्थो उपट्ठाति। अञ्ञाय 
भासाय तन्तिं आरुळहकं सोधेत्वा उग्गहेतब्बं होति, बहुम्पि उग्गहेत्वा पन पुथुज्जनस्स पटिसम्भिदाप्पत्ति नाम नत्थि, 
अरियसावको नोपटिसम्भिदाप्पत्तो नाम नत्थि। 


पटिभानप्पभेदस्स सल्लक्खणविभावनववत्थानकरणसमत्थं पटिभाने पभेदगतं जाणं पटिभानपटिसम्भिदा । 
अत्थधम्मादिविसयेसु हि तीसु जाणेसु “इमानि जाणानि इदमत्थजोतकानी ति (विभ० ७२५-७३१) एवं पवत्तञाणस्सेतं 
अधिवचनं । इमा पन चतस्सो पटिसम्भिदा द्वीसु ठानेसु पभेदं गच्छन्ति, पञ्चहि कारणेहि विसदा होन्तीति वेदितब्बा । 
कतमेसु द्वीसु? सेक्खभूमियञ्च असेक्खभूमियञ्च, तत्थ सारिपृत्तत्थेरस्स महामोग्गल्लानत्थेरस्स महाकस्सपत्थेरस्स 
महाकच्चायनत्थेरस्स महाकोड्टिकत्थेरस्साति असीतियापि महाथेरानं पटिसम्भिदा असेक्खभूमियं पभेदगता । 
आनन्दत्थेरस्स, चित्तस्स गहपतिनो, धम्मिकस्स उपासकस्स, उपालिस्स गहपतिनो, खुज्जुत्तराय उपासिकायाति एवमादीनं 
पटिसम्भिदा सेक्खभूमियं पभेदगताति इमासु द्वीसु भूमीसु पभेदं गच्छन्ति। पभेदो नाम मग्गेहि अधिगतानं पटिसम्भिदानं 
पभेदगमनं । 


कतमेहि पञ्चहि कारणेहि पटिसम्भिदा विसदा होन्तीति? अधिगमेन, परियत्तिया, सवनेन, परिपुच्छाय, पुब्बयोगेन । 
तत्थ अधिगमो नाम अरहत्तं। तञ्हि पत्तस्स पटिसम्भिदा विसदा होन्ति। सवनं नाम धम्मस्सवनं । सक्कच्चं सुणन्तस्स हि 
पटिसम्भिदा विसदा होन्ति। परिपुच्छा नाम अट्ठकथा | उग्गहितपाळिया अत्थं कथेन्तस्स हि पटिसम्भिदा विसदा होन्ति । 


पुब्बयोगो नाम पुब्बयोगावचरता हरणपच्चाहरणनयेन परिहटकम्मट्टानता । पुब्बयोगावचरस्स हि पटिसम्भिदा विसदा 
होन्ति। 


एतेसु पन परियत्ति, सवनं, परिपुच्छाति इमानि तीणि पभेदस्सेव बलवकारणानि, पुब्बयोगो अधिगमस्स 

बलवपच्चयो। पभेदस्स होति न होतीति? होति, न पन यथा अधिगमस्स बलवपच्चयो होति, तथा पभेदस्स। 
परियत्तिसवनपरिपुच्छा हि पुब्बे होन्तु वा मा वा, पुब्बयोगेन पन पुब्बे चेव एतरहि च सङ्घारसम्मसनं विना 
पटिसम्भिदाधिगमो नाम नत्थि। इमे पन द्वेपि एकतो हुत्वा पटिसम्भिदा उपत्थम्भेत्वा विसदा होन्तीति। 


विभत्तिसृत्तवण्णना निड्टिता । 
३-४. महाकोट्रिकसुत्तादिवण्णना 


९७३-४. ततिये फस्सायतनानन्ति एत्थ आकरड्टो आयतनसद्दोति आह “फस्साकरान न्तिआदि । “सुवण्णायतनं, 
रजतायतन'न्तिआदीसु आकरोपि “आयतन न्ति वुत्तो, सञ्जातिसमोसरणादिवसेनपि आयतनट्टो लब्भतियेव। मा-इति 
पटिसेधे निपातो। स्वायं छन्नं फस्सायतनानं असेसं विरागनिरोधा अत्थञ्ञं वचनं किञ्चीति सन्धायाहाति आह “मा 
भणीति अत्थो”ति। पञ्चफस्सायतनानि निरुद्धानीति चक्खादीनञ्च तत्थ अभावं सन्धाय वदति। छट्टुस्साति 
मनायतनस्स। चतुत्थे नत्थि वत्तब्बं । 


महाकोट्टिकसुत्तादिवण्णना निट्टिता। 
५-६. उपवाणसुत्तादिवण्णना 


९७५-६. पञ्चमे विज्जायाति दिब्बचकखुपुब्बेनिवासानुस्सतिआसवक्खयञाणसङ्घाताय तिविधाय विज्जाय, 
अट्वविधाय वा। अट्ठविधापि हि विज्जा विपस्सनाजाणेन मनोमयिद्धिया च सह अभिज्ञा परिग्गहेत्वा वृत्ता। 
पन्नरसधम्मभेदेन चरणेन समन्नागतोति सीलसंवरो, इन्द्रियेसु गुत्तद्वारता, भोजने मत्तञ्ञुता, जागरियानुयोगो, सद्धा, 
हिरी, ओत्तप्पं, बाहसच्चं, वीरियं, सति, पञ्जा, चत्तारि रूपावचरज्झानानीति एवं पन्नरसभेदेन चरणधम्मेन समन्नागतो। 
इमेयेव हि पन्नरस धम्मा यस्मा एतेहि चरति अरियसावको गच्छति अमतं दिसं, तस्मा “चरण न्ति वुत्ता। छट्ठे नत्थि 
वत्तब्बं। 


उपवाणसुत्तादिवण्णना निड्टिता । 
७. राहुलसुत्तवण्णना 


१७७. सत्तमे पथवीधातुरेवेसाति दुविधापेसा थद्धट्देन, कक्खळद्रेन, फरुसट्ठेन एकलक्खणा पथवीधातु एवाति 
अज्झत्तिकं बाहिराय सद्भि योजेत्वा दस्सेति। कस्मा? बाहिराय पथवीधातुया अचेतनाभावो पाकटो, न अज्झत्तिकाय, तस्मा 
बाहिराय सद्भि एकसदिसा अचेतनायेवाति गण्हन्तस्स सुखपरिग्गाहा होति, यथा कि? दन्तेन गोणेन सद्धि योजितो अदन्तो 
कतिपाहमेव विसुकायति विप्फन्दति, अथ न चिरस्सेव दमथं उपेति, एवं अज्झत्तिकं बाहिराय सद्धि एकसदिसाति 
गण्हन्तस्स कतिपाहमेव अचेतनभावेन उपड्डाति, अथ न चिरेनेवस्सा अचेतनभावो पाकटो होति धातुमत्तताय दस्सनतो। 
नेतं मम...पे०... दटुब्बन्ति तं उभयम्पि “न एतं मम, न एसोहमस्मि, न एसो मे अत्ता”ति एवं यथाभूतं सम्मप्पञ्जाय 
दब्बं | यथाभूतन्ति यथासभावं। तञ्हि अनिच्चादिसभावं, तस्मा अनिच्चं दुक्खमनत्ताति एवं दटुब्बन्ति अत्थो। यस्मा 
““नेतं मम, नेसोहमस्मि, न मेसो अत्ता”ति पस्सन्तो नेव कत्थचि अत्तानं पस्सति, न तं परस्स किञ्चनभावे उपनेतब्बं 
पस्सति, न परस्स अत्तानं अत्तनो किञ्चनभावे उपनेतब्बं पस्सति, तस्मा वुत्तं “चतुकोटिकसुञ्जता नाम कथिता”ति। 

राहुलसुत्तवण्णना निड्टिता । 
८. जम्बालीसुत्तवण्णना 


९७८. अट्टुमे सन्तन्ति अङ्गसन्तताय चेव आरम्मणसन्तताय च कमनीयं मनोहरं । चेतोविमुत्तिन्ति रूपारूपावचरं 
चित्तविमुत्ति । तेनेवाह “अट्ठन्ने समापत्तीनं अञ्ञतरं समापत्ति न्ति । लेपमक्खितेनाति लाखामक्खितेन । पारिपन्थिके 
असोधेत्वाति कामच्छन्दादिपारिपन्थिके असोधेत्वा । यो हि कामादीनवपच्चवेक्खणादीहि कामच्छन्दं न सुदु विक्खम्भेत्वा 
कायप्पस्सद्भिवसेन दुटुल्लं सुप्पटिप्पस्सद्धं अकत्वा आरम्भधातुमनसिकारादिवसेन थिनमिद्धं न सुटु पटिविनोदेत्वा 
समथनिमित्तमनसिकारादिवसेन उद्धच्चकुक्कुच्चं न समूहतं कत्वा अञ्जेपि समाधिपरिपन्थे धम्मे न सुहु सोधेत्वा झानं 
समापज्जति। सो असोधितं आसयं पविट्ठभमरो विय असुद्धं उय्यानं पविट्टराजा विय च खिप्पमेव निक्खमति । यो पन 
समाधिपरिपन्थे धम्मे सुडु विसोधेत्वा झानं समापज्जति, सो सुविसोधितं आसयं पविट्ठभमरो विय सुपरिसुद्धं उय्यानं 
पविट्टराजा विय च सकलम्पि दिवसभागं अन्तोसमापत्तियंयेव होति। 


आयमुखानीति नदितळाककन्दरपदरादितो आगमनमग्गा । ते च कन्दरायेवाति आह “चतस्सो 
पविसनकन्दरा”ति। अपायमुखानीति अपगमनमग्गा। अपेन्ति अपगच्छन्ति एतेहीति हि अपाया, ते एव मुखानीति 
अपायमुखानि। तानि च उदकनिक्खमनच्छिद्दानीति आह “अपवाहनच्छिद्दानी ति, अपायसङ्घातानि 
उदकनिवखमनच्छिद्दानीति अत्थो। सेसं सुविञ्जेय्यमेव। 


जम्बालीसुत्तवण्णना निट्टिता। 
९. निब्बानसुत्तवण्णना 
१७९. नवमे अभिधम्मे वुत्तनयेनाति - 


“कतमा हानभागिनी पञ्जा? पठमस्स झानस्स लाभि कामसहगता सञ्जामनसिकारा समुदाचरन्ति 
हानभागिनी पञ्जा, तदनुधम्मता सति सन्तिट्ठति ठितिभागिनी पञ्जा । अवितक्कसहगता सञ्ञामनसिकारा 
समुदाचरन्ति विसेसभागिनी पञ्जा | निब्बिदासहगता सञ्जामनसिकारा समुदाचरन्ति विरागूपसञ्हिता 
निब्बेधभागिनी पञ्ञा”ति (विभ० ७९९) - 


आदिना विभड़े वुत्तनयेन एवमत्थो वेदितब्बो। 


तत्थ पठमस्स झानस्स लाभिन्ति स्वायं अप्पगुणस्स पठमस्स झानस्स लाभी, तं । कामसहगता सञ्ञामनसिकारा 
समुदाचरन्तीति ततो वुद्धितं आरम्मणवसेन कामसहगता हुत्वा सञ्ञजामनसिकारा समुदाचरन्ति तुदन्ति चोदेन्ति। तस्स 
कामानुपक्खन्दानं सञ्जामनसिकारानं वसेन सा पठमज्झानपञ्जा हायति परिहायति, तस्मा “हानभागिनी पञ्जा" ति वृत्ता। 
तदनुधम्मताति तदनुरूपसभावा। सति सन्तिट्ठतीति इदं मिच्छासतिं सन्धाय वुत्तं, न सम्मासति। यस्स हि 
पठमज्झानानुरूपसभावा पठमज्झानं सन्ततो पणीततो दिस्वा अस्सादयमाना अभिनन्दमाना निकन्ति उप्पज्जति, तस्स 
निकन्तिवसेन पठमज्झानपञ्ञा नेव हायति न वड्डति, ठितिकोड्टासिका होति। तेन वुत्तं “ठितिभागिनी पञ्जा ति। 
अवितक्कसहगताति अवितक्कं दुतियज्झानं सन्ततो पणीततो मनसिकरोतो आरम्मणवसेन अवितक्कसहगता 

सञ्जामनसिकारा । समुदाचरन्तीति पगुणतो पठमज्झानतो वुड्टितं दुतियज्झानाधिगमत्थाय तुदन्ति चोदेन्ति, तस्स 
उपरि दुतियज्झानानुपक्खन्दानं सञ्जामनसिकारानं वसेन सा पठमज्झानपञ्ञजा विसेसभूतस्स दुतियज्झानस्स 
उप्पत्तिपदट्ानताय ““विसेसभागिनी'ति वुत्ता। 


निब्ब्रिदासहगताति तंयेव पठमज्झानलाभि झानतो वुड्टितं निब्बिदासङ्कातेन विपस्सनाजाणेन सहगता। 
विपस्सनाजाणञ्हि झानङ्गभेदे वत्तन्ते निब्बिन्दति उक्कण्ठति, तस्मा “निब्बिदा''ति वुच्चति । समुदाचरन्तीति 
निब्बानसच्छिकिरियत्थाय तुदन्ति चोदेन्ति। विरागूपसञ्हिताति विरागसङ्घातेन निब्बानेन उपसंहिता । विपस्सनाञाणञ्हि 
सक्का इमिना मग्गेन विरागं निब्बानं सच्छिकातुन्ति पवत्तितो “विरागूपसंहित' न्ति वुच्चति। 
तंसम्पयुत्तसञ्जामनसिकारापि विरागूपसंहिता एव नाम । तस्स तेसं सञ्ञजामनसिकारानं वसेन सा पठमज्झानपञ्ञा 
अरियमग्गप्पटिवेधस्स पदड्डानताय “निब्बेधभागिनी' ति वुत्ताति। 


निब्बानसुत्तवण्णना निड्ठिता । 


१०. महापदेससुत्तवण्णना 


१८०. दसमे महाओकासेति महन्ते ओकासे महन्तानि धम्मस्स पतिट्ठापनट्वानानि। येसु पतिट्ठापितो धम्मो निच्छीयति 
असन्देहतो । कानि पन तानि? आगमनविसिद्दानि सुत्तोतरणादीनि। दुतियविकप्पे अपदिसीयन्तीति अपदेसा, महन्ता 
अपदेसा एतेसन्ति महापदेसा । “सम्मुखा मेतं, आवुसो, भगवतो सुत''न्तिआदिना केनचि आभतस्स धम्मोति विनिच्छयने 
कारणं। कि पन तन्ति? तस्स यथाभतस्स सृत्तोतरणादि एव । यदि एवं कथं चत्तारोति? यस्मा धम्मस्स द्वे सम्पदायो सत्था 
सावको च। तेसु सावका सङ्घगणपुग्गलवसेन तिविधा। एवमिमम्हा मयायं धम्मो पटिग्गहितोति अपदिसितब्बानं भेदेन 
चत्तारो। तेनाह “सम्मुखा मेतं, आवुसो, भगवतो सुत न्तिआदि । तथा च वुत्तं नेत्तियं (नेत्ति० ४.१८) “चत्तारो 
महापदेसा बुद्धापदेसो, सङ्घापदेसो, गणापदेसो, पुग्गलापदेसो। इमे चत्तारो महापदेसा' ति । बुद्धो अपदेसो एतस्साति 
बुद्धापदेसो। एस नयो सेसेसुपि । तेनाह “बुद्धादयो...पे०... महाकारणानी ति । 


नेव अभिनन्दितब्बन्ति न सम्पटिच्छितब्बं, गन्थस्स सम्पटिच्छनं नाम सवनन्ति आह “न सोतब्ब''न्ति। 
पदब्यञ्जनानीति पदानि च व्यञ्जनानि च, अत्थपदानि ब्यञ्जनपदानि चाति अत्थो। पज्जति अत्थो एतेहीति पदानि, 
अक्खरादीनि ब्यञ्जनपदानि। पज्जितब्बतो पदानि, सङ्कासनादीनि अत्थपदानि। “अट्ठकथायं पदसङ्कातानि ब्यञ्जनानीति 
ब्यञ्जनपदानेव वुत्तानी”ति केचि। अत्थं ब्यञ्जेन्तीति ब्यञ्जनानि, ब्यञ्जनपदानि । तेहि ब्यञ्जितब्बतो ब्यञ्जनानि, 
अत्थपदानीति उभयसङ्गहतो। इमस्मिं ठानेति तेनाभतसृत्तस्स इमस्मिं पदेसे। पाळि वुत्ताति केवलो पाळिधम्मो वृत्तो। 
अत्थो वुत्तोति पाळिया अत्थो वुत्तो निद्दिड्ठो। अनुसन्धि कथितोति यथारद्भदेसनाय उपरिदेसनाय च अनुसन्धानं कथितं, 
सम्बन्धो कथितो। पुब्बापरं कथितन्ति पुब्बेन परं अविरुज्झनञ्चेव विसेसट्ठानञ्च कथितं पकासितं । एवं पाळिधम्मादीनि 
सम्मदेव सल्लक्खेत्वा गहणं साधुकं उग्गहणन्ति आह “सुदु गहेत्वा ति । सुत्ते ओतारेतब्बानीति जाणेन सृत्ते ओगाहेत्वा 
तारेतब्बानि। तं पन ओगाहेत्वा तरणं तत्थ ओतरणं अनुप्पवेसनं होतीति वृत्तं “ओतरितब्बानीति। संसन्देत्वा दस्सनं 
सन्दस्सनन्ति आह “विनये संसन्देतब्बानी”ति। 


“गकि पन तं सुत्तं, को वा विनयो”ति विचारणायं आचरियानं मतिभेदमुखेन तमत्थं दस्सेतुं “एत्थ चा'तिआदि वुत्तं । 
विनयोति विभङ्गपाठमाह । सो हि मातिकासञ्जितस्स सृत्तस्स अत्थे सूचनतो “सुत्त”न्ति वत्तब्बतं अरहति। विविधनयत्ता 

विसिट्टुनयत्ता च विनयो, खन्धकपाठो । एवन्ति एवं सुत्तविनयेसु परिग्गय्हमानेसु विनयपिटकम्पि न परियादियति 
परिवारपाळिया असङ्गहितत्ता। सृत्तन्ताभिधम्मपिटकानि वा सुत्तं अत्थसूचनादिअत्थसम्भवतो। एवम्पीति 
सृत्तन्ताभिधम्मपिटकानि सुत्तं, विनयपिटकं विनयोति एवं सुत्तविनयविभागे वुच्चमानेपि। न ताव परियादियन्तीति न 
ताव अनवसेसतो परिग्गस्हन्ति। कस्माति चेति आह “असुत्तनामकज्ही 'तिआदि। यस्मा सुत्तन्ति इमं नामं अनारोपेत्वा 
सङ्गीतं जातकादिबुद्भवचनं अत्थि, तस्मा वुत्तनयेन तीणि पिटकानि न परियादियन्तीति। सुत्तनिपातउदानइतिवुत्तकानि 
दीघनिकायादयो विय सुत्तन्ति नामं आरोपेत्वा असङ्गीतानीति अधिप्पायेनेत्थ जातकादीहि सद्भि तानिपि गहितानि। 
बुद्धवंसचरियापिटकानं पनेत्थ अग्गहणे कारणं मग्गितब्बं, कि वा एतेन मग्गनेन। सब्बोपायं वण्णनानयो 
थेरवाददस्सनमुखेन पटिक्खित्तो एवाति। 


कि अत्थीति असृत्तनामकं बुद्भवचनं नत्थियेवाति दस्सेति। तं सब्बं पटिक्खिपित्वाति ` सुत्तन्ति विनयोतिआदिना 
बुत्तसंवण्णनायं “नायमत्थो इधाधिप्पेतो”ति पटिसेधेत्वा । विनेति एतेन किलेसेति विनयो, किलेसविनयनूपायो, सो एव 
कारणन्ति आह “विनयो पन कारण न्ति। 


धम्मेति परियत्तिधम्मे । सरागायाति सरागभावाय कामरागभवरागपरिबूहनाय । संयोगायाति भवसंयोजनाय । 
सउपादानायाति चतुरूपादानूपसंहितताय । महिच्छतायाति महिच्छभावाय। असन्तुट्रियाति असन्तुुभावाय। 
कोसज्जायाति कुसीतभावाय। सङ्गणिकायाति किलेससङ्गणिकविहाराय। आचयायाति तिविधवट्टाचयाय । विरागायाति 
सकलवट्टतो विरज्जनत्थाय। बिसंयोगायाति कामरागादीहि विसंयुज्जनत्थाय। अनुपादानायाति सब्बस्सपि कम्मभवस्स 
अग्गहणाय। अप्पिच्छतायाति पच्चयप्पिच्छतादिवसेन सब्बसो इच्छाय अपगमाय । सन्तुट्टियाति द्वादसविधसन्तुटुभावाय । 
बीरियारम्भायाति कायिकस्स चेव चेतसिकस्स च वीरियस्स पग्गण्हनत्थाय। विवेकायाति पविवित्तभावाय 
कामविवेकादितदङ्गविवेकादिविवेकसिद्धिया। अपचयायाति सब्बस्सपि वट्टस्स अपचयनाय, निब्बानायाति अत्थो। एवं 
यो परियत्तिधम्मो उग्गहणधारणपरिपुच्छामनसिकारवसेन योनिसो पटिपज्जन्तस्स सरागादिभावपरिवज्जनस्स कारणं हुत्वा 
विरागादिभावाय संवत्तति, एकंसतो एसो धम्मो, एसो विनयो सम्मदेव अपायादीसु अपतनवसेन धारणतो किलेसानं 
विनयनतो च । सत्थु सम्मासम्बुद्भस्स ओवादानुरूपप्पवत्तिभावतो एतं सत्थुसासनन्ति च जानेय्यासीति अत्थो। 


चतुसच्चत्थसूचनं सुत्तन्ति आह “सुत्तेति तेपिटके बुद्धवचने ति । तेपिटकञ्हि बुद्धवचनं सच्चविनिमृत्तं नत्थि। 
रागादिविनयकारणं यथा तेन सुत्तपदेन पकासितन्ति आह “विनयेति एतस्मि रागादिविनयकारणे”ति । सुत्ते 
ओतरणञ्चेत्थ तेपिटकबुद्भवचनपरियापन्नतावसेनेव वेदितब्बं, न अञ्जथाति आह “सुत्तप्पटिपाटिया कत्थचि 
अनागन्त्वा”ति। छल्लि उद्रुपेत्वाति अरोगस्स महतो रुक्खस्स तिट्ठतो उपक्कमेन छल्लिकाय सकलिकाय पपटिकाय वा 
उड्टापनं विय अरोगस्स सासनधम्मस्स तिट्ठुतो ब्यञ्जनमत्तेन तप्परियापन्नं विय हुत्वा छल्लिसदिसं पुब्बापरविरुद्धतादिदोसं 
उट्॒पेत्वा परिदीपेत्वा । तादिसानि पन एकंसतो गुळहवेस्सन्तरादिपरियापन्नानि होन्तीति आह “गुळहवेस्सन्तर...पे०... 
पञ्ञायन्तीति अत्थो ति । रागादिविनयेति रागादिविनयनत्थेन अतदाकारताय अपञ्ञायमानानि छट्टेतब्बानि 
चजितब्बानि न गहेतब्बानि। सब्बत्थाति सब्बवारेसु । 


महापदेससुत्तवण्णना निट्टिता। 


सञ्चेतनियवग्गवण्णना निद्धिता। 

(१९) ४. ब्राह्मणवग्गो 
९-३. योधाजीवसुत्तादिवण्णना 
९८९१-१८३. चतुत्थस्स पठमादीनि उत्तानत्थानेव। 


४. अभयसुत्तवण्णना 


१८४. चतुत्थे सोचतीति चित्ते उप्पन्नबलवसोकेन सोचति, चित्तसन्तापेन अन्तो निज्झायतीति अत्थो। किलमतीति 
तस्सेव सोकस्स वसेन काये च उप्पन्नदुक्खेन किलमति। परिदेबतीति सोकुद्देहकवसेन तं तं विप्पलपन्तो वाचाय 
परिदेवति । उरत्ताळिन्ति उरत्ताळं, उरं ताळेत्वाति अत्थो। तेनाह “उरं ताढेत्वा ति । कङ्काविचिकिच्छाति एत्थ 
“एकमेविदं पञ्चमं नीवरणं । किं नु खो इद''न्ति आरम्मणं कङ्खनतो कङ्का, “इदमेव वर” न्ति निच्छेतुं असमत्थभावतो 
“विचिकिच्छा ति वुच्चति - “धम्मसभावं विचिनन्तो किच्छति, विगता चिकिच्छा'ति वा कत्वा। 


अभयसुत्तवण्णना निड्टिता। 
५. ब्राह्मणसच्चसुत्तवण्णना 


१८५. पञ्चमे एत्थाति एतस्मिं सुञ्जतानुपस्सनाधिकारे। क्वचीति कत्थचि ठाने, काले, धम्मे वा। अथ वा क्वचीति 
अज्झत्तं बहिद्भा वा । अत्तनो अत्तानन्ति सकत्तानं “अयं खो, भो ब्रह्मा, महाब्रह्मा...पे०... वसी पिता 
भूतभब्यान''न्तिआदिना (दी० नि० १.४२) परेहि परिकप्पितं अत्तानञ्च कस्सचि किञ्चनभूतं न पस्सतीति दस्सेन्तो 
“कस्सची तिआदिमाह। तत्थ परस्साति परजाति परो पुरिसोति वा एवं गहितस्स। न च मम क्वचनीति एत्थ मम-सद्दो 
अड्टानप्पयुत्तोति आह “मम-सद्द ताव ठपेत्वा”ति। परस्स चाति अत्तनो अज्ञस्स। परो पुरिसो नाम अत्थि ममत्थाय 
ठितो। तस्स वसेन मस्हं सब्बं इज्झतीति एकच्चदिट्रितिकपरिकप्पितवसेन परं अत्तानं तञ्च अत्तनो किञ्चनभूतं न 
पस्सतीति दस्सेन्तो “न च क्वचनी”तिआदिमाह। एत्थ च नाहं क्वचनीति सकअत्तनो सब्भावं न पस्सति। न कस्सचि 
किञ्चनतस्मिन्ति सकअत्तनो एव कस्सचि अत्तनियतं न पस्सति। न च ममाति एतं द्वयं यथारहं सम्बन्धितन्बं, अत्थि-पदं 
पच्चेकं। न च क्वचनि परस्स अत्ता अत्थीति परस्स अत्तनो अभावं पस्सति। तस्स परस्स अत्तनो मम किञ्चनता 
नत्थीति परस्स अत्तनो अनत्तनियतं पस्सति। एवं अज्झत्तं बहिद्धा खन्धानं अत्तत्तनियसुञ्जता-सुद्धसङ्घारपुञ्जता- 
चतुकोटिकसुञ्ञतापरिग्गण्हनेन निट्ठा होति। सेसमेत्थ सुविञ्जेय्यमेव । 


ब्राह्मणसच्चसुत्तवण्णना निद्टिता। 
६. उम्मग्गसुत्तवण्णना 


९८६. छट्टे आकड्डीयतीति चित्तवसिको लोको तत्थ तत्थ उपकड़ीयति | तेसंयेवेत्थ गहणं वेदितब्बन्ति ये 
अपरिञ्ञातवत्थुका चित्तस्स वसं गच्छन्ति, तेसंयेव गहणं । न हि परिञ्जातक्खन्धा पहीनकिलेसा चित्तस्स वसं गच्छन्ति, 
चित्तं पन अत्तनो वसे वत्तेन्ति। सह सीलेनाति चरित्तवारित्तसीलेन सद्भि । पुब्बभागपटिपदन्ति धुतङ्गमादिं कत्वा याव 
गोत्रभुञाणं, ताव पवत्तेतब्बं समथविपस्सनासङ्घातं सम्मापटिपदं। सेसं सुविञ्जेस्यमेव। 

उम्मग्गसुत्तवण्णना निट्टिता। 
७. वस्सकारसुत्तवण्णना 


१८७. सत्तमे वस्सकारो ब्राह्मणो मगधमहामत्तोति एत्थ वस्सकारोति तस्स ब्राह्मणस्स नामं। महतिया 
इस्सरियमत्ताय समन्नागतो महामत्तो। इस्सरियमत्तायाति च इस्सरियप्पमाणेनाति अत्थो, इस्सरियेन चेव वित्तूपकरणेन 
चाति एवं वा एत्थ अत्थो दडब्बो, उपभोगूपकरणानिपि हि लोके “मत्ता"ति वुच्चन्ति। मगधरञ्ञजो, मगधरड्टे वा महामत्तोति 
मगधमहामत्तो । तुदिसञ्जितो गामो निवासो एतस्साति तादेय्यो । तेनेवाह “तुदिगामवासिकस्सा ति । तुदिगामवासिता 
चस्स तत्थ अधिपतिभावेनाति दहुब्बा। सो हि तं गामं सोणदण्डो विय, चम्पं कूटदन्तो विय, खाणुमतं अधिपतिभावेन 
अज्झावसति। महद्धनो होति पञ्चचत्तालीसकोटिविभवो। परिसतीति परिसायं, जनसमूहेति अत्थो। तेनाह 
“सन्निपतिताय परिसाया ति । अभिप्पसन्नोति एत्थ अभिक्कमनत्थो अभि-सद्दोति आह “अतिक्कम्म पसन्नो ति, 
पसादनीयं ठानं अतिक्कमित्वा अप्पसादनीयट्ठाने पसन्नोति अधिप्पायो। तं तं किच्चं अत्थं पस्सतीति अत्थदसा, अलं 
समत्था पटिबला अत्थदसा अलमत्थदसा, अलमत्थदसे अतिसयन्तीति अलमत्थदसतरा । तेनाह “अत्थे पस्सितुं 
समत्थातिआदि। नेव सष्पुरिसं न असप्पुरिसं जानाति सप्पुरिसधम्मानं असप्पुरिसधम्मानञ्च याथावतो अजाननतो। 
सेसमेत्थ उत्तानमेव। 


वस्सकारसुत्तवण्णना निट्टिता। 
८. उपकसुत्तवण्णना 


१८८. अट्ठमे निब्बत्तिवसेन निरयं अरहति, निरयसंवत्तनियेन वा कम्मुना निरये नियुत्तोति नेरयिको। अवीचिम्हि 
उप्पज्जित्वा तत्थ आयुकप्पसञ्जितं अन्तरकण्पं तिट्ठतीति कप्पट्टी । निरयूपपत्ति परिहरणवसेन तिकिच्छितुं 
असक्कुणेय्योति अतेकिच्छो। अपरियादिन्नावाति अपरिक्खीणायेव। सचे हि एको भिक्खु कायानुपस्सनं पुच्छति, 


पञ्जायति एव, बुद्धानं पन वारो न पञ्ञजायति। विदत्थिचतुरङ्गुलं छायं अतिक्कमनतो पुरेतरंयेव भगवा चुद्रसविधेन 
कायानुपस्सनं, नबविधेन वेदनानुपस्सनं, सोळसविधेन चित्तानुपस्सनं, पञ्चविधेन धम्मानुपस्सनं कथेति। तिटुन्तु वा एवं 
चत्तारो। सचे हि अज्ञे चत्तारो सम्मप्पधानेसु, अज्जे इद्धिपादेसु, अञ्जे पञ्चिन्द्रियेसु, अञ्ञे पञ्चबलेसु, अज्जे 
सत्तबोज्झङ्गेसु, अञ्ञे अड्टमग्गङ्गेसु पञ्हे पुच्छेय्युं, तम्पि भगवा कथेय्य। तिट्ठन्तु वा एते अट्ट। सचे अञ्जे सत्ततिंस जना 
बोधिपक्खियेसु पज्हे पुच्छेय्युं, तम्पि भगवा तावदेव कथेय्य । कस्मा? यावता हि लोकियमहाजने एकं पदं कथेन्ते ताव 
आनन्दत्थेरो अट्ट पदानि कथेति। आनन्दत्थेरे पन एकं पदं कथेन्तेयेब भगवा सोळस पदानि कथेति। कस्मा? भगवतो हि 
जिव्हा मुदु, दन्तावरणं सुफुसितं, वचनं अगळितं, भवङ्गपरिवासो लहुको । तेन वुत्तं = ` अपरियादिन्नावस्स तथागतस्स 
धम्मदेसना, अपरियादिन्नं धम्मपदब्यञ्जन न्ति। 


तत्थ धम्मदेसनाति तन्तिट्ठपना। धम्मपदब्यञ्जनन्ति एत्थ धम्मोति पाळि । पज्जति अत्थो एतेनाति पदं | वाक्यञ्च 
पदेनेव सङ्गहितं। अत्थं ब्यञ्जेतीति ब्यञ्जनं, अकखरं । तञ्हि पदवाक्यं परिच्छिज्जमानं तं तं अत्थं ब्यञ्जेति पकासेति। 
एतेन अपरापरेहि पदब्यञ्जनेहि सुचिरम्पि कालं कथेन्तस्स तथागतस्स न कदाचि तेसं परियादानं अत्थीति दस्सेति। 
गुणधंसीति गुणधंसनसीलो। पगब्बोति वाचापागब्बियेन समन्नागतो । 

उपकसुत्तवण्णना निट्टिता। 
९. सच्छिकरणीयसुत्तवण्णना 
९८९. नवमे नामकायेनाति सहजातनामकायेन । सेसमेत्थ उत्तानमेव। 
सच्छिकरणीयसुत्तवण्णना निड्टिता। 
१०. उपोसथसुत्तवण्णना 


१९०. दसमे तुण्हीभूतं तुण्हीभूतन्ति आमेडितवचनं ब्यापनिच्छावसेन वुत्तन्ति आह “यतो यतो 
अनुविलोकेती ति । अनुविलोकेत्वाति एत्थ अनु-सद्दोपि ब्यापनिच्छावचनमेवाति अनु अनु विलोकेत्चाति अत्थो, 
पञ्चपसादप्पटिमण्डितानि अक्खीनि उम्मीलेत्वा ततो ततो विलोकेत्वाति वुत्तं होति। अलन्ति युत्तं, ओपायिकन्ति अत्थो 
“अलमेव निब्बिन्दितु"न्तिआदीसु (दी० नि० २.२७२; सं० नि० २.१२४-१२६) विय । पुटबन्धनेन परिहरित्वा असितब्बं 
पुटोसं सम्बलं अ-कारस्स ओ-कारं कत्वा । तेनाह “पाथेय्य''न्ति। सेसमेत्थ सुविञ्जेय्यमेव। 


उपोसथसुत्तवण्णना निड्टिता। 


ब्राह्मणवग्गवण्णना निद्रिता । 


(२०) ५. महावग्गो 
१. सोतानुगतसुत्तवण्णना 


१९१. पञ्चमस्स पठमे सोतानुगतानन्ति पसादसोतं अनुगन्त्वा गतानं, पगुणानं वाचुग्गतानन्ति अत्थो। एवंभूता च 
पसादसोतं ओदहित्वा जाणसोतेन सुढु ववत्थपिता नाम होन्तीति आह “पसादसोत न्तिआदि । एकच्चस्स हि 
उग्गहितपुब्बवचनं तं तं पगुणं निच्छरितं सुटु ववत्थपितं न होति। “असुकं सुत्तं वा जातकं वा कथेही ति वृत्ते 
““सज्झायित्वा संसन्दित्वा समनुग्गाहित्वा जानिस्सामी”ति वदन्ति । एकच्चस्स तं तं पगुणं भवङ्गसोतसदिसं होति “ असुकं 
सुत्तं वा जातकं वा कथेही'ति वृत्ते उद्धरित्वा तमेव कथेति । तं सन्धायेतं वुत्तं “जाणसोतेन ववत्थपितान''न्ति। 
इत्थिलिङ्गादीनि तीणि लिङ्गानि। नामादीनि चत्तारि पदानि। पठमादयो सत्त विभत्तियो। 


बळञ्जेतीति पाळिं अनुसन्धिं पुब्बापरवसेन वाचुग्गतं करोन्तो धारेति। वचसा परिचिताति 
सुत्तदसकवग्गदसकपण्णासदसकवसेन वाचाय सज्झायिता, “दससुत्तानि गतानि, दसवग्गानि गतानी”तिआदिना 
सल्लकखेत्वा वाचाय सज्झायिताति अत्थो। वग्गादिवसेन हि इध वचसा परिचयो अधिप्पेतो, न पन सुत्तेकदेसस्स 
सुत्तमत्तस्स वचसा परिचयो। मनसा अनु अनु पेक्खिता भागसो निज्झायिता विदिता मनुसानुपेक्खिता । यस्स वाचाय 
सज्झायितं बुद्भवचनं मनसा चिन्तेन्तस्स तत्थ तत्थ पाकटं होति, महादीपं जालेत्वा ठितस्स रूपगतं विय विभूतं हुत्वा 
पञ्ञायति । तं सन्धायेतं वुत्तं । सुष्पटिविद्धाति निज्जटं निग्गुम्बं कत्वा सुदु याथावतो पटिविद्धा । सेसमेत्थ सुविञ्ञेस्यमेव। 

सोतानुगतसुत्तवण्णना निड्टिता। 
२. ठानसुत्तवण्णना 


१९२. दुतिये संवासेनाति सहवासेन । सीलं वेदितब्बन्ति “अयं सुसीलो वा दुस्सीलो वा”ति सह वसन्तेन 
उपसङ्कमन्तेन जानितब्बो। तञ्च खो दीघेन अद्धुना, न इत्तरन्ति तञ्च सीलं दीघेन कालेन वेदितब्बं, न इत्तरेन । 
द्वीहतीहञ्हि संयताकारो च संवुतिन्द्रियाकारो च न सक्का दस्सेतुं। मनसि करोताति तम्पि “सीलमस्स परिग्गहेस्सामी "ति 
मनसिकरोन्तेन पच्चवेक्खन्तेनेव सक्का जानितुं, न इतरेन। पञ्ञवताति तम्पि सप्पञ्जेनेव पण्डितेन। बालो हि 
मनसिकरोन्तोपि जानितुं न सक्कोति । 


संवोहारेनाति अपरापरं कथनेन । 


“यो हि कोचि मनुस्सेसु, बोहारं उपजीवति । 
एवं वासेट्ठ जानाहि, वाणिजो सो न ब्राह्मणो"ति॥ (म० नि० २.४५७; सु० नि० ६१९) - 


एत्थ हि ब्यवहारो नाम। “चत्तारो अरियवोहारा, चत्तारो अनरियवोहारा”ति (दी० नि० ३.३१३) एत्थ चेतना। “सङ्का 
समञ्ञा पञ्जत्ति वोहारो "ति (ध० स० १३१३-१३१५; महानि? ७३) एत्थ पञ्जत्ति। “वोहारमत्तेन सो वोहरेय्या^ति (सं० 
नि० १.२५) एत्थ कथावोहारो । इधापि एसोव अधिप्पेतो। एकच्चस्स हि सम्मुखाकथा परम्मुखाकथाय न समेति 
परम्मुखाकथा सम्मुखाकथाय। तथा पुरिमकथा पच्छिमकथाय, पच्छिमकथा च पुरिमकथाय। सो कथनेनेव सक्का जानितुं 
“असुचि एसो पुग्गलो"ति। सुचिसीलस्स पन पुरिमं पच्छिमेन, पच्छिमञ्च पुरिमेन समेति। सम्मुखाकथितं 
परम्मुखाकथितेन समेति, परम्मुखाकथितञ्च सम्मुखाकथितेन, तस्मा कथनेन सक्का सुचिभावो जानितुन्ति पकासेन्तो 
एवमाह । 


थामोति जाणथामो। यस्स हि जाणथामो नत्थि, सो उप्पन्नेसु उपद्दवेसु गहेतब्बं गहणं कत्तब्बं किच्चं अपस्सन्तो 
अद्वारकघरं पविट्टो विय चरति। तेनाह “आपदासु, भिक्खवे, थामो वेदितब्बो”ति। 


साकच्छायाति संकथाय । दुप्पञ्जस्स हि कथा उदके गेण्डु विय उप्पिलबति। पञ्जवतो कथेन्तस्स पटिभानं अनन्तं 
होति। उदकविप्फन्दितेनेब हि मच्छो खुद्दको वा महन्तो वाति जायति। 


जातिविनासोति चोररोगभयादीहि जातीनं विनासो। भोगानं व्यसनं भोगब्यसनं, राजचोरादिवसेन भोगविनासोति 
अत्थो। तेनाह “दुतियपदेपि एसेव नयो” ति । पञ्हुम्मग्गोति पञ्हगवेसनं, जातुं इच्छितस्स अत्थस्स वीमंसनन्ति अत्थो। 
अतप्पकन्ति अतित्तिकरड्रेन अतप्पकं सादुरसभोजनं विय। सण्हन्ति सुखुमसभावं । 


ठानसुत्तवण्णना निड्टिता । 
३. भद्दियसुत्तवण्णना 


१९३. ततिये करणस्स उत्तरं किरियं करणुत्तरियं, तं लक्खणं एतस्साति करणुत्तरियलक्खणो । सेसं सुविञ्ञेय्यमेव । 

भद्दियसुत्तवण्णना निड्िता । 
४. सामुगियसुत्तवण्णना 
९९४. चतुत्थे पुग्गलस्स पारिसुद्धिया पधानभूतानि वा अङ्गानि पारिसुद्धिपधानियङ्घानि | सेसमेत्थ सुविञ्जेय्यमेव। 
सामुगियसुत्तवण्णना निट्टिता। 
५. वप्पसुत्तवण्णना 


१९५. पञ्चमे पिहितत्ताति अकुसलस्स पवेसनद्वारं पिदहित्वा ठितत्ता। कायेन संवरितब्बञ्हि अपिहितेन द्वारेन 
पवत्तनकं पापधम्मं संवरित्वा ठितो कायेन संबुतो नाम। खयविरागेनाति अच्चन्तखयसङ्घातेन विरज्जनेन, 
अनुप्पादनिरोधेनाति अत्थो। कि विज्जा पुब्बे उप्पन्नाति? उभयमेतं न वत्तब्बं । पहानाभिसमयभावनाभिसमयानं 
अभिन्नकालत्ता पदीपुज्जलनेन अन्धकारं विय विज्जुप्पादेन अविज्जा निरुद्धाव होति, वत्तब्बं वा हेतुफलत्तमुपचारवसेन । 
यथा हि पदीपुज्जलनहेतुको अन्धकारविगमो, एवं विज्जुप्पादहेतुको अविज्जानिरोधो। हेतुफलधम्मा च समानकालापि 
पुब्बापरकाला विय वोहरीयन्ति यथा “चक्खुञ्च पटिच्च रूपे च उप्पज्जति चक्खुविञ्ञाण”न्ति (म० नि० १.४००; 
३.४२१, ४२५, ४२६; सं० नि० २.४३-४४; २.४.६०; कथा० ४६५, ४६७) पच्चयादानुप्पज्जनकिरिया । चित्तस्स 
कायस्स च विहननतो विघातो, दुक्खं | परिदहनतो परिळाहो। 


निच्चविहाराति सब्बदा पवत्तनकविहारा। ठपेत्वा हि समापत्तिवेलं भवङ्गवेलञ्च खीणासवा इमिना 
छळङ्गृपेक्खाविहारेन सब्बकालं विहरन्ति। चक्खुना रूपं दिस्वाति चक्खुविञ्ञाणेन रूपं दिस्वा। चक्खुना रूपं दिस्वाति 
हि निस्सयवोहारेन वुत्तं। ससम्भारकथा हेसा यथा “धनुना विज्झती”ति, तस्मा निस्सयसीसेन निस्सितस्स गहणं दब्बं । 
रागवसेन न सोमनस्सजातो होतीति गेहसितपेमवसेनपि जवनक्खणे सोमनस्सजातो न होति मग्गेन समुच्छिन्नत्ता, न 
दोमनस्सजातो पसादञ्ञथत्तवसेनपि। उपेक्खको मज्झत्तो हुत्वा विहरतीति असमपेक्खनेन मोहं अनुप्पादेन्तो 
जाणुपेक्खावसेनेव उपेक्खको विहरति मज्झत्तो। खीणासवो हि इट्टेपि अनिद्ठेपि मज्झत्तेपि आरम्मणे यो असमपेक्खनेन 
समसमा अयोनिसोगहणे अखीणासवानं मोहो उप्पज्जति, तं अनुप्पादेन्तो मग्गेनेव तस्स समुग्घातितत्ता जाणुपेक्खावसेनेव 
उपेक्खको विहरति, अयञ्चस्स पटिपत्ति सतिवेपुल्लपत्तिया पञ्ञावेपुल्लपत्तिया चाति वुत्तं 
““सतिसम्पजञ्ञपरिग्गहिताया ति। 


एत्थ च “छसु द्वारेसु उपेक्खको विहरती ति इमिना छळङ्गुपेक्खा कथिता। “सम्पजानो'ति वचनतो पन चत्तारि 
जाणसम्पयुत्तचित्तानि लब्भन्ति तेहि विना सम्पजानताय असम्भवतो। “सततविहारा”ति वचनतो अट्ठ॒पि 
महाकिरियचित्तानि लब्भन्ति ञाणुप्पत्तिपच्चयरहितकालेपि पवत्तिजोतनतो । “अरज्जन्तो अदुस्सन्तो"ति वचनतो 
हसितुप्पादवोट्डब्बनेहि सद्भि दस चित्तानि लब्भन्ति। अरज्जनादुस्सनवसेन पवत्ति हि तेसम्पि साधारणाति । ननु चेत्थ 
““उपेक्खको विहरती' ति छळङ्गुपेक्खावसेन इमेसं सततविहारानं आगतत्ता सोमनस्सं कथं लब्भतीति? आसेवनतोति । 
किञ्चापि हि खीणासवो इट्ठानिट्रेपि आरम्मणे मज्झत्ते विय बहुलं उपेक्खको विहरति अत्तनो 
परिसुद्धप्पकतिभावाविजहनतो, कदाचि पन तथा चेतोभिसङ्घारभावे यं तं सभावतो इट आरम्मणं, तस्स याथावतो 
सभावग्गहणवसेनपि अरहतो चित्तं सोमनस्ससहगतं हुत्वा पवत्ततेव, तञ्च खो पुब्बासेबनवसेन । 

कायोति (सं० नि० टी० २.२.५१) पञ्चद्वारकायो, सो अन्तो अवसानं एतिस्साति कायन्तिका, तं कायन्तिकं । तेनाह 
— “याव पञ्चद्वारकायो पवत्तति, ताव पवत्त'न्ति। जीवितन्तिकन्ति एत्थापि एसेव नयो। पच्छा उप्पज्जित्वाति 
एतस्मिं अत्तभावे मनोद्वारिकवेदनातो पच्छा उप्पज्जित्वा ततो पठमं निरुज्झति, ततो एव अत्थसिद्धमत्थं सरूपेनेव दस्सेतुं 
““मनोद्वारिकवेदना पठमं उप्पज्जित्वा पच्छा निरुज्झती “ति वृत्तं। इदानि तमेव सङ्घेपेन वृत्तं विवरितुं “सा 
ही”तिआदिमाह । याव तेत्तिसवस्सानि पठमवयो। पञ्जासवस्सकालेति पठमवयतो याव पञ्जासवस्सकाला, ताव। ठिता 
होतीति वड्टिहानियो अनुपगन्त्वा समरूपेनेव ठिता होति। मन्दाति मृदुका अतिखिणा । तदाति असीतिनवुतिवस्सकाले 
बदन्तेपि तथाचिरपरिचितेपीति अधिप्पायो। भग्गाति तेजोभग्गेन भग्गा दुब्बण्णा। हदयकोटिंयेवाति चक्खादिवत्थूसु 
अप्पवत्तित्वा तेसं आदिअन्तकोटिभूतं हदयवत्थुंयेव । तावाति याव वेदना वत्तति, ताव। 


वापियाति महातळाकेन । पञ्चउदकमग्गसम्पन्नन्ति पञ्चहि उदकस्स पविसननिक्खमनमग्गेहि युत्तं। ततो ततो 
विस्सन्दमानं सब्बसो पुण्णत्ता। पठमं देवे वस्सन्तेतिआदि उपमासंसन्दनं। इमं वेदनं सन्धायाति इमं यथावुत्तं 
परियोसानप्पत्तं मनोद्वारिकवेदनं सन्धाय। 


कायस्स भेदाति अत्तभावस्स विनासनतो। परतो अगन्त्वाति परलोकवसेन अगन्त्वा। वेदनानं सीतिभावो नाम 
सङ्घारदरथपरिळाहाभावो। सो पनायं सब्बसो अप्पवत्तिवसेनेवाति आह “अप्पवत्तनधम्मानि भविस्सन्ती ति । 


अत्तभावं नासेतुकामस्स दळहं उप्पन्नं संवेगजाणं सन्धायाह “कुदालो विय पञ्जा ति। ततो 
निब्बत्तितज्झानसमाधिं सन्धाय “पिटकं विय समाधी ति। तन्निस्साय पवत्तेतब्बविपस्सनारम्भजाणं सन्धाय “खनित्ति 
विय विपस्सना ति च वुत्तं। सेसमेत्थ उत्तानमेव। 


वप्पसुत्तवण्णना निट्टिता। 
६. साळहसुत्तवण्णना 


१९६. छट्ठे कायदळिहबहुलतं तपतीति तपो, अत्तकिलमथानुयोगवसेन पवत्तं वीरियं। तेन 
कायदळिहबहुलतानिमित्तस्स पापस्स जिगुच्छनं विरज्जनं तपोजिगुच्छाति आह “दुक्करकारिकसङ्कातेनातिआदि। 
तपोजिगुच्छवादातिआदीसु तपोजिगुच्छं वदन्ति, मनसापि तमेव सारतो गहेत्वा विचरन्ति, कायेनपि तमेव अल्लीना 
नानप्पकारं अत्तकिलमथानुयोगमनुयुत्ता विहरन्तीति अत्थो। अपरिसुद्धकायसमाचाराति अपरिसुद्रेन पाणातिपातादिना 
कायसमाचारेन समन्नागता। अपरिसुद्धवचीसमाचाराति अपरिसुद्धेन मुसावादादिना वचीसमाचारेन समन्नागता। 
अपरिसुद्धमनोसमाचाराति अपरिसुद्धेन अभिज्झादिना मनोसमाचारेन समन्नागता। कामं 
अकुसलकायसमाचारवचीसमाचारप्पवत्तिकालेपि अभिज्झादयो पवत्तन्तियेव, तदा पन ते चेतनापक्खिका वा 
अब्बोहारिका वाति, मनोसमाचारवारे एव अभिज्झादिवसेन योजना कता। अथ वा द्वारन्तरे पवत्तानं पाणातिपातादीनं 
बचीसमाचारादिभावाभावो विय द्वारन्तरे पवत्तानम्पि अभिज्झादीनं कायसमाचारादिभावो असिद्धो, मनोसमाचारभावो एव 
पन सिद्धोति कत्वा मनोसमाचारवारे एव अभिज्झादयो उद्धटा। तथा हि वुत्तं - 


“द्वारे चरन्ति कम्मानि, न द्वारा द्वारचारिनो। 
तस्मा द्वारेहि कम्मानि, अञ्ञमञ्जं बवत्थिता^ति॥ (ध० स० अट्ट० १ कामावचरकुसलद्वारकथा) । 

अपरिसुद्धाजीवाति अपरिसुद्धेन वेज्जकम्मदूतकम्मवङ्टियोगादिना एकवीसतिअनेसनाभेदेन आजीवेन समन्नागता । 
इदञ्च सासने पब्बजितानंयेव वसेन वृत्तं, “येपि ते समणब्राह्मणा”ति पन वचनतो बाहिरकवसेन गहट्टुवसेन च योजना 
वेदितब्बा । गहट्ठानम्पि हि जातिधम्मकुलधम्मदेसधम्मविलोमनवसेन अञ्जथापि मिच्छाजीवो लब्भतेव। 


जाणदस्सनायाति एत्थ जाणदस्सनन्ति मग्गजाणम्पि वुच्चति फलजाणम्पि सब्बञ्जुतञ्ञाणम्पि 
पच्चवेक्खणञाणम्पि विपस्सनाजाणम्पि। “कि नु खो, आवुसो, जाणदस्सनविसुद्धत्थं भगवति ब्रह्मचरियं बुस्सती”ति (म० 
नि० १.२५७) हि एत्थ मग्गजाणं “जाणदस्सन''न्ति वुत्तं । “अयमञ्जो उत्तरिमनुस्सधम्मो अलमरियजाणदस्सनविसेसो 
अधिगतो फासुविहारो "ति (म० नि० १.३२८) एत्थ फलजाणं । “भगवतोपि खो जाणं उदपादि सत्ताहकालकतो आळारो 
कालामो ति (महाव० १०) एत्थ सब्बञ्ञुतञ्ञजाणं । “जाणज्च पन मे दस्सनं उदपादि, अकुप्पा मे विमुत्ति, अयमन्तिमा 
जाती”ति (सं० नि० ५.१०८१; महाव० १६; पटि० म० २.३०) एत्थ पच्चवेकखणञाणं । “जाणदस्सनाय चित्तं 
अभिनीहरती"ति (दी० नि० १.२३४-२३५) एत्थ विपस्सनाजाणं । इध पन जाणदस्सनायाति मग्गञाणं जाणदस्सन"'न्ति 
वुत्तं । तेनाह “मग्गञाणसङ्काताय दस्सनाया”ति। अविराधितं विज्झतीति अविराधितं कत्वा विज्झति । सेसमेत्थ 
सुविञ्जेय्यमेव। 


साळहसुत्तवण्णना निट्टिता। 
७. मल्लिकादेवीसुत्तवण्णना 


१९७. सत्तमे अप्पेसक्खाति अप्पानुभावा। सा पन अप्पेसक्खता आधिपतेय्यसम्पत्तिया परिवारसम्पत्तिया च 
अभावेन पाकटा होति । तत्थ परिवारसम्पत्तिया अभावं दस्सेन्तो “अप्पपरिवारा ति आह। इस्सराति 
आधिपतेय्यसंवत्तनकम्मबलेन ईसनसीला । सा पनस्सा इस्सरता विभवसम्पत्तिपच्चया पाकटा जाताति 
अड्टतापरियायभावेन वदन्तो “अड्ाति इस्सरा ति आह । महन्तं धनमेतिस्सा भूमिगतञ्चेव वळञ्जनकञ्चाति महद्धना । 
इध पन वळञ्जनकेनेव धनेन महद्धनतं दस्सेन्तो “बळञ्जनकधनेन महद्धना ति आह। ईसतीति ईसा, अभिभूति अत्थो। 
महती ईसा महेसा, सुप्पतिद्ठितमहेसताय पन परेहि महेसोति अकखातब्बताय महेसक्खा । यस्मा पन सो महेसक्खाभावो 
आधिपतेय्यपरिवारसम्पत्तिया विञ्जायति, तस्मा “महापरिवारा ति वृत्तं । 


सण्ठानपारिपूरिया अधिकं रूपमस्साति अभिरूपा। सण्ठानपारिपूरियाति च हत्थपादादिसरीरावयवानं 
सुसण्ठिततायाति अत्थो। अवयवपारिपूरिया हि समुदायपारिपूरिसिद्भि । रूपन्ति च सरीरं “रूपवन्तेव सङ्ख्यं 
गच्छती"तिआदीसु विय । दस्सनयृत्ताति सुरूपभावेन पस्सितब्बयुत्ता, दिस्समाना चक्खूनि पियायतीति 
अञ्ञकिच्चविक्खेपं हित्वापि दड॒ब्बाति वुत्तं होति । दिस्समानाव सोमनस्सवसेन चित्तं पसादेतीति पासादिका । तेनाह 
“दस्सनेन पासादिका ति । पोकखरताति वुच्चति सुन्दरभावो, वण्णस्स पोक्खरता बण्णपोक्खरता, ताय 
बण्णसम्पत्तियाति अत्थो। पोराणा पन पोक्खरन्ति सरीरं वदन्ति, बण्णं वण्णमेव । तेसं मतेन वण्णञ्च पोक्खरञ्च 
वण्णपोक्खरानि, तेसं भावो वण्णपोक्खरता । इति परमाय वण्णपोक्खरतायाति उत्तमपरिसुद्रेन वण्णेन चेव 
सरीरसण्ठानसम्पत्तिया चाति अत्थो दटुब्बो। तेनेवाह “वण्णेन चेव सरीरसण्ठानेन चा ति। तत्थ बण्णेनाति 
बण्णधातुया । सरीरं नाम सन्निवेसविसिट्ठो करचरणगीवासीसादिअवयवसमुदायो, सो च सण्ठानमुखेन गय्हतीति आह 
“सरीरसण्ठानेना ति। 

अभिसज्जतीति कुज्झनवसेनेव कुटिलकण्टको विय तस्मिं तस्मिं समुड्ठाने मकरदन्तो विय लगति। यञ्हि कोधस्स 
उप्पत्तिट्ठानभूते आरम्मणे उपनाहस्स पच्चयभूतं कुज्झनवसेन अभिसज्जनं, तं इधाधिप्पेतं, न लुब्भनवसेन। 
कुप्पतीतिआदीसु पुन्बुप्पत्ति कोपो, ततो बलवतरो ब्यापादो लद्भासेवनताय चित्तस्स ब्यापज्जनतो। सातिसयं 
लबद्भासेबनताय ततो ब्यापादतोपि बलवतरा पच्चत्थिकभावेन थामप्पत्ति पतित्थियना। अन्नं पानन्तिआदीसु अदीयतो 
अन्नं, खादनीयं भोजनीयञ्च। पातब्यतो पानं, यंकिञ्चि पानं। वसितब्बतो अच्छादेतब्बतो वत्थं, निवासनपावुरणं । यन्ति 
तेनाति यानं, छत्तुपाहनवस्हसिविकादि यंकिञ्चि गमनपच्चयं। छत्तम्पि हि वस्सातपदुक्खनिवारणेन मग्गगमनसाधनन्ति 
कत्वा “यान न्ति वुच्चति । मालन्ति यंकिञ्चि सुमनमालादिपुप्फं । गन्धन्ति यंकिञ्चि चन्दनादिविलेपनं । 


मल्लिकादेवीसुत्तवण्णना निड्टिता । 
८. अत्तन्तपसुत्तवण्णना 


९९८. अट्टमे आहितो अहंमानो एत्थाति अत्ता, अत्तभावो। इध पन यो परो न होति, सो अत्ता, तं अत्तानं। परन्ति 
अत्ततो अज्ञं । दि्रेति पच्चकखभूते । धम्मेति उपादानकखन्धधम्मे। तत्थ हि अत्ता भवति, अत्तसञ्जादिड्टि भवतीति 
अत्तभावसमञ्ञा। तेनाह “दिट्रेव धम्मेति इमस्मियेब अत्तभावे ति। छातं वुच्चति तण्हा जिघच्छाहेतुताय। अन्तो 
तापनकिलेसानन्ति अत्तनो सन्ताने दरथपरिळाहजननेन सन्तापनकिलेसानं । 


परेसं हननघातनादिना रोदापनतो लुद्दो । तथा विघातकभावेन कायचित्तानं विदालनतो दारुणो । थद्भहदयो 
कक्खळो। बन्धनागारे नियुत्तो बन्धनागारिको । 


खत्तियाभिसेकेनाति खत्तियानं कातब्बअभिसेकेन। सन्थागारन्ति सन्थारवसेन कतं अगारं यञ्ञागारं । 
सप्पितेलेनाति सप्पिमिस्सेन तेलेन। यमकस्रेहेन हि एसा तदा कायं अब्भञ्जति। वच्छभावं तरित्वा ठितो वच्छतरो। 
परिक्खेपकरणत्थायाति नवमालाहि सद्भि दब्मेहि वेदिया परिक्खिपनत्थाय | यञ्ञभूमियन्ति अवसेसयञ्जट्ठाने । 


दूरसमुस्सारितमानस्सेव सासने सम्मापटिपत्ति सम्भवति, न मानजातिकस्साति आह “निहतमानत्ता ति। 
उस्सन्नत्ताति बहुभावतो। भोगारोग्यादिवत्थुका मदा सुप्पहिया होन्ति निमित्तस्स अवट्ठानतो, न तथा कुलविज्जामदाति 
खत्तियब्राह्मणकुलानं पब्बजितानम्पि जातिविज्जा निस्साय मानजप्पनं दुप्पजहन्ति आह “येभृय्येन हि...पे०... मानं 
करोन्ती ति । विजातितायाति निहीनजातिताय। पतिड्टातुं न सक्कोन्तीति सुविसुद्धं कत्वा सीलं रक्खितुँ न सक्कोन्ति। 
सीलवसेन हि सासने पतिद्टुहन्ति। पतिड्ठातुन्ति वा सच्चप्पटिवेधेन लोकुत्तराय पतिट्टाय पतिट्ठातुं । येभुय्येन हि 
उपनिस्सयसम्पन्ना सुजातायेव होन्ति, न दुज्जाता । 


परिसुद्धन्ति रागादीनं अच्चन्तमेव पहानदीपनतो निरुपक्किलेसताय सब्बसो विसुद्धं । सद्धं पटिलभतीति 
पोथुज्जनिकसद्भावसेन सद्दहति विञ्जुजातिकानञ्हि धम्मसम्पत्तिग्गहणपुब्बिका सद्भधासिद्धि 
धम्मप्पमाणधम्मप्पसन्नभावतो । जायम्पतिकाति घरणिपतिका । कामं “जायम्पतिका ति वृत्ते घरसामिकघरसामिनिवसेन 
विन्न येव गहणं विञ्ञायति, यस्स पन पुरिसस्स अनेका पजापतियो होन्ति, तत्थ कि वत्तब्बन्ति एकायपि संवासो सम्बाधोति 
दस्सनत्थं “द्वे "ति वुत्तं । रागादिना सकिञ्चनड्रेन, खेत्तवत्थुआदिना सपलिबोधट्टेन रागरजादीनं आगमनपथतापि 
उप्पज्जनट्ठानता एवाति द्वेपि वण्णना एकत्था, ब्यञ्जनमेव नानं । अलग्गनट्रेनाति असज्जनड्रेन अप्पटिबद्भभावेन। एवं 

अकुसलकुसलप्पवत्तीनं ठानभावेन घरावासपन्बज्जानं सम्बाधब्भोकासतं दस्सेत्वा इदानि कुसलप्पवत्तियायेव 
अट्टानट्वानभावेन तेसं तं दस्सेतुं “अपिचा 'तिआदि वुत्तं । 


सङ्घेपकथाति विसुं विसुं पदुद्धारं अकत्वा सङ्घेपतो अत्थवण्णना। एकम्पि दिवसन्ति एकदिवसमत्तम्पि। अखण्डं 
कत्वाति दुक्कटमत्तस्सपि अनापज्जनेन अखण्डितं कत्वा । किलेसमलेन अमलिनन्ति तण्हासंकिलेसादिवसेन 
असंकिलिड्रं कत्वा । परिदहित्वाति निवासेत्वा चेव पारुपित्वा च। अगारवासो अगारं उत्तरपदलोपेन, तस्स वड्डिआवहं 
अगारस्स हितं। 


भोगक्खन्धोति भोगरासि भोगसमुदायो। आबन्धनट्रेनाति पुत्तो नत्तातिआदिना पेमवसेन सपरिच्छेदवसेन 
बन्धनट्रेन। अम्हाकमेतेति जायन्तीति जाती, पितामहपितुपृत्तादिवसेन परिवत्तनड्ठेन परिवट्टो । सामञ्ञजवाचीपि सिक्खा- 
सहो आजीवसहदसन्निधानतो उपरिवुच्चमानविसेसापेक्खाय च विसेसनिविट्ठोव होतीति वुत्तं “या भिक्खूनं 
अधिसीलसङ्घाता सिक्खा ति । सिक्खितब्बड्रेन सिक्खा, सह आजीवन्ति एत्थाति साजीवो। सिक्खनभावेनाति 
सिक्खाय साजीवे च सिक्खनभावेन । सिक्खं परिपूरेन्तोति सीलसंवरं परिपूरेन्तो । साजीवञ्च अवीतिक्कमन्तोति 
““नामकायो, पदकायो, निरुत्तिकायो, ब्यञ्जनकायो”ति (पारा० अट्ठ० १.३९) वुत्तं सिकखापदं भगवतो च वचनं 
अवीतिक्कमन्तो हुत्चाति अत्थो। इदमेव च “सिकखन' न्ति वुत्तं, तत्थ साजीवानं अवीतिक्कमो सिक्खापारिपूरिया 
पच्चयो। ततो हि याव मग्गा सिकखापारिपूरी होतीति । 


अनुष्पदाताति अनुबलप्पदाता, अनुवत्तनवसेन वा पदाता। कस्स पन अनुवत्तनं पदानञ्चाति? सहितान" न्ति 
बुत्तत्ता सन्धानस्साति विञ्ञायति । तेनाह “सन्धानानुप्पदाता ति । यस्मा पन अनुवत्तनवसेन सन्धानस्स पदानं आधानं 
आरकखनं वा दळहकरणं होति, तेन वृत्तं “द्वे जने समग्गे दिस्वा”तिआदि। आरमन्ति एत्थाति आरामो, रमितब्बट्ठानं । 
यस्मा पन आ-कारेन विनापि अयमत्थो लब्भति, तस्मा वुत्तं “समग्गरामोतिपि पाळि, अयमेवत्थो ति । 


एत्थाति - 


“नेलड्रो सेतपच्छादो, एकारो वत्तती रथो। 
अनीघं पस्स आयन्तं, छिन्नसोतं अबन्धन' न्ति॥ (सं० नि० ४.३४७; उदा० ६५; पेटको० २५) - 


इमिस्सा गाथाय । सीलज्हेत्थ नेलङ्गन्ति वुत्तं । तेनेबाह -- “चित्तो गहपति, नेलङ्गन्ति खो, भन्ते, सीलानमेतं अधिवचन''न्ति 
(सं० नि० ४.३४७) । सुकुमाराति अप्फरुसताय मुदुका । पुरस्स एसाति एत्थ पुर-सद्दो तन्निवासिवाचको दटुब्बो - 
“गामो आगतो”तिआदीसु विय। तेनेवाह “नगरवासीन 'न्ति। मनं अप्पायति वड्टेतीति मनापो । तेन वुत्तं 
“चित्तवुड़िकरा ति। 


कालवादीतिआदि सम्फप्पलापा पटिविरतस्स पटिपत्तिदस्सनं । अत्थसंहितापि हि वाचा अयुत्तकालप्पयोगेन 
अत्थावहा न सियाति अनत्थविज्ञापनवाचं अनुलोमेति, तस्मा सम्फप्पलापं पजहन्तेन अकालवादिता परिहरितब्बाति वुत्तं 
““कालवादी ति । कालेन वदन्तेनपि उभयानत्थसाधनतो अभूतं परिवज्जेतब्बन्ति आह “भूतवादी ति । भूतञ्च वदन्तेन 
यं इधलोकपरलोकहितसम्पादकं, तदेव वत्तब्बन्ति दस्सेतुं “अत्थवादी “ति वृत्तं । अत्थं वदन्तेनपि 
लोकियधम्मसन्निस्सितमेव अवत्वा लोकुत्तरधम्मसन्निस्सितं कत्वा वत्तब्बन्ति दस्सनत्थं “धम्मवादी “ति वुत्तं। यथा च 

अत्थो लोकुत्तरधम्मसन्निस्सितो होति, तं दस्सेतुं “विनयवादी ति वुत्तं । पञ्चन्नञ्हि संवरविनयानं पञ्चन्नञ्च 
पहानविनयानं वसेन वुच्चमानो अत्थो निब्बानाधिगमनहेतुभावतो लोकुत्तरधम्मसन्निस्सितो होतीति । एवं गुणविसेसयुत्तोव 
अत्थो वुच्चमानो देसनाकोसल्ले सति सोभति, किच्चकरो च होति, न अञ्ञथाति दस्सेतुं “निधानवर्ति वाचं 
भासिता ति वृत्तं । इदानि तं देसनाकोसल्लं विभावेतुं ““कालेना तिआदिमाह । पुच्छादिवसेन हि ओतिण्णवाचावत्थुस्मि 
एकंसादिब्याकरणविभागं सल्लक्खेत्वा ठपनाहेतूदाहरणसन्दस्सनादिं तंतंकालानुरूपं विभावेन्तिया 
परिमितपरिच्छिन्नरूपाय विपुलतरगम्भीरोदारपरमत्थवित्थारसङ्गाहिकाय कथाय जाणबलानुरूपं परे याथावतो धम्मे 
पतिद्ठापेन्तो “देसनाकुसलो"ति बुच्चतीति एवमेत्थ अत्थयोजना वेदितब्बा। 


एवं पटिपाटिया सत्त मूलसिक्खापदानि विभजित्वा अभिज्झादिप्पहानं इन्द्रियसंवरजागरियानुयोगेहि विभावेतुं तम्पि 
नीहरित्वा आचारसीलस्सेव विभजनवसेन पाळि पवत्ताति तदत्थं विवरितुं “बीजगामभूतगामसमारम्भा'तिआदि वुत्तं । 
तत्थ बीजानं गामो समूहो बीजगामो । भूतानं जातानं निब्बत्तानं रुकखगच्छलतादीनं समूहो भूतगामो । ननु च रुक्खादयो 
चित्तरहितताय न जीवा, चित्तरहितता च परिप्फन्दाभावतो छिन्ने विरुहनतो विसदिसजातिभावतो चतुयोनिअपरियापन्नतो 
च वेदितब्बा, वुद्धि पन पवाळसिलालवणानम्पि विज्जतीति न तेसं जीवभावे कारणं, विसयग्गहणञ्च नेसं परिकप्पनामत्तं 
सुपनं विय चिञ्चादीनं, तथा दोहळादयो, अथ कस्मा बीजगामभूतगामसमारम्भा पटिविरति इच्छिताति? समणसारुप्पतो 
तन्निवासिसत्तानुरकखणतो च । तेनेवाह -- “जीवसञ्जिनो हि मोघपुरिस मनुस्सा रुक्खस्मि"न्तिआदि (पाचि० ८९)। 


मूलमेव बीजं मूलबीजं, मूलं बीजं एतस्सातिपि मूलबीजं । सेसेसुपि एसेव नयो। फळुबीजन्ति पब्बबीजं । 

पच्चयन्तरसमवाये सदिसफलुप्पत्तिया विसेसकारणभावतो विरुहनसमत्थे सारफले निरुळहो बीज-सद्दो तदत्थसंसिद्भिया 
मूलादीसुपि केसुचि पवत्ततीति मूलादितो निवत्तनत्थं एकेन बीज-सद्देन विसेसेत्वा वुत्तं “बीजबीज न्ति “रूपरूपं, 
दुक्खदुक्ख”न्ति (सं० नि० ४.३२७) च यथा। कस्मा पनेत्थ बीजगामभूतगामं उद्धरित्वा बीजगामो एव निद्दि्ठोति? न खो 
पनेतं एवं दटुब्बं, ननु अवोचुम्हा “मूलमेव बीजं मूलबीजं, मूलं बीजं एतस्सातिपि मूलबीज ` न्ति। तत्थ पुरिमेन बीजगामो 
निदिट्ठी, दुतियेन भूतगामो। दुविधोपेस मूलबीजञ्च मूलबीजञ्च मूलबीजन्ति सामञ्जनिद्देसेन, एकसेसनयेन वा उद्दिट्ठोति 
वेदितब्बो । तेनेवाह “पञ्चविधस्सा”तिआदि। नीलतिणरुक्खादिकस्साति अल्लतिणस्स चेव अल्लरुक्खादिकस्स च। 
आदि-सद्देन ओसधिगच्छलतादीनं सङ्गहो। 


एकं भत्तं एकभत्तं, तं अस्स अत्थीति एकभत्तिको। सो पन रत्तिभोजनेनपि सियाति तन्निवत्तनत्थं आह 
“रत्तूपरतो ति । एवम्पि अपरण्हभोजीपि सिया एकभत्तिकोति तन्निवत्तनत्थं “विरतो विकालभोजना' ति वुत्तं । 
अरुणुग्गमनतो पट्टाय याव मज्झन्हिका अयं बुद्धादीनं अरियानं आचिण्णसमाचिण्णो भोजनस्स कालो नाम, तदञ्जो 
विकालो। अट्ठकथायं पन दुतियपदेन रत्तिभोजनस्स पटिकिखित्तत्ता “अतिक्कन्ते मज्झन्हिके याव सूरियत्थङ्गमना भोजनं 
विकालभोजनं नामा “ति वृत्तं। 


दारुमासकोति ये वोहारं गच्छन्तीति इति-सद्देन एवंपकारे दस्सेति। अञ्ञेहि गाहापने उपनिक्खित्तसादियने च 
पटिग्गहणत्थो लब्भतीति “नेव तं उग्गण्हाति, न उग्गहापेति, न उपनिक्खित्तं सादियती “ति वुत्तं। अथ वा तिविधं 
पटिग्गहणं कायेन, वाचाय, मनसाति। तत्थ कायेन पटिग्गहणं उग्गण्हनं, वाचाय पटिग्गहणं उग्गहापन, मनसा पटिग्गहणं 
सादियनन्ति तिविधम्पि पटिग्गहणं एकज्झं गहेत्वा पटिग्गहणाति वुत्तन्ति आह “नेव तं उग्गण्हातीँतिआदि। एस नयो 
आमकधञ्ञपटिग्गहणातिआदीसुपि। नीवारादिउपधञ्जस्स सालिआदिमूलधञ्जन्तोगधत्ता वुत्तं “सत्तविधस्सा”ति। 

“अनुजानामि, भिक्खवे, पञ्च वसानि भेसज्जानि अच्छवसं, मच्छवसं, सुसुकावसं, सूकरवसं, गद्रभवस" न्ति 
(महाव० २६२) वृत्तत्ता इदं ओदिस्स अनुज्ञातं नाम । तस्स पन “काले पटिग्गहित' न्ति (महाव० २६२) वुत्तत्ता 
पटिग्गहणं वट्टति सति पच्चयेति आह “अञ्ञत्र ओदिस्स अनुञ्ञाता”ति। 


सारुप्पेन वञ्चनं रूपकूटं, पतिरूपेन वञ्चनाति अत्थो। अङ्गेन अत्तनो सरीरावयवेन वञ्चनं अङ्गकूटं । गण्हनवसेन 
वञ्चनं गहणकूटं । पटिच्छन्नं कत्वा वञ्चनं पटिच्छन्नकूटं। अक्कमतीति निप्पीळेति, पुब्बभागे अक्कमतीति सम्बन्धो । 
हदयन्ति नाळिआदिमानभाजनानं अब्मन्तरं । तेलादीनं नाळिआदीहि मिननकाले उस्सापिता सिखायेव सिखाभेदो, तस्सा 
हापनं । केचीति सारसमासाचरिया उत्तरविहारवासिनो च। 


बधोति मुट्टिप्पहारकसाताळनादीहि हिंसनं, विहेठनन्ति अत्थो। विहेठनत्थोपि हि वध-सद्दो दिस्सति “अत्तानं वधित्वा 
बधित्वा रोदती 'तिआदीसु | यथा हि अपटिग्गहभावसामञ्ञे सतिपि पब्बजितेहि 
अप्पटिग्गहितब्बवत्थुविसेसभावसन्दस्सनत्थं इत्थिकुमारिदासिदासादयो विभागेन वुत्ता, एवं परस्सहरणभावतो 
अदिन्नादानभावसामञ्ञे सतिपि तुलाकूटादयो अदिन्नादानविसेसभावदस्सनत्थं विभागेन वुत्ता। न एवं 
पाणातिपातपरियायस्स वधस्स पुन गहणे पयोजनं अत्थि, तत्थ सयंकारो, इध परंकारोति च न सक्का वत्तु 
““कायवचिप्पयोगसमुड्ापिका चेतना छप्पयोगा”ति (दी० नि० टी० १.१०) वचनतो, तस्मा यथावुत्तो एवमेत्थ अत्थो युत्तो । 
अट्टकथायं पन “वधोति मारणः न्ति वृत्तं । तम्पि पोथनमेव सन्धायाति च सक्का विञ्ञातुं मारणसद्दस्स विहिंसनेपि 
दिस्सनतो। 


चीवरपिण्डपातानं यथाक्कमं कायकुच्छिपरिहरणमत्तजोतनायं अविसेसतो अट्टन्नं परिक्खारानं तप्पयोजनता 
सम्भवतीति दस्सेन्तो “ते सब्बेपी”तिआदिमाह । एतेपीति नवपरिक्खारिकादयोपि अप्पिच्छा च सन्तुड्ठा च। न हि तत्तकेन 
महिच्छता असन्तु्टिता होतीति। 


चतूसु दिसासु सुखं विहरति, ततो एव सुखविहारठ्ठानभूता चतस्सो दिसा अस्स सन्तीति चातुद्दिसो। तत्थ चायं सत्ते 
बा सङ्घारे वा भयेन नप्पटिहञ्ञतीति अप्पटिघो। द्वादसविधस्स सन्तोसस्स वसेन सन्तुस्सनतो सन्तुस्समानो। 
इतरीतरेनाति उच्चावचेन परिस्सयानं बाहिरानं सीहब्यग्धादीनं, अब्भन्तरानञ्च कामच्छन्दादीनं कायचित्तृपहवानं 
अभिभवनतो परिस्सयानं सहिता। बन्धनभावकरभयाभावेन अच्छम्भि। एको असहायो। ततो एव 
खग्गमिगसिङ्गसदिसताय खग्गविसाणकप्पो चरेय्याति अत्थो। 


छिन्नपक्खो, असञ्जातपकखो वा सकुणो गन्तुं न सक्कोतीति पक्खि-सद्देन विसेसेत्वा सकुणो पाळियं वुत्तोति आह 
““पक्खयुत्तो सकुणो”ति। यस्स सन्निधिकारपरिभोगो किञ्चि ठपेतब्बं सापेक्खाठपनञ्च नत्थि, तादिसो अयं भिक्खूति 
दस्सेन्तो “अयमेत्थ सङ्केपत्थोतिआदिमाह। अरियन्ति अपेन्ति ततो दोसा, तेहि वा आरकाति अरियोति आह 
“अरियेनाति निद्दोसेना”ति। अज्झत्तन्ति अत्तनि। निद्दोससुखन्ति निरामिससुखं किलेसवज्जरहितत्ता। 


यथावृत्ते सीलसंवरे पतिट्टितस्सेव इन्द्रियसंवरो इच्छितब्बो तदधिट्ठानतो तस्स च परिपालकभावतोति वुत्तं “सो 
इमिना अरियेन सीलक्खन्धेन समन्नागतो भिक्खू ति । सेसपदेसूति “न निमित्तग्गाही होती तिआदिपदेसु। अयं 
पनेत्थ सङ्घेपत्थो - न निमित्तग्गाहीति इत्थिपुरिसनिमित्तं वा सुभनिमित्तादिकं वा किलेसवत्थुभूतं निमित्तं न गण्हाति, 
दिट्ठमत्तेयेव सण्ठाति। नानुब्यञ्जनग्गाहीति किलेसानं अनु अनु ब्यञ्जनतो पाकटभावकरणतो अनुब्यञ्जनन्तिलद्भवोहारं 

हत्थपादसितहसितकथितविलोकितादिभेदं आकारं न गण्हाति। यं तत्थ भूतं, तदेव गण्हाति। 
यत्वाधिकरणमेनन्ति आदिम्हि यंकारणा यस्स चकखुन्द्रियासंवरस्स हेतु एतं पुग्गलं सतिकवाटेन चक्खुन्द्रियं असंवुतं 
अपिहितचकखुद्रारं हत्वा विहरन्तं एते अभिज्झादयो म्मा अन्वस्सवेय्युं अनुप्पबन्धेय्युं । तस्स संवराय पटिपज्जतीति 
तस्स चकखुन्द्रियस्स सतिकवाटेन पिदहनत्थाय पटिपज्जति । एवं पटिपज्जन्तोयेव च “रक्खति चक्खुन्द्रियं, चक्खुन्द्रिये 
संवरं आपज्जती ति वुच्चति। सोतेन सद्दं सृत्वातिआदीसुपि एसेव नयो। एवमिदं सङ्केपतो रूपादीसु 
किलेसानुबन्धनिमित्तादिग्गाहपरिवज्जनलक्खणं इन्द्रियसंवरं सीलं वेदितब्बं । अयमेत्थ सङ्घेपो, वित्थारो पन 
विसुद्धिमग्गसंवण्णनासु (विसुद्धि० महाटी० १.१३) वुत्तनयेनेव वेदितब्बो । किलेसेहि अनवसित्तसुखन्तिआदीसु 
रूपादीसु निमित्तादिग्गाहपरिवज्जनलकखणत्ता इन्द्रियसंवरस्स किलेसेहि अनवसित्तसुखता अविकिण्णसुखता चस्स वुत्ता। 


अभिक्कमनं अभिक्कन्तो, पुरतो गमनं । पटिक्कमनं पटिक्कन्तो, पच्चागमनं । तदुभयम्पि चतूसु इरियापथेसु 
लब्भति। गमने ताव पुरतो कायं अभिहरन्तो अभिक्कमति नाम, पटिनिवत्तेन्तो पटिक्कमति नाम । ठानेपि ठितकोव कायं 
पुरतो ओणमन्तो अभिक्कमति नाम, पच्छतो अपनामेन्तो पटिक्कमति नाम । निसज्जायपि निसिन्नकोब आसनस्स 
पुरिमअङ्गाभिमुखो संसरन्तो अभिक्कमति नाम, पच्छिमं अङ्गप्पदेसं पच्चासंसरन्तो पटिक्कमति नाम । निपज्जायपि एसेव 
नयो। 


सात्थकसम्पजञ्जन्तिआदीसु समन्ततो पकारेहि, पकट्ठु वा सविसेसं जानातीति सम्पजानो, सम्पजानस्स भावो 
सम्पजञ्ञं, तथापवत्तं जाणं। धम्मतो वड्डिसल्डातेन सह अत्थेन वत्ततीति सात्थकं, अभिक्कन्तादिसात्थकस्स सम्पजञ्ञं 
सात्थकसम्पजञ्ञं। सप्पायस्स अत्तनो उपकारावहस्स सम्पजञ्जं सप्पायसम्पजञ्ञं । अभिक्कमादीसु भिक्खाचारगोचरे, 
अञ्जत्थापि पवत्तेसु अविजहितकम्मट्ठानसङ्घाते गोचरे सम्पजञ्जं गोचरसम्पजञ्ञं। अभिक्कमादीसु असम्मुय्हनमेव 
सम्पजञ्ञं असम्मोहसम्पजञ्ञं। तत्थ (दी० नि० अट्टः १.२१४; म० नि० अट्ट० १.१०९) अभिक्कमनचित्ते उप्पन्ने 
चित्तवसेनेव अगन्त्वा “किन्नु मे एत्थ गतेन अत्थो अत्थि नत्थी”ति अत्थानत्थं परिग्गहेत्वा अत्थपरिग्गहणं 
सात्थकसम्पजञ्ञं | तत्थ च अत्थोति चेतियदस्सनबोधिदस्सनसङ्घ दस्सनथेरदस्सनअसुभदस्सनादिवसेन धम्मतो वड़ि | 
चेतियं वा बोधि वा दिस्वापि हि बुद्धारम्मणं, सङ्घदस्सनेन सङ्घारम्मणं पीतिं उप्पादेत्वा तदेव खयवयतो सम्मसन्तो अरहत्तं 
पापुणाति । थेरे दिस्वा तेसं ओवादे पतिट्ठाय असुभं दिस्वा तत्थ पठमज्झानं उप्पादेत्वा तदेव खयवयतो सम्मसन्तो अरहत्तं 
पापुणाति, तस्मा एतेसं दस्सनं “सात्थक' न्ति वुत्तं। केचि पन  आमिसतोपि वड्डि अत्थोयेव तं निस्साय 
ब्रह्मचरियानुग्गहाय पटिपन्नत्ता"ति वदन्ति। 


तस्मिं पन गमने सप्पायासप्पायं परिग्गहेत्वा सप्पायपरिग्गण्हनं सप्पायसम्पजञ्ञं । सेय्यथिदं - चेतियदस्सनं ताव 
सात्थं। सचे पन चेतियस्स महापूजाय दसद्वादसयोजनन्तरे परिसा सन्निपतन्ति, अत्तनो विभवानुरूपं इत्थियोपि पुरिसापि 
अलङ्कतपटियत्ता चित्तकम्मरूपकानि विय सञ्चरन्ति । तत्र चस्स इट्टे आरम्मणे लोभो, अनिट्ठे पटिघो, असमपेक्खने मोहो 
उप्पज्जति, कायसंसग्गापत्ति वा आपज्जति, जीवितब्रह्मचरियानं वा अन्तरायो होति। एवं तं ठानं असप्पायं होति, 
वुत्तप्पकारअन्तरायाभावे सप्पायं। बोधिदस्सनेपि एसेव नयो। सङ्घदस्सनम्पि सात्थं। सचे पन अन्तोगामे महामण्डपं 
कारेत्वा सब्बरत्ति धम्मस्सवनं करोन्तेसु मनुस्सेसु वुत्तप्पकारेनेव जनसन्निपातो चेव अन्तरायो च होति। एवं तं ठानं 
असप्पायं, अन्तरायाभावे सप्पायं। महापरिसापरिवारानं थेरानं दस्सनेपि एसेव नयो। असुभदस्सनम्पि सात्थं 
मग्गफलाधिगमहेतुभावतो। दन्तकट्टत्थाय सामणेरं गहेत्वा गतदहरभिक्खुनो वत्थुपेत्थ कथेतब्बं । एवं सात्थम्पि पनेतं 
पुरिसस्स मातुगामासुभं असप्पायं, मातुगामस्स च पुरिसासुभं | सभागमेव सप्पायन्ति एवं सप्पायपरिग्गण्हनं 


www.tipitaka.org Vipassana Research Institute 


Page 222 sur 232 


सप्पायसम्पजञ्ञं नाम। 


एवं परिग्गहितसात्थकसप्पायस्स पन अट्ठतिंसाय कम्मट्टानेसु अत्तनो चित्तरुचियं कम्मड्ठानसङ्कातं गोचरं उग्गहेत्वा 
भिक्खाचारगोचरे तं गहेत्वाव गमनं गोचरसम्पजञ्ञं नाम । 


अभिक्कमादीसु पन असम्मुय्हनं असम्मोहसम्पजञ्ञं। तं एवं वेदितब्बं - इध भिक्खु अभिक्कमन्तो वा 
पटिक्कमन्तो वा यथा अन्धपुथुज्जना अभिक्कमादीसु “अत्ता अभिक्कमति, अत्तना अभिक्कमो निब्बत्तितो"ति वा, “अहं 
अभिक्कमामि, मया अभिक्कमो निब्बत्तितो"ति वा सम्मुय्हन्ति, तथा असम्मुस्हन्तो “अभिक्कमामी' ति चित्ते उप्पज्जमाने 
तेनेव चित्तेन सद्भि चित्तसमुड्डाना वायोधातु विञ्ञत्ति जनयमाना उप्पज्जति, इति चित्तकिरियवायोधातुविप्फारवसेन अयं 
कायसम्मतो अड्टिसङ्घाटो अभिक्कमति, तस्सेवं अभिक्कमतो एकेकपदुद्भरणे पथवीधातु, आपोधातूति द्वे धातुयो ओमत्ता 
होन्ति मन्दा, इतरा द्रे अधिमत्ता होन्ति बलवतियो। तथा अतिहरणवीतिहरणेसु। बोस्सज्जने तेजोधातु, वायोधातृति द्वे 
धातुयो ओमत्ता होन्ति मन्दा, इतरा द्वे अधिमत्ता बलवतियो। तथा सन्निक्खेपनसन्निरुम्भनेसु । तत्थ उद्धरणे पवत्ता 
रूपारूपधम्मा अतिहरणं न पापुणन्ति, तथा अतिहरणे पवत्ता बीतिहरणं, वीतिहरणे पवत्ता वोस्सज्जनं, वोस्सज्जने पवत्ता 
सन्निकखेपनं, सन्निकखेपने पवत्ता सन्निरुम्भनं न पापुणन्ति। तत्थ तत्थेव पब्बपब्बं सन्निसन्धि ओधिओधि हृत्वा 
तत्तकपाले पक्खित्ततिलं विय पटपटायन्ता भिज्जन्ति । तत्थ को एको अभिक्कमति, कस्स वा एकस्स अभिक्कमनं? 
परमत्थतो हि धातूनंयेव गमनं, धातूनं ठानं, धातूनं निसज्जनं, धातूनं सयनं । तस्मिं तस्मिञ्हि कोट्ठासे सद्भि रूपेन - 


“अज्ञं उप्पज्जते चित्तं, अञ्ञं चित्तं निरुज्झति। 
अवीचिमनुसम्बन्धो, नदीसोतोव वत्तती"ति॥ (दी० नि० अट्ड० १.२१४; म० नि० अट्टु० १.१०९; सं० नि० अट्डु० 
३.५.३६८) | 


एवं अभिक्कमादीसु असम्मुस्हनं असम्मोहसम्पजञ्ञं नामाति। पच्चयसम्पत्तिन्ति पच्चयपारिपूरिं । इमे चत्तारोति 
सीलसंवरो, सन्तोसो, इन्द्रियसंवरो, सतिसम्पजञ्जन्ति इमे चत्तारो अरञ्जवासस्स सम्भारा । वत्तब्बतं आपज्जतीति 
“असुकस्स भिक्खुनो अरञ्ञे तिरच्छानगतानं विय बनचरकानं विय च निवासमत्तमेव, न अरञ्जवासानुच्छविका काचि 
सम्मापटिपत्ती ति अपवादवसेन वत्तब्बतं, आरञ्ञकेहि वा तिरच्छानगतेहि वनचरकविसभागजनेहि विप्पटिपत्तिवसेन 
वत्थब्बतं आपज्जति। भेरवसद्द सावेन्ति, तावता अपलायन्तानं हत्थेहि सीसं...पे०... करोन्ति। काळकसदिसत्ता 
काळकं, वीतिक्कमसङ्कातं थुल्लवज्जं। तिलकसदिसत्ता तिलकं, मिच्छावितक्कसङ्कातं अणुमत्तवज्जं । तन्ति पीतिं। 
विभूतभावेन उपड्ठानतो खयतो सम्मसन्तो। 


विवित्तन्ति जनविवित्तं । तेनाह “सुञ्ञन्ति तं पन जनसहनिग्घोसाभावेन वेदितब्बं सहकण्टकत्ता झानस्साति आह 
“अप्पसहं अप्पनिग्घोसन्ति अत्थोति। एतदेवाति निस्सदृतंयेव। विहारो पाकारपरिच्छिन्नो सकलो आवासो । 
अड्डयोगो दीघपासादो, “गरुळसण्ठानपासादो तिपि वदन्ति । पासादो चतुरस्सपासादो। हम्मियं मुण्डच्छदनपासादो। अट्टो 
पटिराजूनं पटिबाहनयोग्गो चतुप्पञ्चभूमको पतिस्सयविसेसो। माळो एककूटसङ्गहितो अनेककोणवन्तो पतिस्सयविसेसो । 
अपरो नयो - विहारो नाम दीघमुखपासादो। अड्टयोगो एकपस्सच्छदनकसेनासनं । तस्स किर एकपस्से भित्ति उच्चतरा 
होति, इतरपस्से नीचा। एतेन तं एकपस्सच्छदनकं होति । पासादो नाम आयतचतुरस्सपासादो । हम्मियं मुण्डच्छदनं 
चन्दिकङ्गणयूत्तं । गुहा नाम केवला पब्बतगुहा । लेणं द्वारबद्ध पब्भारं । मण्डपोति साखामण्डपो। आवसथभूतं सेनासनं 
विहरितब्बड्ठेन विहारसेनासनं। मसारकादि मञ्चपीठं तत्थ अत्थरितब्बभिसि उपधानञ्च मञ्चपीठसम्बन्धतो 

मञ्चपीठसेनासनं। चिमिलिकादि भूमियं सन्थरितब्बताय सन्थतसेनासनं। अभिसङ्कताभावतो केवलं सयनस्स 
निसज्जाय च ओकासभूतं रुक्खमूलादि पटिक्कमितब्बड्ठानं ओकाससेनासनं। सेनासनग्गहणेन गहितमेवाति “विवित्तं 
सेनासन"न्ति इमिना सेनासनग्गहणेन गहितमेव सामञ्जजोतनाभावतो । 


यदि एवं कस्मा “अरञ्ज''न्ति वुत्तन्ति आह “इमस्स पना 'तिआदि | भिक्खुनीनं वसेन आगतन्ति इदं विनये तथा 
आगतं सन्धाय वुत्तं, अभिधम्मेपि (विभ० ५२९) पन “अरञ्ञन्ति निक्खमित्वा बहि इन्दखिला सब्बमेतं अरञ्ञ'न्ति 
आगतमेव। तत्थ हि यं न गामप्पदेसन्तोगधं, तं अरञ्जन्ति निप्परियायवसेन तथा वुत्तं । धुतङ्गनिद्देसे (विसुद्धि० १.३१) यं 
वुत्तं, तं यृत्तं, तस्मा तत्थ वुत्तनयेन गहेतब्बन्ति अधिप्पायो। रुक्खमूलन्ति रुक्खसमीपं । वुत्तज्हेतं “यावता मज्झन्हिके 
काले समन्ता छाया फरति, निवाते पण्णानि पतन्ति, एत्तावता रुक्खमूल''न्ति। सेल-सद्दो अविसेसतो पब्बतपरियायोति 
कत्वा वृत्तं “पब्बतन्ति सेल''न्ति, न सिलामयमेव। पंसुमयादिको हि तिविधोपि पब्बतो एवाति। विवरन्ति द्विन्नं पब्बतानं 
मिथो आसन्नतरे ठितानं ओवरकादिसदिसं विवरं | एकस्मियेव वा पब्बते | उमङ्गसदिसन्ति सुदुङ्गासदिसं। मनुस्सानं 
अनुपचारट्टानन्ति पकतिसञ्चारवसेन मनुस्सेहि न सञ्चरितब्बट्ठानं। आदि-सद्देन “वनपत्थन्ति वनसण्डानमेतं 
सेनासनानं अधिवचनं । वनपत्थन्ति भिसनकानमेतं | वनपत्थन्ति सलोमहंसानमेतं | बनपत्थन्ति परियन्तानमेतं । 
बनपत्थन्ति न मनुस्सूपचारानमेतं सेनासनानं अधिवचन "न्ति (विभ० ५३१) इमं पाळिप्पदेसं सङ्गण्हाति। अच्छन्नन्ति 
केनचि छदनेन अन्तमसो रुक्खसाखायपि न छादितं । निक्कड्ित्वाति नीहरित्वा । पब्भारलेणसदिसेति पब्मारसदिसे, 
लेणसदिसे वा। 


पिण्डपातपरियेसनं पिण्डपातो उत्तरपदलोपेनाति आह “पिण्डपातपरियेसनतो पटिक्कन्तो ति । पल्लङ्कन्ति एत्थ 
परि-सहो समन्ततोति एतस्मिं अत्थे, तस्मा वामोरुं दक्खिणोरुञ्च समं ठपेत्वा उभो पादे अञ्जमञ्जं सम्बन्धे कत्वा 
निसज्जा पल्लङ्कन्ति आह “समन्ततो ऊरुबद्धासन'न्ति। ऊरूनं बन्धनवसेन निसज्जा पल्लङ्कं । आभुजित्वाति च यथा 
पल्लङ्कबसेन निसज्जा होति, एवं उभो पादे आभुजिते समिञ्जिते कत्वा । तं पन उभिन्नं पादानं तथासम्बन्धताकरणन्ति 
आह “बन्धित्वा”ति। हेड्टिमकायस्स अनुजुकं ठपनं निसज्जावचनेनेव बोधितन्ति उजुं कायन्ति एत्थ काय-सद्दो 
उपरिमकायविसयोति आह ““उपरिमसरीरं उजुकं ठपेत्वा ति। तं पन उजुकं ठपनं सरूपतो पयोजनतो च दस्सेतुं 
“अट्टारसा तिआदि वृत्तं। न पणमन्तीति न ओणमन्ति। न परिपततीति न विगच्छति वीथि न लङ्घेति, ततो एव 
पुब्बेनापरं विसेससम्पत्तिया कम्मट्ठानं बुद्धि फाति गच्छति | परिमुखन्ति एत्थ परि-सद्दो अभि-सद्देन समानत्थोति आह 
“कम्मट्वानाभिमुख "न्ति, बहिद्भा पुथृत्तारम्मणतो निवारेत्वा कम्मट्ठानंयेव पुरक्खत्वाति अत्थो। समीपत्थो वा परि-सद्दोति 
दस्सेन्तो “मुखसमीपे वा कत्वा”ति आह। एत्थ च यथा “विवित्तं सेनासनं भजती"तिआदिना भावनानुरूपं सेनासनं 
दस्सितं, एवं निसीदतीति इमिना अलीनानुद्भच्चपक्खियो सन्तो इरियापथो दस्सितो। “पल्लङ्क आभृजित्वा'ति इमिना 
निसज्जाय दळहभावो। “परिमुखं सति उपट्टुपेत्वा”ति इमिना आरम्मणपरिग्गहूपायो। 


परीति परिग्गहट्टो “परिणायिका”तिआदीसु (ध० स० १६, २०) विय। मुखन्ति निय्यानट्टो 
““सुञ्ञतविमोक्खमुख”न्तिआदीसु विय। पटिपक्खतो निग्गमनट्टो हि निय्यानड्डो, तस्मा परिग्गहितनिय्यानं सतिन्ति 
सब्बथा गहितासम्मोसं परिच्चत्तसम्मोसं सति कत्वा, परमसतिनेपक्कं उपट्टपेत्वाति अत्थो। 


अभिज्झायति गिज्झति अभिकङ्कति एतायाति अभिज्झा, लोभो । लुज्जनट्रेनाति भिज्जनड्रेन, खणे खणे 
भिज्जनट्रेनाति अत्थो। विक्खम्भनवसेनाति एत्थ विक्खम्भनं अनुप्पादनं अप्पवत्तनं पटिपक्खेन सुप्पहीनत्ता। पहीनत्ताति 

च पहीनसदिसतं सन्धाय वुत्तं झानस्स अनधिगतत्ता। तथापि नयिदं चक्खुविञ्ञाणं विय सभावतो विगताभिज्झं, अथ 
खो भावनावसेन। तेनाह “न चक्खुविञ्ञाणसदिसेना ति । एसेव नयोति यथा चक्खुविञ्जाणं सभावेन विगताभिज्झं 
अब्यापन्नञ्च न भावनाय विकखम्भितत्ता, न एवमिदं । इदं पन चित्तं भावनाय परिसोधितत्ता अब्यापन्नं विगतथिनमिद्धं 
अनुद्धतं निब्बिचिकिच्छञ्चाति अत्थो। पुरिमपकतिन्ति परिसुद्भपण्डरसभावं। “या तस्मिं समये चित्तस्स 
अकल्यता'तिआदिना (ध० स० ११६२; विभ० ५४६) थिनस्स, “या तस्मिं समये कायस्स अकल्यता'तिआदिना (ध० 
स० ११६३; विभ० ५४६) च मिद्धस्स अभिधम्मे निदिता वृत्तं “थिनं चित्तगेलञ्ञं, मिद्धं चेतसिकगेलज्ञ न्ति। 
सतिपि हि अञ्जमञ्ञं अविप्पयोगे चित्तकायलहुतादीनं विय चित्तचेतसिकानं यथाक्कमं तंतंविसेसस्स या तेसं 
अकल्यतादीनं विसेसपच्चयता, अयमेतेसं सभावोति ददुब्बं। आलोकसञ्ञीति एत्थ 
अतिसयत्तविसिद्ुअत्थिअत्थावबोधकोयमीकारोति दस्सेन्तो आह “रत्तिम्पि...पे०... समन्नागतो ति । इदं उभयन्ति 
सतिसम्पजञ्ञमाह | 


अतिक्कमित्वाति विक्खम्भनवसेन पजहित्वा । कथमिदं कथमिदन्ति पवत्तिया कथंकथा, विचिकिच्छा, सा एतस्स 
अत्थोति कथंकथी, न कथंकथीति अकथंकथी, निब्बिचिकिच्छो । लक्खणादिभेदतोति एत्थ आदि-सद्देन 
पच्चयपरिहानप्पहायकादीनम्पि सङ्गहो ददुब्बो। तेपि हि पभेदतो ददुब्बाति। उच्छिन्दित्वा पातेन्तीति एत्थ उच्छिन्दनं 
पातनञ्च तासं पञ्ञानं अनुप्पन्नानं उप्पज्जितुं अप्पदानमेव । इति महग्गतानुत्तरपञ्ञानं एकच्चाय च परित्तपञ्जाय 
अनुप्पत्तिहेतुभूता नीवरणधम्मा इतराय च समत्थतं विहनन्तियेवाति “पञ्ञाय दुब्बलीकरणा' ति वृत्ता। अप्पेन्तोति 
निगमेन्तो। 


अत्तन्तपसुत्तवण्णना निट्टिता। 
९-१०. तण्हासुत्तादिवण्णना 


९९९-२००. नवमे तयो भवे अज्झोत्थरित्वा ठितं “अज्झत्तिकस्स उपादाय अट्टारस तण्हाविचरितानीतिआदिना 
वुत्तं तं तं अत्तनो कोठ्ठासभूतं जालमेतिस्सा अत्थीति जालिनी। तेनाह “तयो वा भवेतिआदि। तत्थ तत्थाति तस्मिं 
तस्मिं भवे, आरम्मणे वा। अपिचातिआदिना निद्देसनयेन विसत्तिकापदस्स अत्थं दस्सेन्तो निद्देसपाळिया एकदेसं दस्सेति 
“विसमूला तिआदिना। अयज्हेत्थ निद्देसपाळि (महानि० ३; चूळनि० मेत्तगूमाणवपुच्छानिद्देसो २२, 
खग्गविसाणसुत्तनिद्देसो १२४) - 


“विसत्तिकाति केनट्ठेन विसत्तिका? विसताति विसत्तिका, विसटाति विसत्तिका, विसालाति विसत्तिका, 
विसक्कतीति विसत्तिका, विसंहरतीति विसत्तिका, विसंवादिकाति विसत्तिका, विसमूलाति विसत्तिका, 
विसफलाति विसत्तिका। विसपरिभोगाति विसत्तिका। विसाला वा पन सा तण्हा रूपे सद्दे गन्धे रसे फोदुब्बे कुले 
गणे आवासे लाभे यसे पसंसाय सुखे चीवरपिण्डपातसेनासनगिलानपच्चयभेसज्जपरिक्खारे कामधातुया 
रूपधातुया अरूपधातुया कामभवे रूपभवे अरूपभवे सञ्जिभवे असञ्जिभवे नेवसञ्जिनासञ्जिभवे 
एकवोकारभवे चतुवोकारभवे पञ्चबोकारभवे अतीते अनागते पच्चुप्पन्ने दिट्टसुतमुतविञ्ञातब्बेसु विसटा 
वित्थताति विसत्तिका”ति। 


तत्थ (महानि० अट्ठ० ३; सं० नि० टी० १.१.१ ओघतरणसुत्तवण्णना) विसताति वित्थता रूपादीसु 

तेभूमकधम्मब्यापनवसेन | विसटाति पुरिमवचनमेव त-कारस्स ट-कारं कत्वा वृत्तं। विसालाति विपुला । 
विसक्कतीति परिसहति। रत्तो हि रागवत्थुना परेन ताळियमानोपि सहति, विप्फन्दनं वा “विसक्कन"न्ति वदन्ति । 
विसंहरतीति तथा तथा कामेसु आनिसंसं दस्सेन्ती विविधेहि आकारेहि नेक्खम्माभिमुखप्पवत्तितो चित्तं संहरति संखिपति। 
विसं वा दुक्खं, तं हरति उपनेतीति अत्थो। अनिच्चादिं निच्चादितो गण्हन्ती विसंवादिका होति। दुक्खनिब्बत्तकस्स 
कम्मस्स हेतुभावतो विसमूला, विसं वा दुक्खदुक्खादिभूता वेदना मूलं एतिस्साति विसमूला। दुक्खसमुदयत्ता विसं फलं 
एतिस्साति विसफला । तण्हाय रूपादिकस्स दुक्खस्स परिभोगो होति, न अमतस्साति सा विसपरिभोगा वृत्ता । सब्बत्थ 
निरुत्तिवसेन पदसिद्धि वेदितब्बा। यो पनेत्थ पधानो अत्थो, तं दस्सेतुं पुन “विसटा वा पना तिआदि वुत्तं। 


तन्तं बुच्चति (दी० नि० टी० २.९५ अपसादनावण्णना; सं० नि० टी० २.२.६०) वत्थविननत्थं तन्तवायेहि दण्डके 
आसञ्चित्वा पसारितसुत्तवट्टि “तनीयती"ति कत्वा, तं पन सुत्तं सन्तानाकुलताय निदस्सनभावेन आकुलमेव गहितन्ति 
आह “तन्तं विय आकुलजातो ति । सङ्घेपतो वृत्तमत्थं वित्थारतो दस्सेतुं “यथा नामा तिआदि वृत्तं । समानेतुन्ति 
पुब्बेनापरं समं कत्वा आनेतुं, अविसमं उजुं कातुन्ति अत्थो। तन्तमेव वा आकुलं तन्ताकुलं, तन्ताकुलं विय जातो भूतोति 
तन्ताकुलकजातो। विननतो गुलाति इत्थिलिङ्गवसेन लद्भनामस्स तन्तवायस्स गुण्ठिकं नाम आकुलभावेन अग्गतो वा 
मूलतो वा दुविञ्जेय्यमेव खलिबद्भतन्तसुत्तन्ति आह “गुलागुण्ठिकं वुच्चति पेसकारकञ्जियसुत्त न्ति। 


सकुणिकाति पटपदसकुणिका । सा हि रुकखसाखासु ओलम्बनकुटवा होति। तञ्हि सा कुटवं ततो ततो 
तिणहीरादिके आनेत्वा तथा विनति, यथा ते पेसकारकञ्जियसुत्तं विय अग्गेन वा अग्गं, मूलेन वा मूलं समानेतुं विवेचेतुं 
वा न सक्का । तेनाह “यथा 'तिआदि। तदुभयम्पि `गुलागुण्ठिक' न्ति वुत्तं कञ्जियसुत्तं कुलावकञ्च | पुरिमनयेनेवाति 
“एवमेव सत्ता तिआदिना वुत्तनयेनेव। कामं मुञ्जपब्बजतिणानि यथाजातानिपि दीघभावेन पतित्वा अरञ्जट्ठाने 
अञ्ञमञ्ञं विनन्धित्वा आकुलब्याकुलानि हृत्वा तिइन्ति, तानि पन न तथा दुब्बिवेचियानि यथा रज्जुभूतानीति दस्सेतुं 
“यथा तानी तिआदि वुत्तं । सेसमेत्थ हेट्ठा वुत्तनयमेव। 


अपायाति अवड्टिका, सुखेन, सुखहेतुना वा विरहिताति अत्थो। दुक्खस्स गतिभावतोति आपायिकस्स दुक्खस्स 
पवत्तिड्ठानभावतो। सुखसमुस्सयतोति अब्भुदयतो | बिनिपतितत्ताति विरूपं निपातत्ता, यथा तेनत्तभावेन सुखसमुस्सयो न 
होति, एवं निपतितत्ता। इतरोति संसारो। ननु “अपाय' न्तिआदिना वुत्तोपि संसारो एवाति? सच्चमेतं, निरयादीनं पन 
अधिमत्तदुक्खभावदस्सनत्थं अपायादिग्गहणं | गोबलीबद्दजायेनायमत्थो वेदितब्बो । 


खन्धानञ्च पटिपाटीति पञ्चन्नं खन्धानं हेतुफलभावेन अपरापरप्पवत्ति। अब्बोच्छिन्नं वत्तमानाति अविच्छेदेन 
वत्तमाना। तं सब्बम्पीति तं “अपाय'न्तिआदिना वृत्तं सब्बं अपायदुक्खञ्च वट्टुदुक्खञ्च महासमुद्दे वातक्खित्ता नावा 
वियाति इदं परिब्भमनट्ठानस्स महन्तदस्सनत्थञ्चेव परिब्भमनस्स अनवट्टिततादस्सनत्थञ्च उपमा । यन्ते युत्तगोणो 
वियाति इदं पन अवसीभावदस्सनत्थञ्चेव दुप्पमोकखभावदस्सनत्थञ्चाति वेदितब्बं । 


“समूहग्गाहोति तण्हामानदिठ्ठौनं साधारणग्गाहो ति वदन्ति, “इत्थं एवं अञ्ञथा “ति पन विसेसं अकत्वा गहणं 
समूहग्गाहोति दडुब्बो । विसेसं अकत्वाति च अनुपनिधानं समतो असमतो च उपनिधानन्ति इमं विभागं अकत्वाति 
अत्थो। इत्थन्ति हि अनुपनिधानं कथितं । एवं अञ्ञथाति पन समतो असमतो च उपनिधानं । अञ्ञं आकारन्ति 
परसन्तानगतं आकारं । 

अत्थीति सदा संविज्जतीति अत्थो। सीदतीति नस्सति। संसयपरिवितक्कवसेनाति “कि नु खो अहं सियं, न 
सिय" न्ति एवं परिवितक्कवसेन | पत्थनाकप्पनवसेनाति “अपि नाम साधु पनाहं सिय”न्ति एवं पत्थनाय कप्पनवसेन। 
सुद्धसीसाति तण्हामानदिट्टौनं साधारणा सीसा । “इत्थं एवं अज्ञथा'ति वुत्तस्स विसेसस्स अनिस्सितत्ता “सुद्धसीसा ति 
बुत्ता। तत्थ दिड्टिसीसेहि दिड्टिया गहिताय तदविनाभाविनी तण्हा दस्सिता, चतूहि सीसेहि द्रादसहि च सीसमूलकेहि 
मानदिट्टीहि अयमेव तण्हा दस्सिताति आह “एवमेते...पे०... तण्हाविचरितधम्मा वेदितब्बा ति । ननु च मानदिट्टिग्गाहोपि 
इधाधिप्पेतो, यतो “तण्हामानदिद्विवसेन समूहग्गाहो "ति अट्ठकथायं वृत्तं, तस्मा कथं तण्हाविचरितानीति इदं वचनं? वुच्चते 
-- दिट्टिमानेसुपि तण्हाविचरितानीति वचनं अञ्ञमञ्ञं विप्पयोगीनं दिट्टिमानानं तण्हाय अविप्पयोगानं तंमूलकत्ता 
तप्पधानताय कतन्ति वेदितब्बं । दसमं उत्तानमेव। 


तण्हासुत्तादिवण्णना निट्टिता। 
महावग्गबण्णना निट्टिता। 
चतुत्थपण्णासकं निड्डितं । 


५. पञ्चमपण्णासक 


(२९) १. सप्पुरिसवग्गो 
९-९०. सिक्खापदसुत्तादिवण्णना 


२०१-२१०. पञ्चमस्स पठमे असप्पुरिसोति लामकपुरिसो। पाणं अतिपातेतीति पाणातिपाती। अदिन्नं आदियतीति 
अदिन्नादायी। कामेसु मिच्छा चरतीति कामेसुमिच्छाचारी | मुसा वदतीति मुसावादी | सुरामेरयमज्जपमादे तिट्ठतीति 
सुरामेरयमज्जपमादट्टायी। पाणातिपाते समादपेतीति यथा पाणं अतिपातेति, तथा नं तत्थ गहणं गण्हापेति। सेसेसुपि 
एसेव नयो। अयं वुच्चतीति अयं एवरूपो पुग्गलो यस्मा सयंकतेन च दुस्सील्येन समन्नागतो, यञ्च समादपितेन कतं, 
ततो उपड्डस्स दायादो, तस्मा “असप्पुरिसेन असप्पुरिसतरो"ति वुच्चति । सष्पुरिसोति उत्तमपुरिसो। सप्पुरिसेन 
सप्पुरिसतरोति अत्तना च कतेन सुसील्येन समन्नागतत्ता यञ्च समादपितो करोति, ततो उपडुस्स दायादत्ता उत्तमपुरिसेन 
उत्तमपुरिसतरो। एत्थ च परेन कतं दुस्सील्यं सुसील्यं वा आणत्तिया अत्तना च वचिप्पयोगेन कतन्ति आणापनवसेन 
पसुतपापस्स पुञ्जस्स वा दायादो “ततो उपडुस्स दायादो'ति वुत्तो। दुतियादीनि उत्तानत्थानेव। 


सिक्खापदसुत्तादिवण्णना निट्टिता । 
सप्पुरिसवग्गवण्णना निड्टिता। 


२१९-२२०. दुतियो परिसावग्गो उत्तानत्थोयेव । 


(२३) ३. दुच्चरितवग्गवण्णना 

२२१-२३१. ततियस्स पठमादीनि उत्तानत्थानेव । चिन्ताकवीतिआदीसु वत्थुअनुसन्धिउभयमेव चिरेन चिन्तेत्वा 
करणवसेन चिन्ताकवि वेदितब्बो। किञ्चि सुत्वा सुतेन अस्सुतं अनुसन्धेत्वा करणवसेन सुतकवि, किञ्चि अत्थं 
उपधारेत्वा तस्स सङ्किपनवित्थारणादिवसेन अत्थकवि यंकिञ्चि परेन कतं कब्बं नाटकं वा दिस्वा तंसदिसमेव अज्जं 
अत्तनो ठानुप्पत्तिकप्पटिभानेन करणवसेन पटिभानकवि वेदितब्बो । 


दुच्चरितवग्गवण्णना निट्टिता। 


(२४) ४. कम्मवग्गो 
९. संखित्तसुत्तवण्णना 


२३२. चतुत्थस्स पठमे काळकन्ति मलीनं, चित्तस्स अप्पभस्सरभावकरन्ति अत्थो। तं पनेत्थ कम्मपथप्पत्तमेव 
अधिप्पेतन्ति आह “दसअकुसलकम्मपथ'न्ति। कण्हाभिजातिहेतुतो वा कण्हं। तेनाह “कण्हविपाक ˆन्ति। अपायूपपत्ति 
मनुस्सेसु च दोभग्गियं कण्हविपाको, यं तस्स तमभावो वुत्तो । निब्बत्तनतोति निब्बत्तापनतो। पण्डरकन्ति ओदातं, 
चित्तस्स पभस्सरभावकरन्ति अत्थो। सुक्काभिजातिहेतुतो वा सुक्कं । तेनाह ““सुक्कविपाक' न्ति । सग्गूपपत्ति 
मनुस्ससोभग्गियञ्च सुक्कविपाको, यं तस्स जोतिभावो वुत्तो। उक्कडनिद्देसेन पन “सग्गे निब्बत्तनतो”ति वुत्तं, 
निब्बत्तापनतोति अत्थो। मिस्सककम्मन्ति कालेन कण्हं कालेन सुक्कन्ति एवं मिस्सकवसेन कतकम्मं । 
सुखदुक्खविपाकन्ति वत्वा तत्थ सुखदुक्खानं पवत्तिआकारं दस्सेतुं “मिस्सककम्मं ही तिआदि वुत्तं । कम्मस्स 
कण्हसुक्कसमञ्ञा कण्हसुक्काभिजातिहेतुतायाति अपचयगामिताय तदुभयविद्धंसकस्स कम्मक्खयकरकम्मस्स इध 
सुक्कपरियायोपि इच्छितोति आह “उभय...पे०... अयमेत्थ अत्थो”ति। तत्थ उभयविपाकस्साति यथाधिगतस्स 
उभयविपाकस्स। सम्पत्तिभवपरियापन्नो हि विपाको इध सुक्कं सुक्कविपाकोति अधिप्पेतो, न अच्चन्तपरिसुद्भो 
अरियफलविपाको । 


संखित्तसुत्तबण्णना निट्टिता। 
२. वित्थारसुत्तवण्णना 


२३३. दृतिये सब्याबज्झन्ति वा सदुक्खं, अत्तना उप्पादेतब्बेन दुक्खेन सदुक्खन्ति अत्थो, दुक्खसंवत्तनिकन्ति वुत्तं 
होति। कायसङ्कारादीसु कायद्वारे गहणादिवसेन चोपनप्पत्ता द्वादस अकुसलचेतना अब्याबज्झकायसङ्घारो नाम। वचीद्वारे 
हनुसंचोपनवसेन वचीभेदप्पवत्तिका तायेव द्वादस वचीसङ्घारो नाम । उभयचोपनं अप्पत्वा रहो चिन्तेन्तस्स मनोद्वारे पवत्ता 
मनोसङ्कारो नाम । इति तीसुपि द्वारेसु कायदुच्चरितादिभेदा अकुसला चेतनाव सङ्घाराति वेदितब्बा। अभिसङ्करोतीति 
आयूहति, तं पन आयूहनं पच्चयसमवायर्सिद्धितो सङ्क ड्टित्वा पिण्डनं विय होति। सदुक्खं लोकन्ति अपायलोकमाह। 
विपाकफस्साति फस्ससीसेन तत्थ विपाकप्पवत्तमाह । वेमानिकपेताति इदं बाहुल्लतो वुत्तं, इतरेसम्पि विनिपातिकानं 
कालेन सुखं, कालेन दुक्खं होति। तस्स पहानायाति तस्स यथावृत्तस्स कम्मस्स अनुप्पत्तिधम्मतापादनाय। या चेतनाति 
या अपचयगामिनिचेतना। तेनेवाह “विवट्टगामिनी मग्गचेतना वेदितब्बा ति। 


वित्थारसुत्तवण्णना निट्टिता। 

३-९. सोणकायनसुत्तादिवण्णना 


२३४-२४०. ततिये पुरिमानि, भन्ते, दिवसानि पुरिमतरानीति एत्थ हिय्यो दिवसं पुरिमं नाम, ततो परं 
पुरिमतरन्ति आह “अतीतानन्तरदिवसतो पट्टाया तिआदि। इति इमेसु द्वीसु पवत्तितो यथाक्कमं पुरिमपुरिमतरभावो 
दस्सितो। एवं सन्तेपि यदेत्थ “पुरिमतर न्ति वृत्तं, ततो पभुति यं यं ओरं, तं तं पुरिमं । यं यं परं, तं तं पुरिमतरं 
ओरपारभावस्स विय पुरिमतरभावस्स च अपेक्खासिद्धत्ता । सेसं वुत्तनयमेव। चतुत्थादीनि उत्तानत्थानेव। 


सोणकायनसुत्तादिवण्णना निट्टिता । 


१०-११. समणसृत्तादिवण्णना 


२४१-२. दसमे सेसपदेसुपीति “इध दुतियो समणोतिआदीसु सेसपदेसुपि। यथा हि “विविच्चेव कामेही"ति (दी० 
नि० १.२२६; म° नि० १.२७१, २८७, २९७; सं० नि० २.१५२; अ० नि० ४.१२३) एत्थ कतो नियमो “विविच्च 
अकुसलेही"ति एत्थापि कतोयेव होति सावधारणअत्थस्स इच्छितब्बत्ता, एवमिधापीति। तेनाह “दुतियादयोपि 
ही तिआदि | सामञ्ञफलाधिगमवसेन निप्परियायतो समणभावोति तेसं वसेनेत्थ चत्तारो समणा देसिता। इमस्मिञ्हि ठाने 
चत्तारो फलट्टुकसमणाव अधिप्पेता समितपापसमणग्गहणतो । कस्मा पनेत्थ महापरिनिब्बाने विय मग्गट्ठा तदत्थाय 
पटिपन्नापि न गहिताति? वेनेय्यज्झासयतो । तत्थ हि मग्गाधिगमत्थाय विपस्सनापि इतो बहिद्धा नत्थि, कुतो मग्गफलानीति 
दस्सेन्तेन भगवता “जायस्स धम्मस्स पदेसवत्ती, इतो बहिद्धा समणोपि नत्थी"ति (दी० नि० २.२१४) वुत्तं । इध पन 
निट्टानप्पत्तमेव तंतंसमणभावं गण्हन्तेन फलट्टकसमणाव गहिता, मग्गट्ठतो फलट्टो सविसेसं दक्खिणेय्योति । स्वायमत्थो 
द्वीसु सृत्तेसु देसनाभेदेनेव विञ्जायतीति । रित्ताति विवित्ता। तुच्छाति निस्सारा पटिपन्नकसाराभावतो । 


पवदन्ति एतेहीति पवादा | दिद्रिंतिकानं नानादिड्टिदीपकसमयाति आह “चत्तारो सस्सतवादा”तिआदि। तत्थ 
चत्तारो सस्सतवादाति लाभिवसेन तयो, तक्किवसेन एकोति एवं चत्तारो सस्सतवादा। पुब्बेनिवासजाणलाभी तित्थियो 
मन्दपञ्जो अनेकजातिसतसहस्समत्तं अनुस्सरति, मज्झपञ्जो दस संवट्टविवट्टकप्पानि, तिकखपञ्ञो चत्तालीस 
संवट्टविवट्टकप्पानि, न ततो परं। सो एवं अनुस्सरन्तो “सस्सतो अत्ता च लोको चा"ति अभिवदति, तक्को पन 
तक्कपरियाहतं वीमंसानुचरितं सयंपटिभानं “सस्सतो अत्ता च लोको चाति अभिवदति। तेन वुत्तं “लाभिवसेन तयो, 
तक्किवसेन एकोति एवं चत्तारो सस्सतवादा"ति। 


सत्तेसु सङ्कारेसु च एकच्चं सस्सतन्ति पवत्तो वादो एकच्चसस्सतवादो। सो पन 
ब्रह्मकायिकखिड्टापदोसिकमनोपदोसिकत्तभावतो चवित्वा इधागतानं तक्किनो च उप्पज्जनवसेन चतुन्बिधोति आह 
““चत्तारो एकच्चसस्सतवादा”ति। 


चत्तारो अन्तानन्तिकाति एत्थ अमति गच्छति एत्थ वोसानन्ति अन्तो, मरियादा। तप्पटिसेधेन अनन्तो। अन्तो च 
अनन्तो च अन्तानन्तो सामञ्ञनिद्देसेन, एकसेसेन वा “नामरूपपच्चया सळायतन'न्तिआदीसु (म० नि० ३.१२६; उदा० 
१) विय। अन्तानन्तसहचरितो वादो अन्तानन्तो यथा “कुन्ता चरन्ती”ति। अन्तानन्तसन्निस्सयो वा यथा “मञ्चा 
घोसन्ती”ति। सो एतेसं अत्थोति अन्तानन्तिका। “अन्तवा अत्ता च लोको च, अनन्तवा अत्ता च लोको च, अन्तवा च 
अनन्तवा च अत्ता च लोको च, नेवन्तवा नानन्तवा' ति एबं पवत्तवादा चत्तारो। अवड्ितकसिणस्स तं कसिणं अत्ताति च 

लोकोति च गण्हन्तस्स वसेन पठमो वुत्तो, दुतियो बड्टितकसिणस्स वसेन वुत्तो, ततियो तिरियं वड्डेत्वा उद्धमधो 
अवड्डितकसिणस्स, चतुत्थो तक्किवसेन वृत्तो । एत्थ च यृत्तं ताव पुरिमानं तिण्णं वादानं अन्तञ्च अनन्तञ्च अन्तानन्तञ्च 
आरब्भ पवत्तवादत्ता अन्तानन्तिकत्तं, पच्छिमस्स पन तदुभयनिसेधनवसेन पवत्तवादत्ता कथमन्तानन्तिकत्तन्ति? 
तदुभयप्पटिसेधनवसेन पवत्तवादत्ता एव । अन्तानन्तिकप्पटिसेधवादोपि हि अन्तानन्तविसयो एव तं आरब्भ पवत्तत्ता । 


न मरतीति अमरा। का सा? “एवन्तिपि मे नोतिआदिना (दी० नि० १.६२) नयेन परियन्तरहिता दिड्टिगतिकस्स दिट्टि 
चेव वाचा च। विविधो खेपोति विक्खेपो, अमराय दिट्टिया, वाचाय वा विक्खेपोति अमराविक्खेपो, सो एतस्स अत्थीति 
अमराविक्खेपिको । अथ वा अमरा नाम मच्छजाति, सा उम्मुज्जनादिवसेन उदके सन्धावमाना गाहं न गच्छति, एवमेवं 
अयम्पि वादो इतो चितो च सन्धावति, गाहं न उपगच्छतीति अमराविक्खेपोति वुच्चति, सो एतेसं अत्थीति 
अमराविक्खेपिका । स्वायं वादो मुसावादानुयोगछन्दरागभयमोहभावहेतुकताय चतुधा पवत्तोति आह “चत्तारो 
अमराविक्खेपिका”ति। 


अधिच्च यथिच्छकं यं किञ्चि कारणं कस्सचि बुद्धिपुब्बं वा विना समुप्पन्नोति अत्तलोकसञ्चितानं खन्धानं अधिच्च 
पवत्तिआकारारम्मणं दस्सनं तदाकारसन्निस्सयेन पवत्तितो तदाकारसहचरितताय च “अधिच्चसमुप्पन्न”न्ति वुच्चति यथा 
“मञ्चा घोसन्ति”, “कुन्ता चरन्तीति च। तं एतेसं अत्थीति अधिच्चसमुप्पन्निका । लाभिवसेन तक्किवसेन च “द्वे 
अधिच्चसमुप्पन्निका' ति वृत्तं । 


सञ्जीति पवत्तो वादो सञ्जिवादो, सो एतेसं अत्थीति सञ्ञिवादा। रूपिचतुक्कं एकन्तसुखचतुक्कन्ति इमेसं चतुन्नं 
चतुक्कानं वसेन सोळस सञ्जिवादा । इमेसुयेव पुरिमानं द्विन्नं चतुक्कानं वसेन अट्ट सञ्जिवादा, अट्ट 
नेवसञ्जिनासञ्जिवादा वेदितब्बा। केवलञ्हि तत्थ “सञ्जी अत्ता”ति गण्हन्तानं ता दिड्टियो, इध असञ्जीति च 
नेवसञ्जीनासञ्जीति च। 


सत्त उच्छेदवादाति मनुस्सत्तभावे कामावचरदेवत्तभावे रूपावचरत्तभावे चतुब्बिधारूपत्तभावे च ठत्वा सत्तस्स 
उच्छेदपञ्ञापनवसेन सत्त उच्छेदवादा। 


पञ्च दिद्ुधम्मनिब्बानवादाति पञ्चकामगुणउपभोगवसेन चतुब्बिधरूपज्झानसुखपरिभोगवसेन च दिद्ठ॒धम्मे 
निब्बूतिपञ्जापनवादा। दिट्टुधम्मोति पच्चकखधम्मो वुच्चति, तत्थ तत्थ पटिलद्भत्तभावस्सेतं अधिवचनं । दिटुधम्मे निब्बानं 
दिटुधम्मनिब्बानं, इमस्मियेव अत्तभावे दुक्खवूपसमन्ति अत्थो। तं वदन्तीति दिद्ठधम्मनिब्बानवादा | 


जायति कमति पटिविज्झतीति जायो, सो एव निब्बानसम्पापकहेतुताय धम्मोति आह “जायस्स धम्मस्सा”ति। इतो 
बहिद्धा समणोपि नत्थीतिआदीसु कस्मा पनेते अञ्ञत्थ नत्थीति? अकखेत्तताय। यथा हि न आरग्गे सासपो तिट्ठति, न 
उदकपिट्दे अग्गि जलति, न पिट्टिपासाणे बीजानि विरुहन्ति, एवमेवं बाहिरेसु तित्थायतनेसु न इमे समणा उप्पज्जन्ति, 
इमस्मियेव सासने उप्पज्जन्ति। कस्मा? सुक्खेत्तताय। सा पन नेसं अकखेत्तता सुकखेत्तता च अरियमग्गस्स अभावतो 
भावतो च वेदितब्बा । तेनाह भगवा - 


““यस्मिं खो, सुभद्द, धम्मविनये अरियो अडङ्गिको मग्गो न उपलब्भति, समणोपि तत्थ न उपलब्भति, 
दुतियोपि तत्थ समणो न उपलब्भति, ततियोपि तत्थ समणो न उपलब्भति, चतुत्थोपि तत्थ समणो न उपलब्भति। 

यस्मिञ्च खो, सुभद्द, धम्मविनये अरियो अट्टङ्गिको मग्गो उपलब्भति, समणोपि तत्थ उपलब्भति, दुतियोपि 
तत्थ... ततियोपि तत्थ... चतुत्थोपि तत्थ समणो उपलब्भति। इमस्मिं खो, सुभद्र, धम्मविनये अरियो अद्टङ्गिको 
मग्गो उपलब्भति। इधेव, सुभद्द, समणो, इध दुतियो समणो, इध ततियो समणो, इध चतुत्थो समणो, सुञ्ञा 
परप्पवादा समणेभि अञ्जेही"ति (दी० नि० २.२१४) । 


अरियमग्गस्स च अभावो भावो च सुपरिसुद्भस्स सीलस्स सुपरिसुद्भाय समथविपस्सनाभावनाय अभावतो भावतो च 
वेदितब्बो । तदुभयञ्च दुरक्खातस्वाकखातभावहेतुकं । सो च असम्मासम्बुद्भप्पवेदितत्ता। यस्मा तित्थायतनं अक्खेत्तं, 
सासनं खेत्तं, तस्मा यथा सुरत्तहत्थपादो भासुरकेसरभारो सीहो मिगराजा न सुसाने वा सङ्कारकूटे वा पटिबसति, 
तियोजनसहस्सवित्थतं पन हिमवन्तं अज्झोगाहेत्वा मणिगुहायमेव वसति, यथा च छद्दन्तो नागराजा न 
गोचरियहत्थिकुलादीसु नवसु कुलेसु उप्पज्जति, यथा च बलाहको अस्सराजा न गद्रभकुले वा घोटककुले वा उप्पज्जति, 
सिन्धुतीरे पन सिन्धवकुलेयेव उप्पज्जति, यथा च सब्बकामददं मनोहरं मणिरतनं न सङ्कारकूटे वा पंसुपब्बतादीसु वा 
उप्पज्जति, विपुलपब्बतब्भन्तरेयेव उप्पज्जति, यथा च तिमिरपिङ्गलो मच्छराजा न खुद्दकपोक्खरणीसु उप्पज्जति, 
चतुरासीतियोजनसहस्सगम्भीरे महासमुद्देयेव उप्पज्जति, यथा च दियड्टयोजनसतिको सुपण्णराजा न गामद्वारे 
एरण्डवनादीसु पटिबसति, महासमुद्दं पन अज्झोगाहेत्वा सिम्बलिदहवनेयेव पटिवसति, यथा च धतरट्टो सुबण्णहंसो न 
गामद्वारे आवाटकादीसु पटिवसति, नवुतिहंससहस्सपरिवारो पन हत्वा चित्तकूटेयेब पटिवसति, यथा च चतुद्दीपिस्सरो 
चक्कवत्तिराजा न नीचकुले उप्पज्जति, असम्भिन्नजातियखत्तियकुलेयेव पन उप्पज्जति, एवमेवं इमेसु समणेसु 
एकसमणोपि न अञ्जत्थ तित्थायतने उप्पज्जति, अरियमग्गपरिक्खते पन बुद्धसासनेयेव उप्पज्जति। तेनाह भगवा - 
“इधेव, भिक्खवे, समणो...पे०... सुञ्ञा परप्पबादा समणेभि अञज्ञेही"ति (म० नि० १.१३९-१४०; अ० नि० ४.२४१) । 
एकादसमे नत्थि वत्तब्बं। 


समणसुत्तादिवण्णना निड्टिता। 


कम्मवग्गवण्णना निद्ठिता। 


(२५) ५. आपत्तिभयवग्गो 


१. सङ्घभेदकसुत्तवण्णना 


२४३. पञ्चमस्स पठमे विवादाधिकरणादीसूति विवादाधिकरणं अनुवादाधिकरणं आपत्ताधिकरणं 
किच्चाधिकरणन्ति इमेसु चतूसु । तत्थ धम्मोति वा अधम्मोति वा अट्टारसहि वत्थूहि विवदन्तानं भिक्खूनं यो विवादो, इदं 
विवादाधिकरणं नाम | सीलविपत्तिया वा आचारदिड्िआाजीवविपत्तिया वा अनुवदन्तानं यो अनुवादो उपवदना चेव चोदना 
च, इदं अनुवादाधिकरणं नाम । मातिकाय आगता पञ्च, विभङ्गे द्वेति सत्तपि आपत्तिक्खन्धा, इदं आपत्ताधिकरणं नाम | 
सङ्घस्स अपलोकनादीनं चतुन्नं कम्मानं करणं, इदं किच्चाधिकरणं नाम । सेसमेत्थ उत्तानमेव। 


सङ्घभेदकसुत्तवण्णना निड्टिता । 


२-३. आपत्तिभयसुत्तादिवण्णना 

२४४-५. दुतिये भस्सति निरत्थकभावेन खिपीयतीति भस्मं, छारिका । तस्स पुटं भण्डिका भस्मपुर्ट । तेनाह 
“भस्मपुटन्ति छारिकाभण्डिक न्ति | ततियं उत्तानत्थमेव । 


आपत्तिभयसुत्तादिवण्णना निद्ठिता। 
४-७. सेय्यासुत्तादिवण्णना 


२४६-९. चतुत्थे पेताति पेच्चभावं गता। ते पन यस्मा इध कतकालकिरिया कालेन कतजीवितुच्छेदा होन्ति, तस्मा 
वुत्तं “कालकता वुच्चन्ती”ति, मताति अत्थो। अथ वा पेच्चभवं गता, पेतूपपत्तिवसेन निब्बत्ति उपगताति अत्थो। तेनाह 
“अथ वा पेतविसये निब्बत्ता पेता नामा”ति। एकेन पस्सेन सयितुं न सक्कोन्ति दुक्खुप्पत्तितो । 


तेजुस्सदत्ताति इमिना सीहस्स अभीरुकभावं दस्सेति। भीरुका सेसमिगा अत्तनो आसयं पविसित्वा सन्तासपुब्बकं 
यथा तथा सयन्ति, सीहो पन अभीरुको सभावतो सतोकारी भिक्खु विय सतिं उपट्टुपेत्वाव सयति । तेनाह “द्वे 
पुरिमपादे तिआदि। दक्खिणे पुरिमपादे वामस्स पुरिमपादस्स ठपनवसेन द्वे पुरिमपादे एकस्मिं ठाने ठपेत्वा। 
पच्छिमपादे वुत्तनयेनेव इधापि एकस्मिं ठाने ठपनं वेदितब्बं, ठितोकाससल्लक्खणं अभीरुकवसेनेव। सीसं पन 
उक्खिपित्वातिआदिना वुत्तसीहकिरिया अनुत्रस्तप्पबुज्झना विय अभीरुभावसिद्धधम्मतावसेनेवाति वेदितब्बा। 
सीहविजम्भनं अतिवेलं एकाकारे ठपितानं सरीरावयवानं गमनादिकिरियासु योग्यभावापादनत्थं । तिक्खत्तुं सीहनादनदनं 
अप्पेसक्खमिगराजेहि परित्तासपरिहरणत्थं । 


अयं वुच्चति, भिक्खवे, तथागतसेय्याति इमिना चतुत्थज्झानसेय्या तथागतसेय्या नामाति दस्सेति। सेति 
अब्यावटभावेन पवत्तति एत्थाति सेय्या, चतुत्थज्झानमेव सेय्या चतुत्थज्झानसेय्या। कि पन तं चतुत्थज्झानन्ति? 
आनापानचतुत्थज्झानं । तत्थ हि ठत्वा विपस्सनं वड्डेत्वा भगवा अनुक्कमेन अग्गमग्गं अधिगन्त्वा तथागतो जातोति। 
तयिदं पदड्टानं नाम न सेय्या, तथापि यस्मा “चतुत्थज्झानसमनन्तरा भगवा परिनिब्बायी”ति महापरिनिब्बाने (दी० नि० 
२.२१९) आगतं, तस्मा लोकियचतुत्थज्झानसमापत्ति एव तथागतसेय्याति केचि। एवं सति परिनिब्बानकालिकाव 
तथागतसेय्या आपज्जति, न च भगवा लोकियचतुत्थज्झानसमापज्जनबहुलो विहासि। अग्गफलवसेन पवत्तं पनेत्थ 
चतुत्थज्झानं वेदितब्बं। तत्थ यथा सत्तानं निदूपगमलक्खणा सेय्या भवङ्गचित्तवसेन होति, सा पन नेसं पठमजातिसमन्वया 
येभुय्यवुत्तिका, एवं भगवतो अरियजातिसमन्वयं येभुस्यवुत्तिकं अग्गफलभूतं चतुत्थज्झानं तथागतसेय्याति वेदितब्बं 
पञ्चमादीनि उत्तानत्थानि। 


सेय्यासुत्तादिवण्णना निट्टिता। 
८. पठमवोहारसुत्तवण्णना 


२५०-२५३. अट्टमे अनरियानन्ति असाधूनं निहीनानं। बोहाराति संवोहारा अभिलापा वा, “दिड्ं मया''ति 
एवंवादिता। एत्थ च तंतंसमुड्ठापकचेतनावसेन अत्थो वेदितब्बो। नवमादीसु नत्थि वत्तब्बं 


पठमवोहारसुत्तवण्णना निडिता । 


www.tipitaka.org Vipassana Research Institute 


Page 232 sur 232 


आपत्तिभयवग्गवण्णना निद्धिता। 


पञ्चमपण्णासकं निद्धितं। 


(२६) ६. अभिञ्ञावग्गो 


९-३. अभिञ्जासृत्तादिवण्णना 


२५४-२५६. छट्टस्स पठमे पच्चनीकसमनतो समथो, समाधीति आह “चित्तेकग्गता”ति। अनिच्चादिना 
विविधेनाकारेन दस्सनतो विपस्सना, सङ्घारपरिग्गाहकजाणं । तेनाह “सङ्घारपरिग्गहविपस्सनाञाण'न्ति। 


दुतिये अनरियेहि परियेसितब्बत्ता अनरियानं परियेसनाति अनरियपरियेसना | सयं लामकताय अनरियानं 
परियेसनाति वा अनरियपरियेसना। जरासभावन्ति जीरणपकतिकं । ततियं उत्तानमेव। 


अभिञ्ञासुत्तादिवण्णना निद्ठिता। 
४-९०. मालुक्यपृत्तसुत्तादिवण्णना 


२५७-२६३. चतुत्थे अपसादेतीति निग्गण्हाति। उस्सादेतीति पग्गण्हाति। अपसादनाकारं उस्सादनाकारञ्च 
विभावेतुं “कथ'न्तिआदि आरद्धं । पञ्चमादीनि उत्तानानेव। सेसं सुविञ्जेय्यमेव । 


मालुक्यपृत्तसुत्तादिवण्णना निट्टिता। 
अभिञ्ञावग्गवण्णना निड्धिता । 
इति मनोरथपूरणिया अङ्गृत्तरनिकाय-अट्टकथाय 
चतुक्कनिपातवण्णनाय अनुत्तानत्थदीपना समत्ता। 


दुतियो भागो निट्टितो। 

